Kapak

Kad vaka‘a cülûsu iftihâri’l-ulemâ ve’l-fuzalâ Mevlânâ Emrullah Çelebi b. (…) el-müvellâ bi kazâi Gekvize -zîde fezâ’iluhu-. Tahrîren fî evâili âhiri Rebî‘ayn (…) Kad vaka‘a cülûsu iftihâri’l-ulemâ ve’l-fuzalâ Mevlânâ (…) el-kadı bi Gekvize -zîde fezâ’iluhu- …?. Tahrîren fî 3 Muharremi’l-harâm sene isnâ ve erba‘în ve tis‘a mi’e. Aded-i evrâk 140. 940, 941, 942 seneleri hücec.

(ÜSKÜDAR09 - cilt: 4, sayfa: 69 - Hüküm no: Kapa - Orijinal metin no: [Kapak])﻿

﻿

﻿

1. Hüküm

Ali adlı kişinin âmil ile tartıştığı

Ali? nâm kimesne meclis-і şer‘de bunda âmilsin yola inmezsin deyicek bana bu asıl kelimât zulümdür deyip talebiyle tescîl olundu.

Şuhûdü’l-hâl: ( ).

(ÜSKÜDAR09 - cilt: 4, sayfa: 69 - Hüküm no: 1 - Orijinal metin no: [İç kapak-1])﻿

﻿

﻿

2. Hüküm

Kazaskerin davarlarına verilen yem miktarı

Kazasker Efendi Defteri cedîd hân davarlarına şinik 54? verildi. Sicill-і Ümmî Hâtun Def‘a kile 3, def‘a kile 3, şinik 2, şinik 2, def‘a kile 3, şinik 2. Fatma.

(ÜSKÜDAR09 - cilt: 4, sayfa: 69 - Hüküm no: 2 - Orijinal metin no: [İç kapak-2])﻿

﻿

﻿

3. Hüküm

Üsküdar ve Pendik’te atlara verilen arpa ve ot harçları

Kaziyye budur ki Hâssa bârgir için otuz dokuz re’s mîrî atlar için alefler Üsküdar’da ve Pendik’te harcları beyân eder. Üsküdar’da arpa keyilçe 10, şinik 0.5 ve otluk 30. Karye-i Pendik’te arpa kezâlik.

(ÜSKÜDAR09 - cilt: 4, sayfa: 69 - Hüküm no: 3 - Orijinal metin no: [İç kapak-3])﻿

﻿

﻿

4. Hüküm

Mîrî araba beygirlerine verilen arpa ve Muharrem 942 tarihli narh listesi

Budur ki Mîrî araba bârgirleri için harc olan arpayı ve alefi beyân eder. Narh-ı cedîd an Muharremi’l-harâm. Narh-ı cedîd an gurretі Muharremi’l-harâm sene 942. Ekmek dirhem 450 Otluk vakıyye 4 Peynir dirhem 150 Ve yaş üzüm dirhem 450 Arpayı altışar akçeye alıp buçuk akçeye ziyâdeye narh verildi.

(ÜSKÜDAR09 - cilt: 4, sayfa: 70 - Hüküm no: 4 - Orijinal metin no: [İç kapak-4])﻿

﻿

﻿

5. Hüküm

Köle Mesih’in Tanihal b. Sinan Bey’in teyzesinin oğlu olduğu

Rumeli’nde Prizren kazâsından Tanihal b. Sinan Bey, Çavuş Hayreddin Bey’in kulu Mesih benim anamın kız karındaşı oğludur (…) ikrâr sicil olundu.

Şuhûdü’l-hâl: Mevlânâ Kemal Halîfe b. İbrahim ve Kâtibü’l-hurûf.

(ÜSKÜDAR09 - cilt: 4, sayfa: 70 - Hüküm no: 5 - Orijinal metin no: [İç kapak-5])﻿

﻿

﻿

6. Hüküm

İmâret-i âmirenin hicrî 940 senesi Rebîülâhir ayına kadar olan gelir ve gider cetveli

Mahsûlât ve ihrâcât be İmâret-і âmire an tahvîlі Şahkulu el-Mütevellî Târih-і gurre-і Rebi‘ulâhir sene 940 ...?. Cemî‘an mahsûlât 74.163 Yekûn cem‘an ma‘a fi’t-târihi’l-mezbûr 79.875 ber mûceb-i defteri kâtib Narh-ı yoğurd-ı tulum dirhem 500 Narh-ı ekmek 45 Narh-ı üzüm vakıyye 4

(ÜSKÜDAR09 - cilt: 4, sayfa: 70 - Hüküm no: 6 - Orijinal metin no: [İç kapak-6])﻿

﻿

﻿

7. Hüküm

Kadıköy ve Çengelköy’ün monapolye olduğu ve buralarda hiç kimsenin şarap satmaması

Kaziyye oldur ki Karye-і Kadı’nın ve Çengel’in târih-і hâze’l-kitâbdan monapolye ta‘yîn olunup hiç bir ferd şarap bey‘ eylememeğe tenbîh olunup karye-і mezbûrlara mübâşir olanlar talebiyle tescîl olundu. Tahrîren fî evâhirі Ramazâni’l-mübârek sene 941.

(ÜSKÜDAR09 - cilt: 4, sayfa: 71 - Hüküm no: 7 - Orijinal metin no: [İç kapak-7])﻿

﻿

﻿

8. Hüküm

Hicrî 942 senesi Muharrem ayına ait peynir narhı

Narh-ı cedîd Tulum peyniri gurre-і Muharremü’l-harâm sene 942. Peynir dirhem 125

(ÜSKÜDAR09 - cilt: 4, sayfa: 71 - Hüküm no: 8 - Orijinal metin no: [İç kapak-8])﻿

﻿

﻿

9. Hüküm

Bulgur, yem ve saman narhı

Bulgur fî çuval aded 8, saman ma‘a yem 4.

(ÜSKÜDAR09 - cilt: 4, sayfa: 71 - Hüküm no: 9 - Orijinal metin no: [İç kapak-9])﻿

﻿

﻿

10. Hüküm

Hicrî 940 senesi Şevval ayına ait narh listesi

Narh beyân Tahrîren fî evâilі Şevvâl sene erba‘în ve tis‘a mi’e. Kefe yağı vakıyye 6 Karakeçili yağı vakıyye 6,5 Tere yağı vakıyye 7,5 Narh-ı kiras vakıyye 1 Narh-ı otluk vakıyye 3,5 Narh-ı otluk vakıyye 3 Narh-ı bitîh gurre-i Muharremü’l-harâm vakıyye 2,5 Karpuz vakıyye 3

(ÜSKÜDAR09 - cilt: 4, sayfa: 71 - Hüküm no: 10 - Orijinal metin no: [1a-1])﻿

﻿

﻿

11. Hüküm

Hicrî 941 senesi Muharrem ayına ait narh listesi

(...) Muharremü’l-harâm sene 941. Narh-ı arpa keyilçe 6,5 ...? 2 dirhem 45 Narh-ı bitîh vakıyye 3,5 Karpuz vakıyye 5 Narh-ı engür kıyye 1 dirhem 600 Narh-ı ekmek Dirhem 550 Narh-ı gemici karpuz vakıyye 6 Soğan-ı İznik kıyye 2 Ve gemici için soğan-ı İznik kıyye 2,5 Ve kızıl soğan dükkân[î]dir vakıyye 2,5 Ve gemici için mezbûr soğan vakıyye 3 Narh-ı şa‘îr an evâsıtı Rebi‘ilevvel an dükkânî keyilçe 7 Narh-ı anber an evâhiri Rebi‘ilevvel sene 941 vakıyye 1 dirhem 200 Narh-ı îrâd-ı Rebi‘ulevvel el-beytülmâl harcı - Narh-ı milh keyilçe 10 Gemici narhı 6

(ÜSKÜDAR09 - cilt: 4, sayfa: 72 - Hüküm no: 11 - Orijinal metin no: [1a-2])﻿

﻿

﻿

12. Hüküm

Hicrî 941 senesi Rebîülâhir ayına ait narh listesi

Narh an Rebi‘ilâhir sene 941. An ma‘rifetі Pazarbaşı Yusuf b. Aslıhan. Karakeçi[li] yağı vakıyye 5 Filibe Pirinci keyilçe 17 Mısır Pirinci keyilçe 16 Buğday keyilçe 18 Böğrülce keyilçe 18 Mercimek keyilçe 16 Siyah üzüm dirhem 35 Razakī vakıyye 200 Küftar dirhem 15 Şirbe dirhem 300-250 Böğrülce vakıyye 250 Sarıca incir dirhem 300 Lop incir dirhem 250 Fındık dirhem 4,5 Badem vakıyye 7 Sabun vakıyye 5 İneb dirhem 500 Pişmiş kestane dirhem 250 Çiğ kestane dirhem 500 Karaman peyniri dirhem 125 Ekmek dirhem 450 Narh-ı ekmek dirhem 350 Zeytin dirhem 250 Narh-ı ekmek vakıyye 1

(ÜSKÜDAR09 - cilt: 4, sayfa: 72 - Hüküm no: 12 - Orijinal metin no: [1a-3])﻿

﻿

﻿

13. Hüküm

Atlılar için Beykoz’da yol yapılması hakkında ferman sureti

Mefhariyyü’l-kuzât ve’l-hükkâm ma‘deniyyü’l-fazl ve’l-kelâm Gekvize ve Yoros kadıları -dâme fazluhümâ- tevkī‘-i refî‘-i hümâyûn vâsıl olıcak ma‘lûm ola ki hâliyâ Beykoz’un üstü yanında dağ içinde atlı yürümek [için] imece ile bir havlu yapılmasını emredip buyurdum ki hükm-i şerîfim vardıkda bu husûsa kendi nefsiniz ile mübâşir edip taht-ı kazânızda hâne-i avârızdan ve fundacılardan ve doğancılar[da]n ve gayrıdan ne kadar kimesneler var ise cümlesini çıkartıp kendi nefsiniz ile üzerlerine varıp Bahçe-i âmire ağası ta‘yîn eylediği mahalde anın dediği vaz‘ üzre bir havlu ettiresiz bir türlü etmeyesiz şöyle bilesiz alâmet-i şerîfe i‘timâd edesiz. Tahrîren fi’l-yevmi’t-tâsi‘ aşer şehri Zilka‘de sene 940. Be Makām-ı Kostantıniyye.

(ÜSKÜDAR09 - cilt: 4, sayfa: 73 - Hüküm no: 13 - Orijinal metin no: [1b-1])﻿

﻿

﻿

14. Hüküm

Narh listesi

Beyân-ı Narh Asel-i Sofya 4,5 Asel-i Malkara vakıyye 5 Nân dirhem 600 Karpuz vakıyye 3 Kavun vakıyye 2,5 Kızılcık tâze dirhem 400 Revgan-ı kev vakıyye 5,5 Kabak vakıyye 6 Asel-i delv vakıyye 5,5 Asel-i Ağrıboz vakıyye 3 Patlıcan aded 32 Piyâz-ı İznik vakıyye 2 Fındık tâze dirhem 250 Şa‘îr kile fî navl 5 Güre dirhem 400 Pirinç kile 16 Aş buğday kile 18 Giyâh-ı huşk vakıyye 5 Piyâz narh vakıyye 2 Hıyar aded 37 Armut alâ dirhem 450 Armut evsat dirhem 600 Mercimek nohut kile 14 Armut-ı icâde vakıyye 2 Elvânî ...? dirhem 400 Fodla dirhem 500 Girde dirhem 450 Simid-i Halebî dirhem 350 Şîrlağan vakıyye …? Böğrülce kile 16 Bir günden sonra güşt dirhem 250 Kâv dirhem 450 Buz dirhem 300 Anadolu yağı vakıyye 6 Pekmez vakıyye 2 Rukā sabun vakıyye 4,5 Razakī ma‘a incir dirhem 250 Güftar dirhem 200 Siyah üzüm vakıyye 1 Şirbe üzüm dirhem 300 Zeytin dirhem 300 Badem vakıyye 7,5 Peynir dirhem 175 Üzüm yaş dirhem 300 Fındık dirhem 1 Tuz vakıyye 3 Ceviz aded 150 Yoğurd-ı çanak dirhem 400 Tulum yoğurd-ı Taşköprü dirhem 500 Yoğurd âbdâr 550

(ÜSKÜDAR09 - cilt: 4, sayfa: 74 - Hüküm no: 14 - Orijinal metin no: [1b-2])﻿

﻿

﻿

15. Hüküm

Câbi İbrahim b. Gündüz’ün vakıf akçesini alması için Kepçe Süleyman’ı vekil tayin ettiği

Sebeb-i tahrîr-i sicil oldur ki Câbi İbrahim b. Gündüz, Kepçe Süleyman nâm kimesne[yi] vekîl edip (…) yerden vakıf akçe alıp kabz eylemeğe vekîl edip [sicil] olundu. Tahrîren fî evâili Zilka‘de sene 941.

Şuhûdü’l-hâl: Hüsrev b. Yakub ve Kara Bâli b. Aslıhan.

(ÜSKÜDAR09 - cilt: 4, sayfa: 75 - Hüküm no: 15 - Orijinal metin no: [2a-1])﻿

﻿

﻿

16. Hüküm

Peline köyünün vergi gelirlerinin Dimitri b. Manol’e mukataaya verildiği

Sebeb-i tahrîr-i sicil budur ki Merhûm [ve] mağfûrun-leh Sultan Yıldırım Hân -aleyhi’r-rahmetü ve’l-gufrân-Mahrûse-i [İstanbul’da] vâkī‘ olan İmâret-i âmiresi evkāfından Gekvize kazâsında Peline nâm karyenin öşr-i şırasını ve öşr-i hubûbât ve resm-i çift ve bennâk ve resm-i zemîn-i âsiyâb ve beytülmâl ve [r]esm-i arûsâne ve resm-i güvâre ve bâd-ı havâ ve memleha ve mahsûl-i iskele ve bir bâb su değirmeni ve bir çiftlik-i hâssa yer ve dalyan adası öşrünü ve abd-i âbık sâir yavasını ve kışlasını ve bir büyük dalyan ve iki küçük dalyan ve bi’l-cümle cizye ve ispençeden gayrı üç yıla üç hâsılını sene ihdâ ve erba‘în ve tis‘a mi’e Cemâziyelevvel’i gurresinden yüz yirmi beş bin iki yüz elli akçeye üç ayda bir yevmü’l-kıst cevânib vermek üzre mukāta‘aya işbu sâhibü’s-sicil Dimitri b. Manol zimmî[ye] ziyâde kendinin olmak kavli üzre verdim deyû karye-i mezbûra câbi olan Hüseyin ikrâr ettikden sonra mezbûr Dimitri tasdîk edip sicil olundu. Ba‘de’l-yevm ber mûceb-i kānûn-ı münîf zabt edip işbu sâhibü’s-sicil Dimitri her mahsûlü mevsiminde edâ etmesine mültezim olup sicil olundu. Tahrîren fî evâili Zilhicce sene 941.

Şuhûdü’l-hâl: Pîrî Halîfe b. Üveys ve Usta İbrahim el-Hayyât ve Dede b. Hasan ve kâtibü’l-hurûf Abdülkād[ir] ve gayruhüm.

(ÜSKÜDAR09 - cilt: 4, sayfa: 75 - Hüküm no: 16 - Orijinal metin no: [2a-2])﻿

﻿

﻿

17. Hüküm

Ramazan b. Yunus’un dükkânda bulunan eşyalarını Hüseyin b. Mürüvvet’e sattığı

Sebeb-i tahrîr-i sicil budur ki Kasaba-i Üsküdar’da Ramazan b. Yunus meclisi şer‘de ikrâr ve i‘tirâf kılıp dedi ki kasaba-i mezbûrda kirâyla mutasarrıf olduğum vakıf dükkân içinde olan cüz[’î] ve küllî benim mülküm olan esbâbları işbu sâhibü’s-sicil [Hüseyin] b. Mürüvvet nâm kimesne[ye] dört bin beş yüz akçeye bey‘ eyledim semen-i mezbûru dahi bi’t-tamâm alıp aramızda kabz ve ikbâz teslîm ve tesellüm bulundu deyicek mukırr-ı mezbûru mukarrun lehü’l-mezbûr Hüseyin cemî‘-i mâ ekarra bihisinde bi’l-muvâcehe tasdîk edip tasdîkan sahîhan şer‘iyyen ve ba‘de’t-taleb ve’s-su’âl mâ hüve’l-vâkī‘ tescîl olundu. Tahrîren fî evâili Şevvâl sene erba‘în ve tis‘a mi’e.

Şuhûdü’l-hâl: Burak Reis b. Mehmed ve İlyas b. Hacı Hüseyin ve Receb b. Mahmud ve Şahkulu b. Mustafa ve Hacı Mustafa b. Hamza ve Çırak Mahmud [b.] Mehmed, Mustafa b. Mahmud ve gayruhüm.

(ÜSKÜDAR09 - cilt: 4, sayfa: 76 - Hüküm no: 17 - Orijinal metin no: [2b-1])﻿

﻿

﻿

18. Hüküm

Mustafa b. Ahmed’in evini Karagöz b. Mahmud’a sattığı (bey‘-i kat‘)

Sebeb-i tahrîr-i hurûf oldur ki Hergele mahallesinden Mustafa b. Ahmed meclisi [şer‘de] ikrâr ve i‘tirâf kılıp dedi ki mahalle-i mezbûrda vâkī‘ olan mülk çatma evim ki bahçesiyle ve helâsıyla tevâbi‘ ve levâhıkıyla işbu Karagöz b. Mahmud nâm kimesne iki bin üç yüz akçeye bey‘-i kat‘ ile bey‘ eyledim deyicek mukırr-ı mezbûru mukarrun lehü’l-mezbûr Karagöz cemî‘-i mâ ekarra bihisinde bi’l-muvâcehe tasdîk edip mâ hüve’l-vâkī‘ merkūm Karagöz talebiyle tescîl olundu. Tahrîren fî evâili Şevvâl sene erba‘în ve tis‘a mi’e.

Şuhûdü’l-hâl: Memi b. Şaban ve Mustafa b. Abdullah ve Hasan b. Mustafa ve Pîrî b. Mustafa ve Halil b. Mustafa Ali b. Abdullah ve Ali b. İbrahim ve Yaycı Reis ve gayruhüm mine’l-hâzırîn.

(ÜSKÜDAR09 - cilt: 4, sayfa: 76 - Hüküm no: 18 - Orijinal metin no: [2b-2])﻿

﻿

﻿

19. Hüküm

Devlethân b. Mehmed’in Emir b. Mustafa’ya borçlu olduğu

Sebeb-i tahrîr-i sicil budur ki Emir b. Mustafa şer‘-i şerîf-i Nebevî -a.m.- mahfiline Devlethân b. Mehmed[’i] ihzâr edip takrîr-i da‘vâ kılıp dedi ki işbu Devlethân’da üç bin akçem vardır dedikde mezbûr Devlethân bin dört yüz akçe deynim vardır cümlesi ibrâ ve sulh olunmuştur dedikden sonra mezbûr ikrârı Emir talebiyle tescîl olundu. Tahrîren fî evâsıtı Şevvâl fî sene 940.

Şuhûdü’l-hâl: Hasan b. Durbâli ve Dede b. Hasan ve Ramazan b. Ahmed ve Ali Halîfe b. Mehmed ve Durmuş b. Dündar.

(ÜSKÜDAR09 - cilt: 4, sayfa: 77 - Hüküm no: 19 - Orijinal metin no: [2b-3])﻿

﻿

﻿

20. Hüküm

Yorgi b. Petro’nun Yorgi b. İstemad’a borçlu olduğu

Sebeb-i tahrîr-i sicil budur ki Yorgi b. İstemad Meclisi şer‘a Yorgi b. Petro nâm zimmîyi ihzâr eyleyip takrîr-i merâm kılıp dedi ki işbu Yorgi b. Petro’da yüz elli akçe alımım vardır deyicek mezkûr Yorgi dahi tasdîk edip muhzır Kılavuz havâle olunup bi’t-taleb tescîl olundu. Tahrîren fî evâhiri Şevvâli’l-mükerrem sene erba‘în ve tis‘a mi’e.

Şuhûdü’l-hâl: Ramazan Halîfe b. Ahmed ve Dede b. Hasan ve gayruhüm.

(ÜSKÜDAR09 - cilt: 4, sayfa: 77 - Hüküm no: 20 - Orijinal metin no: [3a-1])﻿

﻿

﻿

21. Hüküm

Manol b. Yorgi’nin Ali Çelebi b. Murad’a borçlu olduğu

Sebeb-i tahrîr-i sicil budur ki Manol b. Yorgi şer‘-i şerîf-i Nebevî meclisinde ikrâr ve i‘tirâf kılıp dedi ki işbu sâhibü’s-sicil Ali Çelebi b. Murad’a lâzımü’l-edâ ve vâcibü’l-kazâ (...) akçe deynim vardır deyicek mukırr-ı mezbûru mukarrun lehü’l-mezbûr Ali bi’l-muvâcehe tasdîk edip mâ hüve’l-vâkī‘ bi’t-taleb tescîl olundu. Tahrîren fî evâhiri Şevvâli’l-mükerrem sene 940.

Şuhûdü’l-hâl: Ramazan Halîfe b. Ahmed ve Kılavuz b. Aslıhan ve Ali Halîfe b. el-Hâc Mehmed ve kâtibü’l-hurûf Abdülkādir ve gayruhüm.

(ÜSKÜDAR09 - cilt: 4, sayfa: 77 - Hüküm no: 21 - Orijinal metin no: [3a-2])﻿

﻿

﻿

22. Hüküm

Suvasti bt. Todora’nın Ali Çelebi b. Murad’a borçlu olduğu

Sebeb-i tahrîr-i sicil budur ki Suvasti bt. Todora şer‘-i şerîf-i Nebevî meclisinde ikrâr ve i‘tirâf kılıp dedi ki işbu sâhibü’s-sicil Ali Çelebi b. Murad’a lâzımü’l-edâ ve vâcibü’l-îfâ bin yüz elli akçe deynim vardır deyicek mukırr-ı mezbûru mukarrun lehü’l-mezbûr Ali Çelebi bi’l-muvâcehe tasdîk edip mâ hüve’l-vâkī‘ bi’t-taleb tescîl olundu.

Şuhûdü’l-hâl: Mezkûrûn. Zikr olan meblağdan bin akçe havâle olunan muhzır Kılavuz’a mezbûr Suvasti teslîm edip bi’t-taleb tescîl olundu.

(ÜSKÜDAR09 - cilt: 4, sayfa: 78 - Hüküm no: 22 - Orijinal metin no: [3a-3])﻿

﻿

﻿

23. Hüküm

Manol b. Andriye’nin Ali Çelebi b. Murad’a borçlu olduğu

Sebeb-i tahrîr-i sicil budur ki İrine bt. Nikola zevc[i] Manol b. Andriye nâm zimmîye mala kefîl olup meclisi şer‘de ikrâr ve i‘tirâf kılıp dedi ki işbu Ali Çelebi b. Murad’a bin yüz elli akçe zevcim Manol’ün lâzımü’l-edâ deyni vardır deyicek mukırr[e]-i mezbûreyi mukarrun lehü’l-mezbûr Ali bi’l-muvâcehe tasdîk edip mâ hüve’l-vâkī‘ bi’t-taleb tescîl olundu.

Şuhûdü’l-hâl: Mezkûrûn.

(ÜSKÜDAR09 - cilt: 4, sayfa: 78 - Hüküm no: 23 - Orijinal metin no: [3a-4])﻿

﻿

﻿

24. Hüküm

Dimitri b. Keremidin’in Ali Çelebi b. Murad’a borçlu olduğu

Sebeb-i tahrîr-i sicil budur ki Dimitri b. Keremidin şer‘-i şerîf-i Nebevî meclisinde ikrâr ve i‘tirâf kılıp dedi ki işbu sâhibü’s-sicil Ali Çelebi b. Murad’a lâzımü’l-edâ ve vâcibü’l-kazâ beş bin akçe deynim vardır deyicek mukırr-ı mezbûru mukarrun lehü’l-mezbûr Ali Çelebi bi’l-muvâcehe tasdîk edip mâ hüve’l-vâkī‘ bi’t-taleb tescîl olundu.

Şuhûdü’l-hâl: Mezkûrûn.

(ÜSKÜDAR09 - cilt: 4, sayfa: 78 - Hüküm no: 24 - Orijinal metin no: [3a-5])﻿

﻿

﻿

25. Hüküm

Ali Çelebi b. Murad’ın alacaklarını muhzır Kılavuz’a havale ettiği

Sebeb-i tahrîr-i sicil budur ki Ali Çelebi b. Murad zikr olan kâfirlerde olan alımlarını muhzır Kılavuz’a havâle edip mâ hüve’l-vâkī‘ talebleri ile tescîl olundu. Tahrîren fî evâhiri Şevvâli’l-mükerrem fî sene erba‘în ve tis‘a mi’e.

Şuhûdü’l-hâl: Mezkûrûn.

(ÜSKÜDAR09 - cilt: 4, sayfa: 79 - Hüküm no: 25 - Orijinal metin no: [3a-6])﻿

﻿

﻿

26. Hüküm

Ali b. Abdullah’ın Ali Çelebi b. Murad’a borçlu olduğu

Sebeb-i tahrîr-i sicil budur ki Ali b. Abdullah Meclisi şer‘de ikrâr ve i‘tirâf kılıp dedi ki işbu sâhibü’s-sicil Ali Çelebi b. Murad’a lâzımü’l-edâ ve vâcibü’l-kazâ yedi yüz yirmi akçe deynim vardır deyicek mukırr-ı mezbûru mukarrun lehü’l-mezbûr Ali Çelebi bi’l-muvâcehe tasdîk edip mâ hüve’l-vâkī‘ bi’t-taleb tescîl olundu. Tahrîren fî evâhiri Şevvâli’l-mükerrem sene 940.

Şuhûdü’l-hâl: Şâkir Halîfe el-Kâtib ve Hayreddin Bey el-Kâtib ve Kılavuz b. Aslıhan ve gayruhüm mine’l-hâzırîn. Zikr olan meblağa muhzır Kılavuz havâle olundu.

(ÜSKÜDAR09 - cilt: 4, sayfa: 79 - Hüküm no: 26 - Orijinal metin no: [3b-1])﻿

﻿

﻿

27. Hüküm

Ali b. Abdullah’ın Ali Çelebi b. Murad’a borçlu olduğu

Sebeb-i tahrîr-i sicil budur ki Ali b. Abdullah meclisi şer‘de ikrâr ve i‘tirâf kılıp dedi ki işbu sâhibü’s-sicil Ali Çelebi b. Murad’a on yedi filori deynim vardır elân lâzımü’l-edâ ve vâcibü’l-kazâ deynimdir deyicek mukırr-ı mezbûru mukarrun lehü’l-mezbûr Ali Çelebi bi’l-muvâcehe tasdîk edip mâ hüve’l-vâkī‘ bi’t-taleb tescîl olundu.

Şuhûdü’l-hâl: Mezkûrûn. Zikr olan meblağa muhzır Kılavuz havâle [olundu].

(ÜSKÜDAR09 - cilt: 4, sayfa: 79 - Hüküm no: 27 - Orijinal metin no: [3b-2])﻿

﻿

﻿

28. Hüküm

Ali Çelebi b. Murad’ın Ali b. Abdullah’tan alacağını tahsil ettiği

Sebeb-i tahrîr-i sicil budur ki Ali Çelebi b. Murad şer‘-i şerîf-i Nebevî meclisinde ikrâr ve i‘tirâf kılıp dedi ki işbu sâhibü’s-sicil Ali b. Abdullah nâm kimesnede üç bin beş yüz akçem var idi hâliyâ bî-kusûr aldım deyicek mezkûr Ali Çelebi’nin ikrârı vukū‘u üzre merkūm Ali talebiyle tescîl olundu.

Şuhûdü’l-hâl: Bâli b. Aslıhan ve kâtibü’l-hurûf Abdülkādir ve gayruhüm.

(ÜSKÜDAR09 - cilt: 4, sayfa: 79 - Hüküm no: 28 - Orijinal metin no: [3b-3])﻿

﻿

﻿

29. Hüküm

Ali Çelebi b. Murad’ın Ali b. Abdullah’a gönderdiği yağın bedelini aldığı

Sebeb-i tahrîr-i sicil budur ki Ali Çelebi b. Murad şer‘-i şerîf-i Nebevî meclisinde ikrâr ve i‘tirâf kılıp dedi ki Ali b. İmâm elinden işbu Ali b. Abdullah’a yedi yüz akçelik yağ gönderdim idi hâliyâ zikr olan yağ akçesini mezbûr Ali’den bî-kusûr aldım deyicek mukırr-ı mezbûru mukarrun lehü’l-mezbûr Ali bi’l-muvâcehe tasdîk edip mâ hüve’l-vâkī‘ bi’t-taleb tescîl olundu.

Şuhûdü’l-hâl: Mustafa Çelebi b. Hızır ve Bâli b. Aslıhan ve gayruhüm.

(ÜSKÜDAR09 - cilt: 4, sayfa: 80 - Hüküm no: 29 - Orijinal metin no: [3b-4])﻿

﻿

﻿

30. Hüküm

Suvasti bt. Todora ve Yorgi b. Manol’ün birbirlerine kefil olması

Sebeb-i tahrîr-i sicil budur ki Suvasti bt. Todora Yorgi b. Manol zimmetinde olan üç bin dört yüz akçeye kefîl olup ve Yorgi b. Manol dahi Suvasti nâm hâtun zimmetinde olan bin yüz elli akçeye kefîl bi’l-mâl oldukda mezkûrların ikrârları mu‘teber görülüp ve bi’t-taleb tescîl olundu.

Şuhûdü’l-hâl: Ramazan Halîfe b. Ahmed ve Bâli b. Aslıhan ve gayruhüm.

(ÜSKÜDAR09 - cilt: 4, sayfa: 80 - Hüküm no: 30 - Orijinal metin no: [3b-5])﻿

﻿

﻿

31. Hüküm

Abdullah Ağa Vakfı’nın Kethüdâ Lagod’dan alacaklı olduğu

Sebeb-i tahrîr-i sicil budur ki Abdullah Ağa Vakfı’na câbi olan Mustafa Bey meclisi şer‘a karye-i İstavros kethüdâsı Lagod b. Keremidin nâm zimmîyi ihzâr eyleyip takrîr-i merâm kılıp dedi ki câbi olduğum evkāf akçesinden senin zimmetinde bin dokuz yüz akçe vardır deyicek mezbûr Lagod tasdîk edip muhzır Kılavuz meblağ-ı mezbûra havâle olunup bi’t-taleb tescîl olundu. Tahrîren fî evâhiri Şevvâli’l-mükerrem sene 940.

Şuhûdü’l-hâl: Hüsrev b. Yakub Fakīh ve Dede b. Hasan ve gayruhüm.

(ÜSKÜDAR09 - cilt: 4, sayfa: 80 - Hüküm no: 31 - Orijinal metin no: [4a-1])﻿

﻿

﻿

32. Hüküm

Yoros kazasındaki hicrî 940 senesi timar ve diğer vergi gelirlerinin İskender b. Abdullah’a mukataaya verildiği

Sebeb-i tahrîr-i sicil budur ki İskender Bey b. Abdullah ve şerîki Mustafa meclisi şer‘de ikrâr ve i‘tirâf kılıp dediler ki kazâ-i Yoros’da vâkī‘ olan timarımızın hâsıllarını, çift akçesini ve yer tapusunu ve sâir rüsûm-ı örfiyyesini ve şer‘iyyesini işbu sene erba‘în ve tis‘a mi’e vâkī‘ olan rüsûmların ve bâd-ı havâların ve hâssa çiftlik ve çayır dahi bile işbu İskender b. Abdullah nâm kimesne[ye] iki yüz elli akçeye mukāta‘aya verdim deyicek mukırrân-ı mezbûrânı mukarrun lehü’l-mezbûr İskender bi’l-muvâcehe tasdîk edip mâ hüve’l-vâkī‘ bi’t-taleb tescîl olundu. Tahrîren fî evâili Zilka‘de sene 940.

Şuhûdü’l-hâl: Hacı Lütfi b. Hasan ve Mahmud b. İshak ve Fakīh? b. Mehmed ve Kılavuz b. Aslıhan ve gayruhüm.

(ÜSKÜDAR09 - cilt: 4, sayfa: 81 - Hüküm no: 32 - Orijinal metin no: [4a-2])﻿

﻿

﻿

33. Hüküm

Kosta b. Bostancı’yı yaralayan Şirmerd b. Abdullah’a tazir olunması

Sebeb-i tahrîr-i sicil budur ki Kosta b. Bostancı şer‘-i şerîf meclisine Şîrmerd b. Abdullah nâm kimesne[yi] ihzâr eyleyip takrîr-i merâm kılıp müşârün-ileyh Şîrmerd benim bir parmağımı ısırıp mecrûh eyledi deyicek merkūm ikrâr edip mezkûr Şîrmerd’e ta‘zîr olunup tescîl olundu. Tahrîren fî evâili Zilka‘de sene erba‘în ve tis‘a mi’e.

Şuhûdü’l-hâl: Hacı Lütfi b. Hasan ve Per[v]âne b. Abdullah ve Mahmud b. ( ) ve gayruhüm.

(ÜSKÜDAR09 - cilt: 4, sayfa: 81 - Hüküm no: 33 - Orijinal metin no: [4a-3])﻿

﻿

﻿

34. Hüküm

Ölen Yava Yorgi’ye ait bostanın güz ve kış hasılının Yorgi b. Yani’ye mukataaya verildiği

Sebeb-i tahrîr-i sicil budur ki İskender b. Abdullah ve mâl-ı gāibi zabt edenler Ali ve Hayreddin meclisi şer‘de ikrâr ve i‘tirâf kılıp dediler ki karye-i Kadı’da mürd olan Yava Yorgi’nin bostanını güz hâsılı ve kış hâsılını sâhibü’s-sicil Yorgi b. Yani nâm zimmîye dört yüz elli akçeye mukāta‘aya verdim deyicek mezbûr Yorgi tasdîk edip bi’t-taleb tescîl olundu. Tahrîren fî evâili Zilka‘de sene 940.

Şuhûdü’l-hâl: Sinan Halîfe b. Turud ve Kılavuz b. Aslıhan ve gayruhüm

(ÜSKÜDAR09 - cilt: 4, sayfa: 81 - Hüküm no: 34 - Orijinal metin no: [4a-4])﻿

﻿

﻿

35. Hüküm

Hacı İbrahim’in Mustafa b. Hacı Musa’nın vekili olduğu

Sebeb-i tahrîr-i sicil budur ki Hacı İbrahim şer‘-i şerîf meclisinde takrîr-i da‘vâ kılıp dedi ki Mustafa b. Hacı Musa nâm kimesnenin ben vekîl-i mutlak[ı] oldum deyicek mezbûrdan alâ sıdkı da‘vâ beyyine taleb olundu Yunus b. Hamza ve Ahmed b. Hüseyin şehâdetleri ile sâbit olup ve bi’t-taleb tescîl olundu. Tahrîren fî evâili Zilka‘de.

Şuhûdü’l-hâl: Mustafa Bey b. Abdullah ve Mustafa b. Mahmud ve kâtibü’l-hurûf Abdülkādir ve gayruhüm.

(ÜSKÜDAR09 - cilt: 4, sayfa: 82 - Hüküm no: 35 - Orijinal metin no: [4b-1])﻿

﻿

﻿

36. Hüküm

Toma b. Çenkun ile Papaz Papayek’in ev ve bağ konusunda İstanbul Kadılığı sicilinde niza kayıtları bulunduğu

Sebeb-i tahrîr-i sicil budur ki Papaz Papayek nâm nasrâni Toma b. Çenkun ile hâzırân olup mezbûr Toma takrîr-i merâm kılıp dedi ki nizâ‘ olan ev ve bağ için İslâmbol Efendisi sicillâtında bu kaziyye vukū[‘u] üzre elinde müsecceldir dediğini mezkûr Papayek talebiyle tescîl olundu.

Şuhûdü’l-hâl: Kılavuz b. Aslıhan ve İskender b. Abdullah ve gayruhüm.

(ÜSKÜDAR09 - cilt: 4, sayfa: 82 - Hüküm no: 36 - Orijinal metin no: [4b-2])﻿

﻿

﻿

37. Hüküm

Ölen Maryos [Matyoz]’a ait ev ve bağ konusunda Toma [b. Çenkun]’un kefil olması

Sebeb-i tahrîr-i sicil budur ki Karye-i Çengel’de bey‘ olan ev ve bağ ki mürd olan Maryos [Matyoz] nâm zimmînin olup zarar-ı mala Toma nâm zimmî kefîl oldum dediğini mezbûr evi mutasarrıf olan Mihal talebiyle tescîl olundu.

Şuhûdü’l-hâl: Bâli b. Aslıhan ve İskender b. Abdullah ve gayruhüm.

(ÜSKÜDAR09 - cilt: 4, sayfa: 82 - Hüküm no: 37 - Orijinal metin no: [4b-3])﻿

﻿

﻿

38. Hüküm

Manol b. Yorgi’nin Yusuf’a borçlu olduğu

Sebeb-i tahrîr-i sicil budur ki Manol b. Yorgi meclisi şer‘de ikrâr ve i‘tirâf kılıp dedi ki işbu sâhibü’s-sicil Yusuf nâm kimesneye altı yüz akçe lâzımü’l-edâ deynim vardır deyicek mukırr-ı mezbûru mukarrun lehü’l-mezbûr Yusuf tasdîk edip bi’t-taleb tescîl olundu. Tahrîren fî evâili Zilka‘de sene 940.

Şuhûdü’l-hâl: Papaz-ı Nasrâni ve Kireççi zimmî ve gayruhüm.

(ÜSKÜDAR09 - cilt: 4, sayfa: 82 - Hüküm no: 38 - Orijinal metin no: [4b-4])﻿

﻿

﻿

39. Hüküm

Mihal’e satılan evin yarısının ölen Matyoz’un oğlu Aleksi’ye ait olduğu

Sebeb-i tahrîr-i sicil budur ki Mürd olan Matyoz nâm zimmînin karye-i Çengel’de Mihal nâm zimmîye bey‘ olunan evin nısfı mezbûr Matyoz yetimi Aleksi’ye hükm olunup bi’t-taleb tescîl olundu. Tahrîren fî evâili Zilka‘de sene 940.

Şuhûdü’l-hâl: Kılavuz b. Aslıhan ve Korucu Hacı b. Abdullah ve gayruhüm.

(ÜSKÜDAR09 - cilt: 4, sayfa: 83 - Hüküm no: 39 - Orijinal metin no: [4b-5])﻿

﻿

﻿

40. Hüküm

Toma’nın borcuna Kosta b. Manol’ün kefil olması

Sebeb-i tahrîr-i sicil budur ki Mahrûse-i İslâmbol’dan Toma nâm kâfir zimmetinde beş bin beş yüz akçeye karye-i Çengel’den Kosta b. Manol üç gün va‘de ile kefîl bi’l-mâl olup meblağ-ı mezbûra havâle olan Kılavuz talebiyle tescîl olundu.

Şuhûdü’l-hâl: Dimitri Kethüdâ ve Duka b. Dranoz ve Todora b. Andriye ve gayruhüm.

(ÜSKÜDAR09 - cilt: 4, sayfa: 83 - Hüküm no: 40 - Orijinal metin no: [5a-1])﻿

﻿

﻿

41. Hüküm

Mihal b. Yorgi’nin Mehmed b. Yusuf’a hakaret ettiği

Sebeb-i tahrîr-i sicil budur ki Mihal b. Yorgi meclisi şer‘de ikrâr ve i‘tirâf kılıp dedi ki Mehmed b. Yusuf nâm kimesneye sikimsin ve taşağımsın dedim deyicek mezkûrun ikrâr[ı] bi’t-taleb tescîl olundu.

Şuhûdü’l-hâl: Kılavuz b. Aslıhan ve Mustafa Bey b. Abdullah ve gayruhüm.

(ÜSKÜDAR09 - cilt: 4, sayfa: 83 - Hüküm no: 41 - Orijinal metin no: [5a-2])﻿

﻿

﻿

42. Hüküm

Deli Mustafa’nın eşi Kaliye’nin Çingene Yekmi’yi ayartıp İstanbul’dan Üsküdar’a getirmesi

Sebeb-i tahrîr-i sicil budur ki Deli Mustafa meclisi şer‘a zevcesi Kaliye[’yi] ihzâr edip takrîr-i merâm kılıp dedi ki avratım mezbûre Kaliye benim ma‘rifetim yok iken mahrûse-i İslâmbol’dan Üsküdar’da Yekmi nâm çingene ayartı[p] beni Üsküdar’a getirdi deyû ikrârını zevc Mustafa talebiyle tescîl olundu.

Şuhûdü’l-hâl: Bâli b. Aslıhan ve Mustafa Bey b. Abdullah ve gayruhüm.

(ÜSKÜDAR09 - cilt: 4, sayfa: 83 - Hüküm no: 42 - Orijinal metin no: [5a-3])﻿

﻿

﻿

43. Hüküm

Bulunan peremenin Üsküdar zaimi İskender Bey’e teslim edildiği

Sebeb-i tahrîr-i sicil budur ki Hüsam Bey bahçesinde pereme tutulup Üsküdar za‘îm[i] İskender Bey’e teslîm olunup tescîl olundu. Tahrîren fî evâili Zilka‘de sene 940.

Şuhûdü’l-hâl: Bâli b. Aslıhan ve Mahmud ve gayruhüm

(ÜSKÜDAR09 - cilt: 4, sayfa: 84 - Hüküm no: 43 - Orijinal metin no: [5a-4])﻿

﻿

﻿

44. Hüküm

Ali b. Musa’nın Çingene Hasnâ’dan alacağını tahsil ettiği

Sebeb-i tahrîr-i sicil budur ki Ali b. Musa şer‘-i şerîf meclisinde ikrâr ve i‘tirâf kılıp dedi ki çingene avratı Hasnâ nâm hâtunda dört yüz akçem var idi hâliyâ bî-kusûr aldım deyicek mezkûrun ikrârını merkūme Hasnâ bi’l-muvâcehe tasdîk edip mâ hüve’l-vâkī‘ tescîl olundu.

Şuhûdü’l-hâl: Kılavuz b. Aslıhan ve Nazar b. Pîrî, Karaca b. Sarıca ve gayruhüm.

(ÜSKÜDAR09 - cilt: 4, sayfa: 84 - Hüküm no: 44 - Orijinal metin no: [5a-5])﻿

﻿

﻿

45. Hüküm

Kefil Toma’dan alınan paranın Matyoz’un yetimlerinin vasîsi Papayakim’e teslim edildiği

Sebeb-i tahrîr-i sicil budur ki Mürd olan Matyoz’un karye-i Çengel’de Hoyrad Mihal nâm zimmîye bey‘ olan ev bahâsından beş bin beş yüz akçeye zarar-ı mala kefîl olan Toma nâm zimmîden mezkûr Mihal talebiyle Kılavuz tahsîl edip müteveffâ Matyoz’un eytâmına vasî olan Papayakim nâm zimmîye merkūm Mihal teslîm edip zikr olan [meblağ] bî-kusûr teslîm olunup vasî-i mezbûr dahi tasdîk edip bi’t-taleb tescîl olundu.

Şuhûdü’l-hâl: Şaban b. Mehmed ve Şahkulu b. Mehmed ve Süleyman b. Abdi ve Yakub Halîfe b. Ahmed.

(ÜSKÜDAR09 - cilt: 4, sayfa: 84 - Hüküm no: 45 - Orijinal metin no: [5a-6])﻿

﻿

﻿

46. Hüküm

Hapiste bulunan Çingene Kali’nin kocası Mustafa’ya teslim edilmesi

Sebeb-i tahrîr-i sicil budur ki Üsküdar subaşısı olan Mustafa Bey hapsinde olan çingene Kara Mustafa hâtunu Kali nâm hâtunu mezbûr subaşı mezbûr Mustafa[’ya] teslîm edip tescîl olundu.

Şuhûdü’l-hâl: Ahmed ve Nazar ve Hüsrev b. Yakub Fakīh ve gayruhüm.

(ÜSKÜDAR09 - cilt: 4, sayfa: 84 - Hüküm no: 46 - Orijinal metin no: [5b-1])﻿

﻿

﻿

47. Hüküm

Mustafa’nın içki içtiği

Sebeb-i tahrîr-i sicil budur ki Üsküdar za‘îm[i] Mustafa Bey meclisi şer‘a Mustafa nâm kimesne[yi] ihzâr eyleyip üzerine takrîr-i merâm kılıp dedi ki sarhoşsun şürb-i hamr ettin deyicek mezkûrun ağzı râyihası zâhir olup bi’t-taleb tescîl olundu.

Şuhûdü’l-hâl: Şahkulu b. Mehmed ve Ali b. Çepni ve Kılavuz b. Aslıhan ve gayruhüm.

(ÜSKÜDAR09 - cilt: 4, sayfa: 85 - Hüküm no: 47 - Orijinal metin no: [5b-2])﻿

﻿

﻿

48. Hüküm

Marola bt. Dimitri’nin bostanının yarısını Yani b. Manol’e sattığı

Sebeb-i tahrîr-i sicil budur ki Marola bt. Dimitri meclisi şer‘de ikrâr ve i‘tirâf kılıp dedi ki nısf bostanım ki mahdûddur iki taraf Kara Hubar mülküne ve bir taraf tarîk-i âm ve bir taraf Peşkeş bostanına mülâbis olan mülk bostanımı işbu sâhibü’s-sicil Yani b. Manol nâm zimmîye üç bin beş yüz akçe[ye] bey‘ eyledim semeni dahi bi’t-tamâm alıp kabz ettim deyicek mukırre-i mezbûreyi mukarrun lehü’l-mezbûr Yani tasdîk edip bi’t-taleb tescîl olundu.

Şuhûdü’l-hâl: İsâ Halîfe b. Fazlullah ve Mehmed Bey b. Abdullah ve Ali b. Yakub Fakīh ve Burak Reis b. Mustafa ve Ahmed Çelebi b. Mahmud ve Hasan b. Süleyman ve gayruhüm.

(ÜSKÜDAR09 - cilt: 4, sayfa: 85 - Hüküm no: 48 - Orijinal metin no: [5b-3])﻿

﻿

﻿

49. Hüküm

Marola bt. Dimitri’nin bağının yarısını Yani b. Manol’e sattığı

Sebeb-i tahrîr-i sicil budur ki Marola bt. Dimitri meclisi şer‘de ikrâr ve i‘tirâf kılıp dedi ki karye-i Kadı’da vâkī‘ olan nısf bağım ki mahdûddur bir taraf İstemad bağına ve bir taraf David mülküne ve bir taraf Yorgi mülküne mülâbis ve bir taraf merkūm İstemad tarlasına muttasıl olan bağımı işbu sâhibü’s-sicil Yani b. Manol nâm zimmîye iki bin akçeye bey‘ eyledim semeni dahi alıp kabz eyledim deyicek mukırre-i mezbûreyi mukarrun lehü’l-mezbûr Yani bi’l-muvâcehe tasdîk edip mâ hüve’l-vâkī‘ bi’t-taleb tescîl olundu. Tahrîren fî evâsıtı Zilka‘de sene 940.

Şuhûdü’l-hâl: İsâ Halîfe b. Fazlullah ve Hüseyin b. Süleyman ve Mehmed Bey b. Abdullah ve Ahmed Çelebi b. Mahmud ve gayruhüm.

(ÜSKÜDAR09 - cilt: 4, sayfa: 85 - Hüküm no: 49 - Orijinal metin no: [5b-4])﻿

﻿

﻿

50. Hüküm

Abdurrahman b. Mustafa’nın Hoca Kābil b. Abdullah’tan borç aldığı

Sebeb-i tahrîr-i sicil budur ki Kasaba-i Üsküdar’da Abdurrahman b. Mustafa şer‘-i şerîf meclisinde ikrâr ve i‘tirâf kılıp dedi ki işbu Hoca Kābil b. Abdullah’tan karz-ı hasen verilen beş bin akçeyi bî-kusûr aldım mezbûr Hoca Kābil elinden bana teslîm oldu deyicek mukırr-ı mezbûru mukarrun lehü’l-mezbûr Kābil bi’l-muvâcehe tasdîk edip mâ hüve’l-vâkī‘ bi’t-taleb tescîl olundu. Tahrîren fî evâhiri Zilka‘de li sene erba‘în ve tis‘a mi’e.

Şuhûdü’l-hâl: Bedreddin b. Mehmed ve Ali b. Musa ve Şahkulu b. Mehmed ve kâtibü’l-hurûf Abdülkādir ve Handan b. Hüseyin ve Pîr[î] Baba b. İbrahim ve gayruhüm.

(ÜSKÜDAR09 - cilt: 4, sayfa: 86 - Hüküm no: 50 - Orijinal metin no: [6a-1])﻿

﻿

﻿

51. Hüküm

Hoca Kābil b. Abdullah’ın Hüsrev Bey’den alacağını tahsil ve rehin aldığı eşyaları teslim ettiği

Sebeb-i tahrîr-i sicil budur ki Hoca Kābil b. Abdullah şer‘-i şerîf meclisinde Hüsrev Bey vekîli Abdurrahman ile hâzırân olup mezbûr Hoca Kābil ikrâr ve i‘tirâf kılıp dedi ki işbu Abdurrahman’a beş bin akçe karz verdim idi meblağ-ı mezbûr mukābelesinde bir samur kaplı bir mâî atlas ve bir âsumânî hâre samur kaplı frengî kadife ve kakum kaplı âsumânî frengî on bir ağaç sarı frengî kemha ve bir oyan gümüşlü ve zincirli ve bir siyah tayin kaplı sermâvî zikr olan esbâblar bende rehin idi hâliyâ meblağ-ı merkūmu bî-kusûr aldım ve mezbûr esbâbları mersûm Abdurrahman’a teslîm eyledim deyicek mukırr-ı mezbûru mersûm Abdurrahman bi’l-muvâcehe tasdîk edip mâ hüve’l-vâkī‘ bi’t-taleb tescîl olundu.

Şuhûdü’l-hâl: Bedreddin b. Mehmed ve Ali b. Musa ve Şahkulu b. Mehmed ve Handan b. Hüseyin ve Pîrî Baba b. İbrahim ve gayruhüm.

(ÜSKÜDAR09 - cilt: 4, sayfa: 86 - Hüküm no: 51 - Orijinal metin no: [6a-2])﻿

﻿

﻿

52. Hüküm

Çâşnigirbaşı adamlarının getirdikleri câriyenin Kamer Hatun’a ait olduğu

Sebeb-i tahrîr-i sicil budur ki Çâşnigirbaşı âdemleri İstanbul’dan çengî câriyeleri Üsküdar’a getirip subaşı Mustafa Bey mezbûr âdemler elinden bir sagīre câriye alıp İskender’e emânet koyup mezkûr İskender dahi mezbûre câriyeyi subaşı Mustafa Bey’e teslîm eyleyip bi’t-taleb tescîl olundu. Tahrîren fî evâhiri Zilka‘de sene 940.

Şuhûdü’l-hâl: Ali b. Musa ve kâtibü’l-hurûf Abdülkādir ve gayruhüm Mezbûre sagīre câriyenin sâhibi mahrûse-i İstanbul’dan Kamer Hâtun’un olup Hızır b. İbrahim ve Mustafa b. Ali şehâdetleri ile sâbit olup bi’t-taleb tescîl olundu.

Şuhûdü’l-hâl: Kābil b. Abdullah ve Dede b. Hasan ve gayruhüm.

(ÜSKÜDAR09 - cilt: 4, sayfa: 86 - Hüküm no: 52 - Orijinal metin no: [6a-3])﻿

﻿

﻿

53. Hüküm

Memi’nin Veli’ye hakaret ettiği

Sebeb-i tahrîr-i sicil budur ki Veli nâm kimesne meclisi şer‘a Memi nâm şahs[ı] ihzâr eyleyip takrîr-i merâm kılıp dedi ki sen bana rosbinin gidisi dedin deyicek mezbûr Memi yemînden nükûl edip bi’t-taleb tescîl olundu.

Şuhûdü’l-hâl: Murad b. Abdullah ve Dede b. Hasan ve gayruhüm.

(ÜSKÜDAR09 - cilt: 4, sayfa: 87 - Hüküm no: 53 - Orijinal metin no: [6a-4])﻿

﻿

﻿

54. Hüküm

Fatma’nın İstanbul’dan nâmahrem kişilerle Üsküdar’a geldiği

Sebeb-i tahrîr-i sicil budur ki Üsküdar subaşı[sı] Mustafa Bey meclisi şer‘a Fatma nâm hâtunu ihzâr eyleyip takrîr-i merâm kılıp merkūme Fatma İslâmbol’dan bir kaç nâ-mahrem kimesneler bunda bir yerde sohbet ecli için cem‘ olmuşlar deyicek mezbûre hâtundan su’âl olundukda İstanbul’dan bir kaç nâ-mahremler ile Üsküdar’a geldim deyip mezbûr subaşıyı tasdîk mâ hüve’l-vâkī‘ subaşı talebiyle tescîl olundu.

Şuhûdü’l-hâl: Bâli b. Aslıhan ve Murad b. Abdullah ve gayruhüm.

(ÜSKÜDAR09 - cilt: 4, sayfa: 87 - Hüküm no: 54 - Orijinal metin no: [6b-1])﻿

﻿

﻿

55. Hüküm

Çengelköy vergi gelirlerinin Yani b. Sartuva’ya mukataaya verildiği

Sebeb-i tahrîr-i sicil budur ki Merhûm Fazlullah Paşa evkāfına mütevellî olan Hasan Halîfe b. Yakub meclisi şer‘de ikrâr ve i‘tirâf kılıp dedi ki evkāf-ı mezbûreden karye-i Çengel’i üç yıla ispençesiyle ve harâc ve sâir bâd-ı havâsıyla elli yedi bin akçeye işbu sâhibü’s-sicil Yani b. Sartuva’ya mukāta‘aya verdim deyicek mukırr-ı mezbûru mukarrun lehü’l-mezbûr Yani tasdîk edip karye-i mezbûreyi ber vech-i maktû‘ elli yedi bin akçeye kabûl ettim dedikde mezbûrların ikrârları mu‘teber görülüp bi’t-taleb tescîl olundu.

Şuhûdü’l-hâl: Bâli b. Aslıhan ve Murad b. Abdullah ve Mustafa Bey ve gayruhüm.

(ÜSKÜDAR09 - cilt: 4, sayfa: 87 - Hüküm no: 55 - Orijinal metin no: [6b-2])﻿

﻿

﻿

56. Hüküm

Çengelköy vergi gelirlerinin Karaca b. Yusuf ve Dimitri b. Markoz’a mukataaya verildiği

Sebeb-i tahrîr-i sicil budur ki Merhûm Fazlullah Paşa evkāfına mütevellî olan Hasan Halîfe b. Yakub meclisi şer‘de ikrâr ve i‘tirâf kılıp eyitdi ki evkāf-ı mezbûreden karye-i Çengel’i üç yıla ispençe ve harâc ve sâir bâd-ı havâsıyla altmış bin beş yüz akçeye işbu sâhibü’s-sicil Karaca b. Yusuf ve Dimitri b. Markoz’a mukāta‘aya verdim deyicek mukırr-ı mezbûru mukarrun lehü’l-mezbûr Karaca ve Dimitri tasdîk bi’t-taleb tescîl olundu.

Şuhûdü’l-hâl: Bâli b. Aslıhan ve Murad b. Abdullah ve gayruhüm.

(ÜSKÜDAR09 - cilt: 4, sayfa: 88 - Hüküm no: 56 - Orijinal metin no: [6b-3])﻿

﻿

﻿

57. Hüküm

Çengelköy vergi gelirlerinin Karaca b. Yusuf, Dimitri b. Kosta ve Kosta b. Marko’ya mukataaya verildiği

Sebeb-i tahrîr-i sicil budur ki Merhûm Fazlullah Paşa evkāfına mütevellî olan Hasan Halîfe b. Yakub meclisi şer‘de ikrâr kılıp eyitdi ki evkāf-ı mezbûrdan karye-i Çengel’i üç yıla ispençe ve harâc ve sâir bâd-ı havâsıyla elli dokuz bin beş yüz akçeye Karaca b. Yusuf ve Dimitri b. Kosta ve Kosta b. Marko nâm kimesnelere mukāta‘aya verdim deyicek mezkûrlar merkūm ikrârları kabûl edip her üç ayda yevmü’l-kıst vermek üzre iltizâm ettik[ten] sonra bi’t-taleb tescîl olundu. Tahrîren fî evâsıtı Şa‘bân sene 940.

Şuhûdü’l-hâl: Bâli b. Aslıhan ve Murad b. Abdullah ve Hacı Pîrî b. Devlethân ve Hoca Kābil b. Abd[ullah] ve gayruhüm.

(ÜSKÜDAR09 - cilt: 4, sayfa: 88 - Hüküm no: 57 - Orijinal metin no: [6b-4])﻿

﻿

﻿

58. Hüküm

Çengelköy vergi gelirlerinin Dimitri b. Markoz’a mukataaya verildiği

Sebeb-i tahrîr-i sicil budur ki Merhûm Fazlullah Paşa evkāfına mütevellî olan Hasan Halîfe b. Yakub şer‘-i şerîf meclisinde ikrâr ve i‘tirâf kılıp dedi ki evkāf-ı mezbûrdan karye-i Çengel’i üç yıla ispençesi ve harâc ve sâir bâd-ı havâsıyla işbu Dimitri b. Markoz nâm zimmîye altmış bin beş yüz akçe mukāta‘aya verdim deyicek mukırr-ı mezbûru mukarrun lehü’l-mezbûr Dimitri cemî‘-i mâ ekarra bihisinde bi’l-muvâcehe tasdîk edip mâ hüve’l-vâkī‘ bi’t-taleb tescîl olundu. Tahrîren fî evâsıtı Şa‘bâni’l-mu‘azzam sene 940.

Şuhûdü’l-hâl: Bâli b. Aslıhan ve Murad b. Abdullah ve gayruhüm.

(ÜSKÜDAR09 - cilt: 4, sayfa: 88 - Hüküm no: 58 - Orijinal metin no: [7a-1])﻿

﻿

﻿

59. Hüküm

Yusuf b. Abdullah’ın Receb b. Karaman’a borçlu olduğu

Sebeb-i tahrîr-i sicil budur ki Yusuf b. Abdullah şer‘-i şerîf-i Nebevî meclisinde ikrâr ve i‘tirâf kılıp eyitdi ki işbu sâhibü’s-sicil Receb b. Karaman nâm kimesne[ye] lâzımü’l-edâ ve vâcibü’l-îfâ dört yüz yirmi akçe deynim vardır deyicek mukırr-ı mezbûru mukarrun lehü’l-mezbûr Receb bi’l-muvâcehe tasdîk edip mâ hüve’l-vâkī‘ bi’t-taleb tescîl olundu.

Şuhûdü’l-hâl: Hüsrev b. Yakub ve Muhyiddin Halîfe b. İdris ve gayruhüm.

(ÜSKÜDAR09 - cilt: 4, sayfa: 89 - Hüküm no: 59 - Orijinal metin no: [7a-2])﻿

﻿

﻿

60. Hüküm

Mihal b. Galata’nın Luka b. Yani’yi dövdüğü

Sebeb-i tahrîr-i sicil budur ki Karye-i Kadı’dan Mihal b. Galata nâm zimmî[yi] Luka b. Yani meclisi şer‘a ihzâr eyleyip takrîr-i merâm kılıp dedi ki işbu Mihal beni gemi içinde darb eyledi deyicek mezbûr Luka’dan alâ mâ idde‘â beyyine taleb olundu[kda] Karagöz b. Karîb ve Murad b. Evren şehâdetleri ile sâbit olup bi’t-taleb tescîl olundu.

Şuhûdü’l-hâl: Memi b. Mehmed ve Bâli b. Aslıhan ve gayruhüm.

(ÜSKÜDAR09 - cilt: 4, sayfa: 89 - Hüküm no: 60 - Orijinal metin no: [7a-3])﻿

﻿

﻿

61. Hüküm

Mihal b. Galata’nın Luka b. Yani’nin el bezini çaldığını kabul etmesi

Sebeb-i tahrîr-i sicil budur ki Mihal b. Galata ile Luka b. Yani meclisi şer‘de hâzırân olup merkūm Mihal üzerine takrîr-i merâm kılıp dedi ki sen benim destmâl ile üç yüz akçem[i] aldın deyicek mezbûr Mihal destmâl aldım deyû ikrâr eyledi mezkûr Luka talebiyle tescîl olundu.

Şuhûdü’l-hâl: Bâli b. Aslıhan ve Ali b. Abdullah ve gayruhüm.

(ÜSKÜDAR09 - cilt: 4, sayfa: 89 - Hüküm no: 61 - Orijinal metin no: [7a-4])﻿

﻿

﻿

62. Hüküm

Sahipsiz ata nafaka tayin edilmesi

Sebeb-i tahrîr-i sicil budur ki Ulaktan bir yund ki ak, Üsküdar subaşısı zabtında dokuz gün olup andan sonra kalıp nafakası için yevmî iki akçe takdîr olunup mâ hüve’l-vâkī‘ talebiyle tescîl olundu. Tahrîren fî evâsıtı Zilhicce sene 940.

Şuhûdü’l-hâl: Murad b. Abdullah ve Şahbâli b. [Ahmed] ve Kılavuz b. Aslıhan ve Memi b. Mehmed ve gayruhüm.

(ÜSKÜDAR09 - cilt: 4, sayfa: 89 - Hüküm no: 62 - Orijinal metin no: [7b-1])﻿

﻿

﻿

63. Hüküm

Ali Çelebi’nin evini bina eden Penepod, Nikola ve Manol’ün işçilik ücretlerini aldığı

Sebeb-i tahrîr-i sicil budur ki Karye-i Çengel[’den] Penepod b. Yorgi ve karye-i İstavros Nikola b. Kakali ve Manol b. Bahâdır şer‘-i şerîf meclisinde ikrâr ve i‘tirâf kılıp dediler ki işbu Yenihisar’dan sipâhiyân zümresinden Ali Çelebi b. Mehmed’den binâ ettiğimiz ev ücretinden dört yüz otuz altı akçeyi bî-kusûr aldık merkūm Ali Çelebi üzerinde bu husûs için bir akçemiz ve bir habbemiz kalmadı dediklerinden sonra mukırrûn-ı mezbûrûnu mukarrun lehü’l-mezbûr Ali Çelebi bi’l-muvâcehe tasdîk mâ hüve’l-vâkī‘ bi’t-taleb tescîl olundu.

Şuhûdü’l-hâl: Bâli b. Aslıhan, Kosta b. Marko, Sinan Bey b. Abdullah ve Altıparmak Hıranda ve gayruhüm.

(ÜSKÜDAR09 - cilt: 4, sayfa: 90 - Hüküm no: 63 - Orijinal metin no: [7b-2])﻿

﻿

﻿

64. Hüküm

Kayıp koyunların Hacı b. Abdullah’a ait olduğu

Sebeb-i tahrîr-i hurûf oldur ki Karye-i Ner[dü]banlı’dan Hacı b. Abdullah ve Şaban b. Halil ile şer‘-i şerîf meclisine hâzırân olup mezbûr Hacı takrîr-i merâm kılıp Sefer Çelebi koyuniyle mahlût yetmiş dokuz re’s koyun Fermak nâm zimmî çobanım iken merkūm Fermak âhar yere maslahata gidecek zikr olan yetmiş dokuz re’s koyun mâl-ı gāibdir deyû emîn-i mezbûr Şaban zabt etmiş bi hasebi’ş-şer‘ taleb ederim deyicek emîn-i mesfûr Şaban bi’l-mukābele istifsâr olundukda cevâb verip dedi ki zikr olan yetmiş dokuz re’s mersûm Hacı’nın idiğini inkâr edicek udûl-i müslimînden Yusuf b. Mahmud ve Ali b. Şâhin li ecli’ş-şehâde meclisi şer‘de hâzırân olup zikr olan yetmiş dokuz re’s koyun ki emîn Şaban mâl-ı gāib deyû kabz ettiği mesfûr Hacı’nın mülk koyunudur deyû şâhidleriz şehâdet dahi ederiz dediklerinden sonra şehâdetleri ba‘de’t-tezkiyyeti’ş-şer‘î ve’t-tahlîfi’l-âdî hayyiz-i kabûlde vâkī‘ oldukdan sonra yetmiş dokuz re’s koyun merkūm Hacı’ya hükm olunup deftere kayd olundu. Tahrîren fî evâsıtı Zilhicce sene 940.

Şuhûdü’l-hâl: Şaban b. Mustafa ve diğer Şaban b. Abdullah ve Ramazan b. Memi ve Sefer Çelebi b. Mustafa ve gayruhüm mine’l-hâzırîn.

(ÜSKÜDAR09 - cilt: 4, sayfa: 90 - Hüküm no: 64 - Orijinal metin no: [7b-3])﻿

﻿

﻿

65. Hüküm

Hacı b. Abdullah’ın koyunlarını Şaban’a sattığı

Sebeb-i tahrîr-i sicil budur ki Karye-i Nerdübanlı’dan Hacı b. Abdullah ile emîn Şaban meclisi şer‘de hâzırân olup merkūm Hacı takrîr-i merâm kılıp dedi ki çobanım Fermak âhar yere maslahata gidip benim yetmiş dokuz re’s koyunum mâl-ı gāibdir deyû mezbûr Şaban zabt eylemiş iken zikr olan koyunu mezbûr emîn Şaban’a iki bin akçeye bey‘ eyledim deyicek mezkûr Şaban’dan su’âl olıcak z[ikr] olan koyunlar beytülmâle müte‘allik olmayıcak mezbûr Hacı’dan iki bin akçeye satı[n] aldım deyû ikrârını mezbûr Hacı talebiyle tescîl olundu.

Şuhûdü’l-hâl: Yusuf b. Mahmud ve Şaban b. Mustafa ve Ramazan b. Memi ve Sefer Çelebi b. Mustafa.

(ÜSKÜDAR09 - cilt: 4, sayfa: 91 - Hüküm no: 65 - Orijinal metin no: [7b-4])﻿

﻿

﻿

66. Hüküm

İlyas b. Hüseyin’in babası Hüseyin’e borçlu olduğu

Sebeb-i tahrîr-i sicil budur ki İlyas b. Hüseyin şer‘-i şerîf meclisinde ikrâr ve i‘tirâf kılıp eyitdi ki işbu babam merkūm Hüseyin’e beş akçe lâzımü’l-edâ deynim vardır deyicek mukırr-ı mezbûru mukarrun lehü’l-mezbûr Hüseyin bi’l-muvâcehe tasdîk edip mâ hüve’l-vâkī‘ bi’t-taleb tescîl olundu. Zikr olan meblağa muhzır Kılavuz havâle olundu.

Şuhûdü’l-hâl: Mustafa Bey b. Abdullah ve Dede b. Mestân ve gayruhüm.

(ÜSKÜDAR09 - cilt: 4, sayfa: 91 - Hüküm no: 66 - Orijinal metin no: [8a-1])﻿

﻿

﻿

67. Hüküm

Çengelköy’ün vergi gelirlerinin Yani b. Hıranda’ya mukataaya verildiği

Sebeb-i tahrîr-i sicil oldur ki Fazlullah Paşa evkāfından karye-i Çengel’i karye-i mezbûrdan işbu sâhibü’s-sicil Yani b. Hıranda üç yıla ispençe ve harâc ve sâir bâd-ı havâsıyla altmış bin akçe mukāta‘a vermeye iltizâm ettikden sonra mezkûrun ikrârı mu‘teber görülüp ve bi’t-taleb tescîl olundu. Zikr olan mala Dimitri b. Marko kefîl bi’l-mâl oldukda bi’t-taleb tescîl olundu. Tahrîren fî evâsıtı Şa‘bâni’l-mu‘azzam li sene erba‘în ve tis‘a mi’e.

Şuhûdü’l-hâl: Memi b. Mehmed ve Bâli b. Aslıhan ve İsâ Halîfe b. Fazlullah ve gayruhüm.

(ÜSKÜDAR09 - cilt: 4, sayfa: 91 - Hüküm no: 67 - Orijinal metin no: [8a-2])﻿

﻿

﻿

68. Hüküm

Hayreddin Kethüdâ’nın köle İlyas’ı zorla sefere götürmesi ve üzerindeki bazı eşyalar ile parasını alması

Sebeb-i tahrîr-i sicil budur ki Fahrü’l-emâsil ve’l-akrân Kāsım Ağa âdemlerinden Hayreddin Kethüdâ nâm kimesne Rukiyye Hâtun’un İlyas b. Abdullah nâm kulu kasaba-i Üsküdar’a gelip merkūm Hayreddin mersûm İlyas’ı tutup kayd [u] bend ile alıp sefere gidip yolda mezbûr İlyas’ın eğninde ve başında olan esbâblarını ve harçlığını alıp koyuverdikten sonra mezkûr İlyas meclisi şer‘a gelip vâkī‘ olan hâdiseyi bi’t-tamâm i‘lâm ettikde talebiyle mâ hüve’l-vâkī‘ tescîl olundu.

Şuhûdü’l-hâl: Ahmed b. Kāsım ve Hacı b. Abdullah ve gayruhüm.

(ÜSKÜDAR09 - cilt: 4, sayfa: 92 - Hüküm no: 68 - Orijinal metin no: [8a-3])﻿

﻿

﻿

69. Hüküm

Manol b. Andriye’nin kapıcı Hüseyin’e borçlu olduğu

Sebeb-i tahrîr-i sicil oldur ki Manol b. Andriye şer‘-i şerîf meclisinde ikrâr ve i‘tirâf kılıp dedi ki işbu sâhibü’s-sicil kapıcı Hüseyin nâm kimesne[ye] lâzımü’l-edâ ve vâcibü’l-kazâ bin yüz elli akçe deynim vardır deyicek mukırr-ı mezbûru mukarrun lehü’l-mezbûr kapıcı Hüseyin bi’l-muvâcehe tasdîk edip mâ hüve’l-vâkī‘ bi’t-taleb tescîl olundu. Tahrîren fî evâsıtı Zilhicce sene 940.

Şuhûdü’l-hâl: Emir b. Çepni ve Mustafa Bey b. Abdullah ve Bâli b. Aslıhan ve gayruhüm.

(ÜSKÜDAR09 - cilt: 4, sayfa: 92 - Hüküm no: 69 - Orijinal metin no: [8a-4])﻿

﻿

﻿

70. Hüküm

Ali Çelebi b. Murad’ın kapıcı Hüseyin’e olan borcunun bir kısmını ödediği

Sebeb-i tahrîr-i sicil oldur ki Ali Çelebi b. Murad şer‘-i şerîf-i Nebevî meclisine hâzır gelip kapıcı Hüseyin b. Abdullah mahzarında ikrâr ve i‘tirâf kılıp eyitdi ki merkūm kapıcı Hüseyin’e lâzımü’l-edâ ve vâcibü’l-kazâ bin dört yüz akçe deynim vardır işbu muhzır Kılavuz’a zimmîlerden havâle eylediğim akçelerimden mezbûr muhzır bin dört yüz akçeyi alıp mezkûr kapıcı Hüseyin’e teslîm eylesin dedikden sonra mezkûr muhzır Kılavuz dahi bin yüz elli akçeyi karye-i İstavros’dan Manol b. Andriye[’den] alıp mûmâ-ileyh kapıcı Hüseyin’e teslîm eyledikden sonra mâ hüve’l-vâkī‘ vukū‘u üzre bi’t-taleb tescîl olundu. Tahrîren fî evâsıtı Zilhicce sene 940.

Şuhûdü’l-hâl: kâtibü’l-hurûf Abdülkādir ve Mustafa Bey b. Abdullah ve Emir b. Çepni ve gayruhüm.

(ÜSKÜDAR09 - cilt: 4, sayfa: 92 - Hüküm no: 70 - Orijinal metin no: [8b-1])﻿

﻿

﻿

71. Hüküm

Memi Çelebi b. Emin’in Emir b. Çepni’ye borçlu olduğu

Sebeb-i tahrîr-i sicil oldur ki Memi Çelebi b. Emîn şer‘-i şerîf meclisinde ikrâr ve i‘tirâf kılıp eyitdi ki işbu Emir b. Çepni’ye lâzımü’l-edâ ve vâcibü’l-îfâ bin akçe deynim vardır deyicek mukkırr-ı mezbûru mukarrun lehü’l-mezbûr Emir cemî‘-i mâ ekarra bihisinde bi’l-muvâcehe tasdîk edip mâ hüve’l-vâkī‘ bi’t-taleb tescîl olundu. Zikr olan meblağa ahz için muhzır Memi havâle olundu.

Şuhûdü’l-hâl: Hoca Odel b. Bahşî ve Memi b. Süleyman ve gayruhüm.

(ÜSKÜDAR09 - cilt: 4, sayfa: 93 - Hüküm no: 71 - Orijinal metin no: [8b-2])﻿

﻿

﻿

72. Hüküm

Mehmed Paşa Camii’ni tamir eden Mustafa b. Abdullah’a ücretinin bir kısmının ödendiği

Sebeb-i tahrîr-i hurûf oldur ki Merhûm Mehmed Paşa’nın kasaba-i Üsküdar’da vâkī‘ olan imâretine mütevellî olan Şahkulu ile Mustafa b. Abdullah meclisi şer‘a hâzırân olup Üsküdar’da vâkī‘ olan merhûm Mehmed Paşa’nın câmi‘inin ve tevhânelerin cemî‘ meremmâta muhtâc olan yerlerini mezbûr Mustafa dört bin akçeye meremmât etmeye iltizâm ettim bi’l-fi‘l altı yüz akçe aldım deyicek mukırr-ı mezbûr Mustafa’yı mersûm Şahkulu cemî‘-i mâ ekarra bihisinde vicâhen ve şifâhen tasdîk edip zikr olan câmi‘in ve tevhânelerin meremmâtı için mesfûr Mustafa’ya dört bin akçe vermeye kavl ettim deyicek mezkûrların kaviller[i] câiz ve mu‘teber görülüp sıhhat-i akde hükm olundu hükmen sahîhan şer‘iyyen nâfizen ba‘de’t-taleb ve’s-su’âl kaziyye vukū[‘u] üzre deftere kayd olundu. Tahrîren fî evâsıtı Zilhicce sene erba‘în ve tis‘a mi’e.

Şuhûdü’l-hâl: Hoca Kābil b. Abdullah, Memi b. Mustafa ve Ömer Baba b. İbrahim ve gayruhüm.

(ÜSKÜDAR09 - cilt: 4, sayfa: 93 - Hüküm no: 72 - Orijinal metin no: [8b-3])﻿

﻿

﻿

73. Hüküm

Saray kethüdâsının kulları olan peremecilerin Kamer ve Aynî adlı kadınları Üsküdar’a getirdikleri

Sebeb-i tahrîr-i sicil oldur ki Mahrûse-i İstanbul’dan Kamer Hâtun ve Aynî Hâtun nâm kimesneleri İslâmbol İskelesi’nden saray kethüdâsının kulları peremeciler bizi İslâmbol’dan kasaba-і Üsküdar’a getirdiler deyû ikrârları bi’t-taleb tescîl olundu.

Şuhûdü’l-hâl: Şahkulu b. Mehmed ve Durmuş b. Deştî ve Mustafa b. Mehmed ve gayruhüm.

(ÜSKÜDAR09 - cilt: 4, sayfa: 93 - Hüküm no: 73 - Orijinal metin no: [8b-4])﻿

﻿

﻿

74. Hüküm

Hüseyin b. Abdullah’ın Üsküdar subaşısına katır satışından borçlu olduğu

Sebeb-i tahrîr-i sicil oldur ki Hüseyin b. Abdullah şer‘-i şerîf-i Nebevî meclisinde ikrâr ve i‘tirâf kılıp dedi ki işbu sâhibü’s-sicil Üsküdar subaşısı Mustafa Bey’e katır bahâsından sekiz yüz otuz üç akçe lâzımü’l-edâ deynim vardır dedikde mukırr-ı mezbûru mukarrun lehü’l-mezbûr Mustafa Bey bi’l-muvâcehe tasdîk edip mâ hüve’l-vâkī‘ bi’t-taleb tescîl olundu.

Şuhûdü’l-hâl: Muhzır Ali b. İbrahim ve Bâli b. Aslıhan ve gayruhüm.

(ÜSKÜDAR09 - cilt: 4, sayfa: 94 - Hüküm no: 74 - Orijinal metin no: [9a-1])﻿

﻿

﻿

75. Hüküm

Sefer b. Hamza’nın Mustafa’ya çilek sattığı

Sebeb-i tahrîr-i sicil oldur ki Sefer b. Hamza, Mustafa nâm kimesne[yi] ihzâr eyleyip Sefer mezbûr Mustafa’nın üzerine takrîr-i merâm kılıp eyitdi ki işbu Mustafa’ya dokuz yüz akçelik çilek bey‘ eyledim deyicek mezbûr Mustafa bi’l-muvâcehe tasdîk edip tescîl olundu.

Şuhûdü’l-hâl: Muhzırân-ı Mahkeme ve gayruhüm.

(ÜSKÜDAR09 - cilt: 4, sayfa: 94 - Hüküm no: 75 - Orijinal metin no: [9a-2])﻿

﻿

﻿

76. Hüküm

Üsküdar civarı kayıp mal ve yava mukataasının Mustafa’ya verildiği

Sebeb-i tahrîr-i sicil budur ki Yava kâfirler ve âzâde kâfirler ve çingeneler harâcın zabt eden Abdülkādir li sene erba‘în ve tis‘a mi’e Muharremü’l-harâm on sekizinden işbu Mustafa b. Mahmud’a Üsküdar kurbunda vâkī‘ olan yava kâfirler ve beytülmâlin ve mâl-ı gāibin sâbık âmil olan Ali ve Hızır mutasarrıf olduğu yerlerde vâkī‘ olan yava kâfirler harâcını ve bâd-ı havâsını mezbûrân âmiller ne mikdâr akçe mukāta‘aya iltizâm eylediler ise mezbûr Mustafa beş yüz akçe ziyâdeye iltizâm eylediği sebebden mezbûr Mustafa’ya mukāta‘aya verdim deyicek mezkûrların ikrârları istimâ‘ olunup merkūm Mustafa bi’l-muvâcehe tasdîk edip bi’t-taleb tescîl olundu. Tahrîren fî evâsıtı Zilhicce sene erba‘în ve tis‘a mi’e

Şuhûdü’l-hâl: Memi b. Süleyman ve Kara Mustafa b. Turhan ve Musa b. Nebi ve gayruhüm.

(ÜSKÜDAR09 - cilt: 4, sayfa: 94 - Hüküm no: 76 - Orijinal metin no: [9a-3])﻿

﻿

﻿

77. Hüküm

Halil b. Yusuf’un Fîrûz b. Abdullah’tan aldığı ödünç için İlyas b. Hüseyin’in kefil olduğu

Sebeb-i tahrîr-i sicil oldur ki Halil b. Yusuf şer‘-i şerîf-i Nebevî meclisinde ikrâr ve i‘tirâf kılıp eyitdi ki işbu sâhibü’s-sicil Fîrûz b. Abdullah’a lâzımü’l-edâ ve vâcibü’l-kazâ karz-ı hasen vechinden bin akçe deynim vardır ve yüz akçe dahi yeşil çulha bahâsından târih-i kitâbetten bir yıl va‘de ile zikr olan meblağa İlyas b. Hacı Hüseyin kefîl bi’l-mâl oldukdan sonra mâ hüve’l-vâkī‘ bi’t-taleb tescîl olundu. Tahrîren fî evâili Ramazâni’l-mübârek sene erba‘în ve tis‘a mi’e.

Şuhûdü’l-hâl: Bâli b. Aslıhan ve Mustafa b. Mahmud ve Memi b. Süleyman.

(ÜSKÜDAR09 - cilt: 4, sayfa: 95 - Hüküm no: 77 - Orijinal metin no: [9a-4])﻿

﻿

﻿

78. Hüküm

Çengelköy’ün vergi gelirlerinin mukataaya verildiği

Sebeb-i tahrîr-i sicil budur ki Merhûm Fazlullah Ağa evkāfına mütevellî olan Hasan Halîfe b. Yakub şer‘-i şerîf-i Nebevî meclisinde ikrâr ve i‘tirâf kılıp eyitdi ki evkāf-ı mezbûrdan karye-i Çengel’i işbu Dimitri b. Marko ve Dimitri b. Kosta ve Karaca b. Yusuf ve Kosta b. Marko ve Kefaloz nâm kimesnelere üç yıla altmış bir bin akçeye cemî‘-i bâd-ı havâsıyla mezbûrlara mukāta‘aya verdim deyicek mezbûrûn dahi zikr olan mukāta‘aya her mevsimde mevsimiyle her mahsûlü edâ etmek üzre iltizâm eyledik dediklerinden sonra mezkûrların ikrârları istimâ‘ olunup bi’t-taleb tescîl olundu. Tahrîren fî evâsıtı Şa‘bâni’l-mu‘azzam sene 940.

Şuhûdü’l-hâl: Bâli b. Aslıhan ve Hacı ve Memi b. Süleyman ve kâtibü’l-hurûf Abdülkādir ve gayruhüm.

(ÜSKÜDAR09 - cilt: 4, sayfa: 95 - Hüküm no: 78 - Orijinal metin no: [9b-1])﻿

﻿

﻿

79. Hüküm

Çengelköy âmillerinden mukataa bedelinin bir kısmının alındığı

Sebeb-i tahrîr-i sicil budur ki Merhûm Fazlullah Ağa vakfına mütevellî olan Hasan Halîfe meclisi şer‘de ikrâr ve i‘tirâf edip dedi ki Karye-i Çengel’e ber vech-i maktû‘ mübâşir olanlar Karaca ve Dimitri b. Marko ve Dimitri b. Kosta ve Kosta ve Kefaloz nâm âmillerden altmış bir bin akçe mukāta‘adan altı bin altı yüz akçe aldım deyicek mezkûrûn mersûm mütevellî olan Hasan Halîfe[’yi] ikrâr-ı mastûrunda bi’l-muvâcehe tasdîk edip mâ hüve’l-vâkī‘ bi’t-taleb tescîl olundu.

Şuhûdü’l-hâl: Bâli b. Aslıhan ve Memi b. Süleyman ve Hacı b. [boş] ve gayruhüm.

(ÜSKÜDAR09 - cilt: 4, sayfa: 95 - Hüküm no: 79 - Orijinal metin no: [9b-2])﻿

﻿

﻿

80. Hüküm

Aslıhan b. Kara Hacı ile Hatice’nin boşandığı

Sebeb-i tahrîr-i sicil budur ki Selver? bt. Abdullah şer‘-i şerîf-i Nebevî meclisinde Aslıhan b. Kara Hacı ile hâzırân olup mezbûre Selver? takrîr-i merâm kılıp eyitdi ki müşârün-ileyh Aslıhan’a sagīre kızım Hatîce’yi nikâh eyledim idi hâliyâ mezbûr Aslıhan mezbûreye bi tarîki’l-hul‘ talâk verdi ve mehrinden ve nafakasından biz dahi ferâgat eyledik deyicek mezbûrenin ikrârını merkūm Aslıhan tasdîk edip mâ hüve’l-vâkī‘ tescîl olundu.

Şuhûdü’l-hâl: Lütfi Halîfe el-İmâm ve Ali b. Resûl ve Hasan b. Hacı Bayram ve gayruhüm.

(ÜSKÜDAR09 - cilt: 4, sayfa: 96 - Hüküm no: 80 - Orijinal metin no: [9b-3])﻿

﻿

﻿

81. Hüküm

Dimitri b. Lazari’nin Mihal b. Galata’dan alacağının olmadığı

Sebeb-i tahrîr-i sicil budur ki Karye-i Kadı’ya âmil olan Dimitri b. Lazari ile Mihal b. Galata hâzırân olup mezbûr Dimitri takrîr-i merâm kılıp eyitdi ki Mihal’den cürümden ve gayrıdan mezbûr Mihal üzerinde bir akçem ve bir habbem yoktur ve min [ba‘d] da‘vâm dahi yoktur deyicek mukırr-ı mezbûru mukarrun lehü’l-mezbûr Mihal tasdîk edip mâ hüve’l-vâkī‘ bi’t-taleb deftere kayd olundu.

Şuhûdü’l-hâl: Mahmud b. Mehmed ve Dede b. Hasan ve gayruhüm.

(ÜSKÜDAR09 - cilt: 4, sayfa: 96 - Hüküm no: 81 - Orijinal metin no: [9b-4])﻿

﻿

﻿

82. Hüküm

Manol b. Toma’nın Sinan b. Abdullah’a ağaç bedelinden borçlu olduğu

Sebeb-i tahrîr-i sicil budur ki Ağaççı Sinan b. Abdullah karye-i Kadı’dan Manol b. Toma nâm kâfiri şer‘-i şerîf-i Nebevî meclisine hâzır getirip mezbûr Sinan merkūm Manol üzerine takrîr-i da‘vâ kılıp eyitdi ki sana bey‘ eylediğim ağaç akçesinden zimmetinde iki yüz akçem vardır deyicek mezbûr Manol’den su’âl olıcak bi’l-inkâr cevâb verdikde merkūm Sinan’dan alâ mâ idde‘â beyyine taleb olundu[kda] udûl-i müslimînden Hacı Ali ve Memi b. Süleyman şehâdetleri ile meblağ-ı mezbûr sâbit olup hükm olundu. Tahrîren fî evâhiri Zilhicce sene erba‘în ve tis‘a mi’e.

Şuhûdü’l-hâl: Ali b. Çepni ve Hacı ve Pervâne b. Abdullah ve gayruhüm.

(ÜSKÜDAR09 - cilt: 4, sayfa: 96 - Hüküm no: 82 - Orijinal metin no: [10a-1])﻿

﻿

﻿

83. Hüküm

Ödege bt. Todora’nın Emir b. Çepni’ye olan borcunu Manol b. Yorgi’den havale ettiği

Sebeb-i tahrîr-i sicil budur ki Karye-i Kadı’dan Ödege bt. Todora meclisi şer‘a hâzır gelip ikrâr ve i‘tirâf kılıp eyitdi ki işbu Emir b. Çepni’ye lâzımü’l-edâ beş yüz akçe deynim vardır hâliyâ zevcim Manol b. Yorgi’den meblağ-ı mezbûru merkūm Çepni’ye havâle eyledim ve merkūm Çepni dahi havâle[yi] kabûl eyledi ve zikr olan meblağ-ı mezbûra dahi ben kefîl bi’l-mâl oldum dedikden sonra mezbûre Ö[d]ege nâm hâtunu ikrâr-ı mastûrunda mezkûr Çepni tasdîk mâ hüve’l-vâkī‘ tescîl olundu.

Şuhûdü’l-hâl: Hacı b. Durmuş ve Memi b. Süleyman ve Şaban b. [boş] ve Sefer b. Yusuf.

(ÜSKÜDAR09 - cilt: 4, sayfa: 97 - Hüküm no: 83 - Orijinal metin no: [10a-2])﻿

﻿

﻿

84. Hüküm

Şaban’ın İstanbul İskelesi’ndeki Frenk gemisine fazla miktarda bal mumu pazarladığı

Sebeb-i tahrîr-i sicil budur ki Üsküdar subaşısı Mustafa Bey şer‘-i şerîf meclisine Şaban nâm şahsı ihzâr eyleyip üzerine takrîr-i merâm kılıp dedi ki mahrûse-i İstanbul İskelesi’ne varıp bir frenk gemisi ile seksen kantar bal mumu pazarlamışsın ve mezbûr mumu kazâ-i Silivri cânibine pereme ile anda varıp teslîm eylemişsin deyicek merkūm Şaban’dan su’âl olundukda cevâb verip dedi ki hemen yirmi kantar mikdârı bal mumudur sizlere ziyâde nakl eylemişler dedikde mezbûrun ikrârını mezbûr subaşı talebiyle tescîl olundu.

Şuhûdü’l-hâl: Memi b. Süleyman ve Bâli b. Aslıhan ve Mustafa b. Papuççu ve gayruhüm

(ÜSKÜDAR09 - cilt: 4, sayfa: 97 - Hüküm no: 84 - Orijinal metin no: [10a-3])﻿

﻿

﻿

85. Hüküm

Ali ve İsak’ın Manol’de öşür bedelinden alacağının kalması

Sebeb-i tahrîr-i sicil budur ki Karye-i Kadı’dan köhne âmiller Ali ve İsak nâm kimesneler meclisi şer‘a Manol nâm zimmî[yi] ihzâr eyleyip üzerine takrîr-i merâm kılıp dediler ki mezbûr[a] bizim tahvîlimizde iki yüz seksen akçe öşr-i bostan ta‘yîn olunmuş idi yüz akçesin aldık bâkī zimmetinde yüz seksen akçe kaldı deyicek merkūm Manol’den su’âl olıcak meblağ-ı mezbûrun cemî‘sini verdim üzerimde bir akçe yoktur deyicek merkūmdan alâ mâ idde‘â beyyine [taleb] olundu beyyinesi üç gün va‘de ile te’hîr olunmak üzre tescîl olundu.

Şuhûdü’l-hâl: Dede b. Hasan ve Bâli b. Aslıhan ve gayruhüm.

(ÜSKÜDAR09 - cilt: 4, sayfa: 97 - Hüküm no: 85 - Orijinal metin no: [10a-4])﻿

﻿

﻿

86. Hüküm

Mihal b. Kamantoz’un Emir b. Çepni’ye borçlu olduğu

Sebeb-i tahrîr-i sicil budur ki Mihal b. Kamantoz şer‘-i şerîf meclisinde ikrâr ve i‘tirâf kılıp eyitdi ki Emir b. Çepni’ye târih-i kitâbetten dört ay va‘de ile iki bin iki yüz akçe deynim vardır dedikde mukırr-ı mezbûru mukarrun lehü’l-mezbûr Çepni bi’l-muvâcehe tasdîk edip mâ hüve’l-vâkī‘ tescîl olundu. Tahrîren fî evâili Muharremi’l-harâm sene ihdâ ve erba‘în ve tis‘a mi’e.

Şuhûdü’l-hâl: Bâli b. Aslıhan ve Ali b. Abdullah ve Dede b. Hasan ve İsak b. Yahûdî ve gayruhüm.

(ÜSKÜDAR09 - cilt: 4, sayfa: 98 - Hüküm no: 86 - Orijinal metin no: [10b-1])﻿

﻿

﻿

87. Hüküm

Nalbandoğlu Cafer’in karpuz ve kavun satışında narha uymadığı

Sebeb-i tahrîr-i sicil budur ki Üsküdar subaşısı Mustafa Bey b. Abdullah kasaba-i mezbûrdan Na‘lband oğlu Cafer nâm kimesnenin narh-ı bitîhde kusûrun bulup talebiyle tescîl olundu. Tahrîren fî evâili Muharremi’l-harâm sene 940.

(ÜSKÜDAR09 - cilt: 4, sayfa: 98 - Hüküm no: 87 - Orijinal metin no: [10b-2])﻿

﻿

﻿

88. Hüküm

Hacı Süleyman b. Abdi’nin para vakfettiği

Sebeb-i tahrîr-i sicil budur ki El-Hacı Süleyman b. Abdi şer‘-i şerîf-i Nebevî meclisine karındaşı Hasan b. Abdi ile hâzırân olup mezbûr Hasan takrîr-i merâm kılıp eyitdi ki işbu Hacı Süleyman etyab-ı emvâlinden râyicü’l-vakt dört bin akçe ihrâc eyleyip vakf eyledi ve dahi beni mütevellî nasb edip zikr olan dört bin akçeyi bana teslîm eyledi ve meblağ-ı merkūmun her yüz akçesi on bir akçe ve iki pul üzre mu‘âmele-i şer‘iyye olsun ve meblağ-ı mezbûrun ribhinden üç yüz altmış akçesine kendi mescidine her kim müezzin olursa her sabâh Kelâm-ı Kadîm’den yevmî bir cüz’ kırâ’at edip zikr olan üç yüz altmış akçe ana verile ve her senede dahi mütevellî olan kimesne meblağ-ı mezkûrun ribhinden seksen akçe alsın ve bâkī kalan altmış akçeyi mescidi [mez]bûrun meremmeti için ta‘yîn edip ve benden sonra mütevellî her kim mescidi merkūma imâm olursa ol ola deyip bu zikr olan tarîk üzre şart eyledi deyicek mezbûr Hacı Süleyman’dan su’âl olıcak inkâr eyledi gıbbe’l-inkâr mesfûr mütevellî olan Hasan’dan alâ mâ idde‘â beyyine taleb olundu udûl-i müslimînden Ali Fakīh ibnü’l-Hacı Mehmed ve Beşir Halîfe b. Hüsam mersûm Hasan’ın da‘vâsına mutâbıku’l-lâfz ve’l-ma‘nâ şehâdet-i şer‘iyye ettiklerinden sonra ba‘de’t-tezkiyyeti’ş-şer‘î ve’t-tahlîfi’l-âdî mezkûrların şehâdetleri hayyiz-i kabûlde vâkī‘ olup sıhhat-i vakfa alâ kavli men-yerâhü hükm olundu. Hükmen sahîhan şer‘iyyen ve sarîhan mer‘îyyen ve ba‘de’t-taleb ve’s-su’âl tescîl olundu. Tahrîren fî evâili Muharremi’l-harâm sene 941.

Şuhûdü’l-hâl: Şaban b. Ali ve İbrahim b. Gündüz ve Ali b. Kemal ve Memi b. Süleyman ve Hoca Abdullah b. Bahşî ve gayruhüm.

(ÜSKÜDAR09 - cilt: 4, sayfa: 98 - Hüküm no: 88 - Orijinal metin no: [10b-3])﻿

﻿

﻿

89. Hüküm

Balta Yani’nin borcuna Hoca b. Mehmed’in kefil olduğu

Sebeb-i tahrîr-i sicil budur ki Balta Yani nâm zimmî zimmetinde Ali b. Abdullah nâm şahsın iki yüz elli akçesi olup meblağ-ı merkūmun edâsına Hoca Hasan b. Mehmed kefîl bi’l-mâl olup sebt-i sicil oldu Tahrîren fî evâili Muharremi’l-harâm sene 940.

Şuhûdü’l-hâl: Bâli b. Aslıhan ve Dede b. Hasan ve gayruhüm.

(ÜSKÜDAR09 - cilt: 4, sayfa: 99 - Hüküm no: 89 - Orijinal metin no: [11a-1])﻿

﻿

﻿

90. Hüküm

Şaban b. Mehmed’in Hoca Abdullah b. Bahşî’ye borçlu olduğu

Sebeb-i tahrîr-i sicil oldur ki Şaban b. Mehmed şer‘-i şerîf-i Nebevî meclisinde ikrâr ve i‘tirâf kılıp eyitdi ki işbu sâhibü’s-sicil Hoca Abdullah b. Bahşî’ye bin akçe lâzımü’l-edâ ve vâcibü’l-kazâ deynim vardır deyicek mukırr-ı mezbûru mukarrun lehü’l-mezbûr Abdullah cemî‘-i mâ ekarra bihisinde bi’l-muvâcehe tasdîk edip bi’t-taleb tescîl olundu.

Şuhûdü’l-hâl: Bâli b. Aslıhan ve Ömer b. Durmuş ve gayruhüm.

(ÜSKÜDAR09 - cilt: 4, sayfa: 99 - Hüküm no: 90 - Orijinal metin no: [11a-2])﻿

﻿

﻿

91. Hüküm

Şaban b. Mehmed’in Hoca Abdullah’a olan borcunun Muhzır Kılavuz’a havale edildiği

Sebeb-i tahrîr-i sicil budur ki Şaban b. Mehmed şer‘-i şerîf meclisinde ikrâr ve i‘tirâf kılıp eyitdi ki işbu Hoca Abdullah nâm kimesneye dokuz yüz akçe lâzımü’l-edâ ve vâcibü’l-kazâ deynim vardır deyicek mukırr-ı mezbûru mukarrun lehü’l-mezbûr Abdullah bi’l-muvâcehe tasdîk edip zikr olan meblağın tahsîline muhzır Kılavuz havâle olunup tescîl olundu.

Şuhûdü’l-hâl: Ömer b. Durmuş ve Hacı Korucu b. Abdullah ve gayruhüm.

(ÜSKÜDAR09 - cilt: 4, sayfa: 99 - Hüküm no: 91 - Orijinal metin no: [11a-3])﻿

﻿

﻿

92. Hüküm

Mahmud’un Yoros âmilleri Ömer ve İlyas’tan havale parasını aldığı

Sebeb-i tahrîr-i sicil oldur ki Sipâhiyân zümresinden havâle için gönderilen Mahmud nâm gulâm-ı şâhî kazâ-i Yoros’da âmil olan Ömer’i ve İlyas nâm âmilleri meclisi şer‘a getirip mezbûrân âmillerin zimmetlerinde olan beş yüz kırk akçeyi aldım kabz eyledim deyicek mezbûrân bi’l-muvâcehe tasdîk bi’t-taleb tescîl olundu. Tahrîren fî evâili Muharremi’l-harâm sene 941.

Şuhûdü’l-hâl: Turâbî b. Hamza ve Bâli b. Aslıhan ve Korucu Hacı b. Abdullah ve gayruhüm.

(ÜSKÜDAR09 - cilt: 4, sayfa: 100 - Hüküm no: 92 - Orijinal metin no: [11a-4])﻿

﻿

﻿

93. Hüküm

Manol b. Toma’nın borcuna Yorgi b. Sulayid ve Mihal b. Yorgi’nin kefil olduğu

Sebeb-i tahrîr-i sicil budur ki Manol b. Toma nâm zimmînin zimmetinde iki yüz akçeye Yorgi b. Sulayid ve Mihal b. Yorgi nâm zimmîler kefîl bi’l-mâl olup on gün va‘de ile mezbûr Manol hapisten ıtlâk olundu. Tahrîren fî evâili Muharremi’l-harâm sene 941.

Şuhûdü’l-hâl: Dede b. Hasan ve Hüsrev b. Yakub ve gayruhüm.

(ÜSKÜDAR09 - cilt: 4, sayfa: 100 - Hüküm no: 93 - Orijinal metin no: [11a-5])﻿

﻿

﻿

94. Hüküm

Turâbî b. Hamza’nın Yusuf b. Abdullah’tan câriye bedelinden alacaklı olduğu

Sebeb-i tahrîr-i sicil oldur ki Turâbî b. Hamza şer‘-i şerîf-i Nebevî meclisinde Yusuf b. Abdullah nâm kimesne ile hâzırân olup mezbûr Turâbî takrîr-i merâm kılıp eyitdi ki işbu Yusuf zimmetinde câriye bahâsında[n] bin akçe kaldı deyicek mezbûr Yusuf’tan su’âl olıcak tasdîk edip mâ hüve’l-vâkī‘ bi’t-taleb tescîl olundu

Şuhûdü’l-hâl: Ramazan Halîfe b. Ahmed ve kâtibü’l-hurûf Abdülkādir ve gayruhüm.

(ÜSKÜDAR09 - cilt: 4, sayfa: 100 - Hüküm no: 94 - Orijinal metin no: [11b-1])﻿

﻿

﻿

95. Hüküm

Papayakim’in aldığı paranın bahçe mukataası bedeli olduğu

Sebeb-i tahrîr-i sicil oldur ki Hoyrad Mihal ile Papayakim meclisi şer‘de hâzırân [olup] mezbûr Papayakim beş bin beş yüz akçe ki muhzır Bâli elinden teslîm olan akçe ev akçesinden değildir bahçe mukāta‘ası içindir deyicek Toma’dan zikr olan meblağ-ı merkūmu ben havâleye verdim dedikde mezbûrun ikrârını merkūm Mihal talebiyle tescîl olundu.

Şuhûdü’l-hâl: Dede b. Hasan ve Bâli b. Aslıhan ve gayruhüm.

(ÜSKÜDAR09 - cilt: 4, sayfa: 100 - Hüküm no: 95 - Orijinal metin no: [11b-2])﻿

﻿

﻿

96. Hüküm

Latif Bey b. Abdürrezzak’ın Nasuh b. Tanrıvermiş’i vekil tayin ettiği

Sebeb-i tahrîr-i sicil budur ki Fahrü’l-emâsil ve’l-akrân Lâtîf Bey [b.] Abdürrezzak kıbelinden Nasûh b. Tanrıvermiş vekîl olup vekâleti Ahmed b. Abdullah ve Receb b. Pîrî şehâdetleri ile sâbit olup sicil olundu.

Şuhûdü’l-hâl: Mustafa b. Turhan ve Memi b. Süleyman ve Bâli b. Aslıhan ve gayruhüm.

(ÜSKÜDAR09 - cilt: 4, sayfa: 101 - Hüküm no: 96 - Orijinal metin no: [11b-3])﻿

﻿

﻿

97. Hüküm

Emir b. Çepni’nin Mercan’dan alacaklı olduğu

Sebeb-i tahrîr-i sicil budur ki Emir b. Çepni şer‘-i şerîf meclisine Mercan nâm hâtunu ihzâr eyleyip merkūm takrîr-i merâm kılıp eyitdi ki mezbûre Mercan üzerinde bin iki yüz akçem vardır deyicek mezbûre Mercan inkâr eyleyip mersûm Çepni’den sıdk-ı da‘vâsına mutâbık beyyine taleb olundukda Ali Halîfe b. Hacı Mehmed ve İbrahim b. Gündüz şehâdetleri ile sâbit olup bi’t-taleb tescîl olundu.

Şuhûdü’l-hâl: Süleyman Halîfe b. el-Hâc Mehmed ve Kemal b. ( ) ve Budak b. Dâvud ve gayruhüm.

(ÜSKÜDAR09 - cilt: 4, sayfa: 101 - Hüküm no: 97 - Orijinal metin no: [11b-4])﻿

﻿

﻿

98. Hüküm

Şahsın mahkemeye gelmesine kefil olma

Sebeb-i tahrîr-i sicil budur ki Andriye b. Yani nâm zimmînin nefsinden kefîl taleb olundukda Yani b. Hamandıra ve karındaşı Kosta kefîl olup ihzârına iltizâm ettiklerinden sonra bi’t-taleb tescîl olundu. Tahrîren fî evâili Muharremi’l-harâm sene 941.

Şuhûdü’l-hâl: Dede b. Hasan ve Bâli [b.] Aslıhan ve gayruhüm.

(ÜSKÜDAR09 - cilt: 4, sayfa: 101 - Hüküm no: 98 - Orijinal metin no: [11b-5])﻿

﻿

﻿

99. Hüküm

Yusuf, Hamza, Hasnâ ve Fatma’nın peremede içki içip eğlendikleri

Sebeb-i tahrîr-i sicil budur ki Üsküdar subaşısı Mustafa Bey şer‘-i şerîf meclisinde Yusuf b. Abdullah ve Hoca Mansûr kulu Hamza’yı ihzâr eyleyip takrîr-i merâm kılıp eyitdi ki mezbûrlar İslâmbol’dan Hasnâ bt. Abdullah ve Fatma bt. Ali’yi pereme ile Üsküdar[’a] getirmişler peremelerinde şarap ve arakı buldum mezbûrân merkūme avratlar ile işret edip seyr ederken tuttum dedikde merkūmân Yusuf ve Hamza’dan su’âl olıcak bi’l-muvâcehe mezbûr subaşı olan Mustafa Bey tasdîk edip ikrârları üzre mezbûr Yusuf’a ta‘zîr olunup tescîl olundu. Tahrîren fî evâili Muharremi’l-harâm sene 941.

Şuhûdü’l-hâl: Mustafa b. Turhan ve Bâli b. Aslıhan ve Lâtîf b. Kemal ve Ali b. Musa ve Hızır ve gayruhüm.

(ÜSKÜDAR09 - cilt: 4, sayfa: 102 - Hüküm no: 99 - Orijinal metin no: [12a-1])﻿

﻿

﻿

100. Hüküm

Hasnâ ve Fatma’nın Üsküdar’a Yusuf ve Hamza ile birlikte içki içip eğlenmeye geldikleri

Sebeb-i tahrîr-i sicil budur ki Kasaba-i Üsküdar subaşısı Mustafa Bey mahrûse-i İslâmbol’dan olan Hasnâ bt. Abdullah ve Fatma bt. Ali’yi meclisi şer‘a ihzâr eyleyip takrîr-i merâm kılıp eyitdi ki mezbûreler İslâm[bol] İskelesi’nden gelip bunda nâ-mahrem Yusuf ve Hamza ile işret edip hamr ve arakı buldum pere[me]lerinde deyicek mezbûre avratlardan su’âl olıcak ikrâr edip pereme ile bunda işrete ve seyre geldik deyicek mezkûrların ikrârları subaşı talebiyle tescîl olundu. Târihü’l-mezbûr.

Şuhûdü’l-hâl: Mezkûrûn.

(ÜSKÜDAR09 - cilt: 4, sayfa: 102 - Hüküm no: 100 - Orijinal metin no: [12a-2])﻿

﻿

﻿

101. Hüküm

İvaz b. İsa ile Mustafa’nın eşinin İbrahim Ağa bahçesinde nâmahrem olarak bulunmaları

Sebeb-i tahrîr-i sicil budur ki İvaz b. İsâ şer‘-i şerîf meclisinde ikrâr ve i‘tirâf kılıp eyitdi ki kasaba-i Üsküdar’da hisar mustahfızlarından Mustafa nâm kimesnenin avratını İbrahim Ağa bahçesine sohbete vardım mezbûrun avratı[nı] bilece ilettim deyû ikrâr eyleyip mezbûrun ikrârını Üsküdar subaşısı talebiyle tescîl olundu.

Şuhûdü’l-hâl: Burak Reis b. Mustafa ve Bâli b. Aslıhan ve Hoca Abdullah b. Bahşî ve gayruhüm.

(ÜSKÜDAR09 - cilt: 4, sayfa: 102 - Hüküm no: 101 - Orijinal metin no: [12a-3])﻿

﻿

﻿

102. Hüküm

Ümmî Hatun bt. Abdullah ile İvaz b. İsa’nın İbrahim Ağa Tekkesi’nde nâmahrem olarak bulunmaları

Sebeb-i tahrîr-i sicil budur ki Ümmî Hâtun bt. Abdullah nâm hâtunu Üsküdar subaşısı Mustafa Bey meclisi şer‘a ihzâr eyleyip takrîr-i merâm kılıp eyitdi ki mezbûre Ümmî nâ-mahremlerden İvaz b. İsâ ile İbrahim Ağa Tekyesi’ne seyre varmışlar deyicek mezbûre hâtundan su’âl olıcak bi’t-tav‘ ikrâr eyleyip mezbûreye ta‘zîr olunup tescîl olundu.

Şuhûdü’l-hâl: Mezkûrûn

(ÜSKÜDAR09 - cilt: 4, sayfa: 103 - Hüküm no: 102 - Orijinal metin no: [12a-4])﻿

﻿

﻿

103. Hüküm

Ali [Çelebi] b. Murad ile Ali b. Abdullah’ın yaralamadan sulh olduğu

Sebeb-i tahrîr-i sicil budur ki Ali b. Murad şer‘-i şerîf meclisine Ali b. Abdullah’ı ihzâr eyleyip şöyle dedi ki bizim ile nizâ‘ları olup beni muhkem darb edip mecrûh eylemiş idi hâliyâ muslih[ûn]-ı müslimûn araya düşüp mâbeynimiz ıslâh eyleyip merkūm Ali b. Abdullah eğer min ba‘d ben ile husûmet ederse ve zarar ederse iki avratım üçer talâk boş olsun deyû ta‘lîk eyledi deyicek mezbûr Ali b. Murad’ı mezbûr Ali bi’l-muvâcehe tasdîk edip mâ hüve’l-vâkī‘ Ali b. Murad taleb[iyle] tescîl olundu.

Şuhûdü’l-hâl: Hasan Çelebi b. Mehmed ve Ali b. Mustafa ve Mehmed b. Hamza ve Hasan b. Abdullah ve Bâli b. Aslıhan ve Mustafa b. Sinan ve Hüseyin b. Abdullah ve gayruhüm.

(ÜSKÜDAR09 - cilt: 4, sayfa: 103 - Hüküm no: 103 - Orijinal metin no: [12b-1])﻿

﻿

﻿

104. Hüküm

Ali b. Abdullah’ın Ali Çelebi b. Murad ile yaralamadan sulh olduğu

Sebeb-i tahrîr-i sicil budur ki Ali Çelebi b. Murad şer‘-i şerîf meclisine Ali b. Abdullah’ı ihzâr eyleyip şöyle takrîr-i merâm kılıp eyitdi ki işbu Ali b. Abdullah min ba‘d mâbeynimizde da‘vâ ve nizâ‘ olmamak üzre mezbûr Ali şart eyledi deyicek mezbûr Ali bi’l-muvâcehe tasdîk edip ba‘de’l-yevm benim dahi da‘vâm ve nizâ‘ım olmaya eğer olursa istimâ‘ olunmaya deyû ikrârlar bi’t-taleb tescîl olundu. Tahrîren fî evâili Muharremi’l-harâm sene 941

Şuhûdü’l-hâl: Hasan Çelebi b. Mehmed ve Ali b. Mustafa ve Mehmed b. Hamza ve gayruhüm.

(ÜSKÜDAR09 - cilt: 4, sayfa: 103 - Hüküm no: 104 - Orijinal metin no: [12b-2])﻿

﻿

﻿

105. Hüküm

Ahî Acem’in Yusuf ve Karagöz’e kuyu kazma ücretinden borçlu olduğu

Sebeb-i tahrîr-i sicil budur ki Yusuf ve Karagöz nâm kimesneler şer‘-i şerîf meclisine hâzır gelip Ahî Acem’i ihzâr eyleyip takrîr-i merâm kılıp eyitdiler ki mezbûr Acem’e kuyu kazıverdik her kulacını otuz beşer akçeye kavlimiz vardır hâliyâ sekiz kulaç kaz[ı]dan hakkımız vermez deyicek mezbûr Ahî’den su’âl olıcak bi’l-muvâcehe tasdîk edip her kulacı için ikrâr ile otuz beşer akçe hükm olunup bi’t-taleb tescîl olundu.

Şuhûdü’l-hâl: Muhzırân-ı Mahkeme ve Dede b. Hasan ve gayruhüm.

(ÜSKÜDAR09 - cilt: 4, sayfa: 104 - Hüküm no: 105 - Orijinal metin no: [12b-3])﻿

﻿

﻿

106. Hüküm

Topal Hüseyin’in Emir b. Çepni’ye olan borcuna Memi b. Mustafa’nın kefil olduğu

Sebeb-i tahrîr-i sicil budur ki Emir b. Çepni şer‘-i şerîf meclisine hâzır gelip Memi b. Mustafa nâm kimesneyi ihzâr eyleyip takrîr-i merâm kılıp eyitdi ki Topal Hüseyin b. Ali’de iki bin iki yüz akçe karz-ı hasenden alımım vardır sen mala kefîlsin deyicek merkūm Memi tasdîk [edip] eyitdi ki mezbûr Hüseyin zimmetinde olan iki bin iki yüz akçeye ben kefîl bi’l-mâl oldum ikrâr eyledikden sonra mezbûrun ikrârını merkūm Emir talebiyle tescîl olundu.

Şuhûdü’l-hâl: Bâli b. Aslıhan ve İbrahim ibn Ahmed ve Dede b. Hasan ve gayruhüm.

(ÜSKÜDAR09 - cilt: 4, sayfa: 104 - Hüküm no: 106 - Orijinal metin no: [12b-4])﻿

﻿

﻿

107. Hüküm

Mehmed Bey b. Abdullah’ın Emir b. Çepni’ye olan borcuna Murad b. Abdullah’ın kefil olduğu

Sebeb-i tahrîr-i sicil budur ki Murad b. Abdullah şer‘-i şerîf meclisinde ikrâr ve i‘tirâf kılıp işbu Emir b. Çepni’den Mehmed Bey b. Abdullah yedi bin akçe almıştı meblağ-ı merkūma ben kefîl oldum idi edâsına kefîl olduğuna ikrâr edip muhzır Mehmed havâle olunup tescîl olundu. Tahrîren fî evâhiri Muharrem sene 941.

Şuhûdü’l-hâl: Ahmed Kethüdâ ve Hasan b. Pazarlı ve Bâli b. Aslıhan ve gayruhüm.

(ÜSKÜDAR09 - cilt: 4, sayfa: 104 - Hüküm no: 107 - Orijinal metin no: [13a-1])﻿

﻿

﻿

108. Hüküm

Manol b. Manol’ün kardeşi Dimitri’yi vekil tayin ettiği

Sebeb-i tahrîr-i sicil budur ki Manol b. Manol Bey nâm zimmî karındaşı Dimitri kıbelinden vekâleti Duka b. Yorgi ve Matyoz b. Manol şehâdetleri ile sâbit olup tescîl olundu.

Şuhûdü’l-hâl: Memi b. Süleyman ve Bâli b. Aslıhan ve gayruhüm.

(ÜSKÜDAR09 - cilt: 4, sayfa: 105 - Hüküm no: 108 - Orijinal metin no: [13a-2])﻿

﻿

﻿

109. Hüküm

İskender b. Abdullah’ın Ahmed b. Abdullah’ın ölen kiralık ineğini tazmin etmesi

Sebeb-i tahrîr-i sicil budur ki İskender b. Abdullah şer‘-i şerîf meclisine Ahmed b. Abdullah nâm kimesneyi ihzâr eyleyip üzerine takrîr-i merâm kılıp eyitdi ki mezbûr Ahmed’e icâreye gütmeğe bir inek verdim idi mezbûr Ahmed dahi gayrıya vermiş te‘addî eylemiş inek helâk olmuş merkūm Ahmed’den inek bahâsını taleb ederim deyicek merkūm Ahmed mezkûr İskender’e senin ma‘rifetin ile verdim dedikde şâhidden âciz olup İskender’e yemîn verilip bahâ-i inek hükm olunup tescîl olundu.

Şuhûdü’l-hâl: Halil ( ) ve Bâli b. Aslıhan ve İbrahim b. Gündüz ve Hasan b. Abdullah ve gayruhüm.

(ÜSKÜDAR09 - cilt: 4, sayfa: 105 - Hüküm no: 109 - Orijinal metin no: [13a-3])﻿

﻿

﻿

110. Hüküm

Todora ve Yorgi b. Manol’ün Yahya b. İbrahim’e sattıkları evi kiraladığı

Sebeb-i tahrîr-i sicil oldur ki Todora ve Yorgi b. Manol şer‘-i şerîf meclisinde ikrâr ve i‘tirâf kılıp eyitdiler ki işbu sâhibü’s-sicil Yahya b. İbrahim nâm yahudiye karye-i İstavros’da sâkin olduğumuz evi ve karye-i Kuzguncuk’ta mahdûd mülk bağımızı üç bin altı yüz akçeye bey‘ eyledik semen-i mezbûru kabz eyledik ve mezbûr evi yılda altı yüz akçeye icâreye alıp her senede altı yüz akçe vermeye iltizâm eyledik dediklerinden sonra mezbûrân Todora ve Yorgi nâm zimmîleri merkūm Yahya bi’l-muvâcehe tasdîk mezbûrların ikrârları istimâ‘ olunup sebt-i sicil olundu. Tahrîren fî evâhiri Muharremi’l-harâm sene 941.

Şuhûdü’l-hâl: Bâli [b.] Aslıhan ve Mustafa b. Yusuf ve Ali b. Ahmed ve Durmuş b. Dündar ve gayruhüm.

(ÜSKÜDAR09 - cilt: 4, sayfa: 105 - Hüküm no: 110 - Orijinal metin no: [13a-4])﻿

﻿

﻿

111. Hüküm

Mihal b. Dimitri’nin Mustafa Çelebi’ye sattığı evi kiralaması (bey‘ bi’l-vefâ)

Sebeb-i tahrîr-i sicil budur ki Karye-i Kadı’dan Mihal b. Dimitri şer‘-i şerîf-i Nebevî meclisinde ikrâr ve i‘tirâf kılıp eyitdi ki işbu Mustafa Çelebi b. Korucu Hacı’dan beş yüz akçe alıp sâkin olduğum ma‘lûmü’l-hudûd mülk evi bir yıl va‘de ile bey‘-i vefâ tarîk[i] üzre bey‘ eyledim semeni dahi kabz eyledim deyicek mukırr-ı mezbûru mukarrun lehü’l-mezbûr Mustafa Çelebi bi’l-muvâcehe tasdîk mâ hüve’l-vâkī‘ bi’t-taleb tescîl olundu. Tahrîren fî evâhiri Muharrem sene 941.

Şuhûdü’l-hâl: İsâ b. Hasan ve Şaban b. Mustafa ve Hızır b. İbrahim ve Ali b. Şâhin ve Turâbî b. Hamza ve gayruhüm.

(ÜSKÜDAR09 - cilt: 4, sayfa: 106 - Hüküm no: 111 - Orijinal metin no: [13b-1])﻿

﻿

﻿

112. Hüküm

Kosta b. Manol’ün İstati ve Dimitri’den satın aldığı atın ayıplı olduğu

Sebeb-i tahrîr-i sicil budur ki Kosta b. Manol ve İstati ve Dimitri nâm kâfirler meclisi şer‘a hâzırûn olup mezbûr Kosta takrîr-i merâm kılıp eyitdi ki İstati ve Dimitri nâm kimesneler[den] bir at satın aldım idi hâliyâ ayıbı zâhir oldu deyicek mezbûrândan su’âl olıcak cevâb verip dediler ki mezbûr ata bir gün hizmetlen andan sonra kabûl etmezsen bize teslîm eyle dedik deyicek getirip bize teslîm eylemedin dediklerinden sonra mezbûr Kosta ayıbı ile üzerlerine redd eyledim anlar dahi kabûl eylediler deyicek mezbûra yemîn [verilip] merkūm bârgir sâhibine hükm olundu tescîl olundu.

Şuhûdü’l-hâl: Dede b. Hasan ve gayruhüm.

(ÜSKÜDAR09 - cilt: 4, sayfa: 106 - Hüküm no: 112 - Orijinal metin no: [13b-2])﻿

﻿

﻿

113. Hüküm

Duka b. Dranoz’un Çavuş Hızır’a borçlu olduğu

Sebeb-i tahrîr-i sicil budur ki Duka b. Dranoz şer‘-i şerîf-i Nebevî meclisinde ikrâr ve i‘tirâf kılıp eyitdi ki dergâh-ı âlî çavuşlarından çavuş Hızır’a bin akçe lâzımü’l-edâ ve vâcibü’l-kazâ deynim vardır deyicek mukırr-ı mezbûru mukarrun lehü’l-mezbûr çavuş âdemi olan İskender bi’l-muvâcehe tasdîk edip muhzır Kılavuz meblağ-ı merkūmun ahzına havâle olunup bi’t-taleb tescîl olundu. Tahrîren fî evâhiri şehri Muharremi’l-harâm sene 941.

Şuhûdü’l-hâl: Memi b. Süleyman ve kâtibü’l-hurûf Abdülkādir ve gayruhüm.

(ÜSKÜDAR09 - cilt: 4, sayfa: 106 - Hüküm no: 113 - Orijinal metin no: [13b-3])﻿

﻿

﻿

114. Hüküm

Duka’nın borcuna babası Dranoz ile kardeşi Todora’nın kefil olduğu

Sebeb-i tahrîr-i sicil budur ki Duka nâm kimesnenin zimmetinde olan bin akçeye babası Dranoz ve karındaşı Todora kefîl bi’l-mâl olduklarından sonra bi’t-taleb tescîl olundu. Tahrîren fî evâhiri Muharremi’l-harâm sene ihd[â] ve erba‘în ve tis‘a mi’e.

Şuhûdü’l-hâl: Memi [b.] Süleyman ve Ali ve Kara Mahmud ve gayruhüm. Sicill-i Vakf-ı Selman Ağa

(ÜSKÜDAR09 - cilt: 4, sayfa: 107 - Hüküm no: 114 - Orijinal metin no: [13b-4])﻿

﻿

﻿

115. Hüküm

Ali b. Kemal’in Selman Ağa Vakfı’na borçlu olduğu

Sebeb-i tahrîr-i sicil oldur ki Ali b. Kemal şer‘-i şerîf-i Nebevî meclisinde ikrâr ve i‘tirâf kılıp eyitdi ki Selman Ağa akçesinden işbu Süheyl b. Abdullah’a lâzımü’l-edâ ve vâcibü’l-kazâ bin beş yüz akçe deynim vardır târih-i kitâbdan bir yıl va‘de ile deyicek mukırr-ı mezbûru mukarrun lehü’l-mezbûr Süheyl bi’l-muvâcehe tasdîk bi’t-taleb tescîl olundu. Tahrîren fî evâili Muharremi’l-harâm sene 941.

Şuhûdü’l-hâl: Süleyman Halîfe b. Hâc Mehmed ve Burak b. Hasan ve câbi İbrahim b. Gündüz ve gayruhüm.

(ÜSKÜDAR09 - cilt: 4, sayfa: 107 - Hüküm no: 115 - Orijinal metin no: [14a-1])﻿

﻿

﻿

116. Hüküm

Mustafa b. İlyas’ın evini Selman Ağa Vakfı’na sattığı

Sebeb-i tahrîr-i sicil budur ki Mustafa b. İlyas şer‘-i şerîf meclisinde ikrâr ve i‘tirâf kılıp eyitdi ki Selman Ağa vakıf akçesinden işbu Süheyl b. Abdullah’dan bin beş yüz akçe aldım kasaba-i Üsküdar’da ma‘lûmü’l-hudûd mahzenimi bey‘-i şer‘ ile bey‘ eyledim semen-i mezbûru dahi bi’t-tamâm alıp kabz edip mebî‘-i mesfûru teslîm eyledim deyicek mukırr-ı mezbûru ikrâr-ı mastûrunda merkūm Süheyl bi’l-muvâcehe tasdîk edip ve bi’t-taleb tescîl olundu. Tahrîren fî evâili Muharremi’l-harâm sene 941.

Şuhûdü’l-hâl: Süleyman Halîfe b. Mehmed Hacı ve İbrahim b. Gündüz ve Budak b. Dâvud ve gayruhüm.

(ÜSKÜDAR09 - cilt: 4, sayfa: 107 - Hüküm no: 116 - Orijinal metin no: [14a-2])﻿

﻿

﻿

117. Hüküm

Mustafa b. Kaymagī’nin evini [Topal] İbrahim Vakfı’na sattığı

Sebeb-i tahrîr-i sicil budur ki Mustafa b. Kaymagī şer‘-i şerîf meclisinde ikrâr ve i‘tirâf kılıp eyitdi ki işbu Süheyl b. Abdullah’a ma‘lûmü’l-hudûd sâkin olduğum evi bin akçeye bey‘ eyledim akçesin İbrahim akçesin[den] aldım deyicek mukırr-ı mezbûru mukarrun lehü’l-mezbûr Süheyl bi’l-muvâcehe tasdîk edip bi’t-taleb tescîl olundu. Tahrîren fî evâili Muharremi’l-harâm sene 941.

Şuhûdü’l-hâl: Süleyman Halîfe [b.] el-Hâc Mehmed ve İbrahim b. Gündüz ve Budak b. Dâvud ve Abdi b. Semerci ve gayruhüm.

(ÜSKÜDAR09 - cilt: 4, sayfa: 108 - Hüküm no: 117 - Orijinal metin no: [14a-3])﻿

﻿

﻿

118. Hüküm

Ayas b. Abdullah’ın Selman Ağa Vakfı’na olan borcu için bağını rehin verdiği

Sebeb-i tahrîr-i sicil oldur ki Ayas b. Abdullah şer‘-i şerîf meclisinde ikrâr ve i‘tirâf kılıp eyitdi ki Selman Ağa vukūfundan [Vakfı’ndan] işbu Süheyl b. Abdullah’a beş yüz akçe lâzımü’l-edâ ve vâcibü’l-kazâ deynim vardır zikr olan meblağ-ı merkūm için Pınarcık kurbunda olan bağımı rehin verdim dedikde mukırr-ı mezbûru [mukarrun leh]ü’l-mezbûr Süheyl bi’l-muvâcehe tasdîk edip bi’t-taleb tescîl olundu. Tahrîren fî evâili Muharremi’l-harâm sene 941.

Şuhûdü’l-hâl: Mezkûrûn.

(ÜSKÜDAR09 - cilt: 4, sayfa: 108 - Hüküm no: 118 - Orijinal metin no: [14a-4])﻿

﻿

﻿

119. Hüküm

Saraç Murad b. Abdullah’ın Topal İbrahim Vakfı’na olan borcuna Cafer [b. Hızır]’ın kefil olduğu

Sebeb-i tahrîr-i sicil budur ki Serrâc Murad b. Abdullah şer‘-i şerîf meclisinde ikrâr ve i‘tirâf kılıp eyitdi ki işbu Süheyl b. Abdullah[’a] Topal İbrahim vakf ettiği akçeden bin yüz akçe lâzımü’l-edâ deynim vardır meblağ-ı merkūmun yüz akçesi âsumânî çuha kaftan bahâsından deyicek Cafer nâm [kimesne] kefîl bi’l-mâl olup bi’t-taleb tescîl olundu. Tahrîren fî evâili Muharremi’l-harâm sene 941.

Şuhûdü’l-hâl: Süleyman b. Hâc Mehmed ve Budak b. Dâvud ve Mustafa b. Kıymetsiz ve gayruhüm.

(ÜSKÜDAR09 - cilt: 4, sayfa: 108 - Hüküm no: 119 - Orijinal metin no: [14b-1])﻿

﻿

﻿

120. Hüküm

Cafer b. Hızır’ın Selman Ağa Vakfı’na olan borcuna Saraç Murad’ın kefil olduğu

Sebeb-i tahrîr-i sicil budur ki Cafer b. Hızır şer‘-i şerîf meclisinde ikrâr ve i‘tirâf kılıp eyitdi ki Selman Ağa vakıf akçesinden işbu Süheyl b. Abdullah’a vakıf akçeden bin akçe deynim vardır ve yüz akçe dahi âsumânî ferâce bahâsından deyicek meblağ-ı merkūmun edâsına Serrâc Murad kefîl bi’l-mâl olup bi’t-taleb tescîl olundu. Tahrîren fî evâili Muharremi’l-harâm sene ihdâ ve erba‘în ve tis‘a mi’e.

Şuhûdü’l-hâl: Mezkûrûn.

(ÜSKÜDAR09 - cilt: 4, sayfa: 109 - Hüküm no: 120 - Orijinal metin no: [14b-2])﻿

﻿

﻿

121. Hüküm

Bayezid b. Kasım’ın Selman Ağa Vakfı’na olan borcuna Şaban b. Bayezid’in kefil olduğu

Sebeb-i tahrîr-i sicil budur ki Bayezid b. Kāsım şer‘-i şerîf-i Nebevî meclisinde ikrâr ve i‘tirâf kılıp eyitdi ki işbu Süheyl b. Abdullah’a Selman Ağa vakf ettiği akçeden beş yüz akçe lâzımü’l-edâ deynim vardır deyicek zikr olan meblağa Şaban b. Bayezid kefîl oldukdan sonra mukırr-ı mezbûru mukarrun lehü’l-mezbûr Süheyl bi’l-muvâcehe tasdîk edip mâ hüve’l-vakī‘ bi’t-taleb tescîl olundu. Tahrîren fî evâili Muharremi’l-harâm sene 941.

Şuhûdü’l-hâl: Mezkûrûn.

(ÜSKÜDAR09 - cilt: 4, sayfa: 109 - Hüküm no: 121 - Orijinal metin no: [14b-3])﻿

﻿

﻿

122. Hüküm

Selman Ağa Vakfı’ndan Hacı b. Abdullah’a ödünç verilmesi

Sebeb-i tahrîr-i sicil budur ki Ekmekçi Hacı b. Abdullah şer‘-i şerîf meclisinde ikrâr ve i‘tirâf kılıp eyitdi ki işbu Süheyl b. Abdullah nâm kimesneye ma‘lûmü’l-hudûd bağımı bin akçeye bey‘ eyledim idi hâliyâ bin yüz akçeye mezbûr Süheyl bana yine bey‘ eyledi deyicek elân bin yüz akçe deynim vardır dedikde mukırr-ı mezbûru mukarrun lehü’l-mezbûr Süheyl bi’l-muvâcehe tasdîk edip bi’t-taleb tescîl olundu. Tahrîren fî evâili Muharremi’l-harâm sene 941.

Şuhûdü’l-hâl: Mezkûrûn, İbrahim b. Mestân.

(ÜSKÜDAR09 - cilt: 4, sayfa: 109 - Hüküm no: 122 - Orijinal metin no: [14b-4])﻿

﻿

﻿

123. Hüküm

Selman Ağa Vakfı’ndan Mehmed b. Şaban’a ödünç verilmesi

Sebeb-i tahrîr-i sicil budur ki Mehmed b. Şaban şer‘-i şerîf-i Nebevî meclisinde ikrâr ve i‘tirâf kılıp eyitdi ki işbu Süheyl b. Abdullah nâm kimesne[ye] bin yüz akçe deynim vardır bin akçesi bağından ve yüz akçesi âsumânî çulha kaftan bahâsından deyicek mukırr-ı mezbûru ikrâr-ı mastûrunda mersûm Süheyl bi’l-muvâcehe tasdîk edip bi’t-taleb tescîl olundu. Tahrîren fî evâili Muharremi’l-harâm sene 941.

Şuhûdü’l-hâl: Abdurrahman b. Hamza ve Hamza b. Gündüz ve Mustafa b. Abdurrahman ve Süleyman b. el-Hâc Mehmed ve gayruhüm.

(ÜSKÜDAR09 - cilt: 4, sayfa: 110 - Hüküm no: 123 - Orijinal metin no: [14b-5])﻿

﻿

﻿

124. Hüküm

Câbi İbrahim b. Gündüz’ün Selman Ağa Vakfı’na olan borcuna Abdurrahman’ın kefil olduğu

Sebeb-i tahrîr-i sicil oldur ki Câbi İbrahim b. Gündüz şer‘-i şerîf-i Nebevî meclisinde ikrâr ve i‘tirâf kılıp eyitdi ki işbu Süheyl b. Abdullah nâm kimesneye Selman Ağa vakıf akçesinden bin yüz akçe deynim vardır bin akçesi karz-ı hasendendir ve yüz akçesi âsumânî kaftan bahâsındandır zikr olan meblağ-ı merkūma Abdurrahman kefîl bi’l-mâl olup bi’t-taleb tescîl olundu. Tahrîren fî evâili Muharremi’l-harâm sene ihdâ ve erba‘în ve tis‘a mi’e.

Şuhûdü’l-hâl: Burhan b. Hasan, İbrahim b. Mehmed ve Cafer b. Mustafa ve Süleyman b. Hacı Mehmed ve gayruhüm.

(ÜSKÜDAR09 - cilt: 4, sayfa: 110 - Hüküm no: 124 - Orijinal metin no: [15a-1])﻿

﻿

﻿

125. Hüküm

Selman Ağa Vakfı’ndan câbi İbrahim b. Gündüz’e ödünç verilmesi

Sebeb-i tahrîr-i sicil oldur ki Câbi İbrahim b. Gündüz şer‘-i şerîf meclisinde ikrâr ve i‘tirâf kılıp eyitdi ki Kemal vakf ettiği akçeden işbu Süheyl b. Abdullah’a beş yüz altmış üç [akçe] deynim vardır deyicek beş yüz akçesi karz-ı hasenden ve altmış üç akçesi kaftan bahâsındandır deyicek mukırr-ı mezbûru ikrâr-ı mastûrunda merkūm Süheyl tasdîk edip tescîl olundu. Tahrîren fî evâili Muharremi’l-harâm sene ihdâ ve erba‘în ve tis‘a mi’e.

Şuhûdü’l-hâl: Mezkûrûn.

(ÜSKÜDAR09 - cilt: 4, sayfa: 110 - Hüküm no: 125 - Orijinal metin no: [15a-2])﻿

﻿

﻿

126. Hüküm

Kemal Vakfı’ndan Abdurrahman b. Gündüz’e ödünç verilmesi

Sebeb-i tahrîr-i sicil budur ki Abdurrahman b. Gündüz şer‘-i şerîf meclisinde ikrâr ve i‘tirâf kılıp eyitdi ki işbu Süheyl b. Abdullah’a lâzımü’l-edâ ve vâcibü’l-kazâ Kemal akçesinden iki bin iki yüz elli akçe deynim vardır iki bin akçesi karz-ı hasenden ve iki yüz elli akçesi çuha kaftan bahâsından dedikde mukırr-ı mezbûru mukarrun lehü’l-mezbûr Süheyl bi’l-muvâcehe tasdîk bi’t-taleb tescîl olundu ve zikr olan mala oğlum Mustafa kefîl bi’l-mâldir dedi. Târihü’l-mezbûr, Şuhûdü’l-mezkûr.

(ÜSKÜDAR09 - cilt: 4, sayfa: 111 - Hüküm no: 126 - Orijinal metin no: [15a-3])﻿

﻿

﻿

127. Hüküm

İbrahim b. Mehmed Fakīh’in Selman Ağa Vakfı’ndan aldığı ödünç için Burhan b. Hasan’ın kefil olduğu

Sebeb-i tahrîr-i sicil oldur ki İbrahim b. Mehmed Fakīh şer‘-i şerîf meclisinde ikrâr ve i‘tirâf kılıp eyitdi ki işbu Süheyl b. Abdullah’a Selman Ağa vakıf akçesinden bin akçe karz-ı hasenden deynim olup ve yüz akçe dahi çuha kaftan bahâsından dedikde mukırr-ı mezbûru mezbûr Süheyl bi’l-muvâcehe tasdîk edip ve Burhan b. Hasan zikr olan mala kefîl oldum dedikde bi’t-taleb tescîl olundu. Târihü’l-mezbûr, Şuhûdü’l-mezkûr.

(ÜSKÜDAR09 - cilt: 4, sayfa: 111 - Hüküm no: 127 - Orijinal metin no: [15a-4])﻿

﻿

﻿

128. Hüküm

Alagöz b. Abdullah’ın Selman Ağa Vakfı’ndan aldığı ödünç için Mustafa’nın kefil olduğu

Sebeb-i tahrîr-i sicil budur ki Alagöz b. Abdullah şer‘-i şerîf meclisinde ikrâr ve i‘tirâf kılıp eyitdi ki işbu Süheyl b. Abdullah’a Selman Ağa vakfı akçesinden bin akçe karz-ı hasenden ve yüz akçe çulha kaftan bahâsından ve meblağ-ı merkūmun edâsına Mustafa kefîl bi’l-mâl olup tescîl olundu. Tahrîren fî evâili Muharremi’l-harâm sene ihdâ ve erba‘în ve tis‘a mi’e.

Şuhûdü’l-hâl: Mezkûrûn.

(ÜSKÜDAR09 - cilt: 4, sayfa: 111 - Hüküm no: 128 - Orijinal metin no: [15a-5])﻿

﻿

﻿

129. Hüküm

Behlül b. Süleyman’ın Selman Ağa Vakfı’ndan aldığı ödünce karşılık evini bedel göstermesi

Sebeb-i tahrîr-i sicil budur ki Behlül b. Süleyman şer‘-i şerîf meclisinde ikrâr ve i‘tirâf kılıp eyitdi ki işbu Süheyl b. Abdullah’a Selman Ağa vakıf akçesinden beş yüz elli akçe deynim olup ma‘lûmü’l-hudûd evimi merkūm Süheyl nâm kimesneye bey‘ eyledim ol dahi bana her senede beş yüz akçeye sâkin olmağa kirâya verdi deyicek mukırr-ı mezbûru ikrâr-ı mastûrunda bi’l-muvâcehe tasdîk edip bi’t-taleb tescîl olundu. Tahrîren fî evâili Muharremi’l-harâm sene ihdâ ve erba‘în ve tis‘a mi’e.

Şuhûdü’l-hâl: Süleyman Halîfe b. el-Hâc Mehmed ve Budak b. Dâvud ve İbrahim b. Mehmed Fakīh ve gayruhüm.

(ÜSKÜDAR09 - cilt: 4, sayfa: 111 - Hüküm no: 129 - Orijinal metin no: [15b-1])﻿

﻿

﻿

130. Hüküm

Mustafa b. Hasan’ın Selman Ağa Vakfı’ndan aldığı ödünç için Kemal’in kefil olduğu

Sebeb-i tahrîr-i sicil budur ki Mustafa b. Hasan şer‘-i şerîf meclisinde ikrâr ve i‘tirâf kılıp eyitdi ki işbu Süheyl b. Abdullah’a Selman Ağa vakf ettiği akçeden yedi yüz akçe lâzımü’l-edâ deynim vardır ve yetmiş akçe dahi kaftan bahâsından cem‘an yedi yüz yetmiş akçe olur meblağ-ı merkūm edâsına Kemal nâm kimesne kefîl bi’l-mâl olup bi’t-taleb tescîl olundu. Târihü’l-mezbûr.

Şuhûdü’l-hâl: Süleyman b. el-Hâc Mehmed ve Budak b. Dâvud, Memi b. Şaban ve Hüseyin b. İskender ve Ali Fakīh b. Hacı Mehmed ve gayruhüm.

(ÜSKÜDAR09 - cilt: 4, sayfa: 112 - Hüküm no: 130 - Orijinal metin no: [15b-2])﻿

﻿

﻿

131. Hüküm

Topal İbrahim Vakfı’ndan Hüseyin b. İskender’e ödünç verilmesi

Sebeb-i tahrîr-i sicil oldur ki Hüseyin b. İskender şer‘-i şerîf meclisinde ikrâr ve i‘tirâf kılıp eyitdi ki işbu Süheyl b. Abdullah’a Topal İbrahim akçesinden bin beş yüz akçe deynim olup ve yüz elli [akçe] dahi kaftan bahâsından cem‘an bin altı yüz elli akçe lâzımü’l-edâ deynim vardır deyicek mezbûr Süheyl bi’l-muvâcehe tasdîk meblağ-ı merkūma Burhan b. Hasan kefîl bi’l-mâl olup tescîl olundu. Târihü’l-mezbûr, Şuhûdü’l-mezkûr.

(ÜSKÜDAR09 - cilt: 4, sayfa: 112 - Hüküm no: 131 - Orijinal metin no: [15b-3])﻿

﻿

﻿

132. Hüküm

Abdi b. Semerci’nin Kemal Vakfı’ndan aldığı ödünç için Yusuf b. Hüseyin’in kefil olduğu

Sebeb-i tahrîr-i sicil budur ki Abdi b. Semerci şer‘-i şerîf meclisinde ikrâr ve i‘tirâf kılıp eyitdi ki işbu Süheyl b. Abdullah’a Kemal akçesinden bin akçe ve yüz yirmi beş akçe dahi âsumânî kaftan bahâsından cem‘an bin yüz yirmi beş akçe lâzımû’l-edâ deynim vardır zikr olan meblağ-ı merkūma Yusuf b. Hüseyin kefîl bi’l-mâl oldum dedikden sonra bi’t-taleb tescîl olundu. Tahrîren fî evâili Muharremi’l-harâm sene 941.

Şuhûdü’l-hâl: Burhan b. Hasan ve Musa Halîfe b. Kutbeddin ve Süleyman Halîfe [b.] el-Hâc Mehmed ve Ahmed b. Halil ve Budak b. Dâvud ve Süleyman b. Dâvud ve gayruhüm.

(ÜSKÜDAR09 - cilt: 4, sayfa: 112 - Hüküm no: 132 - Orijinal metin no: [15b-4])﻿

﻿

﻿

133. Hüküm

Bekir b. Davud’un Topal İbrahim Vakfı’ndan aldığı ödünç için Mehmed’in kefil olduğu

Sebeb-i tahrîr-i sicil budur ki Bekir b. Dâvud şer‘-i şerîf meclisinde ikrâr ve i‘tirâf kılıp eyitdi ki İbrahim vakıf akçesinden işbu Süheyl nâm kimesneye bin akçe karz-ı hasenden ve yüz akçe âsumânî kaftan bahâsından cem‘an bin yüz akçe deynim vardır meblağ-ı merkūma karındaşı Mehmed kefîl bi’l-mâl olup bi’t-taleb tescîl olundu. Tahrîren fî evâili Muharremi’l-harâm sene 941.

Şuhûdü’l-hâl: Kâtib Süleyman b. Dâvud ve Süleyman Halîfe b. el-Hâc Mehmed ve Musa Fakīh [b.] Kutbeddin ve Burhan b. Hasan ve gayruhüm.

(ÜSKÜDAR09 - cilt: 4, sayfa: 113 - Hüküm no: 133 - Orijinal metin no: [16a-1])﻿

﻿

﻿

134. Hüküm

Ahmed b. Hasan’ın Selman Ağa Vakfı’ndan aldığı ödünç için Âşık b. Hasan’ın kefil olduğu

Sebeb-i tahrîr-i sicil budur ki Ahmed b. Hasan şer‘-i şerîf meclisinde ikrâr ve i‘tirâf kılıp eyitdi ki Selman Ağa vakıf akçesinden işbu Süheyl nâm kimesneye bin akçe karz-ı hasenden ve yüz akçe çulha kaftan bahâsından cem‘an bin yüz akçe deynim vardır zikr olan meblağ-ı merkūma Âşık b. Hasan kefîl bi’l-mâl [olup] bi’t-taleb tescîl olundu. Tahrîren fî evâili Muharremi’l-harâm sene 941.

Şuhûdü’l-hâl: Mezkûrûn, Süleyman b. Dâvud, Ali b. İskender.

(ÜSKÜDAR09 - cilt: 4, sayfa: 113 - Hüküm no: 134 - Orijinal metin no: [16a-2])﻿

﻿

﻿

135. Hüküm

Ali b. İskender’in Yunus b. Oruç Vakfı’ndan aldığı ödünç için Ahmed b. Pîrî’nin kefil olduğu

Sebeb-i tahrîr-i sicil budur ki Ali b. İskender şer‘-i şerîf meclisinde ikrâr ve i‘tirâf kılıp eyitdi ki Yunus b. Oruc’un akçesinden işbu Süheyl nâm kimesneye sekiz yüz akçe karz-ı hasenden ve yüz yirmi [akçe] âsumâ[nî] kaftan bahâsından cem‘an dokuz yüz yirmi akçe deynim vardır zikr olan meblağa Ahmed b. Pîrî kefîl bi’l-mâl olup bi’t-taleb tescîl olundu. Tahrîren fî evâili Muharremi’l-harâm sene 941.

Şuhûdü’l-hâl: Mezkûrûn.

(ÜSKÜDAR09 - cilt: 4, sayfa: 113 - Hüküm no: 135 - Orijinal metin no: [16a-3])﻿

﻿

﻿

136. Hüküm

Musa Halîfe b. Kutbeddin’in Selman Ağa Vakfı’ndan aldığı ödünç için Ali b. Hasan’ın kefil olduğu

Sebeb-i tahrîr-i sicil budur ki Musa Halîfe b. Kutbeddin şer‘-i şerîf meclisinde ikrâr ve i‘tirâf kılıp eyitdi ki Selman Ağa vakıf akçesinden işbu Süheyl nâm kimesneye beş yüz akçe karz-ı hasenden ve elli [akçe] âsumânî kaftan bahâsından cem‘an beş yüz elli akçe deynim vardır Ali b. Hasan zikr olan mala kefîl bi’l-mâl olup bi’t-taleb tescîl olundu. Târihü’l-mezkûr.

Şuhûdü’l-hâl: El-Mezkûrûn.

(ÜSKÜDAR09 - cilt: 4, sayfa: 114 - Hüküm no: 136 - Orijinal metin no: [16a-4])﻿

﻿

﻿

137. Hüküm

Selman Ağa Vakfı’ndan Hasan b. Sarıca’ya ödünç verilmesi

Sebeb-i tahrîr-i sicil budur ki Hasan b. Sarıca şer‘-i şerîf meclisine hâzır gelip ikrâr ve i‘tirâf kılıp eyitdi ki işbu Süheyl b. Abdullah’a Selman Ağa vakıf akçesinden karz-ı hasen vechinden bin akçe ve yüz akçe çulha kaftan bahâsından cem‘an bin yüz akçe deynim vardır [deyicek] bi’t-taleb tescîl olundu. Tahrîren fî evâili Muharremi’l-harâm sene ihdâ ve erba‘în ve tis‘a mi’e.

Şuhûdü’l-hâl: Bâli b. Aslıhan ve Budak b. Dâvud ve Dâvud b. Abdullah ve Süleyman Halîfe b. el-Hâc Mehmed ve gayruhüm.

(ÜSKÜDAR09 - cilt: 4, sayfa: 114 - Hüküm no: 137 - Orijinal metin no: [16b-1])﻿

﻿

﻿

138. Hüküm

Selman Ağa Vakfı’ndan Davud b. Abdullah’a ödünç verilmesi

Sebeb-i tahrîr-i sicil budur ki Dâvud b. Abdullah şer‘-i şerîf-i Nebevî meclisinde ikrâr ve i‘tirâf kılıp eyitdi ki Selman Ağa akçesinden Süheyl nâm kimesneye bin akçe karz-ı hasenden ve yüz akçe çulha kaftan bahâsından cem‘an bin yüz akçe deynim vardır zikr olan meblağ için evimi işbu Süheyl’e bey‘ eyledim ve mezbûr Süheyl dahi bana her senede bin yüz akçeye icâreye verdi deyicek mukırr-ı mezbûru ikrâr-ı mastûrunda mezkûr Süheyl tasdîk edip bi’t-taleb tescîl olundu. Tarihü’l-mezbûr Şuhûdü’l-mezkûr.

(ÜSKÜDAR09 - cilt: 4, sayfa: 114 - Hüküm no: 138 - Orijinal metin no: [16b-2])﻿

﻿

﻿

139. Hüküm

Mustafa b. Ramazan’ın Selman Ağa Vakfı’ndan aldığı ödünç için Ramazan b. Mustafa’nın kefil olduğu

Sebeb-i tahrîr-i sicil budur ki Mustafa b. Ramazan şer‘-i şerîf meclisinde ikrâr ve i‘tirâf kılıp eyitdi ki Süheyl b. Abdullah’a Selman Ağa vakf ettiği akçeden beş yüz akçe karz-ı hasenden ve elli akçe çulha kaftan bahâsından cem‘an beş yüz elli akçe deynim vardır zikr olan mala Ramazan b. Mustafa kefîl bi’l-mâl olup bi’t-taleb tescîl olundu. Tahrîren fî şehri Muharremi’l-harâm sene 941.

Şuhûdü’l-hâl: Hasan Fakīh b. Süleyman ve Pîrî b. Hızır ve Budak b. Dâvud ve gayruhüm.

(ÜSKÜDAR09 - cilt: 4, sayfa: 115 - Hüküm no: 139 - Orijinal metin no: [16b-3])﻿

﻿

﻿

140. Hüküm

Yaycı Hamza b. Mustafa’nın Selman Ağa Vakfı’ndan aldığı ödünç için dükkânını bedel göstermesi

Sebeb-i tahrîr-i sicil budur ki Yaycı Hamza b. Mustafa şer‘-i şerîf meclisinde ikrâr edip dedi ki işbu mütevellî Süheyl b. Abdullah’a Selman Ağa akçesinden bin [beş] yüz akçe karz-ı hasenden ve yüz elli akçe çulha kaftan bahâsından cem‘an bin altı yüz elli akçe deynim [vardır] zikr olan deyn [için] ma‘lûmü’l-hudûd mülk dükkânımı mezbûr Süheyl nâm kimesneye bey‘ eyledim ve her senede yüz akçe icâreye aldım deyicek mukırr-ı mezbûru ikrâr-ı mastûrunda merkūm Süheyl bi’l-muvâcehe tasdîk bi’t-taleb tescîl olundu. Tahrîren fî evâili Muharremi’l-harâm sene 941.

Şuhûdü’l-hâl: Hasan Fakīh b. Süleyman ve Şaban b. Bayezid ve Bayezid b. Kāsım ve gayruhüm.

(ÜSKÜDAR09 - cilt: 4, sayfa: 115 - Hüküm no: 140 - Orijinal metin no: [16b-4])﻿

﻿

﻿

141. Hüküm

Ali b. Musa’nın Selman Ağa Vakfı’ndan aldığı ödünç için Hızır b. Ahmed’in kefil olduğu

Sebeb-i tahrîr-i sicil oldur ki Ali b. Musa meclisi şer‘de ikrâr ve i‘tirâf kılıp eyitdi ki işbu Selman Ağa mütevellîsi olan Süheyl nâm kimesneye karz-ı hasen vechinden lâzımü’l-edâ ve vâcibü’l-kazâ bin akçe deynim olup ve yüz akçe dahi ferâce bahâsından cem‘an bin yüz akçe lâzımü’l-îfâ deynim vardır meblağ-ı merkūmun edâsına Hızır b. Ahmed kefîl bi’l-mâl oldukdan sonra mezbûr mütevellî talebiyle mâ hüve’l-vâkī‘ tescîl olundu. Tahrîren fî evâili Muharremi’l-harâm sene 941.

Şuhûdü’l-hâl: Hasan b. Süleyman ve Pîrî b. Bûhiye ve Karaca b. Sarıca ve gayruhüm.

(ÜSKÜDAR09 - cilt: 4, sayfa: 115 - Hüküm no: 141 - Orijinal metin no: [17a-1])﻿

﻿

﻿

142. Hüküm

Hızır b. Ahmed’in Selman Ağa Vakfı’ndan aldığı ödünç için Ali’nin kefil olduğu

Sebeb-i tahrîr-i sicil budur ki Hızır b. Ahmed meclisi şer‘de ikrâr ve i‘tirâf kılıp eyitdi ki işbu Selman Ağa mütevellîsi olan Süheyl b. Abdullah’a lâzımü’l-edâ bin akçe deynim olup ve yüz akçe dahi âsumânî ferâce bahâsından cem‘an bin yüz akçe deynim vardır zikr olan meblağa Ali nâm kimesne kefîl bi’l-mâl olup mütevellî talebiyle tescîl olundu. Tahrîren fî evâili Muharremi’l-harâm [sene] 941.

Şuhûdü’l-hâl: Mezkûrûn.

(ÜSKÜDAR09 - cilt: 4, sayfa: 116 - Hüküm no: 142 - Orijinal metin no: [17a-2])﻿

﻿

﻿

143. Hüküm

Karaca b. Sarıca’nın Selman Ağa Vakfı’ndan aldığı ödünç için evini bedel göstermesi

Sebeb-i tahrîr-i sicil oldur ki Karaca b. Sarıca meclisi şer‘de ikrâr ve i‘tirâf kılıp eyitdi ki Selman Ağa mütevellîsi olan Süheyl nâm kimesneye karz-ı hasenden bin akçe deynim olup ve yüz akçe dahi kaftan bahâsından zikr olan mal için sâkin olduğum evimi bey‘ eyledim ve merkūm Süheyl’den yine ol evi her senede yüz akçe vermek üzre icâreye aldım deyicek mezkûrun ikrârını mezbûr mütevellî tasdîk edip tescîl olundu. Târihü’l-mezbûr, Şuhûdü’l-mezkûr.

(ÜSKÜDAR09 - cilt: 4, sayfa: 116 - Hüküm no: 143 - Orijinal metin no: [17a-3])﻿

﻿

﻿

144. Hüküm

Mihal b. Nikola’nın Selman Ağa Vakfı’ndan aldığı ödünç için Mehmed b. Abdullah’ın kefil olduğu

Sebeb-i tahrîr-i sicil budur ki Karye-i Çengel’den Mihal b. Nikola şer‘-i şerîf meclisinde ikrâr ve i‘tirâf kılıp eyitdi ki Selman Ağa mütevellîsi olan Süheyl nâm kimesneye bin karz-ı hasenden ve yüz akçe ferâce bahâsından cem‘an bin yüz akçe olup elân zimmetimde deyn-i lâzımdır deyicek meblağ-ı merkūmun edâsına kefîl taleb olundukda Mehmed b. Abdullah kefîl bi’l-mâl olup mezbûr mütevellî talebiyle mâ hüve’l-vâkī‘ tescîl olundu. Târihü’l-mezbûr, Şuhûdü’l-mezkûr.

(ÜSKÜDAR09 - cilt: 4, sayfa: 116 - Hüküm no: 144 - Orijinal metin no: [17a-4])﻿

﻿

﻿

145. Hüküm

İskender b. Abdullah’ın Sinan Ağa Vakfı’ndan aldığı ödünç için Yusuf b. Abdullah’ın kefil olduğu

Sebeb-i tahrîr-i sicil budur ki İskender b. Abdullah şer‘-i şerîf meclisinde ikrâr ve i‘tirâf kılıp eyitdi ki Sinan Ağa akçesinden işbu Süheyl nâm kimesneye karz-ı hasenden beş yüz akçe ve ferâce bahâsından yüz akçe cem‘an altı yüz akçe lâzımü’l-kazâ deynim olup zikr olan [meblağın] edâsına Yusuf b. Abdullah kefîl bi’l-mâl oldum dedikden sonra mezbûr ikrârları istimâ‘ olunup bi’t-taleb tescîl olundu. Târihü’l-mezbûr.

Şuhûdü’l-hâl: Alâaddin Halîfe b. Mehmed Fakīh ve Hayreddin Reis b. Abdullah ve Halil b. Kaya ve gayruhüm.

(ÜSKÜDAR09 - cilt: 4, sayfa: 117 - Hüküm no: 145 - Orijinal metin no: [17a-5])﻿

﻿

﻿

146. Hüküm

Mehmed Çalapverdi ile eşi Hasnâ bt. Abdullah’ın tartışması

Sebeb-i tahrîr-i sicil budur ki Mehmed b. Çalabverdi şer‘-i şerîf meclisine zevcesi Hasnâ bt. Abdullah hâzırân olup mezbûr Mehmed takrîr-i merâm kılıp dedi ki işbu avratım Hasnâ’ya eğer bu gece bu dâra dâhil olmaz isen benden boş ol dedim idi deyicek mezbûre avratdan su’âl olıcak cevâb verip dedi ki zikr olan dâra ol gece ben hâzır oldum deyicek mezbûreye dâhil olduğuna yemîn verilip nikâhı mukarrer kılınıp tescîl olundu.

Şuhûdü’l-hâl: Bâli b. Aslıhan, Ali b. Ahmed ve Şahbâli b. Ahmed ve Memi b. Yakub ve gayruhüm.

(ÜSKÜDAR09 - cilt: 4, sayfa: 117 - Hüküm no: 146 - Orijinal metin no: [17b-1])﻿

﻿

﻿

147. Hüküm

Ümmî adlı kadının miras işleri için annesi Şerife Hoca bt. Hamza’yı vekil tayin ettiği

Sebeb-i tahrîr-i sicil budur ki Şerife Hoca bt. Seyyid Hamza şer‘-i şerîf-i Nebevî meclisine hâzıre olup takrîr-i merâm kılıp eyitdi ki kızım Ümmî nâm hâtuna mahrûse-i Bursa’da Derviş Hüsam ammisi vefât edip verâset buna münhasır olup hâliyâ dört bin mikdârı akçe beytülmâle zabt olunmuş meblağ-ı mezbûru hazîneden ihrâc eylemeğe beni [vekîl] eyledi deyicek mezbûre Şerife Hoca’nın kızı Ümmî kıbelinden vekâleti Hoca Kābil b. Abdullah ve Hayreddin Bey b. Abdullah şehâdetleri olup tescîl olundu. Tahrîren fî evâsıtı Muharremi’l-harâm sene ihdâ ve erba‘în ve tis‘a mi’e.

Şuhûdü’l-hâl: Bâli b. Aslıhan ve Dede b. Hasan ve gayruhüm.

(ÜSKÜDAR09 - cilt: 4, sayfa: 117 - Hüküm no: 147 - Orijinal metin no: [17b-2])﻿

﻿

﻿

148. Hüküm

Hüseyin b. Murad’ın Çengelköy’de Ankara adlı zimmîyi dövüp, şeriata davet ettiği

Sebeb-i tahrîr-i sicil budur ki Hüseyin b. Murad nâm kimesnenin karye-i Çengel’de Ankara nâm zimmî yoluna gelip darb edip mezbûr Hüseyin’e hasm olup şerî‘ate da‘vet ettikde karye-i mezbûre âmili olan Kosta araya girip elinden alıp halâs eyleyip salıverdiği Yorgi b. Papaz ve Kosta b. Yorgi şehâdetleri ile sâbit olup bi’t-taleb tescîl olundu.

Şuhûdü’l-hâl: Memi b. Süleyman ve Yakub Fakīh b. Abdullah.

(ÜSKÜDAR09 - cilt: 4, sayfa: 118 - Hüküm no: 148 - Orijinal metin no: [17b-3])﻿

﻿

﻿

149. Hüküm

Şahsın mahkemeye gelmesine kefil olma

Sebeb-i tahrîr-i sicil budur ki Karye-i Çengel’den Kosta nâm zimmînin nefsinden kefîl taleb olundukda Gekvize subaşısı Kara Nohud kefîl olup bi’t-taleb tescîl olundu. Tahrîren fî evâhiri Muharremi’l-harâm sene 941.

Şuhûdü’l-hâl: Ali Halîfe b. Yakub Fakīh ve Memi b. Süleyman ve gayruhüm.

(ÜSKÜDAR09 - cilt: 4, sayfa: 118 - Hüküm no: 149 - Orijinal metin no: [17b-4])﻿

﻿

﻿

150. Hüküm

Şahsın mahkemeye gelmesine kefil olma

Sebeb-i tahrîr-i sicil budur ki Karye-i Çengel’den Kosta nâm zimmînin nefsinden kefîl taleb olundukda karye-i İstavros’dan Yani Demirci kefîl olup bi’t-taleb tescîl olundu.

Şuhûdü’l-hâl: Memi b. Süleyman ve Ali ve Ramazan ve gayruhüm.

(ÜSKÜDAR09 - cilt: 4, sayfa: 118 - Hüküm no: 150 - Orijinal metin no: [18a-1])﻿

﻿

﻿

151. Hüküm

Şahsın mahkemeye gelmesine kefil olma

Sebeb-i tahrîr-i sicil budur ki Kosta b. Yorgi’nin nefsinden kefîl taleb olundukda merkūm Yorgi kefîl olup vakt-i hâcette ihzârına iltizâm eyledi.

Şuhûdü’l-hâl: Mezkûrûn.

(ÜSKÜDAR09 - cilt: 4, sayfa: 118 - Hüküm no: 151 - Orijinal metin no: [18a-2])﻿

﻿

﻿

152. Hüküm

Çengelköy âmili Kosta’nın âmillik görevini bırakması

Sebeb-i tahrîr-i sicil budur ki Karye-i Çengel’de âmil olan zimmîlerden Kosta nâm zimmî ihtiyârıyla ferâgat edip zikr olan âmiller hizmeti bâkī zimmîlerin üzerinde kaldığına talebleri ile tescîl olundu.

Şuhûdü’l-hâl: Mezkûrûn. Tahrîren fî evâili Safer sene ihdâ ve erba‘în ve tis‘a mi’e.

(ÜSKÜDAR09 - cilt: 4, sayfa: 119 - Hüküm no: 152 - Orijinal metin no: [18a-3])﻿

﻿

﻿

153. Hüküm

Hızır b. Ali’nin İbrahim Ağa Vakfı’na borçlu olduğu

Sebeb-i tahrîr-i sicil budur ki Karye-i Demirciler’den Hızır b. Ali ikrâr ve i‘tirâf kılıp eyitdi ki İbrahim Ağa evkāfından iki yüz akçe işbu câbi İbrahim’e lâzımü’l-edâ ve vâcibü’l-kazâ deynim vardır deyicek mukırr-ı mezbûru mukarrun lehü’l-mezbûr câbi İbrahim bi’l-muvâcehe tasdîk edip bi’t-taleb tescîl olundu.

Şuhûdü’l-hâl: Yakub Halîfe b. Abdullah ve Ömer ve gayruhüm.

(ÜSKÜDAR09 - cilt: 4, sayfa: 119 - Hüküm no: 153 - Orijinal metin no: [18a-4])﻿

﻿

﻿

154. Hüküm

Mehmed b. Davud’un vakfettiği paranın faizinin tescili

Sebeb-i tahrîr-i sicil budur ki Üsküdar[’da] merhûm Mehmed b. Dâvud[’un] Kepçe mahallesinde vâkī‘ olan mescide cüz’ kırâ’ati için vakf ettiği dört bin akçeden iki bin akçe Mustafa zimmetinde ve iki bin akçe Süleyman b. Dâvud zimmetinde olup hâliyâ sene ihdâ ve erba‘în ve tis‘a mi’e Rebi‘ulevvel gurresinde tecdîd-i mu‘âmele olunup vakf-ı mezbûrun meblağ-ı merkūm ribhi sene-i kâmilede beş yüz akçe olup şart-ı vâkıf üzre alâ mâ hüve’l-vâkī‘ tescîl olundu. Tahrîren fî evâili Rebi‘ilevvel sene ihdâ ve erba‘în ve tis‘a mi’e

Şuhûdü’l-hâl: Dede b. Hasan ve kâtibü’l-hurûf Abdülkādir ve gayruhüm.

(ÜSKÜDAR09 - cilt: 4, sayfa: 119 - Hüküm no: 154 - Orijinal metin no: [18a-5])﻿

﻿

﻿

155. Hüküm

Şahsın mahkemeye gelmesine kefil olma

Sebeb-i tahrîr-i sicil budur ki Nasûh b. Hasan’ın nefsinden kefîl taleb olundukda karye-i Bulgurlu’dan Nasûh b. Şaban kefîl olunup tescîl olundu.

Şuhûdü’l-hâl: Hacı b. Abdullah ve Memi b. Süleyman ve gayruhüm.

(ÜSKÜDAR09 - cilt: 4, sayfa: 119 - Hüküm no: 155 - Orijinal metin no: [18a-6])﻿

﻿

﻿

156. Hüküm

Şahsın mahkemeye gelmesine kefil olma

Sebeb-i tahrîr-i sicil budur ki Karye-i Bulgur ahâlîsinin Safer b. Çepni?’nin nefsinden kefîl taleb olunup ahâlî-i karye bi isrihim kefîl olup tescîl olundu. Tahrîren fî evâili Safer sene 941.

Şuhûdü’l-hâl: Memi b. Süleyman ve Hacı Bey b. Abdullah ve gayruhüm.

(ÜSKÜDAR09 - cilt: 4, sayfa: 120 - Hüküm no: 156 - Orijinal metin no: [18b-1])﻿

﻿

﻿

157. Hüküm

Şahsın mahkemeye gelmesine kefil olma

Sebeb-i tahrîr-i sicil budur ki Ahmed b. Abdullah’ın nefsinden kefîl taleb olunup karye-i Bulgurlu’dan Burhan Kethüdâ kefîl olup bi’t-taleb tescîl olundu. Târihü’l-mezbûr, Şuhûdü’l-mezkûr.

(ÜSKÜDAR09 - cilt: 4, sayfa: 120 - Hüküm no: 157 - Orijinal metin no: [18b-2])﻿

﻿

﻿

158. Hüküm

Çavuş Hayreddin adamı olan İskender’in Duka b. Dranoz’dan alacağını tahsil ettiği

Sebeb-i tahrîr-i sicil budur ki Çavuş Hayreddin Bey [ademi] İskender şer‘-i şerîf meclisinde ikrâr ve i‘tirâf kılıp eyitdi ki Duka b. Dranoz nâm zimmîde olan bin akçeyi bî-kusûr aldım üzerinde bir akçem ve bir habbem yoktur deyicek mukırr-ı mezbûru mukarrun lehü’l-mezbûr Dranoz bi’l-muvâcehe tasdîk edip bi’t-taleb tescîl olundu.

Şuhûdü’l-hâl: Hacı Halil b. Umur ve Berber Ahmed b. Musa ve Mustafa Bey b. Abdullah ve gayruhüm mine’l-hâzırîn.

(ÜSKÜDAR09 - cilt: 4, sayfa: 120 - Hüküm no: 158 - Orijinal metin no: [18b-3])﻿

﻿

﻿

159. Hüküm

Şaban b. Abdullah’ın boşandığı Bârenşâh’a mehrinin yarısını vermesi

Sebeb-i tahrîr-i sicil budur ki Ümmî bt. İlyas şer‘-i şerîf meclisinde Şaban b. Abdullah ile hâzırân olup mezbûre Ümmî Hâtun takrîr-i merâm kılıp eyitdi ki işbu Şaban’a sagīre kızım Bârenşâh’ı nikâh eyledim idi hâliyâ talâk verdin beş bin akçe mehir verilmek üzre nikâh oluşmuştur deyicek mezbûr Şaban’dan su’âl olıcak cevâb verdi ki hemen iki bin nikâh olunmuştur dedikde mezbûre hâtundan da‘vâsına mutâbık beyyine taleb olundu udûl-i müslimînden İvaz Halîfe b. Şâzî ve Memi b. Süleyman şehâdetleri sâbit olup merkūm Şaban kable’d-duhûl talâk verdiği ecilden nısf mehir hükm olunup tescîl olundu.

Şuhûdü’l-hâl: Şahkulu b. Mehmed ve Yakub Fakīh b. Abdullah ve Bâli b. Aslıhan ve gayruhüm.

(ÜSKÜDAR09 - cilt: 4, sayfa: 120 - Hüküm no: 159 - Orijinal metin no: [18b-4])﻿

﻿

﻿

160. Hüküm

Şaban b. Abdullah’ın borcuna Sefer’in ve mahkemeye gelmesine Süleyman Çelebi’nin kefil olduğu

Sebeb-i tahrîr-i sicil budur ki Şaban b. Abdullah nâm kimesne zimmetinde olan bin beş yüz akçeye Sefer nâm kimesne kefîl bi’l-mâl olup ve Süleyman Çelebi merkūm Şaban’ın nefsine kefîl olup bi’t-taleb tescîl olundu.

Şuhûdü’l-hâl: Dede b. Hasan ve Ali ve gayruhüm.

(ÜSKÜDAR09 - cilt: 4, sayfa: 121 - Hüküm no: 160 - Orijinal metin no: [18b-5])﻿

﻿

﻿

161. Hüküm

Yakalandıktan sonra tekrar kaçan dört kölenin kaçmasında Kadıköy âmillerinin kusurlarının bulunmadığı

Sebeb-i tahrîr-i sicil budur ki Karye-i Kadı’ya ber vech-i maktû‘ mübâşir olan Mahmud b. Mehmed ve Dimitri nâm âmiller şer‘-i şerîf meclisinde takrîr-i merâm kılıp eyitdiler ki hapsimizde olan üç nefer abd-i âbık ve bir siyah âbık Arap mahbesimiz bozup zinciri helâk eyleyip tomruk kilidin harâb edip ve bilekçekeleri helâk eyleyip mezkûr kullar gaybet eylediler bu husûsda taksîrâtımız yoktur dediklerinden sonra udûl-i müslimînden Hacı Bey b. Abdullah ve Şaban b. Abdullah ve Musa b. [boş] ve Mustafa Çelebi b. Hacı ve Süleyman nâm kimesneler ol hapishâne üzerine varıp mezkûr âmillerin takrîrlerine mutâbık şehâdet eylediklerinden sonra merkūmların şehâdetleri hayyiz-i kabûlde vâkī‘ olup şol ki vâkī‘-i hâldir vukū[‘u] üzre mezbûrân Mahmud ve Dimitri talebleri ile tescîl olundu.

Şuhûdü’l-hâl: Yakub Fakīh b. Abdullah ve Hüsrev b. Yakub Fakīh ve Dede b. Hasan ve gayruhüm

(ÜSKÜDAR09 - cilt: 4, sayfa: 121 - Hüküm no: 161 - Orijinal metin no: [19a-1])﻿

﻿

﻿

162. Hüküm

Manol b. Dimitri’nin İskender b. Abdullah’a borçlu olduğu

Sebeb-i tahrîr-i sicil budur ki Manol b. Dimitri şer‘-i şerîf-i Nebevî meclisinde ikrâr ve i‘tirâf kılıp eyitdi ki çavuş Hayreddin âdemi olan İskender b. Abdullah’a bin altı yüz on akçe lâzımü’l-edâ ve vâcibü’l-îfâ deynim vardır deyicek mukırr-ı mezbûru mukarrun lehü’l-mezbûr İskender bi’l-muvâcehe tasdîk edip zikr olan meblağ[ın] ahzına muhzır Kılavuz havâle olunup tescîl olundu.

Şuhûdü’l-hâl: Yakub Fakīh b. Abdullah ve Serrâc Mustafa Bey b. Abdullah ve Ali b. Çepni ve gayruhüm.

(ÜSKÜDAR09 - cilt: 4, sayfa: 121 - Hüküm no: 162 - Orijinal metin no: [19a-2])﻿

﻿

﻿

163. Hüküm

Manol b. Yorgi’nin İskender b. Abdullah’a borçlu olduğu

Sebeb-i tahrîr-i sicil budur ki Karye-i Kuzguncuk’tan Manol b. Yorgi şer‘-i şerîf meclisinde ikrâr ve i‘tirâf kılıp eyitdi ki işbu sâhibü’s-sicil İskender b. Abdullah’a lâzımü’l-edâ ve vâcibü’l-kazâ bin akçe deynim vardır deyicek mukırr-ı mezbûru mukarrun lehü’l-mezbûr İskender bi’l-muvâcehe tasdîk edip zikr olan meblağın ahzına muhzır Kılavuz havâle olunup tescîl olundu.

Şuhûdü’l-hâl: Mezkûrûn.

(ÜSKÜDAR09 - cilt: 4, sayfa: 122 - Hüküm no: 163 - Orijinal metin no: [19a-3])﻿

﻿

﻿

164. Hüküm

İskender b. Abdullah’ın Manol b. Yorgi’deki alacağından bir kısmını tahsil ettiği

Sebeb-i tahrîr-i sicil budur ki İskender b. Abdullah ikrâr ve i‘tirâf kılıp eyitdi ki Manol b. Yorgi zimmetinde olan akçemden iki yüz elli akçesin aldım iki [yüz] elli akçe husûsunda da‘vâm ve nizâ‘ım yoktur deyicek mukırr-ı mezbûru mukarrun lehü’l-mezbûr Manol bi’l-muvâcehe tasdîk edip bi’t-taleb tescîl olundu.

Şuhûdü’l-hâl: Mezkûr[ûn].

(ÜSKÜDAR09 - cilt: 4, sayfa: 122 - Hüküm no: 164 - Orijinal metin no: [19a-4])﻿

﻿

﻿

165. Hüküm

Sefer’in mehir davasındaki kefâletinin düştüğü

Sebeb-i tahrîr-i sicil budur ki Ümmî Hâtun’a Şaban nâm kimesne mehirden iki bin akçe deyni İvaz b. Şâzî ve Memi şehâdetleri [ile] sâbit olup hâliyâ fetvâm var Memi nâm kimesneyi cerh eylemek için deyicek Sefer nâm şahıs eğer mezbûr Memi’yi beş güne değin Şaban cerh eylemez ise üzerinde olan malı ben edâ edem deyû kefîl oldukda hâliyâ fetvâ ibrâz eyleyip amel ile olan muhzır şehâdeti mesmû‘ olmadığı ecilden zikr olan mal sâbit olmayıp mersûm Sefer kefâletten berî olduğuna talebiyle tescîl olundu.

Şuhûdü’l-hâl: Bâli b. Aslıhan ve Mustafa Bey b. Abdullah ve gayruhüm.

(ÜSKÜDAR09 - cilt: 4, sayfa: 122 - Hüküm no: 165 - Orijinal metin no: [19b-1])﻿

﻿

﻿

166. Hüküm

Abdullah’ın yoğurt satışında narha uymadığı

Sebeb-i tahrîr-i sicil budur ki Nefs-i Şile’den Abdullah nâm kimesne celb ile yoğurt bey‘ eyleyip narh-ı rûzîden on beş vakıyye kusûru olmağın Üsküdar subaşısı talebiyle tescîl olundu.

Şuhûdü’l-hâl: Bâli b. Aslıhan ve Yakub Fakīh [b.] Abdullah ve gayruhüm.

(ÜSKÜDAR09 - cilt: 4, sayfa: 122 - Hüküm no: 166 - Orijinal metin no: [19b-2])﻿

﻿

﻿

167. Hüküm

Manol b. Dimitri’nin İskender’e olan borcuna Ahmed b. Abdullah’ın kefil olduğu

Sebeb-i tahrîr-i sicil budur ki Karye-i Kuzguncuk’tan Manol b. Dimitri zimmetinde olan İskender’in bin altı yüz on beş akçesine altı gün va‘de ile Ahmed b. Abdullah kefîl bi’l-mâl olup tescîl olundu. Tahrîren fî evâili Saferi’l-muzaffer sene 941.

Şuhûdü’l-hâl: Bâli b. Aslıhan ve Dede b. Hasan ve gayruhüm.

(ÜSKÜDAR09 - cilt: 4, sayfa: 123 - Hüküm no: 167 - Orijinal metin no: [19b-3])﻿

﻿

﻿

168. Hüküm

Manol b. Dimitri’nin İskender’e olan borcuna Yorgi b. İstefan’ın kefil olduğu

Sebeb-i tahrîr-i sicil budur ki Karye-i Kuzguncuk’ta İskender nâm kimesnenin Manol nâm zimmîde bin akçesi olup hâliyâ meblağ-ı mezbûrun şu güne değin edâsına Yorgi b. İstefan kefîl bi’l-mâl olup bi’t-taleb tescîl olundu.

Şuhûdü’l-hâl: Dede b. Hasan ve Bâli b. Aslıhan ve gayruhüm.

(ÜSKÜDAR09 - cilt: 4, sayfa: 123 - Hüküm no: 168 - Orijinal metin no: [19b-4])﻿

﻿

﻿

169. Hüküm

Câbi İbrahim b. Gündüz’ün ev parasını Hüsam’ın vekiline teslim ettiği

Sebeb-i tahrîr-i sicil budur ki Kasaba-i Üsküdar’da câbi İbrahim b. Gündüz meclisi şer‘de serrâc Hüsam vekîli olan Mustafa nâm kimesneye mezbûr serrâcdan alınan ev bahâsından vekîl-i mezbûr Mustafa’ya üç bin akçe teslîm eyledim deyicek merkūm Mustafa dahi bi’l-muvâcehe tasdîk edip bi’t-taleb tescîl olundu. Tahrîren fî evâili Safer sene 941.

Şuhûdü’l-hâl: Bayezid b. Abdullah ve Hoca Kābil b. Abdullah ve Hoca Saltık ve gayruhüm.

(ÜSKÜDAR09 - cilt: 4, sayfa: 123 - Hüküm no: 169 - Orijinal metin no: [19b-5])﻿

﻿

﻿

170. Hüküm

Dizdar Ahmed’e ait çiftliğin Kasapoğlu Süleyman ve Nerdübanlı Süleyman’a mukataaya verildiği

Sebeb-i tahrîr-i sicil budur ki Galata Kulesi’nde timar ile dizdar olan Ahmed Üsküdar tevâbi‘inde Üzer Çiftliği demekle ma‘rûf çiftliğ[e] mutasarrıf iken fevt olup dizdarlık ulûfe ile âhara verilip zikr olan çiftlik iki yıl mahlûl olup hâliyâ Kasapoğlu Süleyman ve Nerdübanlı Süleyman ile ibtidâ-i târihten iki yıllık mahsûl iki bin iki yüz akçeye tezkire-i şerîf mûcebince Üsküdar subaşısı ma‘rifetiyle mukāta‘aya verilip mezbûr Kasapoğlu Süleyman ve diğer Süleyman talebleriyle tescîl olundu.

Şuhûdü’l-hâl: Memi b. Süleyman ve Ahmed b. Hasan ve Burhan b. Hasan ve Bâli b. Aslıhan ve gayruhüm.

(ÜSKÜDAR09 - cilt: 4, sayfa: 123 - Hüküm no: 170 - Orijinal metin no: [20a-1])﻿

﻿

﻿

171. Hüküm

Deniz b. Musa’nın Selman Ağa Vakfı’ndan aldığı ödünç için Helvâyî Süleyman’ın kefil olduğu

Sebeb-i tahrîr-i sicil budur ki Deniz b. Musa şer‘-i şerîf-i Nebevî meclisinde ikrâr ve i‘tirâf kılıp eyitdi ki Selman Ağa vakıf akçesinde mütevellî olan Süheyl b. Abdullah’a bin beş yüz akçe karz-ı hasenden ve yüz elli akçe âsumânî çulha bahâsından lâzımü’l-edâ deynim vardır ve zikr olan meblağa Helvâyî Süleyman b. Nasûh kefîl bi’l-mâl oldum deyicek mezbûr Süheyl bi’l-muvâcehe tasdîk edip bi’t-taleb tescîl olundu. Tahrîren fî evâili Muharremi’l-harâm sene 941.

Şuhûdü’l-hâl: Hasan b. Süleyman ve Beşir Fakīh b. Hüsam ve Şaban b. Ali ve gayruhüm.

(ÜSKÜDAR09 - cilt: 4, sayfa: 124 - Hüküm no: 171 - Orijinal metin no: [20a-2])﻿

﻿

﻿

172. Hüküm

Pîrî b. Aslıhan’ın Selman Ağa Vakfı’ndan aldığı ödünç için Yusuf’un kefil olduğu

Sebeb-i tahrîr-i sicil budur ki Pîrî b. Aslıhan şer‘-i şerîf meclisinde ikrâr ve i‘tirâf kılıp eyitdi ki Selman Ağa vakıf akçesinde işbu Süheyl nâm kimesneye bin akçe karz-ı hasenden ve yüz akçe çulha bahâsından cem‘an bin yüz akçe lâzımü’l-edâ ve vâcibü’l-kazâ deynim vardır ve meblağ-ı merkūma Yusuf kefîl bi’l-mâl oldum deyicek mezkûrların ikrârlarını merkūm Süheyl bi’l-muvâcehe tasdîk edip tescîl olundu. Târihü’l-mezbûr, Şuhûdü’l-mezkûr.

(ÜSKÜDAR09 - cilt: 4, sayfa: 124 - Hüküm no: 172 - Orijinal metin no: [20a-3])﻿

﻿

﻿

173. Hüküm

Hoca Turhan b. Karaca’nın Selman Ağa Vakfı’ndan aldığı ödünç için Kara Hüseyin b. Mestan’ın kefil olduğu

Sebeb-i tahrîr-i sicil budur ki Hoca Turhan b. Karaca şer‘-i şerîf meclisinde ikrâr ve i‘tirâf kılıp eyitdi ki Selman Ağa akçesinden işbu Süheyl nâm kimesne[ye] beş yüz akçe karz-ı hasenden ve elli akçe çulha bahâsından lâzımü’l-edâ deynim vardır deyicek meblağ-ı merkūma Kara Hüseyin b. Mestân kefîl bi’l-mâl oldum dedikden sonra mezbûr Süheyl bi’l-muvâcehe tasdîk edip bi’t-taleb tescîl olundu. Tahrîren fî evâili Muharremi’l-harâm sene 941.

Şuhûdü’l-hâl: Süleyman b. Mustafa Fakīh ve Başçı Hacı b. Hüsam ve gayruhüm.

(ÜSKÜDAR09 - cilt: 4, sayfa: 124 - Hüküm no: 173 - Orijinal metin no: [20a-4])﻿

﻿

﻿

174. Hüküm

Manol b. Dimitri’nin Sinan Ağa Vakfı’ndan aldığı ödünç için Hasan b. Mehmed’in kefil olduğu

Sebeb-i tahrîr-i sicil budur ki Karye-i Çengel’den Manol b. Dimitri şer‘-i şerîf meclisinde ikrâr [ve] i‘tirâf kılıp eyitdi ki işbu Süheyl nâm kimesneye Sinan Ağa vakf ettiği akçeden dört yüz akçe karz-ı hasenden deynim olup ve elli akçe dahi âsumânî çulha kaftan bahâsından lâzımü’l-edâ ve vâcibü’l-kazâ deynim vardır deyicek mukırr-ı mezbûru mukarrun lehü’l-mezbûr Süheyl bi’l-muvâcehe tasdîk [edip] zikr olan meblağa Hasan b. Mehmed kefîl oldum dedikden sonra bi’t-taleb tescîl olundu. Tahrîren fî evâili Muharremi’l-harâm sene 941.

Şuhûdü’l-hâl: Pîrî b. Hızır ve Hasan b. Süleyman ve Mehmed b. Veli ve gayruhüm.

(ÜSKÜDAR09 - cilt: 4, sayfa: 125 - Hüküm no: 174 - Orijinal metin no: [20b-1])﻿

﻿

﻿

175. Hüküm

İsa b. Mustafa’nın, Şehrâzâd’ın helâsını yeniden yaptırması

Sebeb-i tahrîr-i sicil budur ki İsâ b. Mustafa şer‘-i şerîf meclisinde ikrâr ve i‘tirâf kılıp eyitdi ki Şahrâzâd nâm hâtuna mülk yerimden bir mikdâr yere helâ binâ edesin deyû icâzet verdim binâ edip üç mikdârı mutasarrıf oldular şimdiki hâlde ben mezkûr binâyı bozdum dedikde bozmağa icâzet verilmeyip yine mezbûr İsâ’ya binâ ettir deyû teklîf olunup tescîl olundu.

Şuhûdü’l-hâl: Mustafa Bey b. Abdullah ve Hacı b. Başçı ve gayruhüm.

(ÜSKÜDAR09 - cilt: 4, sayfa: 125 - Hüküm no: 175 - Orijinal metin no: [20b-2])﻿

﻿

﻿

176. Hüküm

Şahsın mahkemeye gelmesine kefil olma

Sebeb-i tahrîr-i sicil budur ki Karye-i Bulgur[lu]’dan Memi Çelebi b. Mustafa nâm kimesne karye-i mezbûreden Hamza b. Veli ve Hasan b. Hızır ve Burhan b. Hasan ve Âşık b. Hasan ve Musa b. Kutbeddin mezkûrlar merkūm Memi’nin nefsine kefîl olup vakt-i hâcette ihzârına iltizâm eylediler mâ hüve’l-vâkī‘ bi’t-taleb tescîl olundu.

Şuhûdü’l-hâl: Bâli b. Aslıhan ve Ali Fakīh b. Yakub Fakīh.

(ÜSKÜDAR09 - cilt: 4, sayfa: 125 - Hüküm no: 176 - Orijinal metin no: [20b-3])﻿

﻿

﻿

177. Hüküm

Helvacı Yani’nin câbi Mustafa’ya vakıf parasından borçlu olduğu

Sebeb-i tahrîr-i sicil budur ki Karye-i İstavros’dan Helvacı Yani şer‘-i şerîf-i Nebevî meclisinde ikrâr ve i‘tirâf kılıp eyitdi ki işbu câbi Mustafa nâm kimesneye vakıf akçeden lâzımü’l-edâ ve vâcibü’l-kazâ bin yüz akçe deynim vardır deyicek mukırr-ı mezbûru mukarrun lehü’l-mezbûr Mustafa bi’l-muvâcehe tasdîk edip muhzır Kılavuz zikr olan meblağa havâle olunup bi’t-taleb tescîl olundu.

Şuhûdü’l-hâl: Hüsrev b. Yakub ve Ali b. Yakub ve gayruhüm.

(ÜSKÜDAR09 - cilt: 4, sayfa: 126 - Hüküm no: 177 - Orijinal metin no: [20b-4])﻿

﻿

﻿

178. Hüküm

Mihal b. Yorgi’nin Burhan b. İvaz’a borçlu olduğu

Sebeb-i tahrîr-i sicil budur ki Karye-i Kadı’dan Mihal b. Yorgi şer‘-i şerîf meclisinde ikrâr ve i‘tirâf kılıp eyitdi ki Bâli b. Emir elinden aldığım beş yüz elli akçe işbu Burhan b. İvaz nâm kimesnenin olup hâliyâ lâzımü’l-edâ deynimdir deyicek mezbûr Burhan bi’l-muvâcehe tasdîk edip mâ hüve’l-vâkī‘ bi’t-taleb tescîl olundu. Tahrîren fî evâili Safer sene 941.

Şuhûdü’l-hâl: Ali b. Çepni ve Ramazan Fakīh b. Ahmed ve Pîrî Fakīh b. Hızır ve gayruhüm.

(ÜSKÜDAR09 - cilt: 4, sayfa: 126 - Hüküm no: 178 - Orijinal metin no: [21a-1])﻿

﻿

﻿

179. Hüküm

Murad’ın İstefanoz’u dövdüğü

Sebeb-i tahrîr-i sicil budur ki İstefanoz nâm zimmî meclisi şer‘a Murad nâm kimesneyi ihzâr eyleyip takrîr-i merâm kılıp eyitdi ki sen beni darb eyledin deyicek mezbûr Murad yemînden nükûl edip tescîl olundu. Tahrîren fî evâili Safer sene 941.

Şuhûdü’l-hâl: Selman b. Gece ve Pîrî Fakīh b. Hızır ve Ramazan b. Ahmed ve gayruhüm.

(ÜSKÜDAR09 - cilt: 4, sayfa: 126 - Hüküm no: 179 - Orijinal metin no: [21a-2])﻿

﻿

﻿

180. Hüküm

Mihal b. Yorgi’nin Bâli b. Emir’den aldığı ödüncün muhzır Kılavuz’a havale olunduğu

Sebeb-i tahrîr-i sicil budur ki Karye-i Kadı’dan Mihal b. Yorgi şer‘-i şerîf meclisinde ikrâr [ve] i‘tirâf kılıp eyitdi ki işbu Bâli b. Emir’e beş yüz elli akçe deynim vardır beş yüz akçesi karz-ı hasenden ve elli akçesi çulha kaftan bahâsındandır deyicek mezbûr Bâli bi’l-muvâcehe tasdîk edip muhzır Kılavuz zikr olan meblağa havâle olunup bi’t-taleb tescîl olundu.

Şuhûdü’l-hâl: Ahmed Çelebi [b.] Dündar ve Dede b. Hasan ve gayruhüm.

(ÜSKÜDAR09 - cilt: 4, sayfa: 126 - Hüküm no: 180 - Orijinal metin no: [21a-3])﻿

﻿

﻿

181. Hüküm

Mustafa’nın kalpazanlıkla suçlanması

Sebeb-i tahrîr-i sicil budur ki Yakub Çelebi âdemlerinden Mustafa nâm kimesneye kalpazan dedikde mezkûr Mustafa inkâr eyleyip bu kelimât[ı] kabûl eylemezin deyicek mezkûr Mustafa talebiyle mâ hüve’l-vâkī‘ tescîl olundu.

Şuhûdü’l-hâl: Mustafa Bey b. Abdullah ve Bâli b. Aslıhan ve gayruhüm.

(ÜSKÜDAR09 - cilt: 4, sayfa: 127 - Hüküm no: 181 - Orijinal metin no: [21a-4])﻿

﻿

﻿

182. Hüküm

Kethüdâ Lagod’un muhzır Memi’ye emanet bıraktığı paranın beytülmâlci İskender’e teslim edilmesi

Sebeb-i tahrîr-i sicil budur ki Karye-i İstavros’da Lagod nâm zimmî beytülmâle müte‘allik beş yüz akçeyi Memi nâm muhzırda üç gün va‘de ile emânet kulunmuş [konulmuş] idi hâliyâ va‘deye muhâlefet olup mezkûr Memi’den zikr olan beytülmâlci İskender’e teslîm olunup bi’t-taleb tescîl olundu.

Şuhûdü’l-hâl: Bâli b. Aslıhan ve Abdülkādir ve gayruhüm.

(ÜSKÜDAR09 - cilt: 4, sayfa: 127 - Hüküm no: 182 - Orijinal metin no: [21b-1])﻿

﻿

﻿

183. Hüküm

Ölen Davud’un câriyesi Gülşan’ın kızı Fatma’nın Davud’un kölelerinden olduğu

Sebeb-i tahrîr-i sicil budur ki Kasaba-i Üsküdar’da merhûm Dâvud nâm kimesnenin kısmetine şürû‘ olundukda vereselerinden Süleyman ve Burak ve Mehmed ve Bekir nâm vârisler işbu müteveffâ babamız Dâvud’un câriyesi Gülşan nâm câriyeden olan Fatma nâm sagīre kızı hâlet-i tehniyede mezbûr babamız Dâvud selb eyledi bizim karındaşımız değildir dediklerinden sonra mezbûre câriyeden su’âl olıcak cevâb verip eyitdi ki beni efendim Dâvud’un kulları çiftlikte bana güç edip tutup tasarruf eylediler bu veled ol kullardan deyicek mezbûrenin ikrârını merkūm vârisler talebiyle mâ hüve’l-vâkī‘ tescîl olundu. Tahrîren fî evâsıtı Saferi’l-muzaffer sene 941.

Şuhûdü’l-hâl: Hacı Bey b. Abdullah ve Beşir Fakīh b. Hüsam ve Mustafa Çelebi b. Hacı ve Bâli b. Aslıhan ve Berber Hasan b. Abdullah ve gayruhüm.

(ÜSKÜDAR09 - cilt: 4, sayfa: 127 - Hüküm no: 183 - Orijinal metin no: [21b-2])﻿

﻿

﻿

184. Hüküm

Yorgi b. İstefanoz’un arsasını Salimu b. Musa ve Abraham b. Yahya’ya sattığı (bey‘-i kat‘)

Sebeb-i tahrîr-i sicil budur ki Karye-i Kuzguncuk’tan Yorgi b. İstefanoz şer‘-i şerîf meclisinde ikrâr ve i‘tirâf kılıp eyitdi ki karye-i mezbûrede bir kıt‘a yerim tûlen sekiz zirâ‘ ve arzen yedi zirâ‘ olan yeri hâmilâ[n]-ı hâze’l-kitâb yahudi sınıfından Salimu b. Musa ve Abraham b. Yahya nâm kimesnelere altı yüz akçeye bey‘-i kat‘ ile bey‘ eyledim ve semeni dahi kabz eyledim dedikde mukırr-ı mezbûru ikrâr-ı mastûrunda Salimu ve Abraham bi’l-muvâcehe tasdîk edip mezbûrân Salimu ve Abraham talebleriyle mâ hüve’l-vâkī‘ tescîl olundu.

Şuhûdü’l-hâl: Mevlânâ Hasan b. Süleyman ve İlyas b. Mehmed ve Mehmed b. İlyas ve Efraim b. Şaban ve İsak b. Musa ve gayruhüm.

(ÜSKÜDAR09 - cilt: 4, sayfa: 128 - Hüküm no: 184 - Orijinal metin no: [21b-3])﻿

﻿

﻿

185. Hüküm

Yorgi b. Sulayid ve İshak b. İbrahim’in her konuda sulh olması

Sebeb-i tahrîr-i sicil budur ki Yorgi b. Sul[ayid] İshak b. İbrahim ile şer‘-i şerîf meclisinde hâzırân olup mezkûr İshak takrîr-i merâm kılıp eyitdi ki Yorgi alışdan verişten ve öşrden ve bağ ve bostan öşüründen cümle da‘vâdan ve nizâ‘dan berî olmak üzre mezbûr Yorgi merkūm İshak’a iki yüz akçe verip ve merkūm İshak dahi ben de mezbûr Yorgi’nin çulha kaftanın verip min ba‘d da‘vâ ve nizâ‘ olmamak üzre ibrâ eylediler mezbûrlar bi’t-taleb mâ hüve’l-vâkī‘ tescîl olundu.

Şuhûdü’l-hâl: İsbet Mustafa b. Abdullah ve Bâli b. Aslıhan ve Memi b. Mehmed ve Süleyman.

(ÜSKÜDAR09 - cilt: 4, sayfa: 128 - Hüküm no: 185 - Orijinal metin no: [22a-1])﻿

﻿

﻿

186. Hüküm

Ormanda yalnız görülen Kasım b. Abdullah ile Safiye bt. Mahmud’un tazir olunması

Sebeb-i tahrîr-i sicil budur ki Kāsım b. Abdullah ile Sâfiye bt. Mahmud meclisi şer‘a ihzâr olunup mezbûre Sâfiye’yi Kāsım ile bir orman içinde musâhabet ederken İskender b. Abdullah ve Arap Kanber nâm kimesne şehâdet eyleyip nâ-mahrem oldukları sebebden ta‘zîr olunup tescîl olundu.

Şuhûdü’l-hâl: Ahmed b. Hasan ve Hüseyin b. ( ) ve gayruhüm.

(ÜSKÜDAR09 - cilt: 4, sayfa: 128 - Hüküm no: 186 - Orijinal metin no: [22a-2])﻿

﻿

﻿

187. Hüküm

Başkasına ait helâyı yıkan İsa’nın tazir olunması

Sebeb-i tahrîr-i sicil budur ki Üsküdar subaşısı Mustafa Bey, İsâ nâm kimesneyi meclisi şer‘a getirip takrîr-i merâm kılıp eyitdi ki mezbûr İsâ, Solak nâm kimesnenin helâsın[ı] yıkıp elinde olan fetvâ mûcebince ta‘zîre müstahak olup tescîl olundu.

Şuhûdü’l-hâl: Bâli b. Aslıhan ve Memi b. Süleyman ve gayruhüm.

(ÜSKÜDAR09 - cilt: 4, sayfa: 129 - Hüküm no: 187 - Orijinal metin no: [22a-3])﻿

﻿

﻿

188. Hüküm

Çevredeki köy halkının Pendik halkından şikâyetinin olmadığı

Sebeb-i tahrîr-i sicil budur ki Karye-i Pendik ahâlîsi cem‘ olunup mezbûrlardan ana karîb olan kurâ halkının şekvâsı zâhir olmayıp kimesneye zulm ve te‘addî eder kimesne olmayıp bi’t-taleb tescîl olundu.

Şuhûdü’l-hâl: Memi b. Mehmed ve Bâli b. Aslıhan ve gayruhüm.

(ÜSKÜDAR09 - cilt: 4, sayfa: 129 - Hüküm no: 188 - Orijinal metin no: [22a-4])﻿

﻿

﻿

189. Hüküm

Musa Debbağcı’nın câbi Mustafa’ya borçlu olduğu

Sebeb-i tahrîr-i sicil budur ki Musa Debbağcı meclisi şer‘de ikrâr ve i‘tirâf kılıp eyitdi ki işbu câbi Mustafa[’ya] üç yüz akçe lâzımü’l-edâ deynim vardır deyicek mezbûr Mustafa bi’l-muvâcehe tasdîk bi’t-taleb tescîl olundu.

Şuhûdü’l-hâl: İsbet Mustafa b. Abdullah ve Bâli b. Aslıhan ve gayruhüm.

(ÜSKÜDAR09 - cilt: 4, sayfa: 129 - Hüküm no: 189 - Orijinal metin no: [22b-1])﻿

﻿

﻿

190. Hüküm

Vasî Mustafa b. Ahmed’in yetimlere ait ambar, harman yeri ve bostanı Hüseyin Çelebi b. Ali’ye sattığı

Sebeb-i tahrîr-i sicil budur ki Müteveffâ Musa yetimlerine vasî olan Mustafa b. Ahmed müteveffâ-yı mezbûrun deyni için bir anbar harman yeriyle ve bostan cümlesini beş bin akçe[ye] Hüseyin b. Ali’ye bey‘ eyledim hâliyâ meblağ-ı mezbûru bî-kusûr aldım haklaştım bir habbem kalmadı deyicek mukırr-ı mezbûru mukarrun lehü’l-mezbûr Hüseyin Çelebi bi’l-muvâcehe tasdîk edip mâ hüve’l-vâkī‘ bi’t-taleb tescîl olundu.

Şuhûdü’l-hâl: Bâli b. Aslıhan ve Mustafa b. Sinan ve Mustafa b. Abdullah ve Sinan Halîfe b. Turud ve câbi İbrahim b. Gündüz ve Memi b. Şaban ve Halil Baba ve Mustafa b. Abdullah ve Hüsam b. Cafer ve gayruhüm.

(ÜSKÜDAR09 - cilt: 4, sayfa: 129 - Hüküm no: 190 - Orijinal metin no: [22b-2])﻿

﻿

﻿

191. Hüküm

Mustafa b. Abdullah’ın Hüseyin Çelebi b. Ali’ye ödünç verdiği

Sebeb-i tahrîr-i sicil budur ki Mustafa b. Abdullah meclisi şer‘de ikrâr ve i‘tirâf kılıp eyitdi ki işbu Hüseyin Çelebi b. Ali nâm kimesneye üç ay va‘de ile beş yüz akçe verdim ve yirmi beş akçe dahi ridâ bahâsından deyicek mukırr-ı mezbûru mukarrun lehü’l-mezbûr Hüseyin Çelebi bi’l-muvâcehe tasdîk mâ hüve’l-vâkī‘ bi’t-taleb tescîl olundu. Tahrîren fî evâsıtı Safer sene 941.

Şuhûdü’l-hâl: Mezkûrûn.

(ÜSKÜDAR09 - cilt: 4, sayfa: 130 - Hüküm no: 191 - Orijinal metin no: [22b-3])﻿

﻿

﻿

192. Hüküm

Macar ve Rus asıllı dört kaçak kölenin sahiplerine teslim edildiği

Sebeb-i tahrîr-i sicil budur ki Dört nefer abd-i âbık İskender nâm abdin başında keçe takye eğninde ak kebe Macariyyü’l-asl ve Hamza-i âbıkın başında kara takye, sakallı Rusiyyü’l-asl Yunus Reis’in olup teslîm olunup ve bir abd-i âbık dahi başında külâh, evsatü’l-kāme, eğninde köhne kebe İsmail nâm abd-i âbık ve birisi dahi Hamza abd-i âbıkın eğninde ak kebe ve başında şapka ve ayağında edük mezbûr-ı mevsûf üç neferi Karamürsel’den Hacı Şaban’a teslîm olunup tescîl olundu.

Şuhûdü’l-hâl: Mustafa Bey b. Abdullah ve İskender b. Abdullah ve Ahmed Çelebi b. Dündar ve gayruhüm. Zikr olan abd-i âbıklar çavuş âdemi İskender elinden teslîm olundu.

(ÜSKÜDAR09 - cilt: 4, sayfa: 130 - Hüküm no: 192 - Orijinal metin no: [22b-4])﻿

﻿

﻿

193. Hüküm

Berber Hasanoğlu’nun bulduğu paranın Durmuş’a ait olduğu

Sebeb-i tahrîr-i sicil budur ki Berber Hasanoğlu yabanda üç yüz akçe bulup Durmuş nâm [kimesne] benimdir deyû kesenin alâmet[ini] beyân ettikden sonra diğer Durmuş ve Karaca şehâdetleri ile sâbit [olup] subaşı talebiyle tescîl olundu.

Şuhûdü’l-hâl: Ahmed Çelebi b. Dündar ve Dede b. Hasan ve gayruhüm.

(ÜSKÜDAR09 - cilt: 4, sayfa: 130 - Hüküm no: 193 - Orijinal metin no: [23a-1])﻿

﻿

﻿

194. Hüküm

Yorgi’nin vârisi olduğu Yani’nin terekesini beytülmâlci İskender’den teslim aldığı

Sebeb-i tahrîr-i sicil budur ki Karye-i İstavros’da mürd olan yava Yani’nin muhallefâtın çavuş Hayreddin âdemi İskender b. Abdullah zabt edip vârisleri gāib olmağın mezkûr İskender zabt eylemiş hâliyâ vârisi olan Yorgi gelip mezbûr İskender hıfz ettiği akçeyi bî-kusûr vâris-i mezbûr Yorgi’ye teslîm eyledikden sonra mezkûr İskender ile min ba‘d da‘vâm ve nizâ‘ım olmaya deyû ikrârlarını mâ hüve’l-vâkī‘ çavuş âdemi İskender talebiyle tescîl olundu.

Şuhûdü’l-hâl: Korucu Hacı Bey b. Abdullah ve İbrahim b. Hızır ve Memi b. Süleyman ve Hızır b. Ahmed ve Kılavuz b. Aslıhan ve gayruhüm.

(ÜSKÜDAR09 - cilt: 4, sayfa: 131 - Hüküm no: 194 - Orijinal metin no: [23a-2])﻿

﻿

﻿

195. Hüküm

Yorgi’nin ölen Yani’nin oğlu olduğu

Sebeb-i tahrîr-i sicil budur ki Karye-i İstavros’da mürd olan yava Yani’nin oğluyum deyû Yorgi nâm zimmî meclisi şer‘de da‘vâ ettikden sonra Andriye b. Mihal ve Yani ibn Mihal şehâdetleri ile vâris idiği zâhir olup bi’t-taleb tescîl olundu.

Şuhûdü’l-hâl: Mezkûrûn.

(ÜSKÜDAR09 - cilt: 4, sayfa: 131 - Hüküm no: 195 - Orijinal metin no: [23a-3])﻿

﻿

﻿

196. Hüküm

Subaşının, Kasım b. Abdullah’ı Abdi b. Hacı Ali’ye teslim ettiği

Sebeb-i tahrîr-i sicil [budur ki] Abdi b. Hacı Ali, Kāsım b. Abdullah Üsküdar subaşısı zabtında olan mezbûr Kāsım’ı teslîm eyleyip tescîl olundu.

Şuhûdü’l-hâl: Hüsrev b. Yakub ve Kılavuz b. Aslıhan.

(ÜSKÜDAR09 - cilt: 4, sayfa: 131 - Hüküm no: 196 - Orijinal metin no: [23a-4])﻿

﻿

﻿

197. Hüküm

Kosta b. Mihal’in ev, bağ ve bostanını Süleyman b. Bayram’a sattığı

Vech-i tahrîr-i hurûf budur ki Karye-i İstavros’dan Kosta b. Mihal şer‘-i şerîf meclisinde ikrâr ve i‘tirâf kılıp eyitdi ki karye-i mezbûrda mülk evim ki dört taraf tarîk-i âm ve bir mülk bostanım ki ve bir kıt‘a mülk bağım ki bir taraf Neri bağına ve bir taraf Yahûd Sinan ve bir taraf Hasan bağıyla ve bir taraf deryâya müntehî olan bağı ve zikr olan bostanı ve evi işbu sâhibü’s-sicil Süleyman b. Bayram’a beş bin akçeye bey‘ eyledim semen-i mezbûru kabz eyledim deyicek mukırr-ı mezbûru mukarrun lehü’l-mezbûr Süleyman bi’l-muvâcehe tasdîk edip bi’t-taleb tescîl olundu.

Şuhûdü’l-hâl: Ferhad b. Abdullah ve Yakub b. Abdullah ve Ali b. Murad ve Sefer ve gayruhüm.

(ÜSKÜDAR09 - cilt: 4, sayfa: 131 - Hüküm no: 197 - Orijinal metin no: [23a-5])﻿

﻿

﻿

198. Hüküm

Halka kötü muamelede bulunulmaması ve kanuna muhalefet edenlere gerekli cezaların verilmesi yolunda ferman sureti

Mefâhir-i kuzâtü’l-müslimîn mezâhir-i vülâtü’l-muvahhidîn mevâlî-i Bolu ve Kocaili sancakları kadıları -dâme fazluhüm-tevkī‘-i refî‘-i hümâyûn vâsıl olıcak ma‘lûm ola ki şimdiki hâlde sultân-ı gerdûn-iktidâr zıllullah-ı âlem-medâr hazretlerinin hâtır-ı âlî-i cihân-bânlarında olan mıtrah-ı esbi‘a-і şevârık-ı te’yîdât-ı Rabbânî mukarrer ve musammem olduğu ecilden zuhûra gelip sefer-i azîme azîmet buyurup -inşâ’allâhü te‘âlâ- ibtidâsı mübâ[r]ek ve intihâ ve avdetleri makrûn-ı sa‘âdet ola. Öyle olsa Pâdişâh-ı âlem-penâh-ı düşman-tebâh-ı kîtî-sitân ve kişver-güşâ-yı memâlik-i mahrûsede bi’l-cümle kâffe-i re‘âyâ vü berâyâ yanında mezîd-i merhamet ve kemâl-i âtıfet ü şefkat ve re’fet ü rağbet ve adl-küsterî ve nizâm-ı umûr-ı memleket ve şerâ’it-i dâd ü ma‘delet ve takviyyet-i şerî‘at-ı vesâ‘et ve icrâ-yı kavânîn-i saltanat ve hıfz-ı milk-i millet ve inzibât-ı vilâyet ü eyâlet ve inhizâmü’l-hıtat-i zaleme-i dalâlet ve erbâb-ı şekvâ ve ashâb-ı hâcâta hükm verip def‘-i mezâlim ve ref‘-i mehâyif edesiz deyû bu cânibe hükm-i cihân-mutâ‘ vârid olmağın cevânib-i etrâfa ve eknâfa i‘lâm lâzım ü lâ-büd olmağın olduğu sebebden bu hükm-і vâcibü’l-ittibâ‘ımla kulum İbrahim’i gönderdim ve buyurdum ki Min ba‘d taht-ı kazâlarınızda envâ‘-ı ikdâm ve hüsn-i ihtimâm üzre olup vilâyet zabt olundukda bâb-ı dikkatde dakīka fevt eylemeyip ehl-i zaleme ve tevâyif-i mü[fsi]dûna ruhsat vermeyip fukarâya ve zu‘afâya zulm ü hayf olmaktan bi eyyi gāyetle hazer ve nihâyetle ihtiyât edesiz ve bir kimesneye bir kaziyye isnâd olsa gerekdir ki husamâyı beraber edip bi hasebi’ş-şer‘ ve’l-kānûn teftîş edip göresiz şer‘an ta‘zîre müstahak olursa şer‘le lâzım geleni yerine koyup ve ummâle kānûn-ı kadîm üzre cerîme hükm edip kānûndan ziyâde bir akçe aldırmayasız ve ifsâd eden kimesne siyâsete müstahık olursa kānûn-ı münîf mûcebince istih[k]ākına göre cezâsın verdirip icrâ-yı siyâset-i şâhî edip ehl-i örfe ve tâ’ife-i ummâle bedel-i siyâset deyû akçe aldırmayasız mugāyir-i kānûndur. İmdi kimesneyi vechen mine’l-vücûh şer‘a muhâlif ve kānûna mugāyir kat‘â fi‘l ettirmeyesiz edeni men‘ ü def‘ edip memnû‘ olmayıp temerrüd edip ve muhtâc-ı arz olanı ism ü resm ile kimler idiğin bu cânibe bildiresiz haklarından geldirem ve siz dahi iğmâz-ı ayn ve ihmâ[l ü] müsâhele üzre olmayıp ve tegāfül kat‘â câiz değildir ve sonra beyân olan özür mesmû‘ olmaz bunu sâir evkāta kıyâs eylemeyip ve tâ’ife-i mütemerridden bir kaçı bir yere cem‘ olup tarîk-i isyân veya alâ’im-i tuğyânları münfehim olsa bir an ve bir sâ‘at te’hîr etmeyip bu cânibe bildiresiz ve bu hükm-i şerîfim sûretini sicillâtınıza kayd edip her zamân fehvâsıyla amel edesiz alâmet-i şerîfe i‘timâd ve (…) münîfe i‘timâd ü i‘tikād kılasız. Tahrîren fî evâili Muharremi’l-harâm sene ihdâ ve erba‘în ve tis‘a mi’e. Be Yurt-ı Bozdağ.

(ÜSKÜDAR09 - cilt: 4, sayfa: 132 - Hüküm no: 198 - Orijinal metin no: [23b-1])﻿

﻿

﻿

199. Hüküm

Kadıköy’den bazı zimmîlerin birbirlerine kefil oldukları

An karyeti Kadı Kaziyye-i kefâlet Yorgi nâm kimesne Aleksi’nin nefsine kefîl olup tescîl olundu. Ve Yorgi nâm yavaya Kosta b. Yani kefîl olup tescîl olundu. İstemad nâm yavaya Yorgi b. Yani kefîl olup tescîl olundu. Ve Nikola nâm yavaya Yorgi b. Eksus kefîl olup tescîl olundu.

(ÜSKÜDAR09 - cilt: 4, sayfa: 133 - Hüküm no: 199 - Orijinal metin no: [24a-1])﻿

﻿

﻿

200. Hüküm

Selman Ağa Vakfı’ndan câbi Mustafa’ya ödünç verildiği

Sebeb-i tahrîr-i sicil budur ki Câbi Mustafa b. Hamza meclisi şer‘de ikrâr edip eyitdi ki Selman Ağa vakıf mütevellîsi olan Süheyl nâm kimesne[ye] bin akçe deynim vardır deyicek ve yüz akçe dahi tabak dükkânı kirâsından cem‘an bin yüz akçe lâzımü’l-edâ ve vâcibü’l-kazâ deynim vardır dedikde mukırr-ı mezbûru mukarrun lehü’l-mezbûr Süheyl bi’l-muvâcehe tasdîk bi’t-taleb tescîl olundu. Tahrîren fî evâili Muharremi’l-harâm sene 941.

Şuhûdü’l-hâl: Sinan Fakīh b. Turud ve Hamza b. Arnavud ve Berber Hasan b. Musa ve gayruhüm.

(ÜSKÜDAR09 - cilt: 4, sayfa: 133 - Hüküm no: 200 - Orijinal metin no: [24a-2])﻿

﻿

﻿

201. Hüküm

İstavros’ta bulunan ırgat ve taşçıların isimleri ve kefilleri

Karye-i İstavros’da olan ırgatların esmâların ve kefîllerin beyân eder. Todoroz yava ve İstemad yava ve Yani yava ve Nikolez yava ve Yorgi yava. Bu cümleye karye-i İstavros’dan Yani b. Frenk kefîl olup tescîl olundu. Der beyân-ı esâmî-i taşçı. Estirko yava ve Piyove v. Yava ve Erendi v. Liko ve İstiyokini yava. Mezbûrlara kefîl-i merkūm Estirko yava kefîl olup tescîl olundu. Todora v. Marko ve Simo yava ve Yani yava ve Toy yava. Mezkûrlara merkūm Todora kefîl olup tescîl olundu. İstoye b. File ve Piye b. Mihal ve Piye b. Yontra ve Nikola [b.] Piye. Mezbûrlara merkūm İstoye kefîl olup tescîl olundu.

(ÜSKÜDAR09 - cilt: 4, sayfa: 133 - Hüküm no: 201 - Orijinal metin no: [24a-3])﻿

﻿

﻿

202. Hüküm

Şahsın mahkemeye gelmesine kefil olma

Sebeb-i tahrîr-i sicil budur ki Karye-i Kartal’da korucu bağları korucusu Yorgi nâm kâfirin nefsine karye-i mezbûrda Satman nâm zimmî kefîl olup tescîl vakt-i hâcette ihzârına iltizâm eyleyip tescîl olundu.

(ÜSKÜDAR09 - cilt: 4, sayfa: 134 - Hüküm no: 202 - Orijinal metin no: [24a-4])﻿

﻿

﻿

203. Hüküm

İskender b. Abdullah’ın Manol b. Dimitri’den alacağını tahsil, rehin evi teslim ettiği

Sebeb-i tahrîr-i sicil budur ki İskender b. Abdullah şer‘-i şerîf meclisinde ikrâr ve i‘tirâf kılıp eyitdi ki işbu sâhibü’s-sicil Manol b. Dimitri’de bin altı yüz on beş akçem var idi zikr olan meblağ için mülk evini rehin vermiş idi hâliyâ bin altı yüz on beş akçeyi aldım ve zikr olan evini teslîm eyledim deyicek mezbûr İskender’i merkūm Manol bi’l-muvâcehe tasdîk edip mâ hüve’l-vâkī‘ bi’t-taleb tescîl olundu.

Şuhûdü’l-hâl: Bâli b. Aslıhan ve Hamîd b. Ahmed ve Mustafa b. Abdullah ve Memi b. Süleyman ve Manol b. Papa ve gayruhüm.

(ÜSKÜDAR09 - cilt: 4, sayfa: 134 - Hüküm no: 203 - Orijinal metin no: [24b-1])﻿

﻿

﻿

204. Hüküm

Selman Ağa Vakfı’ndan Mustafa b. Karaca’ya ödünç verildiği

Sebeb-i tahrîr-i sicil budur ki Mustafa b. Karaca şer‘-i şerîf meclisinde ikrâr edip dedi ki işbu Selman Ağa vakf ettiği akçeden vakf-ı mezbûra mütevellî olan Süheyl nâm kimesneye bin akçe karz-ı hasenden ve yüz akçe sâkin olduğum ev kirâsından cem‘an bin yüz akçe lâzımü’l-edâ deynim vardır deyicek mukırr-ı mezbûru mezkûr Süheyl bi’l-muvâcehe tasdîk edip zikr olan meblağ için sâkin olduğum ma‘lûmü’l-hudûd evimi bey‘ eyledim meblağ-ı merkūmdan yüz akçesi ev kirâsından dedikden sonra mezkûrun ikrârı bi’t-taleb tescîl olundu. Tahrîren fî evâili Muharremi’l-harâm sene 941.

Şuhûdü’l-hâl: Hasan Fakīh b. Süleyman ve Beşir Fakīh b. Hüsam ve Budak b. Dâvud ve gayruhüm.

(ÜSKÜDAR09 - cilt: 4, sayfa: 134 - Hüküm no: 204 - Orijinal metin no: [24b-2])﻿

﻿

﻿

205. Hüküm

Gümrük görevlisi Yahûdî’nin, Yahya’nın eşyalarını kontrol ettiği

Sebeb-i tahrîr-i sicil budur ki Gümrük emîni âdemlerinden Yahûdî nâm kimesne kasaba-i Üsküdar’da Yahya nâm yahudiyi meclisi şer‘a ihzâr eyleyip takrîr-i merâm kılıp eyitdi ki mezbûr Yahya İslâmbol’da esbâblarının ba‘zı gümrüğün verip ve ba‘zı vermeyip hâliyâ esbâbların aramak isteriz deyip beraber kılınıp aradıktan sonra mezkûr Yahûdî nâm kimesne aradım bu gümrüğün aldığımız esbâbdan gayrı esbâb yoktur deyû ikrâr eyleyip merkūm Yahya talebiyle tescîl olundu.

Şuhûdü’l-hâl: İsâ Halîfe b. Fazlullah ve Haydar Çelebi b. İlyas ve Pehlevan el-Hacı ve Abdülkādir el-Kâtib ve gayruhüm.

(ÜSKÜDAR09 - cilt: 4, sayfa: 135 - Hüküm no: 205 - Orijinal metin no: [24b-3])﻿

﻿

﻿

206. Hüküm

Sefer ve Ayşe’ye ait kölenin vasî tarafından Ahmed b. Murad’a kiralandığı

Sebeb-i tahrîr-i sicil budur ki Sefer’e ve Ayşe’ye babalarından intikāl [eden] Hüseyin nâm kulunu vasî elinde iken işbu sâhibü’s-sicil Ahmed b. Murad bir yılını altı yüz yirmi beş akçeye kabûl eyledim dedikden sonra mâ hüve’l-vâkī‘ bi’t-taleb tescîl olundu.

Şuhûdü’l-hâl: Hüseyin b. Murad ve Mustafa b. Ali ve Memi b. Süleyman ve Ali b. İsmail ve gayruhüm.

(ÜSKÜDAR09 - cilt: 4, sayfa: 135 - Hüküm no: 206 - Orijinal metin no: [24b-4])﻿

﻿

﻿

207. Hüküm

İçki içen İlyas b. Abdullah ve Kasım b. Abdullah’a had cezası verildiği

Sebeb-i tahrîr-i sicil budur ki Karye-i Kadı’da âmil olan Mahmud nâm kimesne şer‘-i şerîf meclisine İlyas b. Abdullah’ı ve Kāsım b. Abdullah’ı ihzâr eyleyip takrîr-i merâm kılıp dedi ki ikiniz şürb-i hamr eylediniz mezkûrlardan su’âl olıcak ikrâr eylediler ba‘de ikrârihimâ sicil olunup hadd verilip tescîl olundu.

Şuhûdü’l-hâl: Yakub Fakīh b. Abdullah ve Dede b. Hasan ve gayruhüm.

(ÜSKÜDAR09 - cilt: 4, sayfa: 135 - Hüküm no: 207 - Orijinal metin no: [25a-1])﻿

﻿

﻿

208. Hüküm

Değirmenini Üsküdar subaşısına satan Mercan’ın borcunu ödeyemediği (bey‘-i vefâ)

Sebeb-i tahrîr-i sicil budur ki Karye-i Samandıra’da[n] Mercan bt. ( ) şer‘-i şerîf meclisinde ikrâr ve i‘tirâf kılıp eyitdi ki Samandıra’da Uzunoluk Değirmeni demekle mu‘arref mülk değirmenimi Üsküdar subaşısı Mustafa Bey’e yirmi gün va‘de ile bin iki yüz akçeye bey‘-i vefâ tarîkiyle bey‘ eyledim eğer yirmi gün içinde zikr olan meblağı mezbûr Mustafa’ya teslîm eylemez isem zikr olan değirmen senin olsun deyicek mukırr-ı mezbûreyi mukarrun lehü’l-mezbûr bi’l-muvâcehe tasdîk edip bi’t-taleb tescîl olundu. Tahrîren fî evâhiri Saferi’l-muzaffer sene 941.

Şuhûdü’l-hâl: Mahmud b. Mehmed ve Ali b. Fakīh Yakub ve Dede b. Hasan ve gayruhüm. Zikr olan meblağı mezbûre Mercan yirmi günde Mustafa Bey’e teslîm eylemeyip zikr olan değirmen Mustafa Bey’e hükm olunup tescîl olundu.

Şuhûdü’l-hâl: Sinan Fakīh b. Mahmud ve Sincab b. Hasan ve Bâli b. Aslıhan ve Hüsrev b. Yakub ve gayruhüm.

(ÜSKÜDAR09 - cilt: 4, sayfa: 136 - Hüküm no: 208 - Orijinal metin no: [25a-2])﻿

﻿

﻿

209. Hüküm

Manol b. Sarı’nın Musa b. İsa’ya hakaret ettiği

Sebeb-i tahrîr-i sicil budur ki Musa b. İsâ Manol b. Sarı nâm zimmîye meclisi şer‘a ihzâr eyleyip takrîr-i merâm kılıp eyitdi ki sen bana cimâ‘ lâfzıyla şetm eyledin deyicek mezbûr inkâr eyledikden sonra mersûm Musa’dan beyyine taleb olundukda Mehmed b. İskender ve İmâm Derviş Ali şehâdetleri ile sâbit olup tescîl olundu.

Şuhûdü’l-hâl: Bâli [b.] Aslıhan ve Ömer Subaşı ve Gönci ve gayruhüm.

(ÜSKÜDAR09 - cilt: 4, sayfa: 136 - Hüküm no: 209 - Orijinal metin no: [25a-3])﻿

﻿

﻿

210. Hüküm

Şahsın mahkemeye gelmesine kefil olma

Sebeb-i tahrîr-i sicil budur ki Yahya nâm yahudinin nefsine Benâhem nâm İskele emîni kefîl olup sicil olunup tescîl olundu. Tahrîren fî evâhiri Safer sene 941.

Şuhûdü’l-hâl: Bâli b. Aslıhan ve Ali Fakīh b. Yakub Fakīh.

(ÜSKÜDAR09 - cilt: 4, sayfa: 136 - Hüküm no: 210 - Orijinal metin no: [25a-4])﻿

﻿

﻿

211. Hüküm

Emir b. Çepni’nin Mihal’den alacağının muhzır Kılavuz’a havale olunduğu

Sebeb-i tahrîr-i sicil budur ki Mihal nâm zimmîde Emir b. Çepni[’nin] iki bin akçesi olup meblağ-ı mezbûrun üzerine muhzır Kılavuz havâle olup tescîl olundu.

Şuhûdü’l-hâl: Müstecâb b. Hasan ve Hacı Bey b. Abdullah ve gayruhüm.

(ÜSKÜDAR09 - cilt: 4, sayfa: 137 - Hüküm no: 211 - Orijinal metin no: [25a-5])﻿

﻿

﻿

212. Hüküm

Evini Saraç Murad b. Abdullah’a satan Mehmed Bey b. Abdullah’ın borcunu ödeyemediği (bey‘-i vefâ)

Sebeb-i tahrîr-i sicil oldur ki Mehmed Bey b. Abdullah şer‘-i şerîf meclisinde ikrâr ve i‘tirâf kılıp eyitdi ki Serrâc Murad b. Abdullah[’dan] yedi bin akçe alıp ma‘lûmü’l-hudûd evimi altı ay va‘de ile bey‘ eyledim hâliyâ zikr olan va‘de içinde meblağ-ı mezbûru mersûm Murad’a teslîm eylemediğim ecilden zikr olan evim şimden sonra mezkûr Murad’ındır ve hem dahi teslîm eyledim dedikden sonra mukırr-ı mezbûru mukarrun lehü’l-mezbûr Murad bi’l-muvâcehe tasdîk edip mâ hüve’l-vâkī‘ bi’t-taleb tescîl olundu. Tahrîren fî evâhiri Saferi’l-muzaffer sene 941.

Şuhûdü’l-hâl: Şahkulu b. Mehmed ve Kılavuz b. Aslıhan ve Memi b. Süleyman ve Mustafa Bey b. Abdullah ve gayruhüm.

(ÜSKÜDAR09 - cilt: 4, sayfa: 137 - Hüküm no: 212 - Orijinal metin no: [25b-1])﻿

﻿

﻿

213. Hüküm

Saraç Murad b. Abdullah’ın Emir b. Çepni’ye evini sattığı (bey‘-i vefâ)

Sebeb-i tahrîr-i sicil budur ki Serrâc Murad b. Abdullah şer‘-i şerîf meclisinde ikrâr ve i‘tirâf kılıp eyitdi ki işbu sâhibü’s-sicil Emir b. Çepni’ye ma‘lûmü’l-hudûd bir mülk evimi altı ay va‘de ile yedi bin akçeye bey‘-i vefâ tarîkiyle bey‘ eyledim eğer altı aya değin zikr olan meblağı teslîm eylemez isem mezbûr evim müşârün-ileyh Emir b. Çepni’nin mülkü olsun deyicek mukırr-ı mezbûru mukarrun lehü’l-mezbûr Emir b. Çepni cemî‘-i mâ ekarra bihisinde bi’l-muvâcehe tasdîk edip mâ hüve’l-vâkī‘ vukū‘ üzre tescîl olundu. Tahrîren fî evâhiri Saferi’l-muzaffer sene 941.

Şuhûdü’l-hâl: İsâ Halîfe b. Fazlullah ve Hoca Kābil b. Abdullah ve Mustafa Bey b. Abdullah ve Şahkulu b. Mehmed ve Memi b. Süleyman ve Kılavuz b. Aslıhan ve gayruhüm.

(ÜSKÜDAR09 - cilt: 4, sayfa: 137 - Hüküm no: 213 - Orijinal metin no: [25b-2])﻿

﻿

﻿

214. Hüküm

Hamza b. Abdullah’ın Sadık b. Mustafa’ya borçlu olduğu

Sebeb-i tahrîr-i sicil budur ki Hamza b. Abdullah meclisi şer‘de ikrâr edip dedi ki Sâdık b. Mustafa’ya kendi bahâmdan dört yüz elli akçe lâzımü’l-edâ deynim vardır deyicek mukırr-ı mezbûru mersûm Sâdık tasdîk edip bi’t-taleb tescîl olundu. Tahrîren fî evâhiri Safer sene 941.

Şuhûdü’l-hâl: Memi b. Süleyman ve Bâli b. Aslıhan ve Dede b. Hasan ve gayruhüm.

(ÜSKÜDAR09 - cilt: 4, sayfa: 138 - Hüküm no: 214 - Orijinal metin no: [25b-3])﻿

﻿

﻿

215. Hüküm

Şahsın mahkemeye gelmesine kefil olma

Sebeb-i tahrîr-i hurûf oldur ki Ali b. Halil nâm kimesnenin nefsinden kefîl taleb olundukda kasaba-i Üsküdar’dan Eynehan b. Osman kefîl olup vakt-i hâcette ihzârına iltizâm ettikden sonra mâ hüve’l-vâkī‘ bi’t-taleb tescîl olundu.

Şuhûdü’l-hâl: Memi b. Süleyman ve Abdülkādir el-Kâtib ve gayruhüm.

(ÜSKÜDAR09 - cilt: 4, sayfa: 138 - Hüküm no: 215 - Orijinal metin no: [25b-4])﻿

﻿

﻿

216. Hüküm

Câbi Mustafa ile Kadıköy âmili Mahmud’un borç konusunda sulh olduğu

Sebeb-i tahrîr-i sicil budur ki Câbi Mustafa ile karye-i Kadı âmil[i] olan Mahmud meclisi şer‘a beraber gelip mezbûr Mahmud işbu Mustafa’ya yüz akçe verdim hâliyâ taleb ettikde muslihûn araya girip elli akçeye sulh olunup merkūm Mustafa’dan mersûm Mahmud’a elli akçe alıverilip kat‘-ı nizâ‘ [ve] fasl-ı husûmet olundu bi’t-taleb tescîl olundu.

Şuhûdü’l-hâl: Ali b. Abdullah ve Bâli b. Aslıhan ve gayruhüm.

(ÜSKÜDAR09 - cilt: 4, sayfa: 138 - Hüküm no: 216 - Orijinal metin no: [26a-1])﻿

﻿

﻿

217. Hüküm

Câbi Mustafa’nın Yahudi Yahya’ya yağ ve bal bedelinden borçlu olduğu

Sebeb-i tahrîr-i sicil budur ki Yahûdî Yahya b. ( ) ile câbi Mustafa meclisi şer‘a hâzırân olup mezbûr Yahya merkūm Mustafa’dan yağ ve asel akçesinden otuz ve andan gayrı elli akçesi dahi olup cem‘an seksen akçe merkūm Mustafa’dan mezkûr Yahya’ya hükm olunup muhzır Kılavuz havâle olunup tescîl olundu.

Şuhûdü’l-hâl: Mezkûrûn.

(ÜSKÜDAR09 - cilt: 4, sayfa: 138 - Hüküm no: 217 - Orijinal metin no: [26a-2])﻿

﻿

﻿

218. Hüküm

Kirada iken zarar gören atın satıldığı

Sebeb-i tahrîr-i sicil budur ki Karye-i Samandıra’dan Musa Kethüdâ ile Musa b. Mustafa meclisi şer‘de beraber olup müşârün-ileyh Musa Kethüdâ takrîr-i merâm kılıp eyitdi ki işbu Musa nâm kimesneye bârgirim verdim Taşköprü’ye varasın gayrı yere varmayasın deyû icâreye verdim hâliyâ zikr olan bârgiri ben kabûl eylemezin zararı var deyicek mersûm Musa mezbûr bârgiri yüz yirmi akçeye kabûl eyledim dediğini merkūm kethüdâ talebiyle mâ hüve’l-vâkī‘ tescîl olundu.

Şuhûdü’l-hâl: Bâli b. Aslıhan ve Memi b. Süleyman ve gayruhüm.

(ÜSKÜDAR09 - cilt: 4, sayfa: 139 - Hüküm no: 218 - Orijinal metin no: [26a-3])﻿

﻿

﻿

219. Hüküm

Musa b. Mustafa’nın Mürüvvet b. Minnet’ten öküz bedelinden alacaklı olduğu

Sebeb-i tahrîr-i sicil budur ki Musa b. Mustafa ve Musa [Mürüvvet] b. Minnet ile hâzırân olup mezbûr Musa müşârün-ileyh Musa b. Minnet’e iki öküz bey‘ eyledim iki öküz akçesinden altı yüz kırk akçe kalıp hâliyâ taleb ederim öküzünün ayıbı var deyû akçemi vermez deyicek mezbûr Musa’dan su’âl olıcak öküzü ma‘yûbdur lâkin ayıba muttali‘ oldukdan sonra hizmet eyledim dedikde mezbûra zikr olan meblağ hükm olunup bi’t-taleb tescîl olundu.

Şuhûdü’l-hâl: Mezkûrûn.

(ÜSKÜDAR09 - cilt: 4, sayfa: 139 - Hüküm no: 219 - Orijinal metin no: [26a-4])﻿

﻿

﻿

220. Hüküm

Mürüvvet b. Minnet’in Musa adlı kişiye olan borcuna Musa b. Mürsel ve Mustafa b. Minnet’in kefil oldukları

Sebeb-i tahrîr-i sicil budur ki Mürüvvet b. Minnet’in zimmetinde Musa nâm şahsın altı yüz kırk akçesine karye-i Samandıra’dan Musa b. Mürsel ve Mustafa b. Minnet kefîl bi’l-mâl olduk gelir Cum‘a gün[ün]e değin [deyicek] meblağ-ı merkūmu teslîm eylemeğe iltizâm eylediler ve ba‘de’t-taleb tescîl olundu. Tahrîren fî evâhiri Safer sene 941.

Şuhûdü’l-hâl: Emir b. Çepni ve Dede b. Hasan ve Hacı Reis b. ( ) ve Mahmud b. Çırak ve gayruhüm.

(ÜSKÜDAR09 - cilt: 4, sayfa: 139 - Hüküm no: 220 - Orijinal metin no: [26a-5])﻿

﻿

﻿

221. Hüküm

Mustafa b. Sinan’ın Ali Çelebi b. Murad’a borçlu olduğu

Sebeb-i tahrîr-i sicil budur ki Karye-i İstavros’dan Mustafa b. Sinan şer‘-i şerîf meclisinde ikrâr ve i‘tirâf kılıp eyitdi ki işbu sâhibü’s-sicil Ali Çelebi b. Murad’a lâzımü’l-edâ ve vâcibü’l-kazâ üç filori ve yüz otuz akçe deynim vardır deyicek mukırr-ı mezbûru mukarrun lehü’l-mezbûr Ali bi’l-muvâcehe tasdîk edip muhzır Kılavuz’a havâle olunup tescîl olundu.

Şuhûdü’l-hâl: Dede b. Hasan ve kâtibü’l-hurûf ve gayruhüm.

(ÜSKÜDAR09 - cilt: 4, sayfa: 140 - Hüküm no: 221 - Orijinal metin no: [26b-1])﻿

﻿

﻿

222. Hüküm

Ali Çelebi b. Murad’ın Dimitri b. Yani’den alacağını tahsil ettiği

Sebeb-i tahrîr-i sicil budur ki Ali Çelebi b. Murad şer‘-i şerîf-i Nebevî meclisinde ikrâr ve i‘tirâf kılıp eyitdi ki Karye-i İstavros’dan Dimitri b. Yani zimmetinde beş bin akçem var idi hâliyâ bî-kusûr aldım merkūm Dimitri zimmetinde bir akçem kalmadı ve min ba‘d da‘vâm ve nizâ‘ım yoktur deyicek mukırr-ı mezbûru mukarrun lehü’l-mezbûr Dimitri bi’l-muvâcehe tasdîk edip mâ hüve’l-vâkī‘ bi’t-taleb tescîl olundu. Tahrîren fî evâhiri Saferi’l-muzaffer sene 941.

Şuhûdü’l-hâl: Mustafa Bey b. Abdullah ve Bâli b. Aslıhan ve Emir b. Çepni ve Memi b. Süleyman ve gayruhüm.

(ÜSKÜDAR09 - cilt: 4, sayfa: 140 - Hüküm no: 222 - Orijinal metin no: [26b-2])﻿

﻿

﻿

223. Hüküm

Yorgi b. Manol’ün Ali Çelebi b. Murad’a olan borcuna Hacı Mustafa ile kardeşinin kefil oldukları

Sebeb-i tahrîr-i sicil budur ki Yorgi b. Manol nâm zimmîde Ali Çelebi’nin akçesine karye-i İstavros’dan Hacı Mustafa ve mezbûr Mustafa’nın karındaşı kefîl bi’l-mâl olup bi’t-taleb tescîl olundu.

Şuhûdü’l-hâl: İvaz Halîfe b. Şâzî ve Bâli b. Aslıhan ve gayruhüm.

(ÜSKÜDAR09 - cilt: 4, sayfa: 140 - Hüküm no: 223 - Orijinal metin no: [26b-3])﻿

﻿

﻿

224. Hüküm

Çavuş Hayreddin’in adamı Kara Mehmed’in Musa b. Receb’e sığır sattığı

Vech-i tahrîr-i kaziyye oldur ki Çavuş Hayreddin âdemlerinden Kara Mehmed nâm kimesne meclisi şer‘de ikrâr edip dedi ki kazâ-i Yoros’dan Tepeviran yava için zabt ettiğim camus sığırını sâhibü’s-sicil Musa b. Receb’e iki yüz akçeye bey‘ eyledim akçesin aldım mezbûr çavuş Hayreddin Bey’e teslîm eyledim deyû ikrârını merkūm Musa talebiyle mâ hüve’l-vâkī‘ tescîl olundu. Tahrîren fî Safer sene 941.

Şuhûdü’l-hâl: Bâli b. Aslıhan ve İskender b. Abdullah ve Ahmed b. Hacı Mehmed ve Ömer b. Veys ve gayruhüm.

(ÜSKÜDAR09 - cilt: 4, sayfa: 140 - Hüküm no: 224 - Orijinal metin no: [26b-4])﻿

﻿

﻿

225. Hüküm

Hasan b. Hızır’ın Emir b. Çepni’ye borçlu olduğu

Vech-i tahrîr-i hurûf oldur ki Kasaba-i Üsküdar’da Hasan b. Hızır şer‘-i şerîf-i Nebevî meclisin[d]e ikrâr ve i‘tirâf kılıp eyitdi ki işbu Emir b. Çepni’ye on yedi bin yüz akçe lâzımü’l-edâ ve vâcibü’l-îfâ deynim vardır deyicek mukırr-ı mezbûru mukarrun lehü’l-mezbûr Çepni bi’l-muvâcehe tasdîk edip mâ hüve’l-vâkī‘ bi’t-taleb tescîl olundu. Tahrîren fî evâili Muharremi’l-harâm sene 941.

Şuhûdü’l-hâl: Ramazan Halîfe b. Ahmed ve Yaycı Reis ve müezzin Pîrî Halîfe ve gayruhüm.

(ÜSKÜDAR09 - cilt: 4, sayfa: 141 - Hüküm no: 225 - Orijinal metin no: [27a-1])﻿

﻿

﻿

226. Hüküm

Gemici Ali’nin İstanbul’dan bir grup kimseyi Üsküdar’a getirmesinden dolayı tazir olunması

Sebeb-i tahrîr-i sicil budur ki Kasaba-i Üsküdar’dan Gemici Ali nâm kimesne İslâmbol’dan bir zümre kimesneyi Üsküdar’a getirdiği ikrâr ile sâbit olup ta‘zîr olunup tescîl olundu

Şuhûdü’l-hâl: Bâli b. Aslıhan ve Memi b. Süleyman ve gayruhüm.

(ÜSKÜDAR09 - cilt: 4, sayfa: 141 - Hüküm no: 226 - Orijinal metin no: [27a-2])﻿

﻿

﻿

227. Hüküm

İstanbul’a kimseyi geçirmemesi için ikaz edilen Sarı Yorgi’nin gemisini İstanbul’a getirttiği

Sebeb-i tahrîr-i sicil budur ki İstavros’dan Sarı Yorgi gemilerin ile İslâmbol’a kimesne geçirmiyesiz deyû tenbîh oldukdan sonra gemisini bir şahsa verip İslâmbol’a getirdim deyû ikrâr eyleyip bi’t-taleb tescîl olundu.

Şuhûdü’l-hâl: Memi b. Süleyman ve Mustafa Bey [b.] Abdullah ve gayruhüm.

(ÜSKÜDAR09 - cilt: 4, sayfa: 141 - Hüküm no: 227 - Orijinal metin no: [27a-3])﻿

﻿

﻿

228. Hüküm

Emir b. Çepni’den Dolamacı Mihal’den alacağı için delil istenmesi

Sebeb-i tahrîr-i sicil budur ki Emir b. Çepni ile karye-i Çengel’den Dolamacı Mihal şer‘-i şerîf-i Nebevî meclisine hâzırân kılıp merkūm Emir mezkûr Mihal’den havâleden iki bin akçe taleb edicek mersûm Mihal su’âl olıcak cevâb verip dedi ki mezkûr Emir’e Neri’den havâle olan beş bin akçe değildir hemen üç bindir meblağ-ı mezbûr üç bini mezbûr Çepni’ye verdim deyicek mesfûr Çepni havâleden bâkī senin zimmetinde iki bin akçe dahi alımım vardır deyip mezbûr Mihal inkârından sonra Emir’den beyyine taleb olunup tescîl olundu.

Şuhûdü’l-hâl: Bâli b. Aslıhan ve Dede b. Hasan ve Hüsrev b. Yakub ve gayruhüm.

(ÜSKÜDAR09 - cilt: 4, sayfa: 142 - Hüküm no: 228 - Orijinal metin no: [27a-4])﻿

﻿

﻿

229. Hüküm

Emir b. Çepni’nin Mihal b. Yorgi’den alacağını tahsil ettiği

Sebeb-i tahrîr-i sicil budur ki Emir b. Çepni şer‘-i şerîf meclisinde ikrâr ve i‘tirâf kılıp eyitdi ki karye-i Çengel’den Mihal b. Yorgi nâm zimmîde Neri havâle eylediği beş bin akçeyi bî-kusûr aldım mezbûr Mihal’de[n] zikr olan beş bin akçeyi aldım üzerinde bir akçem ve bir habbem kalmadı deyicek mukırr-ı mezbûru mukarrun lehü’l-mezbûr Mihal bi’l-muvâcehe tasdîk edip bi’t-taleb tescîl olundu.

Şuhûdü’l-hâl: Ramazan Halîfe b. Ahmed ve Kılavuz b. Aslıhan ve Mehmed b. Hasan ve Mütevellî Şahkulu [b.] Mehmed ve Kābil Hoca b. Abdullah ve gayruhüm.

(ÜSKÜDAR09 - cilt: 4, sayfa: 142 - Hüküm no: 229 - Orijinal metin no: [27a-5])﻿

﻿

﻿

230. Hüküm

Marola bt. Dimitri’nin ev ve bağını Kasım b. Abdullah’a sattığı (bey‘ bi’l-istiğlâl)

Sebeb-i tahrîr-i sicil budur ki Karye-i İstavros’dan Marola bt. Dimitri şer‘-i şerîf-i Nebevî meclisinde ikrâr [ve] i‘tirâf kılıp eyitdi ki karye-i mezbûrda bir mülk evim ki mahdûddur bir taraf tarîk-i âm ve bir taraf Matoz ve bir taraf Kāsım mülküne ve bir taraf Yorgi evine zikr olan tevâbi‘ ile ve bir bağım ki mahdûddur tarîk-i âm ve Sinan tarlası ile ve bir taraf bâyi‘ mülküne ve bir taraf Manol mülküyle mücâvir olan bağımızı ve zikr olan evimi hâmil-i hâze’l-kitâb Kāsım b. Abdullah’a iki bin akçeye bey‘ eyledim [semen-i mezbûru kabz edip mebî‘-i mesfûru teslîm eyledim dedikde mezbûr Kāsım] semen-i mezbûru dahi teslîm edip mebî‘-i mesfûru kabz eyledim ve zikr olan evi mezbûreye her yılda iki yüz akçe icâreye verdim ve zarar-ı mala dahi zevci Yorgi b. Helvacı kefîl olup mâ hüve’l-vâkī‘ Kāsım talebiyle tescîl olundu. Tahrîren fî evâili Rebi‘ilevvel sene 941.

Şuhûdü’l-hâl: Kılavuz b. Aslıhan ve Hacı Pîrî b. Dülger ve Dede b. Hasan ve gayruhüm.

(ÜSKÜDAR09 - cilt: 4, sayfa: 142 - Hüküm no: 230 - Orijinal metin no: [27b-1])﻿

﻿

﻿

231. Hüküm

Hâni bt. Muslihiddin’i İstanbul’dan Adalar’a götüren Peremeci Hamza ve İlyas’a tazir olunması

Sebeb-i tahrîr-i sicil budur ki İslâmbolî Hâni bt. Muslihiddin nâm hâtunu Peremeci Hamza b. Hızır ve İlyas b. Hızır mezbûre hâtunu karye-i Kadı’dan peremeye bindirip Adalar cânibine iletip mezkûrları âmil meclisi şer‘a getirip ta‘zîr olunup tescîl olundu.

Şuhûdü’l-hâl: Bâli b. Aslıhan ve Kara Mehmed ve Mustafa Çelebi b. ( ) ve Korucu Hacı ve gayruhüm.

(ÜSKÜDAR09 - cilt: 4, sayfa: 143 - Hüküm no: 231 - Orijinal metin no: [27b-2])﻿

﻿

﻿

232. Hüküm

Üsküdar subaşısının Hergele mahallesindeki mîrî yeri Karagöz b. Mahmud’a mukataaya verdiği

Sebeb-i tahrîr-i sicil budur ki Üsküdar subaşısı şer‘-i şerîf meclisinde ikrâr edip dedi ki Hergele mahallesinde bir kıt‘a yeri sâhibü’s-sicil Karagöz b. Mahmud’a elli beş akçeye mukāta‘aya verdim ve mezbûr yerin hudûdu üç taraf tarîk-i âm ve bir taraf Deli Yunus bağına mülâbis olan mîrî yeri mezbûr Karagöz’e verdim deyicek mukırr-ı mezbûru mukarrun lehü’l-mezbûr Kara[göz] bi’l-muvâcehe tasdîk edip bi’t-taleb tescîl olundu.

Şuhûdü’l-hâl: Bâli b. Aslıhan ve Mustafa b. Ahmed ve Nasûh b. Abdullah ve gayruhüm.

(ÜSKÜDAR09 - cilt: 4, sayfa: 143 - Hüküm no: 232 - Orijinal metin no: [27b-3])﻿

﻿

﻿

233. Hüküm

Ahmed b. Abdullah’ın boşandığı Gülyâr bt. Abdullah ile nafaka ve mehir davasından sulh olduğu

Sebeb-i tahrîr-i sicil budur ki Gülyâr bt. Abdullah meclisi şer‘a zevc[i] Ahmed b. Abdullah ile hâzırân olup mezbûre Gülyâr takrîr-i merâm kılıp dedi ki zevcim Ahmed beni bâyin talâk boşadı min ba‘d nafakadan ve mehirden ve gayrıdan da‘vâm ve nizâ‘ım olmaya deyicek mezkûr Ahmed mezbûreyi bi’l-muvâcehe tasdîk edip benim dahi ba‘de’l-yevm vechen mine’l-vücûh da‘vâm ve nizâ‘ım yoktur deyicek mezkûrların ikrârları bi’t-taleb tescîl olundu.

Şuhûdü’l-hâl: Dede b. Hasan ve Kılavuz b. Aslıhan ve Mustafa Bey b. Abdullah ve gayruhüm.

(ÜSKÜDAR09 - cilt: 4, sayfa: 143 - Hüküm no: 233 - Orijinal metin no: [28a-1])﻿

﻿

﻿

234. Hüküm

Ölen Yani’nin Sinan Halife’ye bağ bedelinden borçlu olduğu

Sebeb-i tahrîr-i hurûf budur ki Karye-i Maltepe’den mürd olan Yani nâm zimmîde Sinan Halîfe’nin bağ bahâsından beş yüz akçesi olup hâliyâ meclisi şer‘de zevcesi Kirana nâm hâtun ikrâr eyleyip mezbûr Sinan Halîfe’nin elinde olan fetvâ-yı şerîf mûcebince meblağ-ı mezbûrun küllîsi mezbûre Kirana’nın hissesinden hükm olunup bi’t-taleb tescîl olundu. Tahrîren fî evâhiri Safer sene 941.

Şuhûdü’l-hâl: Bâli b. Aslıhan ve Emir b. Çepni ve gayruhüm.

(ÜSKÜDAR09 - cilt: 4, sayfa: 144 - Hüküm no: 234 - Orijinal metin no: [28a-2])﻿

﻿

﻿

235. Hüküm

Kosta b. Bostancı’nın Yani b. Frenk’e borçlu olduğu

Sebeb-i tahrîr-i sicil budur ki Kosta b. Bostancı meclisi şer‘de ikrâr edip dedi ki işbu sâhibü’s-sicil Yani b. Frenk’e iki akçe deynim var amma iki filori deyû ikrârı mezbûr Yani talebiyle tescîl olundu.

(ÜSKÜDAR09 - cilt: 4, sayfa: 144 - Hüküm no: 235 - Orijinal metin no: [28a-3])﻿

﻿

﻿

236. Hüküm

İstavros’tan Neri ve Kethüdâ’nın câbi Mustafa’ya vakıf parasından borçları olduğu

Sebeb-i tahrîr-i sicil budur ki İstavros’dan Neri ve Kethüdâ meclisi [şer‘de] ikrâr edip dedi ki işbu câbi Mustafa’ya bin yüz akçe vakıf akçeden deynimiz vardır deyicek mezbûr Mustafa yüz akçesin alıp bi’t-taleb tescîl olundu.

Şuhûdü’l-hâl: Mustafa Bey b. Abdullah ve Memi b. Süleyman ve gayruhüm.

(ÜSKÜDAR09 - cilt: 4, sayfa: 144 - Hüküm no: 236 - Orijinal metin no: [28a-4])﻿

﻿

﻿

237. Hüküm

Ali b. Mustafa’ya Osman b. Ali’deki bogasi kaftanının teslim edildiği

Sebeb-i tahrîr-i sicil budur ki Ali b. Mustafa şer‘-i şerîf meclisinde da‘vâ kılıp eyitdi ki Osman b. Ali elinde bir bogasi mülk kaftanım buldum deyû taleb edicek Peruli b. Eliyas ve Mehmed b. Kadı şehâdetleri ile sâbit olup zikr olan kaftan sâhib[ine] hükm olundu.

Şuhûdü’l-hâl: Kılavuz b. Aslıhan ve Cafer b. Hızır ve gayruhüm. Vech-i tahrîr-i hurûf oldur ki zikr olan bogasi kaftan Ali b. Mustafa’ya subaşı elinden teslîm olunup tescîl olundu.

Şuhûdü’l-hâl: Dede b. Hasan ve kâtibü’l-hurûf Abdülkādir ve gayruhüm.

(ÜSKÜDAR09 - cilt: 4, sayfa: 145 - Hüküm no: 237 - Orijinal metin no: [28b-1])﻿

﻿

﻿

238. Hüküm

Ferhad b. Abdullah’ın peremesiyle İstanbul’a götürdüğü Hâni Hatun ve câriyesi ile zina etmediği

Sebeb-i tahrîr-i sicil budur ki Üsküdar subaşısı Mustafa Bey şer‘-i şerîf meclisine Ferhad b. Abdullah nâm kimesneyi ihzâr eyleyip takrîr-i merâm kılıp eyitdi ki müşârün-ileyh Ferhad Kadıköyü’nden Hâni nâm hâtun[u] bir câriyesiyle pereme ile İslâmbol’a alıp giderken yolda dönüp bir kenara çıkıp mezbûre hâtunlara gasben ve cebren zinâ eylemişsin dedikde merkūm Ferhad nâm şahıstan su’âl olıcak cevâb verip mezbûre hâtunlar peremeye girmişler ben dahi bilece girip İslâmbol’a giderken deryâda ziyâde şiddet ve rüzgârın muhâlefeti olup doğru yolumuza gitmek müyesser olmayıp bi’z-zarûrî bir kenara çıkarıp mezkûre hâtunlara zinâmız ve töhmetimiz yoktur deyip bi hasebi’ş-şer‘ zinâ sâbit olmamağın Kelâm-ı Kadîm’e yemîn verilip subaşı-i mezkûra teslîm olunup tescîl olundu. [Şuhûdü’l-hâl]: Mustafa Çelebi b. Hacı Bey ve Müstecâb b. Hasan ve Sinan Halîfe b. Mahmud ve Musa b. Kutbeddin ve gayruhüm.

(ÜSKÜDAR09 - cilt: 4, sayfa: 145 - Hüküm no: 238 - Orijinal metin no: [28b-2])﻿

﻿

﻿

239. Hüküm

Kapıcı Hüseyin b. Abdullah’ın Bâli b. Emir’i vekil tayin ettiği

Sebeb-i tahrîr-i sicil budur ki Bâli b. Emir şer‘-i şerîf meclisinden kapıcı Hüseyin b. Abdullah kıbelinden vekâleti Seyis Ahmed b. Abdullah ve Ali b. Çepni şehâdetleri ile sâbit olup bi’t-taleb tescîl olundu.

Şuhûdü’l-hâl: Kılavuz b. Aslıhan ve Mütevellî Ali b. Abdullah ve câbi Mustafa b. Yusuf ve İmâm Memi Fakīh ve gayruhüm.

(ÜSKÜDAR09 - cilt: 4, sayfa: 145 - Hüküm no: 239 - Orijinal metin no: [28b-3])﻿

﻿

﻿

240. Hüküm

Andriye b. Manol’ün kapıcı Hüseyin b. Abdullah’a borçlu olduğu

Sebeb-i tahrîr-i sicil budur ki Karye-i İstavros’dan Andriye b. Manol nâm zimmî şer‘-i şerîf meclisinde ikrâr ve i‘tirâf kılıp dedi ki işbu sâhibü’s-sicil kapıcı Hüseyin b. Abdullah’a bin yüz elli akçe lâzımü’l-edâ deynim vardır deyicek kapıcı mezbûr Hüseyin’in vekîl[i] olan Bâli bi’l-muvâcehe tasdîk edip muhzır Kılavuz’a meblağ-ı mezbûrun ahzına havâle edip bi’t-taleb tescîl olundu.

Şuhûdü’l-hâl: Mütevellî Ali b. Abdullah ve Mustafa b. Sinan ve Ali b. Çepni ve gayruhüm.

(ÜSKÜDAR09 - cilt: 4, sayfa: 146 - Hüküm no: 240 - Orijinal metin no: [29a-1])﻿

﻿

﻿

241. Hüküm

Fazlullah Paşa Vakfı mütevellisinin Çengelköy âmilleri Karaca, Dimitri ve Dimitri b. Marko’dan vakıf adına para aldığı

Sebeb-i tahrîr-i sicil budur ki Merhûm Fazlullah Paşa evkāfı mütevellîsi Hasan Halîfe şer‘-i şerîf meclisinde ikrâr edip dedi ki sâbıkan müseccel olan altı bin altı yüz akçe almış idim hâliyâ dört bin akçe dahi aldım cem‘an on bin altı yüz akçeyi evkāf-ı mezbûrdan karye-i Çengel’de âmil olan Karaca ve Dimitri ve Dimitri b. Marko nâm âmillerden aldım dedikde mukırr-ı mezbûru mukarrun lehümü’l-mezbûrûn Karaca ve Dimitri ve Dimitri b. Marko bi’l-muvâcehe tasdîk edip bi’t-taleb tescîl olundu. Tahrîren fî evâili Rebi‘ilevvel sene 941.

Şuhûdü’l-hâl: Yusuf b. Abdullah ve Mustafa b. Yusuf ve Nasûh b. Abdullah ve Berber Ahmed b. Abdullah ve Hızır b. İbrahim ve Ali b. Veli ve gayruhüm.

(ÜSKÜDAR09 - cilt: 4, sayfa: 146 - Hüküm no: 241 - Orijinal metin no: [29a-2])﻿

﻿

﻿

242. Hüküm

Kethüdâ Lagod’un Emir b. Çepni’den alıp Kanlı adlı zimmîye verdiği para konusunda tarafların sulh oldukları

Vech-i tahrîr-i hurûf oldur ki Karye-i İstavros kethüdâsı Lagod nâm zimmî şer‘-i şerîf meclisinde ikrâr [ve] i‘tirâf kılıp dedi ki işbu Emir b. Çepni’den üç bin akçe aldım fe-emmâ karye-i mezbûreden Kanlı zimmîye verdim ol dahi merkūm Emir b. Çepni ile ibrâ eylemişler deyicek mezbûr kethüdânın ikrârını merkūm Emir tescîl ediverin dediği sebebden şol ki vâkī‘ hâldir alâ vukū‘ihi bi’t-taleb tescîl olundu.

Şuhûdü’l-hâl: Memi Halîfe el-İmâm ve Seyis Ahmed b. Abdullah ve Ali b. Abdullah ve Yusuf b. Abdullah ve gayruhüm.

(ÜSKÜDAR09 - cilt: 4, sayfa: 146 - Hüküm no: 242 - Orijinal metin no: [29a-3])﻿

﻿

﻿

243. Hüküm

Gemilerle gelen arpa ve zahirenin Muharrem kethüdânın kontrolü dışında kimseye verilmemesi yönünde kadı kararı

Sebeb-i tahrîr-i sicil budur ki Muharrem nâm kethüdâ gemiler ile gelen arpaya ve sâir zahîrîn geldikde hiç bir kimesne mezkûr Muharrem ma‘rifeti olmadan kimesne arpa almaya ve mezbûr her kimesneye tevzî‘ eylediğinden gayrı tecâvüz olunmaya şöyle bileler.

Şuhûdü’l-hâl: Bâli b. Aslıhan ve Mehmed b. Dâvud ve gayruhüm.

(ÜSKÜDAR09 - cilt: 4, sayfa: 147 - Hüküm no: 243 - Orijinal metin no: [29b-1])﻿

﻿

﻿

244. Hüküm

Todora’nın ölen Zekeriya’ya olan borcunun muhzır Kılavuz’a havale olunduğu

Sebeb-i tahrîr-i sicil budur ki Karye-i Kuzguncuk’tan Todora nâm kara oğlan meclisi şer‘de ikrâr edip dedi ki kasaba-i Üsküdar’da müteveffâ Zekeriya nâm kimesne[ye] beş yüz akçe deynim var idi iki yüz akçesin hâl-i hayâtında edâ eyledim bâkī üç yüz akçe zimmetimde deyn-i lâzımedir deyicek mukırr-ı mezbûru mukarrun lehü’l-mezbûr İskender bi’l-muvâcehe tasdîk edip bi’t-taleb tescîl olundu.

Şuhûdü’l-hâl: Lütfi Çelebi b. Hüseyin ve Süleyman b. Kasap ve Bâli b. Aslıhan ve gayruhüm. Zikr olan meblağa muhzır Kılavuz havâle olundu.

(ÜSKÜDAR09 - cilt: 4, sayfa: 147 - Hüküm no: 244 - Orijinal metin no: [29b-2])﻿

﻿

﻿

245. Hüküm

Todora’nın ölen Zekeriya’ya borçlu olduğu

Sebeb-i tahrîr-i sicil budur ki Karye-i Kuzguncuk’tan Todora nâm kara oğlan müteveffâ Zekeriya’nın vârisi olmayıp beytülmâlci olan İskender muvâcehesinde takrîr-i merâm kılıp dedi ki müteveffâ Zekeriya’ya beş yüz akçe deynim var idi lâkin iki yüz akçesin edâ eyledim deyicek mezkûrdan beyyine taleb olundu[kda] Kara Yusuf b. Abdullah ve Ahmed b. Abdullah şehâdetleri ile verip teslîm eylediği sâbit olup mezbûr Todora talebiyle tescîl olundu. Tahrîren fî evâsıtı Rebi‘ilevvel sene 941.

Şuhûdü’l-hâl: Kılavuz b. Aslıhan ve kâtibü’l-hurûf Abdülkādir ve gayruhüm.

(ÜSKÜDAR09 - cilt: 4, sayfa: 147 - Hüküm no: 245 - Orijinal metin no: [29b-3])﻿

﻿

﻿

246. Hüküm

Yakob b. Dimitri’nin Deniz Demirci’den örs bedelinden alacaklı olduğu

Sebeb-i tahrîr-i sicil budur ki Yakob [Yorgi] b. Dimitri meclisi şer‘a Deniz Demirci nâm kimesne[yi] ihzâr eyleyip takrîr-i da‘vâ kılıp eyitdi ki sana bir örs üç yüz elli akçe[ye] bey‘ eyledim ellisin aldım bâkīsi zimmetindedir deyicek mezkûr Demirci’den su’âl olıcak cümlesin edâ eyledim bir akçe deynim yoktur deyicek mezkûrdan şâhid taleb olundukda şâhidden âciz olup meblağ hükm olundu.

Şuhûdü’l-hâl: Bâli b. Aslıhan, Mustafa Bey b. Abdullah ve Süleyman b. ( ) ve Dede ve gayruhüm.

(ÜSKÜDAR09 - cilt: 4, sayfa: 148 - Hüküm no: 246 - Orijinal metin no: [30a-1])﻿

﻿

﻿

247. Hüküm

Yetim Nefise bt. kapıcı Mustafa’ya nafaka tayin edilmesi

İşbu, Nefîse bt. Kapıcı Mustafa adlı sagīrenin yiyeceği, giyeceği ve diğer zarûrî ihtiyaçları için …? bt. Hamza adlı annesinin talebiyle rayiç fi’l-vakt yevmî bir buçuk akçenin farz ve takdîr edildiğini gösteren, hükkâm indinde mu‘teber ve butlan şâibesinden ârî, sahîh, şer‘î bir hüccet ve sarîh, mer‘î bir vesîkadır. Cerâ zâlike ve hurrire fî evâili Rebi‘ilevvel sene …?

Şuhûdü’l-hâl: Ali b. Çepni, Mustafa Bey b. Abdullah, Kılavuz b. Aslıhan ve Hamza Bevvâb [es]-Sultânî ve gayruhüm.

(ÜSKÜDAR09 - cilt: 4, sayfa: 148 - Hüküm no: 247 - Orijinal metin no: [30a-2, Arapça])﻿

﻿

﻿

248. Hüküm

Yorgi b. Dimitri’nin Deniz Demirci’den kürek bedelini aldığı

Sebeb-i tahrîr-i sicil budur ki Yorgi b. Dimitri nâm [kimesne] işbu Deniz Demirci’de olan kürek akçesin üç yüz elli akçeyi bî-kusûr aldım deyû ikrârını mezbûr Demirci talebiyle tescîl olundu.

Şuhûdü’l-hâl: Bâli b. Aslıhan ve Hüsrev b. Yakub ve gayruhüm.

(ÜSKÜDAR09 - cilt: 4, sayfa: 148 - Hüküm no: 248 - Orijinal metin no: [30a-3])﻿

﻿

﻿

249. Hüküm

Yorgi b. Dimitri’nin Nikola b. Petro’ya borçlu olduğu

Sebeb-i tahrîr-i sicil budur ki Karye-i İstavros’dan Yorgi b. Dimitri şer‘-i şerîf meclisinde ikrâr edip dedi ki Nikola b. Petro nâm sagīre lâzımü’l-edâ ve vâcibü’l-kazâ bin iki yüz akçe deynim vardır deyicek mezkûrun vasîsi olan Todora bi’l-muvâcehe tasdîk edip zikr olan meblağ ahzına muhzır Kılavuz havâle olunup bi’t-taleb tescîl olundu.

Şuhûdü’l-hâl: Deniz Demirci ve Hüsrev b. Yakub ve Dede b. Hasan ve gayruhüm.

(ÜSKÜDAR09 - cilt: 4, sayfa: 148 - Hüküm no: 249 - Orijinal metin no: [30b-1])﻿

﻿

﻿

250. Hüküm

Mehmed b. Hayran’ın Ahmed b. Enbiya’yı dövdüğü

Sebeb-i tahrîr-i sicil budur ki Ahmed b. Enbiyâ meclisi şer‘a Mehmed b. Hayrân nâm kimesneyi ihzâr eyleyip takrîr-i merâm kılıp eyitdi ki müşârün-ileyh Mehmed beni darb edip sakalım yoldu deyicek mezkûr da‘vâsına mutâbık Şahkulu b. Ahmed ve İsmail b. Berhüdâr şehâdetleri [ile] sâbit olup tescîl olundu.

Şuhûdü’l-hâl: Pervâne b. Abdullah ve Kılavuz b. Aslıhan ve gayruhüm.

(ÜSKÜDAR09 - cilt: 4, sayfa: 149 - Hüküm no: 250 - Orijinal metin no: [30b-2])﻿

﻿

﻿

251. Hüküm

Hatice bt. Mehmed’in Hasan b. Abdullah’ı vekil tayin ettiği

Sebeb-i tahrîr-i sicil budur ki Hatîce bt. Mehmed Bey vekîli olan Hasan b. Abdullah vekâleti Karagöz b. Abdullah ve Ali b. Mehmed şehâdetleri ile sâbit olup mezbûrlar Ayasofya mahallinden olup bi’t-taleb tescîl olundu.

Şuhûdü’l-hâl: Kılavuz b. Aslıhan ve Dede b. Hasan ve gayruhüm.

(ÜSKÜDAR09 - cilt: 4, sayfa: 149 - Hüküm no: 251 - Orijinal metin no: [30b-3])﻿

﻿

﻿

252. Hüküm

Yorgi b. Keremidin’in Pero’nun yetimlerine vasî tayin edilmesi

Karye-i İstavros’dan Pero’nun yetimlerine Yorgi b. Keremidin kıbel-i şer‘den vasî nasb olunduğuna Dimitri b. Dranoz ve Mihal b. Dimitri’nin şehâdetleriyle sâbit olup vasî kayd olundu. Tahrîren fî evâhiri Rebi‘ilevvel sene 941.

(ÜSKÜDAR09 - cilt: 4, sayfa: 149 - Hüküm no: 252 - Orijinal metin no: [30b-4])﻿

﻿

﻿

253. Hüküm

Kaya Bey’in Memi b. Süleyman’ı vekil tayin ettiği

Vech-i tahrîr-i hurûf oldur ki Kazâ-i Kırkkilise’den Kaya Bey nâm kâtibin vekîli olan Memi b. Süleyman vekîl olup Emir b. Ahmed ve Mustafa b. Sinan şehâdetleri ile sâbit olup tescîl olundu.

Şuhûdü’l-hâl: Bâli b. Aslıhan ve Mustafa Bey b. Abdullah ve Usta Mustafa b. Abdullah ve gayruhüm.

(ÜSKÜDAR09 - cilt: 4, sayfa: 149 - Hüküm no: 253 - Orijinal metin no: [30b-5])﻿

﻿

﻿

254. Hüküm

Câbi Muslihiddin b. Yusuf’un monapolye ve cerîme gelirlerini Yani b. Frenk’e mukataaya verdiği

Vech-i tahrîr-i hurûf oldur ki Karye-i İstavros câbisi olan Muslihiddin b. Yusuf şer‘-i şerîf meclisinde ikrâr ve i‘tirâf kılıp dedi ki işbu Yani b. Frenk nâm zimmîye karye-i mezbûrenin bir yılda vâkī‘ olan monapolyesin ve nısf cerîmesin altı bin beş yüz akçe mukāta‘aya verdim deyicek Yani b. Kethüdâ zarar-ı mala kefîl oldum dedikden sonra mezbûrun kavlini merkūm Yani bi’l-muvâcehe tasdîk edip bi’t-taleb tescîl olundu. Tahrîren fî evâhiri Rebi‘ilevvel sene 941.

Şuhûdü’l-hâl: Mütevellî Ali b. Abdullah ve Seyis Ahmed b. Abdullah ve Kılavuz b. Aslıhan ve Memi b. Mehmed ve Mahmud b. Mehmed ve Kosta b. Yani ve gayruhüm.

(ÜSKÜDAR09 - cilt: 4, sayfa: 150 - Hüküm no: 254 - Orijinal metin no: [31a-1])﻿

﻿

﻿

255. Hüküm

Ölen Kosta b. Petro’nun İstavros’taki yerinin tapuya verilmesi gerektiği

Vech-i tahrîr-i hurûf oldur ki Karye-i İstavros’dan Kosta b. Petro mürd olup ve karye-i mezbûrede ma‘lûmetü’l-hudûd bir kıt‘a yeri mahlûl olup bi hasebi’l-kānûn tapuya müstahak olmağın karye-i mezbûre câbisi Mustafa talebiyle tescîl olundu. Târihü’l-mezbûr, Şuhûdü’l-mezkûr.

(ÜSKÜDAR09 - cilt: 4, sayfa: 150 - Hüküm no: 255 - Orijinal metin no: [31a-2])﻿

﻿

﻿

256. Hüküm

Fetele b. Petro’nun, amcasının çocukları Yorgi ve Mihal ile olan miras davasından sulh oldukları

Sebeb-i tahrîr-i sicil budur ki Karye-i İstavros’dan Fetele b. Petro şer‘-i şerîf meclisinde ikrâr [ve] i‘tirâf kılıp eyitdi ki ammim oğlanlar[ı] Yorgi ile ve Mihal ile mîrâs husûsunda nizâ‘ımız var idi hâliyâ min ba‘d ferâgat eyledim dedikde mezkûrun ikrârını merkūmân tasdîk edip bi’t-taleb tescîl olundu. Târihü’l-mezbûr, Şuhûdü’l-mezkûr.

(ÜSKÜDAR09 - cilt: 4, sayfa: 150 - Hüküm no: 256 - Orijinal metin no: [31a-3])﻿

﻿

﻿

257. Hüküm

Ferhad b. Abdullah’ın elinde bulunan yayın Yaycı Reis’in dükkânından çalındığı

Vech-i tahrîr-i hurûf oldur ki Yaycı Reis nâm kimesne şer‘-i şerîf meclisine Ferhad b. Abdullah[’ı] ihzâr eyleyip takrîr-i merâm kılıp eyitdi ki işbu Ferhad’ın elinde olan yay benim dükkânımdan sirkat olunmuş idi hâliyâ buldum benimdir deyicek Berber Hasan ve Alâaddin şehâdetleri sâbit olup mezbûr yay hükm olundu.

Şuhûdü’l-hâl: Mustafa Bey b. Abdullah ve Dede b. Hasan ve gayruhüm.

(ÜSKÜDAR09 - cilt: 4, sayfa: 151 - Hüküm no: 257 - Orijinal metin no: [31a-4])﻿

﻿

﻿

258. Hüküm

Ferhad b. Abdullah’ın Yaycı Reis’in dükkânından çalınan yayı Şirmerd b. Abdullah’tan satın aldığı

Vech-i tahrîr-i hurûf oldur ki Ferhad nâm kimesneyi Yaycı Reis ihzâr eyleyip senin elinde olan yay benimdir sirkat olunmuş idi hâliyâ buldum taleb ederim deyicek mezkûr Ferhad[’da]n su’âl olıcak zikr olan yayı ben Şîrmerd b. Abdullah’tan satın aldım dedikde Durmuş b. Dündar ve İlyas b. Abdullah şehâdetleri ile sâbit olup tescîl olundu.

Şuhûdü’l-hâl: Berber Hasan b. Abdullah ve Ali b. Musa ve Dede b. Hasan ve gayruhüm.

(ÜSKÜDAR09 - cilt: 4, sayfa: 151 - Hüküm no: 258 - Orijinal metin no: [31b-1])﻿

﻿

﻿

259. Hüküm

Selman Ağa Vakfı’ndan iki kervansaray ve iki dükkânın İskender b. Abdullah’a mukataaya verildiği

Vech-i tahrîr-i hurûf oldur ki Kasaba-i Üsküdar’dan İskender b. Abdullah şer‘-i şerîf meclisinde ikrâr [ve] i‘tirâf kılıp eyitdi ki kasaba-i mezbûr[d]a merhûm Selman Ağa’nın vakıf iki kervansarayını ve iki dükkânını bir yılda bin akçe mukāta‘a[ya] vermesine iltizâm eyledim ve sene-i sâbıktan dahi kervansaray akçesin[den] beş yüz akçe dahi zimmetimde deynim lâzımü’l-edâ ve vâcib deynimdir [deyû] ikrâr eyledi ve Hacı Ali b. Abdullah zarar-ı mala kefîl oldum dedikden sonra mezkûrların ikrârların evkāf-ı mezbûre kâtib[і] olan Süleyman bi’l-muvâcehe tasdîk bi’t-taleb tescîl olundu. Tahrîren fî evâili Rebi‘ilevvel sene ihdâ erba‘în ve tis‘a mi’e.

Şuhûdü’l-hâl: Lütfi Çelebi b. Hüseyin ve Muharrem b. Yusuf ve Süleyman b. Kasap ve Mustafa b. Kaymak ve gayruhüm.

(ÜSKÜDAR09 - cilt: 4, sayfa: 151 - Hüküm no: 259 - Orijinal metin no: [31b-2])﻿

﻿

﻿

260. Hüküm

Parasını kaybeden Mehmed b. Abdullah’ın Mustafa’dan şüphesinin bulunmadığı

Vech-i tahrîr-i hurûf budur [ki] Yeni müslüman olan Mehmed b. Abdullah beş yüz akçem zâyi‘ oldu Mustafa’dan zann eylemezin ve mezbûr Mustafa ile nizâ‘ım yoktur deyicek mezkûrun ikrârın mezbûr Mustafa talebiyle tescîl olundu. [Şuhûdü’l-hâl]: Pîr Baba ve Dede b. Hasan ve Hızır b. İbrahim ve Ali b. Veli ve Mahmud b. Sinan ve Sefer b. İbrahim ve gayruhüm.

(ÜSKÜDAR09 - cilt: 4, sayfa: 152 - Hüküm no: 260 - Orijinal metin no: [31b-3])﻿

﻿

﻿

261. Hüküm

Şahsın mahkemeye gelmesine kefil olma

Vech-i tahrîr-i hurûf oldur ki Todora b. Andon nâm kimesnenin nefsinden kefîl taleb olundukda Yani b. Yorgi kefîl olup tescîl olundu.

(ÜSKÜDAR09 - cilt: 4, sayfa: 152 - Hüküm no: 261 - Orijinal metin no: [31b-4])﻿

﻿

﻿

262. Hüküm

Neri b. Yorgi, Lagod Kethüdâ ve Matoz’un Yani b. Frenk’i dövmesi

Neri b. Yorgi ve Lagod Kethüdâ ve Matoz nâm kâfirleri Yani b. Frenk ihzâr eyleyip takrîr-i merâm kılıp eyitdi ki mezkûr zimmîler beni darb eyleyip ve bir mikdâr akçem aldılar deyicek mezkûr Yani’den alâ mâ idde‘â beyyine taleb olundukda beyyineden âcizin bu husûslara şâhidim yoktur deyicek mezkûr zimmîlere yemîn verilip deftere kayd olundu.

(ÜSKÜDAR09 - cilt: 4, sayfa: 152 - Hüküm no: 262 - Orijinal metin no: [31b-5])﻿

﻿

﻿

263. Hüküm

Gebze, Kandıra, Şile ve Yoros’taki vergi gelirlerinin İbrahim’e iltizama verildiği

Vech-i tahrîr-i hurûf oldur ki Kazâ-i Gekvize ve Kandırı ve Şile ve Yoros kadılıklarında yurt tutunan yava kâfirlerin resm-i ganemleri hâric ez defter olup Süleyman nâm kimesne üç yıl dört bin beş yüz akçeye iltizâm eyleyip hâliyâ İbrahim nâm kimesne zikr olan yava kâfirlerin âdet-i ganemi üç yılda vâcib olan beş bin akçeye iltizâm eyledim dedikden sonra kasaba-i Üsküdar’dan Hasan b. Abdullah kefîl bi’l-mâl oldukdan sonra mâ hüve’l-vâkī‘ vukū‘ üzre bi’t-taleb tescîl olundu. Tahrîren fî evâhiri Rebi‘ilâhir sene 941.

Şuhûdü’l-hâl: Burhan b. Hasan ve Bâli b. Aslıhan ve gayruhüm.

(ÜSKÜDAR09 - cilt: 4, sayfa: 152 - Hüküm no: 263 - Orijinal metin no: [32a-1])﻿

﻿

﻿

264. Hüküm

Mehmed b. Abdullah’ın kaybolan parasını Yani b. Frenk’in aldığı

Vech-i tahrîr-i hurûf oldur ki Mehmed b. Abdullah Yani b. Frenk’i ihzâr eyleyip dedi ki benim beş yüz akçem mezbûr Yani aldı deyicek mezkûr Yani inkâr edicek Pîr Baba b. İbrahim ve Mustafa Bey [b.] Abdullah mezbûr Mehmed’in da‘vâsına şehâdet edip tescîl olundu.

Şuhûdü’l-hâl: Mustafa Bey b. Abdullah ve Kılavuz b. Aslıhan ve gayruhüm.

(ÜSKÜDAR09 - cilt: 4, sayfa: 153 - Hüküm no: 264 - Orijinal metin no: [32a-2])﻿

﻿

﻿

265. Hüküm

Yani b. Yorgi’nin karısına Yani b. Frenk’in hakaret ettiği

Vech-i tahrîr-i hurûf oldur ki Yani b. Yorgi şer‘-i şerîf meclisine Yani b. Frenk’i ihzâr eyleyip takrîr-i merâm kılıp eyitdi ki sen bana ve avratıma rosbi ve gidi dedi[n] deyicek mezkûr Yani [b.] Yorgi’den şâhid taleb olunup Manol b. Papa ve Yorgi b. Dimitri şehâdetleri sâbit olup tescîl olundu.

Şuhûdü’l-hâl: Mezkûrûn.

(ÜSKÜDAR09 - cilt: 4, sayfa: 153 - Hüküm no: 265 - Orijinal metin no: [32a-3])﻿

﻿

﻿

266. Hüküm

Yani b. Frenk’in kardeşi hapsolunduğunda câbi Mustafa’nın henüz câbi olmadığı

Vech-i tahrîr-i hurûf oldur ki Câbi Mustafa ile Yani b. Frenk meclisi şer‘de beraber olup mezbûr câbi senin karındaşın haps olduğu zamânda ben câbi değil idim dediğin mezbûr Yani talebiyle tescîl olundu.

(ÜSKÜDAR09 - cilt: 4, sayfa: 153 - Hüküm no: 266 - Orijinal metin no: [32a-4])﻿

﻿

﻿

267. Hüküm

Tomay Hatun’un Ödege Hatun’a hakaret ettiği

Vech-i tahrîr-i hurûf oldur ki Ödege nâm hâtunu Tomay nâm hâtun meclisi şer‘a ihzâr eyleyip bana rosbiciler avratı dedin deyicek Vasil b. Yani, İzlahoz b. Dimitri mezbûre Tomay’ın da‘vâsına mutâbık şehâdet edip tescîl olundu.

(ÜSKÜDAR09 - cilt: 4, sayfa: 153 - Hüküm no: 267 - Orijinal metin no: [32a-5])﻿

﻿

﻿

268. Hüküm

Yani b. Frenk’in İstavros’un monapolye ve cerîme gelirlerini mukataaya aldığı

Sebeb-i tahrîr-i sicil budur ki Karye-i İstavros câbisi olan Mustafa b. Yusuf şer‘-i şerîf meclisinde ikrâr [ve] i‘tirâf edip dedi ki karye-i mezbûrenin monapolyesin ve nısf cerîmesin bir yılda vâkī‘ olan yedi bin akçe[ye] işbu Yani b. Frenk’e mukāta‘aya verdim deyicek mukırr-ı mezbûru mukarrun lehü’l-mezbûr Yani bi’l-muvâcehe tasdîk edip zarar-ı mala Yani b. Kethüdâ kefîl bi’l-mâl oldukdan sonra mâ hüve’l-vâkī‘ bi’t-taleb tescîl olundu. Tahrîren fî evâhiri Rebi‘ilevvel sene 941.

Şuhûdü’l-hâl: Bâli b. Aslıhan ve Neri b. Yorgi ve gayruhüm.

(ÜSKÜDAR09 - cilt: 4, sayfa: 154 - Hüküm no: 268 - Orijinal metin no: [32b-1])﻿

﻿

﻿

269. Hüküm

Selman Ağa Vakfı’na ait bostanın Yusuf’a mukataaya verildiği

Vech-i tahrîr-i hurûf oldur ki Merhûm Selman Ağa evkāfından kasaba-i Üsküdar mescidi kurbunda olan vakıf bostanın mukāta‘asını evkāf-ı mezbûreye nâzır olan Budak nâm kimesne üç yıla dört bin yedi [yüz?] akçeye sâhibü’s-sicil Yusuf nâm şahsa mukāta‘aya verdim dedikden sonra mukırr-ı mezbûru mukarrun lehü’l-mezbûr Yusuf bi’l-muvâcehe tasdîk edip zikr olan bostanın her senede kıstın verip mukāta‘a-i mezbûreye iltizâm eyledim deyicek mâ hüve’l-vâkī‘ vukū‘ üzre tescîl olundu. Tahrîren fî evâili Rebi‘ilevvel sene 941.

Şuhûdü’l-hâl: Behlül Hoca ve kâtibü’l-hurûf ve gayruhüm.

(ÜSKÜDAR09 - cilt: 4, sayfa: 154 - Hüküm no: 269 - Orijinal metin no: [32b-2])﻿

﻿

﻿

270. Hüküm

Üç mîrî atın bakımının Hüseyin b. Abdullah’a iltizama verildiği

Vech-i tahrîr-i hurûf oldur ki Kasaba-i Üsküdar ahâlîsine uhdelerine iltizâmları ile lâzım olan üç re’s atları işbu sâhibü’s-sicil Hüseyin b. Abdullah dört bin dört yüz akçeye cemî‘-i meûneti ile kabûl eyledim zikr olan mîrî atların mürdesi yerine yine at alıp ve ulak bindikde yerine getirip ve bi’l-cümle lâzım olan hizmet ve nafakasın vermeye iltizâm ettikden sonra mâ hüve’l-vâkī‘ vukū‘ üzre tescîl olundu. Tahrîren fî evâili Rebi‘ilâhir sene 940.

Şuhûdü’l-hâl: Kemal b. Katırcı ve Bâli b. Aslıhan ve Mustafa b. Kethüdâ.

(ÜSKÜDAR09 - cilt: 4, sayfa: 154 - Hüküm no: 270 - Orijinal metin no: [32b-3])﻿

﻿

﻿

271. Hüküm

Mahmud b. Minnet’in Hamamcı Mahmud’dan ırgatlık bedelinden alacaklı olduğu

Vech-i tahrîr-i hurûf oldur ki Mahmud b. Minnet şer‘-i şerîf meclisine Hamamcı Mahmud’u ihzâr eyleyip takrîr-i merâm kılıp dedi ki senin zimmetinde ırgatlık akçesinden iki yüz doksan akçem vardır deyicek mezbûr Mahmud Hamamcı ikrâr eyleyip muhzır Kılavuz zikr olan meblağın ahzına havâle olup tescîl olundu.

Şuhûdü’l-hâl: Dede b. Hasan ve Bâli b. Aslıhan ve gayruhüm.

(ÜSKÜDAR09 - cilt: 4, sayfa: 155 - Hüküm no: 271 - Orijinal metin no: [33a-1])﻿

﻿

﻿

272. Hüküm

Gebze, Kandıra, Şile ve Yoros’taki kaçakların vergi gelirlerinin İbrahim b. Hızır’a iltizama verildiği

Sebeb-i tahrîr-i sicil budur ki Kazâ-i Gekvize ve Kandır[ı] ve Şile ve Yoros kadılıklarında olan yava kâfirlerin resm-i ganemler[i] üç yılda yedi bin akçeye İbrahim b. Hızır kabûl ettim zarar-ı mala Mustafa b. Hacı Bey kefîl oldum deyicek kaziyye vukū‘ üzre deftere kayd olundu. Tahrîren fî evâili Rebi‘ilâhir sene ihdâ ve erba‘în ve tis‘a mi’e.

Şuhûdü’l-hâl: Kılavuz b. Aslıhan ve Hasan b. Abdullah ve gayruhüm.

(ÜSKÜDAR09 - cilt: 4, sayfa: 155 - Hüküm no: 272 - Orijinal metin no: [33a-2])﻿

﻿

﻿

273. Hüküm

Hacı İbrahim b. Ahmed’in tarlalarının tasarrufuna Mehmed b. Abdullah’ı vekil tayin ettiği

Sebeb-i tahrîr-i sicil budur ki Hacı İbrahim b. Ahmed şer‘-i şerîf meclisine Mehmed b. Abdullah ile hâzırân olup mezbûr İbrahim merkūm Mehmed’i cemî‘ tarlalara tasarrufuna ve’l-hâsıl vekîl-i mutlak edip bi’t-taleb tescîl olundu. Tahrîren fî evâhiri Rebi‘ilâhir sene 941.

Şuhûdü’l-hâl: Ferhad b. Mehmed ve Dede b. Hasan ve gayruhüm.

(ÜSKÜDAR09 - cilt: 4, sayfa: 155 - Hüküm no: 273 - Orijinal metin no: [33a-3])﻿

﻿

﻿

274. Hüküm

Simva b. Yani’nin Mustafa Bey’e borçlu olduğu

Sebeb-i tahrîr-i sicil budur ki Simva b. Yani şer‘-i şerîf meclisinde ikrâr [ve] i‘tirâf kılıp eyitdi ki işbu Mustafa Bey’e lâzımü’l-edâ ve vâcibü’l-kazâ yüz elli akçe deynim vardır deyicek mezbûr Mustafa Bey bi’l-muvâcehe tasdîk edip mâ hüve’l-vâkī‘ bi’t-taleb tescîl olundu.

Şuhûdü’l-hâl: Mustafa b. Yusuf ve Kılavuz b. Aslıhan ve gayruhüm.

(ÜSKÜDAR09 - cilt: 4, sayfa: 155 - Hüküm no: 274 - Orijinal metin no: [33a-4])﻿

﻿

﻿

275. Hüküm

Yani b. Frenk’in Yorgi b. Nikola’ya borç verdiği iddiası

Sebeb-i tahrîr-i sicil budur ki Yani b. Frenk Yorgi b. Nikola ile hâzırân olup mezbûr Frenk takrîr-i merâm kılıp eyitdi ki sana beş yüz akçe verdim deyicek mezkûr Yorgi inkâr eyleyip merkūm Yani’den beyyine taleb olundukda şâhidim yoktur deyicek mezkûr Yorgi talebiyle mâ hüve’l-vâkī‘ tescîl olundu.

Şuhûdü’l-hâl: Mustafa Bey b. Abdullah ve Dimitri b. Manol ve Kılavuz b. Aslıhan ve gayruhüm.

(ÜSKÜDAR09 - cilt: 4, sayfa: 156 - Hüküm no: 275 - Orijinal metin no: [33a-5])﻿

﻿

﻿

276. Hüküm

Dudu bt. Abdullah’ın hamamda Hasnâ bt. Musa’yı dövdüğü

Sebeb-i tahrîr-i sicil budur ki Hasnâ bt. Musa ve Dudu bt. Abdullah meclisi şer‘de hâzırân olup mezbûre Hasnâ takrîr-i merâm kılıp eyitdi ki merkūme Dudu beni hamamda dövdü deyicek mezbûre Dudu bi’t-tav‘ ikrâr eyleyip tescîl olundu.

Şuhûdü’l-hâl: Mustafa Bey b. Abdullah ve Bâli b. Aslıhan ve Kara Pehlevan el-Hacı ve gayruhüm.

(ÜSKÜDAR09 - cilt: 4, sayfa: 156 - Hüküm no: 276 - Orijinal metin no: [33b-1])﻿

﻿

﻿

277. Hüküm

Gümrükçü İshak’ın Mahmud b. Mehmed’e hakaret etmesi

Sebeb-i tahrîr-i sicil budur ki Mahmud b. Mehmed İslâmbol’dan gümrükçü İshak nâm yahudi ihzâr eyleyip takrîr-i merâm kılıp eyitdi ki sen bana harâmî ve hırsız dedin deyicek mezkûr Mahmud’dan beyyine taleb olundu Müstecib Reis ve Hasan Reis şehâdetleri sâbit olup tescîl olundu.

Şuhûdü’l-hâl: Dede b. Hasan ve Halil b. Dursun ve Ferhad b. Mehmed ve gayruhüm.

(ÜSKÜDAR09 - cilt: 4, sayfa: 156 - Hüküm no: 277 - Orijinal metin no: [33b-2])﻿

﻿

﻿

278. Hüküm

Gemici Yorgi Reis’in vergisini gümrük emini İshak’a ödediği

Vech-i tahrîr-i hurûf oldur ki Rum kâfirleri gemisinden Yorgi Reis gümrüğünü emîn olan İshak yahudiye bitirdim deyicek mezkûrdan beyyine taleb olundu Andriye ve Duka şehâdetleri ile sâbit olup tescîl olundu.

(ÜSKÜDAR09 - cilt: 4, sayfa: 157 - Hüküm no: 278 - Orijinal metin no: [33b-3])﻿

﻿

﻿

279. Hüküm

Yorgi b. Sulayid’in bağını vade ile Enis b. Abdullah’a sattığı (bey‘-i vefâ)

Vech-i tahrîr-i hurûf oldur ki Karye-i Kadı’dan Yorgi b. Sulayid meclisi şer‘de bi’t-tav‘ ve’r-rızâ ikrâr edip dedi ki karye-i mezbûrede olan mülk bağım ki hudûd bir taraf Todora mülküne ve bir taraf Lazari bağına ve bir taraf Veli bağına ve bir taraf tarîk-i âm ile mahdûd bağımı bey‘-i vefâ tarîkiyle üç günde iki bin dört yüz akçeye Enis b. Abdullah’a bey‘ ettim deyicek mukırr-ı mezbûr Yorgi mukarrun leh merkūm Enis[’i] cemî‘-i mâ ekarra bihisinde tasdîk ettikden sonra sıhhat-i akd-i bey‘e hükm olundu Cerâ zâlike ve hurrire fî evâsıtı Rebi‘ilâhir sene 941.

Şuhûdü’l-hâl: Hüseyin b. Süleyman ve Nasûh b. Abdullah ve Mevlânâ Abdülkādir.

(ÜSKÜDAR09 - cilt: 4, sayfa: 157 - Hüküm no: 279 - Orijinal metin no: [33b-4])﻿

﻿

﻿

280. Hüküm

Todora b. İstati’nin Kasap Karaca’ya borçlu olduğu

Vech-i tahrîr-i hurûf oldur ki Todora b. İstati şer‘-i şerîf meclisinde ikrâr [ve] i‘tirâf kılıp eyitdi ki işbu Kasap Karaca b. ( ) nâm kimesneye lâzımü’l-edâ bin sekiz yüz akçe deynim vardır dedikde mukırr-ı mezbûru mukarrun lehü’l-mezbûr Karaca bi’l-muvâcehe tasdîk edip bi’t-taleb tescîl olundu.

Şuhûdü’l-hâl: Bâli b. Aslıhan ve kâtibü’l-hurûf Abdülkādir ve gayruhüm.

(ÜSKÜDAR09 - cilt: 4, sayfa: 157 - Hüküm no: 280 - Orijinal metin no: [33b-5])﻿

﻿

﻿

281. Hüküm

Mustafa Bey’in Hümâ adlı câriyesini Cennet bt. Yusuf’a sattığı

Vech-i tahrîr-i hurûf oldur ki Üsküdar’da Mustafa Bey meclisi şer‘de ikrâr [ve] i‘tirâf edip dedi ki Cennet bt. Yusuf’a Hümâ nâm câriyeyi bey‘ eyledim deyicek ikrârın mezbûre hâtun talebiyle tescîl olundu.

Şuhûdü’l-hâl: Mahmud b. Yakub ve Mehmed b. Çengel ve gayruhüm.

(ÜSKÜDAR09 - cilt: 4, sayfa: 157 - Hüküm no: 281 - Orijinal metin no: [34a-1])﻿

﻿

﻿

282. Hüküm

Selvar adlı câriyenin Yusuf b. Hamza’nın sakalını yolması

Vech-i tahrîr-i hurûf oldur ki Yusuf b. Hamza meclisi şer‘a Selvar nâm câriyeyi ihzâr eyleyip takrîr-i merâm kılıp eyitdi ki müşârün-ileyhâ Selvar benim sakalıma yapıştı ve beni sakalım yoldu deyicek mezkûr Yusuf’tan beyyine taleb olundukda Ahmed b. Pîrî ve İlyas b. Hüseyin şehâdetleri ile sâbit olup tescîl olundu.

Şuhûdü’l-hâl: Mevlânâ Mahmud b. İshak ve Hacı Halil b. Umur ve Kılavuz b. Aslıhan ve Cafer b. Mustafa ve Süleyman b. Hamza ve Eynehan b. Osman.

(ÜSKÜDAR09 - cilt: 4, sayfa: 158 - Hüküm no: 282 - Orijinal metin no: [34a-2])﻿

﻿

﻿

283. Hüküm

Mahmud b. Aydın’ın Emir b. Çepni’ye borçlu olduğu

Sebeb-i tahrîr-i hurûf oldur ki Mahmud b. Aydın şer‘-i şerîf-i Nebevî meclisinde ikrâr [ve] i‘tirâf edip dedi ki işbu sâhibü’s-sicil Emir b. Çepni’ye lâzımü’l-edâ bin üç yüz akçe deynim vardır deyicek mukırr-ı mezbûru mukarrun lehü’l-mezbûr Çepni bi’l-muvâcehe tasdîk edip mâ hüve’l-vâkī‘ vukū‘ üzre tescîl olundu.

Şuhûdü’l-hâl: Hacı Halil b. Aşçı ve İskender b. Abdullah ve Pîrî b. Kılavuz ve Kılavuz b. Aslıhan ve Hacı Pîrî b. Devletkâr ve gayruhüm mine’l-hâzırîn.

(ÜSKÜDAR09 - cilt: 4, sayfa: 158 - Hüküm no: 283 - Orijinal metin no: [34a-3])﻿

﻿

﻿

284. Hüküm

Sahipsiz manda yavrularına nafaka tayin edilmesi

Sebeb-i tahrîr-i hurûf oldur ki Üsküdar subaşısı zabtında bir camus tosunu kuyruğu ak ve bir camus ineği siyah nafakası için yevmî ikişer akçe takdîr olunup tescîl olundu.

Şuhûdü’l-hâl: Kılavuz b. Aslıhan ve Süleyman b. Kasap ve gayruhüm.

(ÜSKÜDAR09 - cilt: 4, sayfa: 158 - Hüküm no: 284 - Orijinal metin no: [34a-4])﻿

﻿

﻿

285. Hüküm

Şahsın mahkemeye gelmesine kefil olma

Vech-i tahrîr-i hur[û]f oldur ki Yusuf nâm yava şahsın nefsinden kefîl taleb olundukda Hamamcı Mahmud kefîl olup tescîl olundu.

(ÜSKÜDAR09 - cilt: 4, sayfa: 158 - Hüküm no: 285 - Orijinal metin no: [34a-5])﻿

﻿

﻿

286. Hüküm

Mustafa’nın Yani b. Angelo’ya borcunu ödemesi

Sebeb-i tahrîr-i sicil budur ki Yani b. Angelo nâm zimmî Mustafa nâm şahsı meclisi şer‘a ihzâr eyleyip takrîr-i merâm kılıp eyitdi ki senin zimmetinde altmış beş akçem vardır deyicek mezbûr Mustafa Kara Nikola’ya verdim deyicek mezkûr Nikola’ya verdiğine kabûl eylemeyip mezbûrdan Yani’ye meblağ-ı merkūm hükm olunup tescîl olundu.

Şuhûdü’l-hâl: Şaban b. Abdullah ve Kılavuz b. Aslıhan ve gayruhüm.

(ÜSKÜDAR09 - cilt: 4, sayfa: 159 - Hüküm no: 286 - Orijinal metin no: [34b-1])﻿

﻿

﻿

287. Hüküm

Kara Bâli’nin Bayezid b. Şaban’a araba bedelinden borçlu olduğu

Sebeb-i tahrîr-i hurûf budur ki Kara Bâli şer‘-i şerîf meclisinde ikrâr [ve] i‘tirâf edip dedi ki Bayezid b. Şaban nâm kimesne[ye] araba bahâsından yetmiş akçe deynim vardır deyicek mukırr-ı mezbûru mukarrun lehü’l-mezbûr Şaban tasdîk edip bi’t-taleb tescîl olundu.

Şuhûdü’l-hâl: Bâli b. Aslıhan ve İskender b. Abdullah ve gayruhüm. muhzır Kılavuz havâle

(ÜSKÜDAR09 - cilt: 4, sayfa: 159 - Hüküm no: 287 - Orijinal metin no: [34b-2])﻿

﻿

﻿

288. Hüküm

Ahmed adlı sığırtmacın Kara Hasan’a ait öküzü öldürdüğü

Sebeb-i tahrîr-i sicil budur ki Karye-i Bulgurlu’dan Kara Hasan nâm kimesne şer‘-i şerîf meclisine Ahmed nâm sığırtmacı ihzâr eyleyip takrîr-i merâm kılıp eyitdi ki mezbûr Ahmed benim bir öküzüm helâk eyledi deyicek merkūm Ahmed[’d]en su’âl olıcak bi’l-muvâcehe tasdîk edip bi’t-taleb tescîl olundu.

Şuhûdü’l-hâl: Kılavuz b. Aslıhan ve Pîrî Halîfe b. ( ) ve Dede b. Hasan ve gayruhüm.

(ÜSKÜDAR09 - cilt: 4, sayfa: 159 - Hüküm no: 288 - Orijinal metin no: [34b-3])﻿

﻿

﻿

289. Hüküm

Mustafa b. Hasan’ın İbrahim b. Hızır’dan alacağının muhzır Kılavuz’a havale olunduğu

Sebeb-i tahrîr-i sicil budur ki Mustafa b. Hasan şer‘-i şerîf meclisine İbrahim b. Hızır nâm kimesneden iki yüz akçe taleb edip mezbûr İbrahim dahi ikrâr edip muhzır Kılavuz havâle olup meblağ-ı mezbûr hükm olundu. Tahrîren fî evâhiri Cemâziyelevvel sene 941.

Şuhûdü’l-hâl: Bekir Halîfe b. Yusuf ve Dede b. Hasan ve gayruhüm.

(ÜSKÜDAR09 - cilt: 4, sayfa: 159 - Hüküm no: 289 - Orijinal metin no: [34b-4])﻿

﻿

﻿

290. Hüküm

Sultan bt. İsa’nın Mevlâna Ali Halife’yi vekil tayin ettiği

Vech-i tahrîr-i kaziyye oldur ki Sultan bt. İsâ Bâli kıbelinden Mevlânâ Ali Halîfe’nin vekâleti müezzin Mahmud b. İshak ve Yusuf b. Abdullah şehâdetleri sâbit olup bi’t-taleb tescîl olundu. Tahrîren fî evâili Cemâziyelevvel sene 941.

Şuhûdü’l-hâl: Bâli b. Aslıhan ve Müstecib Fakīh ve gayruhüm.

(ÜSKÜDAR09 - cilt: 4, sayfa: 160 - Hüküm no: 290 - Orijinal metin no: [34b-5])﻿

﻿

﻿

291. Hüküm

Hamamcı Mahmud’un Sultan bt. İsa’ya borçlu olduğu

Sebeb-i tahrîr-i sicil budur ki Hamamcı Mahmud şer‘-i şerîf meclisinde ikrâr [ve] i‘tirâf kılıp eyitdi ki işbu Alâaddin Halîfe’nin müvekkili olan Sultan bt. İsâ Bâli nâm hâtuna üç bin sekiz yüz [akçe] lâzımü’l-edâ ve vâcibü’l-kazâ deynim vardır deyicek mezbûre Sultan’ın vekîli olan Alâaddin Halîfe bi’l-muvâcehe tasdîk edip zikr olan meblağımın ahzına muhzır Kılavuz havâle olunup ve bi’t-taleb tescîl olundu. Tahrîren fî evâili Cemâziyelevvel sene 941.

Şuhûdü’l-hâl: Müstecib Fakīh b. ( ) ve Bâli b. Aslıhan ve gayruhüm.

(ÜSKÜDAR09 - cilt: 4, sayfa: 160 - Hüküm no: 291 - Orijinal metin no: [35a-1])﻿

﻿

﻿

292. Hüküm

Kethüdâ Şaban’daki paranın mîrî atların bakıcılığını yapan Hüseyin b. Abdullah’a verilmesi

Vech-i tahrîr-i hurûf oldur ki Üsküdar’da mîrî atlar hizmetin [edâ] eden Hüseyin b. Abdullah, Kethüdâ Şaban nâm kimesne[yi] ihzâr eyleyip mezbûr Şaban’ın mahallesine ihtiyârlarıyla tevzî‘ olan akçe mezbûr Şaban’dan merkūm Hüseyin’e hükm olundu.

Şuhûdü’l-hâl: Hüsrev b. Yakub ve Bâli b. Aslıhan ve gayruhüm mine’l-hâzırîn.

(ÜSKÜDAR09 - cilt: 4, sayfa: 160 - Hüküm no: 292 - Orijinal metin no: [35a-2])﻿

﻿

﻿

293. Hüküm

Hamza Fakih Vakfı’na ait nalband dükkânının tasarrufunun tekrar Şaban’a verildiği

Sebeb-i tahrîr-i hurûf oldur ki Kasaba-i Üsküdar’da merhûm Hamza Fakī’nin vakıf dükkânlarından nalband dükkânı ki Şaban nâm kimesnenin tasarrufunda olan dükkânı mezbûr Şaban üzerinde seksen akçeye mukarrer olup tescîl olundu. Tahrîren fî evâili Cemâziyelevvel sene 941.

(ÜSKÜDAR09 - cilt: 4, sayfa: 160 - Hüküm no: 293 - Orijinal metin no: [35a-3])﻿

﻿

﻿

294. Hüküm

Hamza Fakih Vakfı’na ait nalband dükkânının tasarrufunun Şaban’a verildiği

Vech-i tahrîr-i hurûf oldur ki Merhûm-ı mezbûr Hamza Fakī’nin dükkânlarından nalband dükkânı ki diğer Şaban’ın tasarrufunda olan dükkânı merkūm Şaban seksen beş akçeye kabûl eyledim deyicek mâ hüve’l-vâkī‘ bi’t-taleb tescîl olundu. Târihü’l-mezbûr

Şuhûdü’l-hâl: Bâli b. Aslıhan ve Mustafa b. Sinan ve Hızır b. Ahmed ve gayruhüm.

(ÜSKÜDAR09 - cilt: 4, sayfa: 161 - Hüküm no: 294 - Orijinal metin no: [35a-4])﻿

﻿

﻿

295. Hüküm

Hüseyin b. Abdullah’ın Mustafa Bey b. Abdullah’a arpa bedelinden borçlu olduğu

Vech-i tahrîr-i hurûf oldur ki Hüseyin b. Abdullah şer‘-i şerîf meclisinde ikrâr edip dedi ki işbu Mustafa Bey b. Abdullah nâm kimesneye arpa bahâsından üç yüz seksen akçe deynim vardır deyicek mezbûr Mustafa Bey bi’l-muvâcehe tasdîk edip bi’t-taleb tescîl olundu.

Şuhûdü’l-hâl: Kılavuz b. Aslıhan ve kâtibü’l-hurûf Abdülkādir ve gayruhüm.

(ÜSKÜDAR09 - cilt: 4, sayfa: 161 - Hüküm no: 295 - Orijinal metin no: [35a-5])﻿

﻿

﻿

296. Hüküm

Fatma bt. Cafer’in Fatma bt. Turhan’dan parasını aldığı

Vech-i tahrîr-i hurûf oldur ki Fatma bt. Cafer meclisi şer‘de ikrâr [ve] i‘tirâf edip dedi ki Fatma bt. Turhan’da beş yüz akçe alımım var idi hâliyâ bî-kusûr aldım deyicek mezbûre Fatma bt. Turhan bi’l-muvâcehe tasdîk edip mâ hüve’l-vâkī‘ bi’t-taleb tescîl olundu.

Şuhûdü’l-hâl: Hoca Kābil b. ( ) ve Hacı Pîrî ve Bâli b. Aslıhan ve İbrahim b. Gündüz ve Halil b. Kara Bey ve Ahmed b. Mahmud ve Mustafa b. Abdullah el-Hacı ve gayruhüm.

(ÜSKÜDAR09 - cilt: 4, sayfa: 161 - Hüküm no: 296 - Orijinal metin no: [35b-1])﻿

﻿

﻿

297. Hüküm

Fatma bt. Cafer’in eşinden kalan ev hissesi yerine para aldığı

Sebeb-i tahrîr-i hurûf [oldur ki] Fatma bt. Cafer meclisi şer‘de ikrâr [ve] i‘tirâf edip dedi ki zevcimden irsle intikāl eden evden altı yüz akçelik hisse aldım zikr olan evden hissem kalmadı deyicek mezkûr ikrârını vasî olan Mustafa bi’l-muvâcehe tasdîk edip tescîl olundu.

Şuhûdü’l-hâl: Mezkûrûn.

(ÜSKÜDAR09 - cilt: 4, sayfa: 162 - Hüküm no: 297 - Orijinal metin no: [35b-2])﻿

﻿

﻿

298. Hüküm

Fatma bt. Cafer’in ölen kocası Mustafa’dan mehir ve nafaka olarak alacağının bulunmadığı

Sebeb-i tahrîr-i sicil budur ki Fatma bt. Cafer meclisi şer‘de ikrâr [ve] i‘tirâf edip dedi ki beş yüz akçe mehrimden ve nafakamdan ve cürümden ve ba‘de’l-yevm zevcim Mustafa ile da‘vâm ve nizâ‘ım olmaya ve mezbûr mehrimden ve cürümden ferâgat eyledim deyicek ve mezbûr hâtun dahi eğer şimden sonra merkūm zevcim ile nizâ‘ ve husûmet edersem ınde’ş-şer‘ istimâ‘ olunmaya ve hem mezkûr zevcim Mustafa’ya dört bin akçe dahi deynim olsun dedikden sonra mezkûrların ikrârları istimâ‘ olunup kavilleri bi hasebi’ş-şer‘ mu‘teber görülüp mâ hüve’l-vâkī‘ bi’t-taleb tescîl olundu.

Şuhûdü’l-hâl: Mezkûrûn.

(ÜSKÜDAR09 - cilt: 4, sayfa: 162 - Hüküm no: 298 - Orijinal metin no: [35b-3])﻿

﻿

﻿

299. Hüküm

Fatma bt. Cafer’in yetim Hüseyin’in nafakasını sağlayacağı

Vech-i tahrîr-i hurûf oldur ki Fatma bt. Cafer meclisi şer‘de ikrâr [ve] i‘tirâf edip dedi ki hacrimde olan Hüseyin nâm yetimimi cersiz nafakasın veririm dedikden sonra mezkûrun ikrârı istimâ‘ olunup merkūm Mustafa talebiyle tescîl olundu.

Şuhûdü’l-hâl: Mezkûrûn.

(ÜSKÜDAR09 - cilt: 4, sayfa: 162 - Hüküm no: 299 - Orijinal metin no: [35b-4])﻿

﻿

﻿

300. Hüküm

Toma b. Todora’nın çalınan seravilinin Dündar’ın eşyaları arasından çıktığı

Vech-i tahrîr-i hurûf oldur ki Toma b. Todora ile Dündar şer‘-i şerîf meclisinde hâzırân olup mezbûr Toma esbâbım içinden bir serâvîlim gitti hâliyâ merkūm Dündar’ın esbâbı içinde bulundu deyicek mezkûr Dündar ikrâr eyleyip mâ hüve’l-vâkī‘ bi’t-taleb tescîl olundu. Tahrîren fî evâili Cemâziyelevvel sene 941.

Şuhûdü’l-hâl: Hayreddin b. Ahmed ve Pervâne b. Abdullah ve gayruhüm.

(ÜSKÜDAR09 - cilt: 4, sayfa: 162 - Hüküm no: 300 - Orijinal metin no: [36a-1])﻿

﻿

﻿

301. Hüküm

Todora’nın Çoban’a borçlu olduğu

Vech-i tahrîr-i hurûf oldur ki Karye-i İstavros’dan Todora ile Çoban nâm kimesne meclisi şer‘de beraber olunup mezbûr Todora’dan merkūm Çoban’a yüz yetmiş akçe hükm olundu ve bi’t-taleb tescîl olundu.

Şuhûdü’l-hâl: Kılavuz b. Aslıhan ve Mustafa b. Sinan ve gayruhüm.

(ÜSKÜDAR09 - cilt: 4, sayfa: 163 - Hüküm no: 301 - Orijinal metin no: [36a-2])﻿

﻿

﻿

302. Hüküm

Ali b. Çepni’nin Manol b. Andriye’ye ödünç verdiği

Sebeb-i tahrîr-i sicil budur ki Manol b. Andriye şer‘-i şerîf meclisinde ikrâr [ve] i‘tirâf kılıp işbu Ali b. Çepni’ye beş yüz akçe karz-ı hasenden ve beş yüz akçe kefâletten cem‘an bin akçe lâzımü’l-edâ ve vâcibü’l-îfâ deynim vardır deyicek mukırr-ı mezbûru mukarrun lehü’l-mezbûr Ali bi’l-muvâcehe tasdîk edip bi’t-taleb tescîl olundu.

Şuhûdü’l-hâl: Mütevellî Ali b. Abdullah ve Mustafa b. Sinan ve Hoca Abdullah b. Bahşî ve gayruhüm.

(ÜSKÜDAR09 - cilt: 4, sayfa: 163 - Hüküm no: 302 - Orijinal metin no: [36a-3])﻿

﻿

﻿

303. Hüküm

Dimitri b. Keremidin’in Yorgi Dali’ye kefaletten borçlu olduğu

Vech-i tahrîr-i hurûf oldur ki Dimitri b. Keremidin nâm zimmî meclisi şer‘de ikrâr edip dedi ki Yorgi Dali nâm zimmîye kefâletten altı yüz altmış beş akçe deynim vardır deyicek mezkûrun ikrârın merkūm Yorgi bi’l-muvâcehe tasdîk bi’t-taleb tescîl olundu. Zikr [olan] meblağın ahzına muhzır Kılavuz havâle. Tahrîren fî evâsıtı Cemâziyelevvel sene 941. [Şuhûdü’l-hâl]: Müstecib Halîfe ve Mehmed Çelebi b. Fethi Çelebi ve Aydın b. İbrahim ve gayruhüm.

(ÜSKÜDAR09 - cilt: 4, sayfa: 163 - Hüküm no: 303 - Orijinal metin no: [36a-4])﻿

﻿

﻿

304. Hüküm

Papa Yani b. Papaz’ın Yorgi Dali’ye kefaletten borçlu olduğu

Vech-i tahrîr-i hurûf oldur ki Karye-i İstavros’dan Papa Yani b. Papaz meclisi şer‘de ikrâr [ve] i‘tirâf kılıp eyitdi ki işbu Yorgi Dali nâm zimmîye kefâletten dört yüz altmış sekiz akçe deynim vardır deyicek mukırr-ı mezbûru mukarrun lehü’l-mezbûr Yorgi bi’l-muvâcehe tasdîk edip bi’t-taleb tescîl olundu. Muhzır Kılavuz havâle.

Şuhûdü’l-hâl: Müstecib Fakīh ve Dede b. Hasan ve Aydın b. ( ) ve gayruhüm.

(ÜSKÜDAR09 - cilt: 4, sayfa: 164 - Hüküm no: 304 - Orijinal metin no: [36b-1])﻿

﻿

﻿

305. Hüküm

Tırani b. Androniko’nun Emir b. Çepni’ye kefaletten borçlu olduğu

Sebeb-i tahrîr-i sicil budur ki Karye-i Çengel’den Tırani b. Androniko şer‘-i şerîf meclisinde ikrâr [ve] i‘tirâf kılıp eyitdi ki işbu sâhibü’s-sicil Emir b. Çepni’ye kefâletten Haroz nâm zimmîden olan akçesine ben mala kefîl olup elân iki bin akçe deynim vardır deyn-i lâzımü’l-edâ ve vâcibü’l-îfâ deynimdir deyicek mukırr-ı mezbûru mukarrun lehü’l-mezbûr Çepni bi’l-muvâcehe tasdîk edip mâ hüve’l-vâkī‘ bi’t-taleb tescîl olundu. Tahrîren fî evâsıtı Cemâziyelevvel sene 941.

Şuhûdü’l-hâl: Halil b. Kara Bey ve İbrahim b. Ahmed ve Durmuş b. Dündar ve Dede b. Hasan ve Bâli b. Aslıhan ve gayruhüm.

(ÜSKÜDAR09 - cilt: 4, sayfa: 164 - Hüküm no: 305 - Orijinal metin no: [36b-2])﻿

﻿

﻿

306. Hüküm

Odacı Yani’nin Çadırcı Hüseyin b. Abdullah’a borçlu olduğu

Vech-i tahrîr-i hurûf oldur ki Karye-i Kartal’dan Odacı Yani şer‘-i şerîf meclisinde ikrâr [ve] i‘tirâf kılıp eyitdi ki işbu sâhibü’s-sicil Çadırcı Hüseyin b. Abdullah nâm kimesne[ye] karz-ı hasenden altı yüz akçe lâzımü’l-edâ deynim vardır deyicek mukırr-ı mezbûru mukarrun lehü’l-mezbûr Hüseyin bi’l-muvâcehe tasdîk edip bi’t-taleb tescîl olundu.

Şuhûdü’l-hâl: Mustafa Bey b. Abdullah ve Bâli b. Aslıhan ve gayruhüm.

(ÜSKÜDAR09 - cilt: 4, sayfa: 164 - Hüküm no: 306 - Orijinal metin no: [36b-3])﻿

﻿

﻿

307. Hüküm

Tırani’nin Emir b. Çepni’ye kefaletten olan borcuna Todora’nın kefil olduğu

Vech-i tahrîr-i hurûf oldur ki Karye-i Çengel’den Tırani nâm zimmî Emir b. Çepni’ye iki bin akçe kefâletten deynim vardır dedikden sonra zikr olan meblağın edâsına oğlu Todora nâm kâfir kefîl bi’l-mâl oldum dedikden sonra on gün[e] değin kefîl bi’l-mâl oldum deyicek mezkûr ikrârı bi’t-taleb tescîl olundu.

Şuhûdü’l-hâl: İsâ b. el-Emîn ve kâtibü’l-hurûf Abdülkādir ve gayruhüm.

(ÜSKÜDAR09 - cilt: 4, sayfa: 165 - Hüküm no: 307 - Orijinal metin no: [36b-4])﻿

﻿

﻿

308. Hüküm

[Emir b.] Çepni’nin Odacı Yani’den alacaklı olduğu

Vech-i tahrîr-i hurûf oldur ki Çepni oğlu ile Odacı Yani meclisi şer‘de hâzırân mezbûr Çepni merkūm Yani’den karz-ı hasenden iki bin akçe alım taleb edicek mezbûr Yani bin akçeliğe ikrâr edip ve bin [akçe]si için mezbûr Çepni’den beyyine taleb olundukda udûl-i müslimînden Hasan b. Sagīr ve Şaban b. Mehmed ve Ali b. Musa ve Sâdık b. Mustafa şehâdetleri ile bin akçe dahi sâbit olup mâ hüve’l-vâkī‘ bi’t-taleb tescîl olunup zikr olan meblağın ahz[ına] muhzır Kılavuz havâle olundukda tescîl olundu.

Şuhûdü’l-hâl: Dede b. Hasan ve Sefer b. Yusuf ve Safâ b. Mehmed ve gayruhüm.

(ÜSKÜDAR09 - cilt: 4, sayfa: 165 - Hüküm no: 308 - Orijinal metin no: [37a-1])﻿

﻿

﻿

309. Hüküm

Dali’nin borcuna Yakob b. Yorgi’nin kefil olduğu

Sebeb-i tahrîr-i sicil budur ki Karye-i İstavros’dan Dali nâm zimmînin üzerinde yedi yüz yetmiş akçeyi karye-i mezbûrdan Yakob b. Yorgi kefîl bi’l-mâl olup bi’t-taleb tescîl olundu.

Şuhûdü’l-hâl: Ali b. Musa ve Hüsrev b. Yakub ve gayruhüm.

(ÜSKÜDAR09 - cilt: 4, sayfa: 165 - Hüküm no: 309 - Orijinal metin no: [37a-2])﻿

﻿

﻿

310. Hüküm

Dimitri b. Keremidin’in borcuna eşi Gorina ve Yorgi b. Keremidin’in kefil oldukları

Vech-i tahrîr-i hurûf oldur ki Dimitri b. Keremidin üzerinde yedi yüz yetmiş akçeye avrat[ı] Gorina ve Yorgi b. Keremidin kefîl bi’l-mâl olup bi’t-taleb tescîl olundu. Tahrîren fî evâsıtı Cemâziyelevvel sene 941.

Şuhûdü’l-hâl: Mezkûrûn.

(ÜSKÜDAR09 - cilt: 4, sayfa: 165 - Hüküm no: 310 - Orijinal metin no: [37a-3])﻿

﻿

﻿

311. Hüküm

Papaz’ın borcuna Dimitri b. Keremidin’in kefil olduğu

Vech-i tahrîr-i hurûf oldur ki Karye-i İstavros’dan Papaz nâm zimmînin üzerinde yedi yüz yetmiş akçeye Dimitri b. Keremidin kefîl bi’l-mâl olup bi’t-taleb tescîl olundu.

Şuhûdü’l-hâl: Mezkûrûn.

(ÜSKÜDAR09 - cilt: 4, sayfa: 166 - Hüküm no: 311 - Orijinal metin no: [37a-4])﻿

﻿

﻿

312. Hüküm

Manol b. Andriye’nin borcuna eşi İrine bt. Nikola’nın kefil olduğu

Vech-i tahrîr-i hurûf oldur ki Manol b. Andriye’de olan bin yüz elli akçeye avratı İrine bt. Nikola kefîl bi’l-mâl olup bi’t-taleb tescîl olundu. Târihü’l-mezbûr, Şuhûdü’l-mezkûr.

(ÜSKÜDAR09 - cilt: 4, sayfa: 166 - Hüküm no: 312 - Orijinal metin no: [37a-5])﻿

﻿

﻿

313. Hüküm

Câbi İbrahim’in Hüseyin Çelebi’ye borçlu olduğu

Vech-i tahrîr-i hurûf oldur ki Câbi İbrahim şer‘-i şerîf meclisinde ikrâr [ve] i‘tirâf kılıp eyitdi ki işbu Hüseyin Çelebi’ye yüz elli akçeye mu‘âmeleden ve asıldan deynim vardır deyicek mezkûr Hüseyin bi’l-muvâcehe tasdîk edip bi’t-taleb tescîl olundu.

Şuhûdü’l-hâl: Bâli b. Aslıhan ve Dede b. Hasan ve gayruhüm.

(ÜSKÜDAR09 - cilt: 4, sayfa: 166 - Hüküm no: 313 - Orijinal metin no: [37b-1])﻿

﻿

﻿

314. Hüküm

Sığırtmaç Ali’nin Nefsâ Hatun’un sığırını öldürdüğü

Vech-i tahrîr-i hurûf oldur ki Karye-i Bulgurlu[’dan] Nefsâ Hâtun nâm hâtun karye-i mezbûrenin sığırtmacı Ali nâm kimesne[yi] ihzâr eyleyip takrîr-i merâm kılıp dedi ki bir sığırım zâyi‘ eyledin deyicek mezkûr inkâr eyledi ba‘de inkâr mezbûre hâtundan sığırı teslîm eylediğine beyyine taleb olundu. Musa b. Hüseyin ve Haydar b. Mahmud şehâdetleri ile sâbit olup tescîl olundu.

Şuhûdü’l-hâl: Ahmed Kethüdâ ve Bâli b. Aslıhan ve gayruhüm.

(ÜSKÜDAR09 - cilt: 4, sayfa: 166 - Hüküm no: 314 - Orijinal metin no: [37b-2])﻿

﻿

﻿

315. Hüküm

Yorgi’nin Emir b. Çepni’ye buğday borçlu olduğu

Vech-i tahrîr-i hurûf oldur ki Karye-i Kadı’dan Yorgi nâm zimmî şer‘-i şerîf meclisinde ikrâr [ve] i‘tirâf edip dedi ki işbu Emir b. Çepni’ye yirmi bir buçuk kile buğday deynim vardır deyicek mukırr-ı mezbûru mukarrun lehü’l-mezbûr Çepni bi’l-muvâcehe tasdîk edip bi’t-taleb tescîl olundu.

Şuhûdü’l-hâl: Burhan b. Hasan ve Mübâşir ve Âşık b. Hasan ve Bâli b. Aslıhan ve gayruhüm.

(ÜSKÜDAR09 - cilt: 4, sayfa: 166 - Hüküm no: 315 - Orijinal metin no: [37b-3])﻿

﻿

﻿

316. Hüküm

Bulgurlu sığırtmacının Azoniko’nun bostanına verdiği zararı tazmin etmesi

Vech-i tahrîr-i hurûf oldur ki Karye-i Kadı’dan Azoniko nâm [zimmî]nin bostanını karye-i Bulgurlu sığırtmacı bir mikdâr bostan hâsılın zâyi‘ eyleyip ehl-i hibreden Burhan ve Âşık mezkûr bostanın üzerine varıp zararın elli akçeye tahmîn eyleyip mezkûr sığırtmaçtan elli akçeye hükm olunup tescîl olundu.

Şuhûdü’l-hâl: Bâli b. Aslıhan ve Urgancı oğlu ve gayruhüm.

(ÜSKÜDAR09 - cilt: 4, sayfa: 167 - Hüküm no: 316 - Orijinal metin no: [37b-4])﻿

﻿

﻿

317. Hüküm

Şahsın mahkemeye gelmesine kefil olma

Sebeb-i tahrîr-i sicil budur ki Karye-i Kuzguncuk’tan İrine nâm hâtundan nefsinden kefîl taleb olundukda zevc[i] Sarı kefîl olup tescîl olundu.

Şuhûdü’l-hâl: Bâli b. Aslıhan ve gayruhüm.

(ÜSKÜDAR09 - cilt: 4, sayfa: 167 - Hüküm no: 317 - Orijinal metin no: [37b-5])﻿

﻿

﻿

318. Hüküm

Yorgi b. Sulayid’in Emir b. Çepni’ye olan buğday borcunun Abdi adlı kişiye havale olunduğu

Sebeb-i tahrîr-i hurûf oldur ki Karye-i Kadı’dan Yorgi [b.] Sulayid nâm zimmîden Emir b. Çepni’ye yirmi bir buçuk kile buğday hükm olunup mezkûrların rızâları ile zikr olan buğdayın üç yüz seksen yedi akçe[ye] karye-i Bulgurlu’dan Abdi nâm kimesne havâle olunup bi’t-taleb tescîl olundu. Tahrîren fî evâili Cemâziyelevvel [sene] 941.

Şuhûdü’l-hâl: Bâli b. Aslıhan ve Burhan b. Hasan ve gayruhüm

(ÜSKÜDAR09 - cilt: 4, sayfa: 167 - Hüküm no: 318 - Orijinal metin no: [38a-1])﻿

﻿

﻿

319. Hüküm

Emir b. Çepni’nin Dimitri b. Yani’ye ödünç verdiği

Vech-i tahrîr-i hurûf oldur ki Dimitri b. Yani şer‘-i şerîf meclisinde ikrâr [ve] i‘tirâf kılıp eyitdi ki işbu Emir b. Çepni’ye bin akçe karz-ı hasenden ve yüz akçe hâtem bahâsından cem‘an bin yüz akçe lâzımü’l-edâ ve vâcibü’l-kazâ deynim vardır deyicek mukırr-ı mezbûru mukarrun lehü’l-mezbûr Emir b. Çepni bi’l-muvâcehe tasdîk edip bi’t-taleb tescîl olundu.

Şuhûdü’l-hâl: Köse b. Mustafa ve İbrahim b. Gündüz ve Burak Reis ve Budak b. Dâvud ve Mustafa b. Ramazan ve Hacı Bey b. Abdullah ve gayruhüm.

(ÜSKÜDAR09 - cilt: 4, sayfa: 167 - Hüküm no: 319 - Orijinal metin no: [38a-2])﻿

﻿

﻿

320. Hüküm

Odacı Yani’nin Emir b. Çepni’ye olan borcuna Mihal Yani ve Papaz’ın kefil oldukları

Sebeb-i tahrîr-i hurûf oldur ki Karye-i Kartal’dan Odacı Yani şer‘-i şerîf meclisinde ikrâr [ve] i‘tirâf edip dedi ki işbu Emir b. Çepni’ye üç bin akçe karz-ı hasenden lâzımü’l-edâ ve vâcibü’l-kazâ deynim vardır deyicek karye-i mezbûrdan Mihal b. Yani ve Papaz nâm zimmîler kefîl bi’l-mâl olduk dediklerinden sonra mâ hüve’l-vâkī‘ Emir talebiyle tescîl olundu. Tahrîren fî evâhiri Cemâziyelevvel sene 941.

Şuhûdü’l-hâl: Mezkûrûn.

(ÜSKÜDAR09 - cilt: 4, sayfa: 168 - Hüküm no: 320 - Orijinal metin no: [38a-3])﻿

﻿

﻿

321. Hüküm

Mihal b. Yani’nin Emir b. Çepni’ye borçlu olduğu

Vech-i tahrîr-i hurûf oldur ki Mihal b. Yani meclisi şer‘de ikrâr edip dedi ki işbu Emir b. Çepni’ye iki bin iki yüz akçe lâzımü’l-edâ deynim vardır deyicek mukırr-ı mezbûru mukarrun lehü’l-mezbûr Emir bi’l-muvâcehe tasdîk edip mâ hüve’l-vâkī‘ bi’t-taleb tescîl [olundu]. Târihü’l-mezbûr, Şuhûdü’l-mezkûr.

(ÜSKÜDAR09 - cilt: 4, sayfa: 168 - Hüküm no: 321 - Orijinal metin no: [38a-4])﻿

﻿

﻿

322. Hüküm

Âmil Mahmud’un sarhoş olduğu

Vech-i tahrîr-i hurûf oldur ki Mahmud nâm âmilin meclisi şer‘de hamr içip sarhoş idiği Hüsrev ve Dede şehâdetleri ile sâbit olup tescîl olundu.

Şuhûdü’l-hâl: Cafer b. Hızır ve İskender b. ( ) ve gayruhüm.

(ÜSKÜDAR09 - cilt: 4, sayfa: 168 - Hüküm no: 322 - Orijinal metin no: [38b-1])﻿

﻿

﻿

323. Hüküm

Zaroz b. Yani’nin [Emir b.] Çepni’ye borçlu olduğu

Vech-i tahrîr-i hurûf oldur ki Karye-i Darıca’dan Zaroz b. Yani meclisi şer‘de bi’t-tav‘ ve’r-rızâ ikrâr edip Çepni oğlundan iki bin akçe mu‘âmeleye almış idim karye-i Çengel’den Dranoz b. Androniko kefîl bi’l-mâl olmuş idi deyû ikrâr deftere kayd olundu. Tahrîren fî evâhiri Cemâziyelevvel sene ihdâ ve erba‘în ve tis‘a mi’e.

Şuhûdü’l-hâl: Dede b. Hasan ve Bâli b. Aslıhan ve Karagöz b. Karîb.

(ÜSKÜDAR09 - cilt: 4, sayfa: 169 - Hüküm no: 323 - Orijinal metin no: [38b-2])﻿

﻿

﻿

324. Hüküm

Süleyman b. Sabuncu’nun Hasan Bey Vakfı’na olan borcuna Deniz Demirci’nin kefil olduğu

Sebeb-i tahrîr-i sicil budur ki Süleyman b. Sabuncu şer‘-i şerîf meclisinde ikrâr [ve] i‘tirâf edip dedi ki merhûm Hasan Bey vakf ettiği akçeden işbu sâhibü’s-sicil mütevellî Şaban’a beş yüz akçe lâzımü’l-edâ ve vâcibü’l-kazâ deynim vardır deyicek mukırr-ı mezbûru mukarrun lehü’l-mezbûr Şaban bi’l-muvâcehe tasdîk edip zikr olan meblağ[a] Deniz Demirci kefîl bi’l-mâl oldum deyicek mâ hüve’l-vâkī‘ bi’t-taleb tescîl olundu. Tahrîren fî şehri Muharremi’l-harâm sene 941.

Şuhûdü’l-hâl: Hızır İsâ Halîfe b. Fazlullah ve Bâli b. Aslıhan ve gayruhüm.

(ÜSKÜDAR09 - cilt: 4, sayfa: 169 - Hüküm no: 324 - Orijinal metin no: [38b-3])﻿

﻿

﻿

325. Hüküm

Şaban’ın şırlağan yağı satışında narha uymadığı

Sebeb-i tahrîr-i sicil budur ki Şaban nâm pazarcı şîrlağan yağı eksik bey‘ edip subaşı talebiyle mâ hüve’l-vâkī‘ bi’t-taleb tescîl olundu. Tahrîren fî evâsıtı Cemâziyelevvel sene 941.

(ÜSKÜDAR09 - cilt: 4, sayfa: 169 - Hüküm no: 325 - Orijinal metin no: [38b-4])﻿

﻿

﻿

326. Hüküm

Zaroz’un Dranoz’a borçlu olduğu

Vech-i tahrîr-i hurûf oldur ki Karye-i Darıca’dan Zaroz nâm zimmî meclisi şer‘de ikrâr [ve] i‘tirâf kılıp eyitdi ki karye-i Çengel’den Dranoz nâm zimmîye iki bin akçe deynim vardır deyicek mukırr-ı mezbûru mukarrun lehü’l-mezbûr Dranoz bi’l-muvâcehe tasdîk edip bi’t-taleb tescîl olunup zikr olan meblağın ahzına muhzır Kılavuz havâle olunup tescîl olundu.

Şuhûdü’l-hâl: Yaycı Reis ve Budak b. Hoca Kābil ve Bâli b. Aslıhan ve gayruhüm.

(ÜSKÜDAR09 - cilt: 4, sayfa: 169 - Hüküm no: 326 - Orijinal metin no: [38b-5])﻿

﻿

﻿

327. Hüküm

Dimitri’nin Ali b. Abdullah’a borçlu olduğu

Vech-i tahrîr-i hurûf oldur ki Dimitri nâm zimmî meclisi şer‘de ikrâr [ve] i‘tirâf edip dedi ki işbu Ali b. Abdullah nâm kimesneye yüz altmış akçeye lâzımü’l-edâ ve vâcibü’l-kazâ deynim vardır deyicek mukırr-ı mezbûru mukarr-ı mezbûr Ali bi’l-muvâcehe tasdîk edip tescîl olundu.

Şuhûdü’l-hâl: Dede b. Hasan ve Mehmed Çelebi b. ( ) ve gayruhüm.

(ÜSKÜDAR09 - cilt: 4, sayfa: 170 - Hüküm no: 327 - Orijinal metin no: [38b-6])﻿

﻿

﻿

328. Hüküm

Emir b. Çepni’nin Zaroz’dan alacağı parayı kefil Dranoz’dan aldığı

Sebeb-i tahrîr-i sicil budur ki Emir b. Çepni şer‘-i şerîf-i Nebevî meclisinde ikrâr [ve] i‘tirâf edip dedi ki karye-i Darıca’dan Zaroz nâm zimmîye iki bin akçe vermiş idim karye-i Çengel’den Dranoz nâm kâfir zikr olan mala kefîl bi’l-mâl olmuş idi hâliyâ mezkûr Dranoz’dan zikr olan akçeyi bî-kusûr aldım mezbûrların üzerlerinde bir akçem ve bir habbem kalmadı min ba‘d da‘vâm ve nizâ‘ım yoktur deyicek mukırr-ı mezbûru mukarrun lehü’l-mezbûr Dranoz tasdîk [edip] dedi ki mezbûr Çepni’ye kefâletten lâzım olan deynimi bî-kusûr verdim haklaştık dedikden sonra mezkûrların ikrârları istimâ‘ olup mâ hüve’l-vâkī‘ mezbûr Dranoz talebiyle tescîl olundu. Tahrîren fî evâili Cemâziyelâhir sene 941.

Şuhûdü’l-hâl: Yakub Halîfe b. Ali ve Kepçe Süleyman b. Abdi ve Bâli b. Aslıhan ve gayruhüm.

(ÜSKÜDAR09 - cilt: 4, sayfa: 170 - Hüküm no: 328 - Orijinal metin no: [39a-1])﻿

﻿

﻿

329. Hüküm

Yetimlere ait bahçenin vasî Toma ve Papayakim tarafından İskender b. Abdullah’a satıldığı

Sebeb-i tahrîr-i sicil budur ki Eftida ve Matyoz ve Perine nâm yetimlere vasî olan Toma b. Canikopulo ile Aleksi nâm yetime vasî olan Papayakim nâm papaz meclisi şer‘de hâzırân olup mezkûr Toma ve Papayakim ikrâr [ve] i‘tirâf kılıp eyitdiler ki mezkûr yetimlere babalarından karye-i Çengel’de intikāl eden bahçeyi işbu İskender b. Abdullah’a on altı bin akçe[ye] bey‘ eyledik dediklerinden sonra mukırrân-ı mezbûrânı mukarrun lehü’l-mezbûr İskender bi’l-muvâcehe tasdîk mâ hüve’l-vâkī‘ bi’t-taleb tescîl olundu.

Şuhûdü’l-hâl: Todora b. Nikola ve Mihal b. Kalod ve Kosta b. Kalod ve Kılavuz b. Aslıhan ve gayruhüm.

(ÜSKÜDAR09 - cilt: 4, sayfa: 170 - Hüküm no: 329 - Orijinal metin no: [39a-2])﻿

﻿

﻿

330. Hüküm

Vasî Toma b. Canikopulo’nun İskender b. Abdullah’a satılan bahçe bedelinin bir kısmını tahsil ettiği

Sebeb-i tahrîr-i sicil budur ki Toma b. Canikopulo şer‘-i şerîf meclisinde ikrâr ve i‘tirâf kılıp eyitdi ki vasî olduğum yetimlerin karye-i Çengel[’d]e olan bahçesini Papayakim nâm papaz ile bey‘ edip işbu sâhibü’s-sicil İskender’e bey‘ ettiğimizden sonra mezkûr İskender’den ben müstakillen iki bin akçesin aldım meblağ-ı mezbûr iki bin akçe işbu mezkûr İskender’den bana vâsıl oldu deyicek mezkûrun ikrârını merkūm İskender bi’l-muvâcehe tasdîk edip mâ hüve’l-vâkī‘ tescîl olundu.

Şuhûdü’l-hâl: Mezkûrûn.

(ÜSKÜDAR09 - cilt: 4, sayfa: 171 - Hüküm no: 330 - Orijinal metin no: [39a-3])﻿

﻿

﻿

331. Hüküm

Mehmed Paşa Vakfı’na ait bostanın İlyas b. Bahşî’ye mukataaya verildiği

Sebeb-i tahrîr-i sicil budur ki Merhûm Mehmed Paşa evkāfına mütevellî olan Şahkulu b. Mehmed şer‘-i şerîf meclisinde ikrâr [ve] i‘tirâf edip dedi ki evkāf-ı mezbûreden kasaba-i Üsküdar’da ma‘lûmetü’l-hudûd bir vakıf bostanı işbu İlyas b. Bahşî’ye üç yılın on bin akçe mukāta‘aya verdim her altı ayda bir yevmü’l-kıst vermek üzre mukāta‘aya verdim deyicek mukırr-ı mezbûru mukarrun lehü’l-mezbûr İlyas bi’l-muvâcehe tasdîk edip zikr olan bostanın mukāta‘asın üç yılı on bin [akçeye] kabûl eyledim dedikden sonra Hasan b. Hızır kefîl bi’l-mâl olup mâ hüve’l-vâkī‘ tescîl olundu. Tahrîren fî evâili Muharremi’l-harâm sene ihdâ ve erba‘în ve tis‘a mi’e.

Şuhûdü’l-hâl: Kılavuz b. Aslıhan ve Hüsrev b. Yakub ve gayruhüm.

(ÜSKÜDAR09 - cilt: 4, sayfa: 171 - Hüküm no: 331 - Orijinal metin no: [39b-1])﻿

﻿

﻿

332. Hüküm

Ramazan ve Mehmed b. Abdullah’ın alacak verecek davasından sulh oldukları

Sebeb-i tahrîr-i sicil budur ki Karye-i Samandıra’dan Ramazan nâm kimesne Mehmed b. Abdullah’ı meclisi şer‘a ihzâr eyleyip müşârün-ileyh Ramazan takrîr-i merâm kılıp eyitdi ki işbu Mehmed’de koyun bahâsından dokuz yüz elli ve Çepni oğluna havâle olandan bin beş yüz mezbûr Mehmed’in üzerinde bu mikdâr akçem vardır hâliyâ taleb ederim deyicek mezkûr Mehmed’den su’âl olundukda cevâb verip dedi ki zikr olan meblağ için mezkûr Ramazan ile ıslâh-ı ibrâ ve ıslâh olmak üzre otuz iki koyun verdim teslîm dahi eyledim ol dahi bedel-i sulhü kabûl ve kabz eyledi dedikde mezkûr Ramazan bi’l-muvâcehe tasdîk edip eyitdi ki koyun bahâsını sulh ettik ve lâkin Emir b. Çepni’ye havâle olan meblağ sulhümüzde bilece dâhil değildir deyicek mezbûr Mehmed’den havâle olan Çepnioğlu akçesi bile dâhildir deyû beyyine taleb olundukda Kāsım Bey b. Abdullah ve Hacı b. Durmuş mezkûr Mehmed’in da‘vâsına mutâbıku’l-lâfz ve’l-ma‘nâ şehâdet-i şer‘iyye kıldıklarından sonra mezkûrların şehâdetleri hayyiz-i kabûlde vâkī‘ olup zikr olan sulh ve ibrânın cevâzına hükm olunup mâ hüve’l-vâkī‘ Mehmed talebiyle tescîl olundu. Tahrîren fî evâsıtı Recebi’l-mürecceb sene ihdâ ve erba‘în ve tis‘a mi’e.

Şuhûdü’l-hâl: Ömer Subaşı Karamanî ve Ahmed Bey b. Abdullah ve Hasan b. Mürsel ve Şaban b. Yusuf ve İbrahim b. Ali ve Hızır muhzır-ı Üsküdar ve Lütfi Reis [b.] Hüdâvendigâr ve gayruhüm.

(ÜSKÜDAR09 - cilt: 4, sayfa: 171 - Hüküm no: 332 - Orijinal metin no: [39b-2])﻿

﻿

﻿

333. Hüküm

Süleyman b. Ali ile Hacı Lütfi b. Hacı Hüseyin’in alacak verecek konularında sulh oldukları

Sebeb-i tahrîr-i sicil oldur ki Süleyman b. Ali şer‘-i şerîf-i Nebevî ve Dîvân-ı lâtîf-i Ahmedî meclisinde bi’t-tav‘ ve’r-rızâ ikrâr ve i‘tirâf kılıp eyitdi ki işbu sâhibü’s-sicil Hacı Lütfi b. Hacı Hüseyin nâm kimesne ile babam zamânından ve kendi zamânımda defâ‘atle alış ve veriş ettikde hâliyâ mezkûr Hacı Lütfi zimmetinde bir akçem ve bir habbem kalmadı min ba‘d mezkûr ile akçe husûsunda da‘vâm ve nizâ‘ım yoktur ve eğer olursa ınde’ş-şer‘ istimâ‘ olunmaya deyicek mukırr-ı mezbûru mukarrun lehü’l-mezbûr Hacı Lütfi bi’l-muvâcehe tasdîk edip mezbûr Süleyman ile alışdan verişten haklaştık üzerimde bir akçesi yoktur dedikden sonra mezkûrların [ikrârları] istimâ‘ olunup mezkûr Hacı [bi]’t-taleb mâ hüve’l-vâkī‘ tescîl olundu. Tahrîren fî evâili Ramazâni’l-mübârek sene 941.

Şuhûdü’l-hâl: Kılavuz b. Aslıhan ve Hızır b. Ahmed ve Hoca Kābil b. Abdullah ve Mütevellî Şahkulu b. Mehmed ve Sungur b. Dursun ve Dede b. Hasan ve Hüsrev b. Yakub Fakīh ve kâtibü’l-hurûf Abdülkādir b. Sâlih ve gayruhüm.

(ÜSKÜDAR09 - cilt: 4, sayfa: 172 - Hüküm no: 333 - Orijinal metin no: [40a-1])﻿

﻿

﻿

334. Hüküm

Emir b. Çepni’nin Dranoz b. Gamrickoz ile alacak verecek konusunda sulh oldukları

Sebeb-i tahrîr-i sicil oldur ki Emir b. Çepni meclisi şer‘-i şerîfe karye-i Kadı’dan Dranoz b. Gamrickoz ile hâzırân olup mezbûr Dranoz zimmetinde olan hakkımı kalîl [ve] kesîr aldım haklaştım bir akçe ve bir habbe hakkım kalmadı deyicek mezbûr zimmî bi’l-muvâcehe tasdîk ettikden sonra bi’t-taleb sicil olundu. Tahrîren fî Ramazâni’l-mübârek sene 941.

Şuhûdü’l-hâl: Nasûh b. Abdi, Cafer b. Dündar, İbrahim b. Gündüz, Şaban b. Şirvanlı, Ali b. Abdullah ve gayruhüm.

(ÜSKÜDAR09 - cilt: 4, sayfa: 173 - Hüküm no: 334 - Orijinal metin no: [40a-2])﻿

﻿

﻿

335. Hüküm

Ölen Matyoz’un yetimi Aleksi’ye düşen hisse miktarı

Sebeb-i tahrîr-i sicil budur ki Müteveffâ Matyoz’un yetimi Aleksi nâm sagīrin vasî-i şer‘îsi olan Papayakim nâm zimmî Toma b. Canikopulo ile meclisi şer‘de hâzırân olup mezkûr Papayakim takrîr-i da‘vâ kılıp eyitdi ki mezkûr yetimin babasından cihet-i irsle intikāl eden evden ve bahçeden hissesin taleb ederim hâliyâ merkūm Toma mâni‘ olur deyicek müşârün-ileyh Toma’dan su’âl olundukda müteveffâ Matyoz büyük oğlu Andronikoz’a zikr olan evi ve bahçeyi hâl-i hayâtında hibe eylemiş idi mezbûr Andronikoz fevt olup yetimlerine vasî olduğum sebebden ben zabt ederim dedikden sonra mezkûr Papayakim bi’l-mukābele cevâb verip eyitdi ki mezkûr Matyoz zikr olan emlâki büyük oğlu Andronikoz[’a] hibe eylemiş lâkin hibesinden rücû‘ edip nice müddet zikr olan bahçeyi ve evi mülkiyyet üzre tasarruf edip taht-ı tasarrufunda iken fevt oldu dedikde mersûm Papayakim’den alâ mâ-idde‘â’ beyyine taleb olundukda Manol b. Kosta ve Todora b. Doroş şer‘-i şerîf meclisinde li ecli’ş-şehâde hâzırân olup şöyle edâ-i şehâdet-i şer‘iyye kılıp eyitdiler ki mezkûr Matyoz zikr olan emlâki oğlu Andronikoz[’a] hibe eyleyip yine rücû‘ edip müddet-i medîde zikr olan evde sâkin olup ve bahçeyi dahi mülkiyyet üzre mutasarrıf olup kendinin zabtında ve taht-ı tasarrufunda iken fevt oldu biz bu husûsa şâhidleriz ve şehâdet dahi ederiz dediklerinden sonra ba‘de’t-tezkiyyeti’ş-şer‘î mezkûrların şehâdetleri hayyiz-i kabûlde vâkī‘ olup zikr olan evden ve bahçeden mezkûr Papayakim vasî olduğu Aleksi nâm yetime on bin beş yüz akçelik hisse ta‘yîn olunup hükm olundu alâ mâ hüve’l-vâkī‘ vukū‘ üzre bi’t-taleb tescîl olundu. Tahrîren fî evâili Zilhicce sene 940.

Şuhûdü’l-hâl: Bâli b. Aslıhan ve Korucu Hacı b. Abdullah ve İskender b. Abdullah ve Berber Ahmed b. Dellâk ve Nerses b. Ermeni ve gayruhüm.

(ÜSKÜDAR09 - cilt: 4, sayfa: 173 - Hüküm no: 335 - Orijinal metin no: [40b-1])﻿

﻿

﻿

336. Hüküm

Kosta b. Yorgi’nin Emir b. Çepni’ye olan borcuna Ali b. Abdullah’ın kefil olduğu

Vech-i tahrîr-i hurûf oldur ki Karye-i Kadı’dan Kosta b. Yorgi şer‘-i şerîf meclisinde ikrâr [ve] i‘tirâf kılıp eyitdi ki işbu Emir b. Çepni’ye lâzımü’l-edâ ve vâcibü’l-îfâ karz-ı hasenden iki bin [akçe] deynim vardır deyicek mukırr-ı mezbûru mukarrun lehü’l-mezbûr Emir bi’l-muvâcehe tasdîk ettikden sonra meblağ-ı mezbûrun bin akçesine karye-i mezbûreden Ali b. Abdullah kefîl bi’l-mâl oldum dedikde alâ mâ hüve’l-vâkī‘ Emir b. Çepni talebiyle tescîl olundu. Tahrîren fî evâili Cemâziyelâhir sene 941.

Şuhûdü’l-hâl: Mustafa b. İlyas ve Sinan b. Mustafa ve Abdi b. Hasan ve Kara Bey b. Abdi ve gayruhüm.

(ÜSKÜDAR09 - cilt: 4, sayfa: 174 - Hüküm no: 336 - Orijinal metin no: [40b-2])﻿

﻿

﻿

337. Hüküm

Burhan b. Hasan’ın boşandığı eşi Rabia’dan aldığı eşyaların muhalaa bedeli olduğu

Sebeb-i tahrîr-i sicil budur ki Burhan b. Hasan zevcesi Râbia ile meclisi şer‘de hâzırân olup mezbûre hâtun merkūm Burhan’dan bir mikdâr esbâb taleb edip mersûm Burhan’dan su’âl olıcak mezbûre avratımdan taleb eylediği esbâbları bedel-i hul‘ aldım deyicek bedel-i hul‘ için olduğuna Musa b. Hüseyin ve Şidlan b. Hacı şehâdetleri ile mâ hüve’l-vâkī‘ tescîl olundu.

Şuhûdü’l-hâl: Şucâ‘ ve Bâli ve Hacı ve Süleyman b. Kasap ve Abdi b. Hasan ve Âşık b. Hasan ve gayruhüm.

(ÜSKÜDAR09 - cilt: 4, sayfa: 174 - Hüküm no: 337 - Orijinal metin no: [41a-1])﻿

﻿

﻿

338. Hüküm

Rabia adlı hatunun boşandığı kocası Burhan b. Hasan’a borçlu olduğu

Sebeb-i tahrîr-i sicil budur ki Karye-i Bulgurlu’dan Burhan b. Hasan ile mutallakası Râbia ile şer‘-i şerîf meclisinde hâzırân olup merkūm Burhan mezbûreden karz-ı hasenden bin akçe taleb edip mezbûre hâtun inkârından sonra Sungur b. Hacı ve Şidlan b. Hacı şehâdetleri ile sâbit olup ile mâ hüve’l-vâkī‘ bi’t-taleb tescîl olundu. Tahrîren fî evâhiri Cemâziyelâhir sene 941. Şuhûdü’l-mezkûr.

(ÜSKÜDAR09 - cilt: 4, sayfa: 174 - Hüküm no: 338 - Orijinal metin no: [41a-2])﻿

﻿

﻿

339. Hüküm

Manol adlı zimmînin İskender’e bostan bedelinden borçlu olduğu

Vech-i tahrîr-i hurûf oldur ki Karye-i Kadı’dan Manol nâm zimmî meclisi şer‘de ikrâr [ve] i‘tirâf edip dedi ki işbu sâhibü’s-sicil İskender nâm kimesne[ye] bostan bahâsından yüz yetmiş akçe deynim vardır deyicek mukırr-ı mezbûru mukarrun lehü’l-mezbûr İskender bi’l-muvâcehe tasdîk edip mâ hüve’l-vâkī‘ tescîl olundu.

Şuhûdü’l-hâl: Korucu Hacı Bey ve Sinan b. Mahmud ve Ali b. el-Hayyât ve gayruhüm.

(ÜSKÜDAR09 - cilt: 4, sayfa: 175 - Hüküm no: 339 - Orijinal metin no: [41a-3])﻿

﻿

﻿

340. Hüküm

Emir b. Çepni’nin Mehmed b. Abdullah ile alacak verecek konularında sulh oldukları

Sebeb-i tahrîr-i sicil budur ki Emir b. Çepni şer‘-i şerîf meclisinde ikrâr ve i‘tirâf kılıp eyitdi ki işbu sâhibü’s-sicil Mehmed b. Abdullah ile alışdan verişten ne mikdâr akçem ve alımım var ise aldım mezbûr Mehmed üzerinde bir akçem ve bir habbem yoktur cemî‘an borcunu bana edâ eyledi ben aldım mezbûrda bir akçem kalmadı ve min ba‘d da‘vâm ve nizâ‘ım dahi yoktur deyicek mukırr-ı mezbûru mukarrun lehü’l-mezbûr Mehmed bi’l-muvâcehe tasdîk mâ hüve’l-vâkī‘ Mehmed talebiyle tescîl olundu.

Şuhûdü’l-hâl: Ahmed Bey b. Abdullah ve Hacı Bey b. Abdullah ve Mustafa Reis ve Hayreddin muhzır ve gayruhüm.

(ÜSKÜDAR09 - cilt: 4, sayfa: 175 - Hüküm no: 340 - Orijinal metin no: [41a-4])﻿

﻿

﻿

341. Hüküm

Kalafatçı adlı kâfirin Kara Hüseyin’e hakaret ettiği

Sebeb-i tahrîr-i sicil budur ki Kalafatçı nâm kâfir işbu Kara Hüseyin nâm müslümana be haramzâde dediği Ali b. Musa ve Hamza b. Şaban şehâdetleri ile sâbit olup tescîl olundu.

Şuhûdü’l-hâl: Bâli b. Aslıhan ve Mustafa Bey ve gayruhüm.

(ÜSKÜDAR09 - cilt: 4, sayfa: 175 - Hüküm no: 341 - Orijinal metin no: [41b-1])﻿

﻿

﻿

342. Hüküm

Süleyman’ın Emir b. Çepni’ye olan borcuna Pîr Ali b. Hamza’nın kefil olduğu

Vech-i tahrîr-i sicil oldur ki Pîr Ali b. Hamza meclisi şer‘de ikrâr [ve] i‘tirâf edip dedi ki işbu sâhibü’s-sicil Emir b. Çepni’nin Süleyman nâm kimesnenin üzerinde olan bin yüz elli akçeye kefîl bi’l-mâl oldum deyû ikrârını merkūm Emir talebiyle tescîl olunup ve zikr olan meblağın ahzına muhzır Kılavuz havâle olunup tescîl olundu.

Şuhûdü’l-hâl: Dede b. Hasan ve Mehmed Çelebi, Hamza b. Veli ve Burhan ve Durmuş ve gayruhüm.

(ÜSKÜDAR09 - cilt: 4, sayfa: 175 - Hüküm no: 342 - Orijinal metin no: [41b-2])﻿

﻿

﻿

343. Hüküm

Nasuh b. Hasan’ın Durmuş’a borçlu olduğu

Vech-i tahrîr-i sicil oldur ki Nasûh b. Hasan şer‘-i şerîf meclisinde ikrâr [ve] i‘tirâf edip dedi ki işbu sâhibü’s-sicil Durmuş’a yüz yetmiş akçe deynim vardır deyicek mezbûr Durmuş bi’l-muvâcehe tasdîk edip mâ hüve’l-vâkī‘ tescîl olundu. Tahrîren fî evâili Cemâziyelâhir sene 941.

Şuhûdü’l-hâl: Burhan b. Hasan ve Hamza b. Veli ve Emir b. Çepni ve gayruhüm.

(ÜSKÜDAR09 - cilt: 4, sayfa: 176 - Hüküm no: 343 - Orijinal metin no: [41b-3])﻿

﻿

﻿

344. Hüküm

Şeyhzâde’nin Merdivenköy, Karamanlıköy ve Viranköy’deki timar mukataalarının sorumluluğuna Mustafa b. Mahmud’un vekil tayin edildiği

Vech-i tahrîr-i hurûf oldur ki Şeyhzâde âdemi olan Veli b. Musa meclisi şer‘de takrîr-i merâm kılıp eyitdi ki mezkûr Şeyhzâde’nin serbest timarlarından karye-i Nerdübanlı’yı ve Karamanlı ve Viranköy’ü işbu sâhibü’s-sicil Mustafa b. Mahmud’a cürmünü ve cinâyetini ve sâir bâd-ı havâsını bizim cânibimizden görüp gözetip ve zabtına vekîlim olsun deyicek mukırr-ı mezbûr[u] mezkûr Mustafa bi’l-muvâcehe tasdîk mâ hüve’l-vâkī‘ bi’t-taleb tescîl olundu.

Şuhûdü’l-hâl: Dede b. Hasan ve Bâli b. Aslıhan ve gayruhüm.

(ÜSKÜDAR09 - cilt: 4, sayfa: 176 - Hüküm no: 344 - Orijinal metin no: [41b-4])﻿

﻿

﻿

345. Hüküm

Todora’nın Suvadiyani’yi dövdüğü

Vech-i tahrîr-i hurûf budur ki Suvadiyani nâm zimmî ile Todora şer‘-i şerîf meclisinde hâzırân olup mezbûr Suvadiyani takrîr-i kelâm kılıp eyitdi ki işbu Todora beni dövüp muhkem darb eyledi deyicek mezkûrdan su’âl olıcak inkâr eylemeyip mezbûrun ikrârını subaşı talebiyle tescîl olundu.

Şuhûdü’l-hâl: Dede b. Hasan ve Bâli b. Aslıhan.

(ÜSKÜDAR09 - cilt: 4, sayfa: 176 - Hüküm no: 345 - Orijinal metin no: [42a-1])﻿

﻿

﻿

346. Hüküm

Ölen Kemerci Yani’nin bostan mukataasından borçlu olduğu

Sebeb-i tahrîr-i sicil budur ki Karye-i Kadı’dan mürd olan Kemerci Yani’nin bostan mukāta‘asından iki yüz otuz [akçe] sâbit olup karye-i mezbûreye mübâşir olan Mahmud talebiyle tescîl olundu.

Şuhûdü’l-hâl: Bâli b. Aslıhan ve Ali b. Abdullah ve gayruhüm.

(ÜSKÜDAR09 - cilt: 4, sayfa: 177 - Hüküm no: 346 - Orijinal metin no: [42a-2])﻿

﻿

﻿

347. Hüküm

Memi b. Abdullah’ın Hamza’yı vekil tayin ettiği

Sebeb-i tahrîr-i sicil budur ki Karye-i Bulgurlu’dan Memi b. Abdullah karye-i mezbûreden Hamza nâm kimesneyi şer‘-i şerîf meclisinde vekîl edip bi’t-taleb tescîl olundu.

Şuhûdü’l-hâl: Kılavuz b. ( ) ve Dede b. Hasan ve gayruhüm.

(ÜSKÜDAR09 - cilt: 4, sayfa: 177 - Hüküm no: 347 - Orijinal metin no: [42a-3])﻿

﻿

﻿

348. Hüküm

Yani’nin hapisten kaçtığı

Vech-i tahrîr-i hurûf oldur ki Karye-i Çengel’den Yani nâm zimmî Kılavuz nâm muhzırın hapsini bozup hıyânet ettiği sâbit olup tescîl olundu.

Şuhûdü’l-hâl: Kosta b. Bostancı ve Dede b. Hasan ve gayruhüm.

(ÜSKÜDAR09 - cilt: 4, sayfa: 177 - Hüküm no: 348 - Orijinal metin no: [42a-4])﻿

﻿

﻿

349. Hüküm

Ramazan’ın Memi ile borç davasında sulh oldukları

Vech-i tahrîr-i hurûf oldur ki Ramazan nâm kimesne ikrâr edip dedi ki Memi nâm kimesne[ye] Himmet akçesinden bin akçeden bir akçe ve bir habbe deynim yoktur deyicek mezkûra yemîn verilip tescîl olundu.

Şuhûdü’l-hâl: Kılavuz b. Aslıhan ve Hamza Turgay ve gayruhüm.

(ÜSKÜDAR09 - cilt: 4, sayfa: 177 - Hüküm no: 349 - Orijinal metin no: [42a-5])﻿

﻿

﻿

350. Hüküm

Karaca b. Abdullah’ın boşandığı karısı Şahi bt. Abdullah’tan aldığı eşyaların muhalaa bedeli olduğu

Vech-i tahrîr-i hurûf oldur ki Kazâ-i Yoros’dan Karaca b. Abdullah nâm kimesne ile mutallakası Şâhî bt. Abdullah meclisi şer‘de hâzırân olup mezbûre Şâhî takrîr-i da‘vâ kılıp eyitdi ki benim sende bir eski? ve iki kaftan ve bir kuşak ve bundan gayrı ba‘zı esbâblarım vardır deyicek mezkûr Karaca küllîsin hul‘ vâkī‘ olduğu zamânda bana verdin deyicek mezkûrun da‘vâsına Mülâyim Ömer b. Menteşe ve Şaban b. Seydî şehâdet ettiklerinden sonra kabûl olup tescîl olundu.

Şuhûdü’l-hâl: Ali b. Musa ve Bâli b. Aslıhan ve Hızır b. Ahmed ve gayruhüm.

(ÜSKÜDAR09 - cilt: 4, sayfa: 177 - Hüküm no: 350 - Orijinal metin no: [42b-1])﻿

﻿

﻿

351. Hüküm

Şahsın mahkemeye gelmesine kefil olma

Sebeb-i tahrîr-i sicil budur ki Karye-i İstavros’dan Levend Yorgi b. Durua’nın nefsinden kefîl taleb olundukda Simo b. Andriye kefîl olup sicil olundu. Tahrîren fî evâsıtı Safer sene 942.

Şuhûdü’l-hâl: Kılavuz b. Aslıhan ve Ali b. Musa ve Hızır b. Ahmed ve Yorgi b. Dimitri.

(ÜSKÜDAR09 - cilt: 4, sayfa: 178 - Hüküm no: 351 - Orijinal metin no: [42b-2])﻿

﻿

﻿

352. Hüküm

Şahsın mahkemeye gelmesine kefil olma

Sebeb-i tahrîr-i sicil budur ki Karye-i mezbûreden Doroş b. Dimitri’nin nefsinden kefîl taleb olundukda Yorgi b. Dimitri kefîl olup sicil olundu. Tahrîren fî evâsıtı Safer sene 942.

Şuhûdü’l-hâl: Mâ sebak ve gayruhüm.

(ÜSKÜDAR09 - cilt: 4, sayfa: 178 - Hüküm no: 352 - Orijinal metin no: [42b-3])﻿

﻿

﻿

353. Hüküm

Şahsın mahkemeye gelmesine kefil olma

Sebeb-i tahrîr-i sicil budur ki Karye-i mezbûreden Yani b. Nikola’nın nefsinden kefîl taleb olundukda Dranoz b. Medzman kefîl olup vakt-i hâcette ihzârına mültezim olup sicil olundu. Tahrîren fî evâsıtı Safer sene 942.

Şuhûdü’l-hâl: Sebak.

(ÜSKÜDAR09 - cilt: 4, sayfa: 178 - Hüküm no: 353 - Orijinal metin no: [42b-4])﻿

﻿

﻿

354. Hüküm

Şahsın mahkemeye gelmesine kefil olma

Sebeb-i tahrîr-i sicil budur ki Karye-i mezbûreden Vasil b. Todora’nın nefsinden kefîl taleb olundukda Yani b. Dermod kefîl olup sicil olundu. Tahrîren fî evâsıtı Safer sene 942.

Şuhûdü’l-hâl: Mâ sebak.

(ÜSKÜDAR09 - cilt: 4, sayfa: 178 - Hüküm no: 354 - Orijinal metin no: [42b-5])﻿

﻿

﻿

355. Hüküm

Şahsın mahkemeye gelmesine kefil olma

Sebeb-i tahrîr-i sicil budur ki Yani b. Aklagoz[’dan] kefîl taleb olundukda Andriye [b.] Koko kefîl olup sebt-i sicil olundu. Tahrîren fî evâsıtı Safer sene 942.

Şuhûdü’l-hâl: Ali b. Musa ve Musa b. Yusuf ve gayruhüm mine’l-hâzırîn.

(ÜSKÜDAR09 - cilt: 4, sayfa: 179 - Hüküm no: 355 - Orijinal metin no: [42b-6])﻿

﻿

﻿

356. Hüküm

Şahsın mahkemeye gelmesine kefil olma

Sebeb-i tahrîr-i sicil budur ki Karye-i Çengel’den Levend Ulaş b. Nikola’nın nefs[inden] kefîl taleb olundukda Kosta b. Yorgi kefîl olup vakt-i hâcette ihzârına mültezim olup sicil olundu. Tahrîren fî evâsıtı Safer sene 942.

Şuhûdü’l-hâl: Yorgi b. Manol ve Todora b. Mihal ve Kılavuz b. Aslıhan ve Mustafa b. Ahmed.

(ÜSKÜDAR09 - cilt: 4, sayfa: 179 - Hüküm no: 356 - Orijinal metin no: [43a-1])﻿

﻿

﻿

357. Hüküm

Şahsın mahkemeye gelmesine kefil olma

Salamon Sebeb-i tahrîr-i sicil budur ki Levend İstemad b. Dimitri’nin zararına kefîl taleb olundukda Cura b. Yani kefîl olup vakt-i hâcette ihzârına mültezim olup sicil olundu. Tahrîren fî evâsıtı Safer sene 942.

Şuhûdü’l-hâl: Mâ sebak.

(ÜSKÜDAR09 - cilt: 4, sayfa: 179 - Hüküm no: 357 - Orijinal metin no: [43a-2])﻿

﻿

﻿

358. Hüküm

Şahsın mahkemeye gelmesine kefil olma

Karye-i Çengel Sebeb-i tahrîr-i sicil budur ki İstefanoz b. Dimitri’nin nefsine kefîl [taleb] olundu Todora b. Manol kefîl olup vakt-i hâcette ihzârına mültezim olup sicil olundu. Tahrîren fî evâsıtı Safer sene 942.

Şuhûdü’l-hâl: Ali b. İlyas ve Yavacı Ali b. Hasan ve muhzır b. Hızır ve gayruhüm.

(ÜSKÜDAR09 - cilt: 4, sayfa: 179 - Hüküm no: 358 - Orijinal metin no: [43a-3])﻿

﻿

﻿

359. Hüküm

Şahsın mahkemeye gelmesine kefil olma

Karye-i Çengel Sebeb-i tahrîr-i sicil budur ki Levend Yani [b.] Nikola’dan kefîl taleb olundukda Yani b. Kalod kefîl olup vakt-i hâcette ihzârına mültezim olup sicil olundu. Tahrîren fî evâsıtı Safer sene 942.

Şuhûdü’l-hâl: Mâ sebak.

(ÜSKÜDAR09 - cilt: 4, sayfa: 180 - Hüküm no: 359 - Orijinal metin no: [43a-4])﻿

﻿

﻿

360. Hüküm

Şahsın mahkemeye gelmesine kefil olma

Çengel Sebeb-i tahrîr-i sicil budur ki Levend Papa b. Kosta ve Andriye b. Dimitri’nin nefislerinden kefîl taleb olundukda Nikola b. David ve Yorgi b. Todora kefîl olup vakt-i hâcette ihzârına mültezim olup sicil olundu. Tahrîren fî evâsıtı Safer sene 942.

Şuhûdü’l-hâl: Mâ sebak.

(ÜSKÜDAR09 - cilt: 4, sayfa: 180 - Hüküm no: 360 - Orijinal metin no: [43a-5])﻿

﻿

﻿

361. Hüküm

Şahsın mahkemeye gelmesine kefil olma

Çengel Sebeb-i tahrîr-i sicil budur ki İstemad b. Dimitri’nin zararından kefîl taleb olundukda Manol b. Saranda kefîl olup vakt-i hâcet[te] ihzârına mültezim olup sicil olundu. Tahrîren fî evâsıtı Safer sene 942.

Şuhûdü’l-hâl: Mâ sebak.

(ÜSKÜDAR09 - cilt: 4, sayfa: 180 - Hüküm no: 361 - Orijinal metin no: [43a-6])﻿

﻿

﻿

362. Hüküm

Gebze’ye bağlı Nikite köyünü mukataaya alan Ahyolu eminlerinin Gebze kadılığında sattıkları tuz hakkında ferman sureti

Akzâ kuzâtü’l-müslimîn evlâ vülâtü’l-muvahhidîn yenbû‘ü’l-fazl ve’l-yakīn Mevlânâ Gekvize Kadısı -dâme fazluhu-tevkī‘-i refî‘-i hümâyûn vâsıl olıcak ma‘lûm ola ki hâliyâ kapıma mektûb gönderip Mustafa nâm kul elinden tezkire-i şerîf vârid olup merhûm Yıldırım Hân’ın Yoros’da vâkī‘ olan imâreti evkāfından Gekvize tâbi‘inde olan Nikite nâm karyeyi Ahyolu emînleri mukāta‘aya alıp bunlardan evvel âmil olanların der anbar tuzları vardır mühürlenmek lâzımdır deyû fermân olunmuş. Öyle olsa mezkûrların mevcûd olan tuzları mühürlendi ve kasaba-i Gekvize ahâlîsi ve kurâ fukarâsı cem‘an şekvâ edip kadîmden bu zamâna gelince karye-i mezkûrenin tuzu kadılıkda sarf olunagelip her kile beşer ve altışar ve nihâyet sekizer akçeye artığa satılmış değildir ve hükm-i şerîf dahi vardır bu kadılığa âhardan kimesne satmağa tuz getirmeye deyû hâliyâ âmil olan Ahyolu tuzun getirip kilesine on ikişer akçeye satar kendi tahvîlinde vâkī‘ olan memleha tuzun bile mühürledi hâlimizi arz ediverin [de]dikleri ecilden talebleri ile arz olundu deyû bildirmişsiz ma‘lûm oldu. Öyle olsa buyurdum ki hükm-i hümâyûnum vardıkda karye-i mezbûre memlehasında âmil-i mezbûr tahvîlinde hâsıl olan tuzu açtırıp kadîmden örüsü olan yerlerde evvelden satılagelen narh üzre sattırasız şöy[le] ki ol tuz vefâ etmezse âmil-i atîk tahvîlinden kalan tuzu âdet-i kadîme üzre sattırıp mâl-ı vakfa olagelmiş âdet ve kānûn[a] muhâlif zarar ettirmeyesiz ve Ahyolu âmili Ahyolu tuzundan ol yerde ne kadar tuz iletmiştir ve ne kadar tuz satmıştır ve akçesi ne olmuştur ve bâkī kalmış tuzu var mıdır ve ne mikdârdır ma‘lûm edinip mufassalan yazıp bildiresiz bir türlü dahi eylemeyesiz şöyle bilesiz. Tahrîren fî evâhiri Zilka‘de sene 940.

(ÜSKÜDAR09 - cilt: 4, sayfa: 180 - Hüküm no: 362 - Orijinal metin no: [43b-1])﻿

﻿

﻿

363. Hüküm

Ramazan b. Emir’in Memi b. Mahmud’a borçlu olduğu

Vech-i tahrîr-i hurûf oldur ki Ramazan b. Emir Memi b. Mahmud ile hâzırân [olup] mezkûr Ramazan ikrâr edip dedi ki işbu Memi nâm şahsa altı yüz elli akçe deynim vardır deyicek mukırr-ı mezbûru mukarrun lehü’l-mezbûr Memi bi’l-muvâcehe tasdîk edip tescîl olundu.

Şuhûdü’l-hâl: Burhan b. Ahmed ve Mustafa Bey b. Abdullah ve Hoca Kābil [b.] Abdullah ve gayruhüm.

(ÜSKÜDAR09 - cilt: 4, sayfa: 181 - Hüküm no: 363 - Orijinal metin no: [43b-2])﻿

﻿

﻿

364. Hüküm

Çavuş Hayreddin’in adamı İskender’in ölen Gülşah’ın terekesini vârislere teslim ettiği

Vech-i tahrîr-i hurûf oldur ki Çavuş Hayreddin âdemi olan İskender nâm kimesne merhûme Gülşâh nâm hâtunun esbâbın zabt ettikden sonra mahrûse-i İstanbul’dan Bayezid ve Kāsım ve Ali ve Hüseyin nâm kimesneler verâsetini sâbit edip mezkûr İskender esbâbları mezbûrlara teslîm edip mâ hüve’l-vâkī‘ tescîl olundu.

Şuhûdü’l-hâl: Bâli b. Aslıhan ve Pîrî Halîfe ve Hasan Halîfe ve Dede b. Hasan ve gayruhüm.

(ÜSKÜDAR09 - cilt: 4, sayfa: 181 - Hüküm no: 364 - Orijinal metin no: [43(2)a-1])﻿

﻿

﻿

365. Hüküm

Kapıcı Hüseyin’in Yoros muhzırından alacaklı olduğu

Vech-i tahrîr-i hurûf oldur ki Kapıcı Hüseyin Yoros muhzırı ile beraber olunup mezbûr Hüseyin mezkûr muhzırdan yevmü’l-kıst yüz akçe taleb edip muhzır-ı mezbûrun ikrârıyla tescîl olundu.

Şuhûdü’l-hâl: Kılavuz ve Hoca Kābil ve Dede b. Hasan gayruhüm.

(ÜSKÜDAR09 - cilt: 4, sayfa: 182 - Hüküm no: 365 - Orijinal metin no: [43(2)a-2])﻿

﻿

﻿

366. Hüküm

Toma b. Papa Yani kendisine miras kalan ev ve bağ konusundan diğer kardeşleri ile sulh oldukları

Vech-i tahrîr-i hurûf oldur ki Karye-i Kadı’da mürd olan Papa [Ya]ni nâm papaz mürd olup vârisleri Yorgi ve kızları Dökine ve Marola ve Harsefine ve Ödege nâm vârisler ikrâr [ve] i‘tirâf kılıp eyitdiler ki mürd olan babamız mülk evini ve bağını cüz’î ve küllî ne var cemî‘ rızkını işbu karındaşımız Toma’ya vermiş hâl-i hayâtında ve kemâl-i sıhhatinde mezbûr Toma’ya verdi bizim min ba‘d da‘vâmız ve nizâ‘ım[ız] yoktur ve eğer edersüz ınde’ş-şer‘ istimâ‘ olunmaya ikrârları merkūm Toma bi’l-muvâcehe tasdîk mâ hüve’l-vâkī‘ bi’t-taleb tescîl olundu.

Şuhûdü’l-hâl: Korucu Hacı Bey b. Abdullah ve Mahmud b. Mehmed ve Berber Ahmed ve Mustafa b. Mahmud ve Kılavuz b. Aslıhan ve Memi b. Süleyman ve gayruhüm ve Dimitri [b.] Lazari ve Kosta b. Papaz ve Yorgi b. Todora ve Mustafa b. Hacı Bey ve Yorgi b. Kapsel ve Todora Kethüdâ ve Abdi ve Burhan b. Hasan ve Manol b. Koko.

(ÜSKÜDAR09 - cilt: 4, sayfa: 182 - Hüküm no: 366 - Orijinal metin no: [43(2)a-3])﻿

﻿

﻿

367. Hüküm

Şahsın mahkemeye gelmesine kefil olma

Sebeb-i tahrîr-i sicil budur ki Yorgi nâm zimmînin nefsinden kefîl taleb olundukda Toma nâm zimmî kefîl olup vakt-i hâcette ihzârına iltizâm eyleyip tescîl olundu.

(ÜSKÜDAR09 - cilt: 4, sayfa: 182 - Hüküm no: 367 - Orijinal metin no: [43(2)a-4])﻿

﻿

﻿

368. Hüküm

Yorgi ve Manol’ün darp davasından sulh oldukları

Vech-i tahrîr-i hurûf oldur ki Karye-i Çengel’den Yorgi ile Manol birbirini darb edip muslihûn sulh edip ibrâ iskāt olunup mâ hüve’l-vâkī‘ tescîl olundu.

Şuhûdü’l-hâl: İskender b. Abdullah ve Dimitri b. Marko.

(ÜSKÜDAR09 - cilt: 4, sayfa: 183 - Hüküm no: 368 - Orijinal metin no: [43(2)b-1])﻿

﻿

﻿

369. Hüküm

Ferhad Reis’in Ali Bâli’ye ait parayı Dülger Mustafa’ya işletmesi için verdiği

Sebeb-i tahrîr-i sicil budur ki Ferhad Reis ile Dülger Mustafa şer‘-i şerîf meclisinde beraber olup mezbûr Ferhad ikrâr edip dedi ki müteveffâ Ali Bâli’nin beş akçesin aldım mudârebeye verdim deyicek ikrârını müteveffâ-yı mezbûrun vasî-i şer‘îsi olan Mustafa-i mezkûr bi’l-muvâcehe tasdîk edip tescîl [olundu].

Şuhûdü’l-hâl: Receb b. Mahmud ve Musa Reis ve Hüsrev b. Yakub ve Dede b. Hasan ve gayruhüm.

(ÜSKÜDAR09 - cilt: 4, sayfa: 183 - Hüküm no: 369 - Orijinal metin no: [43(2)b-2])﻿

﻿

﻿

370. Hüküm

Emir b. Çepni’nin İshak’tan alacaklı olduğu iddiası

Vech-i tahrîr-i hurûf oldur ki İshak ile Emir b. Çepni meclisi şer‘de hâzırân olup mezbûr Emir merkūm İshak’tan inek bahâsından dört yüz elli karz-ı hasenden yüz elli akçe taleb ettikden sonra mezkûr İshak inek bahâsını verdim teslîm eyledim deyicek mezkûrdan beyyine taleb olunup va‘de verilip Emir talebiyle tescîl olundu.

Şuhûdü’l-hâl: Hayreddin [b.] Musa ve Hoca Kābil b. Abdullah ve gayruhüm.

(ÜSKÜDAR09 - cilt: 4, sayfa: 183 - Hüküm no: 370 - Orijinal metin no: [43(2)b-3])﻿

﻿

﻿

371. Hüküm

Vasî Sadık b. Mustafa’nın Sefer ve Ayşe adlı yetimlere ait köle bedelini Hamza b. Abdullah’tan aldığı

Sebeb-i tahrîr-i sicil budur ki Sefer ve Ayşe nâm yetimlere kıbel-i şer‘den vasî olan Sâdık b. Mustafa şer‘-i şerîf meclisinde ikrâr ve i‘tirâf kılıp eyitdi ki vasîsi olduğum mezkûr yetimlerin işbu Hamza b. Abdullah nâm kulda kendi bahâsından dört yüz elli akçeyi aldım deyicek mukırr-ı mezbûru mukarrun lehü’l-mezbûr bi’l-muvâcehe tasdîk edip tescîl olundu.

Şuhûdü’l-hâl: Bâli b. Çepni ve Memi b. Süleyman ve Hayreddin b. Musa ve Dede b. Hasan ve gayruhüm.

(ÜSKÜDAR09 - cilt: 4, sayfa: 183 - Hüküm no: 371 - Orijinal metin no: [43(2)b-4])﻿

﻿

﻿

372. Hüküm

İshak b. Murad’ın Emir b. Çepni’ye olan borcuna Burhan ile Sefer’in kefil oldukları

Sebeb-i tahrîr-i sicil budur ki İshak b. Murad şer‘-i şerîf meclisinde ikrâr ve i‘tirâf kılıp eyitdi ki işbu Emir b. Çepni’ye karz-ı hasenden beş yüz akçe deynim vardır deyicek karye-i Bulgurlu’dan Burhan b. Hasan ve Sefer b. Musa zikr olan beş yüz akçenin edâsına biz ikimiz kefîl bi’l-mâl olduk dediklerinden sonra mezkûrların ikrârlarını merkūm Emir bi’l-muvâcehe tasdîk mâ hüve’l-vâkī‘ bi’t-taleb tescîl olundu.

Şuhûdü’l-hâl: Mahmud b. Bekir ve Reis ve İlyas b. Abdullah ve Hayreddin b. Musa ve Dede b. Hasan ve gayruhüm.

(ÜSKÜDAR09 - cilt: 4, sayfa: 184 - Hüküm no: 372 - Orijinal metin no: [44a-1])﻿

﻿

﻿

373. Hüküm

Şahsın mahkemeye gelmesine kefil olma

Karye-i Çengel’den Yani b. Frano’nun nefsine karındaşı Nikola kefîl olduğu deftere kayd olundu. Tahrîren fî evâili Recebi’l-mürecceb sene 941.

(ÜSKÜDAR09 - cilt: 4, sayfa: 184 - Hüküm no: 373 - Orijinal metin no: [44a-2])﻿

﻿

﻿

374. Hüküm

Doğancı Kasım’ın Hüseyin Çelebi’den yer kirasından buğday alacağı olduğu

Vech-i tahrîr-i hurûf oldur ki Hüseyin Çelebi ile Doğancı Kāsım meclisi şer‘de beraber olunup takrîr-i merâm [kılıp] mezbûr Hüseyin’den yer icâresinde on kile buğday taleb edicek mezkûr Hüseyin tasdîk edip tescîl olundu.

Şuhûdü’l-hâl: Hayreddin b. Musa ve Bâli b. Aslıhan ve gayruhüm.

(ÜSKÜDAR09 - cilt: 4, sayfa: 184 - Hüküm no: 374 - Orijinal metin no: [44a-3])﻿

﻿

﻿

375. Hüküm

Hamza b. Abdullah’ın Haydar yetimleri vasîsi İbrahim’e borçlu olduğu

Sebeb-i tahrîr-i sicil oldur ki Hamza b. Abdullah ikrâr [ve] i‘tirâf edip dedi ki Haydar yetimleri vasîsi olan İbrahim nâm kimesne[ye] üç yüz otuz akçe lâzımü’l-edâ deynim vardır deyicek mezkûrun ikrârını mezbûr İbrahim tasdîk [edip] tescîl olundu.

Şuhûdü’l-hâl: Bâli b. Aslıhan ve Hayreddin ve Memi b. Süleyman ve gayruhüm.

(ÜSKÜDAR09 - cilt: 4, sayfa: 184 - Hüküm no: 375 - Orijinal metin no: [44a-4])﻿

﻿

﻿

376. Hüküm

Çengelköy mukataasından câbi Musa b. Nebi ve Kâtip Yakub Halife’nin aldıkları para miktarı

Vech-i tahrîr-i hurûf oldur ki Karye-i Çengel’in câbisi olan Musa b. Nebi ikrâr [ve] i‘tirâf edip dedi ki karye-i mezbûre mukāta‘asından bin beş yüz altmış akçe aldım ve karye-i mezbûre kâtibi olan Mevlânâ Yakub Halîfe iki bin akçe dahi ben aldım dedikden sonra mezkûrların ikrârları karye-i mezbûre âmilleri talebiyle tescîl olundu.

Şuhûdü’l-hâl: Bâli b. Aslıhan ve Hayreddin ve gayruhüm.

(ÜSKÜDAR09 - cilt: 4, sayfa: 185 - Hüküm no: 376 - Orijinal metin no: [44a-5])﻿

﻿

﻿

377. Hüküm

İnsan Çelebi b. Çelebi’nin Emir b. Çepni’ye olan borcuna Kemal Halife’nin kefil olduğu

Sebeb-i tahrîr-i sicil budur ki İnsan Çelebi b. Çelebi şer‘-i şerîf-i Nebevî meclisinde ikrâr [ve] i‘tirâf edip eyitdi ki işbu Emir b. Çepni’den üç bin iki yüz akçelik filori satın aldım elân lâzımü’l-edâ ve vâcibü’l-kazâ zimmetimde deyndir deyicek kasaba-i Üsküdar’da Dâvud Paşa Vakfı’na mütevellî olan Kemal Halîfe zikr olan meblağın edâsına kefîl bi’l-mâl oldum târih-i kitâbdan altı ay va‘de ile dedikden sonra mezkûr ikrârların merkūm Çepni oğlu bi’l-muvâcehe tasdîk mâ hüve’l-vâkī‘ bi’t-taleb tescîl olundu. Tahrîren fî evâili Şa‘bân sene ihdâ ve erba‘în ve tis‘a mi’e.

Şuhûdü’l-hâl: Hoca Kābil b. Abdullah ve Kepçe Hacı b. Abdi ve Bâli b. Aslıhan ve Karagöz Bey b. Aydın ve gayruhüm.

(ÜSKÜDAR09 - cilt: 4, sayfa: 185 - Hüküm no: 377 - Orijinal metin no: [44b-1])﻿

﻿

﻿

378. Hüküm

Yani b. Frenk’in Arnavut Yorgi’yi dövdüğü

Sebeb-i tahrîr-i sicil budur ki Karye-i İstavros’dan Yani b. Frenk ile Arnavud Yorgi şer‘-i şerîf meclisinde beraber olunup mezbûr Yorgi takrîr-i da‘vâ kılıp eyitdi ki mezkûr Yani beni bir hacer ile vurup muhkem darb edip mecrûh eyledi deyicek mezkûr[dan] su’âl olıcak inkâr eyleyip yemîn teklîf olundukda yemînden nükûl edip bi’t-taleb tescîl olundu.

Şuhûdü’l-hâl: Ahmed Bey b. Abdullah ve Bâli b. Aslıhan ve Nâzır Yusuf ve Lagod Kethüdâ ve gayruhüm.

(ÜSKÜDAR09 - cilt: 4, sayfa: 185 - Hüküm no: 378 - Orijinal metin no: [44b-2])﻿

﻿

﻿

379. Hüküm

Şahsın mahkemeye gelmesine kefil olma

Sebeb-i tahrîr-i sicil budur ki Yorgi nâm zimmîye İstemad kefîl ve Dimitri b. Yani nâm zimmîye mezkûr İstemad kefîl olup ve Dimitri b. Yani dahi mezkûr İstemad’a kefîl olup tescîl olundu.

(ÜSKÜDAR09 - cilt: 4, sayfa: 186 - Hüküm no: 379 - Orijinal metin no: [44b-3])﻿

﻿

﻿

380. Hüküm

Sadık b. Mustafa’nın Memi b. Abdullah’a öküz bedelinden borçlu olduğu

Vech-i tahrîr-i hurûf oldur ki Karye-i Reisli’den Sâdık b. Mustafa meclisi şer‘de bi’t-tav‘ ve’r-rızâ ikrâr edip Memi b. Abdullah[’a] öküz bahâsından iki yüz elli akçe deynim vardır deyû ikrâr deftere kayd olundu. Tahrîren fî evâsıtı Recebi’l-mürecceb sene 941.

Şuhûdü’l-hâl: Ferhad b. Abdullah ve Süleyman b. eş-Şehîr Bekçi ve gayruhüm mine’l-hâzırîn.

(ÜSKÜDAR09 - cilt: 4, sayfa: 186 - Hüküm no: 380 - Orijinal metin no: [44b-4])﻿

﻿

﻿

381. Hüküm

Ölen Receb’in yetimlerinin Hamza b. Abdullah’tan herhangi bir alacaklarının kalmadığı

Sebeb-i tahrîr-i hurûf oldur ki Karye-i Reisli’den Sâdık b. Mustafa meclisi şer‘de bi’t-tav‘ ve’r-rızâ ikrâr edip müteveffâ Receb’in yetimlerine kıbel-i şer‘den vasî olmuş idim zikr olan yetimlerin Hamza b. Abdullah’da bin beş yüz akçesi var idi meblağ-ı mezbûr bin beş yüz akçeden sâbıkan kıbel-i şer‘den mezbûr yetimlere vasî olan Bayram [b.] Mehmed’e dokuz yüz elli akçesin verip ve beş yüz elli akçesin aldım Hamza’nın mesfûr yetimlere deyn[i] kalmadı deyû ikrâr bi hasebi’ş-şer‘ mu‘teber görülüp kaziyye vukū‘ üzre deftere kayd olundu. Tahrîren fî evâsıtı Receb sene 941.

Şuhûdü’l-hâl: Ferhad b. Abdullah ve Süleyman b. Abdi ve Burhan b. Hasan ve Ramazan b. Emir ve Nebi b. Dâvud ve gayruhüm mine’l-hâzırîn.

(ÜSKÜDAR09 - cilt: 4, sayfa: 186 - Hüküm no: 381 - Orijinal metin no: [45a-1])﻿

﻿

﻿

382. Hüküm

Vasil b. Yorgi’nin Emir b. Çepni’ye olan borcunu havale olunan Simo’ya ödediği

Vech-i tahrîr-i hurûf oldur ki Karye-i İstavros’dan Vasil b. Yorgi meclisi şer‘de bi’t-tav‘ ve’r-rızâ ikrâr edip Emir b. Çepni’ye beş yüz akçe deynim vardır amma mezbûr Emir, Simo nâm zimmîye havâle etti edâ ettim deyicek kaziyye vukū‘ üzre sebt-i sicil olundu. Tahrîren fî evâsıtı Recebi’l-mürecceb sene 941.

Şuhûdü’l-hâl: Burhan b. Hasan ve Hamza b. Veli ve Abdi b. Hasan.

(ÜSKÜDAR09 - cilt: 4, sayfa: 186 - Hüküm no: 382 - Orijinal metin no: [45a-2])﻿

﻿

﻿

383. Hüküm

Vasil b. Yorgi’nin Mehmed b. Davud’a borçlu olduğu

Vech-i tahrîr-i hurûf oldur ki Mezbûr Vasil, Mehmed b. Dâvud’a iki yüz otuz akçe deynim vardır deyû ikrârı deftere kayd olundu. Târih-i mezbûr. Şâhid-i mezbûr.

(ÜSKÜDAR09 - cilt: 4, sayfa: 187 - Hüküm no: 383 - Orijinal metin no: [45a-3])﻿

﻿

﻿

384. Hüküm

Hatice Hatun’un bağını Dimitri b. Kamari’ye sattığı

Sebeb-i tahrîr-i hurûf oldur ki Hatîce Hâtun bt. Abdullah meclisi şer‘de bi’t-tav‘ ve’r-rızâ ikrâr ve i‘tirâf edip karye-i Nikite’de bir mülk bağımı ma‘lûmetü’l-hudûddur ınde cîrânihâ zikr olan bağı işbu Dimitri b. Kamari’ye sekiz yüz elli akçeye bey‘ ettim semen-i mesfûr[u] alıp kabz ettim deyicek kaziyye vukū‘ üzre mezbûr Dimitri talebiyle sebt-i defter olundu. Tahrîren fî evâsıtı Recebi’l-mürecceb sene 941.

Şuhûdü’l-hâl: Memi b. Süleyman, Süleyman b. İvaz ve Dimitri b. Kürekçi.

(ÜSKÜDAR09 - cilt: 4, sayfa: 187 - Hüküm no: 384 - Orijinal metin no: [45a-4])﻿

﻿

﻿

385. Hüküm

Ali b. Abdullah’ın Mehmed b. Seydi Ali’den alacaklı olduğu

Vech-i tahrîr-i hurûf oldur ki Şer‘-i şerîf meclis[inde] Mehmed b. Seydî Ali zimmetinde Ali b. Abdullah’ın bin dokuz yüz yirmi akçesi olup zikr olan bin dokuz yüz yirmi akçeye kefîl bi’l-mâl Ali b. Abdullah olup kaziyye vukū‘ üzre deftere kayd olundu. Tahrîren fî evâhiri Recebi’l-mürecceb sene ihdâ ve erba‘în ve tis‘a mi’e.

Şuhûdü’l-hâl: Mustafa b. Ahmed ve Yusuf b. Kemal ve gayruhüm mine’l-hâzırîn.

(ÜSKÜDAR09 - cilt: 4, sayfa: 187 - Hüküm no: 385 - Orijinal metin no: [45a-5])﻿

﻿

﻿

386. Hüküm

Memi b. Nâtır’ın evini Selime bt. Bahşî’ye hibe ettiği

Vech-i tahrîr-i hurûf oldur ki Üsküdar’dan Memi b. Nâtır şer‘-i şerîf-i Nebevî meclisinde bi’t-tav‘ ve’r-rızâ ikrâr-ı sahîh-i şer‘î kılıp Hacı Mehmed mahallesinde atamdan irsle intikāl etmiş bir mülk hizar tahtasıyla yapılmış evi tevâbi‘ ve levâhıkıyla ma‘lûmetü’l-hudûddur ınde cîrânihâ halam Selime bt. Bahşî’ye hibe ettim mezbûre Selime zikr olan evi alıp kabûl [ve] kabz etti deyicek mukırr-ı mezbûr Memi[’yi] mukarrun lehü’l-merkūme Selime cemî‘-i mâ ekarra bihisinde vicâhen ve şifâhen tasdîk ettikden sonra sıhhat-i akd-і hibeye hükm olunup kaziyye vukū‘ üzre deftere kayd olundu. Tahrîren fî evâhiri Recebi’l-mürecceb sene ihdâ ve erba‘în ve tis‘a mi’e.

Şuhûdü’l-hâl: Memi b. Süleyman ve Mustafa b. Abdullah ve Hasan b. Musa ve gayruhüm mine’l-hâzırîn.

(ÜSKÜDAR09 - cilt: 4, sayfa: 188 - Hüküm no: 386 - Orijinal metin no: [45b-1])﻿

﻿

﻿

387. Hüküm

Mustafa ile Ali b. Musa’nın Gebze çevresinden Üsküdar’a kadar olan bölgenin vergi gelirlerini iltizama aldıkları

Vech-i tahrîr-i hurûf oldur ki Kazâ-i Gekvize’de Yolköprüsü’nden Koruköyü’nden Sâlih Çepni’den Üsküdar’a varınca sene ihdâ ve erba‘în ve tis‘a mi’e Receb gurresinden iki yıl tamâm olunca zikr olan dâire içinde olan yava kâfirler cizyesin ve cürm [ü] cinâyet ve beytülmâlin ve sâir resmin altı bin akçe mukāta‘aya tutan Mustafa ile Ali b. Musa iştirâk üzre tasarruf etmeğe iltizâmlar[ı] talebleriyle deftere kayd olundu. Tahrîren fî evâhiri Receb sene 941.

Şuhûdü’l-hâl: Hasan b. Musa, Hoca Kābil ve Mustafa b. Abdullah ve gayruhüm mine’l-hâzırîn.

(ÜSKÜDAR09 - cilt: 4, sayfa: 188 - Hüküm no: 387 - Orijinal metin no: [45b-2])﻿

﻿

﻿

388. Hüküm

Devlethan b. Mehmed’in Emir b. Çepni’ye borçlu olduğu

Sebeb-i tahrîr-i sicil budur ki Devlethân b. Mehmed şer‘-i şerîf-i Nebevî meclisinde ikrâr ve i‘tirâf kılıp eyitdi ki işbu sâhibü’s-sicil Emir b. Çepni’ye lâzımü’l-edâ ve vâcibü’l-kazâ bin akçe deynim vardır ve dört yüz akçe dahi kefâletten cem‘an bin dört yüz akçe mezbûra deynimdir deyicek mukırr-ı mezbûru mukarrun lehü’l-mezbûr Çepni bi’l-muvâcehe tasdîk edip mâ hüve’l-vâkī‘ bi’t-taleb tescîl olundu.

Şuhûdü’l-hâl: Hoca Kābil b. Abdullah ve Köse b. Mustafa ve Hasan Reis b. Ahmed ve Musa b. Kutbeddin ve gayruhüm. Muhzır Memi zikr olan meblağa havâle olundu.

(ÜSKÜDAR09 - cilt: 4, sayfa: 188 - Hüküm no: 388 - Orijinal metin no: [45b-3])﻿

﻿

﻿

389. Hüküm

Emir b. Çepni’nin Vasil b. Kristil’e ödünç verdiği

Sebeb-i tahrîr-i sicil budur ki Karye-i İstavros’dan Vasil b. Kristil şer‘-i şerîf meclisinde ikrâr ve i‘tirâf kılıp eyitdi ki işbu Emir b. Çepni’ye buğday bahâsından yüz akçe ve karz-ı hasenden bin cem‘an bin yüz akçe lâzımü’l-edâ deynim vardır deyicek mukırr-ı mezbûru mukarrun lehü’l-mezbûr Çepni bi’l-muvâcehe tasdîk edip bi’t-taleb tescîl olundu.

Şuhûdü’l-hâl: Şahkulu b. Mehmed ve İskender b. Abdullah ve Memi b. Süleyman ve gayruhüm.

(ÜSKÜDAR09 - cilt: 4, sayfa: 189 - Hüküm no: 389 - Orijinal metin no: [46a-1])﻿

﻿

﻿

390. Hüküm

Vasil b. Kristil’in Ali b. Çepni’ye borçlu olduğu

Sebeb-i tahrîr-i sicil budur ki Karye-i İstavros’dan Vasil b. Kristil şer‘-i şerîf meclisinde ikrâr ve i‘tirâf kılıp eyitdi ki işbu Ali b. Çepni’ye karz-ı hasenden altı yüz akçe deynim vardır deyicek mukırr-ı mezbûru mukarrun lehü’l-mezbûr Ali bi’l-muvâcehe tasdîk edip mâ hüve’l-vâkī‘ bi’t-taleb tescîl olundu.

Şuhûdü’l-hâl: Mezkûrûn.

(ÜSKÜDAR09 - cilt: 4, sayfa: 189 - Hüküm no: 390 - Orijinal metin no: [46a-2])﻿

﻿

﻿

391. Hüküm

Papayakim’in Toma b. Canikopulo’dan ev bedelinden alacağını tahsil ettiği

Sebeb-i tahrîr-i sicil budur ki Papayakim nâm zimmî meclisi şer‘de ikrâr ve i‘tirâf edip dedi ki karye-i Çengel’de bey‘ olunan ev bahâsından Toma b. Canikopulo nâm zimmîden beş bin beş yüz akçeyi aldım bana vâsıl oldu deyicek mukırr-ı mezbûru mukarrun lehü’l-mezbûr Toma bi’l-muvâcehe tasdîk alâ mâ hüve’l-vâkī‘ bi’t-taleb tescîl olundu. Tahrîren fî evâhiri Recebi’l-mürecceb sene 941.

Şuhûdü’l-hâl: Usta Hüseyin b. Abdullah ve Ali b. Musa ve Hızır b. Ahmed ve Hoca Kābil b. Abdullah ve câbi Mustafa b. Yusuf ve Ahmed Bey Reis ve gayruhüm.

(ÜSKÜDAR09 - cilt: 4, sayfa: 189 - Hüküm no: 391 - Orijinal metin no: [46a-3])﻿

﻿

﻿

392. Hüküm

Dimitri b. Keremidin’in borcuna Lagod Kethüdâ ve Kosta’nın kefil oldukları

Sebeb-i tahrîr-i sicil budur ki Karye-i İstavros’dan Dimitri b. Keremidin zimmetinde olan yedi yüz yetmiş akçeye karye-i mezbûrdan Lagod Kethüdâ ve Kosta nâm zimmîler beş gün va‘de ile kefîl bi’l-mâl olduk dedik[lerin]den sonra bi’t-taleb tescîl olundu.

Şuhûdü’l-hâl: Hızır b. Memi ve Hüsrev b. Yakub ve gayruhüm.

(ÜSKÜDAR09 - cilt: 4, sayfa: 190 - Hüküm no: 392 - Orijinal metin no: [46b-1])﻿

﻿

﻿

393. Hüküm

Tanrıverdi b. Tumca’nın şarap içtiği

Sebeb-i tahrîr-i sicil budur ki Tanrıverdi b. Tumca şer‘-i şerîf-i Nebevî’de ikrâr edip dedi ki şarap içtim dedikde kasaba-i mezbûre subaşısı âdemi Murad talebiyle ikrârı sebt-i sicil olundu. Tahrîren fî evâhiri Receb sene 9[41].

Şuhûdü’l-hâl: Muharrem b. Yusuf ve Hüsrev b. Yakub ve Hızır b. Ahmed.

(ÜSKÜDAR09 - cilt: 4, sayfa: 190 - Hüküm no: 393 - Orijinal metin no: [46b-2])﻿

﻿

﻿

394. Hüküm

İskender b. Abdullah’ın Kara Mehmed b. Seydi Ali’ye borçlu olduğu

Sebeb-i tahrîr-i sicil budur ki İskender b. Abdullah şer‘-i şerîf-i Nebevî’de Kara Mehmed b. Seydî Ali[’yi] ihzâr edip dedi ki işbu Mehmed’e iki yüz yirmi akçe karz-ı hasenden lâzımü’l-edâ deynim vardır dedikde mezbû[r] İskender’in talebiyle mezbûr Mehmed’in ikrâr[ı] defter olundu. Tahrîren fî gurreti Şa‘bân fî sene 941.

Şuhûdü’l-hâl: Hacı Bey b. Abdullah ve Mustafa b. Tuzcu ve Mustafa b. Ahmed.

(ÜSKÜDAR09 - cilt: 4, sayfa: 190 - Hüküm no: 394 - Orijinal metin no: [46b-3])﻿

﻿

﻿

395. Hüküm

Şahsın mahkemeye gelmesine kefil olma

Sebeb-i tahrîr-i sicil budur ki Gulâm-ı şâhî Mustafa şer‘-i şerîf-i Nebevî’ye karye-i Nerdübanlı’dan Nasûh b. Yusuf[’u] ihzâr edip mezbûr Nasûh’a kan husûsu için hükm-i şerîf vârid olupdurur nefsine kefîl taleb olundukda Hacı Bey b. Abdullah kefîl oldum dedikde bi’t-taleb tescîl olundu Tahrîren fî gurreti Şa‘bân fî sene 941.

Şuhûdü’l-hâl: İskender b. Abdullah ve Hüsam Reis b. Ahmed.

(ÜSKÜDAR09 - cilt: 4, sayfa: 190 - Hüküm no: 395 - Orijinal metin no: [46b-4])﻿

﻿

﻿

396. Hüküm

Edhem b. Hasan’ın denizde bir kayık demiri bulup Üsküdar emini Mustafa’ya teslim ettiği

Sebeb-i tahrîr-i sicil budur ki Edhem b. Hasan şer‘-i şerîf-i Nebevî’de ikrâr edip dedi ki denizde bir kayık demiri bulup Üsküdar emîn[i] Mustafa’ya teslîm ettim dedikde mezbûr Mustafa kabz ettim dedikde ikrârları defter olundu. Tahrîren fî evâili Şa‘bân fî sene 941.

Şuhûdü’l-hâl: Mevlânâ Abdi ve Kubadin b. Mahmud.

(ÜSKÜDAR09 - cilt: 4, sayfa: 191 - Hüküm no: 396 - Orijinal metin no: [47a-1])﻿

﻿

﻿

397. Hüküm

Hasan b. İğneci’nin bulduğu kazı Yusuf b. Davud’un kestiği

Sebeb-i tahrîr-i sicil budur ki Hasan b. İğneci şer‘-i şerîf-i Nebevî’de ikrâr edip dedi ki Eski Hamam kurbunda bir ak kaz tuttum bir câriyeye verdim mezkûr kazı buluver dedikde Mehmed Paşa imâreti helâsı içinde bir mahfûz yerde bulup boğazlanmış getirdi mezbû[r] kazı kim boğazladı dediğimde Yusuf b. Dâvud Paşazâde evlerinde boğazladı dedikde mezbûr Yusuf’tan su’âl olundukda ikrâr edip Üsküdar emîn[i] Mustafa talebiyle defter olundu. Tahrîren fî evâili Şa‘bân fî sene 941.

Şuhûdü’l-hâl: Müezzin Kābil ve Müstecâb b. Nâzır ve Bâli b. ( ) ve huzzâr-ı muhzırân.

(ÜSKÜDAR09 - cilt: 4, sayfa: 191 - Hüküm no: 397 - Orijinal metin no: [47a-2])﻿

﻿

﻿

398. Hüküm

Şahsın mahkemeye gelmesine kefil olma

Sebeb-i tahrîr-i sicil budur ki Üsküdar emîn[i] olan Mustafa b. Abdullah şer‘-i şerîf-i Nebevî’de Hasan b. İğneci’nin nefsine kefîl taleb ettikde mezbûr Hasan’ın ustası Ali b. Abdullah kefîl oldum dedikde tescîl olundu. Tahrîren fî evâili Şa‘bân fî sene 941.

Şuhûdü’l-hâl: Mezkûrîn.

(ÜSKÜDAR09 - cilt: 4, sayfa: 191 - Hüküm no: 398 - Orijinal metin no: [47a-3])﻿

﻿

﻿

399. Hüküm

Mahmud b. Mustafa’nın Hacı b. Bahşî’den bostan bedelinden alacaklı olduğu

Sebeb-i tahrîr-i sicil budur ki Mahmud b. Mustafa şer‘-i şerîf-i Nebevî’ye Hacı b. Bahşî’yi ihzâr edip dedi ki işbu Hacı’da bostan akçesinden beş yüz akçem vardır dedikde mezbûr Hacı ikrâr edip bi’t-taleb tescîl olundu. Tahrîren fî evâili Şa‘bân fî sene 941.

Şuhûdü’l-hâl: Sinan b. Abdullah ve Müstecâb b. Nâzır ve Nasûh b. Abdullah. Havâle Hızır

(ÜSKÜDAR09 - cilt: 4, sayfa: 191 - Hüküm no: 399 - Orijinal metin no: [47a-4])﻿

﻿

﻿

400. Hüküm

Şahsın mahkemeye gelmesine kefil olma

Sebeb-i tahrîr-i sicil budur ki Üsküdar emîni Mustafa şer‘-i şerîf-i Nebevî’de Yusuf b. Dâvud’un nefsine kefîl taleb ettikde Şaban b. Mehmed kefîl oldum dedikde bi’t-taleb tescîl olundu. Tahrîren fî evâili Şa‘bân fî sene 941.

Şuhûdü’l-hâl: Müstecâb b. Nâzır ve Musa b. İbrahim.

(ÜSKÜDAR09 - cilt: 4, sayfa: 192 - Hüküm no: 400 - Orijinal metin no: [47b-1])﻿

﻿

﻿

401. Hüküm

İskender b. Abdullah’ın Teodora bt. Dimitri’den alacaklı olduğu

Sebeb-i tahrîr-i sicil budur ki İskender b. Abdullah şer‘-i şerîf-i Nebevî’de Teodora bt. Dimitri ihzâr edip dedi ki işbu Teodora’da karz-ı hasenden yüz akçem vardır dedikde mezbûre Teodora ikrâr edip İskender talebiyle defter olundu. Tahrîren [fî] evâili Şa‘bân fî sene 941.

Şuhûdü’l-hâl: Kābil Müezzin ve mütevellî Şahkulu b. ( ) ve Pîrî Baba. Havâle Hızır

(ÜSKÜDAR09 - cilt: 4, sayfa: 192 - Hüküm no: 401 - Orijinal metin no: [47b-2])﻿

﻿

﻿

402. Hüküm

Şahsın mahkemeye gelmesine kefil olma

Sebeb-i tahrîr-i sicil budur ki Üsküdar emîn[i] olan Mustafa şer‘-i şerîf-i Nebevî’de Kara Mehmed nâm kimesnenin nefsine kefîl taleb ettikde Musa b. Halil ve horandası kefîl olduk dediklerinden sonra bi’t-taleb tescîl olundu. [Tahrîren fî] evâili Şa‘bân fî sene 941.

Şuhûdü’l-hâl: Pîrî b. İbrahim ve Nûrullah b. İbrahim.

(ÜSKÜDAR09 - cilt: 4, sayfa: 192 - Hüküm no: 402 - Orijinal metin no: [47b-3])﻿

﻿

﻿

403. Hüküm

Üsküdar emininin Mustafa b. Hasan ve Pîrî b. Aslıhan’a bir at teslim ettiği

Sebeb-i tahrîr-i sicil budur ki Emîn Mustafa b. Abdullah şer‘-i şerîf-i Nebevî’de Mustafa b. Hasan’a ve Pîrî b. Aslıhan’a ulak getirdiği bir doru aygırı at yelesi ve pörçüğü siyah ve kıçı tarafında kıç ayağında akçası var ve beze tarafında ip kesmiş akçası var ve alnında ve burnunda akçası var mezbûr at[ı] teslîm ettim dedikde mezkûrlar kabz ettik dediklerinden sonra ikrârları bi’t-taleb tescîl olundu. Tahrîren fî Şa‘bân fî sene 941.

Şuhûdü’l-hâl: Müstecâb b. Nâzır ve Bâli b. Aslıhan ve Mustafa b. Abdullah ve Ferhad b. Abdullah.

(ÜSKÜDAR09 - cilt: 4, sayfa: 193 - Hüküm no: 403 - Orijinal metin no: [47b-4])﻿

﻿

﻿

404. Hüküm

Hamza b. Şaban’ın Hüseyin b. Abdullah’tan alacaklı olduğu

Sebeb-i tahrîr-i sicil budur ki Hamza b. Şaban şer‘-i şerîf-i Nebevî’ye Hüseyin b. Abdullah[’ı] ihzâr edip dedi ki mezbûr Hüseyin’de iki yüz on akçem vardır karz-ı hasenden dedikde mezbûr Hüseyin ikrâr edip mahallinden hâsıl olan akçeden al deyû havâle etti mezkûr Hamza havâleyi kabûl edip bi’t-taleb tescîl olundu. Tahrîren fî evâsıtı Şa‘bân fî sene 941.

Şuhûdü’l-hâl: Ahmed b. Hasan ve Süleyman b. Şaban ve Kābil b. Abdullah ve Hızır b. Ahmed.

(ÜSKÜDAR09 - cilt: 4, sayfa: 193 - Hüküm no: 404 - Orijinal metin no: [48a-1])﻿

﻿

﻿

405. Hüküm

Hüseyin b. Ali’nin Üsküdar emini Mustafa’ya vergi borcu olduğu

Sebeb-i tahrîr-i sicil budur ki Üsküdar emîni Mustafa şer‘-i şerîf-i Nebevî’ye Hüseyin b. Ali’yi ihzâr edip dedi ki işbu Hüseyin’de şer‘î ve kānûn üzre resmden cümle dört yüz otuz beş akçem vardır dedikde mezbûr Hüseyin bi’l-muvâcehe ikrâr edip bi’t-taleb tescîl olundu. Tahrîren fî evâsıtı Şa‘bân fî sene 941.

Şuhûdü’l-hâl: Mehmed b. Dâvud ve Cafer b. Hızır ve Kābil b. Abdullah ve Mehmed b. Abdullah.

(ÜSKÜDAR09 - cilt: 4, sayfa: 193 - Hüküm no: 405 - Orijinal metin no: [48a-2])﻿

﻿

﻿

406. Hüküm

Ermeni Murad b. Evren’in Hüseyin Çelebi b. Ali’den ödünç aldığı ve koyun ücretinden alacaklı olduğu

Sebeb-i tahrîr-i sicil budur ki Ermeni Murad b. Evren şer‘-i şerîf-i Nebevî’ye Hüseyin Çelebi b. Ali’yi ihzâr edip dedi ki işbu Hüseyin’de sekiz yüz altmış akçem vardır dört yüzü karz-ı hasendendir ve dört yüzü koyun ücretindendir dedikde mezbûr Hüseyin bi’l-muvâcehe ikrâr edip bi’t-taleb tescîl olundu. Tahrîren fî Şa‘bân fî sene 941.

Şuhûdü’l-hâl: Hacı Pîrî b. Devletkâr ve Hızır b. Ahmed ve Bâli b. Aslıhan ve Ahmed b. Mahmud. Havâle Hızır

(ÜSKÜDAR09 - cilt: 4, sayfa: 194 - Hüküm no: 406 - Orijinal metin no: [48a-3])﻿

﻿

﻿

407. Hüküm

Hüseyin Çelebi b. Ali’nin Ermeni Murad’a olan borcu için bir sarı kemhayı rehin verdiği

Sebeb-i tahrîr-i sicil budur ki Hüseyin Çelebi b. Ali şer‘-i şerîf-i Nebevî’de ikrâr edip dedi ki işbu Ermeni Murad’a sekiz yüz altmış akçe lâzımü’l-edâ deynim vardır Hızır havâle etti idi hâliyâ bir sarı kemha rehin verdim Bâli b. Aslıhan[’ı] vekîl ettim bey‘ edip vere ve bir ay va‘deden tecâvüz ederse dedikde mezbûr Murad va‘deyi ikrâr edip bi’t-taleb tescîl olundu. Tahrîren fî Şa‘bâ[n] fî yevm 13 fî sene 941.

Şuhûdü’l-hâl: Hacı Süleyman b. Abd[ullah] ve Hacı Pîrî ve Ali b. Abdullah.

(ÜSKÜDAR09 - cilt: 4, sayfa: 194 - Hüküm no: 407 - Orijinal metin no: [48a-4])﻿

﻿

﻿

408. Hüküm

Yorgi b. Yani’nin Emir b. Çepni’ye olan borcuna Ali b. Abdullah’ın kefil olduğu

Sebeb-i tahrîr-i sicil budur ki Emir b. Çepni şer‘-i şerîf-i Nebevî’ye Yorgi b. Yani’yi ihzâr edip dedi ki işbu Yorgi’de bi tarîk-i karz iki bin akçem vardır ve Ali b. Abdullah mala kefîldir dedikde mezbûr Yorgi ve Ali bi’l-muvâcehe ikrâr edip bi’t-taleb tescîl olundu. [Tahrîren] fî evâsıtı Şa‘bân fî sene 941.

Şuhûdü’l-hâl: Ali b. Musa ve Mustafa b. Mahmud ve Mahmud b. Mehmed.

(ÜSKÜDAR09 - cilt: 4, sayfa: 194 - Hüküm no: 408 - Orijinal metin no: [48b-1])﻿

﻿

﻿

409. Hüküm

Karaca b. Sarıca’nın ev, bahçe, iki bağ ve bir kasap dükkânını Süleyman b. Mustafa’ya sattığı (bey‘-i kat‘)

Sebeb-i tahrîr-i sicil budur ki Karaca b. Sarıca şer‘-i şerîf-i Nebevî’de ikrâr-ı sahîh ile ikrâr edip dedi ki işbu Süleyman b. Mustafa’ya topraktan binâ olunmuş mülk evimi ve bahçemi ve iki bağımı ki ma‘lûmetü’l-hudûddur ınde ahâlîhâ ve bir kasap dükkânımı yedi bin akçeye bey‘-i kat‘ ile bey‘ ettim dedikde mezbûr Süleyman tasdîk ettikden sonra bi’t-taleb tescîl olundu. Tahrîren fî ( ) Şa‘bân fî sene 941.

Şuhûdü’l-hâl: Şahkulu b. Mehmed ve Kābil b. Abdullah ve Hacı Habbâz b. ( ) ve Ali Habbâz ve Mustafa b. Abdullah ve Pîrî b. Aslıhan ve Emir b. Çepni.

(ÜSKÜDAR09 - cilt: 4, sayfa: 195 - Hüküm no: 409 - Orijinal metin no: [48b-2])﻿

﻿

﻿

410. Hüküm

Murad b. Abdullah’ın Emir b. Çepni’ye olan borcunu muhzır Bâli ve Hızır’a havale ettiği

Sebeb-i tahrîr-i sicil budur ki Emir b. Çepni şer‘-i şerîf-i Nebevî’de işbu Murad b. Abdullah muhzır Bâli’ye ve Hızır’a yedi bin akçe havâle edip bi’t-taleb tescîl olundu. Tahrîren fî evâsıtı Şa‘bân fî sene 941.

Şuhûdü’l-hâl: Mustafa b. Abdullah ve Fîrûz b. Abdullah ve Süleyman b. Mustafa.

(ÜSKÜDAR09 - cilt: 4, sayfa: 195 - Hüküm no: 410 - Orijinal metin no: [48b-3])﻿

﻿

﻿

411. Hüküm

Kirana bt. Todora’nın Yusuf b. Durbâli’ye olan borcuna kocası Yani b. Yorgi’nin kefil olduğu

Sebeb-i tahrîr-i sicil budur ki Karye-i Maltepe’de olan Yani b. Yorgi şer‘-i şerîf-i Nebevî’de ikrâr-ı sahîh ile ikrâr edip dedi ki işbu Mevlânâ Yusuf b. Durbâli’ye zevcem Kirana bt. Todora’nın beş yüz akçe şer‘le sâbit olunmuş lâzımü’l-edâ deyni vardır mezbûr deyne kefîl oldum dedikde mezkûr Sinan kabûl edip bi’t-taleb tescîl olund[u]. Tahrîren fî evâsıtı Şa‘bân fî sene 941.

Şuhûdü’l-hâl: Mansûr b. Hüseyin ve Hacı Nasûh b. Süleyman.

(ÜSKÜDAR09 - cilt: 4, sayfa: 195 - Hüküm no: 411 - Orijinal metin no: [48b-4])﻿

﻿

﻿

412. Hüküm

Gebze, İzmit, Şile, Kandıra, Ada, Akyazı, Kerpe, Bendereğli, Konrapa, Yalova, İznik ve Görele kadılıkları vergilerinin Bıyıklı Ali b. Yusuf’a mukataaya verildiği

Sebeb-i tahrîr-i hüccet ve mûceb-i tastîr-i muhaccet budur ki Mahrûse-i Bursa’da nasb-ı pâdişâhî ile bi’l-fi‘l hâssa harâc emîni olan fahrü’l-emâcid ve’l-efâhim Hacı Ferhad -zîde kadruhu-cânibinden vech-і âtî üzre ikrâra vekîl olan Hüseyin b. Mehmed’in vekâleti meclisi şer‘de şer‘le sâbit ve zâhir oldukdan sonra ikrâr ve i‘tirâf edip eyitdi ki mûmâ-ileyh müvekkilim Hacı Ferhad Gekvize ve İznikmid ve Şile ve Kandırı ve Ada ve Akyazı ve Kerpe ve Bendereğli ve Konrapa ve Yalakābâd ve İznik ve Görele kadılıklarında vâkī‘ olan yava ve Ermeni ve âzâde kâfirler harâcını ve beş bine varınca beytülmâlini ve mâl-ı mefkūdunu ve mâl-ı gāibini ve resm-i arûsunu ve resm-i ağnâmını ve yerli yavayı ve cürm ü cinâyetlerini ve sâir bâd-ı havâyı sene erba‘în ve tis‘a mi’e Muharrem gurresinden üç yıla işbu hâmil-i kitâb Bıyıklı Ali b. Yusuf’a altmış yedi bin akçeye mukāta‘aya verdi dedi mezbûr Ali dahi vicâhen tasdîk etti ve nefsine Yıldırım Hân -tâbe serâhu-mahallesinde Harîrî Hacı Ali b. Yusuf ve Tatalı mahallesinde Harîrî Mehmed b. Veli nâm kimesneler kefîl oldular. Tahrîren fi’l-yevmi’t-tâsi‘ aşer min şehri Receb sene 941.

Şuhûdü’l-hâl: Ali b. Halil ve Nasûh b. Abdullah ve Veli b. Ordu ve Veled b. Ali.

(ÜSKÜDAR09 - cilt: 4, sayfa: 196 - Hüküm no: 412 - Orijinal metin no: [49a-1])﻿

﻿

﻿

413. Hüküm

Bıyıklı Ali b. Yusuf’un Mustafa b. Müstecab’a borçlu olduğu

Vech-i tahrîr-i hurûf oldur ki Bıyıklı Ali b. Yusuf meclisi şer‘de bi’t-tav‘ ve’r-rızâ ikrâr edip Mustafa b. Müstecâb’a dört yüz akçe deynim vardır deyû ikrâr deftere kayd olundu. Tahrîren fî evâhiri Şa‘bâni’l-mu‘azzam sene ihdâ ve erba‘în ve tis‘a mi’e.

Şuhûdü’l-hâl: Bâli b. Aslıhan ve Mustafa b. Sâlih.

(ÜSKÜDAR09 - cilt: 4, sayfa: 196 - Hüküm no: 413 - Orijinal metin no: [49a-2])﻿

﻿

﻿

414. Hüküm

Bıyıklı Ali’nin Üsküdar ve çevresini mukataaya tutan Mustafa’dan bir miktar para aldığı

Sebeb-i tahrîr-i hurûf oldur ki Sene erba‘în ve tis‘a mi’e Muharrem gurresinden iki [yıl] tamâm olunca altmış yedi bin akçeye yava harâcın mukāta‘aya tutan Bıyıklı Ali meclisi şer‘de ikrâr ve i‘tirâf edip Üsküdar ve tevâbi‘inde olan yava harâcın mukāta‘aya tutan Mustafa’dan yevmü’l-kıst hesâb üzre iki yüz akçe aldım deyû ikrâr deftere kayd olundu. Tahrîren fî evâhiri Şa‘bâni’l-mu‘azzam sene 941.

Şuhûdü’l-hâl: Hoca Kābil ve Bâli b. Aslıhan ve gayruhüm mine’l-hâzırîn. Ve mezbûr Bıyıklı Ali mersûm Mustafa’dan yüz yirmi akçe dahi aldım deyû ikrârı deftere kayd olundu.

(ÜSKÜDAR09 - cilt: 4, sayfa: 196 - Hüküm no: 414 - Orijinal metin no: [49a-3])﻿

﻿

﻿

415. Hüküm

Bıyıklı Ali’nin Yolköprüsü’nden Kavaklı köyüne ve oradan Üsküdar’a kadar olan bölgedeki bazı vergileri Mustafa b. Mahmud’a mukataaya verdiği

Sebeb-i tahrîr-i hurûf oldur ki Gekvize ve İznikmid ve Ada ve Akyaz[ı] ve Kandır[ı] ve Konrapa ve Bendereğli ve Yalakābâd ve Görele kadılıklar[ın]da vâkī‘ olan yava harâcın altmış yedi bin akçeye mukāta‘aya tutan Bıyıklı Ali meclisi şer‘de ikrâr ve i‘tirâf edip Yolköprüsü’nden ve Kavaklıköyü’nden Üsküdar’a varınca yava kâfirler harâcın sene ihdâ erba‘în ve tis‘a mi’e Muharrem gurresinden iki yıl tamâm olunca altı bin akçeye Mustafa b. Mahmud’a ve Ali b. Musa’ya verdim deyicek mersûmân Mustafa ve Ali mukāta‘a-i mezbûr[u] altı bin akçeye kabûl ettik dediklerinden sonra mezkûrûnun ikrârlar[ı] istimâ‘ olunup kaviller[i] bi hasebi’ş-şer‘i’ş-şerîf cây ve mu‘teber görülüp kaziyye vukū‘ üzre deftere kayd olundu. Tahrîren fî evâhiri Şa‘bâni’l-mu‘azzam sene 941.

Şuhûdü’l-hâl: Hoca Kābil ve Bâli b. Aslıhan ve Mustafa b. Abdullah ve gayruhüm mine’l-hâzırîn.

(ÜSKÜDAR09 - cilt: 4, sayfa: 197 - Hüküm no: 415 - Orijinal metin no: [49b-1])﻿

﻿

﻿

416. Hüküm

Hızır b. Ahmed’in Mustafa b. Ahmed’den alacaklı olduğu

Vech-i tahrîr-i hurûf oldur ki Mustafa b. Mahmud ve Ali b. Musa ve Hızır b. Ahmed meclisi şer‘de hâzırûn olup mezbûr Hızır’ın Mustafa b. Ahmed’de iki yüz elli akçesi olup meblağ-ı mezbûr iki yüz elli akçeyi mezbûrân Mustafa b. Mahmud ve Ali b. Musa kabûl ettik dedikler[i] deftere kayd olundu. Tahrîren fî evâhiri Şa‘bân sene ihdâ erba‘în ve tis‘a mi’e.

Şuhûdü’l-hâl: Mezkûrûn.

(ÜSKÜDAR09 - cilt: 4, sayfa: 197 - Hüküm no: 416 - Orijinal metin no: [49b-2])﻿

﻿

﻿

417. Hüküm

Abdi b. Demirci’nin Hüseyin b. Musa’dan satın aldığı öküzün ayıplı olduğu

Vech-i tahrîr-i hurûf oldur ki Abdi b. Demirci ve Hüseyin b. Musa meclisi şer‘de hâzırân olup mersûm Hüseyin takrîr-i merâm kılıp merkūm Abdi’den bir camus öküzün aldım idi ayağı sürük olup ayıplı imiş merkūm Abdi’den da‘vâsına mutâbık beyyine taleb olundukda udûl-i müslimînden Musa b. Kutbeddin ve Durmuş b. Abdullah da‘vâsına mutâbık şehâdetler hayyiz-i kabûlde vâkī‘ olup deftere kayd olundu. Tahrîren fî evâhiri Şa‘bân sene 941.

Şuhûdü’l-hâl: Hüsrev b. Yakub ve Ali b. Musa ve gayruhüm mine’l-hâzırîn.

(ÜSKÜDAR09 - cilt: 4, sayfa: 198 - Hüküm no: 417 - Orijinal metin no: [49b-3])﻿

﻿

﻿

418. Hüküm

Mustafa b. Mahmud’un evini Ali b. Hamza’dan satın aldığı

Sebeb-i tahrîr-i sicil budur ki Mustafa b. Mahmud şer‘-i şerîf-i Nebevî’de Ali b. Hamza’yı ihzâr edip dedi ki Bulgurlu mahallesinde mülk evimi bahçesi ile bana bey‘ etti yüz otuz [akçeye] dedikde mezbûr Ali ikrâr edip bi’t-taleb tescîl olundu. Tahrîren fî evâhiri Şa‘bân fî sene 941.

Şuhûdü’l-hâl: İlyas b. Evranos ve Mehmed b. İlyas ve Hüsrev b. ( ) ve Abdi Halîfe

(ÜSKÜDAR09 - cilt: 4, sayfa: 198 - Hüküm no: 418 - Orijinal metin no: [49b-4])﻿

﻿

﻿

419. Hüküm

Hasan b. Hızır’ın, Mahmud b. Aydın’ın borcuna kefillikten çekildiği

Sebeb-i tahrîr-i sicil budur ki Hasan b. Hızır şer‘-i şerîf-i Nebevî’de Mahmud b. Aydın’a dört yüz akçeye kefîl oldum idi hâliyâ tecdîd-i mu‘âmele olunmuş mala kefâletten vazgeldim dedikde ikrâr bi’t-taleb tescîl olundu. Tahrîren fî evâhiri Şa‘bân fî sene 941.

Şuhûdü’l-hâl: Bâli b. Aslıhan ve Hızır b. Ahmed.

(ÜSKÜDAR09 - cilt: 4, sayfa: 198 - Hüküm no: 419 - Orijinal metin no: [50a-1])﻿

﻿

﻿

420. Hüküm

Nikola b. Lagod’un muhzır Bâli’ye havale olunmuş olan parayı muhzır Hızır’a teslim ettiği

Sebeb-i tahrîr-i sicil budur ki Nikola b. Lagod şer‘-i şerîf-i Nebevî’de muhzır Bâli’ye hükm olunan yüz akçeyi muhzır Hızır’a bi’t-tamâm teslîm olunup tescîl olundu. Tahrîren fî evâhiri Şa‘bân fî sene 941.

Şuhûdü’l-hâl: Hüsrev b. ( ).

(ÜSKÜDAR09 - cilt: 4, sayfa: 198 - Hüküm no: 420 - Orijinal metin no: [50a-2])﻿

﻿

﻿

421. Hüküm

Kethüdâ İbrahim b. Nasuh’un Lagod Kethüdâ’dan ağaç bedelinden alacaklı olduğu

Sebeb-i tahrîr-i sicil budur ki Kethüdâ İbrahim b. Nasûh şer‘-i şerîf-i Nebevî’de Kethüdâ Lagod b. Keremidin’i ihzâr edip dedi ki işbu Lagod ile bügül?() ağacı bin iki yüz yirmi akçeye bâkī 720 [akçe] dedikde mezbûr Lagod bi’l-muvâcehe ikrâr edip bi’t-taleb tescîl olundu. Tahrîren fî evâhiri Şa‘bân fî sene 941.

Şuhûdü’l-hâl: Mevlânâ Sinan ve Bâli b. Aslıhan ve Hızır b. Ahmed. Havâle Bâli

(ÜSKÜDAR09 - cilt: 4, sayfa: 199 - Hüküm no: 421 - Orijinal metin no: [50a-3])﻿

﻿

﻿

422. Hüküm

Yorgi b. Dimitri’nin borcuna Dranoz b. Yorgi’nin kefil olduğu

Vech-i tahrîr-i hurûf oldur ki Karye-i Kadı’dan Yorgi b. Dimitri’nin nefsine zimmetinde olan bin iki yüz otuz akçeye Dranoz b. Yorgi kefîl bi’l-mâl olduğu muhzır Hızır talebiyle deftere kayd olundu. Tahrîren fî evâhiri Şa‘bân sene 941.

Şuhûdü’l-hâl: ( ).

(ÜSKÜDAR09 - cilt: 4, sayfa: 199 - Hüküm no: 422 - Orijinal metin no: [50a-4])﻿

﻿

﻿

423. Hüküm

Ali b. Musa’nın mültezim Mustafa b. Mahmud’dan yava haracı mukataası alacağını tahsil ettiği

Sebeb-i tahrîr-i sicil budur ki Ali b. Musa şer‘-i şerîf-i Nebevî’de ikrâr edip dedi ki işbu ihdâ erba‘în ve tis‘a mi’ede yava harâcın mukāta‘aya tutan Mustafa b. Mahmud’un muhâsebesin görüp bi’t-tamâm aldım bir akçe ve bir habbem kalmadı dedikde mezbûr Mustafa bi’l-muvâcehe tasdîk edip bi’t-taleb tescîl olundu. Tahrîren fî gurreti Ramazân fî sene 941.

Şuhûdü’l-hâl: Hatîb İsâ ve Abdurrahman Halîfe ve Kābil b. Abdullah ve Hüsrev ve Mustafa Bey b. Abdullah.

(ÜSKÜDAR09 - cilt: 4, sayfa: 199 - Hüküm no: 423 - Orijinal metin no: [50a-5])﻿

﻿

﻿

424. Hüküm

Ali b. Musa’nın yava haracı mukataasını iltizam ettiği

Sebeb-i tahrîr-i sicil budur ki Ali b. Musa şer‘-i şerîf-i Nebevî’de yava harâcın ihdâ erba‘în ve tis‘a mi’ede iki yıla altı bin akçeye mukāta‘aya tutan Mustafa b. Mahmud’un işine elli akçe ziyâde edip ibtidâ-i târihten kabûl ettim dedikde mezbûr Mustafa bi’l-muvâcehe ferâgat ettim dedikde ikrârları bi’t-taleb tescîl olundu. Tahrîren fî gurreti Ramazân fî sene 941.

Şuhûdü’l-hâl: Hatîb İsâ ve Abdurrahman Halîfe ve Kābil b. Abdullah ve Mustafa Bey b. Abdullah.

(ÜSKÜDAR09 - cilt: 4, sayfa: 200 - Hüküm no: 424 - Orijinal metin no: [50b-1])﻿

﻿

﻿

425. Hüküm

Mehmed Paşa Vakfı’na ait hamamın kiraya verildiği

Sebeb-i tahrîr-i sicil budur ki Merhûm Mehmed Paşa mütevellîsi olan Şahkulu b. Mehmed şer‘-i şerîf-i Nebevî’de ikrâr ve i‘tirâf edip dedi ki vakıf hamamı bir yılı üç bin akçeye ecîr-i misli üzre verdim ba‘de’l-yevm ziyâde edene vermen dedikde mezbûr ( ) bi’l-muvâcehe tasdîk edip bi’t-taleb tescîl olundu. Tahrîren fî gurreti Ramazân fî sene 941.

Şuhûdü’l-hâl: Müezzin Kābil b. Abdullah ve Hızır b. Ahmed ve Ramazan b. Ahmed.

(ÜSKÜDAR09 - cilt: 4, sayfa: 200 - Hüküm no: 425 - Orijinal metin no: [50b-2])﻿

﻿

﻿

426. Hüküm

Ferhad b. Abdullah’ın Kadem bt. Abdullah’ı dövdüğü

Sebeb-i tahrîr-i sicil budur ki Kadem bt. Abdullah şer‘-i şerîf-i Nebevî’ye Ferhad b. Abdullah’ı ihzâr edip dedi ki işbu Ferhad beni darb etti dedikde mezbûr Ferhad darb etmediğine yemînden nükûl edip bi’t-taleb tescîl olundu. Tahrîren fî evâili Ramazân fî sene 941.

Şuhûdü’l-hâl: Hüsrev b. Yakub ve Halil b. Aşçı ve Karamanlı b. Ahmed ve Mustafa b. Mahmud.

(ÜSKÜDAR09 - cilt: 4, sayfa: 200 - Hüküm no: 426 - Orijinal metin no: [50b-3])﻿

﻿

﻿

427. Hüküm

Kasım b. Abdullah’ın Ferhad b. Abdullah’a hakaret ettiği

Sebeb-i tahrîr-i sicil budur ki Ferhad b. Abdullah şer‘-i şerîf-i Nebevî’ye Kāsım b. Abdullah’ı ihzâr edip dedi ki işbu Kāsım bana bre rosbi kâfir dedi dedikde mezbûr Kāsım ba‘de’l-inkâr yemînden nükûl edip bi’t-taleb tescîl olundu. Tahrîren fî evâili Ramazân fî sene 941.

Şuhûdü’l-hâl: Mezkûrîn.

(ÜSKÜDAR09 - cilt: 4, sayfa: 200 - Hüküm no: 427 - Orijinal metin no: [50b-4])﻿

﻿

﻿

428. Hüküm

Todora b. İstati’nin Hasan b. Hızır’a hakaret ettiği

Sebeb-i tahrîr-i sicil budur ki Hasan b. Hızır şer‘-i şerîf-i Nebevî’ye Todora b. İstati’yi ihzâr edip dedi ki işbu Todora bana bre gidi poh yersin dedi dedikde mezbûr Todora inkâr edip gıbb-i inkâr beyyine taleb olundukda udûl-i müslimînden Hamza b. Veli ve Hızır b. Ahmed şehâde[t]leri ile sâbit olup bi’t-taleb tescîl olundu. Tahrîren fî evâili Ramazân fî sene 941.

Şuhûdü’l-hâl: Âşık b. Hasan ve Karaca b. Sarıca ve Mustafa b. Mahmud ve Celeb b. Hasan.

(ÜSKÜDAR09 - cilt: 4, sayfa: 201 - Hüküm no: 428 - Orijinal metin no: [51a-1])﻿

﻿

﻿

429. Hüküm

Emir b. Mustafa’nın Mihal b. Yani’den alacaklı olduğu

Sebeb-i tahrîr-i sicil budur ki Emir b. Mustafa şer‘-i şerîf-i Nebevî’de ikrâr ve i‘tirâf edip dedi ki işbu Mihal b. Yani’ye iki bin iki yüz akçe bi tarîk-i [karz] verdim idi hâliyâ bin beş yüz akçesin kabz ettim yedi yüz akçem vardır dedikde mezbûr Mihal tasdîk edip bi’t-taleb tescîl olundu. Tahrîren fî evâili Ramazân fî sene 941.

Şuhûdü’l-hâl: Yakub b. Ali ve Hacı Süleyman b. Abdi ve Bâli b. Aslıhan.

(ÜSKÜDAR09 - cilt: 4, sayfa: 201 - Hüküm no: 429 - Orijinal metin no: [51a-2])﻿

﻿

﻿

430. Hüküm

Ermeni Murad b. Evren’in muhzır Bâli b. Aslıhan’dan alacağının kalmadığı

Sebeb-i tahrîr-i sicil budur ki Ermeni Murad b. Evren şer‘-i şerîf-i Nebevî’de ikrâr ve i‘tirâf edip dedi ki işbu muhzır Bâli b. Aslıhan’dan Hüseyin Çelebi’den havâle ettiğim sekiz yüz altmış akçeyi bi’t-tamâm mezbûr Bâli’den aldım bir akçe ve bir habbem kalmadı dedikde mezbûr Bâli tasdîk edip bi’t-taleb tescîl olundu. Tahrîren fî evâili Ramazân fî sene 941.

Şuhûdü’l-hâl: Yakub b. Ali ve Hacı Süleyman b. Abdi ve Burhan b. Hasan ve Hayrân b. Hasan ve Hasan b. Hızır.

(ÜSKÜDAR09 - cilt: 4, sayfa: 201 - Hüküm no: 430 - Orijinal metin no: [51a-3])﻿

﻿

﻿

431. Hüküm

Hoyrad Mihal’in borcuna Yani b. Pazarcı’nın kefil olduğu

Sebeb-i tahrîr-i sicil budur ki Karye-i Çengel’den Yani b. Pazarcı Hoyrad Mihal’in zimmetinde olan yedi yüz akçeye on gün va‘de ile kefîl bi’l-mâl olup tescîl olundu. Tahrîren fî 4 fî şehri Ramazâni’l-mübârek sene 941.

Şuhûdü’l-hâl: Yakub Halîfe ve Hüsrev b. Yakub ve gayruhüm.

(ÜSKÜDAR09 - cilt: 4, sayfa: 202 - Hüküm no: 431 - Orijinal metin no: [51a-4])﻿

﻿

﻿

432. Hüküm

Emir b. Çepni’nin Yani b. Pazarcı’ya borçlu olmadığı

Sebeb-i tahrîr-i sicil budur ki Karye-i Çengel’den Yani [b.] Pazarcı ile Emir b. Çepni meclisi şer‘a hâzırân [olup] mezkûr Yani şöyle takrîr-i da‘vâ kılıp eyitdi ki merkūm Emir zimmetinde otuz sıkım küftün bey‘ eyledim hâliyâ akçesin taleb ederim mezkûr Emir’den su’âl olıcak senin ile bu husûsu ibrâ ve iskāt eyledik mezkûr Yani ibrâ ve iskāt eylediğimizden sonra otuz sıkım küftünü bey‘ eyledim deyicek mezkûr Yani’den beyyine taleb oldukda bu husûsa şâhidim yoktur mersûm Emir’e yemîn verin deyicek mezkûr Emir’e ibrâdan sonra alınmadı deyû yemîn verilip Emir-i mezbûr talebiyle mâ hüve’l-vâkī‘ tescîl olundu.

Şuhûdü’l-hâl: Kâtib Ferhad ve Hüsrev b. Yakub ve Dede b. Hasan ve Hızır muhzır ve gayruhüm.

(ÜSKÜDAR09 - cilt: 4, sayfa: 202 - Hüküm no: 432 - Orijinal metin no: [51b-1])﻿

﻿

﻿

433. Hüküm

Şahsın mahkemeye gelmesine kefil olma

Sebeb-i tahrîr-i sicil budur ki Ahmed nâm şahsın nefsine Şerbetçi Hamza kefîl olup vakt-i hâcette ihzârına iltizâm eyleyip mâ hüve’l-vâkī‘ bi’t-taleb tescîl olundu.

Şuhûdü’l-hâl: Mezkûrûn.

(ÜSKÜDAR09 - cilt: 4, sayfa: 202 - Hüküm no: 433 - Orijinal metin no: [51b-2])﻿

﻿

﻿

434. Hüküm

Yakub b. Mehmed’in dükkânından para çalmakla suçlanan Ahmed’in beraat etmesi

Sebeb-i tahrîr-i sicil budur ki Yakub b. Mehmed meclisi şer‘de Ahmed nâm kimesney[le] hâzırân olup mezbûr Yakub takrîr-i da‘vâ kılıp eyitdi ki işbu Ahmed’e dükkânımı ısmarladım âhar yere gittim idi ol hîn dükkânımdan beş yüz akçe zâyi‘ olmuş deyicek mezkûr Ahmed kat‘â bu husûsu bana ısmarlamadın deyicek mezbûr Ahmed’e yemîn verilip berâ’atine hükm olunup tescîl olundu.

Şuhûdü’l-hâl: Mütevellî b. Mehmed, Hoca Kābil b. Abdullah ve Bâli b. Aslıhan ve gayruhüm.

(ÜSKÜDAR09 - cilt: 4, sayfa: 202 - Hüküm no: 434 - Orijinal metin no: [51b-3])﻿

﻿

﻿

435. Hüküm

Yakub b. Mehmed’in Kara Hüseyin b. Mestan’dan emanet aldığı parayı ödemesi

Sebeb-i tahrîr-i sicil oldur ki Kara Hüseyin b. Mestân şer‘-i şerîf meclisine Yakub b. Mehmed’i ihzâr eyleyip mezbûr Hüseyin takrîr-i merâm kılıp eyitdi ki işbu Yakub nâm kimesneye emânet beş yüz akçe verdim idi hâliyâ taleb ederim ta‘allül eder deyicek mezkûr Yakub’dan su’âl olıcak bi’l-muvâcehe tasdîk edip lâkin akçeyi dükkândan zâyi‘ eyledim bu husûsda te‘addim vardır deyip ikrâr ile meblağ-ı mezkûr hükm olunup Hüseyin talebiyle mâ hüve’l-vâkī‘ tescîl olundu.

Şuhûdü’l-hâl: Mezkûrûn.

(ÜSKÜDAR09 - cilt: 4, sayfa: 203 - Hüküm no: 435 - Orijinal metin no: [51b-4])﻿

﻿

﻿

436. Hüküm

Mehmed b. Abdullah’ın şahsını Ali b. Musa’ya kiraya verdiği

Sebeb-i tahrîr-i sicil budur ki Mehmed b. Abdullah şer‘-i şerîf meclisinde ikrâr ve i‘tirâf kılıp eyitdi ki işbu sâhibü’s-sicil Ali b. Musa’ya târih-i kitâbdan bir yıla dek nefsimi icâreye verdim deyicek mezkûrun ikrârını mezbûr Ali bi’l-muvâcehe tasdîk edip tescîl olundu. Tahrîren fî evâili Ramazâni’l-mübârek sene 941.

Şuhûdü’l-hâl: Bâli b. Aslıhan ve Hayreddin b. Ahmed ve gayruhüm.

(ÜSKÜDAR09 - cilt: 4, sayfa: 203 - Hüküm no: 436 - Orijinal metin no: [51b-5])﻿

﻿

﻿

437. Hüküm

Mustafa b. Salih’in Kasım Ağa bahçesinden armut fidanı alması

Sebeb-i tahrîr-i hurûf oldur ki Ali b. Abdullah meclisi şer‘de ikrâr edip Mustafa b. Sâlih, Kāsım Ağa bahçesinden bir armut fidanı almış dedim deyû ikrâr deftere kayd olundu.

Şuhûdü’l-hâl: İskender b. Abdullah, İbrahim b. Gündüz ve gayruhüm mine’l-hâzırîn.

(ÜSKÜDAR09 - cilt: 4, sayfa: 203 - Hüküm no: 437 - Orijinal metin no: [52a-1])﻿

﻿

﻿

438. Hüküm

İzmit, İznik ve Yalova yava mukataaları iltizamını alan Salih’in haraç eminlerine taksitle ödediği para

Vech-i tahrîr-i hurûf oldur ki Sene erba‘în ve tis‘a mi’e Muharrem gurresinden İznikmid ve Yalakābâd ve İznik kadılıklarında vâkī‘ olan yava kâfirler harâcın mukāta‘aya tutan Sâlih yevmü’l-kısttan vilâyet-i Anadolu’da yava harâcına emîn olan Kemal’e iki bin akçe verdim deyû ikrâr ve Körpeoğlu Ahmed’e bin akçe verdim deyû ikrâr deftere kayd olundu. Tahrîren fî evâili Ramazâni’l-mübârek sene 941.

Şuhûdü’l-hâl: Bâli b. Aslıhan ve Hüsrev b. Yakub ve gayruhüm mine’l-hâzırîn. Meblağ-ı mezbûr iki bin akçeyi mersûm Kemal[’e] emîn-i Yalakābâd kıstından ötürü verdim dediği sebt-i sicil olundu. Ve merkūm Sâlih altı yüz akçe dahi yevmü’l-kıstımdan Bıyıklı Ali’ye verdim dediği ikrâr deftere kayd olundu. Târih-i mezbûr. Şuhûd-ı mezkûr.

(ÜSKÜDAR09 - cilt: 4, sayfa: 204 - Hüküm no: 438 - Orijinal metin no: [52a-2])﻿

﻿

﻿

439. Hüküm

Kumru bt. Abdullah’ın Şaban b. Musa’nın kızı Aynî’yi ücretsiz olarak besleyeceği

Sebeb-i tahrîr-i hurûf oldur ki Kumru bt. Abdullah şer‘-i şerîf meclisine hâzır olup bilesine Şaban b. Musa[’yı] ihzâr edip mezbûre Kumru bi’t-tav‘ ve’r-rızâ ikrâr edip mezbûr Şaban’ın kızı Aynî’yi sâbıkan cer ile beslerdim hâliyâ cerden ferâgat ettim cersiz beslerim deyû ikrâr mersûm Şaban talebiyle deftere kayd olundu. Tahrîren fî evâili Ramazâni’l-mübârek sene 941.

Şuhûdü’l-hâl: Hoca Odel ve Burak Reis ve Mahmud b. Mehmed ve gayruhüm mine’l-hâzırîn.

(ÜSKÜDAR09 - cilt: 4, sayfa: 204 - Hüküm no: 439 - Orijinal metin no: [52a-3])﻿

﻿

﻿

440. Hüküm

İskender b. Abdullah’ın ölen Nikola’ya ait koyunları Yani’den istediği

Sebeb-i tahrîr-i sicil budur ki Karye-i Kartal’dan Odacı Yani nâm zimmî ile çavuş Hayreddin âdem[i] olan İskender b. Abdullah şer‘-i şerîf meclisine hâzırân olup mezbûr İskender takrîr-i kelâm kılıp eyitdi ki fevt olan yava Nikola’nın muhallefâtı bize müteveccih oldukdan sonra mezbûr Nikola’nın altmış dört aded koyunu müşârün-ileyh Odacı Yani’nin koyunundadır elân taleb ederim deyicek müşârün-ileyh Odacı Yani’den su’âl olundukda cevâb verip eyitdi ki fevt olan Nikola’nın altmış dört aded koyunu karye-i Kadı’dan Yani zimmî sirkat edip getirip benim koyunuma halt eyledi deyû bi’t-tav‘ ve’r-rızâ ikrâr ve i‘tirâf edip ikrârını mezbûr İskender talebiyle tescîl olundu.

Şuhûdü’l-hâl: Subaşı Mahmud b. Abdullah ve Lazari b. Yorgi ve İstati b. Manol ve Andon b. Todora ve Yorgi b. Manol ve Ali b. Musa ve gayruhüm.

(ÜSKÜDAR09 - cilt: 4, sayfa: 204 - Hüküm no: 440 - Orijinal metin no: [52a-4])﻿

﻿

﻿

441. Hüküm

İbrahim Ağa Vakfı’na ait bostanlığı Dranoz b. Yorgi’nin mukataaya aldığı

Sebeb-i tahrîr-i sicil budur ki İbrahim Ağa evkāfı câbisi olan İbrahim b. Gündüz meclisi şer‘de ikrâr ve i‘tirâf edip dedi ki vakf-ı mezbûrdan bir bostanlık ki mahdûddur işbu sâhibü’s-sicil Dranoz b. Yorgi nâm zimmîye târih-i kitâbdan bir yıl va‘de ile beş yüz akçe mukāta‘aya verdim deyicek mukırr-ı mezbûru mukarrun lehü’l-mezbûr Yorgi bi’l-muvâcehe tasdîk edip mâ hüve’l-vâkī‘ tescîl olundu. Tahrîren fî evâili Ramazâni’l-mübârek sene 941.

Şuhûdü’l-hâl: İmâm Mustafa b. Sâlih ve Müezzin Hoca ve Mustafa b. Sâlih ve gayruhüm.

(ÜSKÜDAR09 - cilt: 4, sayfa: 205 - Hüküm no: 441 - Orijinal metin no: [52b-1])﻿

﻿

﻿

442. Hüküm

Emir b. Çepni’nin Murad b. Abdullah’tan alacağını tahsil ettiği

Sebeb-i tahrîr-i sicil budur ki Emir b. Çepni şer‘-i şerîf meclisinde ikrâr ve i‘tirâf edip dedi ki işbu Murad b. Abdullah nâm kimesneden yedi bin akçe alımım var idi hâliyâ bî-kusûr aldım bana vâsıl oldu deyicek mukırr-ı mezbûru mukarrun lehü’l-mezbûr Murad bi’l-muvâcehe tasdîk edip dedi ki yedi bin akçeyi bî-kusûr Çepni’ye teslîm eyledim deyicek mezkûr Emir b. Çepni’nin ikrârını merkūm Murad talebiyle tescîl olundu.

Şuhûdü’l-hâl: Mustafa b. Abdullah ve Bâli b. Aslıhan ve Muharrem b. Memi ve Hayreddin ve gayruhüm.

(ÜSKÜDAR09 - cilt: 4, sayfa: 205 - Hüküm no: 442 - Orijinal metin no: [52b-2])﻿

﻿

﻿

443. Hüküm

Süleyman b. Ali’nin Hatib Taceddin’in yetimlerine borçlu olduğu

Sebeb-i tahrîr-i sicil budur ki Süleyman b. Ali ikrâr ve i‘tirâf kılıp eyitdi ki merhûm Hatîb Tâceddin yetimlerinin akçesinden vasî-i şer‘îsi olan Lütfi Çelebi elinden bin yüz akçe deynim alıp târih-i kitâbdan bir yıl va‘de ile bin yüz akçe lâzımü’l-edâ ve vâcibü’l-îfâ deynim vardır deyicek mukırr-ı mezbûru mukarrun lehü’l-mezbûr yetimlerin vasîsi olan Lütfi bi’l-muvâcehe tasdîk edip alâ mâ hüve’l-vâkī‘ bi’t-taleb tescîl olundu. Tahrîren fî evâili Ramazâni’l-mübârek sene 941.

Şuhûdü’l-hâl: Hoca Kābil b. Abdullah ve Şahkulu b. Mehmed ve Hayreddin ve Bâli b. Aslıhan ve Dede b. Hasan ve Hüsrev b. Yakub ve gayruhüm.

(ÜSKÜDAR09 - cilt: 4, sayfa: 206 - Hüküm no: 443 - Orijinal metin no: [52b-3])﻿

﻿

﻿

444. Hüküm

Rabia Hatun’un halen Şükür’ün hanımı olduğu

Sebeb-i tahrîr-i sicil budur ki Râbia Hâtun bt. Hacı Yusuf şer‘-i şerîf meclisinde ikrâr edip dedi ki sâbıkan zevcim olan Şükür nâm kimesneye hâliyâ nefsim çif[t]leştirdim elân menkûhasıyım deyicek mezbûre hâtunu merkūm Şükür bi’l-muvâcehe tasdîk edip mâ hüve’l-vâkī‘ tescîl olundu.

Şuhûdü’l-hâl: Sinan Halîfe b. Turud ve Şahkulu b. Mehmed ve Bâli b. Aslıhan ve gayruhüm.

(ÜSKÜDAR09 - cilt: 4, sayfa: 206 - Hüküm no: 444 - Orijinal metin no: [53a-1])﻿

﻿

﻿

445. Hüküm

Salih b. Yusuf’un ve Bıyıklı Ali’nin Hızır b. Ahmed’den yava zimmî mukataası bedeli olarak para aldıkları

Sebeb-i tahrîr-i sicil budur ki Sâlih b. Yusuf nâm yava âmil şer‘-i şerîf meclisinde ikrâr ve i‘tirâf edip dedi ki işbu Hızır b. Ahmed nâm kimesne yava kâfirler mukāta‘asından bin nakid akçe aldım mezbûr Hızır’dan bin [akçe] bana vâsıl oldu deyicek mukırr-ı mezbûru mukarrun lehü’l-mezbûr Hızır bi’l-muvâcehe tasdîk edip bi’t-taleb tescîl olundu. Tahrîren fî evâili Ramazâni’l-mübârek sene 941.

Şuhûdü’l-hâl: Mustafa b. Mahmud ve Sinan Halîfe b. Turud ve kâtibü’l-hurûf Abdülkādir ve gayruhüm. Ve mezbûr Hızır’dan Bıyıklı Ali dahi yüz elli akçe aldım deyû ikrâ[rı] vardır.

(ÜSKÜDAR09 - cilt: 4, sayfa: 206 - Hüküm no: 445 - Orijinal metin no: [53a-2])﻿

﻿

﻿

446. Hüküm

Hızır’a ait atın ulağa verilmesinde Nasuh b. Abdullah’ın dahlinin olmadığı

Vech-i tahrîr-i hurûf oldur ki Nasûh b. Abdullah Karamanlı Hızır ile meclisi şer‘a hâzırân [olup] müşârün-ileyh Hızır takrîr-i merâm kılıp dedi ki senin yedinde olan emânet mülk atımı sen ulağa verdin zâyi‘ eyledin hâliyâ taleb ederim deyicek mezkûr Nasûh’tan su’âl olıcak senin emânet verdiğin bârgirini hizmetlendiğiniz ulak aldı bu husûsa te‘addim yoktur yemîn dahi ederim deyicek merkūm Nasûh’a te‘addîsi olmadığına yemîn verilip tescîl olundu.

Şuhûdü’l-hâl: Bâli b. Aslıhan ve Hızır b. Ahmed ve gayruhüm.

(ÜSKÜDAR09 - cilt: 4, sayfa: 207 - Hüküm no: 446 - Orijinal metin no: [53a-3])﻿

﻿

﻿

447. Hüküm

Nefise bt. Oruç ile kardeşi Nazar Reis’in miras konusunda sulh oldukları

Sebeb-i tahrîr-i sicil budur ki Nefîse bt. Oruc karındaşı Nazar Reis ile meclisi şer‘de hâzırân olup mezbûre Nefîse takrîr-i da‘vâ kılıp eyitdi ki işbu karındaşım Nazar Reis’te babamdan intikāl eden metrûkâttan mezbûr Nazar’ın üzerinde yüz yetmiş beş akçe vardır deyicek mezkûr Nazar’ın inkârından sonra muslihûn araya düşüp mezkûr Nazar’dan mezbûre hâtuna yüz akçe alıverilip min ba‘d babamdan intikāl eden ve metrûkât husûsundan min ba‘d ferâgat eyledim ba‘de’l-yevm vechen mine’l-vücûh metr[û]kât husûsunda nizâ‘ım olmaya, olursa istimâ‘ olunmaya ibrâ ve iskāt ettikden sonra merkūm Nazar Reis talebiyle mâ hüve’l-vâkī‘ tescîl olundu.

Şuhûdü’l-hâl: Bâli b. Aslıhan ve Hızır b. Ahmed ve Dede b. Hasan ve gayruhüm.

(ÜSKÜDAR09 - cilt: 4, sayfa: 207 - Hüküm no: 447 - Orijinal metin no: [53a-4])﻿

﻿

﻿

448. Hüküm

Hizmetkârının Nasuh Çelebi b. Hüsam Bey’in haberi olmadan kölesini Mustafa’ya satması

Sebeb-i tahrîr-i sicil budur ki Nasûh Çelebi b. Hüsam Bey şer‘-i şerîf-i Nebevî meclisinde ikrâr ve i‘tirâf kılıp eyitdi ki bir mülk kulumu hizmetkârım, Mustafa nâm kimesneye bey‘ eylemiş hâliyâ zikr olan kulumu bulup bi hasebi’ş-şer‘ isbât eyleyip aldım deyû ikrârını mezkûr Mustafa talebiyle tescîl olundu.

Şuhûdü’l-hâl: Bâli b. Aslıhan ve Mahmud [b.] Mehmed ve gayruhüm.

(ÜSKÜDAR09 - cilt: 4, sayfa: 207 - Hüküm no: 448 - Orijinal metin no: [53b-1])﻿

﻿

﻿

449. Hüküm

Mihal b. Yani’nin Sağır Dokinoz’dan alacaklı olduğu

Vech-i tahrîr-i hurûf oldur ki Karye-i Çengel’den Mihal b. Yani Sağır Dokinoz nâm [zimmî] ile meclisi şer‘a hâzırân olup mezbûr Mihal mezkûr Dokinoz[’dan] yüz on akçe taleb ettikden sonra merkūm Dokinoz[’a] zikr olan akçe hükm olunup muhzır Kılavuz havâle olunup tescîl olundu.

Şuhûdü’l-hâl: Dede b. Hasan ve Hızır b. Ahmed ve gayruhüm.

(ÜSKÜDAR09 - cilt: 4, sayfa: 208 - Hüküm no: 449 - Orijinal metin no: [53b-2])﻿

﻿

﻿

450. Hüküm

Ayşe bt. Aydın Bey ile Ali b. İskender’in mehirsiz ve nafakasız boşandığı (muhalaa)

Sebeb-i tahrîr-i sicil budur ki Ayşe bt. Aydın Bey şer‘-i şerîf meclisinde ikrâr ve i‘tirâf kılıp eyitdi ki işbu zevcim olan Ali b. İskender’de dört yüz akçemden ve mehrimden ve iddet-i nafakamdan ve cürümden cemî‘an ferâgat [eyledim] min ba‘d da‘vâm ve nizâ‘ım olmaya bunun üzerine bâyin talâk ver deyicek mezbûre hâtunu mezkûr Ali bi’l-muvâcehe tasdîk alâ mâ hüve’l-vâkī‘ bi’t-taleb tescîl olundu.

Şuhûdü’l-hâl: Mütevellî Şahkulu b. Mehmed ve Sinan Halîfe b. Turud ve Bâli b. Aslıhan ve Hızır b. Ahmed ve Memi b. Süleyman ve gayruhüm.

(ÜSKÜDAR09 - cilt: 4, sayfa: 208 - Hüküm no: 450 - Orijinal metin no: [53b-3])﻿

﻿

﻿

451. Hüküm

Şahsın mahkemeye gelmesine kefil olma

Sebeb-i tahrîr-i sicil budur ki Memi b. Nasûh’tan meclisi şer‘de nefsinden kefîl taleb olundukda Helvacı Mahmud kefîl olup vakt-i hâcette ihzârına iltizâm eyledi.

Şuhûdü’l-hâl: Dede b. Hasan ve Hızır b. Ahmed ve gayruhüm.

(ÜSKÜDAR09 - cilt: 4, sayfa: 208 - Hüküm no: 451 - Orijinal metin no: [53b-4])﻿

﻿

﻿

452. Hüküm

Dokinoz’un borcuna Yorgi ve Marola’nın kefil oldukları

Sebeb-i tahrîr-i sicil budur ki Yorgi ve Marola nâm kimesneler üç güne değin Dokinoz nâm zimmînin zimmetinde olan yüz yirmi akçe[ye] kefîl bi’l-mâl olup tescîl olundu. Tahrîren fî evâsıtı Ramazâni’l-mübârek sene 941.

Şuhûdü’l-hâl: Muhzırân-ı Mahkeme.

(ÜSKÜDAR09 - cilt: 4, sayfa: 208 - Hüküm no: 452 - Orijinal metin no: [53b-5])﻿

﻿

﻿

453. Hüküm

Memi b. Nasuh’un subaşı Mustafa Bey’e hakaret ettiği

Sebeb-i tahrîr-i sicil budur ki Memi b. Nasûh meclisi şer‘de ikrâr edip dedi ki işbu Mustafa Bey’e boğazından asılası bre âmil dedim dedi mezkûr ikrârını subaşı-i mezbûr Mustafa Bey talebiyle tescîl olundu.

Şuhûdü’l-hâl: İsâ Halîfe b. Fazlullah ve Dede b. Hasan ve gayruhüm.

(ÜSKÜDAR09 - cilt: 4, sayfa: 209 - Hüküm no: 453 - Orijinal metin no: [53b-6])﻿

﻿

﻿

454. Hüküm

Şahsın mahkemeye gelmesine kefil olma

Sebeb-i tahrîr-i sicil budur ki Yaneka nâm zimmînin meclisi şer‘de nefsinden kefîl [taleb] olundukda Neri nâm zimmî kefîl olup vakt-i hâcette ihzârına iltizâm eyleyip mâ hüve’l-vâkī‘ tescîl olundu.

Şuhûdü’l-hâl: Kılavuz b. Aslıhan ve Hayreddin b. Ahmed ve gayruhüm.

(ÜSKÜDAR09 - cilt: 4, sayfa: 209 - Hüküm no: 454 - Orijinal metin no: [54a-1])﻿

﻿

﻿

455. Hüküm

Memi [b. Nasuh]’a tazir olunup cerîme cezası verildiği

Sebeb-i tahrîr-i sicil budur ki Memi nâm kimesne şer‘-i şerîf meclisinde ta‘zîr olunup cerîme hükm olunup tescîl olundu. Tahrîren fî evâsıtı Ramazâni’l-mübârek sene 941.

Şuhûdü’l-hâl: Bâli b. Aslıhan ve Hızır [b.] Ahmed ve gayruhüm.

(ÜSKÜDAR09 - cilt: 4, sayfa: 209 - Hüküm no: 455 - Orijinal metin no: [54a-2])﻿

﻿

﻿

456. Hüküm

Başıbüyüklü çevresinde funda kesenlere gerekli cezanın verilmesi

Vech-i tahrîr-i hurûf oldur ki Karye-i Başıbüyüklü’nün etrâfında funda kesilmemek tenbîh olunup tâyire ta‘yîn olunup zikr olunur Bulgur Deresi’nden yalı cânibe gider araba yolundan Soğanlık tarafına gider yoldan Narlı Deresi’ne varınca ve ol dereden Narlı’ya varınca ve andan Küçük Tekürlük’e ve Tekürlük üstünden yokuş başına varınca ve andan Kozluca üstünden yine Bulgurlu Deresi’ne varınca zikr olan hudûdlar içinde hiç bir şahıs funda kesmeyip zabt oluna ve eğer inâd edip keserse korucular meclisi şer‘a getirip haklarından geline ve dahi cerîme hükm olunup men‘ oluna. Tahrîren fî evâsıtı Ramazâni’l-mübârek sene 941.

Şuhûdü’l-hâl: Muhzırân-ı Mahkeme ve Sinan Halîfe b. Turud ve Yakub ve Hoca Abdullah b. Bahşî ve Hasan b. Hızır.

(ÜSKÜDAR09 - cilt: 4, sayfa: 209 - Hüküm no: 456 - Orijinal metin no: [54a-3])﻿

﻿

﻿

457. Hüküm

Hasan b. Hızır’ın Nikola’dan öküz bedelinden alacaklı olduğu

Vech-i tahrîr-i hurûf oldur ki Karye-i Bulgurlu’dan Hasan b. Hızır nâm kimesneyi karye-i İstavros’dan Nikola ile hâzırân olup mezkûr Hasan mezbûr Nikola[’dan] öküz kıymetinden üç yüz elli akçe taleb edip mezkûr Nikola edâ eyledim amma şâhid yoktur deyicek mezkûr Hasan’a yemîn verilip zikr olan meblağ hükm olunup muhzır Kılavuz havâle olup tescîl olundu.

Şuhûdü’l-hâl: Sinan Halîfe b. Turud ve Ali b. Musa ve Hızır b. Ahmed ve gayruhüm.

(ÜSKÜDAR09 - cilt: 4, sayfa: 210 - Hüküm no: 457 - Orijinal metin no: [54a-4])﻿

﻿

﻿

458. Hüküm

Şahsın mahkemeye gelmesine kefil olma

Sebeb-i tahrîr-i sicil budur ki Kara Yorgi nâm zimmînin Burhan nâm kimesne nefsine kefîl olup tescîl olundu. Tahrîren fî evâsıtı Ramazâni’l-mübârek sene 941.

(ÜSKÜDAR09 - cilt: 4, sayfa: 210 - Hüküm no: 458 - Orijinal metin no: [54a-5])﻿

﻿

﻿

459. Hüküm

Ramazan b. Dede’nin yava haracı mukataasını alan Bıyıklı Ali’den köle bedelinden alacağını tahsil ettiği

Vech-i tahrîr-i hurûf [oldur ki] Yalakābâd kazâsı tevâbi‘inden karye-i Kurt’ta sâkin olan Ramazan b. Dede yava harâcın mukāta‘aya tutan Ali b. Yusuf mahzarında bi’t-tav‘ ve’r-rızâ ikrâr ve i‘tirâf kılıp eyitdi ki Abdullah nâm Arap bahâsından mezbûr Ali zimmetinde olan bin üç yüz elli akçeyi bî-kusûr alıp kabûl ve kabz ettim deyicek bi’t-taleb sicil olundu. Tahrîren fî evâsıtı Saferi’l-muzaffer sene isnâ ve erba‘în ve tis‘a mi’e.

Şuhûdü’l-hâl: El-Hâc Bâli b. Seydî ve el-Hâc Mehmed b. Yahya ve Hızır b. Ahmed ve Ali b. Musa ve Deli Süleyman b. Hacı ve Hüseyin b. Arnavud Ali.

(ÜSKÜDAR09 - cilt: 4, sayfa: 210 - Hüküm no: 459 - Orijinal metin no: [54a-6])﻿

﻿

﻿

460. Hüküm

Kasap Karaca ve Mustafa’nın Şaban Çelebi’ye koyun bedelinden borçları olduğu

Sebeb-i tahrîr-i sicil budur ki Nefs-i Üsküdar[’dan] Kasap Karaca b. Sarıca ve Mustafa b. Mahmud şer‘-i şerîf meclisinde ikrâr [ve] i‘tirâf kılıp eyitdiler ki Şaban Çelebi Efendi’ye koyun bahâsından iki bin altı yüz seksen akçe lâzımü’l-edâ ve vâcibü’l-kazâ deynimiz vardır târih-i kitâbdan on gün va‘de ile vermeye iltizâm eyledik dedikden sonra mukırrân-ı mezbûrân[ı] mukarrun lehü’l-mezbûr Şaban Çelebi bi’l-muvâcehe tasdîk edip mâ hüve’l-vâkī‘ tescîl olundu. Tahrîren fî evâhiri Ramazâni’l-mübârek sene 941.

Şuhûdü’l-hâl: Bâli b. Aslıhan ve Mustafa Bey b. Abdullah ve gayruhüm.

(ÜSKÜDAR09 - cilt: 4, sayfa: 211 - Hüküm no: 460 - Orijinal metin no: [54b-1])﻿

﻿

﻿

461. Hüküm

Katırcı Satılmış ile Yani b. Demirci’nin ok ile birbirlerine saldırdıkları

Sebeb-i tahrîr-i sicil budur ki Satılmış nâm katırcı şer‘-i şerîf meclisinde ikrâr [ve] i‘tirâf kılıp eyitdi ki işbu Yani b. Dimitri ile geceylen muhârebe ve mücâdele ettik mezkûr Yani beni ok ile attı ve ben dahi mezbûr Yani nâm zimmîye ok ile attım deyû ikrâr edip mezkûr ikrârı merkūm Yani talebiyle tescîl olundu.

Şuhûdü’l-hâl: Mustafa b. Mahmud ve Hayreddin b. Ahmed ve gayruhüm.

(ÜSKÜDAR09 - cilt: 4, sayfa: 211 - Hüküm no: 461 - Orijinal metin no: [54b-2])﻿

﻿

﻿

462. Hüküm

Şahsın mahkemeye gelmesine kefil olma

Sebeb-i tahrîr-i sicil budur ki İstati nâm zimmînin şer‘-i şerîf meclisinde nefsinden kefîl taleb olundukda Yani ve Manol nâm zimmîler kefîl olup vakt-i hâcette ihzârına iltizâm ettiklerinden sonra mâ hüve’l-vâkī‘ tescîl olundu.

Şuhûdü’l-hâl: Mezkûrûn.

(ÜSKÜDAR09 - cilt: 4, sayfa: 211 - Hüküm no: 462 - Orijinal metin no: [54b-3])﻿

﻿

﻿

463. Hüküm

Katırcı Satılmış’ın Pendik’te bulunan merkebine nafaka tayin edilmesi

Sebeb-i tahrîr-i sicil oldur ki Satılmış nâm katırcının karye-i Pendik’te olan merkebi için yevmî bir buçuk akçe nafaka takdîr olunup karye-i mezbûre âmil[i] talebiyle tescîl olundu.

Şuhûdü’l-hâl: Mezkûrûn.

(ÜSKÜDAR09 - cilt: 4, sayfa: 211 - Hüküm no: 463 - Orijinal metin no: [54b-4])﻿

﻿

﻿

464. Hüküm

Sağır Dokinoz’un Mihal b. Yorgi’ye borçlu olmadığı

Sebeb-i tahrîr-i sicil budur ki Mihal b. Yorgi karye-i Çengel’den Dokinoz nâm sağır ile şer‘-i şerîf meclisine hâzırân olup mezkûr Mihal merkūm Dokinoz’dan yüz on akçe taleb edicek mezkûr Dokinoz’dan su’âl olıcak verdim teslîm eyledim deyicek Mihal zikr olan akçe[yi] aldım bundan gayrı yüz on akçe deyicek mezkûr inkâr edip mersûm Mihal’den beyyine taleb olundukda beyyineden âciz olıcak merkūm Dokinoz talebiyle tescîl olundu.

Şuhûdü’l-hâl: Hayreddin b. Ahmed ve Bâli b. Aslıhan ve gayruhüm.

(ÜSKÜDAR09 - cilt: 4, sayfa: 212 - Hüküm no: 464 - Orijinal metin no: [54b-5])﻿

﻿

﻿

465. Hüküm

Yani b. Yorgi’nin Çengelköy’den Üsküdar’a nâ mahrem olduğu Mihal b. Kızag’ın eşiyle geldikleri

Sebeb-i tahrîr-i sicil budur ki Karye-i Çengel’den Yani b. Yorgi ikrâr ve i‘tirâf kılıp eyitdi ki karye-i mezbûreden Mihal b. Kızag? nâm zimmînin nâ-mahrem avratıyla karye-i mezbûreden Üsküdar’a geldik deyû ikrâr [ve] i‘tirâf ettikden sonra mezkûrun ikrâr[ı] vukū‘ üzre tescîl olundu.

Şuhûdü’l-hâl: Bâli b. Aslıhan ve Hızır b. Ahmed ve gayruhüm.

(ÜSKÜDAR09 - cilt: 4, sayfa: 212 - Hüküm no: 465 - Orijinal metin no: [55a-1])﻿

﻿

﻿

466. Hüküm

Marola Hatun’un Çengelköy’den Üsküdar’a nâmahrem olduğu Yani b. Yorgi ile geldikleri

Sebeb-i tahrîr-i sicil budur ki Marola nâm hâtun karye-i Çengel’den Yani b. Yorgi ile karye-i mezbûrdan Üsküdar’a gelip nâ-mahrem olduğu sebebden ikrâr tescîl olundu.

Şuhûdü’l-hâl: Mezkûrûn.

(ÜSKÜDAR09 - cilt: 4, sayfa: 212 - Hüküm no: 466 - Orijinal metin no: [55a-2])﻿

﻿

﻿

467. Hüküm

Şahsın mahkemeye gelmesine kefil olma

Sebeb-i tahrîr-i sicil budur ki Yani b. Dimitri nâm zimmînin nefsinden kefîl taleb olundukda babası mezkûr Dimitri kefîl olup vakt-i hâcette ihzârına iltizâm eyledi. Tahrîren fî evâhiri Ramazâni’l-mübârek sene 941.

Şuhûdü’l-hâl: Mezkûrûn ve Burhan b. Hasan.

(ÜSKÜDAR09 - cilt: 4, sayfa: 212 - Hüküm no: 467 - Orijinal metin no: [55a-3])﻿

﻿

﻿

468. Hüküm

Numan Çelebi b. Sinan’ın câbi İbrahim b. Gündüz’den alacaklı olduğu

Vech-i tahrîr-i hurûf oldur ki Numan Çelebi b. Sinan Fakīh meclisi şer‘a câbi İbrahim b. Gündüz’ü ihzâr eyleyip mezbûr Numan mezkûr İbrahim zimmetinden altı yüz akçe alımım vardır babam hâl-i hayâtında ve kemâl-i sıhhatinde verdiği akçeden dokuz bin dört yüz akçeden cemî‘an aldım elân mezkûr İbrahim zimmetinde altı yüz akçemiz bâkī kaldı deyicek mezkûrun kelâmını merkūm İbrahim bi’l-muvâcehe tasdîk edip mâ hüve’l-vâkī‘ bi’t-taleb tescîl olundu.

Şuhûdü’l-hâl: El-Hacı Süleyman b. Abdi ve Hacı Mustafa el-İmâm-ı İbrahim Ağa ve Kilerci Mustafa b. Abdullah ve Hızır b. Ahmed ve gayruhüm.

(ÜSKÜDAR09 - cilt: 4, sayfa: 213 - Hüküm no: 468 - Orijinal metin no: [55a-4])﻿

﻿

﻿

469. Hüküm

Câbi İbrahim b. Gündüz’ün Numan Çelebi’ye borçlu olduğu

Sebeb-i tahrîr-i sicil budur ki Câbi İbrahim b. Gündüz şer‘-i şerîf meclisinde ikrâr ve i‘tirâf kılıp eyitdi ki işbu sâhibü’s-sicil Numan Çelebi’ye altı yüz akçe lâzımü’l-edâ ve vâcibü’l-kazâ deynim vardır deyicek mukırr-ı mezbûru mukarrun lehü’l-mezbûr Numan bi’l-muvâcehe tasdîk edip alâ mâ hüve’l-vâkī‘ bi’t-taleb tescîl olundu.

Şuhûdü’l-hâl: Mezkûrûn.

(ÜSKÜDAR09 - cilt: 4, sayfa: 213 - Hüküm no: 469 - Orijinal metin no: [55a-5])﻿

﻿

﻿

470. Hüküm

Sinan Bey b. İskender’in Emir b. Çepni’den köle bedelinden alacaklı olduğu

Sebeb-i tahrîr-i sicil budur ki Sinan Bey b. İskender şer‘-i şerîf meclisinde Emir b. Çepni ile hâzırân olup mezbûr Sinan takrîr-i da‘vâ kılıp eyitdi ki işbu Emir b. Çepni’ye iki bin beş yüz akçeye bir kul bey‘ eyledim hâliyâ akçesi bana vâsıl olmadı taleb ederim deyicek mersûm Emir’den su’âl olıcak zikr olan meblağı sana teslîm eyledim üzerimde kul bahâsından bir akçe deynim yoktur deyicek mezkûr Çepni’nin zikr olan kulu mersûm Sinan Bey’den iki bin beş yüz akçeye satın aldım deyû ikrârını merkūm Sinan Bey talebiyle tescîl olundu.

Şuhûdü’l-hâl: Mustafa b. Mahmud Kasap ve Hızır b. Ahmed ve kâtibü’l-hurûf Abdülkādir ve gayruhüm.

(ÜSKÜDAR09 - cilt: 4, sayfa: 213 - Hüküm no: 470 - Orijinal metin no: [55b-1])﻿

﻿

﻿

471. Hüküm

Şahsın mahkemeye gelmesine kefil olma

Sebeb-i tahrîr-i sicil oldur ki Kazâ-i Beyşehir’den Katırcı Satılmış b. Seydî Ali’nin nefsinden kefîl taleb olundukda kazâ-i mezbûreden Üveyikköy’den Ali b. Hamza kefîl olup vakt-i hâcette ihzârına iltizâm eyleyip tescîl olundu.

Şuhûdü’l-hâl: Muhzır Hızır b. Ahmed ve Hüsrev b. Yakub ve gayruhüm.

(ÜSKÜDAR09 - cilt: 4, sayfa: 214 - Hüküm no: 471 - Orijinal metin no: [55b-2])﻿

﻿

﻿

472. Hüküm

Hasan b. Hızır’ın Todora b. İstati’nin keçilerini vermesi

Sebeb-i tahrîr-i sicil budur ki Karye-i Bulgurlu’dan Hasan b. Hızır ile Todora b. İstati ile meclisi şer‘de hâzırân [olup] mezbûr Todora mezkûr Hasan’dan beş re’s keçi taleb edip merkūm Hasan zikr olan beş re’s taleb ettiğin keçi benim mülkümdür deyicek mersûm Hasan’dan beyyine taleb olundukda beyyineden âciz olıcak mezkûr Todora’ya zikr olan keçi hükm olunup tescîl olundu.

Şuhûdü’l-hâl: Bâli b. Aslıhan ve Mehmed b. Abdullah ve gayruhüm.

(ÜSKÜDAR09 - cilt: 4, sayfa: 214 - Hüküm no: 472 - Orijinal metin no: [55b-3])﻿

﻿

﻿

473. Hüküm

Reis’in Todora b. Yani’ye emanet verdiği paranın bir kısmının ziyan olduğu

Vech-i tahrîr-i hurûf oldur ki Todora b. Yani, Reis-i zimmî[yi] hâzırân [edip] mezbûr Reis mezkûr Todora’dan emânet akçe verdim idi hâliyâ üç yüz akçesin zâyi‘ etmiş deyicek mezkûrdan su’âl olıcak zâyi‘ eylemedim deyû şer‘an yemîn verilip tescîl olundu.

Şuhûdü’l-hâl: Hoca Kābil ve Dede b. Hasan.

(ÜSKÜDAR09 - cilt: 4, sayfa: 214 - Hüküm no: 473 - Orijinal metin no: [55b-4])﻿

﻿

﻿

474. Hüküm

Mehmed b. Yusuf’un babasından kalan arsanın satışı konusunda Yahudi Hekim Sinan ile sulh oldukları

Sebeb-i tahrîr-i sicil budur ki Mehmed b. Yusuf şer‘-i şerîf-i Nebevî meclisine hâzır gelip şöyle ikrâr-ı sahîh-i şer‘î kılıp eyitdi ki karye-i Kuzguncuk’ta bir kıt‘a yer ki iki taraf Efraim mülküyle ve bir taraf Sefer mülküyle ve bir taraf İrine bt. Abraham mülküne muttasıldır bu hudûd-ı erba‘a ile mahdûd bir kıt‘a yer atamdan irsle bana intikāl etmiş idi karındaşım Rüstem zikr olan bir kıt‘a yeri müteveffâ Yahûdî Hekîm Sinan’a üç yüz akçeye bey‘ eylemiş zikr olan bey[‘i] ben kabûl ettim da‘vâm ve nizâ‘ım yoktur ve eğer da‘vâ ve nizâ‘ edersem ınde’l-hükkâm nâ-mesmû‘ ola deyû ikrâr bi hasebi’ş-şer‘ mu‘teber görülüp kaziyye vukū‘ üzre ber sebîlі’t-temessük ketb olunup mersûm müteveffâ Yahûdî Hekîm Sinan vârislerinden Yakod taleb[iyle] tescîl olundu.

Şuhûdü’l-hâl: Saltık b. Hamza ve Mustafa b. Şucâ‘ ve Hamza b. Abdullah ve Mehmed b. Dâvud ve Malkoç b. Süleyman ve Hızır b. Ahmed ve gayruhüm.

(ÜSKÜDAR09 - cilt: 4, sayfa: 214 - Hüküm no: 474 - Orijinal metin no: [56a-1])﻿

﻿

﻿

475. Hüküm

Ekmeğinden bez çıkan Ekmekçi Kethüdâsı Mehmed’e cerîme verilmesi

Vech-i tahrîr-i hurûf oldur ki Ekmekciyân kethüdâsı olan Mehmed’in ekmeği içinde bir pâre köhne bez bulunup cerîme hükm olunup subaşı talebiyle tescîl olundu. Tahrîren fî evâhiri Ramazâni’l-mübârek sene 941.

(ÜSKÜDAR09 - cilt: 4, sayfa: 215 - Hüküm no: 475 - Orijinal metin no: [56a-2])﻿

﻿

﻿

476. Hüküm

Beytülmâlci İskender b. Abdullah’ın istediği ölen çoban Nikola’nın koyunlarını Odacı Yani’den Kiti’nin alması

Sebeb-i tahrîr-i sicil budur ki Karye-i Kartal’dan Odacı nâm zimmî meclisi şer‘de ikrâr [ve] i‘tirâf edip dedi ki Çoban nâm Nikola mürd olup ma‘rûfü’n-neseb kimesnesi olmayıp muhallefâtı çavuş Hayreddin âdemi olan İskender zabt edip muhallefât-ı mezbûreden altmış dört aded koyunu Kiti nâm zimmî getirip benim koyunuma halt eyledi nice zamân benim koyunumda zikr olan koyun durup sonradan geri aldı gitti ikrâr edip ikrârını mezkûr İskender talebiyle tescîl olundu. Tahrîren fî evâili Şevvâl sene ihdâ erba‘în ve tis‘a mi’e.

Şuhûdü’l-hâl: Alâaddin Halîfe b. Mehmed ve Mustafa Bey b. Abdullah ve Şahkulu b. Mehmed ve gayruhüm.

(ÜSKÜDAR09 - cilt: 4, sayfa: 215 - Hüküm no: 476 - Orijinal metin no: [56a-3])﻿

﻿

﻿

477. Hüküm

Odacı Yani’nin koyun bedelinden borçlu olduğu

Sebeb-i tahrîr-i sicil budur ki Odacı Yani nâm zimmîden hükm olan koyun bahâsından bin altı yüz akçe hükm olunup muhzır Kılavuz ahzına havâle olup tescîl olundu.

Şuhûdü’l-hâl: Ali Halîfe b. Mehmed ve Mustafa Bey b. Abdullah ve Mütevellî Şahkulu b. Mehmed ve Hızır b. Ahmed ve gayruhüm.

(ÜSKÜDAR09 - cilt: 4, sayfa: 215 - Hüküm no: 477 - Orijinal metin no: [56b-1])﻿

﻿

﻿

478. Hüküm

Ulak atına nafaka tayin edilmesi

Sebeb-i tahrîr-i sicil budur ki Kasaba-i Üsküdar’a ulak ile bir bârgir gelip altı günden sonra kasaba-i mezbûre subaşısı olan Mustafa Bey yevmî nafakası ve hıfzı için ikişer akçe takdîr olunup tescîl olundu. Tahrîren fî 2 min şehri Şevvâli’l-mükerrem sene 941. Demir kır kuyruğu yarısı akça ve yarısı kara.

Şuhûdü’l-hâl: İsâ Halîfe b. Fazlullah ve Kemal b. Katırcı ve Dede b. Hasan ve gayruhüm.

(ÜSKÜDAR09 - cilt: 4, sayfa: 216 - Hüküm no: 478 - Orijinal metin no: [56b-2])﻿

﻿

﻿

479. Hüküm

Şahsın mahkemeye gelmesine kefil olma

Sebeb-i tahrîr-i sicil budur ki Kiti nâm zimmînin nefsinden kefîl [taleb olundukda] Ali nâm âmil kefîl olup vakt-і hâcette ihzârına iltizâm eyleyip tescîl olundu.

Şuhûdü’l-hâl: Bâli b. Aslıhan ve Hızır b. Ahmed ve gayruhüm.

(ÜSKÜDAR09 - cilt: 4, sayfa: 216 - Hüküm no: 479 - Orijinal metin no: [56b-3])﻿

﻿

﻿

480. Hüküm

Kiti’nin ölen Nikola’nın terekesine ait koyunları Odacı Yani’den aldığı

Sebeb-i tahrîr-i sicil budur ki Odacı Yani nâm zimmî şer‘-i şerîf meclisinde ikrâr ve i‘tirâf kılıp eyitdi ki mürd olan yava Nikola’nın altmış aded koyun[u] Kiti nâm zimmî sirkat edip getirip benim [koyunuma] halt edip geri alıp gidip bir koyun benim koyunumda kalmadı ve alefçi Mustafa’nın karındaşı Bâkī bu husûsda bilece mübâşir değildir ve hem ol zikr olan koyunu bile getirmedi deyicek mezkûr koyunda mezbûr Bâkī’nin dahli yoktur dedikden sonra mezkûrun ikrârını mezkûr Bâkī talebiyle tescîl olundu.

Şuhûdü’l-hâl: Ali b. Musa ve Hızır b. Ahmed ve Bâli b. Aslıhan ve Mustafa b. Mahmud ve gayruhüm.

(ÜSKÜDAR09 - cilt: 4, sayfa: 216 - Hüküm no: 480 - Orijinal metin no: [56b-4])﻿

﻿

﻿

481. Hüküm

İbrahim Ağa Vakfı’ndan Mustafa b. Yahya’ya ödünç verildiği

Sicill-i Vakf-ı İbrahim Ağa Vech-i tahrîr-i hurûf oldur ki İşbu Mustafa b. Yahya meclisi şer‘de ikrâr ve i‘tirâf kılıp eyitdi ki İbrahim Ağa vakıf akçesinden vakf-ı mezbûra mütevellî olan İbrahim b. Gündüz’e lâzımü’l-edâ ve vâcibü’l-îfâ üç yüz akçe deynim vardır ve otuz akçe dahi destmâl bahâsından cem‘an üç yüz otuz akçe deynim vardır dedikden sonra mukırr-ı mezbûru mukarrun lehü’l-mezbûr İbrahim bi’l-muvâcehe tasdîk edip tescîl olundu. Tahrîren fî evâili Şevvâli’l-mükerrem sene 941.

Şuhûdü’l-hâl: Mahmud b. Mustafa ve Bâli b. Aslıhan ve gayruhüm.

(ÜSKÜDAR09 - cilt: 4, sayfa: 216 - Hüküm no: 481 - Orijinal metin no: [56b-5])﻿

﻿

﻿

482. Hüküm

İbrahim Ağa Vakfı’ndan Mahmud b. Mehmed’e ödünç verildiği

Sicill-i Vakf-ı İbrahim Ağa Sebeb-i tahrîr-i sicil budur ki Mahmud b. Mehmed şer‘-i şerîf meclisinde ikrâr ve i‘tirâf kılıp eyitdi ki merhûm İbrahim Ağa vakıf akçesinden işbu evkāf-ı mezbûreye câbi olan İbrahim b. Gündüz’e dört bin akçe deynim vardır ve üç yüz elli akçe dahi kaftan bahâsından cem‘an dört bin üç yüz elli akçe lâzımü’l-edâ ve vâcibü’l-kazâ deynim vardır deyicek mukırr-ı mezbûru mukarrun lehü’l-mezbûr [İbrahim] bi’l-muvâcehe tasdîk edip bi’t-taleb tescîl olundu. Tahrîren fî evâili Şevvâli’l-mükerrem sene 941.

Şuhûdü’l-hâl: Sarıca Hasan b. Abdullah ve Mürüvvet Reis b. Mehmed ve Lütfi b. Kemal ve gayruhüm.

(ÜSKÜDAR09 - cilt: 4, sayfa: 217 - Hüküm no: 482 - Orijinal metin no: [57a-1])﻿

﻿

﻿

483. Hüküm

Mehmed b. Abdullah’ın Hızır b. İbrahim’i vekil tayin ettiği

Sebeb-i tahrîr-i sicil budur ki Mahrûse-i İstanbul’dan ulûfeciyân zümresinden Mehmed b. Abdullah nâm kimesnenin vekîl[i] olan Hızır b. İbrahim’in vekâleti Hüseyin b. Aydın ve Halil b. Abdullah şehâdetleri ile sâbit olunup Yeni Bezzâz mahallesinden olup mâ hüve’l-vâkī‘ tescîl olundu. Tahrîren fî evâili Şevvâl-i mükerrem sene 941.

Şuhûdü’l-hâl: Bâli b. Aslıhan ve Hüsrev b. Yakub ve gayruhüm.

(ÜSKÜDAR09 - cilt: 4, sayfa: 217 - Hüküm no: 483 - Orijinal metin no: [57a-2])﻿

﻿

﻿

484. Hüküm

Yenihisar dizdarının Bulgurlu’da bulunan timarının deştbânlığına Kethüdâ Burhan ve Ali’nin ortak oldukları

Sebeb-i tahrîr-i sicil budur ki Yeni Hisar diz[d]arının karye-i Bulgurlu’da vâkī‘ olan timarının üzerine kethüdâ olan Burhan şer‘-i şerîf meclisinde ikrâr edip dedi ki timar-ı mezbûrun deştbânlığına işbu Ali ile müşterek olduk deyû ikrâr eyledikden sonra mezkûr ikrârını mersûm Ali bi’l-muvâcehe tasdîk edip tescîl olundu. Tahrîren fî evâili Şevvâli’l-mükerrem sene 941.

Şuhûdü’l-hâl: Mustafa Bey b. Abdullah ve Bâli b. Aslıhan ve gayruhüm.

(ÜSKÜDAR09 - cilt: 4, sayfa: 218 - Hüküm no: 484 - Orijinal metin no: [57a-3])﻿

﻿

﻿

485. Hüküm

Marola Hatun’un Gore b. Demirci ile kardeşi Manol’ün yer tasarruflarına engel olması

Sebeb-i tahrîr-i sicil budur ki Gore b. Demirci şer‘-i şerîf meclisinde şöyle takrîr-i da‘vâ kılıp eyitdi ki karındaşım oğlu Manol ile müşterek yerlerimizi bi hasebi’ş-şer‘ taksîm eyledik adâlet üzre tevzî‘ olunup tasarruf ederken Marola nâm zimmîye mâni‘ olur deyicek üzerine varıp ...? mutasarrıf olasın dedikde vâkī‘ olduğu üzre tescîl olunmak taleb edicek bi’t-taleb tescîl olundu.

Şuhûdü’l-hâl: Hızır b. Ahmed ve Dede b. Hasan ve gayruhüm.

(ÜSKÜDAR09 - cilt: 4, sayfa: 218 - Hüküm no: 485 - Orijinal metin no: [57a-4])﻿

﻿

﻿

486. Hüküm

Safiye bt. Mahmud’un Durmuş b. Dündar’a ev sattığı (bey‘-i kat‘)

Sebeb-i tahrîr-i sicil budur ki Karye-i Bulgurlu’dan Sâfiye bt. Mahmud şer‘-i şerîf meclisinde ikrâr ve i‘tirâf kılıp eyitdi ki karye-i mezbûrede bir mahdûd mülk evim ki bir taraf Musa Bey’e ve bir taraf Timurhan mülküyle ve bir taraf tarîk-i âm ve bir taraf Dulkaroç’un mülküyle mülâbis olan evimi işbu sâhibü’s-sicil Durmuş b. Dündar’a beş yüz akçeye bey‘ eyledim zikr olan evi tevâbi‘iyle ve levâhıkıyla ve harmanıyla mezbûr Durmuş’a bey‘-i kat‘ ile bey‘ eyledim deyicek mukırre-i mezbûreyi mukarrun lehü’l-mezbûr Durmuş bi’l-muvâcehe tasdîk edip tasdîkan sahîhan şer‘iyyen ve ba‘de’t-taleb mâ hüve’l-vâkī‘ tescîl olundu. Tahrîren fî evâili Şevvâli’l-mükerrem sene 941.

Şuhûdü’l-hâl: İsâ Halîfe b. Fazlullah ve Ekmekçi Hacı b. Abdullah ve Tuğrul b. ( ) ve Hüseyin b. Abdullah ve Musa b. Kutbeddin ve gayruhüm.

(ÜSKÜDAR09 - cilt: 4, sayfa: 218 - Hüküm no: 486 - Orijinal metin no: [57b-1])﻿

﻿

﻿

487. Hüküm

Durbâli b. İbrahim’in İbrahim Ağa Vakfı’na borçlu olduğu

Sicill-i Vakf-ı İbrahim Ağa Sebeb-i tahrîr-i sicil budur ki Bulgurlu mahallesinden Durbâli b. İbrahim şer‘-i şerîf-i Nebevî meclisinde ikrâr ve i‘tirâf edip İbrahim Ağa vakıf akçesinden işbu câbi olan İbrahim b. Gündüz’e lâzımü’l-edâ ve vâcibü’l-kazâ yedi yüz elli akçe deynim vardır deyicek mukırr-ı mezbûru mukarrun lehü’l-mezbûr câbi İbrahim bi’l-muvâcehe tasdîk edip alâ mâ hüve’l-vâkī‘ bi’t-taleb tescîl olundu. Tahrîren fî evâili Şevvâli’l-mükerrem sene 941.

Şuhûdü’l-hâl: Deniz Demirci, İskender b. Abdullah ve gayruhüm mine’l-hâzırîn.

(ÜSKÜDAR09 - cilt: 4, sayfa: 219 - Hüküm no: 487 - Orijinal metin no: [57b-2])﻿

﻿

﻿

488. Hüküm

Hasan’ın Ali b. İlyas’a inek bedelinden borçlu olduğu

Sebeb-i tahrîr-i sicil budur ki Hasan b. ( ) Ali b. İlyas ile şer‘-i şerîf meclisinde hâzırân olup mezbûr Hasan’dan merkūm Ali inek bahâsından yüz yirmi akçe taleb edip mezkûr Hasan tasdîk etti zikr olan meblağ ahzına muhzır Kılavuz havâle olup tescîl olundu.

Şuhûdü’l-hâl: câbi İbrahim b. Gündüz ve Şa‘bân el-Hâc ve gayruhüm.

(ÜSKÜDAR09 - cilt: 4, sayfa: 219 - Hüküm no: 488 - Orijinal metin no: [57b-3])﻿

﻿

﻿

489. Hüküm

Nikola b. Kara Yorgi’nin Karagöz b. Abdullah’a borçlu olduğu

Sebeb-i tahrîr-i sicil budur ki Nikola b. Kara Yorgi şer‘-i şerîf meclisinde ikrâr ve i‘tirâf edip dedi ki işbu sâhibü’s-sicil Karagöz b. Abdullah[’a] dört bin akçe lâzımü’l-edâ ve vâcibü’l-îfâ deynim vardır deyicek mukırr-ı mezbûru mukarrun lehü’l-mezbûr Karagöz bi’l-muvâcehe tasdîk edip gıbbe’t-taleb tescîl olundu.

Şuhûdü’l-hâl: Mütevellî Ali b. Abdullah ve Mustafa Bey [b.] Sinan ve Hızır b. Ahmed ve Memi Fakīh el-İmâm ve Ali b. Veli ve Mustafa b. Hasan ve gayruhüm.

(ÜSKÜDAR09 - cilt: 4, sayfa: 219 - Hüküm no: 489 - Orijinal metin no: [57b-4])﻿

﻿

﻿

490. Hüküm

Nikola b. Kaya Yorgi’nin Hüseyin Bey b. Abdullah’a bağ sattığı

Sebeb-i tahrîr-i sicil budur ki Karye-i İstavros’dan Nikola b. Kaya Yorgi şer‘-i şerîf meclisinde ikrâr-ı sahîh-i şer‘î ve i‘tirâf-ı sarîh-i mer‘î kılıp eyitdi ki karye-i mezbûre[de] bir mülk bağım ki mahdûddur bir taraf Keremidin mülküyle ve bir taraf Yani ile ve iki taraf Frenk Mihal mülküyle mücâvir olan bağımı tevâbi‘iyle ve levâhıkıyla işbu Hüseyin Bey b. Abdullah[’a] beş bin akçeye bey‘-i bât ile bey‘ eyledim deyicek mukırr-ı mezbûru mukarrun lehü’l-mezbûr Hüseyin bi’l-muvâcehe tasdîk edip mâ hüve’l-vâkī‘ bi’t-taleb tescîl olundu. Tahrîren fî evâili Şevvâli’l-mükerrem sene 941.

Şuhûdü’l-hâl: Mütevellî Ali b. Abdullah ve Sinan b. Yusuf ve Hızır b. Ahmed ve Ali b. Veli ve gayruhüm.

(ÜSKÜDAR09 - cilt: 4, sayfa: 220 - Hüküm no: 490 - Orijinal metin no: [58a-1])﻿

﻿

﻿

491. Hüküm

Ölen Hüseyin’in kalan borcunu Yusuf b. Abdullah’ın üstlendiği

Sebeb-i tahrîr-i sicil budur ki Kepçe mahallesinden Yusuf b. Abdullah şer‘-i şerîf meclisinde ikrâr ve i‘tirâf kılıp eyitdi ki efendim Hüseyin fevt oldukda Hasnâ nâm câriyesini deyne çıkmış iken bin sekiz yüz akçe deyni için ta‘yîn olunmuş idi. Öyle olsa mezbûre Hasnâ’yı âhara bey‘ ettirmedim bin sekiz yüz akçeyi edâ eylemeği ben iltizâm eyledim deyicek mukırr-ı mezbûru ikrâr-ı mastûrunda vasî olan Turâbî nâm şahıs bi’l-muvâcehe tasdîk edip alâ mâ hüve’l-vâkī‘ bi’t-taleb tescîl olundu.

Şuhûdü’l-hâl: Hacı Kepçe b. Abdullah ve Lütfullah Halîfe b. İsâ ve Şükrullah Halîfe ve Mustafa b. Ömer Mehmed ve Sinan Çelebi b. Musa ve Musa b. İsâ ve câbi İbrahim b. el-Kâtib Gündüz ve Şaban b. Mehmed ve Hızır b. Ahmed ve gayruhüm.

(ÜSKÜDAR09 - cilt: 4, sayfa: 220 - Hüküm no: 491 - Orijinal metin no: [58a-2])﻿

﻿

﻿

492. Hüküm

Yorgi b. Sulayid’in İbrahim Ağa Vakfı’na borçlu olduğu

Sicill-i Vakf-ı İbrahim Ağa Sebeb-i tahrîr-i sicil budur ki Karye-i Kadı’dan Yorgi b. Sulayid şer‘-i şerîf meclisinde ikrâr ve i‘tirâf kılıp eyitdi ki merhûm İbrahim Ağa vakıf akçesinden bin yedi yüz yirmi akçe işbu vakf-ı mezbûra câbi olan İbrahim b. Gündüz[’e] deynim vardır deyicek mukırr-ı mezbûru câbi-i mezbûr bi’l-muvâcehe tasdîk edip mâ hüve’l-vâkī‘ tescîl olundu. Tahrîren fî evâili Şevvâli’l-mükerrem sene 941.

Şuhûdü’l-hâl: Bâli b. Aslıhan ve Hızır b. Ahmed ve gayruhüm.

(ÜSKÜDAR09 - cilt: 4, sayfa: 220 - Hüküm no: 492 - Orijinal metin no: [58a-3])﻿

﻿

﻿

493. Hüküm

İbrahim Ağa Vakfı’ndan Todora b. Dimitri’ye ödünç verildiği

Sebeb-i tahrîr-i sicil budur ki Karye-i Herekedon’dan Todora b. Dimitri şer‘-i şerîf meclisinde ikrâr ve i‘tirâf kılıp eyitdi ki merhûm İbrahim Ağa vakıf akçesinden işbu câbi İbrahim b. Gündüz’e beş yüz akçe karz-ı hasenden ve elli akçe kaftan bahâsından cem‘an beş yüz elli akçe lâzımü’l-edâ ve vâcibü’l-kazâ deynim vardır dedikde mukırr-ı mezbûru mukarrun lehü’l-mezbûr câbi bi’l-muvâcehe tasdîk edip ve bi’t-taleb tescîl olundu. Târihü’l-mezbûr, Şuhûdü’l-mezkûr.

(ÜSKÜDAR09 - cilt: 4, sayfa: 221 - Hüküm no: 493 - Orijinal metin no: [58a-4])﻿

﻿

﻿

494. Hüküm

Sultan bt. İsa Bâli’nin hamam kirasından Sultan Mehmed Han Vakfı’na borçlu olduğu

Sebeb-i tahrîr-i sicil budur ki Kasaba-i Üsküdar’da Sultan Mehmed Hân -aleyhi’r-rahmetü ve’l-gufrân-evkāfından kasaba-i mezbûrede vâkī‘ olan hamamı Sultan bt. İsâ Bâli târih-i kitâbdan altı bin akçe mukāta‘aya aldım ve bir yıl va‘de ile aldım zikr olan meblağı dahi beş bin beş yüz akçesin teslîm eyledim bâkī kalan beş yüz akçeyi dahi teslîm etmeye iltizâm eyledikden sonra mukırre-i mezbûreyi evkāf-ı mezbûre mütevellîsi âdemi olan İbrahim bi’l-muvâcehe tasdîk edip alâ mâ hüve’l-vâkī‘ bi’t-taleb tescîl olundu. Tahrîren fî yevmi’s-sâdis min şehri Şevvâl sene ihdâ ve erba‘în ve tis‘a mi’e.

Şuhûdü’l-hâl: Mustafa Bey b. Abdullah ve Ali Halîfe b. Mehmed ve gayruhüm.

(ÜSKÜDAR09 - cilt: 4, sayfa: 221 - Hüküm no: 494 - Orijinal metin no: [58b-1])﻿

﻿

﻿

495. Hüküm

İbrahim Ağa Vakfı’ndan Musa b. Kutbeddin’e ödünç verildiği

Sicill-i Vakf-ı İbrahim Ağa Sebeb-i tahrîr-i sicil budur ki Karye-i Bulgurlu’dan Musa b. Kutbeddin şer‘-i şerîf meclisinde ikrâr ve i‘tirâf kılıp eyitdi ki merhûm [İbrahim] Ağa vakıf akçesinden işbu câbi olan İbrahim b. Gündüz’e bin beş yüz akçe karz-ı hasenden ve yüz elli akçe kaftan bahâsından cem‘an bin altı yüz elli akçe lâzımü’l-edâ ve vâcibü’l-kazâ deynim vardır deyicek mukırr-ı mezbûru ikrâr-ı mastûrunda mersûm câbi bi’l-muvâcehe tasdîk edip mâ hüve’l-vâkī‘ tescîl olundu. Tahrîren fî evâili Şevvâli’l-mükerrem sene 941.

Şuhûdü’l-hâl: Bâli b. Aslıhan ve Dede b. Hasan ve gayruhüm.

(ÜSKÜDAR09 - cilt: 4, sayfa: 221 - Hüküm no: 495 - Orijinal metin no: [58b-2])﻿

﻿

﻿

496. Hüküm

Ahmed b. Abdullah’ın bir câriyeyi başından vurduğu

Sebeb-i tahrîr-i sicil budur ki Ahmed b. Abdullah meclisi şer‘de ikrâr edip dedi ki Mahmud’un câriyesini deryâ kenarında bez yurken başından vurdum darb eyledim deyû ikrâr edip mezkûr Mahmud talebiyle mâ hüve’l-vâkī‘ tescîl olundu.

Şuhûdü’l-hâl: Bâli b. Aslıhan ve Dede b. Hasan ve Mustafa Bey b. Abdullah ve gayruhüm.

(ÜSKÜDAR09 - cilt: 4, sayfa: 222 - Hüküm no: 496 - Orijinal metin no: [58b-3])﻿

﻿

﻿

497. Hüküm

Mehmed b. Abdullah’ın Pervâne b. Abdullah’a ortak oldukları eşyalar için para verdiği

Vech-i tahrîr-i hurûf oldur ki Mehmed b. Abdullah ile Pervâne b. Abdullah meclisi şer‘de hâzırân olup mezkûr Pervâne takrîr-i merâm kılıp eyitdi ki işbu Mehmed’e sekiz yüz akçe verdim düğünüme harc eyledi mezkûr zikr olan sekiz yüz akçe müşterek olduğumuz esbâblar akçesindendir deyicek mezkûr Mehmed’e yemîn verilip tescîl olundu.

Şuhûdü’l-hâl: Hızır b. Ahmed ve Dede b. Hasan ve Bâli b. Aslıhan ve gayruhüm.

(ÜSKÜDAR09 - cilt: 4, sayfa: 222 - Hüküm no: 497 - Orijinal metin no: [58b-4])﻿

﻿

﻿

498. Hüküm

Mihal’in ineğini vekili Kosta’nın Suvadiyani’den aldığı

Sebeb-i tahrîr-i sicil budur ki Karye-i Kartal’da Suvadiyani nâm zimmîde Mihal nâm zimmînin bir ineği olup karye-i mezbûreden Kosta’yı vekîl edip mezkûr Kosta zikr olan ineği alıp mezkûrun vekâleti meclisi şer‘de sâbit olup ineği alıp merkūm deyni için vermesine bu husûs sâbit olup tescîl olundu.

Şuhûdü’l-hâl: Bâli b. Aslıhan ve Sinan Halîfe b. Turud ve gayruhüm.

(ÜSKÜDAR09 - cilt: 4, sayfa: 222 - Hüküm no: 498 - Orijinal metin no: [58b-5])﻿

﻿

﻿

499. Hüküm

Şahsın mahkemeye gelmesine kefil olma

Sebeb-i tahrîr-i sicil budur ki Kasaba-i Üsküdar’dan Hergele mahallesinden Kara Mehmed b. Seydî Ali’nin şer‘-i şerîf meclisinde nefsinden kefîl taleb olundukda karye-i Karamanlı’dan Sinan Bey b. İskender ve mezbûr Mehmed’in zevcesi Ümmî Hâtun nefsine kefîl olup vakt-i hâcette ihzârına iltizâm eyledikden sonra mâ hüve’l-vâkī‘ bi’t-taleb tescîl olundu. Tahrîren fî evâili Şevvâli’l-mükerrem sene ihdâ erba‘în ve tis‘a mi’e. Ve Musa nâm kimesne Başıbüyüklü[’den] olup mezbûre hâtuna ol dahi kefîl oldu.

Şuhûdü’l-hâl: Mütevellî Şahkulu b. Mehmed ve Dede b. Hasan ve Bâli b. Aslıhan ve Hızır b. Ahmed ve gayruhüm mine’l-hâzırîn.

(ÜSKÜDAR09 - cilt: 4, sayfa: 223 - Hüküm no: 499 - Orijinal metin no: [59a-1])﻿

﻿

﻿

500. Hüküm

Odacı Yani’nin Emir b. Çepni’ye borçlu olduğu

Sebeb-i tahrîr-i sicil budur ki Karye-i Kartal’dan Odacı Yani nâm zimmî şer‘-i şerîf-i Nebevî meclisinde ikrâr ve i‘tirâf kılıp eyitdi ki işbu sâhibü’s-sicil Emir b. Çepni’ye üç bin akçe lâzımü’l-edâ ve vâcibü’l-kazâ [ve]’l-îfâ deynim vardır deyicek mukırr-ı mezbûru mukarrun lehü’l-mezbûr Çepni bi’l-muvâcehe tasdîk edip zikr olan meblağın ahzına muhzırân Hızır ve Bâli havâle olunup tescîl olundu. Tahrîren fî evâili Şevvâli’l-mükerrem sene 941.

Şuhûdü’l-hâl: Hoca Abdullah b. Bahşî ve Sinan Halîfe b. Turud ve Dede b. Hasan ve gayruhüm.

(ÜSKÜDAR09 - cilt: 4, sayfa: 223 - Hüküm no: 500 - Orijinal metin no: [59a-2])﻿

﻿

﻿

501. Hüküm

Aşçı Hüseyin b. Abdullah’ın İbrahim Ağa Vakfı’na borçlu olduğu

Sebeb-i tahrîr-i sicil budur ki Kasaba-i Üsküdar[’dan] Aşçı Hüseyin b. Abdullah meclisi şer‘de ikrâr ve i‘tirâf kılıp eyitdi ki işbu İbrahim Ağa vakıf akçesinden câbisi olan İbrahim b. Gündüz’e üç yüz elli akçe lâzımü’l-edâ ve vâcibü’l-kazâ deynim vardır deyicek Turhan b. Kāsım zikr olan meblağa kefîl bi’l-mâl oldum dedikden sonra mezkûrların ikrârlarını merkūm câbi İbrahim taleb[iyle] tescîl olundu. Tahrîren fî evâili Şevvâli’l-mükerrem sene 941.

Şuhûdü’l-hâl: Bâli b. Aslıhan ve Hacı Kepçe b. Süleyman ve gayruhüm.

(ÜSKÜDAR09 - cilt: 4, sayfa: 223 - Hüküm no: 501 - Orijinal metin no: [59a-3])﻿

﻿

﻿

502. Hüküm

Turhan b. Kasım’ın İbrahim Ağa Vakfı’na borçlu olduğu

Vech-i tahrîr-i hurûf oldur ki Turhan b. Kāsım şer‘-i şerîf meclisinde ikrâr ve i‘tirâf kılıp eyitdi ki merhûm İbrahim Ağa vakıf akçesinden işbu câbi İbrahim b. Gündüz’e üç yüz elli akçe lâzımü’l-edâ ve vâcibü’l-kazâ deynim vardır deyicek kasaba-i Üsküdar’dan Hüseyin b. Abdullah zikr olan meblağ edâsına kefîl bi’l-mâl oldum dedikden sonra mezkûrların ikrârını câbi-i mezbûr taleb[iyle] tescîl olundu. Târihü’l-mezkûr, Şuhûdü’l-mezkûrûn.

(ÜSKÜDAR09 - cilt: 4, sayfa: 224 - Hüküm no: 502 - Orijinal metin no: [59a-4])﻿

﻿

﻿

503. Hüküm

Yorgi b. Mora’nın Petro b. Nikola’ya kayık bedelinden borçlu olduğu

Sebeb-i tahrîr-i sicil budur ki Karye-i Çengel’den Petro b. Nikola [ve] Yorgi b. Mora meclisi şer‘de hâzırân olup mezkûr ikrâr ve i‘tirâf kılıp eyitdi ki işbu Petro nâm zimmîye kayık ücretinden yüz yirmi beş akçe deynim vardır deyicek mukırr-ı mezbûru mukarrun lehü’l-mezbûr bi’l-muvâcehe tasdîk muhzır Hızır zikr olan meblağın ahzına havâle olunup tescîl olundu.

Şuhûdü’l-hâl: Bâli b. Aslıhan ve Dede b. Hasan.

(ÜSKÜDAR09 - cilt: 4, sayfa: 224 - Hüküm no: 503 - Orijinal metin no: [59b-1])﻿

﻿

﻿

504. Hüküm

Muhzır Kılavuz’un kendisine Dali tarafından havale olunan parayı aldığı

Sebeb-i tahrîr-i sicil budur ki Karye-i İstavros Papazı ile muhzır Kılavuz meclisi şer‘de hâzırân olup mezbûr muhzır ikrâr ve i‘tirâf kılıp Dali nâm zimmî Papaz’dan bana akçe havâle eyledi idi hâliyâ mezkûr Papaz’dan yedi yüz yetmiş akçe bana teslîm oldu deyû ikrâr eyleyip merkūm Papaz dahi bi’l-muvâcehe tasdîk edip mâ hüve’l-vâkī‘ bi’t-taleb tescîl olundu.

Şuhûdü’l-hâl: Kılavuz b. Aslıhan, Hayreddin Bey b. Abdullah ve gayruhüm.

(ÜSKÜDAR09 - cilt: 4, sayfa: 224 - Hüküm no: 504 - Orijinal metin no: [59b-2])﻿

﻿

﻿

505. Hüküm

Mehmed b. Hızır’ın Kosta b. Marko’ya at sattığı ve bazı eşyalarını emanet bıraktığı

Sebeb-i tahrîr-i sicil budur ki Kazâ-i Çarşamba’dan Mehmed b. Hızır şer‘-i şerîf meclisine hâzır gelip şöyle takrîr-i merâm kılıp eyitdi ki karye-i Çengel’de Kosta b. Marko nâm zimmîye bir kır at bey‘ eyledim idi zikr olan bârgir benim mülkümdür ben bey‘ eyledim bu bâbda mezbûr Kosta’ya dahl olunmuş ben dört yüz akçeye bey‘ eyledim deyû ikrârını müşârün-ileyh Kosta talebiyle tescîl olundu ve dahi bir ak bez kaftan ve bir köhne kebe ve eyer ve kilâbdan bu cümle esbâblar benim idi zikr olan esbâb mezbûr Kosta’da emânet idi deyicek mâ hüve’l-vâkī‘ alâ vukū‘ihi tescîl olundu şuhûd bu husûs bu sûret üzre vâkī‘ olduğuna karye-i İstavros’dan Hüseyin er-Râcil b. Abdullah ve Kara Yusuf b. Abdullah ve Karaca şehâdetleri ile mukarrer ve sâbit oldu. Ve kad vaka‘a’t-tahrîr ve’l-ikrâr fî evâsıtı Şevvâli’l-mükerrem sene 941.

Şuhûdü’l-hâl: Dede b. Hasan ve Hüseyin b. Abdullah ve câbi Mustafa b. Yusuf ve Nasûh b. Abdullah ve Usta Hüseyin b. Abdullah ve kâtibü’l-hurûf Abdülkādir ve gayruhüm.

(ÜSKÜDAR09 - cilt: 4, sayfa: 224 - Hüküm no: 505 - Orijinal metin no: [59b-3])﻿

﻿

﻿

506. Hüküm

Mehmed b. Hızır’ın Kosta b. Marko’ya bir at sattığı

Sebeb-i tahrîr-i sicil budur ki Kazâ-i Çarşamba’dan Mehmed b. Hızır karye-i Çengel’den Kosta nâm zimmîye kır bârgir bey‘ eyledim hâliyâ zikr olan bârgir senin mülk-i sahîh[in] idiğine beyyine taleb olundukda kazâ-i mezbûreden Pîrî b. Hâc İlyas ve Emir b. Mustafa şehâdetleri ile sâbit olup tescîl olundu. Târihü’l-mezbûr, Şuhûdü’l-mezkûr.

(ÜSKÜDAR09 - cilt: 4, sayfa: 225 - Hüküm no: 506 - Orijinal metin no: [59b-4])﻿

﻿

﻿

507. Hüküm

Çakırcıbaşı Kasım Ağa’nın çayırlarındaki mahsulün mezat ile Sadık b. Mustafa’ya satıldığı

Sebeb-i tahrîr-i sicil budur ki Çakırcıbaşı Kāsım Ağa’nın nefs-i Üsküdar’da vâkī‘ olan evleri kurbunda olan çayırlar ve cemî‘an meyveleri mezâd olunup kasaba-i mezbûreden Sâdık b. Mustafa üzerinde üç yüz akçede karâr edip mezbûra bey‘ olunup Üsküdar subaşısı olan Mustafa Bey talebiyle mâ hüve’l-vâkī‘ tescîl olundu. Tahrîren fî evâhiri Şevvâli’l-mükerrem sene 941.

Şuhûdü’l-hâl: Hasan Bey b. Abdullah ve Hacı Kepçe ve Berber Baba ve Mahmud b. Mehmed ve Süleyman b. Kasap ve gayruhüm.

(ÜSKÜDAR09 - cilt: 4, sayfa: 225 - Hüküm no: 507 - Orijinal metin no: [60a-1])﻿

﻿

﻿

508. Hüküm

Yakub Halife’nin satın aldığı câriyenin bedelini Kasapoğlu Mustafa’ya gönderdiği

Sebeb-i tahrîr-i sicil budur ki Kasaba-i Üsküdar’dan Kasapoğlu Mustafa nâm kimesne Gekvize’den Yakub Halîfe’ye câriye bey‘ eylemiş idi hâliyâ zikr olan câriyenin akçesinden yedi yüz akçeyi mezkûr Yakub Halîfe Gekvize Kadısı olan -iftihârü’l-ulemâ ve’l-fuzalâ- Emrullah Efendi’den gönderdip mezkûr Kasapoğlu Mustafa’ya meclisi şer‘de teslîm olunup Mustafa-i mezbûr dahi teslîm olunduğuna i‘tirâf ettikden sonra Yakub Halîfe cânibinden iltimâsıyla tescîl olundu.

Şuhûdü’l-hâl: Kılavuz b. Aslıhan ve Hızır b. Ahmed ve Hüsrev b. Yakub Fakīh ve Kâtibü’l-hurûf Abdülkādir ve İsâ Halîfe b. Fazlullah el-Hatîb ve Dede b. Hasan ve gayruhüm.

(ÜSKÜDAR09 - cilt: 4, sayfa: 226 - Hüküm no: 508 - Orijinal metin no: [60a-2])﻿

﻿

﻿

509. Hüküm

Kepçe halkından at parasını toplama görevinin Muharrem’e verildiği

Sebeb-i tahrîr-i sicil budur ki Kepçe mahallesinden vâkī‘ olan re‘âyâ üzerinde olan akçeler ki at akçesin cüz’î ve küllî hâsıl olan akçeyi muhzırlardan kimesne almayıp sâhibü’s-sicil Muharrem nâm kimesneye verile sekiz yüz akçeye mezkûr Muharrem cem‘ edip alımı için kabz edilmek üzre tescîl olundu. Tahrîren fî evâhiri Şevvâli’l-mükerrem sene 941.

Şuhûdü’l-hâl: Keçi Mustafa ve Mustafa b. Kaymagī ve Hacı Kepçe ve gayruhüm.

(ÜSKÜDAR09 - cilt: 4, sayfa: 226 - Hüküm no: 509 - Orijinal metin no: [60a-3])﻿

﻿

﻿

510. Hüküm

Kartal koruculuğu ve iskele vergisi mukataasının Manol’e verildiği

Sebeb-i tahrîr-i sicil budur ki Karye-i Kartal câbisi olan Hacı ve mütevellîsi olan Sinan Halîfe meclisi şer‘de ikrâr ve i‘tirâf kılıp eyitdiler ki işbu sâhibü’s-sicil Manol nâm zimmîye karye-i mezbûrenin koruculuğunu ve iskele resmini üç yıla dört yüz akçeye bey‘ eyledik mukāta‘aya verdik deyicek mezkûrların ikrârlarını mersûm Manol bi’l-muvâcehe tasdîk edip tescîl olundu.

Şuhûdü’l-hâl: Bâli b. Aslıhan ve Kâtibü’l-hurûf Abdülkādir ve gayruhüm.

(ÜSKÜDAR09 - cilt: 4, sayfa: 226 - Hüküm no: 510 - Orijinal metin no: [60a-4])﻿

﻿

﻿

511. Hüküm

Dimitri ve Mihal’in inek mülkiyetinde ortak olmadığı

Sebeb-i tahrîr-i sicil budur ki Dimitri nâm zimmî karye-i Kartal’da Mihal nâm zimmîye bir inek buzağısı verip zikr olan mezkûr Mihal dört yıl timar edip ve zabt edip hâliyâ tamâm-ı kemâliyle davar olıcak mezkûr Dimitri müşterek olduk deyicek iştirâk sâbit olmadığı sebebden merkūm Mihal’e hükm olunup tescîl olundu.

Şuhûdü’l-hâl: Sinan Halîfe b. Turud ve Hacı câbi ve Bâli b. Aslıhan ve gayruhüm.

(ÜSKÜDAR09 - cilt: 4, sayfa: 227 - Hüküm no: 511 - Orijinal metin no: [60b-1])﻿

﻿

﻿

512. Hüküm

Seyfi b. Mahmud’un Hüseyin b. Turhan’ı dövdüğü

Sebeb-i tahrîr-i sicil budur ki Hüseyin b. Turhan meclisi şer‘a Seyfi b. Mahmud’u ihzâr eyleyip mezbûr Seyfi merkūm Hüseyin’i darb ettiği İbrahim b. Ahmed ve Ethem b. Hasan şehâdetleri ile sâbit olup tescîl olundu.

Şuhûdü’l-hâl: Hızır b. Ahmed ve Hacı Kepçe b. Süleyman ve gayruhüm.

(ÜSKÜDAR09 - cilt: 4, sayfa: 227 - Hüküm no: 512 - Orijinal metin no: [60b-2])﻿

﻿

﻿

513. Hüküm

Ali Bâli b. Buğdan’ın ölen Nazar’ın eşine borçlu olduğu

Sebeb-i tahrîr-i sicil budur ki Ali Bâli b. Buğdan şer‘-i şerîf meclisinde ikrâr ve i‘tirâf edip dedi ki müteveffâ Nazar avratına iki yüz akçe lâzımü’l-edâ ve vâcibü’l-kazâ deynim vardır deyicek mezbûre hâtun cânibinden Hayreddin talebiyle merkūmun ikrârı tescîl olundu.

Şuhûdü’l-hâl: Mustafa b. Mehmed ve Muharrem Bey Doğancı ve Hüdâverdi b. ( ) ve Abdi b. Şaban ve gayruhüm.

(ÜSKÜDAR09 - cilt: 4, sayfa: 227 - Hüküm no: 513 - Orijinal metin no: [60b-3])﻿

﻿

﻿

514. Hüküm

Hatice bt. İskender’in ev konusunda İskender b. Abdullah’ı vekil tayin ettiği

Sebeb-i tahrîr-i sicil budur ki Hatîce bt. İskender İskender b. Abdullah’ı karye-i Çengel’de vâkī‘ olan ev husûsu için vekîl eyleyip vekâleti Habîb b. Hamza ve Mahmud b. Abdullah şehâdetleri ile sâbit olup tescîl olundu.

Şuhûdü’l-hâl: Hüsrev b. Yakub ve Kâtibü’l-hurûf Abdülkādir ve gayruhüm.

(ÜSKÜDAR09 - cilt: 4, sayfa: 227 - Hüküm no: 514 - Orijinal metin no: [60b-4])﻿

﻿

﻿

515. Hüküm

Adalar’dan Kadıköy’e gelen üç zimmînin monapolye yasağına uymadıkları

Sebeb-i tahrîr-i sicil budur ki Karye-i Kadı’da Adalar’dan üç nefer kâfirler gelip monapolye yasağı oldukdan sonra şarap getirip şürb-i hamr edip mîrî şaraptan almayıp kendi şarapların şürb ettikleri karye-i mezbûrda Yani b. Dimitri ve Mustafa b. Abdullah şehâdetleri ile sâbit olup tescîl olundu.

Şuhûdü’l-hâl: Kepçe b. Abdi ve Dede b. Hasan ve gayruhüm.

(ÜSKÜDAR09 - cilt: 4, sayfa: 228 - Hüküm no: 515 - Orijinal metin no: [60b-5])﻿

﻿

﻿

516. Hüküm

Kaçak câriyenin sahibine teslim edildiği

Sebeb-i tahrîr-i sicil budur ki Kasaba-i Üsküdar subaşısı olan Mustafa meclisi şer‘de ikrâr [ve] i‘tirâf edip Selman nâm kimesnenin Mihribân nâm câriyesini mezbûr Selman’a teslîm eyledim deyicek mukırr-ı mezbûru mukarrun lehü’l-mezbûr Selman bi’l-muvâcehe tasdîk edip bi’t-taleb tescîl olundu.

Şuhûdü’l-hâl: Muhzır Hızır b. Ahmed ve Dede b. Hasan ve Bâli b. Aslıhan ve gayruhüm.

(ÜSKÜDAR09 - cilt: 4, sayfa: 228 - Hüküm no: 516 - Orijinal metin no: [61a-1])﻿

﻿

﻿

517. Hüküm

Selman’dan câriyesi için pençik alındığı

Sebeb-i tahrîr-i sicil budur ki Hâliyâ Selânik İskelesi’nde Selman nâm kimesnenin Mihribân-ı Bosnevi [nâm] câriyesi uzun boylu kara kaşlı câriyesinin âdet ve kānûn üzre pençik alındı deyû mezbûr Selman eline temessük verilmiştir sûret-i temessük budur iskele-i mezbûreye emîn olan Hüsam emîn-i pençik mektûbu sûretidir. Tahrîren fî 8 min Ramazâni’l-mübârek sene 941.

Şuhûdü’l-hâl: Mezkûrûn.

(ÜSKÜDAR09 - cilt: 4, sayfa: 228 - Hüküm no: 517 - Orijinal metin no: [61a-2])﻿

﻿

﻿

518. Hüküm

Beytülmâlci İskender Çelebi’nin Kosta b. Simo’dan alacağını tahsil ettiği

Sebeb-i tahrîr-i sicil budur ki Karye-i Maltepe’den Kosta b. Simo nâm zimmî[nin] İskender Çelebi’ye iki bin üç yüz akçe deyn[i] olup hâliyâ mezkûr muhallefât mîrîye ait [olup] karye-i mezbûre kurbunda olan çobanlarına tezkire-i şerîf mûcebince zikr olan akçe alınıp çobanlara teslîm olundu mezkûr Kosta’nın üzerinde bir akçe ve bir habbe yoktur şöyle biline. Tahrîren fî evâhiri Şevvâli’l-mükerrem sene 941.

Şuhûdü’l-hâl: Mezkûrûn.

(ÜSKÜDAR09 - cilt: 4, sayfa: 228 - Hüküm no: 518 - Orijinal metin no: [61a-3])﻿

﻿

﻿

519. Hüküm

Şahsın mahkemeye gelmesine kefil olma

Sebeb-i tahrîr-i sicil budur ki Karye-i Maltepe’den Kosta b. Simo nâm zimmînin nefsine anası Aleksi nâm hâtun kefîl olup vakt-i hâcette ihzârına iltizâm eyleyip mâ hüve’l-vâkī‘ tescîl olundu. Târihü’l-mezbûr, Şuhûdü’l-mezkûr.

(ÜSKÜDAR09 - cilt: 4, sayfa: 229 - Hüküm no: 519 - Orijinal metin no: [61a-4])﻿

﻿

﻿

520. Hüküm

Ölen Ali’nin yerinin kızı Tenzile’ye miras kaldığı

Sebeb-i tahrîr-i sicil budur ki Kasaba-i Üsküdar’da Tenzile bt. Ali[’ye] merhûm Ali’den irsle intikāl eden yerden hissesi bir taraf Hamza ile Memi yerine ve bir taraf Memi b. Nazar yerine ve bir taraf Teslime mülküyle muttasıl ve bir taraf Emine mülküyle mülâsık olan mahdûd yer mezbûre Tenzile’ye bi hasebi’ş-şer‘ merhûm Ali’den müteveccih olup alâ mâ hüve’l-vâkī‘ vekîl olan Sinan taleb[iyle] tescîl olundu.

Şuhûdü’l-hâl: Mahmud b. Mehmed ve Şaban b. Mehmed ve Sinan Halîfe b. Turud ve gayruhüm mine’l-hâzırîn.

(ÜSKÜDAR09 - cilt: 4, sayfa: 229 - Hüküm no: 520 - Orijinal metin no: [61b-1])﻿

﻿

﻿

521. Hüküm

Çakırcıbaşı Kasım Ağa’nın çayırlarındaki mahsulün mezat ile Mustafa b. Mahmud’a satıldığı

Sebeb-i tahrîr-i sicil budur ki Çakırcıbaşı Kāsım Ağa hazretlerinin kasaba-i Üsküdar[’da] vâkī‘ olan evleri dâiresinde vâkī‘ çayırların ve cüz’ ve küll meyvesin işbu Mustafa b. Mahmud üzerinde üç yüz elli akçeye karâr edip bey‘-i mezîd olundukda mezkûrun üzerinde mukarrer kılınıp Üsküdar subaşısı talebiyle tescîl olundu. Tahrîren fî evâili Zilka‘de sene 941.

Şuhûdü’l-hâl: Mahmud b. Kasap ve Kâtibü’l-hurûf Abdülkādir ve Murad b. Abdullah ve Müderris Efendi ve gayruhüm.

(ÜSKÜDAR09 - cilt: 4, sayfa: 229 - Hüküm no: 521 - Orijinal metin no: [61b-2])﻿

﻿

﻿

522. Hüküm

Şahısların mahkemeye gelmesine kefil olma

Sebeb-i tahrîr-i sicil budur ki Çingeneler zümresinden Bayramlı ve Pazarlı ve Hamza ve Gülgû ve Şîrmerd ve Hamza b. Pazarlı ve İlyas ve Budak mezkûr çingenelerin meclisi şer‘de nefislerinden kefîl taleb olundukda mezkûr Bayramlı cümlesine kefîl olup vakt-i hâcette ihzârına iltizâm eyledi. Tahrîren fî evâili Zilka‘de sene 941.

Şuhûdü’l-hâl: Koca Mustafa b. Sâlih ve subaşı-i Üsküdar ve gayruhüm mine’l-hâzırîn.

(ÜSKÜDAR09 - cilt: 4, sayfa: 230 - Hüküm no: 522 - Orijinal metin no: [61b-3])﻿

﻿

﻿

523. Hüküm

Şahsın mahkemeye gelmesine kefil olma

Vech-i tahrîr-i sicil budur ki Ali nâm [pa]puççunun meclisi şer‘de nefsinden kefîl taleb olundukda Hızır b. Abdullah kefîl olup vakt-i hâcette ihzârına iltizâm eyledi.

Şuhûdü’l-hâl: Karaca b. Sarıca ve Bâli b. Aslıhan, gayruhüm.

(ÜSKÜDAR09 - cilt: 4, sayfa: 230 - Hüküm no: 523 - Orijinal metin no: [61b-4])﻿

﻿

﻿

524. Hüküm

Mahmud b. Acem’in Karaca b. Kasap’a yağ bedelinden borçlu olduğu

Sebeb-i tahrîr-i sicil budur ki Hergele mahallesinden Mahmud b. Acem şer‘-i şerîf meclisinde ikrâr ve i‘tirâf kılıp eyitdi ki işbu Karaca b. Kasap nâm Karaca’ya yağ bahâsından bin üç yüz kırk iki akçe lâzımü’l-edâ deynim vardır deyicek mukırr-ı mezbûru mukarrun lehü’l-mezbûr Karaca tasdîk edip alâ mâ hüve’l-vâkī‘ bi’t-taleb tescîl olundu.

Şuhûdü’l-hâl: Bâli b. Aslıhan ve Hızır b. Ahmed ve gayruhüm.

(ÜSKÜDAR09 - cilt: 4, sayfa: 230 - Hüküm no: 524 - Orijinal metin no: [62a-1])﻿

﻿

﻿

525. Hüküm

Bıyıklı Ali’nin yava haracını mukataaya tutan Alâeddin’den bir miktar para aldığı

Sebeb-i tahrîr-i sicil budur ki Yava âmil[i] olan Bıyıklı Ali nâm âmil ikrâr edip dedi ki işbu kasaba-i Üsküdar’da yava harâcın mukāta‘aya tutan Alâaddin nâm kimesneden yedi yüz akçe aldım yevmü’l-kıstından mezbûr Ali’den yedi yüz nakid akçe aldım dedikde mezkûrun ikrârını mezbûr Ali Üsküdârî bi’l-muvâcehe tasdîk edip mâ hüve’l-vâkī‘ tescîl olundu.

Şuhûdü’l-hâl: Hoca Kābil b. Abdullah ve İsâ Halîfe b. Fazlı ve Kılavuz b. Aslıhan ve Hızır b. Ahmed ve gayruhüm.

(ÜSKÜDAR09 - cilt: 4, sayfa: 230 - Hüküm no: 525 - Orijinal metin no: [62a-2])﻿

﻿

﻿

526. Hüküm

Pabuççu Ali’nin eşi Hümâ’yı dövdüğü

Sebeb-i tahrîr-i sicil budur ki Ali nâm papuççu şer‘-i şerîf meclisinde ikrâr edip dedi ki avratım Hümâ nâm hâtunumu dövdüm benim ile gelip bilece ta‘âm ekl etmediği sebebden darb eyledim deyû ikrârını mezbû[r] hâtunun anası talebiyle tescîl olundu. Tahrîren fî evâili Zilka‘de sene 941.

Şuhûdü’l-hâl: Bâli b. Aslıhan ve Hızır b. Ahmed ve Karaca b. Sarıca ve Dede b. Hasan ve gayruhüm.

(ÜSKÜDAR09 - cilt: 4, sayfa: 231 - Hüküm no: 526 - Orijinal metin no: [62a-3])﻿

﻿

﻿

527. Hüküm

Pabuççu Ali’nin eşini döverek öldüreceğini söylemesi

Sebeb-i tahrîr-i sicil budur ki Ali nâm papuççu meclisi şer‘de avratımı işbu günden sonra muhkem darb ederim on iki yerde[n] başın yararım ve hem katl ederim dediğini Üsküdar subaşısı talebiyle tescîl olundu.

Şuhûdü’l-hâl: Mezkûrûn.

(ÜSKÜDAR09 - cilt: 4, sayfa: 231 - Hüküm no: 527 - Orijinal metin no: [62a-4])﻿

﻿

﻿

528. Hüküm

Şahkulu’nun sarhoş olduğu

Sebeb-i tahrîr-i sicil budur ki Azebler tâ’ifesinden Şahkulu nâm kimesne meclisi şer‘de ikrâr ve i‘tirâf kılıp eyitdi ki elân şürb-i hamr ettim sarhoş ve mestim bu meclisde ben ta‘zîr olmuş [idim] deyicek Mahmud b. Mustafa ve Murad b. Abdullah dahi şehâdet eylediler mezkûr Şahkulu nâm azeb elân sarhoştur deyû şehâdet ettiklerinden sonra mezkûrun ikrârı üzre ve şâhidlerin şehâdetleri dahi hayyiz-i kabûlde vâkī‘ oldukda mezbûra bi hasebi’ş-şer‘ lâzım olanı yerine kolunup [konulup] mâ hüve’l-vâkī‘ tescîl olundu.

Şuhûdü’l-hâl: Hacı Kepçe b. Abdi ve Bâli b. Aslıhan ve Hızır b. Ahmed ve Dede b. Hasan ve Kara Mehmed b. Seydî Ali ve Mustafa b. İsbet ve gayruhüm.

(ÜSKÜDAR09 - cilt: 4, sayfa: 231 - Hüküm no: 528 - Orijinal metin no: [62b-1])﻿

﻿

﻿

529. Hüküm

Kosta ve Manol b. Mihal’in Hasan b. Mehmed’e hakaret ettikleri

Sebeb-i tahrîr-i sicil budur ki Hasan b. Mehmed meclisi şer‘a Galata’dan Kosta’yı ve Manol b. Mihal’i ihzâr eyleyip mezbûrân Kosta ve Manol nâm kâfirler bana cimâ‘ lâfzı ile şetm eylediler deyicek mezkûr Hasan’dan beyyine taleb olundukda udûl-i müslimînden Hasan b. Ali ve Hızır b. Abdullah şehâdetleri ile sâbit olup tescîl olundu.

Şuhûdü’l-hâl: Mezkûrûn.

(ÜSKÜDAR09 - cilt: 4, sayfa: 232 - Hüküm no: 529 - Orijinal metin no: [62b-2])﻿

﻿

﻿

530. Hüküm

Hacı Ali’nin Üsküdar pazarcılarına serpazar tayin olunduğu

Sebeb-i tahrîr-i sicil budur ki Kasaba-i Üsküdar pazarcıları cemî‘an meclisi şer‘a gelip bize meyveyi ve sâir me’kûlât tevzî‘ ve taksîm etmek için serpazar lâzımdır dedikleri sebebden kasaba-i mezbûreden Hacı Ali nâm kimesne pazarcılar ma‘rifetiyle serpazar ta‘yîn olunup tescîl olundu.

Şuhûdü’l-hâl: Kılavuz b. Aslıhan ve Kemal b. Katırcı ve gayruhüm.

(ÜSKÜDAR09 - cilt: 4, sayfa: 232 - Hüküm no: 530 - Orijinal metin no: [62b-3])﻿

﻿

﻿

531. Hüküm

Mahmud b. Kovanlıkçı’nın Ahmed’e borçlu olduğu

Vech-i tahrîr-i hurûf oldur ki Mahmud b. Kovanlıkçı meclisi şer‘de ikrâr edip dedi ki işbu Ahmed’e lâzımü’l-edâ yüz akçe deynim vardır deyicek mezkûrun ikrârını mersûm Ahmed bi’l-muvâcehe tasdîk edip tescîl olundu.

Şuhûdü’l-hâl: Hızır b. Ahmed ve Hüsrev b. Yakub ve gayruhüm.

(ÜSKÜDAR09 - cilt: 4, sayfa: 232 - Hüküm no: 531 - Orijinal metin no: [62b-4])﻿

﻿

﻿

532. Hüküm

Ramazan b. Musa’nın kendisini Pîrî Halife’ye kiraladığı

Vech-i tahrîr-i hurûf oldur ki Ramazan b. Musa nâm suhte meclisi şer‘de ikrâr edip dedi ki işbu Mevlânâ Pîrî Halîfe’ye on yıla nefsimi icâreye verdim târih-i kitâbdan mukaddem sene tis‘a ve selâsîne ve tis‘a mi’e Şevvâli gurresinde bâliğ olduğum hînde mezkûr Pîrî Halîfe’ye on yıla bin akçe nefsimi icâreye verdim dedikde mukırr-ı mezbûru mukarrun lehü’l-mezbûr Pîrî bi’l-muvâcehe tasdîk edip bi’t-taleb tescîl olundu. Sene 941.

Şuhûdü’l-hâl: Hüsrev b. Yakub ve Dede b. Hasan ve gayruhüm.

(ÜSKÜDAR09 - cilt: 4, sayfa: 232 - Hüküm no: 532 - Orijinal metin no: [62b-5])﻿

﻿

﻿

533. Hüküm

Andon’un Hasan ve Mustafa’ya olan koyun borcuna Yorgi’nin kefil olduğu

Sebeb-i tahrîr-i sicil budur ki Karye-i Maltepe[’den] Andon nâm zimmînin Hasan ve Mustafa nâm kimesnelere koyun bahâsından bin altı yüz yetmiş akçe deyni için oğlu Yorgi kefîl bi’l-mâl olup tescîl olundu.

Şuhûdü’l-hâl: Hızır b. Ahmed ve Ahmed b. Abdullah ve gayruhüm.

(ÜSKÜDAR09 - cilt: 4, sayfa: 233 - Hüküm no: 533 - Orijinal metin no: [63a-1])﻿

﻿

﻿

534. Hüküm

Câbi Mustafa’nın kaçak köle diye hapsettiği Piyale’nin kapıcıbaşı Ferhad b. Abdullah’ın yanında illik olarak bulunduğu

Sebeb-i tahrîr-i sicil budur ki [İ]zvornik () sancağı beyi âdemlerinden kapıcıbaşı Ferhad b. Abdullah İstavros câbisi olan Mustafa ile şer‘-i şerîf meclisinde hâzırân mezbûr Mustafa Piyâle nâm oğlanı ibâkat etmiş kuldur deyû tutup haps edip mezbûr Ferhad zikr olan oğlan kul değildir illiktir benim yanımda olur deyicek mezkûrun illik idiği Ali b. Abdullah ve Veli b. Hamza şehâdetleri ile sâbit olup tescîl olundu. Tahrîren fî evâhiri Zilka‘de sene 941.

Şuhûdü’l-hâl: Dede b. Hasan ve Veli b. Karamanlı ve gayruhüm.

(ÜSKÜDAR09 - cilt: 4, sayfa: 233 - Hüküm no: 534 - Orijinal metin no: [63a-2])﻿

﻿

﻿

535. Hüküm

Ulak atlarına nafaka tayin edilmesi

Sebeb-i tahrîr-i sicil budur ki Ulak binip gelen bârgirler birisi doru ve birisi kula bârgirlerdir târih-i kitâbdan mukaddem on sekiz gün olup yevmî nafakaları için ikişer akçe takdîr olunup tescîl olundu. Tahrîren fî 23 min şühûri Zilka‘de sene 941.

Şuhûdü’l-hâl: Bâli b. Aslıhan ve Hızır b. Ahmed ve Mustafa b. Kaymagī ve gayruhüm.

(ÜSKÜDAR09 - cilt: 4, sayfa: 233 - Hüküm no: 535 - Orijinal metin no: [63a-3])﻿

﻿

﻿

536. Hüküm

Çırak’ın Karaca Kasap’a ağ bedelinden borçlu olduğu

Sebeb-i tahrîr-i sicil budur ki Çırak meclisi şer‘de ikrâr ve i‘tirâf kılıp eyitdi ki işbu Karaca Kasap’a ağ bahâsından yüz akçe lâzımü’l-edâ ve vâcibü’l-îfâ deynim vardır târih-i kitâbdan bir ay va‘de ile deyicek mukırr-ı mezbûru mukarrun lehü’l-mezbûr Karaca bi’l-muvâcehe tasdîk edip alâ mâ hüve’l-vâkī‘ bi’t-taleb tescîl olundu. Tahrîren fî evâhiri Zilka‘de sene 941.

Şuhûdü’l-hâl: Kılavuz b. Aslıhan ve Hızır b. Ahmed ve gayruhüm.

(ÜSKÜDAR09 - cilt: 4, sayfa: 234 - Hüküm no: 536 - Orijinal metin no: [63a-4])﻿

﻿

﻿

537. Hüküm

Koca b. Minnet’in Panbod [Penepod] b. Manol’e araba bedelinden borçlu olduğu

Sebeb-i tahrîr-i hurûf budur ki Koca b. Minnet ile Panbod [Penepod] b. Manol şer‘-i şerîf meclisine hâzırân olup mezbûr Koca ikrâr-ı sah[îh] kılıp merkūm Panbod b. Manol’e araba bahâsından yüz otuz beş akçe zimmetimdedir deyû ikrâr deftere kayd olundu. Tahrîren fî evâhiri Zilka‘de sene 941.

Şuhûdü’l-hâl: Haydar b. Mehmed ve Kılavuz b. Aslıhan ve gayruhüm mine’l-hâzırîn.

(ÜSKÜDAR09 - cilt: 4, sayfa: 234 - Hüküm no: 537 - Orijinal metin no: [63a-5])﻿

﻿

﻿

538. Hüküm

Şahsın mahkemeye gelmesine kefil olma

Sebeb-i tahrîr-i sicil budur ki Karye-i Bulgurlu’dan İsâ b. Timur’dan meclisi şer‘de nefsinden kefîl taleb olundukda birâderi Ali nâm kimesne kefîl olup vakt-i hâcette ihzâr[ına] iltizâm eyledi dedikden sonra mâ hüve’l-vâkī‘ bi’t-taleb tescîl olundu.

Şuhûdü’l-hâl: Kılavuz b. Aslıhan ve Hızır b. Ahmed ve gayruhüm.

(ÜSKÜDAR09 - cilt: 4, sayfa: 234 - Hüküm no: 538 - Orijinal metin no: [63b-1])﻿

﻿

﻿

539. Hüküm

Pîr Ali b. Hamza ile İsa Bey b. Timur’un darp davasında sulh oldukları

Sebeb-i tahrîr-i sicil oldur ki Pîr Ali b. Hamza şer‘-i şerîf meclisinde ikrâr ve i‘tirâf kılıp eyitdi ki işbu sâhibü’s-sicil İsâ Bey b. Timur benim başım yarıp muhkem darb eyledi idi hâliyâ mezbûr ile ibrâlaştık mezkûr İsâ ile şimden sonra da‘vâm ve nizâ‘ım yoktur deyicek mersûm İsâ dahi ba‘de’l-yevm benim merkūm Pîr Ali ile da‘vâm ve nizâ‘ım olmaya mâbeynimizde olan husûmeti ibrâ ve iskāt eyledik dediklerinden sonra ikrârları bi hasebi’ş-şer‘ mu‘teber görülüp mâ hüve’l-vâkī‘ bi’t-taleb tescîl olundu.

Şuhûdü’l-hâl: Kılavuz b. Aslıhan ve Hızır b. Ahmed ve Burhan b. Hasan ve Hamza b. Veli ve Süleyman b. Şaban ve Hızır b. İlyas ve Ali b. Kemal ve gayruhüm.

(ÜSKÜDAR09 - cilt: 4, sayfa: 234 - Hüküm no: 539 - Orijinal metin no: [63b-2])﻿

﻿

﻿

540. Hüküm

Bâli b. Bezirci’nin Çengelköy âmillerine sebze vermesi

Sebeb-i tahrîr-i hurûf oldur ki Karye-i Çengel âmillerine Bâli b. Bezirci’den yirmi müd sebze hükm olduğu deftere kayd olundu. Tahrîren fî evâhiri Zilka‘de sene 941.

Şuhûdü’l-hâl: Hızır b. Ahmed ve Kılavuz b. Aslıhan ve gayruhüm mine’l-hâzırîn.

(ÜSKÜDAR09 - cilt: 4, sayfa: 235 - Hüküm no: 540 - Orijinal metin no: [63b-3])﻿

﻿

﻿

541. Hüküm

Mahmud b. Acem’in Mustafa b. Mahmud’a bağ bedelinden borçlu olduğu

Sebeb-i tahrîr-i hurûf oldur ki Mustafa b. Mahmud ile Mahmud b. Acem meclisi şer‘a hâzırân olup merkūm Mahmud’dan bağ bahâsından beş yüz otuz beş akçe hükm olunduğu sebt-i sicil olundu. Tahrîren fî evâhiri Zilka‘de sene 941.

Şuhûdü’l-hâl: Hacı b. Durmuş ve Ali b. Abdullah ve gayruhüm mine’l-hâzırîn.

(ÜSKÜDAR09 - cilt: 4, sayfa: 235 - Hüküm no: 541 - Orijinal metin no: [63b-4])﻿

﻿

﻿

542. Hüküm

Ölen Geço Ali b. İsa’nın borçlarının ödenmesi için Memi b. Süleyman’ın vasî tayin olunduğu

Sebeb-i tahrîr-i sicil budur ki Geço Ali b. İsâ nâm kimesne fevt olup verese-i kibârından kimesnesi olmayıp deyn edâsı için işbu Memi b. Süleyman kıbel-i şer‘den vasî nasb olundu müteveffâ-yı mezkûrun muhallefâtını bey‘ edip lâzım olan deynini edâ ede.

Şuhûdü’l-hâl: Hızır b. Ahmed ve Ali b. Musa ve câbi İbrahim b. Gündüz ve Mehmed b. Ali ve Hacı b. Abdullah ve Mustafa Çelebi b. Hacı Bey ve Mustafa Bey b. Abdullah.

(ÜSKÜDAR09 - cilt: 4, sayfa: 235 - Hüküm no: 542 - Orijinal metin no: [63b-5])﻿

﻿

﻿

543. Hüküm

Emir b. Çepni’nin Kirana Hatun’dan alacaklı olduğu

Sebeb-i tahrîr-i sicil budur ki Karye-i Çengel’den Kirana nâm hâtun ile Emir b. Çepni meclisi şer‘de hâzırân olup mezbûr Emir takrîr-i da‘vâ kılıp dedi ki işbu Kirana’ya bin sekiz yüz akçe verdim hâliyâ taleb ederim deyicek mezkûre Kirana’dan su’âl olıcak cevâb verip dedi ki mersûm Emir’den bin beş yüz akçe aldım ve lâkin bin beş [yüz] akçeyi merkūm Emir’e verdim teslîm eyledim bu husûsa teslîmine şâhidlerim vardır dedikde mezbûr Emir mücerred mezbûrenin bin beş yüz akçeyi aldım dediğini tescîl ediverin dediği sebebden vâkī‘ hâl tescîl olundu. Tahrîren fî evâhiri Zilka‘de sene 941.

Şuhûdü’l-hâl: Ali b. Musa ve Hızır b. Ahmed ve Hayreddin b. Abdullah ve Dimitri b. Marko ve gayruhüm.

(ÜSKÜDAR09 - cilt: 4, sayfa: 236 - Hüküm no: 543 - Orijinal metin no: [64a-1])﻿

﻿

﻿

544. Hüküm

Şahsın mahkemeye gelmesine kefil olma

Sebeb-i tahrîr-i sicil budur ki Karye-i Maltepe’den Dimitri nâm zimmînin meclisi şer‘de nefsinden kefîl taleb olundukda Usta Todora kefîl olup vakt-i hâcette ihzârına iltizâm eyledi.

Şuhûdü’l-hâl: Hacı Mustafa [b.] Hüseyin ve Dede b. Hasan ve gayruhüm.

(ÜSKÜDAR09 - cilt: 4, sayfa: 236 - Hüküm no: 544 - Orijinal metin no: [64a-2])﻿

﻿

﻿

545. Hüküm

İbrahim Ağa Vakfı’ndan Kasap Mahmud’a ödünç verildiği

Sebeb-i tahrîr-i sicil budur ki Kasap Mahmud şer‘-i şerîf meclisinde ikrâr edip dedi ki işbu câbi İbrahim b. Gündüz nâm kimesneye İbrahim Ağa vakıf akçesinden dört yüz akçe lâzımü’l-edâ ve vâcibü’l-îfâ deynim vardır ve kırk akçe dahi kuşak bahâsından cem‘an dört yüz kırk akçe deynim vardır dedikden sonra mukırr-ı mezbûru mukarrun lehü’l-mezbûr câbi bi’l-muvâcehe tasdîk edip tescîl olundu. Tahrîren fî evâili Şevvâli’l-mükerrem sene 941.

Şuhûdü’l-hâl: Mustafa Bey b. Abdullah ve Hacı Kepçe b. Süleyman ve gayruhüm.

(ÜSKÜDAR09 - cilt: 4, sayfa: 236 - Hüküm no: 545 - Orijinal metin no: [64a-3])﻿

﻿

﻿

546. Hüküm

Ölen Geço Ali’nin İbrahim Ağa Vakfı’na borçlu olduğu

Sebeb-i tahrîr-i sicil budur ki Câbi İbrahim b. Gündüz ile müteveffâ Geço Ali’nin kıbel-i şer‘den vasî nasb olan Memi b. Süleyman ile meclisi şer‘de hâzırân [olup] mezkûr câbi İbrahim şöyle takrîr-i da‘vâ kılıp eyitdi ki işbu müteveffâ Ali’nin üzerinde merhûm İbrahim Ağa vakıf akçesinden bin yüz akçe vardır hâliyâ taleb ederim deyicek merkūm vasî olan Memi’den su’âl olıcak inkâr eyleyip benim ma‘lûmum değildir dedikde mersûm câbi İbrahim’den alâ mâ idde‘â beyyine taleb olundukda Hacı Kepçe Süleyman b. Abdi ve Mustafa b. Abdullah edâ-i şehâdet kılıp dediler ki mezkûr Ali fevt olup İbrahim Ağa vakıf akçesinden üzerinde bin yüz akçe kaldı fevt olup elân üzerindedir dediklerinden sonra ba‘de’t-tezkiyyeti’ş-şer‘î ve’t-tahlîfi’l-âdî mezkûrların şehâdetleri hayyiz-i kabûlde vâkī‘ olup zikr olan meblağ mezbûrun muhallefâtından hükm olunup vasî-i mezbûra ihrâc ediver dedikden sonra mâ hüve’l-vâkī‘ bi’t-taleb tescîl olundu.

Şuhûdü’l-hâl: Mustafa Bey b. Abdullah ve Mehmed b. Ali ve Korucu Hacı Bey b. Abdullah ve Hızır b. Ahmed ve gayruhüm.

(ÜSKÜDAR09 - cilt: 4, sayfa: 236 - Hüküm no: 546 - Orijinal metin no: [64a-4])﻿

﻿

﻿

547. Hüküm

Şaban b. Osman’ın hırsızlık yapmadığı

Sebeb-i tahrîr-i sicil budur ki Şaban b. Osman’dan sirkat isnâd olunup üzerine sâbit ve zâhir olmayıp karye-i mezbûreden Şaban b. Hızır ve Yakub istikāmetine şehâdet edip mâ hüve’l-vâkī‘ tescîl olundu. Tahrîren fî evâili Zilhicce sene 941.

Şuhûdü’l-hâl: Memi b. Süleyman ve Hacı Şaban b. Mehmed ve gayruhüm.

(ÜSKÜDAR09 - cilt: 4, sayfa: 237 - Hüküm no: 547 - Orijinal metin no: [64b-1])﻿

﻿

﻿

548. Hüküm

Şahsın mahkemeye gelmesine kefil olma

Sebeb-i tahrîr-i sicil budur ki Karye-i Nerdübanlı’dan Süleyman nâm kimesnenin nefsinden kefîl taleb olundukda Musa ve Ali kefîl olup vakt-i hâcette ihzârına iltizâm eylediler.

Şuhûdü’l-hâl: Mezkûrûn.

(ÜSKÜDAR09 - cilt: 4, sayfa: 237 - Hüküm no: 548 - Orijinal metin no: [64b-2])﻿

﻿

﻿

549. Hüküm

Şahsın mahkemeye gelmesine kefil olma

Vech-i tahrîr-i hurûf oldur ki Ahmed’in nefsinden kefîl taleb olundukda karındaşı Abdurrahman kefîl olup tescîl olundu. Tahrîren fî evâhiri Zilhicce sene 941.

Şuhûdü’l-hâl: Mezkûrûn.

(ÜSKÜDAR09 - cilt: 4, sayfa: 237 - Hüküm no: 549 - Orijinal metin no: [64b-3])﻿

﻿

﻿

550. Hüküm

Manol’ün Vasilin’e hakaret ettiği

Sebeb-i tahrîr-i sicil budur ki Karye-i Kadı’dan Manol nâm zimmî ile Vasilin nâm zimmiye ile hâzırân olup mezbûre Vasilin takrîr-i da‘vâ kılıp eyitdi ki mezkûr Manol bana rosbi avrat dedi deyicek mezbûreden beyyine taleb olundukda Hamza ve Manol b. Yorgi şehâdetleri ile sâbit olup tescîl olundu.

Şuhûdü’l-hâl: Pervâne b. Abdullah ve Dede b. Hasan ve gayruhüm.

(ÜSKÜDAR09 - cilt: 4, sayfa: 238 - Hüküm no: 550 - Orijinal metin no: [64b-4])﻿

﻿

﻿

551. Hüküm

İbrahim Ağa Vakfı’ndan Baş Hacı b. Ahmed’e ödünç verildiği

Sebeb-i tahrîr-i sicil budur ki Baş Hacı b. Ahmed şer‘-i şerîf meclisinde ikrâr edip dedi ki İbrahim Ağa vakıf akçesinden işbu Hacı İbrahim nâm [kimesneye] bin akçe lâzımü’l-edâ ve vâcibü’l-îfâ deynim vardır ve yüz akçe dahi kaftan bahâsından cem‘an bin yüz akçe deynim vardır deyicek mukırr-ı mezbûru mukarrun lehü’l-mezbûr câbi İbrahim bi’l-muvâcehe tasdîk edip tescîl olundu. Tahrîren fî evâili Şevvâli’l-mükerrem sene 941.

Şuhûdü’l-hâl: Hacı Kepçe b. Abdi ve Pîrî b. Aslıhan ve gayruhüm. Ve zikr olan meblağa kefîl bi’l-mâldir

(ÜSKÜDAR09 - cilt: 4, sayfa: 238 - Hüküm no: 551 - Orijinal metin no: [64b-5])﻿

﻿

﻿

552. Hüküm

İbrahim Ağa Vakfı’ndan Pîrî b. Aslıhan’a ödünç verildiği

Sebeb-i tahrîr-i sicil budur ki Pîrî b. Aslıhan şer‘-i şerîf meclisinde ikrâr edip dedi ki merhûm İbrahim Ağa vakf ettiği akçeden işbu câbi İbrahim nâm kimesneye bin akçe ve yüz akçe dahi kaftan bahâsından cem‘an bin yüz akçe lâzımü’l-edâ deynim vardır deyicek mukırr-ı mezbûru mukarrun lehü’l-mezbûr câbi bi’l-muvâcehe tasdîk edip tescîl olundu. Târihü’l-mezbûr, Şuhûdü’l-mezkûr. Ve zikr olan meblağın edâsına Kılavuz kefîl olup tescîl olundu.

(ÜSKÜDAR09 - cilt: 4, sayfa: 238 - Hüküm no: 552 - Orijinal metin no: [64b-6])﻿

﻿

﻿

553. Hüküm

Şahsın mahkemeye gelmesine kefil olma

Sebeb-i tahrîr-i sicil budur ki Karye-i Bulgur’dan Nasûh nâm kimesnenin meclisi şer‘de nefsinden kefîl taleb olundukda Durbâli nâm şahıs kefîl olup vakt-i hâcette ihzârına mültezim oldukda tescîl olundu.

Şuhûdü’l-hâl: Memi b. Süleyman ve Dede b. Hasan ve gayruhüm.

(ÜSKÜDAR09 - cilt: 4, sayfa: 238 - Hüküm no: 553 - Orijinal metin no: [65a-1])﻿

﻿

﻿

554. Hüküm

Hasan b. Sarıca’nın Emir b. Çepni’ye borçlu olduğu

Sebeb-i tahrîr-i sicil budur ki Kasaba-i Üsküdar’dan Hasan b. Sarıca şer‘-i şerîf-i Nebevî ve Dîvân-ı lâtîf meclisinde ikrâr ve i‘tirâf kılıp eyitdi ki işbu Emir b. Çepni’ye bin akçe lâzımü’l-edâ ve vâcibü’l-kazâ deynim vardır deyicek mukırr-ı mezbûru mukarrun lehü’l-mezbûr Çepni bi’l-muvâcehe tasdîk edip mâ hüve’l-vâkī‘ bi’t-taleb tescîl olundu. Tahrîren fî evâili Zilhicce sene 941.

Şuhûdü’l-hâl: Karagöz Bey b. Aydın ve Mustafa b. İlyas ve Burak Reis b. Mehmed ve gayruhüm.

(ÜSKÜDAR09 - cilt: 4, sayfa: 239 - Hüküm no: 554 - Orijinal metin no: [65a-2])﻿

﻿

﻿

555. Hüküm

Câbi İbrahim b. Gündüz’ün Hasan b. Sarıca’dan alacağını Emir b. Çepni’ye havale ettiği

Sebeb-i tahrîr-i sicil budur ki Emir b. Çepni ve câbi İbrahim b. Gündüz ve Hasan b. Sarıca meclisi şer‘a hâzırûn olup mezbûr Çepni merkūm câbi İbrahim’den bin akçe taleb edip İbrahim dahi işbu Hasan’dan bin akçe benim dahi alımım vardır deyicek mezkûr Hasan’dan mezbûr Emir ben bin kabûl eyledim mezkûr Çepni, Hasan’dan havâle ile kabûl edip Hasan dahi vermeye iltizâm edip ikrârları bi’t-taleb tescîl olundu.

Şuhûdü’l-hâl: Mezkûrûn.

(ÜSKÜDAR09 - cilt: 4, sayfa: 239 - Hüküm no: 555 - Orijinal metin no: [65a-3])﻿

﻿

﻿

556. Hüküm

Hızır b. Hasan’ın babasının Emir b. Çepni’ye olan borcuna kefil olduğu

Sebeb-i tahrîr-i sicil budur ki Hızır b. Hasan şer‘-i şerîf meclisinde ikrâr ve i‘tirâf kılıp eyitdi ki işbu Hasan nâm babamda Emir b. Çepni’nin bin akçesi olup hâliyâ zikr olan meblağın edâsına on güne değin iltizâm eyledim deyicek mezkûrun ikrârını mersûm Hasan talebiyle tescîl olundu.

Şuhûdü’l-hâl: Mustafa b. Yârân ve Dede b. Hasan ve gayruhüm.

(ÜSKÜDAR09 - cilt: 4, sayfa: 239 - Hüküm no: 556 - Orijinal metin no: [65a-4])﻿

﻿

﻿

557. Hüküm

İbrahim’in Süleyman b. Mehmed’i köle konusunda vekil tayin ettiği

Sebeb-i tahrîr-i sicil budur ki Taşköprü’den İbrahim nâm kimesnenin Süleyman b. Mehmed vekîli olup vekâleti Memi b. Mehmed ve Hacı İlyas b. Abdullah şehâdetleri ile sâbit olup elinde olan kul husûsu için vekâlet sâbit oldukdan sonra bi’t-taleb tescîl olundu.

Şuhûdü’l-hâl: İbrahim b. Terzi ve Hüsrev b. Yakub ve gayruhüm.

(ÜSKÜDAR09 - cilt: 4, sayfa: 240 - Hüküm no: 557 - Orijinal metin no: [65a-5])﻿

﻿

﻿

558. Hüküm

İbrahim’in elinde bulunan kölenin Hatun Paşa bt. Ahmed’e ait olduğu

Sebeb-i tahrîr-i sicil budur ki Mahrûse-i Bursa’da Şeyh Ebû İshak Mesci[di]’nde imâm olan müteveffâ Ali Halîfe b. Said nâm kimesnenin vasî-і muhtâre zevcesi Hâtun Paşa bt. Ahmed’in vekîli olan Mevlânâ Nasrullah b. Mehmed el-İmâm nâhiye-i Taşköprü’den İbrahim’in sâbitü’l-vekâle vekîli olan Süleyman b. Mehmed ile şer‘-i şerîf-i Nebevî ve Dîvân-ı lâtîf-i Ahmedî meclisinde hâzırân [olup] merkūm Nasrullah şöyle takrîr-i merâm kılıp eyitdi ki merhûm Ali Halîfe’nin işbu asferü’l-levn el-mütevassıtü’l-kāme Bosneviyyü’l-asl Yusuf b. Abdullah nâm mülk kulu zâyi‘ olup hâliyâ mersûm Süleyman’ın müvekkili mezkûr İbrahim elinde bulundu müvekkilim için taleb ederim deyicek gıbbe’l-inkâr müşârün-ileyh Nasrullah’tan alâ sıdkı da‘vâ beyyine taleb olundukda mahrûse-i mezbûrede mahalle-i Yıldırım’dan Ali b. Hamza ve Hüseyin b. Ali mezkûr Nasrullah’ın da‘vâsına mutâbıku’l-lâfz ve’l-ma‘nâ şehâdet-i şer‘iyye kıldıklarından sonra ba‘de’t-tezkiyyeti’ş-şer‘î mezkûrların şehâdetleri hayyiz-i kabûlde vâkī‘ olup mezkûr kul mesfûr Nasrullah’a teslîm olunup ve ba‘de’t-taleb ve’s-su’âl mâ hüve’l-vâkī‘ bi’t-taleb tescîl olundu. Tahrîren fî evâili Zilhicce sene 941.

Şuhûdü’l-hâl: Memi b. Süleyman ve Süleyman b. Mehmed ve İbrahim b. Ahmed ve Hüsrev b. Yakub ve gayruhüm.

(ÜSKÜDAR09 - cilt: 4, sayfa: 240 - Hüküm no: 558 - Orijinal metin no: [65b-1])﻿

﻿

﻿

559. Hüküm

Rıdvan b. Şaban’ın kayıp iki kölesini bulan kiracı Yani’nin müjdegâne istemesi

Sebeb-i tahrîr-i sicil budur ki Kazâ-i Kandırı’dan Rıdvân b. Şaban ile Kiracı Yani şer‘-i şerîf meclisinde hâzırân olup mezkûr Rıdvân takrîr-i kelâm kılıp eyitdi ki işbu Kiracı Yani benim iki nefer kulumu gayb edip hâliyâ mezkûr Yani ben senin kulların buldum bana müjdegâne ver [de]di ben dahi elli akçeye kavl edip on akçesin verdim bâkīsin dahi vermek üzre var getir cümlesin vereyim dedim deyicek mezkûr Yani bi’l-muvâcehe inkâr edip Hamza b. Nûreddin ve Âşir b. Devlethân şehâdetleri ile mezkûr Yani kulların buldum dediği sâbit olup tescîl olundu.

Şuhûdü’l-hâl: Memi b. Süleyman ve Dede b. Hasan ve gayruhüm.

(ÜSKÜDAR09 - cilt: 4, sayfa: 240 - Hüküm no: 559 - Orijinal metin no: [65b-2])﻿

﻿

﻿

560. Hüküm

Kiracı Yani’nin bulduğu kaçak kölelerin Hamza b. Nureddin ve Âşir b. Devlethan’a ait olmadığı

Sebeb-i tahrîr-i sicil budur ki Hamza b. Nûreddin ve Âşir b. Devlethân nâm kimesnelere Kiracı Yani talebiyle gaybet eden kullardan sizin dahi kulunuz var mıdır deyicek kullarımız yoktur gaybet eylemedi deyicek mezkûrların kulumuz yoktur dediğine Yani talebiyle tescîl olundu.

(ÜSKÜDAR09 - cilt: 4, sayfa: 241 - Hüküm no: 560 - Orijinal metin no: [65b-3])﻿

﻿

﻿

561. Hüküm

Şahsın mahkemeye gelmesine kefil olma

Vech-i tahrîr-i hurûf oldur ki Karye-i Kuzguncuk’tan Kiracı Yani nâm zimmînin meclisi şer‘de nefsinden kefîl taleb olundukda Neri nâm kâfir kefîl olup tescîl olundu. Tahrîren fî evâili Zilhicce sene 941.

Şuhûdü’l-hâl: Dede b. Hasan ve kâtibü’l-hurûf Abdülkādir ve gayruhüm.

(ÜSKÜDAR09 - cilt: 4, sayfa: 241 - Hüküm no: 561 - Orijinal metin no: [65b-4])﻿

﻿

﻿

562. Hüküm

Şahısların mahkemeye gelmesine kefil olma

Sebeb-i tahrîr-i sicil budur ki Gaybî b. Hızır ve Kurt b. Hayreddin [ve] Yusuf b. Hisarlı ve Ömer b. Hayreddin ve def‘a Kurt b. Âşık Pazarlı ve Arap b. Hızır [nâm] mezkûrlara merkūm Kurt nefislerine kefîl olup vakt-i hâcette ihzârına iltizâm eyledi. Tahrîren fî evâili Zilhicce sene 941.

Şuhûdü’l-hâl: Hızır b. Ahmed ve Süleyman b. Abdi ve gayruhüm.

(ÜSKÜDAR09 - cilt: 4, sayfa: 241 - Hüküm no: 562 - Orijinal metin no: [66a-1])﻿

﻿

﻿

563. Hüküm

Haydar Bey b. Sinan ile Müstecib b. Hasan’ın öküz satışı davasında sulh oldukları

Sebeb-i tahrîr-i sicil budur ki Haydar Bey b. Sinan nâm kimesne[ye] vekîl-i mutlak olan Kara Ali nâm ba‘de sübûti vekâletihi bi mâ hüve tarîki’s-sübût şer‘an şer‘-i şerîf meclisine hâzır gelip karye-i Nerdübanlı’dan mütemekkin olan Müstecib b. Hasan’ı ihzâr eyleyip şöyle takrîr-i da‘vâ kılıp eyitdi ki müvekkilim Haydar Bey nâm kimesnenin mezkûr Müstecib’de öküz bahâsından üç yüz akçesi vardır hâliyâ taleb ederim deyicek mezkûr Müstecib inkâr edip ba‘de’l-münâza‘ati’l-kesîr ve’l-muhâsameti’ş-şedîd muslihûn araya düşüp es-sulhu hayrun ile âmiller olup mezkûr Müstecib’den merkūm Haydar Bey’in vekîl-i mutlak[ı] olan Ali’ye yüz nakid akçe verilip mâbeynleri ibrâ ve iskāt olundu ve ba‘de’t-taleb ve’s-su’âl mâ hüve’l-vâkī‘ deftere kayd olundu. Tahrîren fî evâili Zilka‘de sene 941.

Şuhûdü’l-hâl: Dede b. Hasan ve Hüsrev b. Yakub Fakīh ve Bâli b. Aslıhan ve Hızır b. Ahmed ve gayruhüm.

(ÜSKÜDAR09 - cilt: 4, sayfa: 241 - Hüküm no: 563 - Orijinal metin no: [66a-2])﻿

﻿

﻿

564. Hüküm

Peterlof’un Todora’dan alacağı için Emir b. Çepni’yi vekil tayin ettiği

Vech-i tahrîr-i hurûf oldur ki Peterlof nâm zimmî meclisi şer‘de ikrâr edip dedi ki işbu Todora’da olan bin akçe alımım var idi Çepnioğlu’nu vekîl eyledim mezkûr Todora’da olan bin akçenin kabzına deyû ikrâr edip ikrârı mezkûr Todora talebiyle tescîl olundu.

Şuhûdü’l-hâl: Ali b. Musa ve Kılavuz b. Aslıhan ve Mahmud b. Mehmed ve Hacı Bey b. Abdullah ve gayruhüm.

(ÜSKÜDAR09 - cilt: 4, sayfa: 242 - Hüküm no: 564 - Orijinal metin no: [66a-3])﻿

﻿

﻿

565. Hüküm

Kirana’nın Emir b. Çepni’ye borçlu olduğu

Sebeb-i tahrîr-i sicil budur ki Karye-i Çengel’den Kirana nâm zimmî meclisi şer‘de takrîr-i da‘vâ kılıp eyitdi ki işbu Emir b. Çepni’ye bin beş yüz akçe deynim var idi hâliyâ vekîli olan Kapıcı’ya verdim dedikde verip teslîm ettiği sâbit olmayıp mezkûre Kirana’dan zikr olan meblağ hükm olup tescîl olundu.

Şuhûdü’l-hâl: Ali b. Yakub ve Hızır b. Ahmed ve Kılavuz b. Aslıhan ve gayruhüm.

(ÜSKÜDAR09 - cilt: 4, sayfa: 242 - Hüküm no: 565 - Orijinal metin no: [66a-4])﻿

﻿

﻿

566. Hüküm

Hüsrev b. Abdullah’ın nâmahrem kadınlar ile bir araya geldiği

Sebeb-i tahrîr-i sicil budur ki Hüsrev b. Abdullah nâm kimesne karye-i Kadı’ya gelip nâ-mahrem hâtunlar ile bir yerde cem‘ olup karye-i mezbûreye mübâşir olan Mahmud nâm âmil mezkûr Hüsrev’i meclisi şer‘a ihzâr eyleyip mezkûr Hüsrev’in zikr olan hâtunlara cem‘ olduğu bi hasebi’ş-şer‘ sâbit olup nâ-mahrem hâtunlara cem‘ olduğu sebebden mücrim olup âmil-i mezbûr yedine verildikten sonra bi’t-taleb tescîl olundu.

Şuhûdü’l-hâl: Ali b. Abdullah ve Kılavuz b. Aslıhan ve gayruhüm.

(ÜSKÜDAR09 - cilt: 4, sayfa: 242 - Hüküm no: 566 - Orijinal metin no: [66b-1])﻿

﻿

﻿

567. Hüküm

Murad b. Hasan’ın Ramazan b. Süleyman’a hakaret ettiği

Sebeb-i tahrîr-i hurûf oldur ki Karye-i Dudullu’dan Murad b. Hasan meclisi şer‘de bi’t-tav‘ ve’r-rızâ ikrâr edip Ramazan b. Süleyman let etmek kasd edip şetm ettim deyû ikrâr deftere kayd olundu. Tahrîren fî evâsıtı Zilhicce sene ihdâ erba‘în ve tis‘a mi’e.

Şuhûdü’l-hâl: Memi b. Süleyman ve Hızır b. Ahmed ve Musa b. Mustafa ve gayruhüm mine’l-hâzırîn.

(ÜSKÜDAR09 - cilt: 4, sayfa: 243 - Hüküm no: 567 - Orijinal metin no: [66b-2])﻿

﻿

﻿

568. Hüküm

Şahsın mahkemeye gelmesine kefil olma

Sebeb-i tahrîr-i sicil budur ki Todora nâm zimmînin nefsinden kefîl taleb olundukda Kiracı Yani kefîl olup vakt-i hâcette ihzârına iltizâm eyledi.

Şuhûdü’l-hâl: Bâli b. Aslıhan ve Hızır ve gayruhüm.

(ÜSKÜDAR09 - cilt: 4, sayfa: 243 - Hüküm no: 568 - Orijinal metin no: [66b-3])﻿

﻿

﻿

569. Hüküm

Kosta b. Yani’nin Emir b. Çepni’ye borçlu olduğu

Vech-i tahrîr-i kaziyye oldur ki Karye-i İstavros’dan Kosta b. Yani şer‘-i şerîf meclisinde ikrâr ve i‘tirâf kılıp eyitdi ki işbu sâhibü’s-sicil Emir b. Çepni’ye lâzımü’l-edâ ve vâcibü’l-kazâ bin yüz akçe deynim vardır deyicek mukırr-ı mezbûru mukarrun lehü’l-mezbûr Çepni bi’l-muvâcehe tasdîk edip mâ hüve’l-vâkī‘ bi’t-taleb tescîl olundu.

Şuhûdü’l-hâl: Memi Halîfe b. İskender ve Kılavuz b. Aslıhan ve Hızır b. Ahmed ve Ali b. Musa ve Mütevellî Ali b. Abdullah ve gayruhüm.

(ÜSKÜDAR09 - cilt: 4, sayfa: 243 - Hüküm no: 569 - Orijinal metin no: [66b-4])﻿

﻿

﻿

570. Hüküm

Emir b. Çepni’nin Kosta b. Yani’den alacağından bir kısmını tahsil ettiği

Sebeb-i tahrîr-i sicil budur ki Emir b. Çepni şer‘-i şerîf meclisinde ikrâr edip dedi ki karye-i İstavros’dan Kosta b. Yani nâm zimmîde alımım var idi hâliyâ bin akçesin aldım mezkûr Kosta’dan bin akçe bana vâsıl oldu teslîm oldu deyicek mukırr-ı mezbûru mukarrun lehü’l-mezbûr Kosta bi’l-muvâcehe tasdîk edip mâ hüve’l-vâkī‘ bi’t-taleb tescîl olundu.

Şuhûdü’l-hâl: Mezkûrûn.

(ÜSKÜDAR09 - cilt: 4, sayfa: 243 - Hüküm no: 570 - Orijinal metin no: [66b-5])﻿

﻿

﻿

571. Hüküm

Emir b. Çepni ile Kirana bt. Yani’nin alacak davasında sulh oldukları

Sebeb-i tahrîr-i sicil budur ki Emir b. Çepni şer‘-i şerîf meclisinde şöyle ikrâr ve i‘tirâf kılıp eyitdi ki işbu Kirana bt. Yani’de bin altı yüz akçe alımım var idi vekîlim olan kapıcı Hüseyin zikr olan meblağdan yedi yüz akçesin almış hâliyâ ben dahi mezbûre Kirana’dan üç yüz akçe aldım muslihu’l-müslimîn araya düşüp es-sulhu hayrun ile âmil olup mezbûreden bana bu def‘a üç yüz akçe alıverildi ben bedel-i sulh üç yüz akçeyi kabz eyledim mezbûre ile min ba‘d ibrâ ve iskāt eyledik ba‘de’l-yevm da‘vâm ve nizâ‘ım olmaya deyicek mukırr-ı mezbûru mukarrun lehü’l-mezbûre Kirana mezkûr Emir’in vekîli olan Kapıcı’ya yedi yüz akçe verdim ve hâliyâ mezkûr Emir’e dahi üç yüz akçe verdim bâkīsin ibrâ ve iskāt eyledik [de]diklerinden sonra mezkûrların ikrârları mu‘teber görülüp ve ba‘de’t-taleb ve’s-su’âl mâ hüve’l-vâkī‘ tescîl olundu.

Şuhûdü’l-hâl: Usta Hüseyin b. Abdullah ve Bâli b. Aslıhan ve Hızır b. Ahmed ve Ali b. Musa ve Papa Yani b. Nikola ve Kosta b. Markova ve gayruhüm.

(ÜSKÜDAR09 - cilt: 4, sayfa: 244 - Hüküm no: 571 - Orijinal metin no: [67a-1])﻿

﻿

﻿

572. Hüküm

Hasan b. Ali’nin Hüseyin b. Ahmed’e borçlu olduğu

Sebeb-i tahrîr-i sicil budur ki Hasan b. Ali meclisi şer‘de ikrâr edip dedi ki işbu Hüseyin b. Ahmed’e lâzımü’l-edâ ve vâcibü’l-îfâ iki yüz yirmi beş akçe deynim vardır deyicek mukırr-ı mezbûru mukarrun lehü’l-mezbûr Hüseyin bi’l-muvâcehe tasdîk edip tescîl olundu.

Şuhûdü’l-hâl: Mezkûrûn.

(ÜSKÜDAR09 - cilt: 4, sayfa: 244 - Hüküm no: 572 - Orijinal metin no: [67a-2])﻿

﻿

﻿

573. Hüküm

İbrahim b. Ahmed’in câriye ve köle davaları için Mustafa Bey b. Abdullah’ı vekil tayin ettiği

Sebeb-i tahrîr-i sicil budur ki Nâhiye-i Taşköprü’den İbrahim b. Ahmed meclisi şer‘a gelip kasaba-i Üsküdar’dan Mustafa Bey b. Abdullah nâm kimesneyi Kara Mehmed ile vâkī‘ olan câriye ve kul husûsunda vâkī‘ nizâ‘ları için vekîl edip talebiyle tescîl olundu.

Şuhûdü’l-hâl: Serrâc Murad b. Abdullah ve Süleyman Halîfe b. Mehmed ve Ramazan Halîfe b. Ahmed ve gayruhüm.

(ÜSKÜDAR09 - cilt: 4, sayfa: 244 - Hüküm no: 573 - Orijinal metin no: [67a-3])﻿

﻿

﻿

574. Hüküm

Selman Ağa Vakfı’ndan Hasan b. Hızır’a ödünç verildiği

Sebeb-i tahrîr-i sicil budur ki Kasaba-i Üsküdar’dan Hasan b. Hızır şer‘-i şerîf meclisinde ikrâr ve i‘tirâf kılıp eyitdi ki işbu Selman Ağa vakıf akçesinden câbi İbrahim nâm kimesneye bin akçe ve yüz akçe kaftan bahâsından lâzımü’l-edâ ve vâcibü’l-îfâ deynim vardır deyicek mukırr-ı mezbûru mukarrun lehü’l-mezbûr câbi İbrahim bi’l-muvâcehe tasdîk edip mâ hüve’l-vâkī‘ bi’t-taleb tescîl olundu. Tahrîren fî evâili Şevvâli’l-mükerrem sene 941. Zikr olan meblağa mezbûr Hasan’ın anası Hondibula kefîl bi’l-mâl olup tescîl olundu.

Şuhûdü’l-hâl: Memi b. Süleyman ve Bâli b. Aslıhan ve gayruhüm.

(ÜSKÜDAR09 - cilt: 4, sayfa: 245 - Hüküm no: 574 - Orijinal metin no: [67a-4])﻿

﻿

﻿

575. Hüküm

Mihal b. Dimitri’nin Kosta b. Keremidin’e borçlu olduğu

Sebeb-i tahrîr-i sicil budur ki Mihal b. Dimitri karye-i İstavros’dan Kosta b. Keremidin ile meclisi şer‘de hâzırân olup mezkûr Mihal i‘tirâf edip dedi ki Kosta nâm zimmîye sekiz yüz akçe lâzımü’l-edâ ve vâcibü’l-îfâ deynim vardır deyicek mukırr-ı mezbûru mukarrun lehü’l-mezbûr Kosta bi’l-muvâcehe tasdîk edip mâ hüve’l-vâkī‘ bi’t-taleb tescîl olundu.

Şuhûdü’l-hâl: Ali b. Musa ve Hızır b. Ahmed ve Nikola b. Keremidin ve Neri b. Yorgi ve Dimitri b. Keremidin ve Ahmed b. Abdullah ve Mustafa b. Abdullah ve Çepni b. Emiri ve Hamîd ve gayruhüm.

(ÜSKÜDAR09 - cilt: 4, sayfa: 245 - Hüküm no: 575 - Orijinal metin no: [67b-1])﻿

﻿

﻿

576. Hüküm

Yorgi b. Sulayid’in Ayas b. Abdullah’a borçlu olduğu

Sebeb-i tahrîr-i sicil budur ki Karye-i Kadı’dan Yorgi b. Sulayid şer‘-i şerîf-i Nebevî ve Dîvân-ı lâtîf-i Ahmedî meclisinde ikrâr edip işbu sâhibü’s-sicil Ayas b. Abdullah nâm kimesneye lâzımü’l-edâ ve vâcibü’l-îfâ bin akçe deynim vardır deyicek mukırr-ı mezbûru mukarrun lehü’l-mezbûr Ayas bi’l-muvâcehe tasdîk edip alâ mâ hüve’l-vâkī‘ tescîl olunup zikr olan meblağın ahzına muhzırân Kılavuz ve Hızır havâle olunup tescîl olundu.

Şuhûdü’l-hâl: Dede b. Hasan ve Hüsrev b. Yakub ve gayruhüm.

(ÜSKÜDAR09 - cilt: 4, sayfa: 245 - Hüküm no: 576 - Orijinal metin no: [67b-2])﻿

﻿

﻿

577. Hüküm

Hızır b. Ahmed’e hakaret eden Makriyani’nin tazir olunması

Sebeb-i tahrîr-i sicil budur ki Muhzır Hızır b. Ahmed şer‘-i şerîf meclisine karye-i Kadı’dan Makriyani nâm zimmî ile hâzırân olup mezbûr Ahmed takrîr-i merâm kılıp dedi ki işbu mezkûr Makriyani bana bre gidi dedi deyicek mezkûr Hızır’dan beyyine taleb olundukda Hamza b. Şaban ve Ali b. Musa mersûm Hızır’ın da‘vâsına mülâyim şehâdet ettiklerinden sonra ba‘de’t-tezkiyye [ve]’t-tahlîf hayyiz-i kabûlde vâkī‘ olup mezbûr Yani’ye ta‘zîr olunup tescîl olundu.

Şuhûdü’l-hâl: Kılavuz b. Aslıhan ve Dede b. Hasan ve gayruhüm.

(ÜSKÜDAR09 - cilt: 4, sayfa: 246 - Hüküm no: 577 - Orijinal metin no: [67b-3])﻿

﻿

﻿

578. Hüküm

Dülger Mustafa’nın Mihal b. Kamrec’den bostan mukataasından alacaklı olduğu

Sebeb-i tahrîr-i sicil budur ki Karye-i Kadı’dan Mihal b. Kamrec nâm zimmî ile Dülger Mustafa meclisi şer‘de hâzırân olup mezkûr Mustafa bostan mukāta‘asından seksen akçe taleb edip merkūm Mihal ikrâr edip zikr olan meblağın ahzına muhzırân havâle olup tescîl olundu.

Şuhûdü’l-hâl: Bekir b. Dâvud ve Dede b. Hasan ve gayruhüm.

(ÜSKÜDAR09 - cilt: 4, sayfa: 246 - Hüküm no: 578 - Orijinal metin no: [67b-4])﻿

﻿

﻿

579. Hüküm

Kasap Mahmud v. Mustafa’nın Üsküdar’da 200 dirheme koyun eti satması

Sebeb-i tahrîr-i sicil budur ki Nefs-i Üsküdar’dan Kasap Mahmud v. Mustafa şer‘-i şerîf meclisine gelip kasaba-i Üsküdar’da koyun etini iki yüz dirheme bey‘ etmeğe iltizâm eyledim dedikden sonra mâ hüve’l-vâkī‘ bi’t-taleb tescîl olundu.

Şuhûdü’l-hâl: Burhan b. ( ) ve Ali b. Yakub ve gayruhüm.

(ÜSKÜDAR09 - cilt: 4, sayfa: 246 - Hüküm no: 579 - Orijinal metin no: [68a-1])﻿

﻿

﻿

580. Hüküm

Ramazan’ın Nasuh b. Yusuf’a hakaret ettiği

Sebeb-i tahrîr-i sicil budur ki Karye-i Nerdübanlı’dan Nasûh b. Yusuf ile Ramazan nâm kimesne hâzırân olup mezbûr Nasûh takrîr-i merâm kılıp eyitdi ki işbu Ramazan bana cimâ‘ lâfzı ile şetm eyledi deyicek mezkûr Nasûh’un şâhidleri olmayıp merkūm Ramazan’a yemîn teklîf olunup yemînden nükûl edicek karye-i mezbûre âmili talebiyle tescîl olundu. Tahrîren fî evâhiri Zilhicce sene 941.

Şuhûdü’l-hâl: Hacı Bey b. Abdullah ve Hüseyin Bey b. Abdullah ve gayruhüm.

(ÜSKÜDAR09 - cilt: 4, sayfa: 247 - Hüküm no: 580 - Orijinal metin no: [68a-2])﻿

﻿

﻿

581. Hüküm

Ramazan’ın Müstecib b. Hasan’a hakaret ettiği

Sebeb-i tahrîr-i sicil budur ki Müstecib b. Hasan ile Ramazan meclisi şer‘de hâzırân olup mezkûr Müstecib takrîr-i merâm kılıp eyitdi ki işbu Ramazan bana şetm eyledi ve hem dahi muhkem let eyledi deyicek mezkûr Ramazan yemînden nükûl edip tescîl olundu.

Şuhûdü’l-hâl: Mezkûrûn.

(ÜSKÜDAR09 - cilt: 4, sayfa: 247 - Hüküm no: 581 - Orijinal metin no: [68a-3])﻿

﻿

﻿

582. Hüküm

Ramazan Halife’ye olan borcu için bağını rehin veren İrine bt. Mihal’e Yusuf b. Abdullah’ın kefil olduğu

Sebeb-i tahrîr-i sicil budur ki Karye-i Kadı’dan İrine bt. Mihal meclisi şer‘de i‘tirâf edip dedi ki işbu Ramazan Halîfe’ye karz-ı hasenden altı yüz akçe ve kaftan bahâsından doksan akçe cem‘an altı yüz doksan akçe lâzımü’l-edâ ve vâcibü’l-îfâ deynim vardır târih-i Ramazânü’l-mübârek gurresinden bir yıl va‘de ile dedikden sonra karye-i mezbûrda olan bağım dahi rehin olsun deyip ve Yusuf b. Abdullah el-Bostancı ben dahi zikr olan meblağa kefîl bi’l-mâl oldum dedikden sonra mezkûrların ikrârların merkūm Ramazan Halîfe bi’l-muvâcehe tasdîk edip mâ hüve’l-vâkī‘ bi’t-taleb tescîl olundu. Tahrîren fî evâili Zilhicce sene 941.

Şuhûdü’l-hâl: Bâli b. Aslıhan ve Hızır b. Ahmed ve Hıriston ve Ahmed b. et-Tabbâh ve Hacı Pîrî b. Devletkâr ve gayruhüm.

(ÜSKÜDAR09 - cilt: 4, sayfa: 247 - Hüküm no: 582 - Orijinal metin no: [68a-4])﻿

﻿

﻿

583. Hüküm

Ölen Yusuf b. İsmail’in para vakfettiği

Sebeb-i tahrîr-i sicil budur ki Kasaba-i Üsküdar kurbunda karye-i Nerdübanlı’dan Yusuf b. İsmail fevt olup kısmetine şürû‘ olundukda vârislerinden Şaban b. İsmail takrîr-i merâm kılıp eyitdi ki işbu karındaşım müteveffâ Yusuf hâl-i hayâtında ve kemâl-i sıhhatinde iki bin akçe vakf edip ve malından dahi ifrâz edip karye-i mezbûre mescidine imâm kim olursa iki günde bir cüz’ kırâ’at edip zikr olan meblağ mu‘âmele-i şer‘iyye olunup hâsıl olan ribhin imâm-ı mezbûr alıp iki günde bir cüz’ Kelâm-ı Kadîm’den kırâ’at ede ve mütevellî olan kimesneye her senede ribh-i mezkûrdan yirmi akçe ta‘yîn eyledi bu sûret üzre şart eyledi deyicek udûl-i müslimîn ve bâkī vârisler tasdîk ile ve şehâdetleri ile sıhhat-i vakfa hükm olunup mâ hüve’l-vâkī‘ vukū‘ üzre tescîl olundu. Tahrîren fî evâhiri Zilhicce sene 941.

Şuhûdü’l-hâl: Mustafa Çelebi b. Hacı Bey ve Korucu Hacı b. Abdullah ve Bâli b. Aslıhan ve Hızır b. Ahmed ve İvaz b. Halîfe Şâzî ve Süleyman Halîfe b. Mehmed ve gayruhüm.

(ÜSKÜDAR09 - cilt: 4, sayfa: 248 - Hüküm no: 583 - Orijinal metin no: [68b-1])﻿

﻿

﻿

584. Hüküm

Ölen Yusuf b. İsmail’in ev ve ineğini annesi Fatma’ya hibe ettiği

Sebeb-i tahrîr-i sicil budur ki Karye-i Nerdübanlı’dan Yusuf b. İsmail fevt olup beyne’l-verese metrûkâtının taksîmine şürû‘ olundukda müteveffâ-yı mezbûrun anası Fatma takrîr-i da‘vâ kılıp eyitdi ki merhûm oğlum hâl-i hayâtında ma‘lûmü’l-hudûd ınde cîrânihâ bir mülk evini ve bir ineği bana hibe ve temlîk eyledi ben kabûl ve kabz ettim deyicek elân mevhûblar benim mülkümdür deyicek müteveffâ-yı mezbûrun bâkī vârisleri Şaban ve İslim nâm hâtun mezkûr Fatma’yı takrîr-i mâ zükire bihâsında bi’l-muvâcehe tasdîk edip ve ba‘de’t-taleb mâ hüve’l-vâkī‘ tescîl olundu. Târihü’l-mezbûr, Şuhûdü’l-mezkûr.

(ÜSKÜDAR09 - cilt: 4, sayfa: 248 - Hüküm no: 584 - Orijinal metin no: [68b-2])﻿

﻿

﻿

585. Hüküm

Şahsın mahkemeye gelmesine kefil olma

Sebeb-i tahrîr-i sicil budur ki Hüsam Reis nâm kimesne Halil nefsine meclisi şer‘de kefîl olup vakt-i hâcette ihzârına iltizâm eyledi. Şuhûdü[’l-hâl]: Behlül b. el-Hâc ve Dede b. Hasan ve Hüsrev b. Yakub Fakīh.

(ÜSKÜDAR09 - cilt: 4, sayfa: 248 - Hüküm no: 585 - Orijinal metin no: [68b-3])﻿

﻿

﻿

586. Hüküm

Mustafa b. Yusuf’un Fatma bt. Mehmed’e borçlu olduğu

Vech-i tahrîr-i hurûf oldur ki Mustafa b. Yusuf meclisi şer‘de bi’t-tav‘ ve’r-rızâ ikrâr-ı sahîh-i şer‘î ve i‘tirâf-ı sarîh-i mer‘î kılıp Fatma bt. Mehmed[’e] min ciheti’l-karz bin beş yüz akçe lâzımü’l-edâ ve vâcibü’l-kazâ deynim vardır deyû ikrâr ba‘de’t-taleb deftere kayd olundu. Tahrîren fî evâili Muharremi’l-harâm sene isnâ erba‘în ve tis‘a mi’e.

Şuhûdü’l-hâl: Ayas b. Abdullah ve İlyas b. Evranos ve Hasan b. Ali ve Ali b. Hamza.

(ÜSKÜDAR09 - cilt: 4, sayfa: 249 - Hüküm no: 586 - Orijinal metin no: [69a-1])﻿

﻿

﻿

587. Hüküm

Hoca Abdullah Bey’in Ahmed ve Mustafa’ya olan borçlarına Beşir b. Nebi’nin kefil olduğu

Vech-i tahrîr-i hurûf oldur ki Nefs-i Üsküdar’dan Hoca Abdullah Bey zimmetinde Ahmed nâm şahsın beş yüz seksen akçesi olup ve Mustafa nâm kimesnenin iki yüz yirmi beş akçesi olup muhzıra havâle olunmuş idi zikr olan akçelerin mezbûr Hoca Abdullah zimmetindedir Beşir b. Nebi kefîl bi’l-mâl olup kaziyye vukū‘ [üzre] deftere kayd olundu. Tahrîren fî evâili Muharremi’l-harâm sene 942.

Şuhûdü’l-hâl: Beşir Fakīh b. Hüsam ve İsâ b. Fazlullah ve gayruhüm mine’l-hâzırîn.

(ÜSKÜDAR09 - cilt: 4, sayfa: 249 - Hüküm no: 587 - Orijinal metin no: [69a-2])﻿

﻿

﻿

588. Hüküm

Ödege bt. Todora’ya hakaret eden Nikola b. Kosta’nın mahkemeye gelmesine kefil olma

Sebeb-i tahrîr-i hurûf oldur ki Karye-i Kuzguncuk’tan Nikola nâm zimmî ile Ödege bt. Todora nâm bâkire kız meclisi şer‘de hâzırân olup mezbûre Ödege takrîr-i merâm kılıp mezbûr Nikola bana sen zâniyesin dedi deyû da‘vâ edicek mersûm Nikola bi’l-mukābele inkâr ile cevâb vericek merkūme Ödege[’den] da‘vâsına mutâbık beyyine taleb olundukda Yani b. İstefan ve Mihal b. Nikola meclisi şer‘a hâzırân olup mersûme Ödege da‘vâsına mutâbık şehâdetler hayyiz-i kabûlde vâkī‘ olup kaziyye vukū‘ üzre deftere kayd olundu. Tahrîren fî evâili Muharremi’l-harâm sene 942.

Şuhûdü’l-hâl: Memi b. Pîrî ve Kara Yusuf ve gayruhüm mine’l-hâzırîn. Karye-i mezbûreden Kiracı Yani’nin nefsine Kara Yusuf b. Abdullah kefîl oldu ve karye-i mezbûreden Nikola b. Kosta’nın nefsine Kiracı Yani kefîl olduğu deftere kayd olundu.

(ÜSKÜDAR09 - cilt: 4, sayfa: 249 - Hüküm no: 588 - Orijinal metin no: [69a-3])﻿

﻿

﻿

589. Hüküm

Macar asıllı kaçak kölenin Çavuş Hayreddin adamına teslim edilmesi

Sebeb-i tahrîr-i hurûf oldur ki İşbu tavîlü’l-kāme efrakü’l-hâcibeyn Macariyyü’l-asl Ahmed nâm abd-i âbık sâbıkan sancak âmil[i] olan Güvenç b. Mehmed’e teslîm olup dört ay mikdâr mezbûr Güvenç elinde olup zikr olan abd-i âbık çavuş Hayreddin âdem[i] İskender’e teslîm edip mezbûr Güvenç talebiyle deftere kayd olundu. Tahrîren fî evâili Muharremi’l-harâm sene isnâ erba‘în ve tis‘a mi’e.

Şuhûdü’l-hâl: Şahkulu b. Mehmed ve Ali b. Abdullah ve Süleyman b. eş-Şehîr Yenice ve gayruhüm mine’l-hâzırîn.

(ÜSKÜDAR09 - cilt: 4, sayfa: 250 - Hüküm no: 589 - Orijinal metin no: [69a-4])﻿

﻿

﻿

590. Hüküm

İbrahim Ağa Vakfı’ndan İstemad b. Papaz’a ödünç verildiği

Sebeb-i tahrîr-i hurûf oldur ki Karye-i Kadı’dan İstemad b. Papaz meclisi şer‘de ikrâr edip merhûm İbrahim Ağa vakf ettiği akçeden bin nakid akçe ve yüz akçe kaftan bahâsından zimmetimde deyndir deyicek zikr olan vakıf akçenin mütevellîsi olan İbrahim bi’l-muvâcehe mersûm İstemad’ı tasdîk ettikden sonra kaziyye vukū‘ üzre tescîl olundu. Tahrîren fî evâili Muharremi’l-harâm sene isnâ erba‘în ve tis‘a mi’e.

Şuhûdü’l-hâl: Hasan b. Süleyman ve Kılavuz b. Aslıhan. Zikr olan meblağa Hızır havâledir.

(ÜSKÜDAR09 - cilt: 4, sayfa: 250 - Hüküm no: 590 - Orijinal metin no: [69a-5])﻿

﻿

﻿

591. Hüküm

Hasan b. Abdullah’ın Emir b. Çepni’ye borçlu olduğu

Vech-i tahrîr-i hurûf oldur ki Emir b. Çepni ile Hasan b. Abdullah meclisi şer‘de hâzırân olup mezbûr Emir takrîr-i merâm kılıp mersûm Hasan’da iki bin akçem vardır taleb ederim deyicek merkūm Hasan bi’l-mukābele istintâk olundukda bin akçe mezbûr Çepni’ye deynim vardır bin akçe dahi mezbûr Çepni’nin İbrahim b. Hızır’da var idi ben mala kefîl idim ol cihetten iki bin deynim vardır deyû ikrâr edicek zikr olan iki bin akçe mersûm Hasan’dan merkūm Emir b. Çepni’ye hükm olunup kaziyye vukū‘ üzre deftere kayd olundu. Tahrîren fî evâsıtı Muharremi’l-harâm sene 942.

Şuhûdü’l-hâl: Ramazan b. Ahmed ve Burak Reis b. Mustafa ve gayruhüm mine’l-hâzırîn. Meblağ-ı mezbûra muhzır Kılavuz havâledir.

(ÜSKÜDAR09 - cilt: 4, sayfa: 250 - Hüküm no: 591 - Orijinal metin no: [69b-1])﻿

﻿

﻿

592. Hüküm

İshak b. Abdullah’ın Ali b. İsmail’e borçlu olduğu

Vech-i tahrîr-i hurûf oldur ki İshak b. Abdullah meclisi şer‘de ikrâr ve i‘tirâf kılıp eyitdi ki Ali b. İsmail’e dört yüz [akçe] lâzımü’l-edâ deynim vardır deyicek mukırr-ı mezbûru mukarrun lehü’l-mezbûr İshak bi’l-muvâcehe tasdîk edip zikr olan meblağın ahzına muhzır Kılavuz havâle ta‘yîn olunup tescîl olundu.

Şuhûdü’l-hâl: Memi b. Süleyman ve Kepçe b. Abdi ve Hacı b. Devletkâr ve gayruhüm.

(ÜSKÜDAR09 - cilt: 4, sayfa: 251 - Hüküm no: 592 - Orijinal metin no: [69b-2])﻿

﻿

﻿

593. Hüküm

Hasan b. Mehmed’in Selman Ağa Vakfı’na borcunu ödediği

Sebeb-i tahrîr-i sicil budur ki Selman Ağa mütevellîsi olan Süheyl meclisi şer‘de ikrâr edip dedi ki işbu Hasan [b.] Mehmed[’d]e vakıf akçeden dört yüz elli akçe var idi hâliyâ bî-kusûr aldım haklaştım bana vâsıl oldu deyicek mukırr-ı mezbûru mukarrun lehü’l-mezbûr Hasan bi’l-muvâcehe tasdîk edip tescîl olundu. Tahrîren fî evâsıtı Muharremi’l-harâm sene 942.

Şuhûdü’l-hâl: Kılavuz b. Aslıhan ve Hasan b. Sarıca ve Mustafa b. Hacı ve Budak b. Dâvud ve Süleyman Halîfe b. Hâc Mehmed ve gayruhüm.

(ÜSKÜDAR09 - cilt: 4, sayfa: 251 - Hüküm no: 593 - Orijinal metin no: [69b-3])﻿

﻿

﻿

594. Hüküm

Ramazan b. Hamza’nın Demirtaş b. Kutbeddin’e öküz bedelinden borçlu olduğu

Sebeb-i tahrîr-i sicil budur ki Karye-i Nerdübanlı’dan Ramazan b. Hamza meclisi şer‘de ikrâr edip dedi ki işbu Demirtaş b. Kutbeddin nâm kimesne[ye] öküz bahâsından bin yüz akçe lâzımü’l-edâ ve vâcibü’l-îfâ deynim vardır deyicek mukırr-ı mezbûru mukarrun lehü’l-mezbûr Demirtaş bi’l-muvâcehe tasdîk edip bi’t-taleb tescîl olundu. Tahrîren fî evâili Muharrem sene 942.

Şuhûdü’l-hâl: Kılavuz b. Aslıhan ve Ahmed b. Yakub ve gayruhüm.

(ÜSKÜDAR09 - cilt: 4, sayfa: 251 - Hüküm no: 594 - Orijinal metin no: [69b-4])﻿

﻿

﻿

595. Hüküm

Câbi Mustafa b. Hamza’nın Selman Ağa Vakfı’na borçlu olduğu

Vech-i kaziyye budur ki Selman Ağa mütevellîsinin kāimmakām[ı] olan Budak meclisi şer‘a gelip bilesine câbi Mustafa b. Hamza[’yı] ihzâr edip üzerine takrîr-i merâm kılıp dedi ki müşârün-ileyh Selman Ağa evkāfının vakıf akçesinden mezkûr Mustafa’da bin akçe olup hâliyâ taleb ederim deyicek mezkûr Mustafa bi’l-mukābele ikrârı sicil olundu. Tahrîren fî 25 Muharremi’l-harâm sene isnâ ve erba‘în ve tis‘a mi’e.

Şuhûdü’l-hâl: Bâli b. Hızır ve Numan Çelebi b. Sinan, Ali Mustafa b. Mehmed ve gayruhüm.

(ÜSKÜDAR09 - cilt: 4, sayfa: 252 - Hüküm no: 595 - Orijinal metin no: [70a-1])﻿

﻿

﻿

596. Hüküm

Şahsın mahkemeye gelmesine kefil olma

Kefele Ahmed b. Mustafa ilâ nefsi Hamamcı Sultânî b. İsâ bâ talebi subaşı Mustafa ve iltezeme ihzârehu fî vakti’l-hâce.

Şuhûdü’l-hâl: Mâ sebak.

(ÜSKÜDAR09 - cilt: 4, sayfa: 252 - Hüküm no: 596 - Orijinal metin no: [70a-2])﻿

﻿

﻿

597. Hüküm

Kosta b. Yani’nin câbi Mustafa b. Hamza’ya borçlu olduğu

Kaziyye budur ki Karye-i Kadı’dan Kosta b. Yani şer‘-i şerîfte ikrâr edip dedi ki işbu câbi Mustafa b. Hamza’ya bi tarîki’l-karz beş yüz akçe lâzımü’l-edâ deynim vardır deyicek mukırr-ı mezbûru mukarrun lehü’l-mezbû[r] Kosta bi’l-muvâcehe tasdîk edip zikr olan meblağın ahzına muhzır Kılavuz havâle ta‘yîn olunup tescîl olundu. Tahrîren fî 25 Muharremi’l-harâm sene isnâ ve erba‘în ve tis‘a mi’e.

Şuhûdü’l-hâl: Numan Çelebi b. Sinan, Bâli b. Hızır, Ali b. Mustafa ve gayruhüm.

(ÜSKÜDAR09 - cilt: 4, sayfa: 252 - Hüküm no: 597 - Orijinal metin no: [70a-3])﻿

﻿

﻿

598. Hüküm

Mahmud b. Ahmed’in Abdi b. Şaban’a hakaret ettiği

Kaziyye budur ki Abdi b. Şaban mahfili şer‘a hâzır gelip bilesine Mahmud b. Ahmed’i ihzâr edip üzerine takrîr-i merâm kılıp dedi ki bana bre rosbi kahbenin oğlu dedi taleb ederim deyicek mezkûr Mahmud’dan su’âl olundukda bi’l-mukābele inkâr eyledi gıbbe’l-inkâr müdde‘î-[i] mezbûrun da‘vâsına muvâfık beyyine taleb olundu udûl-i müslimînden Hüseyin b. Mürüvvet ve Lütfi b. İsmail şehâdetleri ile sâbit olup sicil olundu. Tahrîren fî evâhiri Muharremi’l-harâm sene isnâ ve erba‘în ve tis‘a mi’e.

Şuhûdü’l-hâl: Musa b. İsâ, Ali b. İbrahim ve Ali b. Mehmed ve muhzır Mustafa b. ( ) ve gayruhüm.

(ÜSKÜDAR09 - cilt: 4, sayfa: 252 - Hüküm no: 598 - Orijinal metin no: [70a-4])﻿

﻿

﻿

599. Hüküm

Bosna asıllı kaçak kölenin sahibine teslim edildiği

Kaziyye budur ki Yusuf b. Abdullah şer‘[-i şerîf] meclisine gelip bilesine uzun boylu açık kaşlı ala gözlü sağ elinin bir parmağı mecrûh eğninde zıbın kürk giyer Bosneviyyü’l-asl gulâm Kadıköy nâm karyede tutup meclisi şer‘a getirip karye-i mezbûra berât-ı şâhî ile câbi olan Şaban[’a] teslîm olundu mezkûrun nafakası için yevmî ikişer akçe takdîr olundu. Tahrîren fî 24 Muharremi’l-harâm sene isnâ ve erba‘în ve tis‘a mi’e.

Şuhûdü’l-hâl: Süleyman b. Hacı ve Ali b. Mustafa ve muhzır Bâli b. Hızır ve Hızır b. ( ) ve gayruhüm. Mezkûr mevsûf abd-і âbıkın sâhib[i] Geyve kazâsından Yenipınar nâm karyeden Abdi b. Halil idiği sâbit olup teslîm olundu. 27 Safer.

(ÜSKÜDAR09 - cilt: 4, sayfa: 253 - Hüküm no: 599 - Orijinal metin no: [70a-5])﻿

﻿

﻿

600. Hüküm

Muhzır Mustafa’nın yolunu kesen Kara Ali b. Abdullah’ın sarhoş olduğu

Vech-i kaziyye budur ki Muhzır Mustafa meclisi şer‘a hâzır gelip bilesine Kara Ali b. Abdullah ihzâr edip üzerine takrîr-i merâm kılıp dedi ki mezkûr Kara Ali Lâğımcı Murad nâm zimmî[yi] şer‘[-i şerîf] meclisine getirirken yolum basıp gömleğimi yırtıp tahfîf-i şer‘ eyledi deyicek elân dahi şerhoştur dedikde mezkûr Kara Ali’den su’âl olundukda bi’l-mukābele ikrâr ve i‘tirâf kılıp dedi ki mezkûrun yoluna vardım şürb-i hamr eyledim elân dahi sarhoşum dedikde mezkûrun vech-i meşrûh üzre ikrârı tescîl olundu. Tahrîren fî evâhiri Muharremi’l-harâm sene isnâ ve erba‘în ve tis‘a mi’e.

Şuhûdü’l-hâl: Süleyman b. Hacı ve Ali b. Mustafa, Yusuf b. Abdullah, Hamza b. Hızır, Hızır b. ( ) ve gayruhüm.

(ÜSKÜDAR09 - cilt: 4, sayfa: 253 - Hüküm no: 600 - Orijinal metin no: [70b-1])﻿

﻿

﻿

601. Hüküm

Arap asıllı kaçak kölenin sahibine teslim edildiği

Vech-i kaziyye budur ki Câbi Musa meclisi şer‘a gelip bilesine uzun boylu açık kaşlı kara gözlü iki yüzü yaralı ve ensesi yaralı eğninde âsumânî çuka zıbın ve ak aba yelek ve ak gömlek ve alaca kuşak kuşatır Arabiyyü’l-asl gulâm Çengelköy nâm mahalde tutup meclisi şer‘a getirip yavacı olan İskender’e teslîm olunup mezkûr gulâmın nafakası için yevmî ikişer akçe takdîr olundu. Tahrîren fî 24 Muharremi’l-harâm sene isnâ ve erba‘în ve tis‘a mi’e.

Şuhûdü’l-hâl: Muhzır Bâli b. Hızır ve Mustafa ve Hızır b. ( ) ve gayruhüm. Mezkûrun mevlâsı Ali Bey b. Yusuf[’a] teslîm olundu sicil olundu.

(ÜSKÜDAR09 - cilt: 4, sayfa: 254 - Hüküm no: 601 - Orijinal metin no: [70b-2])﻿

﻿

﻿

602. Hüküm

Yava haraççısı olan Ali b. Musa’nın mukataa bedeli olarak baş âmil Ali Bey b. Yusuf’a bir miktar para verdiği

Vech-i kaziyye budur ki Nefs-i Üsküdar’da yava harâc[cı]sı olan Ali b. Musa mahfili şer‘a baş âmil olan Ali Bey b. Yusuf ile hâzırân olup mezkûr [Ali b.] Musa bi’l-muvâcehe takrîr-i merâm kılıp dedi ki sene ihdâ ve erba‘în ve tis‘a mi’ede vâkī‘ olan mukāta‘âtdan mezkûr Ali Bey’e altı yüz akçe verdim bâkīsi zimmetimdedir deyicek mezkûr Ali Bey müşârün-ileyh[i] cemî‘-i kelâmında tasdîk edip mezkûr Ali b. Musa talebiyle sebt-i sicil olundu. Tahrîren fî 25 Muharremi’l-harâm sene isnâ ve erba‘în ve tis‘a mi’e.

Şuhûdü’l-hâl: Ahmed b. Hasan ve muhzır Hızır b. ( ), Süleyman b. Şaban ve gayruhüm. Def‘a mukāta‘a-i mezkûrdan iki yüz akçesin dahi aldım deyû ikrârı sicil olundu.

(ÜSKÜDAR09 - cilt: 4, sayfa: 254 - Hüküm no: 602 - Orijinal metin no: [70b-3])﻿

﻿

﻿

603. Hüküm

Ermeni Karagöz’ün câbinin elindeki tutsağı alması

Vech-i tez[kire] budur ki Levend tâ’ifesinden Ermeni Karagöz nâm zimmî sarhoş meclisi şer‘a gelip itâle-i lisân edip men‘ ile memnû‘ olmayıp ba‘dehu bostancıyân zümresinden Mustafa nâm yeniçeri ile karye-i mezkûr câbisinin yolda basıp mezkûrun elinde olan tutsağını aldığı sebebden câbi-i mezkûr talebiyle sicil olundu. Tahrîren fî evâhiri Muharremi’l-harâm sene isnâ ve erba‘în ve tis‘a mi’e.

Şuhûdü’l-hâl: Hızır b. Ahmed, Mustafa b. Mehmed, Süleyman b. Behlül, Bâli b. ( ) ve gayruhüm.

(ÜSKÜDAR09 - cilt: 4, sayfa: 254 - Hüküm no: 603 - Orijinal metin no: [70b-4])﻿

﻿

﻿

604. Hüküm

Mahkemeye çağrılan Murad’ın gelmeyi reddettiği

Vech-i tezkire budur ki Murad nâm zimmî meclisi şer‘a da‘vet olundukda ben şerî‘ate götüm kaldırmazın deyicek def‘a muhzır gönderilip getirilip su’âl olundukda bi’l-mukābele ikrâr edip dedi ki şerî‘ate götüm kaldırmazın dedim deyicek ikrârı sicil olundu. Tahrîren fî evâhiri Muharremi’l-harâm li sene isnâ ve erba‘în ve tis‘a mi’e.

Şuhûdü’l-hâl: Hızır b. Ahmed, Mustafa b. Mehmed, muhzır Bâli b. ( ), Behlül b. ( ) ve gayruhüm.

(ÜSKÜDAR09 - cilt: 4, sayfa: 255 - Hüküm no: 604 - Orijinal metin no: [71a-1])﻿

﻿

﻿

605. Hüküm

Şahsın mahkemeye gelmesine kefil olma

Kefele Yorgi b. Medzman ilâ nefsі Andriye [an] karyetі İstavros bâ talebі câbi Mustafa ve iltezeme ihzârehu fî vaktі hâce. Cerâ zâlike ve hurrire fî evâhiri Muharremi’l-harâm li sene isnâ ve erba‘în ve tis‘a mi’e.

Şuhûdü’l-hâl: Behlül b. Süleyman, Mustafa b. Abdullah ve gayruhüm.

(ÜSKÜDAR09 - cilt: 4, sayfa: 255 - Hüküm no: 605 - Orijinal metin no: [71a-2])﻿

﻿

﻿

606. Hüküm

İstavros câbisinin Süleyman b. Nasuh’tan alacaklı olduğu

Vech-i tezkire budur ki İstavros câbisi Süleyman b. Nasûh nefs-i Üsküdar’dan Süleyman b. Nasûh mahfili şer‘a getirip bin yüz akçe taleb eyledikde mezkûr Süleyman’dan istifsâr olundukda bi’l-mukābele ikrâr eyleyip muhzır Kılavuz’a havâle ta‘yîn olunup tescîl olundu. Tahrîren fî evâhiri Muharremi’l-harâm li sene isnâ ve erba‘în ve tis‘a mi’e.

Şuhûdü’l-hâl: Hızır çavuş b. Mustafa, Mustafa b. Abdullah, Behlül b. Süleyman ve gayruhüm.

(ÜSKÜDAR09 - cilt: 4, sayfa: 255 - Hüküm no: 606 - Orijinal metin no: [71a-3])﻿

﻿

﻿

607. Hüküm

Hacı Mehmed Vakfı’nın Yorgi b. Öksüz’den alacaklı olduğu

Sebeb-i tahrîr-i sicil budur ki Nefs-i Üsküdar’da Hacı Mehmed evkāfına mütevellî olan Süleyman b. el-Hacı Mehmed mahfili şer‘a gelip bilesine karye-i Kadı’dan Yorgi b. Öksüz[’ü] ihzâr edip üzerine takrîr-i merâm kılıp dedi ki sende bin altı yüz elli akçe olup hâliyâ taleb ederim deyicek mezkûr Yorgi’de[n] su’âl olundukda bi’l-mukābele ikrâr eyledikden sonra meblağ-ı mezbûrun ahzına muhzır Bâli havâle ta‘yîn olunup tescîl olundu. Tahrîren fî evâhiri Muharremi’l-harâm li sene isnâ ve erba‘în ve tis‘a mi’e.

Şuhûdü’l-hâl: Mustafa b. Mehmed, İvaz b. Şâzî, Berber Hasan ve gayruhüm.

(ÜSKÜDAR09 - cilt: 4, sayfa: 255 - Hüküm no: 607 - Orijinal metin no: [71a-4])﻿

﻿

﻿

608. Hüküm

Yusuf b. Abdullah’ın Mahmud b. Mustafa’dan alacaklı olduğu

Vech-i kaziyye budur ki Yusuf b. Abdullah mahfili şer‘a gelip bilesine Mahmud b. Mustafa’yı ihzâr edip üzerine takrîr-i merâm kılıp dedi ki sende yüz yetmiş beş akçe hakkım var taleb ederim deyicek mezkûr Mahmud bi’l-mukābele ikrâr eyledikden sonra muhzır Kılavuz havâle ta‘yîn olunup sicil olundu. Tahrîren fî evâhiri Muharremi’l-harâm li sene 942.

Şuhûdü’l-hâl: Süleyman b. Ece, Lütfi b. İsâ, Çavuş Ağa b. Mustafa ve gayruhüm.

(ÜSKÜDAR09 - cilt: 4, sayfa: 256 - Hüküm no: 608 - Orijinal metin no: [71b-1])﻿

﻿

﻿

609. Hüküm

Andriye b. Sedi’nin Todora b. Manol’ü bıçak ile yaraladığı

Kaziyye budur ki Karye-i Karye-i İstavros’dan Todora b. Manol meclisi şer‘a hâzır olup bilesine karye-i mezkûrdan Andriye b. Sedi[’yi] ihzâr edip üzerine takrîr-i da‘vâ kılıp dedi ki mezkûr Andriye beni bıçak ile vurup mecrûh eyledi deyicek mezkûr Andriye’den istifsâr olundukda bi’l-mukābele ikrâr eyledikden sonra mezkûr Todora’ya mezkûr Andriye’den hakkın alıverelim deyicek hasbetenlillâh mezkûrda olan hakkından ferâgat eyleyip kaziyye mâ hüve’l-vâkī‘ sebt-i sicil olundu. Tahrîren fî evâhiri Muharremi’l-harâm li sene 942.

Şuhûdü’l-hâl: Muhzır Kılavuz ve Mustafa ve İskender b. Abdullah, Taşçı b. Hacı Üveys ve gayruhüm.

(ÜSKÜDAR09 - cilt: 4, sayfa: 256 - Hüküm no: 609 - Orijinal metin no: [71b-2])﻿

﻿

﻿

610. Hüküm

Mustafa b. Sinan’ın Andriye b. Sedi’yi kiraladığı

Sebeb-i tahrîr-i sicil budur ki İstavros câbisi Mustafa b. Sinan karye-i mezkûrdan Andriye b. Sedi ile meclisi şer‘a hâzırân olup üzerine takrîr-i merâm kılıp dedi ki mezkûr Andriye’nin nefsini bir yıla dört yüz akçe icâreye aldım meblağ-ı mezbûru bî-kusûr mezkûr Andriye’ye teslîm eyledim deyicek mezkûrdan istifsâr olundukda bi’l-muvâcehe ikrâr sicil olundu. Tahrîren fî evâhiri Muharremi’l-harâm li sene isnâ ve erba‘în ve tis‘a mi’e.

Şuhûdü’l-hâl: Mâ sebak.

(ÜSKÜDAR09 - cilt: 4, sayfa: 256 - Hüküm no: 610 - Orijinal metin no: [71b-3])﻿

﻿

﻿

611. Hüküm

Bekir b. Davud’un, Todora b. Yani’den at bedelinden alacaklı olduğu

Vech-i tezkire budur ki Nefs-i Üsküdar[’dan] Bekir b. Dâvud mahfili şer‘a gelip bilesine karye-i Kadı’dan Todora b. Yani[’yi] ihzâr edip üzerine takrîr-i merâm kılıp dedi ki kır at bahâsından mezkûr Todora’da beş yü[z] akçe hakkım var taleb ederim deyicek mezkûr Todora’dan istifsâr olundukda bi’l-mukābele mezkûr Todora ikrâr eyledikden sonra muhzır Hızır meblağ-ı mezbûrun ahzı için havâle ta‘yîn olunup sicil olundu.

Şuhûdü’l-hâl: ( ).

(ÜSKÜDAR09 - cilt: 4, sayfa: 257 - Hüküm no: 611 - Orijinal metin no: [71b-4])﻿

﻿

﻿

612. Hüküm

Selman Ağa Vakfı’ndan İskender b. Abdullah’a ödünç verildiği

Vech-i kaziyye budur ki Nefs-i Üsküdar’da Selman Ağa evkāfının kâtibi Süleyman b. Mehmed mahfili şer‘a gelip bilesine İskender b. Abdullah nâm kimesnede beş yüz akçe ve elli akçe kaftan bahâsından vardır dedikde mezkûr İskender’den istifsâr olundukda bi’l-mukābele ikrârı sicil olundu. Tahrîren fî gurreti Muharremi’l-harâm li sene isnâ ve erba‘în ve tis‘a mi’e.

Şuhûdü’l-hâl: Ahmed b. Musa, Süleyman b. Abdi, Mevlânâ Ramazan Halîfe ve gayruhüm. Zikr olan meblağa câbi Mustafa havâle eylediği akçedir.

(ÜSKÜDAR09 - cilt: 4, sayfa: 257 - Hüküm no: 612 - Orijinal metin no: [72a-1])﻿

﻿

﻿

613. Hüküm

Selman Ağa Vakfı’ndan Kosta b. Yani’ye ödünç verildiği

Vech-i kaziyye budur ki Selman Ağa evkāfının kâtibi Süleyman b. Mehmed mahfili şer‘a hâzır olup bilesine karye-i Kadı’dan Kosta b. Yani ihzâr edip bi’l-mukābele takrîr-i merâm kılıp dedi ki kâtib olduğum evkāfın sende karz-ı hasenden beş yüz ve kaftan bahâsından elli cem‘an beş yüz elli akçem vardır dedikde mezkûr Kosta’dan istifsâr olundukda bi’l-mukābele ikrâr edip nefs-i Üsküdar’dan Ahmed b. Musa meblağ-ı mezbûra kefîl bi’l-mâl olup sebt-i sicil olundu. Tahrîren fî gurreti Muharremi’l-harâm li sene 942.

Şuhûdü’l-hâl: Kılavuz b. Aslıhan, Ramazan Halîfe b. Ahmed, Mevlânâ İsâ Halîfe b. Fazlullah, İskender b. Abdullah ve gayruhüm.

(ÜSKÜDAR09 - cilt: 4, sayfa: 257 - Hüküm no: 613 - Orijinal metin no: [72a-2])﻿

﻿

﻿

614. Hüküm

Mehmed Paşa İmareti Vakfı’nın alacaklı olduğu para evrakı kâtibinin Hasan olduğu

Kaziyye budur ki Mehmed Paşa imâretinin mütevellîsi Şahkulu mahfili şer‘a imâret-i mezbûrun kâtibi Hasan ile beraber olup üzerine takrîr-i da‘vâ edip dedi ki işbu iki kıt‘a evrâkın hattı senin midir ve on beş bin üç yüz yetmiş iki akçeyi zimemden bâkī sen mi yazdın dedikde mezbûr Hasan Kâtib bi’l-muvâcehe ikrâr ettikde bi’t-taleb tescîl olundu. Fî gurreti Safer fî sene 942.

Şuhûdü’l-hâl: İsâ b. Fazlullah el-Hatîb ve Nûrullah b. İbrahim ve Süleyman b. Abdi.

(ÜSKÜDAR09 - cilt: 4, sayfa: 258 - Hüküm no: 614 - Orijinal metin no: [72a-3])﻿

﻿

﻿

615. Hüküm

Bir gün cüz okumayan Mehmed Paşa İmareti kâtibi Hasan’ın aldığı paranın vakıf şartına uygun olmaması

Sebeb-i tahrîr-i sicil budur ki Merhûm Mehmed Paşa imâretine mütevellî olan Şahkulu şer‘-i şerîf-і [Nebe]vî’ye cüzhân Hasan’ı ihzâr edip dedi ki işbu Hasan iki yüz kırk akçe kitâbetten bâkī aldı ve Cum‘a gün edâ-i hizmet etmedi iki yüz kırk dahi akçe aldı dedikde mezbûr Hasan bi’l-muvâcehe tasdîk ettikde şart-ı vakfa muhâlif olup cümle dört yüz akçe hükm olundu. Tahrîren fî gurreti Safer fî sene 942.

Şuhûdü’l-hâl: Mezkûrân.

(ÜSKÜDAR09 - cilt: 4, sayfa: 258 - Hüküm no: 615 - Orijinal metin no: [72a-4])﻿

﻿

﻿

616. Hüküm

Hacı b. İlyas’ın Mehmed Paşa İmareti’ne olan borcunun kefil Hasan b. Hızır’dan istenmesi

Sebeb-i tahrîr-i sicil budur ki Merhûm Mehmed Paşa imâreti mütevellîsi olan Şahkulu şer‘-i şerîf-i Nebevî’ye Hasan b. Hızır’ı ihzâr edip dedi ki işbu Hasan b. Hızır Hacı b. İlyas zimmetinde olan bostan mukāta‘asından üç bin üç yüz otuz üç akçeye kefîl bi’l-mâl oldum dedikde mezbûr Hasan bi’l-muvâcehe tasdîk edip ver deyû hükm olundu. Tahrîren fî gurreti Safer fî sene 942.

Şuhûdü’l-hâl: Mustafa b. Mehmed ve Mahmud Çelebi ve Kılavuz b. Aslıhan.

(ÜSKÜDAR09 - cilt: 4, sayfa: 258 - Hüküm no: 616 - Orijinal metin no: [72b-1])﻿

﻿

﻿

617. Hüküm

Şahsın mahkemeye gelmesine kefil olma

Kefele Ayas b. Abdullah ilâ nefsi Mustafa b. Abdullah an kasabati Üsküdar bâ talebi subaşı Mustafa ve iltezeme ihzârehu fî vakti’l-hâce. Cerâ zâlike ve hurrire fî gurreti Saferi’l-muzaffer li sene isnâ ve erba‘în ve tis‘a mi’e.

Şuhûdü’l-hâl: Hacı Süleyman b. Abdi, Mahmud b. Mustafa, muhzır Kılavuz b. Aslıhan ve gayruhüm.

(ÜSKÜDAR09 - cilt: 4, sayfa: 259 - Hüküm no: 617 - Orijinal metin no: [72b-2])﻿

﻿

﻿

618. Hüküm

Arabacı Şücâ‘ın Mustafa b. Abdullah’a emanet bıraktığı atın başkaları tarafından kullanıldığı

Vech-i kaziyye budur ki Mustafa b. Abdullah meclisi şer‘a hâzır olup ikrâr ve i‘tirâf kılıp dedi ki Arabacı Şucâ‘ nâm kimesne bende bi tarîki’l-[e]mânet bir at komuşdu ben de dahi zikr olan atı Ali b. Mehmed nâm kimesne[ye] var hizmetlen deyû verdim deyicek mezbûrun ikrârı sicil olundu. Tahrîren fî 3 Saferi’l-muzaffer li sene 942.

Şuhûdü’l-hâl: Hacı Süleyman b. Abdi ve Ayas b. Abdullah, Burak b. Ali, Hüseyin b. Süleyman, muhzır Mustafa ve gayruhüm. Mezkûr Ali dahi zikr olan atı işbu Şaban’a emânet verdim deyû ikrâr sicil olundu.

(ÜSKÜDAR09 - cilt: 4, sayfa: 259 - Hüküm no: 618 - Orijinal metin no: [72b-3])﻿

﻿

﻿

619. Hüküm

Bosna asıllı kaçak köleye nafaka tayin edilmesi

Sebeb-i tahrîr-i sicil budur ki Kasaba-i Üsküdar’dan Cafer b. Ali mahfili şer‘a hâzır olup bilesine vasatü’l-kāme açık kaşlı koyun gözlü eğninde yamalı gök eski ak beze başında eski yelken takye ayağında ak eski huvalak ilikli papuç belinde ak örme kuşak Bosneviyyü’l-asl gulâmı Mehmed Paşa evleri kurbunda tutup kasaba-i mezbûrun subaşısı olan Mustafa b. Abdullah[’a] teslîm olunup mezkûrun nafakası ve hıfzı için yevmî ikişer akçe takdîr olunup deftere kayd olundu. Tahrîren fî 3 Saferi’l-muzaffer li sene isnâ ve erba‘în ve tis‘a mi’e.

Şuhûdü’l-hâl: Ali b. Ayşar, Ahmed b. Abdullah, Hüseyin b. Mürüvvet ve Ekid Hasan ve gayruhüm.

(ÜSKÜDAR09 - cilt: 4, sayfa: 259 - Hüküm no: 619 - Orijinal metin no: [72b-4])﻿

﻿

﻿

620. Hüküm

Kasap Karaca b. Abdullah’ta bulunan Safiye bt. el-Hacı’nın yetimlerine ait paranın yarısının vasî Ferrus b. Abdullah’a verilmesi

Sicill-і Ferrus ma‘a Kasap Vech-i kaziyye budur ki Mahrûse-i İslâmbol’da Sâfiye bt. el-Hacı Kıssahân fevt olup rızkı yetimlerine müteveccih olup mezkûrân yetimler cânibinden Ferrus b. Abdullah meclisi şer‘a Kasap Karaca b. Abdullah ile hâzırân olup mezkûr Ferrus mezkûr Karaca üzerine takr[îr]-i merâm kılıp dedi ki mezkûrân yetimlerin karz-ı hasenden sende on dört bin akçeleri vardır taleb ederim deyicek mezkûr Karaca’dan su’âl olundukda bi’l-mukābele cevâb verip dedi ki mezkûrân yetimlerin bende on dört bin akçeleri vardır amma bi tarîk-i mudârebedir deyicek mudârebe olduğu takdîrce meblağ-ı mezbûrun nısfı mezkûr Ferrus’a hükm olunup tescîl olundu. Tahrîren fî 3 Saferi’l-muzaffer li sene isnâ ve erba‘în ve tis‘a mi’e.

Şuhûdü’l-hâl: Şaban v. Musa, Lütfi b. Mehmed, Behrâm b. Abdullah, Süleyman b. Mustafa ve muhzır Mustafa ve gayruhüm.

(ÜSKÜDAR09 - cilt: 4, sayfa: 260 - Hüküm no: 620 - Orijinal metin no: [72b-5])﻿

﻿

﻿

621. Hüküm

Kasap Karaca b. Abdullah’ın borcu için vasî Ferrus b. Abdullah’a ev, bağ ve dükkânını verdiği

Sicill-i Kasap Kaziyye budur ki Nefs-i Üsküdar’dan Kasap Karaca b. Abdullah İslâmbol’dan Ferrus b. Abdullah ile şer‘-i şerîf meclisine hâzırân olduklarında mezkûr Karaca bi’l-muvâcehe ikrâr ve i‘tirâf kılıp dedi ki mezkû[r] Ferrus’a yedi bin akçe vâcib-i kazâ lâzımü’l-edâ deynim olup hâliyâ taleb eylediğinde nefs-i Üsküdar’da mülkiyyet ile mutasarrıf olduğum bir evim hayat ile mahdûddur kıbleten İlyas mülküne ve şarkan Turâb[î] mülküne ve şimâlen tarîk-i âm ve garben kezâlik tarîk-i âm ve bundan gayrı mezkûr evim civârında tahmînen bir dönüm mikdârı bağım hudûd ınde’l-[a]hâlî ma‘lûmdur ve bundan gayrı bir kıt‘a bağım mahdûddur kıbleten tarîk-i âm ve şarkan kezâlik tarîk-i âm ve şimâlen Alagöz mülküne ve garben Na‘lband oğlu mülküne ve bundan gayrı çarşıda bir mülk dükkânım işbu hudûd-ı erba‘a ile mahdûd olan emlâkimi mezkûr Ferrus’a deynim için yedi bin akçeye verdim deyicek mukırr-ı mezbûru mukarrun lehü’l-mezkûr Ferrus vicâhen ve şifâhen tasdîk eyledikden sonra kaziyye mâ hüve’l-vâkī‘ mezkûr Ferrus talebiyle tescîl olundu. Cerâ zâlike ve hurrire fî 3 Saferi’l-muzaffer li sene 942.

Şuhûdü’l-hâl: El-Hacı Süleyman b. el-Hacı Mustafa ve Behrâm b. Abdullah ve Mustafa b. Abdullah, Kılavuz b. Aslıhan, Mustafa b. Mehmed ve Hızır b. ( ) ve gayruhüm. Muhzır Mustafa havâle olunup tescîl olundu.

(ÜSKÜDAR09 - cilt: 4, sayfa: 260 - Hüküm no: 621 - Orijinal metin no: [73a-1])﻿

﻿

﻿

622. Hüküm

Nasuh b. Abdullah’ın İskender b. Abdullah’a olan borcuna Fatma bt. Abdullah’ın kefil olduğu

Vech-i kaziyye budur ki Nasûh b. Abdullah’ın İskender b. Abdullah’a üç yüz akçe deynim vardır deyû mukır oldukdan sonra yüz akçesini çavuş Hızır Bey hazretlerine teslîm olup bâkī iki yüz akçesine zevcesi Fatma bt. Abdullah kefîl bi’l-mâl olup sebt-i sicil olundu. Tahrîren fî 4 Saferi’l-muzaffer li sene isnâ ve erba‘în ve tis‘a mi’e.

Şuhûdü’l-hâl: ( ).

(ÜSKÜDAR09 - cilt: 4, sayfa: 261 - Hüküm no: 622 - Orijinal metin no: [73a-2])﻿

﻿

﻿

623. Hüküm

Yoğurtçu Çalapverdi’nin diğer yoğurtçulara kethüdâ tayin edilmesi

Vech-i tahrîr-i hurûf budur ki Kasaba-i Üsküdar yoğurtçuları Çalabverdi ve Kara Hüseyin b. Sinan, Yusuf b. Hamza, Mustafa b. Tuzcu’yu meclisi şer‘a hâzırûn olduklarında bizim içimizden mezkûr Çalabverdi[’yi] kethüdâ nasb eylen dedikde şer‘ ma‘rifetiyle mezkûr Çalabverdi mezkûrûn yoğurtçulara kethüdâ nasb olunup sicil olundu. Tahrîren fî 4 Saferi’l-muzaffer li sene isnâ ve erba‘în ve tis‘a mi’e.

Şuhûdü’l-hâl: Muhzır Kılavuz ve muhzır Mustafa.

(ÜSKÜDAR09 - cilt: 4, sayfa: 261 - Hüküm no: 623 - Orijinal metin no: [73a-3])﻿

﻿

﻿

624. Hüküm

Gülpaşa bt. Süleyman’ın kocasının taşınır ve taşınmaz mülklerini Hüseyin b. Murad’a sattığı

Sicill-i Gülpaşa ma‘a Hüseyin Sebeb-i tahrîr-i sicil budur ki Karye-i Reisli’den Gülpaşa bt. Süleyman mahfili şer‘a Hüseyin b. Murad ile hâzırân olup mezkûre Gülpaşa bi’l-muvâcehe ikrâr ve i‘tirâf kılıp dedi ki zevcim Durali b. Abdullah’ın karye-i mezkûr sınırında vâkī‘ olan çiftliğini ve mutasarrıf olduğu evlerini ve Şîrmerd nâm gulâmını ve Dudu nâm câriyesini ve bir kara sığır çift ve bir dahi camus çiftini mülkiyyet üzre mutasarrıf olduğu bağını ve bahçesini ve bir camus ineğini bu cümle zikr olan emlâk mezkûr Hüseyin b. Murad’a on yedi bin akçeye bey‘ edip meblağ-ı mezbûrun dokuz bin akçesin alıp bâkīsi mezkûr Hüseyin’in zimmetindedir deyicek mukırre-i mezbûreyi mezkûr Hüseyin cemî‘-i [mâ] ekarra bihisinde vicâhen ve şifâhen tasdîk edip kaziyye mâ hüve’l-vâkī‘ sebt-i sicil olundu. Tahrîren fî 4 Saferi’l-muzaffer li sene isnâ ve erba‘în ve tis‘a mi’e.

Şuhûdü’l-hâl: Aslıhan b. Durahan, Cafer b. Süleyman, Ahmed b. Murad, muhzır Kılavuz, Hacı Süleyman b. Abdi ve muhzır Hızır ve gayruhüm.

(ÜSKÜDAR09 - cilt: 4, sayfa: 261 - Hüküm no: 624 - Orijinal metin no: [73b-1])﻿

﻿

﻿

625. Hüküm

Ahmed Bey b. Abdullah’ın yetimlerine ait bazı eşyaların vasî olan Minnet’te kaldığı

Vech-i kaziyye budur ki Hüsam Bey b. Abdullah Mustafa b. Minnet ile mahfili şer‘de hâzırân olup mezkûr Hüsam Bey mezkûr üzerine takrîr-i merâm kılıp dedi ki Ahmed Bey b. Abdullah fevt olup yetimlerine babası Minnet vasî olup hâliyâ ne mikdâr akçe ve esbâb zabt olunmuştur deyicek defterlerin getirip hesâb olundukda mezkûr Mustafa’nın [ba]bası Minnet mezbûr Ahmed Bey yetimlerinin cem‘an on dört bin beş yüz akçelik esbâb mezkûr Minnet zimmetinde bulunup mezkûr Hüsam Bey talebiyle sicil olundu. Tahrîren fî evâili Saferi’l-muzaffer li sene isnâ ve erba‘în ve tis‘a mi’e.

Şuhûdü’l-hâl: Ali b. Hamza, Şaban b. Yusuf, Turâbî b. Hamza, Burhan b. Hamza ve muhzır Kılavuz ve gayruhüm.

(ÜSKÜDAR09 - cilt: 4, sayfa: 262 - Hüküm no: 625 - Orijinal metin no: [73b-2])﻿

﻿

﻿

626. Hüküm

Minnet’in satın aldığı câriyenin Hüsam Bey’e ait olduğu

Vech-i kaziyye budur ki Hüsam Bey b. Abdullah şer‘ mahfiline Mustafa b. Minnet ihzâr edip üzerine takrîr-i da‘vâ kılıp dedi ki baban Minnet müdebber edip âzâd eylediği câriye bundan akdem Ahmed Bey b. Abdullah fevt olup hâliyâ yetimlerine intikāl eylemiştir mezbûr câriyeyi mezkûr Minnet bey‘-i men-yezîd olmadan almıştır deyicek mezkûr Mustafa’dan istifsâr olundukda bi’l-mukābele bey‘-i men-yez[îd] olduğunu bilmezim deyicek ikrâr mezkûr Hüsam Bey talebiyle sicil olundu. Tahrîren fî evâili Saferi’l-muzaffer li sene isnâ ve erba‘în ve tis‘a mi’e.

Şuhûdü’l-hâl: Mâ sebak. Zikr olan câriyeyi mezkûr Hüsam Bey ben yetimler[den] aldım benimdir deyicek ikrâr mezkûr Mustafa talebiyle sicil olundu.

(ÜSKÜDAR09 - cilt: 4, sayfa: 262 - Hüküm no: 626 - Orijinal metin no: [73b-3])﻿

﻿

﻿

627. Hüküm

Hasan b. Hızır’ın Mehmed Paşa İmareti’ne olan borcuna kardeşi Cafer’in kefil olduğu

Vech-i kaziyye budur ki Bundan akdem Hasan b. Hızır Mehmed Paşa mütevellîsine 3333 [akçe] deyn ikrâr eylemişti hâliyâ karındaşı Cafer mezbûr Hasan’ın nefsine on güne değin kefîl bi’n-nefs olup on gün tamâm oldukdan sonra mezkûr Hasan’ı mezbûrân muhzırlara teslîm edeyim teslîm eylemezsem meblağ-ı mezbûru ben vereyim deyicek mezkûrun ikrârı mezkûr mütevellî talebiyle sicil olundu. Tahrîren fî yevmi Cum‘a evâili Saferi’l-muzaffer li sene 942.

Şuhûdü’l-hâl: Hacı Ali b. Hasan, muhzır Kılavuz ve Mustafa b. ( ), Şaban b. Ali ve gayruhüm.

(ÜSKÜDAR09 - cilt: 4, sayfa: 263 - Hüküm no: 627 - Orijinal metin no: [74a-1])﻿

﻿

﻿

628. Hüküm

Subaşı Mustafa’nın Hasan b. Hasan’dan koyun vergisinden alacaklı olduğu

Sebeb-i tahrîr-i sicil budur ki Subaşı Mustafa mahfili şer‘a Hasan b. Hasan Ahmed b. Hızır’ı ihzâr edip üzerine takrîr-i merâm kılıp dedi ki mezkûr Hasan’da resm-i ganemden iki yüz akçe var taleb ederim deyicek mezkûr Hasan’dan su’âl olundukda bi’l-mukābele ikrârı sicil olundu. Tahrîren fî evâili Saferi’l-muzaffer li sene isnâ ve erba‘în ve tis‘a mi’e.

Şuhûdü’l-hâl: Mahmud ve Süleyman b. Dâvud ve Hızır b. Ahmed ve gayruhüm.

(ÜSKÜDAR09 - cilt: 4, sayfa: 263 - Hüküm no: 628 - Orijinal metin no: [74a-2])﻿

﻿

﻿

629. Hüküm

Gülşah bt. Abdullah’ın Dranoz b. Gamrickoz’dan alacaklı olduğu

Sebeb-i tahrîr-i sicil budur ki Gülşâh bt. Abdullah mahfili şer‘a Dranoz b. Gamrickoz hâzırân olup karz-ı hasenden üç yüz akçe taleb eyledikde mezkûr Gamrickoz’dan istifsâr olundukda bi’l-mukābele inkâr ile gıbbe’l-inkâr mezbûre Gülşâh’ın da‘vâsına muvâfık beyyine taleb olundu udûl-i müslimînden Halil ve Ahmed şehâdet için hâzırân olup edâ-i şehâdet edip dediler ki bundan akdem mezbûre Gülşâh mezkûr Gamrickoz’dan meblağ-ı mezbûru taleb eyledikde yüz elli akçesini bi tarîk-i musâlaha yüz elli akçesini vermeye mültezim oldu deyû şehâdet eyledikden sonra şehâdetleri ba‘de’t-tezkiyye hayyiz-i kabûlde vâkī‘ oldukda meblağ-ı mezbûr mezbûre Gülşâh[’a] hükm olunup sicil olundu. Tahrîren fî evâili Saferi’l-muzaffer li sene isnâ ve erba‘în ve tis‘a mi’e.

Şuhûdü’l-hâl: Muhzır Kılavuz ve Mustafa b. ( ) ve Hızır b. ( ) ve gayruhüm.

(ÜSKÜDAR09 - cilt: 4, sayfa: 263 - Hüküm no: 629 - Orijinal metin no: [74a-3])﻿

﻿

﻿

630. Hüküm

Subaşı Mustafa’nın Hasan b. Hızır’dan koyun vergisinden alacaklı olduğu

Vech-i kaziyye budur ki Üsküdar subaşısı Mustafa kasaba-i mezbûrdan Hasan b. Hızır ile meclisi şer‘a hâzırân olup mezkûr Mustafa mezkûr üzerine takrîr-i da‘vâ kılıp dedi ki bu yıl ile üç senedir ki mezkûrdan resm-i ganem almadım hâliyâ taleb ederim deyicek mezkûr Hasan’dan istifsâr olundukda bi’l-mukābele ikrâr eyledikden sonra hesâb olunup mezkûr Hasan’ın zimmetinde cem‘an resm-i ganemden bin yüz akçe hak müteveccih olup meblağ-ı mezbûru mezkûr Hasan mezkûr subaşıya vermeye mültezim olup sicil olundu. Tahrîren fî ev[â]ili Saferi’l-muzaffer li sene 942.

Şuhûdü’l-hâl: Ali b. Musa, Muharrem b. Yusuf, muhzır Kılavuz b. Aslıhan ve gayruhüm. Def‘a Sicill-i Selman Ağa

(ÜSKÜDAR09 - cilt: 4, sayfa: 264 - Hüküm no: 630 - Orijinal metin no: [74a-4])﻿

﻿

﻿

631. Hüküm

Behlül b. Süleyman’ın evini Selman Ağa Vakfı’na sattığı (bey‘ bi’l-istiğlâl)

Sebeb-i tahrîr-i sicil budur ki Behlül b. Süleyman meclisi şer‘de i‘tirâf edip dedi ki Selman Ağa evkāf akçesinden vakf-ı mezbûreye mütevellî olan Süheyl b. Abdullah nâm kimesneye beş yüz akçe deynim vardır zikr olan meblağ için ma‘lûmü’l-hudûd evimi bey‘ eyledim her senede zikr olan evi elli akçe mezbûr Süheyl’den icâreye aldım deyicek mukırr-ı mezbûru mukarrun lehü’l-mezbûr mütevellî bi’l-muvâcehe tasdîk edip tescîl olundu. Tahrîren fî evâili Muharremi’l-harâm sene 942.

Şuhûdü’l-hâl: Bâli b. Aslıhan ve Ali b. Kemal ve Muharrem ve Hacı Kepçe ve Hızır b. Ahmed ve gayruhüm.

(ÜSKÜDAR09 - cilt: 4, sayfa: 264 - Hüküm no: 631 - Orijinal metin no: [74b-1])﻿

﻿

﻿

632. Hüküm

Selman Ağa Vakfı’ndan Ali b. Kemal’e ödünç verildiği

Sebeb-i tahrîr-i sicil budur ki Ali b. Kemal meclisi şer‘de ikrâr ve i‘tirâf kılıp eyitdi ki işbu Selman Ağa vakıf akçesinden vakf-ı mezbûra mütevellî olan Süheyl nâm kimesneye bin beş yüz akçe lâzımü’l-edâ deynim vardır ve yüz elli akçe dahi kaftan bahâsından cem‘an bin altı yüz akçe târih-i kitâbdan deynimdir deyicek mukırr-ı mezbûru mukarrun lehü’l-mezbûr Süheyl bi’l-muvâcehe tasdîk edip tescîl olundu. Târihü’l-mezbûr, Şuhûdü’l-mezkûr. Ve zikr olan meblağa Şaban kefîl olup tescîl olundu.

(ÜSKÜDAR09 - cilt: 4, sayfa: 264 - Hüküm no: 632 - Orijinal metin no: [74b-2])﻿

﻿

﻿

633. Hüküm

Selman Ağa Vakfı’ndan aldığı ödünç karşılığında Memi b. Şaban’ın bağını sattığı

Sebeb-i tahrîr-i sicil budur ki Memi b. Şaban meclisi şer‘de ikrâr [ve] i‘tirâf kılıp eyitdi ki Selman Ağa vakıf akçesinden işbu mütevellî olan Süheyl nâm kimesneye bin akçe lâzımü’l-edâ deynim vardır ve yüz akçe dahi kaftan bahâsından cem‘an bin [yüz] akçe deynim olup Büyük Bağ demekle ma‘rûf ma‘lûmetü’l-hudûd bağımı zikr olan deynim için bey‘ eyledim dedikde mukırr-ı mezbûru mukarrun lehü’l-mezbûr Süheyl bi’l-muvâcehe tasdîk edip tescîl olundu. Târihü’l-mezbûr, Şuhûdü’l-mezkûr.

(ÜSKÜDAR09 - cilt: 4, sayfa: 265 - Hüküm no: 633 - Orijinal metin no: [74b-3])﻿

﻿

﻿

634. Hüküm

Ali b. Musa’nın Selman Ağa Vakfı’ndan ödünç aldığı

Sebeb-i tahrîr-i sicil budur ki Ali b. Musa meclisi şer‘de ikrâr ve i‘tirâf kılıp eyitdi ki merhûm Selman Ağa vakıf akçesinden mütevellî olan Süheyl nâm kimesneye târih-i kitâbdan bin akçe ve yüz akçe dahi kaftan bahâsından cem‘an bin yüz akçe lâzımü’l-edâ deynim vardır dedikde zikr olan meb[la]ğın edâsına Hızır b. Ahmed kefîl oldum dedikden sonra mukırr-ı mezbûru mukarrun lehü’l-mezbûr Süheyl bi’l-muvâcehe tasdîk edip tescîl olundu. Tahrîren fî 942, fî Muharremi’l-harâm.

Şuhûdü’l-hâl: Budak b. Dâvud ve Süleyman Halîfe b. Mehmed ve Kılavuz b. Aslıhan ve kâtibü’l-hurûf Abdülkādir ve gayruhüm.

(ÜSKÜDAR09 - cilt: 4, sayfa: 265 - Hüküm no: 634 - Orijinal metin no: [75a-1])﻿

﻿

﻿

635. Hüküm

Alagöz b. Abdullah’ın Selman Ağa Vakfı’ndan ödünç aldığı

Sebeb-i tahrîr-i sicil budur ki Alagöz b. Abdullah meclisi şer‘de ikrâr ve i‘tirâf kılıp eyitdi ki merhûm Selman Ağa vakıf akçesinden işbu Süheyl nâm kimesneye bin akçe karzdan ve yüz akçe kaftan bahâsından bin yüz akçe lâzımü’l-edâ deynim vardır deyicek zikr olan meblağın edâsına Dellâk Mustafa b. Abdullah kefîl oldum dedikden sonra mukırrân-ı mezbûrân[ı] mukarrun lehü’l-mezbû[r] Süheyl bi’l-muvâcehe tasdîk edip tescîl olundu. Tahrîren fî evâili Muharremi’l-harâm sene 942. Şuhûd[ü’l-hâl]: Hızır b. Ahmed ve Ali b. Musa ve Mustafa Bey b. Abdullah ve Süleyman Halîfe b. Mehmed ve gayruhüm.

(ÜSKÜDAR09 - cilt: 4, sayfa: 265 - Hüküm no: 635 - Orijinal metin no: [75a-2])﻿

﻿

﻿

636. Hüküm

İlyas b. Mustafa’nın Selman Ağa Vakfı’ndan ödünç aldığı

Sebeb-i tahrîr-i sicil budur ki İlyas b. Mustafa karye-i Bulgurlu’dan ikrâr ve i‘tirâf edip Selman Ağa evkāfına mütevellî olan Süheyl muvâcehesinde merhûm Selman vakf ettiği akçeden zimmetimde beş yüz nakid akçe ve altmış üç akçe kaftan bahâsından elân deyndir deyû ikrâr edip ve Mustafa b. Mustafa kefîl bi’l-mâl oldukdan sonra kaziyye vukū‘ üzre tescîl olundu. Tahrîren fî evâili Muharrem sene 942.

Şuhûdü’l-hâl: Kaya Ali b. Mehmed ve Derviş b. Veli ve gayruhüm mine’l-hâzır[în]. Merhûm Sinan Ağa vakf eylediği akçeden olup.

(ÜSKÜDAR09 - cilt: 4, sayfa: 266 - Hüküm no: 636 - Orijinal metin no: [75a-3])﻿

﻿

﻿

637. Hüküm

Selman Ağa Vakfı’ndan Deniz Demirci’ye ödünç verildiği

Sebeb-i tahrîr-i hurûf oldur ki Merhûm Selman Ağa evkāfına mütevellî olan Süheyl ile Deniz Demirci b. Musa meclisi şer‘de hâzırân olup mezbûr Deniz Demirci ikrâr ve i‘tirâf edip dedi ki merhûm Selman Ağa vakf ettiği akçeden zimmetimde bin beş yüz nakid akçe ve yüz elli akçe kaftan bahâsından deyndir deyû ikrâr edip Derviş b. Veli ve Mehmed b. Yusuf kefîl bi’l-mâl olduklarından sonra kaziyye vukū‘ üzre deftere kayd olundu. Tahrîren fî evâili Muharremi’l-harâm sene 942.

Şuhûdü’l-hâl: Mustafa ve Hasan b. Süleyman ve Ahmed b. Pîrî.

(ÜSKÜDAR09 - cilt: 4, sayfa: 266 - Hüküm no: 637 - Orijinal metin no: [75a-4])﻿

﻿

﻿

638. Hüküm

Musa b. Kutbeddin’in Selman Ağa Vakfı’ndan ödünç aldığı

Sebeb-i tahrîr-i hurûf oldur ki Merhûm Selman Ağa evkāfına mütevellî olan Süheyl ile karye-i Bulgurlu’dan Musa b. Kutbeddin meclisi şer‘de hâzırân olup mezbûr Musa ikrâr ve i‘tirâf edip merhûm Selman Ağa vakf ettiği akçeden beş yüz nakid akçe ve elli akçe kaftan bahâsından elân zimmetimde deyndir deyû ikrâr edip Hızır b. Musa kefîl bi’l-mâl oldukdan sonra kaziyye vukū‘ üzre deftere kayd olundu. Tahrîren fî evâili Muharremi’l-harâm sene 942.

Şuhûdü’l-hâl: Şaban b. Mehmed ve Cafer ve Kaya Ali b. Mehmed.

(ÜSKÜDAR09 - cilt: 4, sayfa: 266 - Hüküm no: 638 - Orijinal metin no: [75b-1])﻿

﻿

﻿

639. Hüküm

Hasan b. Sarıca’nın Selman Ağa Vakfı’ndan ödünç aldığı

Sebeb-i tahrîr-i hurûf oldur ki Merhûm Selman Ağa evkāfına mütevellî olan Süheyl ile Hasan b. Sarıca meclisi şer‘de hâzırân olup mezbûr Hasan ikrâr ve i‘tirâf edip merhûm Selman Ağa vakf ettiği akçeden bin akçe nakid ve yüz akçe kaftan bahâsından zimmetimde deyndir deyû ikrâr edip Hızır b. Hasan kefîl bi’l-mâl oldukdan sonra kaziyye vukū‘ üzre deftere kayd olundu. Tahrîren fî evâili Muharremi’l-harâm sene isnâ erba‘în ve tis‘a mi’e.

Şuhûdü’l-hâl: Burhan b. Hasan ve Âşık b. Hasan ve gayruhüm mine’l-hâzırîn.

(ÜSKÜDAR09 - cilt: 4, sayfa: 267 - Hüküm no: 639 - Orijinal metin no: [75b-2])﻿

﻿

﻿

640. Hüküm

Ferhad b. Abdullah’ın Selman Ağa Vakfı’ndan ödünç aldığı

Sebeb-i tahrîr-i hurûf oldur ki Ferhad b. Abdullah meclisi şer‘de bi’t-tav‘ ve’r-rızâ ikrâr edip merhûm Selman Ağa vakf ettiği akçeden bin akçe nakid ve yüz akçe kaftan bahâsından zimmetimde deyndir deyû ikrâr edip Süleyman b. Dâvud kefîl bi’l-mâl oldukdan sonra kaziyye vukū‘ üzre deftere kayd olund[u]. Tahrîren fî evâili Muharremi’l-harâm sene 942.

Şuhûdü’l-hâl: Lütfi b. İsâ ve Budak b. Dâvud ve gayruhüm mine’l-hâzırîn.

(ÜSKÜDAR09 - cilt: 4, sayfa: 267 - Hüküm no: 640 - Orijinal metin no: [75b-3])﻿

﻿

﻿

641. Hüküm

Selman Ağa Vakfı’ndan Lütfi b. İsa’ya ödünç verildiği

Sebeb-i tahrîr-i hurûf oldur ki Lütfi b. İsâ meclisi şer‘de ikrâr ve i‘tirâf edip merhûm Selman Ağa vakf ettiği akçeden beş yüz nakid akçe ve elli akçe kaftan bahâsından elân zimmetimde deyndir deyû ikrâr edip kaziyye vukū‘ üzre deftere kayd olundu. Tahrîren fî evâili Muharremi’l-harâm sene 942.

Şuhûdü’l-hâl: Süleyman b. Mehmed ve Budak b. Dâvud ve gayruhüm.

(ÜSKÜDAR09 - cilt: 4, sayfa: 267 - Hüküm no: 641 - Orijinal metin no: [75b-4])﻿

﻿

﻿

642. Hüküm

Mustafa b. Hasan’ın Selman Ağa Vakfı’ndan ödünç aldığı

Sebeb-i tahrîr-i hurûf oldur ki Mustafa b. Hasan meclisi şer‘de bi’t-tav‘ ve’r-rızâ ikrâr ve i‘tirâf edip merhûm Selman Ağa vakf ettiği akçeden sekiz yüz nakid akçe ve seksen akçe kaftan bahâsından zimmetimde deyndir deyû ikrâr edip ve Kemal b. Yakub kefîl bi’l-mâl oldukdan sonra kaziyye vukū‘ üzre deftere kayd olundu. Tahrîren fî evâili Muharremi’l-harâm sene isnâ erba‘în ve tis‘a mi’e.

Şuhûdü’l-hâl: Mevlânâ İsâ b. Fazlullah ve Beşir b. Hüsam ve gayruhüm mine’l-hâzırîn.

(ÜSKÜDAR09 - cilt: 4, sayfa: 268 - Hüküm no: 642 - Orijinal metin no: [75b-5])﻿

﻿

﻿

643. Hüküm

Selman Ağa Vakfı’ndan Mustafa b. İlyas’a ödünç verildiği

Sebeb-i tahrîr-i hurûf oldur ki Mustafa b. İlyas ikrâr ve i‘tirâf edip dedi ki merhûm Selman Ağa vakf ettiği akçeden bin beş yüz nakid akçe ve yüz elli akçe fırın icâresinden zimmetimde deyndir deyû ikrâr edip kaziyye vukū‘ [üzre] deftere kayd olundu. Tahrîren fî evâili Muharrem sene 942.

Şuhûdü’l-hâl: Sinan Fakīh b. Turud ve Bayezid b. Kāsım ve Nasûh b. Abdullah ve gayruhüm.

(ÜSKÜDAR09 - cilt: 4, sayfa: 268 - Hüküm no: 643 - Orijinal metin no: [76a-1])﻿

﻿

﻿

644. Hüküm

Selman Ağa Vakfı’ndan Hacı b. Yusuf’a ödünç verildiği

Sebeb-i tahrîr-i hurûf oldur ki Hacı b. Yusuf ikrâr ve i‘tirâf edip merhûm Selman Ağa vakf ettiği akçeden bin nakid akçe ve yüz akçe bağ icâresinden zimmetimde deyndir deyû ikrâr edip kaziyye vukū‘ [üzre] deftere kayd olundu. Tahrîren fî evâili Muharremi’l-harâm sene isnâ erba‘în ve tis‘a mi’e.

Şuhûdü’l-hâl: Hüseyin b. İskender ve Mahmud b. İshak ve Burhan [b.] Hasan ve gayruhüm mine’l-hâzırîn.

(ÜSKÜDAR09 - cilt: 4, sayfa: 268 - Hüküm no: 644 - Orijinal metin no: [76a-2])﻿

﻿

﻿

645. Hüküm

İbrahim b. Mehmed’in Selman Ağa Vakfı’ndan ödünç aldığı

Sebeb-i tahrîr-i hurûf oldur ki Karye-i Bulgurlu’dan İbrahim b. Mehmed Merhûm Selman Ağa vakf ettiği akçeden bin akçe nakid ve yüz akçe kaftan bahâsından zimmetimde deyndir deyû ikrâr edip ve Burhan b. Hasan kefîl bi’l-mâl olup kaziyye vukū‘ [üzre] deftere kayd olundu. Tahrîren fî evâili Muharremi’l-harâm sene 942.

(ÜSKÜDAR09 - cilt: 4, sayfa: 268 - Hüküm no: 645 - Orijinal metin no: [76a-3])﻿

﻿

﻿

646. Hüküm

Bayezid b. Kasım’ın Selman Ağa Vakfı’ndan ödünç aldığı

Sebeb-i tahrîr-i hurûf oldur ki Bayezid b. Kāsım ikrâr ve i‘tirâf edip merhûm Selman Ağa vakf ettiği akçeden beş yüz akçe nakid ve elli akçe kaftan bahâsından zimmetimdedir [de]yû ikrâr edip oğlu Şaban kefîl bi’l-mâl oldukdan sonra kaziyye vukū‘ üzre deftere kayd olundu. Tahrîren fî evâili Muharrem sene 942.

Şuhûdü’l-hâl: Ahmed b. Hasan ve Mustafa b. Ramazan ve Âşık b. Hasan.

(ÜSKÜDAR09 - cilt: 4, sayfa: 269 - Hüküm no: 646 - Orijinal metin no: [76a-4])﻿

﻿

﻿

647. Hüküm

Ahmed b. Hasan’ın Selman Ağa Vakfı’ndan ödünç aldığı

Sebeb-i tahrîr-i hurûf oldur ki Ahmed b. Hasan ikrâr ve i‘tirâf edip merhûm Selman Ağa vakf ettiği akçeden zimmetimde bin nakid akçe ve yüz akçe de kaftan bahâsından deyndir deyû ikrâr edip ve Âşık b. Hasan kefîl bi’l-mâl oldukdan sonra kaziyye vukū‘ üzre deftere kayd olundu. Tahrîren fî evâili Muharremi’l-harâm sene 942.

Şuhûdü’l-hâl: Burhan b. Hasan ve Hızır b. Musa ve Ramazan [b.] Mustafa ve gayruhüm.

(ÜSKÜDAR09 - cilt: 4, sayfa: 269 - Hüküm no: 647 - Orijinal metin no: [76a-5])﻿

﻿

﻿

648. Hüküm

Mustafa b. Ramazan’ın Selman Ağa Vakfı’ndan ödünç aldığı

Sebeb-i tahrîr-i hurûf oldur ki Mustafa b. Ramazan ikrâr ve i‘tirâf edip merhûm Selman Ağa vakf ettiği akçeden zimmetimde beş yüz nakid akçe ve elli akçe kaftan bahâsından deyndir deyû ikrâr edip ve Ramazan b. Mustafa kefîl bi’l-mâl olup kaziyye vukū‘ üzre deftere kayd olundu. Tahrîren fî evâili Muharremi’l-harâm sene 942.

Şuhûdü’l-hâl: Ahmed b. Hasan ve Âşık b. Hasan ve Burhan b. Hasan.

(ÜSKÜDAR09 - cilt: 4, sayfa: 269 - Hüküm no: 648 - Orijinal metin no: [76a-6])﻿

﻿

﻿

649. Hüküm

Burhan b. Hasan’ın Selman Ağa Vakfı’ndan ödünç aldığı

Sebeb-i tahrîr-i hurûf oldur ki Burhan b. Hasan ikrâr ve i‘tirâf edip merhûm Selman Ağa vakf ettiği akçeden bin beş yüz nakid akçe ve yüz elli akçe kaftan bahâsından zimmetimde deyndir deyû ikrâr edip ve Çalabverdi b. Hasan kefîl bi’l-mâl oldukdan sonra kaziyye vukū‘ üzre deftere kayd [olundu]. Tahrîren fî evâili Muharremi’l-harâm sene 942.

Şuhûdü’l-hâl: Ramazan b. Mustafa ve Âşık b. Hasan ve Kaya Ali b. Mehmed ve gayruhüm.

(ÜSKÜDAR09 - cilt: 4, sayfa: 270 - Hüküm no: 649 - Orijinal metin no: [76b-1])﻿

﻿

﻿

650. Hüküm

Hüseyin b. İskender’in İbrahim Vakfı’ndan ödünç aldığı

Sebeb-i tahrîr-i hurûf oldur ki Hüseyin b. İskender ikrâr ve i‘tirâf edip İbrahim nâm kimesnenin vakf ettiği akçeden bin beş yüz nakid akçe ve yüz elli akçe kaftan bahâsından zimmetimde deyndir deyû ikrâr edip ve Burhan b. Hasan kefîl bi’l-mâl oldukdan sonra kaziyye vukū‘ üzre deftere kayd olundu. Tahrîren fî evâili Muharremi’l-harâm sene isnâ erba‘în ve tis‘a mi’e.

Şuhûdü’l-hâl: Hacı b. Yusuf ve Mehmed b. İshak ve Nasûh b. Abdullah ve gayruhüm mine’l-hâzırîn.

(ÜSKÜDAR09 - cilt: 4, sayfa: 270 - Hüküm no: 650 - Orijinal metin no: [76b-2])﻿

﻿

﻿

651. Hüküm

İbrahim Vakfı’ndan Mustafa b. Mehmed’e ödünç verildiği

Sebeb-i tahrîr-i hurûf oldur ki Mustafa b. Mehmed ikrâr ve i‘tirâf edip İbrahim nâm kimesne vakf ettiği akçeden bin nakid akçe ve yüz akçe kaftan bahâsında[n] zimmetimde deyndir deyû ikrâr edip ve sâkin olduğu ev dahi deyndir deyû ikrâr edip kaziyye vukū‘ üzre deftere kayd olundu. Tahrîren fî evâili Muharremi’l-harâm sene isnâ erba‘în ve tis‘a mi’e.

Şuhûdü’l-hâl: Pîrî Fakīh b. Hızır ve Eynehan b. Osman ve Beşir b. Hüsam ve gayruhüm.

(ÜSKÜDAR09 - cilt: 4, sayfa: 270 - Hüküm no: 651 - Orijinal metin no: [76b-3])﻿

﻿

﻿

652. Hüküm

Saraç Murad b. Abdullah’ın İbrahim Vakfı’ndan ödünç aldığı

Vech-i tahrîr-i hurûf oldur ki Serrâc Murad b. Abdullah ikrâr ve i‘tirâf edip merhûm İbrahim nâm kimesne vakf ettiği akçeden bin akçe nakid ve yüz akçe kaftan bahâsından zimmetimde deyndir deyû ikrâr edip ve Alagöz b. Abdullah kefîl bi’l-mâl oldukdan sonra kaziyye vukū‘ üzre deftere kayd olundu. Tahrîren fî evâili Muharremi’l-harâm sene isnâ erba‘în ve tis‘a mi’e.

Şuhûdü’l-hâl: Beşir Fakīh b. Hüsam ve Pîrî b. Hızır ve Hasan b. Süleyman ve gayruhüm.

(ÜSKÜDAR09 - cilt: 4, sayfa: 270 - Hüküm no: 652 - Orijinal metin no: [76b-4])﻿

﻿

﻿

653. Hüküm

Ebri b. Yusuf’un Kemal Vakfı’ndan ödünç aldığı

Vech-i tahrîr-i hurûf oldur ki Ebri b. Yusuf ikrâr ve i‘tirâf edip merhûm Kemal nâm kimesnenin vakf ettiği akçeden bin nakid akçe ve yüz yirmi beş akçe kaftan bahâsından zimmetimde deyndir deyû ikrâr edip birâderi Ali kefîl bi’l-mâl oldukdan sonra kaziyye vukū‘ üzre deftere kayd olundu. Tahrîren fî evâili Muharremi’l-harâm sene 942.

Şuhûdü’l-hâl: Mustafa b. Bahâdır ve İbrahim b. Mehmed ve Nasûh b. Abdullah.

(ÜSKÜDAR09 - cilt: 4, sayfa: 271 - Hüküm no: 653 - Orijinal metin no: [76b-5])﻿

﻿

﻿

654. Hüküm

Ahmed b. Ali’nin Bâzirgânoğlu Vakfı’na olan borcunu ödediği

Sebeb-i tahrîr-i sicil budur ki Mahrûse-i Yoros’da Bâzirgânoğlu evkāfı mütevellîsi olan Safranlık mahallesinden Memi Çelebi b. Yusuf Ahmed b. Ali mahzarında ikrâr kılıp eyitdi ki vakf-ı mezbûrun mezbûr Ahmed üzerinde olan vakıf bin akçeyi bî-kusûr alıp kabz ettim deyicek bi’l-muvâcehe Ahmed tasdîk edicek gıbbe’t-taleb tescîl olundu. Tahrîren fî evâsıtı Saferi’l-muzaffer sene isnâ ve erba‘în ve tis‘a mi’e.

Şuhûdü’l-hâl: Ali b. Mustafa ve Behrâm b. Abdullah ve el-Hâc Mustafa b. Mehmed, İbrahim b. Gündüz ve Kābil b. Abdullah el-müezzin.

(ÜSKÜDAR09 - cilt: 4, sayfa: 271 - Hüküm no: 654 - Orijinal metin no: [76b-6])﻿

﻿

﻿

655. Hüküm

Abdurrahman b. Gündüz’ün Kemal Vakfı’ndan ödünç aldığı

Sebeb-i tahrîr-i sicil budur ki Karye-i Viran’dan Abdurrahman b. Gündüz şer‘-i şerîf meclisinde i‘tirâf edip dedi ki merhûm Kemal vakıf akçesinden işbu Süheyl nâm kimesneye bin beş yüz akçe karzdan ve yüz seksen sekiz akçe kaftan bahâsından cem‘an bin altı yüz seksen sekiz akçe lâzımü’l-edâ ve vâcibü’l-îfâ târih-i kitâbdan bir yıl va‘de ile deynim vardır deyicek mukırr-ı mezbûru mukarrun lehü’l-mezbûr Süheyl bi’l-muvâcehe tasdîk edip zikr olan malın edâsına İbrahim b. Gündüz kefîl bi’l-mâl oldum dedikden sonra mâ hüve’l-vâkī‘ bi’t-taleb tescîl olundu. Tahrîren fî evâili Muharremi’l-harâm sene 942.

Şuhûdü’l-hâl: Hasan Fakīh b. Süleyman, Mehmed b. Şaban ve Karaca b. Sarıca ve gayruhüm.

(ÜSKÜDAR09 - cilt: 4, sayfa: 271 - Hüküm no: 655 - Orijinal metin no: [77a-1])﻿

﻿

﻿

656. Hüküm

Selman Ağa Vakfı’ndan İbrahim b. Gündüz’e ödünç verildiği

Sebeb-i tahrîr-i sicil budur ki Kasaba-i Üsküdar’dan İbrahim b. Gündüz meclisi şer‘de ikrâr edip eyitdi ki işbu Süheyl nâm kimesneye vakıf akçesinden bin beş yüz akçe ve yüz altmış üç akçe dahi kaftan bahâsından lâzımü’l-edâ deynim vardır deyicek mukırr-ı mezbûru mukarrun lehü’l-mezbûr Süheyl bi’l-muvâcehe tasdîk ettikden sonra birâzer? Abdurrahman kefîl bi’l-mâl oldum deyicek mâ hüve’l-vâkī‘ tescîl olundu. Târihü’l-mezbûr, Şuhûdü’l-mezkûr.

(ÜSKÜDAR09 - cilt: 4, sayfa: 272 - Hüküm no: 656 - Orijinal metin no: [77a-2])﻿

﻿

﻿

657. Hüküm

Selman Ağa Vakfı’ndan Karaca b. Sarıca’ya ödünç verildiği

Sebeb-i tahrîr-i sicil budur ki Karaca b. Sarıca meclisi şer‘de ikrâr edip dedi ki merhûm Selman Ağa vakıf akçesinden işbu Süheyl nâm kimesneye bin akçe deynim vardır ve yüz akçe dahi ev icâresinden cem‘an bin yüz akçe lâzımü’l-edâ deynim vardır deyicek mukırr-ı mezbûru mukarrun lehü’l-mezbûr Süheyl bi’l-muvâcehe tasdîk edip tescîl olundu. Târihü’l-mezbûr.

Şuhûdü’l-hâl: Hasan Fakīh b. Süleyman ve İbrahim b. Gündüz ve Kaya Ali b. Mehmed ve gayruhüm.

(ÜSKÜDAR09 - cilt: 4, sayfa: 272 - Hüküm no: 657 - Orijinal metin no: [77a-3])﻿

﻿

﻿

658. Hüküm

Selman Ağa Vakfı’ndan Yusuf b. Abdullah’a ödünç verildiği

Sebeb-i tahrîr-i sicil budur ki Yusuf b. Abdullah meclisi şer‘de ikrâr edip dedi ki işbu Süheyl nâm kimesneye vakıf akçeden bin akçe ve yüz akçe ev icâresinden cem‘an bin yüz akçe lâzımü’l-edâ deynim vardır deyicek mukırr-ı mezbûru mukarrun lehü’l-mezbûr Süheyl bi’l-muvâcehe tasdîk edip tescîl olundu. Târihü’l-mezbûr, Şuhûdü’l-mezkûr.

(ÜSKÜDAR09 - cilt: 4, sayfa: 272 - Hüküm no: 658 - Orijinal metin no: [77a-4])﻿

﻿

﻿

659. Hüküm

Cafer b. Hızır’ın Selman Ağa Vakfı’ndan ödünç aldığı

Vech-i tahrîr-i hurûf oldur ki Kasaba-i Üsküdar’dan Cafer b. Hızır meclisi şer‘de ikrâr ve i‘tirâf kılıp eyitdi ki Selman Ağa vakıf akçesinden işbu Süheyl nâm mütevellîye bin akçe deyn vardır ve kaftan bahâsından yüz cem‘an bin yüz akçe lâzımü’l-edâ deynim vardır deyicek mukırr-ı mezbûru mukarrun lehü’l-mezbûr Süheyl bi’l-muvâcehe tasdîk edip meblağ-ı merkūma birâzer? Ramazan kefîl bi’l-mâl oldum dedikden sonra mezkûrların ikrârları istimâ‘ [olunup] tescîl olundu. Tahrîren fî evâili Muharremi’l-harâm sene 942.

Şuhûdü’l-hâl: İskender b. Abdullah ve Hüseyin b. Süleyman ve Receb b. Mahmud ve gayruhüm.

(ÜSKÜDAR09 - cilt: 4, sayfa: 273 - Hüküm no: 659 - Orijinal metin no: [77b-1])﻿

﻿

﻿

660. Hüküm

Hoca Abdullah b. Bahşî’nin Selman Ağa Vakfı’ndan ödünç aldığı

Sebeb-i tahrîr-i sicil budur ki Hoca Abdullah b. Bahşî meclisi şer‘de i‘tirâf edip dedi ki merhûm Selman Ağa vakıf akçesinden işbu mütevellî olan Süheyl nâm [kimesneye] karzdan iki bin ve kaftan bahâsından iki yüz cem‘an bin iki yüz akçe lâzımü’l-edâ deynim vardır deyicek mukırr-ı mezbûru mukarrun lehü’l-mezbûr [Süheyl] bi’l-muvâcehe tasdîk edip meblağ-ı merkūmun edâsına Beşir Fakīh b. Hüsam kefîl oldukdan sonra tescîl olundu. Târihü’l-mezbûr.

Şuhûdü’l-hâl: İlyas b. Hüsam ve Turasan b. Kara ve Kılavuz b. Aslıhan ve Hızır Bey b. Ahmed ve gayruhüm.

(ÜSKÜDAR09 - cilt: 4, sayfa: 273 - Hüküm no: 660 - Orijinal metin no: [77b-2])﻿

﻿

﻿

661. Hüküm

Üsküdar’ın ihzâriyye mukataasının Hızır b. İbrahim’e verildiği

Sebeb-i tahrîr-i sicil budur ki Fîrûz Bey nâm kimesneye meclisi şer‘de İlyas Bey kıbelinden vekâleti sâbit oldukdan sonra ikrâr [ve] i‘tirâf kılıp eyitdi ki kasaba-i Üsküdar’ın ihzâriyyesin târih-i kitâbdan işbu sâhibü’s-sicil Hızır b. İbrahim’e üç yıla ikişer akçe mukāta‘aya verdim deyicek mukırr-ı mezbûru mukarrun lehü’l-mezbûr Hızır bi’l-muvâcehe tasdîk edip tescîl olundu. Tahrîren fî 20 min Muharremi’l-harâm sene 942.

Şuhûdü’l-hâl: Hacı Kepçe b. Abdi ve Memi b. Ali ve Memi b. Abdullah ve gayruhüm.

(ÜSKÜDAR09 - cilt: 4, sayfa: 273 - Hüküm no: 661 - Orijinal metin no: [77b-3])﻿

﻿

﻿

662. Hüküm

Şahısların mahkemeye gelmesine kefil olma

Vech-i kaziyye budur ki Üsküdar subaşısı Mustafa b. Abdullah mahfili şer‘a Safer [b.] Yusuf[’u] ihzâr edip nefsine kefîl taleb eylediği sebebden Şaban b. Mehmed ve Ahmed [b.] Pîrî mezkûrun nefsine kefîl olup tescîl olundu. Tahrîren fî ( ).

Şuhûdü’l-hâl: İvaz b. Şâzî ve Ali Bey [b.] Musa ve Muhzır.

(ÜSKÜDAR09 - cilt: 4, sayfa: 274 - Hüküm no: 662 - Orijinal metin no: [77b-4])﻿

﻿

﻿

663. Hüküm

Selman Ağa Vakfı’ndan Ferhad b. Abdullah’a ödünç verildiği

Sebeb-i tahrîr-i sicil budur ki Nefs-i Üsküdar’da Salman [Selman] Ağa mütevellîsi Süleyman b. ( ) Ferhad b. Abdullah ile şer‘ meclisine hâzırân olup mezkûr Ferhad bi’l-muvâcehe ikrâr ve i‘tirâf kılıp dedi ki karz-ı hasenden vâcibü’l-[e]dâ beş yüz ve kaftan bahâsından elli akçe cem‘an beş yüz elli akçe deynim vardır deyû ikrâr edicek ikrârı sicil olundu. Tahrîren fî evâili Saferi’l-muzaffer sene isnâ ve erba‘în ve tis‘a mi’e.

Şuhûdü’l-hâl: Lütfi Halîfe b. İsâ ve Mustafa b. Mehmed, muhzır Kılavuz ve gayruhüm.

(ÜSKÜDAR09 - cilt: 4, sayfa: 274 - Hüküm no: 663 - Orijinal metin no: [78a-1])﻿

﻿

﻿

664. Hüküm

Mustafa b. Abdülaziz’in istediği câriyenin âzatlı olduğu

Sebeb-i tahrîr-i sicil budur ki Sultan bt. İsâ ile Mustafa b. Abdülazîz ile şer‘-i şerîf mahfiline hâzırân olup bi’l-mukābele i‘tirâf edip dedi ki senin benden taleb eylediğin câriye on beş yıldır ki babam İsâ’nın müdebberidir deyicek ikrârı sicil olundu. Tahrîren fî evâili Saferi’l-muzaffer.

Şuhûdü’l-hâl: Şaban b. Ali, Muharrem b. Yusuf ve Mustafa b. ( ) ve diğer Mustafa b. Abdullah ve gayruhüm.

(ÜSKÜDAR09 - cilt: 4, sayfa: 274 - Hüküm no: 664 - Orijinal metin no: [78a-2])﻿

﻿

﻿

665. Hüküm

Şahsın mahkemeye gelmesine kefil olma

Kefele Mihal b. Yani ilâ nefsi Yani b. Nikola ve iltezeme ihzârehu fî vakti’l-hâce. Cerâ zâlike fî evâili Saferi’l-muzaffer li sene isnâ ve erba‘în ve tis‘a mi’e.

Şuhûdü’l-hâl: Mâ sebak.

(ÜSKÜDAR09 - cilt: 4, sayfa: 275 - Hüküm no: 665 - Orijinal metin no: [78a-3])﻿

﻿

﻿

666. Hüküm

Subaşı Mustafa b. Abdullah’ın elinde bulunan atın Mahmud b. Abdullah’a ait olduğu

Vech-i kaziyye budur ki Mahrûse-i İslâmbol’dan İshak Paşa mahallesinden Mahmud b. Abdullah Üsküdar subaşısı Mustafa b. Abdullah ile mahfili şer‘a hâzırân olup senin zimmetinde emânet konulan at benimdir deyicek mezkûr subaşının ma‘lûm[u] olup mezkûr at mezkûra verildi sicil olundu. Tahrîren fî evâili Saferi’l-muzaffer li sene 942.

Şuhûdü’l-hâl: Usta Hasan [b.] Musa ve Ayas b. Abdullah ve Mustafa, Kılavuz b. Aslıhan.

(ÜSKÜDAR09 - cilt: 4, sayfa: 275 - Hüküm no: 666 - Orijinal metin no: [78a-4])﻿

﻿

﻿

667. Hüküm

Bayezid b. Hüseyin’in, Karaca’nın hanımının yanına gittiği

Vech-i kaziyye budur ki Kasaba-i Üsküdar’dan Bayezid b. Hüseyin mahfili şer‘a hâzır olup ikrâr ve i‘tirâf kılıp dedi ki Karaca’nın avratına vardık bir güç nefer yoldaşımız ile deyû ikrâr sicil olundu. Tahrîren fî evâili Saferi’l-muzaffer li sene 942.

Şuhûdü’l-hâl: Mâ sebak.

(ÜSKÜDAR09 - cilt: 4, sayfa: 275 - Hüküm no: 667 - Orijinal metin no: [78a-5])﻿

﻿

﻿

668. Hüküm

Şahsın mahkemeye gelmesine kefil olma

Kefele Kalitos Kaliazi [v.] Todora Pervaroli ilâ nefsі Yani b. Hıristodoros Vedrine ve iltezeme ihzârehu fî [va]kti’l-hâce bâ talebі âmilі karyetі mezbûr.

Şuhûdü’l-hâl: Mâ sebak.

(ÜSKÜDAR09 - cilt: 4, sayfa: 275 - Hüküm no: 668 - Orijinal metin no: [78a-6])﻿

﻿

﻿

669. Hüküm

İstemad neccarın İbrahim Ağa Vakfı’na borçlu olduğu

Vech-i tezkire budur ki İbrahim Ağa evkāfına câbi olan İbrahim karye-i Kadı’dan İstemad neccâr ile hâzırân olup mezkûr İstemad bi’l-mukābele ikrâr ve i‘tirâf kılıp zikr olan evkāfa lâzımü’l-edâ ve vâcibü’l-kazâ deynim vardır deyicek mezkûr İstemad’ın ikrârı tescîl olundu.

Şuhûdü’l-hâl: Hacı Süleyman b. ( ), Bâli muhzır b. ( ) ve muhzır Mustafa ve gayruhüm.

(ÜSKÜDAR09 - cilt: 4, sayfa: 276 - Hüküm no: 669 - Orijinal metin no: [78b-1])﻿

﻿

﻿

670. Hüküm

Nezir b. Resul’ün Mahmud b. Habîb’den alacaklı olduğu

Vech-i kaziyye budur ki Nezir b. Resûl Hüseyin Mahmud b. Habîb? ile şer‘ mahfiline hâzırân olup mezkûr Nezir mezbûr Mahmud üzerine takrîr-i merâm kılıp dedi ki karz-ı hasenden mezkûr Mahmud[’d]a üç yüz akçem vardır deyicek mezkûr bi’l-mukābele ikrâr ettikden sonra meblağ-ı mezbûrun ahzına muhzır Hızır havâle ta‘yîn olunup sicil olundu. Tahrîren fî 13 Saferi’l-muzaffer li sene 942.

Şuhûdü’l-hâl: Mâ sebak.

(ÜSKÜDAR09 - cilt: 4, sayfa: 276 - Hüküm no: 670 - Orijinal metin no: [78b-2])﻿

﻿

﻿

671. Hüküm

Hüsam Bey b. Abdullah’ın Gülendam bt. Abdullah’a ödünç verdiği

Sebt-i [Sebeb-i] tahrîr-i hurûf budur ki Gülendâm bt. Abdullah Hüsam Bey b. Abdullah ile meclisi şer‘a hâzırân olup mezbûre Gülendâm bi’l-mukābele ikrâr ve i‘tirâf kılıp dedi ki mezkûr Hüsam Bey’e lâzımü’l-edâ ve vâcibü’l-kazâ beş yüz akçe ve kitâb bahâsından elli akçe cem‘an beş yüz elli akçe deynim vardır deyicek ikrâr sicil olundu. Tahrîren fî 14 Saferi’l-muzaffer li sene isnâ ve erba‘în ve tis‘a mi’e.

Şuhûdü’l-hâl: Hatîb Mevlânâ İsâ, Hoca Abdullah b. Bahşî, Malkoç b. Hamza, muhzır Hızır b. Ahmed, Emir b. Çepni ve gayruhüm.

(ÜSKÜDAR09 - cilt: 4, sayfa: 276 - Hüküm no: 671 - Orijinal metin no: [78b-3])﻿

﻿

﻿

672. Hüküm

Hüsam Bey b. Abdullah’ın alacakları için Malkoç b. Hamza’yı vekil tayin ettiği

Hüsam Bey b. Abdullah Malkoç b. Hamza’yı zimem-i nâsda olan akçelerinin talebine vekîl eyleyip sicil olundu.

Şuhûdü’l-hâl: Mâ sebak.

(ÜSKÜDAR09 - cilt: 4, sayfa: 276 - Hüküm no: 672 - Orijinal metin no: [78b-4])﻿

﻿

﻿

673. Hüküm

Malkoç b. Hamza’ya ait ineği kurda kaptıran sığırtmacın zararı tazmin etmesi

Kaziyye budur ki Karye-i Samandıra’dan Malkoç b. Hamza karye-i mezbûrun sığırtmacı olan Yo[r]gi b. İstemad [ile] şer‘ meclisine hâzır olup üzerine takrîr-i da‘vâ kılıp dedi ki mezkûr Yorgi bir kara sığır ineğimi taksîrât edip kurda yedirdi hâliyâ taleb ederim deyicek mezkûr Yorgi’den istifsâr olundukda bi’l-mukābele taksîrâtın ikrâr eyledikden sonra tazmîn olunması hükm olunup sicil olundu. Tahrîren fî evâsıtı Saferi’l-muzaffer sene isnâ ve erba‘în ve tis‘a mi’e.

Şuhûdü’l-hâl: Ömer b. Mehmed, Bâli b. Aslıhan, Mustafa b. Mehmed ve gayruhüm.

(ÜSKÜDAR09 - cilt: 4, sayfa: 277 - Hüküm no: 673 - Orijinal metin no: [78b-5])﻿

﻿

﻿

674. Hüküm

Şahısların mahkemeye gelmesine kefil olma

Kefele karyeti Samandıra halkı ilâ nefsi Yorgi ve Yani ve iltezeme ihzârehu fî vakti’l-hâce. Cerâ zâlike fî evâsıtı Saferi’l-muzaffer li sene isnâ ve erba‘în ve tis‘a mi’e.

Şuhûdü’l-hâl: Mâ sebak.

(ÜSKÜDAR09 - cilt: 4, sayfa: 277 - Hüküm no: 674 - Orijinal metin no: [79a-1])﻿

﻿

﻿

675. Hüküm

Vasî Hüsam Bey ile muhallefat nazırı Mustafa’nın câriye davasından sulh oldukları

Sebeb-i tahrîr-i sicil budur ki Ahmed Bey b. Abdullah’ın yetimleri cânibinden Hüsam Bey b. Abdullah mezbûr yetimlerin nâzır[ı] olan Minnet oğlu Mustafa mezbûr yetimlerin Gülendâm nâm câriyesiyle şer‘-i şerîf-i Nebevî meclisine hâzırûn olduklarında mezkûr Hüsam Bey şöyle takrîr-i da‘vâ kılıp eyitdi ki merhûm Ahmed Bey fevt oldukda mezbûre câriyeyi vasî ve nâzır muvâza‘a edip iki bin beş yüz akçe bahâlı câriyesini bin yedi yüz akçeye satıp mâl-ı yetime ziyâde gadr olunmuştur ve bey‘ dahi sahîh değildir hâliyâ câriyenin aynın taleb ederim deyicek mezbûre Gülendâm’dan ve nâzır olanın oğlu Mustafa’dan istifsâr olundukda bi’l-mukābele cevâb verip dediler ki merhûm Ahmed Bey fevt oldukda zikr olan câriye yetimlerine intikāl edip mezbûr yetimlere vasî olan Acem ve Kadı ma‘rifet[iy]le babam Minnet satın alıp müdebber edip babam fevt olup mezbûre Gülendâm âzâde oldu deyicek tak[rî]rine mutâbık beyyine taleb olundukda beyyine ikāmet etmek sadedinde iken muslihûn-ı müslimîn araya girip [es-]sulhu hayrun ile amel eyleyip bedel-i sulh mezbûre Gülendâm mezkûr Hüsam Bey b. Abdullah[’a] beş yüz nakid akçe verip meblağ-ı mezbûru Hüsam Bey dahi alıp kabûl [ve] kabz edip ben cemî‘ü’l-vücûh olan da‘vâmdan ve nizâ‘ımdan ferâgat eyledim deyicek da‘vâ edersem ınde’l-hükkâm nâ-mesmû‘ ola deyicek kaziyye mâ hüve’l-vâkī‘ tescîl olundu. Tahrîren fî evâsıtı Saferi’l-muzaffer li sene isnâ ve erba‘în ve tis‘a mi’e.

Şuhûdü’l-hâl: Hatîb Mevlânâ İsâ b. Fazlullah, Hoca Abdullah b. Bahşî, Malkoç b. Hamza, Emir b. Çepni, Kılavuz b. Aslıhan, Mustafa b. Mehmed, Hızır b. Mehmed ve Ali Bey b. Musa ve gayruhüm.

(ÜSKÜDAR09 - cilt: 4, sayfa: 277 - Hüküm no: 675 - Orijinal metin no: [79a-2])﻿

﻿

﻿

676. Hüküm

Emir b. Çepni’nin kaçak kölesi için istenen müjdegâneyi vermeyi reddetmesi

Sebeb-i tahrîr-i sicil budur ki Emir b. Çepni mahfili şer‘a hâzır olup takrîr-i merâm kılıp dedi ki Pervâne nâm Arap kulum mecnûn olup hâliyâ kande yürüdüğün bilmeyip gāib oldukda tutup haps edip müjdegâne taleb ederler deyicek beyyine taleb olundukda Yusuf b. Halil Aslıhan b. Turahan Ali b. Dura Receb nâm kimesneler Samandıra’nın iş eri yüzüne şehâdet eyledikleri sebebden sicil olundu.

Şuhûdü’l-hâl: Musa b. Emre, Ali b. Üveys, Mehmed b. Nebi, Turahan b. Hasan.

(ÜSKÜDAR09 - cilt: 4, sayfa: 278 - Hüküm no: 676 - Orijinal metin no: [79a-3])﻿

﻿

﻿

677. Hüküm

Veli b. Racil’in Malkoç b. Hamza’dan ödünç aldığı

Vech-i kaziyye budur ki Karye-i Samandıra’da Ahmed Bey yetimleri cânibinden Malkoç b. Hamza Veli b. Râcil ile şer‘ mahfiline hâzırân olup mezbûr Veli bi’l-mukābele ikrâr ve i‘tirâf kılıp dedi ki mezbûr Malkoç’a karz-ı hasenden dört yüz ve kitâb bahâsından altmış vâcibü’l-edâ ve lâzımü’l-kazâ deynim vardır deyicek ikrâr sicil olundu. Tahrîren fî evâsıtı Saferi’l-muzaffer li sene isnâ ve erba‘în ve tis‘a mi’e.

Şuhûdü’l-hâl: Hacı b. Durmuş, Mehmed b. Dâvud, Alâaddin [b.] Abdullah ve gayruhüm.

(ÜSKÜDAR09 - cilt: 4, sayfa: 278 - Hüküm no: 677 - Orijinal metin no: [79b-1])﻿

﻿

﻿

678. Hüküm

Mürüvvet b. Minnet’in Malkoç b. Hamza’ya borçlu olduğu

Kaziyye budur ki Samandıra’dan Mürüvvet b. Minnet Ahmed Bey yetimleri cânibinden Malkoç b. Hamza ile şer‘ meclisine hâzırân olup mezkûr Mürüvvet bi’l-mukābele ikrâr ve i‘tirâf kılıp dedi ki mezbûr yetimlere lâzımü’l-edâ ve vâcibü’l-kazâ bin yüz seksen akçe deynim vardır deyicek mâ hüve’l-vâkī‘ ikrâr sicil olundu. Tahrîren fî evâsıtı Saferi’l-muzaffer li sene isnâ ve erba‘în ve tis‘a mi’e. Def‘a mezkûrun üzerine dört yüz on akçe alacak olup cem‘an mezkûr Mürüvvet’in bin beş yüz doksan akçe ikrârıyla sicil olundu.

Şuhûdü’l-hâl: Hacı b. Durmuş, Mehmed b. Dâvud, Alâaddin b. Abdullah ve gayruhüm.

(ÜSKÜDAR09 - cilt: 4, sayfa: 278 - Hüküm no: 678 - Orijinal metin no: [79b-2])﻿

﻿

﻿

679. Hüküm

Mustafa b. Minnet’in Ahmed Bey’in yetimlerine borçlu olduğu

Vech-i kaziyye budur ki Mustafa b. Minnet Ahmed Bey yetimleri cânibinden Malkoç ile şer‘ meclisine hâzırân olup mezkûr Mustafa bi’l-mukā[bele] ikrâr edip vâcibü’l-kazâ lâzımü’l-edâ dört yüz yetmiş bir akçe mezkûr yetimlere deynim var deyicek Musa b. İsâ Hızır b. Abdullah meblağ-ı mezbûrun zararına kefîl olup Malkoç talebiyle sicil olundu. Tahrîren fî evâsıtı Saferi’l-muzaffer li sene isnâ ve erba‘în ve tis‘a mi’e.

Şuhûdü’l-hâl: Ali b. Abdullah, Veli b. Durahan, Hacı b. Durmuş ve gayruhüm.

(ÜSKÜDAR09 - cilt: 4, sayfa: 279 - Hüküm no: 679 - Orijinal metin no: [79b-3])﻿

﻿

﻿

680. Hüküm

Mürüvvet b. Minnet’in evini Malkoç b. Hamza’ya sattığı (bey‘-i vefâ)

Vech-i kaziyye budur ki Samandıra’dan Mürüvvet b. Minnet, Malkoç b. Hamza ile şer‘-i şerîfe hâzırân olup mezbûr Mürüvvet bi’l-mukābele ikrâr ve i‘tirâf kılıp dedi ki karye-i mezbûrda mülkiyyet üzre mutasarrıf olduğum evimi tevâbi‘ ve levâhıkıyla hudûd ınde’l-ahâlî ma‘lûmdur zikr olan evimi mezkûr Malkoç’a bin beş yüz doksan akçeye bey‘ bi’l-vefâyla bey‘ ettim bir yıla değin deyicek mezkûr Malkoç dahi vicâhen ve şifâhen mezbûr Mürüvvet’i tasdîk edip kaziyye mâ hüve’l-vâkī‘ sebt-i sicil olundu. Tahrîren fî evâsıtı Saferi’l-muzaffer li sene isnâ ve erba‘în ve tis‘a mi’e.

Şuhûdü’l-hâl: Musa b. İsâ, Alâaddin b. Abdullah, Durahan b. İsâ, Hasan b. Karagöz, Veli b. Râcil, Şaban b. Yusuf, Hüseyin b. İsâ, Murad b. Abdullah.

(ÜSKÜDAR09 - cilt: 4, sayfa: 279 - Hüküm no: 680 - Orijinal metin no: [79b-4])﻿

﻿

﻿

681. Hüküm

Mordoniki’nin bostanının yarısını Yorgi b. Todora’ya sattığı

Vech-i kaziyye budur ki Karye-i Pendik’ten Mordoniki meclisi şer‘a hâzır olup ikrâr ve i‘tirâf kılıp dedi ki karye-i mezbûrda mutasarrıf olduğum mülk bostanımın nısfın Yorgi b. Todora’ya iki yüz elli akçeye bey‘ eyledim deyû ikrâr sicil olundu. Tahrîren fî ( ).

Şuhûdü’l-hâl: Aleksi b. Manol, Dranoz b. Manol, Sarı b. Medme ve gayruhüm.

(ÜSKÜDAR09 - cilt: 4, sayfa: 280 - Hüküm no: 681 - Orijinal metin no: [80a-1])﻿

﻿

﻿

682. Hüküm

Nikola b. Andriye’nin Nikola adlı zimmîyi yaraladığı

Kaziyye budur ki Karye-i Tuzla’dan Nikola b. Andriye diğer Nikola ile şer‘-i şerîfe hâzırân olup bi’l-mukābele mezbûr Nikola b. Andriye ikrâr ve i‘tirâf kılıp dedi ki mezkû[r] Nikola’yı nacak ile kulağı üstüne vurdum mecrûh eyledim deyicek ikrâr sicil olundu. Tahrîren fî evâsıtı Saferi’l-muzaffer li sene 942.

Şuhûdü’l-hâl: Papaz b. ( ), Hayreddin b. İshak, Hızır b. Mehmed ve gayruhüm.

(ÜSKÜDAR09 - cilt: 4, sayfa: 280 - Hüküm no: 682 - Orijinal metin no: [80a-2])﻿

﻿

﻿

683. Hüküm

Yani b. Hıristodoros’un Kurt b. Abdullah’ı dövdüğü

Sebeb-i tahrîr-i sicil budur ki Karye-i (...) Kurt b. Abdullah karye-i Tuzla’dan Yani b. Hıristodoros[’u] ihzâr edip üzerine takrîr-i da‘vâ kılıp dedi ki mezkûr Yani beni muhkem let edip ve bıçak ile karnıma soğludu hâliyâ taleb ederim deyicek mezkûr Yani’den istifsâr olundukda bi’l-mukābele inkâr eyledi gıbbe’l-inkâr müdde‘î-i mezbûrun da‘vâsına mutâbık beyyine taleb olundu zimmîlerden Yani b. Todora diğer Yani b. Dimitri şehâdet edip dediler ki mezkûr Yani mezkûr Kurd’u muhkem let eyledi ve bıçak ile mezkûrun elinden idekesti amma soğluduğun görmedik deyicek şehâdetleri hayyiz-i kabûlde vâkī‘ olup sicil olundu. Tahrîren fî evâsıtı Saferi’l-muzaffer li sene isnâ ve erba‘în ve tis‘a mi’e.

Şuhûdü’l-hâl: Kurt b. Zağnoz, Marzo b. Nikola, Sarı Papaz b. Dimitri, Gürçe b. ( ) ve gayruhüm.

(ÜSKÜDAR09 - cilt: 4, sayfa: 280 - Hüküm no: 683 - Orijinal metin no: [80a-3])﻿

﻿

﻿

684. Hüküm

Cemal’in Mehmed’i öldürenlerle birlikte olduğu

Sebeb-i tahrîr-i sicil budur ki Yahya b. Hasan Bey mahfili şer‘a gelip bilesine Cemâl nâm kimesneyi ihzâr edip üzerine takrîr-i da‘vâ kılıp dedi ki mezbûr Cemâl eniştem Mehmed’i katl eden Ahmed ve Emrullah ve İbrahim nâm kimesneler ile bile katl eyledin dedikde mezbûr Cemâl’den istifsâr olundukda bi’l-mukābele inkâr eyledi gıbbe’l-inkâr beyyine taleb olunup udûl-i müslimînden Mustafa b. Seydî Fakī ve İbrahim b. Mustafa edâ-i şehâdet edip dediler ki biz şâhidleriz ve şehâdet dahi ederiz ki mezkûr Cemâl merhûm Mehmed’i katl eden mezbûrlar ile bile idi deyû şehâdet eylediler şehâdetleri ba‘de’t-tezkiyye ve’t-tahlîf-i âdî hayyiz-i kabûlde vâkī‘ olup sebt-i sicil olundu. Tahrîren fî 17 Saferi’l-muzaffer li sene 942.

Şuhûdü’l-hâl: Ali b. Musa, Ebri b. Yusuf, Mustafa b. Yusuf, İmâm b. Mehmed ve gayruhüm.

(ÜSKÜDAR09 - cilt: 4, sayfa: 281 - Hüküm no: 684 - Orijinal metin no: [80a-4])﻿

﻿

﻿

685. Hüküm

Mehmed b. Abdullah’ın Abdi b. Hasan’a borçlu olduğu

Vech-i kaziyye budur ki Nefs-i Üsküdar’dan Mehmed b. Abdullah Abdi b. Hasan ile şer‘ mahfiline hâzırân olup mezkûr Mehmed bi’l-mukābele ikrâr ve i‘tirâf kılıp dedi ki lâzımü’l-edâ ve vâcibü’l-kazâ mezbûr Abdi[’ye] dört yüz elli akçe deynim vardır deyicek meblağ-ı mezbûrun ahzı için muhzır Mustafa havâle ta‘yîn olunup sicil olundu. Tahrîren fî evâhiri Saferi’l-muzaffer li sene isnâ ve erba‘în ve tis‘a mi’e.

Şuhûdü’l-hâl: Hacı Süleyman b. Abdi ve Ali b. Musa ve Mevlânâ Ramazan b. Ahmed ve kâtibü’l-hurûf.

(ÜSKÜDAR09 - cilt: 4, sayfa: 281 - Hüküm no: 685 - Orijinal metin no: [80b-1])﻿

﻿

﻿

686. Hüküm

İki kaçak kölenin tekrar kaçtığı

Sebeb-i tahrîr-i sicil budur ki Ali b. Abdullah nâm yeniçeri oğlanı şer‘ meclisine uzun boylu açık kaşlı ala gözlü, sarışın, başında külâh ve eğninde ak ağrız ve köhne bir kaftan ve dizge kuşak ve ayağına havalak ve siyah papuç giyer ve bir dahi kısa boylu, açık kaşlı, ala gözlü, sarışın, kösecü’l-lihye, başına ak külâh ve eğnine ak kebe ve ayağında aba çakşır ve siyah papuç giyer gulâmları İstavros nâm karyede tutup meclisi şer‘a getirip karye-i mezbûrun câbisi olan Mustafa b. Sinan’a teslîm olunup mezbûrân âbıkların nafakası ve hıfzı için yevmî ikişer akçe takdîr olunup sicil olundu. Tahrîren fî 24 Saferi’l-muzaffer li sene isnâ ve erba‘în ve tis‘a mi’e.

Şuhûdü’l-hâl: Şükrullah Halîfe Kâtib ve Bekir b. İbrahim ve Mustafa b. Mehmed ve gayruhüm. Mezkûr-ı [mev]sûf abdler mezbûr câbi olan Mustafa b. Sinan’ın zincirin ve bilekçeğin ve tomruğun ve damı delip gaybet ettiği Mehmed b. İskender ve Ali b. Veli edâ-i şehâdet edip dediler ki biz şâhidleriz şehâdet dahi ederiz mezbûr abdler zinciri ve bilekçeği ve tomruğu ve damı delip gaybet ettiler dediklerinden sonra şehâdetleri hayyiz-i kabûlde vâkī‘ olup bi’t-taleb tescîl olundu. Tahrîren fî evâhiri Rebi‘ilevvel fî li sene 942.

Şuhûdü’l-hâl: Mahmud b. Sinan ve Mustafa b. Hasan ve Derviş b. Yusuf.

(ÜSKÜDAR09 - cilt: 4, sayfa: 281 - Hüküm no: 686 - Orijinal metin no: [80b-2])﻿

﻿

﻿

687. Hüküm

Megri asıllı kölenin sahibine teslim edildiği

Sebeb-i tahrîr-i sicil budur ki Yusuf nâm kimesne şer‘ meclisine uzun boylu, açık kaşlı, kara gözlü, sarı benizli, başına keçe frenk takyesi ve eğnine köhne aba kaplı kaftan Megriyyü’l-asl gulâm Üsküdar kurbunda tutup getirip kasaba-i mezbûra subaşı olan Mustafa Bey’e teslîm olunup mezbûrun hıfz ve nafakası [için] yevmî ikişer akçe takdîr olunup sicil olundu. Tahrîren fî 7 Saferi’l-muzaffer li sene isnâ ve erba‘în ve tis‘a mi’e.

Şuhûdü’l-hâl: Mustafa b. Mehmed, muhzır Hızır b. Ahmed. Mezbûr-ı mevsûf abd-i âbıkın sâhib[i] kazâ-i mezbûrda Çerkeşli nâm karyeden İsâ b. Eyman’a teslîm olunup sicil olundu.

(ÜSKÜDAR09 - cilt: 4, sayfa: 282 - Hüküm no: 687 - Orijinal metin no: [80b-3])﻿

﻿

﻿

688. Hüküm

İbrahim Ağa Vakfı’ndan Hacı Süleyman b. Abdi’ye ödünç verilmesi

Vech-i tezkire budur ki Hacı Süleyman b. Abdi İbrahim Ağa evkāfına câbi olan İbrahim ile şer‘-i şerîfe hâzırân olup mezkûr Hacı Süleyman bi’l-mukābele ikrâr ve i‘tirâf kılıp dedi ki evkāf-ı mezbûra karz-ı hasenden bin ve kitâb bahâsından yüz akçe lâzımü’l-edâ ve vâcibü’l-kazâ deynim vardır deyû ikrâr eyledikden sonra mezkûr câbi talebiyle sicil olundu. Tahrîren fî evâili Şevvâl li sene isnâ ve erba‘în ve tis‘a mi’e.

Şuhûdü’l-hâl: Mevlânâ Ramazan b. Ahmed ve Ali b. Musa ve kâtibü’l-hurûf.

(ÜSKÜDAR09 - cilt: 4, sayfa: 282 - Hüküm no: 688 - Orijinal metin no: [81a-1])﻿

﻿

﻿

689. Hüküm

İbrahim Ağa Vakfı’ndan Kılavuz b. Aslıhan’a ödünç verildiği

Vech-i kaziyye budur ki İbrahim Ağa evkāfına câbi olan İbrahim, Kılavuz b. Aslıhan ile şer‘ meclisine hâzırân olup mezkûr Kılavuz bi’l-mukābele ikrâr ve i‘tirâf kılıp dedi ki mezkûr İbrahim’e vâcibü’l-edâ karz-ı hasenden beş yüz ve kitâb bahâsından elli akçe deynim vardır deyicek ikrâr sicil olundu. Tahrîren fî evâili Şevvâl li sene isnâ ve erba‘în ve tis‘a mi’e.

Şuhûdü’l-hâl: Şâhidûn-ı mezkûrûn.

(ÜSKÜDAR09 - cilt: 4, sayfa: 283 - Hüküm no: 689 - Orijinal metin no: [81a-2])﻿

﻿

﻿

690. Hüküm

Yepo v. Nikola’nın işçilik ücretinden Hasan b. Hızır’dan alacaklı olduğu

Sebeb-i tahrîr-i sicil budur ki Yepo v. Nikola şer‘ mahfiline hâzır olup bilesine Hasan b. Hızır’ı ihzâr edip üzerine takrîr-i da‘vâ kılıp dedi ki mezkûr Hasan’a bir yıla yanaşıp hizmetim edâ edip zimmetinde üç yüz altmış akçe hakkım vardır hâliyâ taleb ederim deyicek mezkûr Hasan’dan istifsâr olundukda bi’l-mukābele ikrâr eyledikden sonra muhzır Bâli meblağ-ı mezbûrun ahzına havâle ta‘yîn olunup sicil olundu. Tahrîren fî evâhiri Saferi’l-muzaffer li sene isnâ ve erba‘în ve tis‘a mi’e.

Şuhûdü’l-hâl: Mevlânâ Ramazan b. Ahmed, muhzır Kılavuz, muhzır Mustafa b. Mehmed ve gayruhüm.

(ÜSKÜDAR09 - cilt: 4, sayfa: 283 - Hüküm no: 690 - Orijinal metin no: [81a-3])﻿

﻿

﻿

691. Hüküm

Yusuf b. Abdullah’ın Hüseyin b. Abdullah’tan at bedelinden alacaklı olduğu

Sebeb-i tahrîr-i sicil budur ki Yusuf b. Abdullah şer‘ mahfiline hâzır olup bilesine Hüseyin b. Abdullah ihzâr edip üzerine takrîr-i da‘vâ kılıp dedi ki at bahâsından yüz elli akçem vardır hâliyâ taleb ederim deyicek mezkûr Hüseyin’den istifsâr olundukda bi’l-mukābele ikrâr eyledikden sonra meblağ-ı mezbûrun ahzına muhzır Kılavuz havâle ta‘yîn olunup sicil olundu. Tahrîren fî evâhiri Saferi’l-muzaffer li sene isnâ ve erba‘în ve tis‘a mi’e.

Şuhûdü’l-hâl: Mâ sebak.

(ÜSKÜDAR09 - cilt: 4, sayfa: 283 - Hüküm no: 691 - Orijinal metin no: [81a-4])﻿

﻿

﻿

692. Hüküm

Hızır ile Kasım ve Yusuf b. Abdullah’ın sulh oldukları

Sebeb-i tahrîr-i sicil budur ki Yoros kazâsından Eşcal nâm karyeden Hızır nâm kimesne Kāsım b. Abdullah ve Yusuf b. Abdullah ile olan da‘vâmdan ferâgat eyledim deyicek ikrâr mezbûrân talebleriyle sicil olundu. Tahrîren fî evâhiri Saferi’l-muzaffer li sene isnâ ve erba‘în ve tis‘a mi’e.

Şuhûdü’l-hâl: Mustafa b. Mehmed ve Mevlânâ Ramazan b. Ahmed ve gayruhüm.

(ÜSKÜDAR09 - cilt: 4, sayfa: 284 - Hüküm no: 692 - Orijinal metin no: [81b-1])﻿

﻿

﻿

693. Hüküm

Bâli b. Aslıhan’ın Yani b. Demirci’den alacaklı olduğu

Sebeb-i tahrîr-i sicil budur ki Bâli b. Aslıhan şer‘-i şerîfe hâzırân olup bilesine karye-i İstavros’dan Yani b. Demirci ihzâr edip üzerine takrîr-i da‘vâ kılıp dedi ki mezkûr Yani’ye karz-ı hasen yüz elli akçe verdim hâliyâ taleb ederim deyicek mezkûr Yani’den istifsâr olundukda bi’l-mukābele inkâr eyledi gıbbe’l-inkâr müdde‘î-i mezbûrun da‘vâsına muvâfık beyyine taleb olundu udûl-i müslimînden Hızır b. Ahmed ve Emir İbrahim b. Yusuf şehâdet edip biz şâhidleriz şehâdet dahi ederiz ki mezkûr Bâli’nin müşârün-ileyh Yani zimmetinde karz-ı hasenden yüz elli akçesi vardır deyû şehâdet eylediklerinden sonra şehâdetleri ba‘de’t-tezkiyyeti’ş-şer‘î ve’t-tahlîf-i âdî hayyiz-i kabûlde vâkī‘ olup sicil olundu. Meblağ-ı mezbûrun ahzına muhzır Mustafa havâle ta‘yîn olunup sicil olundu. Tahrîren fî evâhiri Saferi’l-muzaffer li sene 942.

Şuhûdü’l-hâl: Mevlânâ Ramazan b. Ahmed ve Hacı Süleyman b. Abdi ve Kâtib.

(ÜSKÜDAR09 - cilt: 4, sayfa: 284 - Hüküm no: 693 - Orijinal metin no: [81b-2])﻿

﻿

﻿

694. Hüküm

Kosta v. Yorgi’nin subaşı Mustafa b. Abdullah’a ödünçten borçlu olduğu

Sebeb-i tahrîr-i sicil budur ki Heybeli Adası’ndan Kosta v. Yorgi şer‘ meclisine Üsküdar subaşısı Mustafa b. Abdullah ihzâr edip mezkûr Kosta bi’l-mukābele ikrâr ve i‘tirâf kılıp dedi ki mezkûr Mustafa Bey’e karz-ı hasenden bi tarîki’l-mudârebe üç bin beş yüz akçe deynim vardır deyicek mezkûr Kosta’nın ikrârı müşârün-ileyh Mustafa Bey talebiyle sicil olundu. Tahrîren fî evâhiri Saferi’l-muzaffer li sene 942

Şuhûdü’l-hâl: Hacı Süleyman b. Abdi ve Ali b. ( ) ve Mevlânâ Ramazan ve gayruhüm.

(ÜSKÜDAR09 - cilt: 4, sayfa: 284 - Hüküm no: 694 - Orijinal metin no: [81b-3])﻿

﻿

﻿

695. Hüküm

Hızır b. Ayas’ın Manol b. Yorgi’den un bedelinden alacaklı olduğu

Sebeb-i tahrîr-i sicil budur ki Hızır b. Ayas şer‘-i şerîf-i Nebevî -a.s.- mahfiline karye-i Kuzguncuk’tan Manol b. Yorgi ihzâr edip dedi ki işbu Manol zimmetinde un bahâsından üç yüz elli dokuz akçem vardır dedikde mezbûr Manol ikrâr edip bi’l-muvâcehe ikrârları tescîl olundu. Tahrîren fî evâhiri Safer fî sene 942.

Şuhûdü’l-hâl: Ahmed b. Hasan ve Şahkulu b. Mustafa ve Hızır b. Ahmed.

(ÜSKÜDAR09 - cilt: 4, sayfa: 285 - Hüküm no: 695 - Orijinal metin no: [82a-1])﻿

﻿

﻿

696. Hüküm

Yusuf b. Hızır’ın Mehmed b. Süleyman’dan köle bedelinden alacaklı olduğu

Sebeb-i tahrîr-i sicil budur ki Yusuf b. Hızır şer‘-i şerîf-i Nebevî -a.s.- mahfiline Mehmed b. Süleyman ihzâr edip dedi ki işbu Mehmed zimmetinde Eflâk oğlanı bahâsından bin dokuz yüz elli akçem vardır dedikde mezbûr Mehmed tasdîk edip Ayas’dan alına[n] bin yedi yüz akçe[yi] kabûl etti mezbûr Yusuf dedikde mezbûr Yusuf inkâr edip gıbbe mezbûr Mehmed’den beyyine taleb olundukda beyyineden âciz olup Yusuf kabûl etmediğine yemîn billâh edip mezbûr Mehmed’den Yusuf’a bin dokuz yüz elli akçeyi mezbûr Mehmed’den hükm olunup defter olundu. Tahrîren fî evâhiri Safer li sene 942.

Şuhûdü’l-hâl: Hacı Süleyman b. Abdi ve Ömer b. Mehmed ve Ebri b. Yusuf.

(ÜSKÜDAR09 - cilt: 4, sayfa: 285 - Hüküm no: 696 - Orijinal metin no: [82a-2])﻿

﻿

﻿

697. Hüküm

Emir b. Çepni’nin Kara Lütfi’den alacaklı olduğu parayı vekili Mürüvvet’ten istemesi

Sebeb-i tahrîr-i sicil budur ki Emir b. Çepni mahfili şer‘a hâzır olup bilesine karye-i Domuzlu’dan Mürüvvet [b.] İsâ Hacı ihzâr edip üzerine takrîr-i da‘vâ kılıp dedi ki bundan sâbık karye-i mezkûrdan Kara Lütfi nâm kimesneye karz-ı hasen bin akçe vermiştim hâliyâ mezkûr fevt olup zimmetinde kaldı. Öyle olsa mezkûr Mürüvvet[’i] vekîl edip gönderdim hâliyâ varıp mezkûr Kara Lütfi’nin iki siyah camus öküzünü oğlundan alıp hâliyâ Hasan nâm kimesneye bey‘ eylemiş akçem taleb ederim deyicek mezkûr Mürüvvet’ten istifsâr olundukda bi’l-mukābele ikrâr edip dedi ki mezkûr Çepni gerçektir vardım oğlundan aldım Hasan nâm kimesneye bey‘ eyledim deyicek ikrâr sicil olundu. Tahrîren [fî] Safer li sene 942.

Şuhûdü’l-hâl: İvaz b. Şâzî ve Selim Paşa b. Hasan ve Mevlânâ Ramazan b. Ahmed ve kâtibü’l-hurûf.

(ÜSKÜDAR09 - cilt: 4, sayfa: 285 - Hüküm no: 697 - Orijinal metin no: [82a-3])﻿

﻿

﻿

698. Hüküm

Mürüvvet Reis’in Emir b. Çepni’ye borçlu olduğu

Sebeb-i tahrîr-i sicil budur ki Bundan akdem Mürüvvet Reis nâm Reis’in Emir b. Çepni’ye bin akçe deyni olup hâliyâ Kara Hüseyin b. Mestân ve Şaban b. Hasan mezkûr Mürüvvet’in on beş güne nefsine kefîl olup on beş gün tamâm olup gelmez ise mal verelim deyû kefîl bi’l-mâl olup sicil olundu. Tahrîren fî 2 Rebi‘ilevvel li sene isnâ ve erba‘în ve tis‘a mi’e.

Şuhûdü’l-hâl: Başçı b. Abdullah, Hamza b. Şaban ve Yusuf b. Hızır ve Yusuf b. Hamza ve gayruhüm.

(ÜSKÜDAR09 - cilt: 4, sayfa: 286 - Hüküm no: 698 - Orijinal metin no: [82b-1])﻿

﻿

﻿

699. Hüküm

Rus asıllı kaçak kölenin sahibine teslim edildiği

Sebeb-i tahrîr-i sicil budur ki Memi b. Ali nâm kimesne bir orta boylu, açık gök gözlü, sarışın, kösecü’l-lihye, Rusiyyü’l-asl, eğninde ak naçara, içinde köhne kır aba yelek ak gömlek ve ak don giyer başında ak keçe külâh giyer gulâm deryâ kenarında İmâret kurbunda tutup getirip meclisi şer‘de subaşı âdemi Pervâne b. Abdullah’a teslîm olup mezkûr abd-i âbıkın hıfz ve nafakası [için] yevmî ikişer akçe takd[îr] olunup sicil olundu. Tahrîren fî 2 Rebi‘ilevvel li sene isnâ ve erba‘în ve tis‘a mi’e.

Şuhûdü’l-hâl: Eğri Hasan b. Ali, Serrâc Murad b. Abdullah ve Hızır b. Ahmed ve gayruhüm. Mezkûr mevsûf abd-i âbık Bilecik kazâsından Kaldırık nâm karyeden Mehmed b. el-Hacı İbrahim’in idiği Mehmed b. Mustafa ve Alagöz b. Abdullah şehâdetleri ile sâbit olup sicil olundu.

(ÜSKÜDAR09 - cilt: 4, sayfa: 286 - Hüküm no: 699 - Orijinal metin no: [82b-2])﻿

﻿

﻿

700. Hüküm

Manol b. Yorgi’nin evini borcu için Hızır b. Ayas’a sattığı (bey‘-i vefâ)

Sebeb-i tahrîr-i sicil budur ki Kuzguncuk’tan Manol b. Yo[r]gi’nin Hızır b. Ayas’a hükm olan üç yüz elli dokuz akçe için mezkûrun hâtun[u] İrine meblağ-ı mezbûrun edâsına kefîl bi’l-mâl oldukdan sonra karye-i mezbûrda bir mülk evini bey‘ bi’l-vefâyla Hızır’a üç yüz akçe[ye] bey‘ edip verdim on güne değin meblağ-ı mezbûru getirirsem evim benim ola getirmez isem mezkû[r] Hızır’ın ola deyicek kaziyye mâ hüve’l-vâkī‘ tescîl olundu. Tahrîren fî gurreti Rebi‘ilevvel sene 942.

Şuhûdü’l-hâl: Müezzin Hasan b. Süleyman, Hacı Turasan b. ( ) ve Mustafa b. Bahâdır ve gayruhüm.

(ÜSKÜDAR09 - cilt: 4, sayfa: 286 - Hüküm no: 700 - Orijinal metin no: [82b-3])﻿

﻿

﻿

701. Hüküm

Yani b. Nikola’nın Dimitri b. Kalod’dan işçilik ücretinden alacaklı olduğu

Sebeb-i tahrîr-i sicil budur ki Yani b. Nikola karye-i Çengel’den Dimitri b. Kalod ile şer‘-i şerîfe hâzırân olup üzerine takrîr-i da‘vâ kılıp dedi ki her üç aya mezkûr Dimitri’ye yanaşıp her ayda ellişer akçe hizmet etmeğe iki ay on gün hizmet ettim zimmetinde yüz on yedi akçem vardır hâliyâ taleb ederim deyicek Dimitri’den istifsâr olundukda bi’l-mukābele ikrâr eyledikden sonra meblağ-ı mezbûrun ahzına muhzır Kılavuz havâle ta‘yîn olunup sicil olundu. Tahrîren fî gurreti Rebi‘ilevvel li sene isnâ ve erba‘în ve tis‘a mi’e.

Şuhûdü’l-hâl: Ali b. Musa, Mevlânâ Ramazan ve kâtibü’l-hurûf.

(ÜSKÜDAR09 - cilt: 4, sayfa: 287 - Hüküm no: 701 - Orijinal metin no: [83a-1])﻿

﻿

﻿

702. Hüküm

Yakob b. Nerses’in Hızır b. Ahmed’e hakaret ettiği

Sebeb-i tahrîr-i sicil budur ki Hızır b. Ahmed şer‘-i şerîfe hâzır olup bilesine Yakob b. Nerses nâm zimmî ihzâr edip üzerine takrîr-i da‘vâ kılıp dedi ki mezkûr Yakob bana sen iki akçe ile yalan şehâdet edersin dedi deyicek mezkûr Yakob’dan istifsâr olundukda bi’l-mukābele inkâr eyledi gıbbe’l-inkâr müdde‘î-i mezbûrun da‘vâsına muvâfık beyyine taleb olundu udûl-i müslimînden Ali b. Musa, Hasan [b.] Yusuf şehâdet edip dediler ki biz şâhidleriz şehâdet dahi ederiz mezkûr Yakob nâm zimmî mezkûr Hızır’a sen iki akçe ile yalan yere şehâdet edersin dedi deyicek şehâdetleri ba‘de’t-tezkiyye hayyiz-i kabûlde vâkī‘ olup sicil olundu. Tahrîren fî gurreti Rebi‘ilevvel li sene isnâ ve erba‘în ve tis‘a mi’e.

Şuhûdü’l-hâl: Mevlânâ Ramazan b. Ahmed ve kâtib el-Fakīr Mahmud.

(ÜSKÜDAR09 - cilt: 4, sayfa: 287 - Hüküm no: 702 - Orijinal metin no: [83a-2])﻿

﻿

﻿

703. Hüküm

Memi b. Hüseyin’in Ahmed b. Hasan’ın bağından üzüm çaldığı

Sebeb-i tahrîr-i sicil budur ki Karye-i Bulgurlu’dan Fundacılar Kethüdâsı olan Ahmed b. Hasan şer‘-i şerîfe hâzır olup bilesine Memi b. Hüseyin ihzâr edip üzerine takrîr-i da‘vâ kılıp dedi ki mezkûr gece ile bağımdan üzüm değşürürken tuttum deyicek mezkûr Memi’den istifsâr olundukda bi’l-mukābele inkâr eyledi gıbb-i inkâr müdde‘î-i mezbûrun da‘vâsına muvâfık beyyine taleb olundu udûl-i müslimînden Hasan Baba ve Erli Pîr Ali b. Timur şehâdetleri ile sâbit olup sicil olundu. Tahrîren fî gurreti Rebi‘ilevvel li sene isnâ ve erba‘în ve [tis‘a mi’e].

Şuhûdü’l-hâl: Durahan b. Hasan, Hamza b. Veli, Hacı Süleyman b. Abdi ve Hızır b. Ahmed ve gayruhüm.

(ÜSKÜDAR09 - cilt: 4, sayfa: 288 - Hüküm no: 703 - Orijinal metin no: [83a-3])﻿

﻿

﻿

704. Hüküm

Şahsın mahkemeye gelmesine kefil olma

Sebeb-i tahrîr-i sicil budur ki Kara Hamîd b. Ahmed şer‘-i şerîf-i Nebevî’ye Gülendâm bt. Abdullah ihzâr edip dedi ki işbu Gülendâm’ın nefsine kefîl oldum dedikde mezbûre Gülendâm ikrâr edip İslâmbol’a irsâl olundu. Tahrîren fî evâili Rebi‘ilevvel fî sene 942.

Şuhûdü’l-hâl: Mustafa Bey b. Abdullah ve Yusuf b. İsmail ve Bâli b. Aslıhan ve Mustafa b. Mehmed.

(ÜSKÜDAR09 - cilt: 4, sayfa: 288 - Hüküm no: 704 - Orijinal metin no: [83b-1])﻿

﻿

﻿

705. Hüküm

Emir b. Mustafa’nın Hasan b. Sarıca’dan alacaklı olduğu

Sebeb-i tahrîr-i sicil budur ki Emir b. Mustafa şer‘-i şerîf-i Nebevî’ye Hasan b. Sarıca’yı ihzâr edip dedi ki işbu Hasan’da karz-ı hasenden bin akçem vardır dedikde mezbûr ikrâr edip bi’t-taleb tescîl olundu. Tahrîren fî evâili Rebi‘ilevvel [sene] 942.

Şuhûdü’l-hâl: Mustafa b. Mehmed.

(ÜSKÜDAR09 - cilt: 4, sayfa: 288 - Hüküm no: 705 - Orijinal metin no: [83b-2])﻿

﻿

﻿

706. Hüküm

Emir b. Mustafa’nın Hasan b. Sarıca’dan alacağını tahsil ettiği

Sebeb-i tahrîr-i sicil budur ki Emir b. Mustafa şer‘-i şerîf-i Nebevî’de ikrâr edip dedi ki işbu Hasan b. Sarıca’dan sâbıkan hükm olup ve muhzıra havâle ettiğim bin akçeyi aldım zimmette bin akçem kaldı dedikde mezbûr Hasan’ın talebiyle tescîl olundu. Tahrîren fî evâili Rebi‘ilevvel fî sene 942.

Şuhûdü’l-hâl: Mustafa b. Mehmed ve Odel b. Bahşî ve Mustafa b. Turhan.

(ÜSKÜDAR09 - cilt: 4, sayfa: 288 - Hüküm no: 706 - Orijinal metin no: [83b-3])﻿

﻿

﻿

707. Hüküm

Emir b. Çepni’nin Hüseyin b. Abdullah ile at bedelinden herhangi bir alacak vereceklerinin olmadığı

Sebeb-i tahrîr-i sicil budur ki Çepni[’yi] mahfili şer‘a Hüseyin b. Abdullah ihzâr edip üzerine takrîr-i da‘vâ kılıp dedi ki mezkûr Çepni[’ye] üç yüz akçeye bir at sattım akçem taleb ederim deyicek mezkûr Çepni’den istifsâr olundukda bi’l-mukābele cevâb verip dedi ki mezkûrdan at aldım amma verdim haklaştım bir akçe borcum yoktur mezkûr Hüseyin[’in] aldım haklaştım mezkûr Çepni’de at bahâsından bir akçe alımım kalmadı dediğine şâhidlerim vardır deyicek udûl-i müslimînden Şaban b. Turud Seyyid İbrahim b. Yusuf şehâdetleri ile sâbit olup sicil olundu. Tahrîren fî evâili Muharremi’l-harâm li sene isnâ ve erba‘în ve tis‘a mi’e.

Şuhûdü’l-hâl: Ali b. Musa, Hızır b. Ahmed, Mevlânâ Ramazan b. Ahmed ve kâtibü’l-hurûf.

(ÜSKÜDAR09 - cilt: 4, sayfa: 289 - Hüküm no: 707 - Orijinal metin no: [83b-4])﻿

﻿

﻿

708. Hüküm

Hüseyin b. Abdullah ile Emir b. Çepni’nin borç davasından sulh oldukları

Vech-i kaziyye budur ki Hüseyin b. Abdullah şer‘-i şerîfe hâzırân olup bilesine Emir b. Çepni ihzâr edip mezkûr Hüseyin bi’l-mukābele ikrâr ve i‘tirâf kılıp dedi ki bundan akdem Çepni zimmetinde beş yüz akçe sâbit eylemiştim yüz elli akçeye sulh ettim meblağ-ı mezbûr yüz elli akçeyi aldım kabûl ettim deyicek ikrâr sicil olundu. Tahrîren fî evâili Muharremi’l-harâm li sene isnâ ve erba‘în ve tis‘a mi’e.

Şuhûdü’l-hâl: Mâ sebak.

(ÜSKÜDAR09 - cilt: 4, sayfa: 289 - Hüküm no: 708 - Orijinal metin no: [84a-1])﻿

﻿

﻿

709. Hüküm

Cafer b. Yunus’un Mehmed Paşa İmareti’ne hamam mukataası borcu olmadığı

Sebeb-i tahrîr-i sicil budur ki Mehmed Paşa İmâreti’ne mütevellî olan Şahkulu b. Abd[i] şer‘-i şerîfe hâzır olup bilesine nefs-i İslâmbol’dan Cafer [b.] Yunus ile imâret-i mezbûrun vekîl-i harcı Mustafa b. Musa şer‘-i şerîf-i Nebevî meclisine hâzır o[lu]p mezkûr mütevellî müşârün-ileyh Cafer üzerine takrîr-i da‘vâ kılıp dedi ki bundan akdem mezbûr Cafer’e yirmi bin akçeye bir hamam mukāta‘aya verilmişti yedi [yüz] akçesi mezbûrun zimmetindedir bâkīsin aldık hâliyâ yedi yüz taleb ederiz deyicek mezkûr Cafer’den istifsâr olundukda bi’l-mukābele cevâb verip dedi ki meblağ-ı mezbûru bî-kusûr teslîm eyledim andan sonra mezbûr vekîl-i harc ağırlık deyû altı yüz akçem aldı deyicek mezbûr vekîl-i harc olan Mustafa’dan istifsâr olundukda bi’l-mukābele cevâb verip aldım amma yirmi bin içinden aldım deyicek mezkûr Cafer’in da‘vâsına muvâfık beyyine taleb olundu beyyine[den] âciz olıcak mezkûr Mustafa’ya yemîn müteveccih olup mezkûr Cafer’den ağırlık deyû almadığına yemînden nükûl edicek hükm olunup sicil olundu.

Şuhûdü’l-hâl: Mustafa b. Abdullah, Hacı Süleyman b. Abdullah, muhzır Hızır b. Ahmed, Ali Çelebi b. Emir ve gayruhüm.

(ÜSKÜDAR09 - cilt: 4, sayfa: 289 - Hüküm no: 709 - Orijinal metin no: [84a-2])﻿

﻿

﻿

710. Hüküm

Mehmed Paşa İmareti’nin hamamını mukataaya tutan Cafer b. Yunus’un vakfa borcunun kalmadığı

Sebeb-i tahrîr-i sicil budur ki Mehmed Paşa evkāfına mütevellî olan Şahkulu b. Abdi ve evkāf-ı mezbûreye câbi olan Mahmud ve vekîl-i harc olan Mustafa şer‘-i şerîf meclisine hâzırûn olup bilelerince merhûmun İslâmbol’da vakıf hamamın mukāta‘aya alan Cafer b. Yunus ve mezbûra kefîl bi’l-mâl olan Ahmed b. Mustafa ihzâr edip mezkûrûn mütevellî ve câbi ve vekîl-i harc bi’t-tav‘ ve’r-rızâ bilâ-icbâr ve lâ-ikrâh ikrâr ve i‘tirâf kılıp dediler ki bundan akdem mahrûse-i İslâmbol’da Mehmed Paşa hamamı demekle ma‘rûf hamamı ihdâ senesinde mezkûr Cafer’e yirmi bir bin akçe mukāta‘aya vermiştik yirmi bin üç yüz akçesin aldık yedi yüz akçe zimmetinde bâkīdir hâliyâ taleb ederiz deyicek mezkûr Cafer’den istifsâr olundukda bi’l-mukābele cevâb verip dedi ki vakıf[tan] yirmi bir bin akçe mukāta‘aya hamam aldım yirmi bin üç yüz akçesin verdim andan sonra mütevellîye ağırlık deyû vekîl-i harc olan Mustafa nâm kimesne beş yüz akçem dahi aldı ba‘dehu câbi ağırlığı deyû seksen akçem yine aldı deyicek mezbûr vekîl-i harc olan Mustafa’dan istifsâr olundukda bi’l-mukābele cevâb verip dedi ki mezbûr Cafer’den akçe aldım amma yirmi binden aldım ağırlık deyû almadım deyicek müdde‘î-i mezbûr Cafer’in da‘vâsına muvâfık beyyine taleb olundu beyyineden âciz olıcak müdde‘î-i mezbûr Mustafa ağırlık deyû beş yüz seksen akçe almadığına bi hasebi’ş-şer‘ yemîn müteveccih olup yemînden nükûl ettikden sonra beş yüz seksen akçe dahi mezbûrun deynin geçip kaziyye mâ hüve’l-vâkī‘ mezbûrûn talebleriyle sicil olundu. Tahrîren fî evâili Rebi‘ilevvel sene isnâ ve erba‘în ve tis‘a mi’e.

Şuhûdü’l-hâl: Mustafa b. Abdullah, el-Hâc Süleyman b. Abdi, Hızır b. Ahmed, Ali Çelebi b. Emir, Mustafa Bey b. Abdullah ve gayruhüm.

(ÜSKÜDAR09 - cilt: 4, sayfa: 290 - Hüküm no: 710 - Orijinal metin no: [84b-1])﻿

﻿

﻿

711. Hüküm

Emir b. Çepni’nin Kosta’dan alacaklı olduğu parayı kefil Nikola b. Yani’den istemesi

Vech-i kaziyye budur ki Emir b. Çepni mahfili şer‘a Sürgünler Kethüdâsı Nikola b. Yani ihzâr edip üzerine takrîr-i da‘vâ kılıp Kosta nâm zimmîde bundan akdem dokuz yüz akçe karz vermiştim mezkûr Nikola malıma kefîl olmuştu hâliyâ taleb ederim deyicek mezkûr Nikola’dan istifsâr olundukda bi’l-mukābele cevâb verip dedi ki meblağ-ı mezbûr yedi yüz akçedir yedi yüze kefîl olmuştum deyû ikrârı sicil olundu. Tahrîren fî evâili Rebi‘ilevvel li sene isnâ ve erba‘în ve tis‘a mi’e. Ba‘dehu dokuz yüz idiğin mezkûr Nikola’nın ikrâr[ı] sicil olundu.

Şuhûdü’l-hâl: Hüseyin b. Hacı Yusuf, Kılavuz b. Aslıhan, Koca Kethüdâ ve Mustafa b. Mehmed.

(ÜSKÜDAR09 - cilt: 4, sayfa: 291 - Hüküm no: 711 - Orijinal metin no: [85a-1])﻿

﻿

﻿

712. Hüküm

Nikola b. Yani’nin Emir b. Çepni’ye borçlu olduğu

Sebeb-i tahrîr-i sicil budur ki Bundan akdem Emir b. Çepni şer‘-i şerîfe hâzır olup bilesine Nikola [b.] Yani’yi ihzâr edip üzerine takrîr-i da‘vâ kılıp dedi ki bundan akdem mezkûr hasta olup görmeğe vardıkda mezkûr Emir b. Çepni’ye beş yüz akçe deynim vardır sendedir deyicek mezkûrdan istifsâr olundukda bi’l-mukābele inkâr eyledi gıbbe’l-inkâr müdde‘î-i mezbûrun da‘vâsına muvâfık beyyine taleb olundu zimmîlerden Dimo b. Kosta İstati b. Mihal şehâdet-i şer‘î kılıp dediler ki mezkûr Emir b. Çepni’ye beş yüz akçe vâcibü’l-edâ deynim vardır deyû ikrâr eyledi deyû şehâdet eylediklerinden sonra şehâdetleri ba‘de’t-tezkiyye hayyiz-i kabûlde vâkī‘ oldukdan sonra meblağ-ı mezbûru mezkûr Emir b. Çepni’ye hükm edip sicil olundu. Tahrîren fî evâili Rebi‘ilevvel li sene isnâ ve erba‘în ve tis‘a mi’e.

Şuhûdü’l-hâl: Hüseyin b. Hacı Yusuf, Kılavuz b. Aslıhan, Koca Kethüdâ ve Mustafa b. Mehmed.

(ÜSKÜDAR09 - cilt: 4, sayfa: 291 - Hüküm no: 712 - Orijinal metin no: [85a-2])﻿

﻿

﻿

713. Hüküm

Sığırtmaç Ahmed b. Abdullah’ın sığırların bostanına girdiği Cafer b. Abdullah’ın zararını tazmin etmesi

Vech-i kaziyye budur ki Cafer b. Abdullah Ahmed b. Abdullah ile şer‘-i şerîfe hâzırân olup mezbûr Ahmed bi’t-tav‘ ve’r-rızâ ikrâr ve i‘tirâf kılıp dedi ki bundan akdem Nerdübanlı nâm karyenin sığırın güderken mezkûr Cafer’in bostanın sığıra yedirdim müslümanlar iletip zarar görüldükde iki yüz akçeye tutulup ben de dahi meblağ-ı mezbûr iki yüz akçeyi mezbûr Cafer’e vermeye mültezim oldum deyicek ikrâr hükm olunup sicil olundu. Tahrîren fî evâili Rebi‘ilevvel li sene isnâ ve erba‘în ve tis‘a mi’e.

Şuhûdü’l-hâl: Ali b. Eşref, İskender b. Karagöz Bey, Ahmed ve gayruhüm. Meblağ-ı mezbûrun ahzına muhzır Hızır havâle ta‘yîn olunup sicil olundu.

(ÜSKÜDAR09 - cilt: 4, sayfa: 292 - Hüküm no: 713 - Orijinal metin no: [85a-3])﻿

﻿

﻿

714. Hüküm

Karaca b. Abdullah’ın evini vakfetmesi

Sebeb-i tahrîr-i sicil budur ki Mahmud b. İshak el-vekîl an kıbeli Karaca b. Abdullah es-sâbit vekâletühu bi şehâdeti Ali b. Hasan ve Hacı Durasan b. Karaca mezbûr Mahmud mezbûr Ali b. Karaca’nın vakf ettiği mülk evin mütevellîsi olan Hacı Durasan b. Karaca’yı meclisi şer‘a ihzâr edip takrîr-i da‘vâ kılıp dedi ki müvekkilim Karaca sâbıkan Selman Ağa mahallesinde olan mülk evini tevâbi‘ ve levâhık helâsı ile ma‘lûmetü’l-hudûddur ınde ahâlîhâ avratı Server bt. Abdullah ve câriyesi Hurşîd bt. Abdullah ve evlâdlarına ve anlardan sonra Geredeli Mescidi’ne her kim imâm olursa vakf ettim mezbûr imâm isterse sâkin olsun ve isterse kirâya verip kirâsın alsın deyip ve hem Mütevellî Hacı Durasan’a teslîm ettim idi hâliyâ fark galebe edip rücû‘ etmek ister deyû müvekkilim dedikde mezbûr Hacı Durasan da‘vâ edip dedi ki ben vakıf olduğun isterim rücû‘a râzı değilim dedikde mülk evin vakf-ı sahîhtir edille-і eimme kavli üzre vakıf enfa‘dır deyû vakfa hükm olundu hükmen sahîhan şer‘iyyen bi’t-taleb tescîl olundu. Tahrîren fî evâili Rebi‘ilevvel [sene] 942.

Şuhûdü’l-hâl: Ali b. Ahmed ve Yusuf b. Şâzî ve Hasan b. Sarıca ve Durbâli b. Gaybî ve Ali b. Musa.

(ÜSKÜDAR09 - cilt: 4, sayfa: 292 - Hüküm no: 714 - Orijinal metin no: [85b-1])﻿

﻿

﻿

715. Hüküm

Ölen Dündar’ın kızı Tenzile’ye inek hibe ettiği

Sebeb-i tahrîr-i sicil budur ki Tenzile bt. Dündar’ın vekîl[i] olan zevci Ahmed b. Mahmud ba‘de’s-sübûti’l-vekâlet şer‘an bi şehâdet-i Hüseyin b. Abdullah ve Durmuş [b.] Dündar’dan sâdır oldukdan sonra Sâfiye bt. ( ) ile şer‘-i şerîf meclisine hâzırân olup mezkûr Ahmed mezbûre Sâfiye üzerine takrîr-i merâm kılıp dedi ki bundan akdem hâtunum Tenzile’nin babası Dündar bir sakar kara sığır ineği hibe edip fevt oldukda sâir verese mukır ve mu‘terif olup sen dahi mukır olup vermiştin hâliyâ inâd edip vermezsin hayftır deyicek mezkûre Sâfiye’den istifsâr olundukda bi’l-mukābele inkâr eyledi gıbbe’l-[i]nkâr müdde‘î-i mezbûr Ahmed’in da‘vâsına muvâfık beyyine taleb olundu udûl-i müslimînden Hüseyin b. Abdullah ve Durmuş b. Dündar şehâdetü’ş-şer‘iyye kılıp dediler ki biz şâhidleriz şehâdet dahi ederiz ki mezkûr mevsûf ineği merhûm Dündar kızı Tenzile’ye hibe edip fevt oldukdan sonra sen dahi mezbûre Tenzile’nin deyû ikrâr eylemiştin deyû şehâdet eylediklerinden sonra şehâdetleri ba‘de’t-tezkiyye hayyiz-i kabûlde vâkī‘ olup mezbûr mevsûf inek mezbûr Ahmed’in zevcesi Tenzile bt. Dündar’a hükm edip sicil olundu. Tahrîren fî evâili Rebi‘ilevvel li sene isnâ ve erba‘în ve tis‘a mi’e.

Şuhûdü’l-hâl: Ali b. Musa, Hızır b. Ahmed, Mustafa b. Mehmed ve Mevlânâ Ramazan b. Ahmed ve kâtibü’l-hurûf.

(ÜSKÜDAR09 - cilt: 4, sayfa: 292 - Hüküm no: 715 - Orijinal metin no: [85b-2])﻿

﻿

﻿

716. Hüküm

Kosta b. Yorgi’nin Emir b. Çepni’ye borçlu olduğu

Sebeb-i tahrîr-i sicil budur ki Bundan akdem Sürgünler Kethüdâsı Nikola’nın Emir b. Çepni’ye mala kefîl olduğundan bin dört yüz akçe zimmetinde sâbit olmuştu. Hâliyâ yedi yüz akçesini gönderip ve kefîl olduğu Kosta b. Yorgi dahi getirip kend[i] yerine haps olunup meblağ-ı mezbûr yedi yüze dahi mezkûr Nikola kefîl bi’l-mâl olup Todora nâm zimmî dahi Nikola’ya kefîl olup sicil olundu. Tahrîren fî evâili Rebi‘ilevvel li sene 942.

Şuhûdü’l-hâl: Mevlânâ Ramazan, Hamza b. Hızır ve kâtibü’l-hurûf. Mezkûr Nikola’ya beş gün va‘de verilip beş gün tamâm olup gelmezsem Tegayyüb ettikde? beş yüz akçe nezrim olsun deyicek ikrâr sicil olundu.

(ÜSKÜDAR09 - cilt: 4, sayfa: 293 - Hüküm no: 716 - Orijinal metin no: [86a-1])﻿

﻿

﻿

717. Hüküm

Yeniçeri Hüseyin b. Abdullah’ın Memi Çelebi b. Mustafa’yı vekil tayin ettiği

Sebeb-i tahrîr-i sicil budur ki Karye-i Bulgurlu’dan Memi Çelebi b. Mustafa şer‘-i şerîf[e] hâzır olup takrîr-i merâm kılıp dedi ki üveyi babam Yeniçeri Hüseyin b. Abdullah sefere gittiği vakt beni bunda cemî‘ husûsuna vekîl eyledi deyicek takrîrine muvâfık beyyine taleb olundu udûl-i müslimînden Hamza b. Veliyüddin ve müezzin Musa b. Kutbeddin ve Burhan b. Hasan şehâdet-i şer‘iyye kılıp dediler ki biz şâhidleriz şehâdet dahi ederiz ki mezkûr Yeniçeri Hüseyin mezkûr Memi[’yi] cemî‘ husûsuna vekîl-i mutlak eyledi deyû şehâdet eylediklerinden sonra şâhidûn-ı mezbûrûn şehâdetleri ba‘de’t-tezkiyyeti’ş-şer‘î ve’t-tahlîfi’l-âdî hayyiz-i kabûlde vâkī‘ olup sicil olundu. Tahrîren fî evâili Rebi‘ilevvel li sene isnâ ve erba‘în ve tis‘a mi’e.

Şuhûdü’l-hâl: Ali b. Veli, Nasûh b. Hasan, Âşık b. Hasan, Ali b. Musa, Ahmed b. Yunus ve gayruhüm.

(ÜSKÜDAR09 - cilt: 4, sayfa: 293 - Hüküm no: 717 - Orijinal metin no: [86a-2])﻿

﻿

﻿

718. Hüküm

Salacak’ta bir Galata peremesi bulunduğu

Vech-i kaziyye budur ki Üsküdar subaşısı olan Mustafa şer‘-i şerîfe hâzır olup ikrâr ve i‘tirâf kılıp ded[i ki] Salacak nâm mahalde bir Galata peremesi buldum içinde âdemisi yoktur kānûn üzre biz zabt ederiz deyicek mezkûr yedinde mukarrer kılınıp sicil olundu. Tahrîren fî evâili Rebi‘ilevvel [li sene 942].

Şuhûdü’l-hâl: Ali b. Musa ve kâtibü’l-hurûf.

(ÜSKÜDAR09 - cilt: 4, sayfa: 294 - Hüküm no: 718 - Orijinal metin no: [86a-3])﻿

﻿

﻿

719. Hüküm

Hakverdi b. Durahan’ın evini borcuna karşılık altı ay vade ile Eynehan b. Osman’a sattığı (bey‘-i vefâ)

Vech-i kaziyye budur ki Hakverdi [b.] Durahan Eynehan b. Osman ile şer‘-i şerîfe hâzırân olup mezkûr Hakverdi bi’l-mukābele ikrâr ve i‘tirâf kılıp dedi ki Bulgurlu mahallesinde mülkiyyet üzre mutasarrıf olduğum bir evim hayat ile [ma]hdûd ınde’l-ahâlî ma‘lûmdur bundan akdem mezbûre Hakverdi’ye [Eynehan’a] yedi yüz akçe lâzımü’l-edâ deynim vardır zikr olan evimi mezkûr Eynehan’a altı aya bey‘ bi’l-vefâyla bey‘ eyledim altı aya değin meblağ-ı mezbûr yedi yüzü mezkûr Eynehan’a verirsem veririm vermezsem evim anın ola deyicek sonra kaziyye mâ hüve’l-vâkī‘ sicil olundu. Tahrîren fî evâili Rebi‘ilevvel sene 942.

Şuhûdü’l-hâl: El-Hâc Süleyman b. Abdi ve Ali b. Musa ve Mustafa b. Abdullah ve gayruhüm.

(ÜSKÜDAR09 - cilt: 4, sayfa: 294 - Hüküm no: 719 - Orijinal metin no: [86b-1])﻿

﻿

﻿

720. Hüküm

Kutbeddin’in yaptığı dolabın ayıplı olduğu

Sebeb-i tahrîr-i sicil budur ki Müezzin Kutbeddin meclisi şer‘a gelip bilesine Eşref b. Hacı Ali ihzâr edip üzerine takrîr-i da‘vâ kılıp dedi ki mezkûr Eşref’e yirmi dört arşın bir dolabı beş yüz elli akçeye kavl edip yapıp verdim meblağ-ı mezbûrdan zimmetinde yüz seksen akçem kaldı hâliyâ taleb ederim deyicek mezkûr Eşref’ten istifsâr olundukda bi’l-mukābele cevâb verip dedi ki beş yüz elli akçeye dolap aldım amma yirmi beş karıştır deyû verdi yirmi bir karış geldi kabûl eylemezin deyicek mezkûr dahi benden dolabı alıp yirmi bir karış idiğin bildikden sonra hizmetlendi deyicek mezkûr Eşref dahi yirmi bir karış idiğin bildikden sonra hizmetlendiğin ikrâr eyledikden sonra mebî‘-i mezbûrun kusûru mezkûr müezzin Kutbeddin’e hükm olup sicil olundu. Tahrîren fî evâili Rebi‘ilevvel li sene isnâ ve erba‘în ve tis‘a mi’e.

Şuhûdü’l-hâl: Kılavuz b. Aslıhan ve kâtibü’l-hurûf.

(ÜSKÜDAR09 - cilt: 4, sayfa: 295 - Hüküm no: 720 - Orijinal metin no: [86b-2])﻿

﻿

﻿

721. Hüküm

Yani b. Değirmenci’nin Dimitri b. Todora’dan alacaklı olduğu

Vech-i kaziyye budur ki Yani b. Değirmenci şer‘-i şerîfe gelip bilesine Dimitri b. Todora’yı ihzâr edip üzerine takrîr-i da‘vâ [kılıp] zimmetinde yüz elli akçem vardır taleb ederim deyicek mezkûr Dimitri’den istifsâ[r] olundukda bi’l-mukābele cevâb verip dedi ki mezkûr Yani’nin bende yüz elli akçesi vardır amma bunda karz akçem vardır deyicek ikrâr sicil olundu.

Şuhûdü’l-hâl: Hızır b. Ahmed, Kılavuz b. Aslıhan, Ali b. Musa.

(ÜSKÜDAR09 - cilt: 4, sayfa: 295 - Hüküm no: 721 - Orijinal metin no: [86b-3])﻿

﻿

﻿

722. Hüküm

Rus asıllı kaçak kölenin sahibine teslim edildiği

Vech-i kaziyye budur ki Çavuş Hayreddin Bey’in âdemi İskender b. Abdullah meclisi şer‘a bir uzun boylu, sarışın, açık kaşlı, gök gözlü, kösec, sol ayağı topal, eğninde ak kebe zıbın, başında sarı eski külâh, belinde alaca dizge kuşak, ak gömlek, ak don giyer Rusiyyü’l-asl İsmail nâm abd-i âbık bundan akdem bir acemioğlanı tutup getirip teslîm eylemişti hâliyâ deftere kayd eylen deyicek sicil olunup mezbûr-ı mevsûf âbıkın nafakası ve hıfzı için yevmî ikişer akçe takdîr olunup sicil olundu. Tahrîren fî 3 Rebi‘ilevvel sene 942.

Şuhûdü’l-hâl: Mustafa b. Abdullah, Mustafa [b.] Atmaca ve Behrâm b. Abdullah ve kâtibü’l-hurûf. Mezkûr mevsûf abd-i âbık kazâ-i Bilecik’ten Mehmed [b.] Mustafa’nın idiği Mehmed b. el-Hâc İbrahim ve Alagöz b. Abdullah şehâdetleriyle sâbit olup sicil olundu.

(ÜSKÜDAR09 - cilt: 4, sayfa: 295 - Hüküm no: 722 - Orijinal metin no: [87a-1])﻿

﻿

﻿

723. Hüküm

Evhad b. Osman’ın Selman Ağa Vakfı’na ait iki kervansaray ve bir dükkânı kiraladığı

Sebeb-i tahrîr-i sicil budur ki Selman Ağa evkāfına nâzır olan Budak şer‘-i şerîfe gelip bilesine Evhad b. Osman’ı ihzâr edip üzerine takrîr-i merâm kılıp dedi ki mezkûr Selman Ağa’nın çarşıda iki kervansarayını ve bir dükkânı işbu sene isnâ ve erba‘în ve tis‘a mi’e Rebi‘ilevvel gurresinden ilâ-tamâmi’s-sene yedi yüz akçe icâreye verdim deyicek mezkûr Evhad dahi bi’l-mukābele icâre-i mezbûru kabûl edip sicil olundu. Tahrîren fî gurreti Rebi‘ilevvel li sene isnâ ve erba‘în ve tis‘a mi’e.

Şuhûdü’l-hâl: Ali b. Musa, Durmuş b. Dündar, Ahmed b. Mahmud, Eynehan b. Osman ve gayruhüm.

(ÜSKÜDAR09 - cilt: 4, sayfa: 296 - Hüküm no: 723 - Orijinal metin no: [87a-2])﻿

﻿

﻿

724. Hüküm

Kara b. Todora’nın Yani’ye verdiği fundaları istemesi

Sebeb-i tahrîr-i sicil budur ki Kara b. Todora meclisi şer‘a gelip bilesine Yani b. ( ) nâm zimmî[yi] ihzâr edip üzerine takrîr-i da‘vâ kılıp dedi ki bundan akdem mezkûr Yani’ye iki bin sekiz yüz funda verdim hâliyâ taleb ederim deyicek mezkûr Yani’den istifsâr olundukda bi’l-mukābele inkâr eyledi gıbbe’l-inkâr müdde‘î-i mezbûrun da‘vâsına muvâfık beyyine taleb olundukda zimmîlerden Alavud b. Keremidin ve Vasil b. Kabeşiz şehâdetleriyle sâbit oldukdan sonra mezkûr iki bin sekiz yüz funda mezbûr Kara’ya hükm olunup sicil olundu. Tahrîren fî evâili Rebi‘ilevvel li sene 942.

Şuhûdü’l-hâl: Mâ sebak.

(ÜSKÜDAR09 - cilt: 4, sayfa: 296 - Hüküm no: 724 - Orijinal metin no: [87a-3])﻿

﻿

﻿

725. Hüküm

Kılavuz b. Aslıhan’ın Kosta b. Kalod’dan alacağını tahsil ettiği

Sebeb-i tahrîr-i sicil budur ki Kılavuz b. Aslıhan meclisi şer‘a gelip bilesine Kosta b. Kalod nâm zimmî ihzâr edip mezkûr Kılavuz bi’l-mukābele ikrâr ve i‘tirâf kılıp dedi ki mezkûr Kosta’da bundan akdem üç yüz akçe hakkım var idi aldım haklaştım bir akçem kalmadı deyicek ikrârı mezkûr Kosta talebiyle sicil olundu. Tahrîren fî evâili Rebi‘ilevvel sene 942.

Şuhûdü’l-hâl: El-Hacı Lütfi b. Hasan, Mustafa b. Mehmed, Hızır b. Ahmed ve gayruhüm.

(ÜSKÜDAR09 - cilt: 4, sayfa: 296 - Hüküm no: 725 - Orijinal metin no: [87b-1])﻿

﻿

﻿

726. Hüküm

Emir b. Mustafa’nın Hasan b. Sarıca’dan alacağını tahsil ettiği

Sebeb-i tahrîr-i sicil budur ki Emir b. Mustafa şer‘-i şerîf-i Nebevî’de ikrâr ve i‘tirâf edip dedi ki sâbıkan Hasan b. Sarıca’yı muhzıra havâle ettiğim bin akçeyi bi’t-tamâm aldım dedikde ikrâr bi’t-taleb tescîl olundu. Tahrîren fî evâili Rebi‘ilevvel [sene] 942.

Şuhûdü’l-hâl: Süleyman b. Abdi ve Ali b. Ahmed ve Durbâli b. Gaybî ve İbrahim b. Hızır.

(ÜSKÜDAR09 - cilt: 4, sayfa: 297 - Hüküm no: 726 - Orijinal metin no: [87b-2])﻿

﻿

﻿

727. Hüküm

İki Rus asıllı kaçak kölenin sahiplerine teslim edildiği

Sebeb-i tahrîr-i sicil budur ki İstavros câbisi olan Mustafa b. Sinan meclisi şer‘a bir uzun boylu, kumral sakallı, açık kaşlı, koyun gözlü, başında kürk takye, arkasında ak naçara yelek, ak pamuk gömlek, eski don, ayağında ilikli papuç giyer Rusiyyü’l-asl Şîrmerd nâm abd-i âbıkı İstavros’da İstemad nâm zimmî ve Mehmed nâm Yeniçeri oğlanı tutup ve birisi dahi alçak boylu, sarı sakallı, gök gözlü, başında kara külâh giyer arkasında kır eski aba, ayağında kara iç edük ve papuç giyer belinde alaca kuşak kuşanır Rusiyyü’l-asl İlyas nâm âbıkları mahalli mezbûrda tutup getirip câbi-i mezbûra teslîm eyledikden sonra mezkûr câbi dahi mezbûrân abd-i âbıkları meclisi şer‘a getirip nafakalar ve hıfzları için yevmî ikişer akçe takdîr olunup tescîl olundu. [Tahrîren] fî 10 Rebi‘ilevvel sene isnâ ve erba‘în ve tis‘a mi’e.

Şuhûdü’l-hâl: Mevlânâ Ramazan b. Ahmed ve kâtibü’l-hurûf ve gayruhüm. Kazâ-і Akhisar’da karye-і Melikşeh’den bir[i] Ahmed b. Halil’in diğeri Halil b. Mahmud’un imiş kul ikrâr ve Efendi ve Habîb b. İshak şehâdetleri ile sâbit olup teslîm olundu. Tahrîren fî yevmі Perşembe.

Şuhûdü’l-hâl: Mehmed b. Ahmed ve Mustafa b. Mehmed.

(ÜSKÜDAR09 - cilt: 4, sayfa: 297 - Hüküm no: 727 - Orijinal metin no: [87b-3])﻿

﻿

﻿

728. Hüküm

Kosta b. Bostancı’nın yaptığı evin Manol b. Andriye’nin evine havalesi olduğu

Sebeb-i tahrîr-i sicil budur ki İstavros nâm karyeden Manol b. Andriye bundan akdem Kosta b. Bostancı ile meclisi şer‘a gelip üzerine takrîr-i da‘vâ kılıp evim civârında mezkûra bir evim bey‘ eylemiştim hâliyâ bozup tekrâr yaptıkda benim evimin üzerine havâle eyledi deyicek üzerine varılıp görüldükde vâkı‘â havâle olduğu zâhir olmağın mezkûr Kosta’ya havâlesi ref‘ olunmasına hükm olundukda mezkûr Kosta ben mezkûr Manol’den zikr olan evini aldığım vakt bi’l-fi‘l mezkûr Manol’ün sâkin olduğu evin duvarının nısfın bile bâz edip aldım şâhidlerim vardır deyicek üç güne mühlet-i şer‘î verilip üç gün tamâm olup ikāmet-i beyyineden âciz oldukdan sonra mezkûr Kosta’nın binâ eylediği evinin havâlesin ref‘ olunmasın hükm olunup sicil olundu. Tahrîren fî evâili Rebi‘ilevvel sene 942.

Şuhûdü’l-hâl: Mustafa b. Mehmed, Bâli b. Aslıhan ve Hızır b. Ahmed ve Mevlânâ Ramazan b. Ahmed ve gayruhüm.

(ÜSKÜDAR09 - cilt: 4, sayfa: 298 - Hüküm no: 728 - Orijinal metin no: [88a-1])﻿

﻿

﻿

729. Hüküm

Emir b. Çepni’nin Kara Lütfi’den alacağını vekili Mürüvvet’ten istemesi

Sebeb-i tahrîr-i sicil budur ki Emir b. Çepni meclisi şer‘a gelip bilesine Domuzlu nâm karyeden Mürüvvet Reis b. İsâ Hacı ihzâr edip üzerine takrîr-i da‘vâ kılıp dedi ki bundan sâbık karye-i mezkûrdan Kara Lütfi nâm kimesneye karz-ı hasen bin akçe vermiştim mezkûr Kara Lütfi fevt olup meblağ-ı mezbûr zimmetinde kaldı. Öyle olsa mezkûr Mürüvvet Reis[’i] yerime vekîl nasb edip gönderdim varıp mezkûrun oğlu babasının deyni için mezkûr Mürüvvet Reis’e iki siyah camus öküzünü verip mezkûr Mürüvvet Reis dahi Hasan nâm kimesneye öküzleri satmış hâliyâ taleb ederim deyicek mezkûr Mürüvvet’ten istifsâr olundukda bi’l-mukābele cevâb verip dedi ki mezkûr Çepni beni vekîl eyledi ben dahi vardım mezkûr Kara Lütfi’nin oğlu Ali Çelebi mezbûr Çepni’ye olan bin akçe deyni için bana iki camus siyah öküzler verip teslîm eyledi, ben dahi Hasan nâm kimesneye bey‘ eyledim deyicek ikrârı Çepni talebiyle sicil olundu.

Şuhûdü’l-hâl: İvaz b. Şâzî, Şeyh Paşa b. Hasan, Mustafa b. Mehmed, Hızır b. Ahmed ve kâtibü’l-hurûf.

(ÜSKÜDAR09 - cilt: 4, sayfa: 298 - Hüküm no: 729 - Orijinal metin no: [88a-2])﻿

﻿

﻿

730. Hüküm

İstemad b. Yani’nin yanında çalışan Yorgi b. Biyo’yu davalısı Yani b. Galod’a teslim ettiği

Sebeb-i tahrîr-i sicil budur ki Karye-i Çengel’de sâkin olan İstemad b. Yani Galata’dan Yani b. Galod ile şer‘-i şerîfe hâzırân olup mezkûr İstemad bi’l-mukābele ikrâr ve i‘tirâf kılıp dedi ki bundan akdem Yorgi b. Biyo nâm zimmî ırgatım idi hâliyâ mezkûr Yani’nin mezkûr Yorgi ile da‘vâsı olmağın benden mezkûr[u] taleb eyledikde teslîm [edip] sicil olunsun deyicek sicil olundu. Tahrîren fî evâili Rebi‘ilevvel sene 942.

Şuhûdü’l-hâl: Bâli b. Aslıhan, Hüseyin b. Abdullah ve gayruhüm.

(ÜSKÜDAR09 - cilt: 4, sayfa: 299 - Hüküm no: 730 - Orijinal metin no: [88b-1])﻿

﻿

﻿

731. Hüküm

Anlaştığı işin parasını Yani b. Galod’dan alan Yorgi b. Biyo’nun işi yapmadığı

Sebeb-i tahrîr-i sicil budur ki Galata kazâsından Yani b. Galod şer‘-i şerîf-i Nebevî[’ye] gelip bilesine Yorgi b. Biyo nâm zimmî[yi] ihzâr edip üzerine takrîr-i merâm kılıp dedi ki bundan akdem mezkûru azeb için bedel tutulup dört yüz akçem verdim hizmetin edâ eylemedi taleb ederim deyicek mezkûr Yorgi’den istifsâr olundukda bi’l-mukābele ikrâ[r] edip üç yüz akçe aldım deyicek ikrâr sicil olundu. Tahrîren fî evâili Rebi‘ilevvel sene 942.

Şuhûdü’l-hâl: Mâ sebak.

(ÜSKÜDAR09 - cilt: 4, sayfa: 299 - Hüküm no: 731 - Orijinal metin no: [88b-2])﻿

﻿

﻿

732. Hüküm

Kosta b. Bostancı’nın Manol b. Andriye’ye ev bedelinden borçlu olduğu

Sebeb-i tahrîr-i sicil budur ki Karye-i İstavros’dan Kosta b. Bostancı meclisi şer‘a gelip bilesine Manol b. Andriye’yi ihzâr edip üzerine takrîr-i merâm kılıp dedi ki bundan akdem mezkûr Manol’den iki bin yüz akçeye bir evin satın aldım bin akçesini kapıcı Hamza Bâli’ye sâlyân eyledi deyicek mezkûr Manol’den istifsâr olundukda bi’l-mukābele ikrâr sicil olundu. Tahrîren fî evâili Rebi‘ilevvel li sene 942.

Şuhûdü’l-hâl: Hızır b. Ahmed ve Mustafa b. Mehmed ve gayruhüm.

(ÜSKÜDAR09 - cilt: 4, sayfa: 299 - Hüküm no: 732 - Orijinal metin no: [88b-3])﻿

﻿

﻿

733. Hüküm

Kemal b. Mehmed’in kefil olduğu parayı Emir b. Çepni’ye ödediği

Vech-i tezkire budur ki Kemal b. Mehmed meclisi şer‘a gelip bilesine Emir b. Çepni[’yi] ihzâr edip mezkûr Kemal takrîr-i merâm kılıp dedi ki bundan akdem İhsân Çelebi ve vâlidesine mezkûr Çepni’den üç bin iki yüz akçe alıverip kefîl bi’l-mâl olmuştum. Hâliyâ meblağ-ı mezbûr üç bin iki yüz akçeyi mezbûr Emir b. Çepni[’ye] verdim teslîm eyledim deyicek mezkûr Emir b. Çepni’den istifsâ[r] olundukda bi’l-mukābele bî-kusûr üç bin iki yüzü aldım kabz eyledim deyicek ikrâr sicil olundu.

Şuhûdü’l-hâl: El-Hâc Süleyman b. Abdi, Hızır b. Ahmed, Hacı Ali b. İsâ ve Sinan Halîfe b. Turud.

(ÜSKÜDAR09 - cilt: 4, sayfa: 300 - Hüküm no: 733 - Orijinal metin no: [88b-4])﻿

﻿

﻿

734. Hüküm

Şahısların mahkemeye gelmelerine kefil olma

Kefele müezzin Mahmud b. İshak ilâ nefsi Alagöz b. Abdullah ve iltezeme ihzârehu fî vakti hâce bi’t-talebi zâhire?. Tahrîren fî evâili Rebi‘ilevvel [sene 942]. Kefele Cafer b. Hızır ilâ nefsi Kāsım b. Abdullah ve iltezeme ihzârehu fî vakti hâce. Cerâ zâlike ve hurrire fî evâili Rebi‘ilevvel sene 942.

Şuhûdü’l-hâl: Hızır b. Ahmed ve Mustafa b. Mehmed ve gayruhüm.

(ÜSKÜDAR09 - cilt: 4, sayfa: 300 - Hüküm no: 734 - Orijinal metin no: [89a-1])﻿

﻿

﻿

735. Hüküm

Numan Çelebi b. Sinan’ın Musa b. Kutbeddin’den alacaklı olduğu

Sebeb-i tahrîr-i sicil budur ki Numan Çelebi b. Sinan mahfili şer‘a Musa b. Kutbeddin[’i] ihzâr edip karz-ı hasenden sende beş yüz akçem vardır taleb ederim deyicek mezkûr Musa’dan istifsâr olundukda bi’l-mukābele ikrâr eyledikden sonra muhzır Mustafa havâle ta‘yîn olunup sicil olundu. Tahrîren fî evâili Rebi‘ilevvel sene 942.

Şuhûdü’l-hâl: Behlül b. Süleyman, Hızır b. Ahmed ve Mevlânâ Ramazan b. Ahmed.

(ÜSKÜDAR09 - cilt: 4, sayfa: 300 - Hüküm no: 735 - Orijinal metin no: [89a-2])﻿

﻿

﻿

736. Hüküm

Yorgi b. Manol’ün Mehmed b. Abdullah’tan alacaklı olduğu

Sebeb-i tahrîr-i sicil budur ki Yorgi b. Manol Mehmed b. Abdullah ile şer‘-i şerîfe hâzırân olup üzerine takrîr-i da‘vâ kılıp dedi ki karz-ı hasen sana yüz akçe verdim hâliyâ taleb ederim deyicek mezkûr Hasan’dan istifsâr olundukda bi’l-mukābele ikrâr eyledikden sonra meblağ-ı mezbûrun ahzına muhzır Hızır havâle ta‘yîn olunup sicil olundu. Tahrîren fî evâsıtı Rebi‘ilevvel sene isnâ ve erba‘în ve tis‘a mi’e.

Şuhûdü’l-hâl: Mustafa Bey b. Abdullah ve Mustafa b. Mehmed ve gayruhüm.

(ÜSKÜDAR09 - cilt: 4, sayfa: 301 - Hüküm no: 736 - Orijinal metin no: [89a-3])﻿

﻿

﻿

737. Hüküm

Manol b. Yani’nin Musa b. Hüseyin’e borçlu olduğu

Sebeb-i tahrîr-i sicil budur ki Karye-i Kadı’dan Manol b. Yani şer‘-i şerîfe hâzır olup ikrâr ve i‘tirâf kılıp dedi ki bundan akdem Nerdübanlı’da Musa b. Hüseyin[’e] üç yüz akçe vâcibü’l-edâ deynim vardır deyicek ikrâr sicil olundu. Tahrîren fî evâsıtı Rebi‘ilevvel sene 942.

Şuhûdü’l-hâl: Ali Bey b. Musa, Hızır b. Ahmed ve Kılavuz b. Aslıhan ve gayruhüm. Def‘a mezbûr Manol b. Yani beş yüz on dokuz akçe dahi vâcibü’l-edâ deynim vardır deyû ikrâr eyledi ikrâr Musa talebiyle sicil olundu. [Şuhûdü’l-hâl]: Mâ sebak. Meblağ-ı mezbûrlara akçe sâhib[i] Musa ve muhzırlar altmış güne va‘de verildi. Meblağ-ı mezbûra Dîvâne Yani ve hâtunu İrine kefîl bi’l-mâl oldular.

(ÜSKÜDAR09 - cilt: 4, sayfa: 301 - Hüküm no: 737 - Orijinal metin no: [89a-4])﻿

﻿

﻿

738. Hüküm

Kaybolan Maroş’a ait merkebin beytülmâlci İskender’e teslim edildiği

Sebeb-i tahrîr-i sicil budur ki Bundan akdem Maroş nâm zimmî gaybet-i münkatı‘la gāib olup metrûkâtı mâl-ı gāibe müte‘allik olmağın mezkûrun bir siyah merkeb Topal Kosta b. Marko evinde mezkûr merkeb[i] komuş gitmiş hâliyâ mezkûr Kosta yava zâbit[i] olan İskender’e teslîm eyledim deyicek mezkûr İskender bi’l-mukābele ikrâr sicil olundu. Tahrîren fî evâsıtı Rebi‘ilevvel sene 942.

Şuhûdü’l-hâl: Ramazan b. Ahmed ve kâtibü’l-hurûf.

(ÜSKÜDAR09 - cilt: 4, sayfa: 301 - Hüküm no: 738 - Orijinal metin no: [89b-1])﻿

﻿

﻿

739. Hüküm

Borzi’nin kaybolan Maroş’a buğday bedelinden borçlu olduğu

Mezkûr Maroş’a Borzi nâm zimmî buğday bahâsından altmış akçe deynim vardır deyicek meblağ-ı mezbûr dahi beytülmâlci olan İskender’e hükm olunup sicil olundu. Tahrîren fî evâsıtı Rebi‘ilevvel sene 942.

Şuhûdü’l-hâl: Ali Bey b. Musa ve Süleyman b. Abdi ve gayruhüm.

(ÜSKÜDAR09 - cilt: 4, sayfa: 302 - Hüküm no: 739 - Orijinal metin no: [89b-2])﻿

﻿

﻿

740. Hüküm

Kosta b. Yani’nin bağ hissesini ortağı Derviş Sinan’a sattığı (bey‘-i kat‘)

Sebeb-i tahrîr-i sicil budur ki Karye-i Sürgünler’den Kosta b. Yani karye-i Başıbüyüklü’den Derviş b. Sinan ile şer‘-i şerîf meclisine hâzırân olup mezkûr Kosta bi’l-mukābele ikrâr ve i‘tirâf kılıp dedi ki karye-i mezkûr kurbunda mezkûr Derviş ile müşterek olan bağdan hissemi iki yüz seksen akçeye bey‘-i kat‘la bey‘ edip verdim deyicek bi’l-mukābele mezbûr Kosta’yı tasdîk edip sicil olundu. Tahrîren fî evâsıtı Rebi‘ilevvel sene 942.

Şuhûdü’l-hâl: İskender b. Abdullah, el-Hacı Süleyman b. Abdi, Hızır b. Ahmed, Mustafa b. Mehmed.

(ÜSKÜDAR09 - cilt: 4, sayfa: 302 - Hüküm no: 740 - Orijinal metin no: [89b-3])﻿

﻿

﻿

741. Hüküm

Ebülleys’in ölen Şaban b. Ali’nin oğlu olduğu

Sebeb-i tahrîr-i sicil budur ki Onikidîvân kazâsından Kıyık nâm karyeden Şaban b. Ali bundan akdem Taşköprü nâhiyesinde fevt olup iki yüz yirmi beş akçelik metrûkâtın beytülmâlci İskender’e teslîm olunmuş idi. Hâliyâ oğlu Ebülleys müstahık-ı hüccet-і naklü’ş-şer‘î ile sâbit olup meblağ-ı mezbûr mezkûr Ebülleys[’e] hükm olunup sicil olundu. Tahrîren fî evâsıtı Rebi‘ilevvel li sene 942.

Şuhûdü’l-hâl: Hızır b. Ahmed, Bâli b. Aslıhan, el-Hacı Süleyman b. Abdi ve gayruhüm.

(ÜSKÜDAR09 - cilt: 4, sayfa: 302 - Hüküm no: 741 - Orijinal metin no: [89b-4])﻿

﻿

﻿

742. Hüküm

Kosta b. Bostancı’nın Manol b. Andriye’den satın aldığı evin parasını sâlyân olunan kişilere ödediği (bey‘-i kat‘)

Sebeb-i tahrîr-i sicil budur ki Karye-i İstavros’dan Manol b. Andriye ve Kosta b. Bostancı şer‘-i şerîfe hâzırân olup bilelerince Ali Çelebi b. Emir[’i] ihzâr edip mezkûr Manol bi’l-mukābele ikrâr ve i‘tirâf kılıp dedi ki bundan akdem karye-i mezbûrdan bir mülk evimi mezkûr Kosta[’ya] iki [bin] yüz akçeye bey‘-i kat‘la bey‘ edip semen-i mezbûrun bin akçesini Hamza Bâli b. Abdullah[’a] sâlyân ettim ve bin elli akçesini dahi bundan akdem Ali Çelebi b. Emir’e karz-ı hasenden beş yüz akçe deynim vardır ve Vasil nâm zimmîye beş yüz akçeye kefîl bi’l-mâl olduğumdan deynim olup meblağ-ı mezbûrun bin elli akçesin dahi müşârün-ileyh Ali’ye dahi sâlyân ettim deyicek mezbûr Ali Çelebi ve Hamza Bâli dahi Kosta’dan olan sâlyân[ı] kabûl ettik deyû ikrâr eylediklerinden sonra mezbûr Kosta dahi zimmetinde olan ev bahâsından iki [bin] yüz akçeyi sâlyân olan yerlere vermeye mültezim olup hisseleri mâ hüve’l-vâkī‘ talebleriyle tescîl olundu. Tahrîren fî evâsıtı Rebi‘ilevvel. Mezkûr Kosta mezkûr Ali’ye yüz otuz dört akçe kafta[n] bahâsından deynim vardır deyû ikrâr sicil olundu. Tahrîren fî evâsıtı Rebi‘ilevvel sene 942.

Şuhûdü’l-hâl: Karaca b. Sarıca, Oruc b. Deniz, Mevlânâ Ramazan b. Ahmed ve Mustafa b. Sinan ve gayruhüm.

(ÜSKÜDAR09 - cilt: 4, sayfa: 302 - Hüküm no: 742 - Orijinal metin no: [90a-1])﻿

﻿

﻿

743. Hüküm

Mürüvvet Reis’in borcuna Kara Hüseyin ve Şaban’ın kefil olması

Bundan akdem Mürüvvet Reis’in bi tarîki’l-vekâlet sâbit olan deyn bin akçeyi on güne değin getirirsem getirem getirmezsem Kara Hüseyin ve Şaban kefîl bi’l-mâl oldular. Tahrîren fî evâsıtı Rebi‘ilevvel sene 942.

Şuhûdü’l-hâl: ( ).

(ÜSKÜDAR09 - cilt: 4, sayfa: 303 - Hüküm no: 743 - Orijinal metin no: [90a-2])﻿

﻿

﻿

744. Hüküm

Beytülmâlci İskender’in elindeki kaçak kölenin Şaban’a ait olduğu

Sebeb-i tahrîr-i sicil budur ki Beypazarı kazâsından nefs-i Beypazarı’ndan Yakacık mahallesinden Şaban mahfili şer‘a hâzır gelip bilesine yava ve beytülmâl zâbit[i] olan İskender b. Abdullah[’ı] ihzâr edip üzerine takrîr-i da‘vâ kılıp dedi ki bir kulum ibâkat eyledi hâliyâ senin elinde buldum taleb ederim deyicek mezkûr İskender bi’l-mukābele cevâb verip dedi ki zikr olan kul senin idiği neden ma‘lûmdur deyicek mezkûr Şaban’ın takrîrine muvâfık beyyine taleb olundu. Udûl-i müslimînden Ahmed b. Musa ve Yunus b. Süleyman şehâdet için hâzırân olup şöyle edâ-i şehâdet-i şer‘iyye kılıp dediler ki biz şâhidleriz ve şehâdet dahi ederiz ki işbu mezkûr İskender’in elinde münâza‘at kayd olan mezkûr Şaban’ın mülk kuludur elân dahi mülkdeyken ibâkat eylemiştir deyicek şâhidân-ı mezbûrânın şehâdetleri ba‘de’t-tezkiyyeti’ş-şer‘î ve’t-tahlîfi’l-âdî hayyiz-i kabûlde vâkī‘ oldukda zikr olan kul mezkûr Şaban’a hükm olunup ve mezkûr Şaban’ın nefsine dahi mezkûr Yunus b. Süleyman ve Ebâ Eyyûb-i Ensârî kurbunda Çavuş Mescid mahallesinde Mustafa b. Ahmed kefîl bi’n-nefs olup kaziyye mâ hüve’l-vâkī‘ sicil olundu. Tahrîren fî evâhiri Rebi‘ilevvel li sene isnâ ve erba‘în ve tis‘a mi’e.

Şuhûdü’l-hâl: Mevlânâ Ramazan b. Ahmed ve Şaban b. Evhad ve Mustafa b. Mehmed ve kâtibü’l-hurûf Mahmud ve gayruhüm.

(ÜSKÜDAR09 - cilt: 4, sayfa: 303 - Hüküm no: 744 - Orijinal metin no: [90b-1])﻿

﻿

﻿

745. Hüküm

Vasî Papa İlye’nin Kosta b. Lavod’dan bostan mukataasından alacaklı olduğu

Vech-i tezkire budur ki Mahrûse-i İslâmbol’dan Aleksi nâm yetim zimmînin vasîsi olan Papa İlye’yi Çengel nâm karyeden Yorgi b. Drilyoz[’u] ihzâr edip üzerine takrîr-i da‘vâ kılıp dedi ki bundan akdem karye-i mez[bû]rda senin ortağın Kosta b. Lavod nâm zimmîde bostan mukāta‘asından bin sekiz yüz akçemiz vardır taleb ederiz deyicek mezkûr Yorgi müşârün-ileyh Kosta’yı yarın öğle zamânına değin getirmezsem bin sekiz yüzü ben vermeye mültezim oldum deyicek ikrâr Aleksi talebiyle sicil olundu. Tahrîren fî evâhiri Rebi‘ilevvel li sene 942.

Şuhûdü’l-hâl: Şaban b. Evhad, Hızır b. Ahmed, Kılavuz b. Aslıhan ve gayruhüm.

(ÜSKÜDAR09 - cilt: 4, sayfa: 304 - Hüküm no: 745 - Orijinal metin no: [90b-2])﻿

﻿

﻿

746. Hüküm

Pîrî b. Aslıhan’ın Selman Ağa Vakfı’ndan ödünç aldığı

Vech-i tezkire [budur ki] Selman Ağa Mescidi’ne nâzır olan Budak meclisi şer‘a gelip bilesine Pîrî b. Aslıhan[’ı] ihzâr edip mezkûr Pîrî bi’l-mukābele ikrâr ve i‘tirâf kılıp dedi ki lâzımü’l-[e]dâ ve vâcibü’l-kazâ mezbûr Budak’a karz-ı hasen bin akçe ve âsumânî ferâce bahâsından yüz akçe deynim vardır deyicek Yusuf b. Hızır kefîl bi’l-mâl olup mâ hüve’l-vâkī‘ Budak talebiyle sicil olundu. Tahrîren fî gurreti Muharrem li sene isnâ ve erba‘în ve tis‘a mi’e.

Şuhûdü’l-hâl: El-Hacı Lütfi b. Hasan ve Mehmed b. Doğancı ve Kara Halil ve Hüseyin b. Mürüvvet.

(ÜSKÜDAR09 - cilt: 4, sayfa: 304 - Hüküm no: 746 - Orijinal metin no: [91a-1])﻿

﻿

﻿

747. Hüküm

Hasan Bey Vakfı’ndan Yusuf b. Hızır’a ödünç verildiği

Sebeb-i tahrîr-i sicil budur ki Şaban b. Ali Yusuf b. Hızır ile şer‘-i şerîfe hâzırân olup mezkûr Yusuf bi’l-mukābele ikrâr ve i‘tirâf kılıp dedi ki Hasan Bey vakıf akçesinden vâcibü’l-edâ bin akçe ve âsumânî ferâce bahâsından yüz akçe cem‘an mezkûr Şaban’a bin yüz akçe deynim vardır deyicek ikrâr bi’t-taleb sicil olundu. Tahrîren fî gurreti Muharremi’l-harâm li sene isnâ ve erba‘în ve tis‘a mi’e. Meblağ-ı mezbûra İbrahim kefîl bi’l-mâldir.

Şuhûdü’l-hâl: Hanîfî b. Dursun, Durbâli b. Gaybî ve Hüseyin b. Mürüvvet ve Ahmed b. ( ) ve gayruhüm.

(ÜSKÜDAR09 - cilt: 4, sayfa: 305 - Hüküm no: 747 - Orijinal metin no: [91a-2])﻿

﻿

﻿

748. Hüküm

Abaza asıllı kaçak kölenin sicile kaydolunduğu

Vech-i tezkire budur ki Yava zâbit[i] olan İskender b. Abdullah mahfili şer‘a uzun boylu, açık kara kaşlı, koyun gözlü, eğninde ak kebe zıbın ve kır aba yelek ve kemer kuşak ve aba çakşır ve papuç giyer kösenc boz yüzlü Abaziyyü’l-asl abd-i âbıkı bundan akdem Ark nâm mahalde tutup getirip sicillâta kayd ettirdi. Târih-i kitâbetten evvel otuz gün ki işbu mübârek Safer ayının on beşinde vâkī‘ olup sicil olundu. Tahrîren fî 14 Rebi‘ilevvel.

Şuhûdü’l-hâl: Şaban b. Evhad ve Hızır b. Ahmed ve gayruhüm.

(ÜSKÜDAR09 - cilt: 4, sayfa: 305 - Hüküm no: 748 - Orijinal metin no: [91a-3])﻿

﻿

﻿

749. Hüküm

Hamza b. Şaban’ın Mahmud b. Habib’den alacaklı olduğu

Sebeb-i tahrîr-i sicil budur ki Hamza b. Şaban Mahmud b. Habîb? ihzâr edip üzerine takrîr-i da‘vâ kılıp dedi ki karz-ı hasen mezkûr Mahmud[’da] yüz yirmi beş akçe hakkım vardır deyicek Mahmud’dan istifsâr olundukda bi’l-mukābele ikrâr sicil olundu. Tahrîren fî evâhiri Rebi‘ilevvel sene 942.

Şuhûdü’l-hâl: Mustafa Bey b. Abdullah ve Kılavuz b. Aslıhan.

(ÜSKÜDAR09 - cilt: 4, sayfa: 305 - Hüküm no: 749 - Orijinal metin no: [91b-1])﻿

﻿

﻿

750. Hüküm

İki kaçak köleyi yakaladığı yerle ilgili yalan konuşan Matara b. Yorgi’ye tazir olunması

Vech-i tezkire budur ki İskender b. Abdullah şer‘-i şerîfe Çengel’den Matara b. Yorgi[’yi] ihzâr edip üzerine takrîr-i da‘vâ kılıp dedi ki bundan akdem iki abd-i âbıkı Çengel nâm karyede tutup bağlayıp İstavros câbisine vermiş hâliyâ taleb ederim deyicek mezkûr Matara’dan istifsâr olundukda bi’l-mukābele cevâb verip dedi ki zikr olan abd-i âbıkları İstavros bağları kurbunda buldum evirdim ilettim karye-i Çengel’de bağladım deyicek ikrâr sicil olundu. Tahrîren fî evâhiri Rebi‘ilevvel sene 942.

Şuhûdü’l-hâl: Mustafa b. Abdullah, Hızır b. Ahmed, Kılavuz b. Aslıhan, Kefaloz b. Papaz, Papa Yani b. Nikola, Gore b. Demirci ve gayruhüm. Def‘a mezkûr Yorgi zikr olan abd-i âbıkları Çengelköy nâm mevzi‘de tuttum bundan akdem ikrârım câbiden havf ettiğimden dedim deyicek ikrâr sicil olundu. Mezkûr yalan söylediği için ta‘zîr olunması hükm olunup sicil olundu.

(ÜSKÜDAR09 - cilt: 4, sayfa: 305 - Hüküm no: 750 - Orijinal metin no: [91b-2])﻿

﻿

﻿

751. Hüküm

İki kaçak kölenin İstavros câbisi Mustafa’ya teslim edildiği

Sebeb-i tahrîr-i sicil budur ki Karye-i Çengel’den İstemad b. İstemad yava zâbit[i] olan İskender b. Abdullah ile şer‘-i şerîfe hâzırân olup mezkûr İstemad bi’l-mukābele ikrâr ve i‘tirâf kılıp ded[i ki] bundan akdem iki abd-i âbıkı karye-i mezbûr sınırında bulduk tuttuk kimin olduğu ma‘lûm olmamağın İstavros câbisi olan Mustafa’ya teslîm ettik deyicek ikrâr sicil olundu.

Şuhûdü’l-hâl: Aslıhan b. Dura, Hızır b. Yusuf, Karaca b. Yusuf ve Dimitri b. Marko ve Kosta, Kefale ve gayr.

(ÜSKÜDAR09 - cilt: 4, sayfa: 306 - Hüküm no: 751 - Orijinal metin no: [91b-3])﻿

﻿

﻿

752. Hüküm

İbrahim Ağa Vakfı’ndan Durbâli b. İbrahim’e ödünç verildiği

Vech-i tezkire budur ki Durbâli b. İbrahim İbrahim Ağa evkāfına câbi olan İbrahim b. Gündüz ile şer‘-i şerîfe hâzırân olup mezkûr Durbâli bi’l-mukābele ikrâr ve i‘tirâf kılıp dedi ki evkāf-ı mezbûra karz-ı hasenden vâcibü’l-edâ yedi yüz akçe Şevvâl gurresinden deynim vardır deyicek mukırr-ı mezbûru mukarrun lehü’l-mezkûr İbrahim tasdîk edip kaziyyeleri mâ hüve’l-vâkī‘ sicil olundu. Tahrîren fî evâhiri Rebi‘ilevvel sene 942.

Şuhûdü’l-hâl: Burak b. Reis, Şekûr Halîfe b. Şeyh Sevindik, Sinan Halîfe b. Turud, Süleyman b. Dâvud.

(ÜSKÜDAR09 - cilt: 4, sayfa: 306 - Hüküm no: 752 - Orijinal metin no: [91b-4])﻿

﻿

﻿

753. Hüküm

Todora b. Andriye’nin bahçesindeki asmanın Dimitri b. Todora’nın evine zarar verdiği

Sebeb-i tahrîr-i sicil budur ki Karye-i Çengel’den Dimitri b. Todora, Todora b. Andriye ile şer‘-i şerîf meclisine hâzırân olup üzerine takrîr-i da‘vâ kılıp dedi ki bundan akdem mezkûr Todora’nın evi civârında bir mikdâr yer aldım ev binâ etmeli olduğumda mezkûrun evi kurbunda vâkī‘ olan asma benim evime zarar eder deyicek müslümanlardan ve zimmîlerden üzerine varılıp es-sulhu hayrun ile amel olunup mezkûr To[do]ra’nın eşiği dibinden mezbûr Dimitri’nin binâ eylediği evi kapısına varınca dört arşın ve ondan tarîk-i âmdan cânibe varınca üç arşın ve münâza‘at kayd olan direkleri dahi ref‘ olunmasına mezkûr To[do]ra râzı olup tarafeyni mezkûrân zikr olan ıslâh kabûl edip kaziyyeleri mâ hüve’l-vâkī‘ talebleriyle sicil olundu. Tahrîren fî evâhiri Rebi‘ilevvel li sene 942.

Şuhûdü’l-hâl: Kefale b. Papaz, Papa Ya[ni] b. Nikola, Dimitri Kethüdâ, Manol b. Doğan, Manol b. Kefale, Gore b. Demirci ve gayruhüm.

(ÜSKÜDAR09 - cilt: 4, sayfa: 307 - Hüküm no: 753 - Orijinal metin no: [92a-1])﻿

﻿

﻿

754. Hüküm

Manol b. Heraklip’in eşi Teodora bt. Yorgi’yi boşadığı

Teodora bt. Yorgi nâm hâtun bundan akdem zevci Manol b. Heraklip bundan akdem bizim zu‘m-ı fâsidimiz üzerine boşamış deyû karye-i Çengel’de sâkin olan zimmîler şehâdetleri ile sâbit olup sicil olundu. Tahrîren fî evâhiri Rebi‘ilevvel li sene 942.

Şuhûdü’l-hâl: Mâ sebak.

(ÜSKÜDAR09 - cilt: 4, sayfa: 307 - Hüküm no: 754 - Orijinal metin no: [92a-2])﻿

﻿

﻿

755. Hüküm

Câbi İbrahim b. Gündüz’ün Durbâli b. Ece ile olan davasına muhzır Mustafa’yı vekil tayin ettiği

Sebeb-i tahrîr-i sicil budur ki Câbi İbrahim b. Gündüz şer‘-i şerîfe muhzır Mustafa ile hâzırân olup takrîr-i merâm kılıp dedi ki Başıbüyüklü nâm karyede Durbâli b. Ece ile olan da‘vâda vekîlim olsun deyicek mezkûr Mustafa dahi vekâleti kabûl edip sicil olundu. Tahrîren fî evâhiri Rebi‘ilevvel sene 942.

Şuhûdü’l-hâl: Şekûr Halîfe b. Şeyh Sevindik, Hızır b. Ahmed, Mustafa b. Mehmed ve gayruhüm.

(ÜSKÜDAR09 - cilt: 4, sayfa: 307 - Hüküm no: 755 - Orijinal metin no: [92a-3])﻿

﻿

﻿

756. Hüküm

Karagöz b. Abdullah’ın içki içtiği

Karagöz b. Abdullah hamr ettiğini ikrâr eyledi.

(ÜSKÜDAR09 - cilt: 4, sayfa: 308 - Hüküm no: 756 - Orijinal metin no: [92a-4])﻿

﻿

﻿

757. Hüküm

Yani b. Keremidin’in Koca Hasan b. Mehmed’e borçlu olduğu

Sebeb-i tahrîr-i sicil budur ki Karye-i İstavros’dan Yani b. Keremidin Koca Hasan b. Mehmed [ile] şer‘-i şerîfe hâzırân olup mezkûr Yani bi’t-tav‘ ve’r-rızâ ikrâr ve i‘tirâf kılıp dedi ki vâcibü’l-edâ dört yüz seksen akçe deynim vardır deyicek meblağ-ı mezbûra Yorgi b. Demirci mala kefîl olup altı ayda meblağ sâhibe hükm oluna mâ hüve’l-vâkī‘ sicil olundu. Tahrîren fî evâhiri Rebi‘ilevvel sene 942.

Şuhûdü’l-hâl: İskender b. Abdullah ve Mustafa b. Mehmed ve Ferhad b. Abdullah.

(ÜSKÜDAR09 - cilt: 4, sayfa: 308 - Hüküm no: 757 - Orijinal metin no: [92a-5])﻿

﻿

﻿

758. Hüküm

Ali b. Rüstem’in çavuş Hayreddin Bey’in kölesi Ferhad’ı götürürken yakalanması

Sebeb-i tahrîr-i sicil budur ki Berber Hasan b. Musa ve subaşı Mustafa b. Abdullah şer‘-i şerîfe hâzırân olup bilelerince Rumeli’nden Ağrıboz kazâsından Hamzaoğlu mahallesinden Ali b. Rüstem’i ihzâr edip üzerine takrîr-i da‘vâ kılıp dediler ki mezkûr Ali dün gece çavuş Hayreddin Bey’in Ferhad nâm kulun ayartıp alıp giderken tuttuk deyicek mezkûr Ali’den istifsâr olundukda bi’t-tav‘ ve’r-rızâ bilâ-icbâr ve lâ-ikrâh ikrâr ve i‘tirâf kılıp dedi ki bundan akdem bir yoldaşımız ile oğlanı ayarttık ben İslâmbol’a geçtim andan sonra bir peremeciye ücret bir tülbent verdim geçtim geldim oğlanı bir yere kavl etmiştik kavl eylediğimiz yere oğlan dahi gelip zikr olan peremeci oğlanı alıp peremeye gidip bende dahi ardları sıra giderken çavuş Hayreddin Bey’in âdemleri bizi gelip tutup bağladılar kaziyye şöylece vâkī‘ oldu deyicek ikrâr subaşı talebiyle sicil olundu. Tahrîren fî evâhiri Rebi‘ilevvel sene 942.

Şuhûdü’l-hâl: Ali b. Mehmed ve Ali b. Musa, Mustafa b. Mehmed ve Hüseyin b. Abdullah ve Hızır b. Ahmed ve Kılavuz b. Aslıhan ve gayruhüm.

(ÜSKÜDAR09 - cilt: 4, sayfa: 308 - Hüküm no: 758 - Orijinal metin no: [92b-1])﻿

﻿

﻿

759. Hüküm

Kosta b. Lavod’un Emir b. Çepni’ye borçlu olduğu

Vech-i kaziyye budur ki Emir b. Çepni şer‘-i şerîfe karye-i Çengel’den Kosta b. Lavod ile şer‘-i şerîf mahfiline hâzırân olup mezkûr Kosta bi’t-tav‘ ve’r-rızâ ikrâr ve i‘tirâf kılıp dedi ki işbu ihdâ Muharrem gurresinden mezbûr Emir b. Çepni[’ye] iki bin beş yüz altmış karz-ı hasen ve üç yüz kırk dahi âsumânî çuka bahâsından cem‘an iki bin dokuz yüz akçe deynim vardır deyicek mukırr-ı mezbûru mukarrun lehü’l-mezbûr Emir b. Çepni tasdîk edip kaziyye mâ hüve’l-vâkī‘ sicil olundu. Tahrîren fî evâhiri Rebi‘ilevvel sene 942.

Şuhûdü’l-hâl: Behlül b. Süleyman, Kılavuz b. Aslıhan, Mustafa b. Mehmed, Andriye b. Samandıra ve kâtibü’l-hurûf.

(ÜSKÜDAR09 - cilt: 4, sayfa: 309 - Hüküm no: 759 - Orijinal metin no: [92b-2])﻿

﻿

﻿

760. Hüküm

Çeşme’de bulunan padişah haslarından para çalanların takibi konusunda ferman

Sûret-i hükm-i Sultânî Mefâhirü’l-kuzât ve’l-hükkâm me‘âdinü’l-fezâ’il ve’l-kelâm havâlî-i Anadolu kadıları -dâme fazluhüm-tevkī‘-i refî‘-i hümâyûn vâsıl olıcak ma‘lûm ola ki hâliyâ kazâ-і Çeşme’de vâkī‘ olan hâslarım emîni olan mefharü’l-e[mâ]sil kulum İbrahim’in Ahmed nâm karındaşı ve Hasan ve İskender nâm hizmetkârları kazâ-i mezbûrda olan hâsslarımdan emîn-i mezbûr cem‘ ettiği malımdan dört yüz elli filori ve dokuz bin üç yüz nakid akçe ve mezkûr kulumun üç re’s atların ve iki kılıçların ve kaftanların ve yirmi beş zirâ‘ kadifesin ve nice dahi esbâbın alıp gaybet ettikleri südde-i sa‘âdetime arz olunduğu ecilden bu hükm-i şerîfimle müşârün-ileyh İbrahim ve iki hizmetkârı ile ulağiyle gönderdim ve buyurdum ki mezbûrûn her kangınızın taht-ı kazâsında bulunursa ellerinde olan malımı ve bulunan atların ve esbâbları bî-kusûr ve lâ-küsûr mûmâ-ileyh kuluma teslîm edip ve mezbûrûn[u] te’hîr ve tevakkuf etmeyip bî-mecâl salb ettirip ve kaziyyeyi alâ vukū‘ihi yazıp bu cânibe bildiresiz ve mezbûrûnun ele getir[il]meleri bâbında siz ki sancak subaşıları ve âyân-ı vilâyet ve teb‘a-i memleket ve il erleri ve kethüdâlarısız bulundukları yerde mezbûr kuluma gere[ği] gibi mu‘âvenet ve müzâheret edip üzerlerine varasız elbette envâ‘-ı ikdâm ve ihtimâm edesiz ve mezbûr kuluma menâzilde ve merâhilde ve bi’l-cümle ulak lâzım olan yerlerde yarar ulak verip kat‘â özr ü bahâne ve avk u te’hîr etmeyesiz şöyle bilesiz alâmet-i şerîfe i‘timâd kılasız. Tahrîren fî evâsıtı Rebi‘ilevvel li sene isnâ ve erba‘în ve tis‘a mi’e. Be Makām-ı Manisa.

(ÜSKÜDAR09 - cilt: 4, sayfa: 309 - Hüküm no: 760 - Orijinal metin no: [93a-1])﻿

﻿

﻿

761. Hüküm

Hasan b. Hızır’ın Mehmed Paşa İmareti’ne borçlu olduğu

Vech-i kaziyye budur ki Mehmed Paşa imâreti evkāfına mütevellî olan Şahkulu kāimmakāmı olan Kābil b. Abdullah Hasan b. Hızır ile şer‘-i şerîfe hâzırân olup bundan esbak imâret-i mezbûrenin vakıf bostan mukāta‘asından zimmetinde sâbit olan üç bin üç yüz akçeyi Ramazan b. Hızır on beş güne kefîl bi’l-mâl olup ve Ramazan’ın nefsine dahi Cafer kefîl bi’n-nefs olup sicil olundu. Tahrîren fî 19 evâhiri Rebi‘ilevvel sene isnâ ve erba‘în ve tis‘a mi’e.

Şuhûdü’l-hâl: Dülger Şaban b. ( ) ve Aşçı Ahmed ve Mustafa b. Abdullah ve Mevlânâ Ramazan b. Ahmed.

(ÜSKÜDAR09 - cilt: 4, sayfa: 310 - Hüküm no: 761 - Orijinal metin no: [93a-2])﻿

﻿

﻿

762. Hüküm

Kosta b. Lavod’un bostan mukataasından Papa İlye’ye borçlu olduğu

Vech-i tezkire budur ki Karye-i Çengel’den Kosta b. Lavod şer‘-i şerîfe hâzır olup bilesine muhzır Kılavuz ihzâr edip mezkûr Kosta bi’l-mukābele ikrâr ve i‘tirâf kılıp dedi ki bundan akdem Papa İlye nâm papaza bostan mukāta‘asından bin üç yüz seksen akçe deynim var idi üç yüz altmış akçesin muhzır-ı mezbûra teslîm eyledim bâkī bin yirmi akçe deynim vardır on güne bende olan bin yirmi akçe mala karye-i mezbûrdan Andriye b. Samandıra ve anam Kirana ve İstemad kefîl bi’l-mâl olsunlar deyicek mezkûrûn bi’l-mukābele kefîl bi’l-mâl oldukları muhzır-ı mezbûr talebiyle tescîl olundu. Tahrîren fî 21 evâhiri Rebi‘ilevvel sene isnâ ve erba‘în ve tis‘a mi’e.

Şuhûdü’l-hâl: Emir b. Çepni, Behlül b. Süleyman, Mustafa b. Mehmed ve gayruhüm.

(ÜSKÜDAR09 - cilt: 4, sayfa: 310 - Hüküm no: 762 - Orijinal metin no: [93b-1])﻿

﻿

﻿

763. Hüküm

Üsküdar’a izinsiz gelen Bayram b. Ahmed ve İbrahim b. Hasan’ın subaşı tarafından yakalandıkları

Sebeb-i tahrîr-i sicil budur ki Rumeli’nden Çorlu kazâsından Yakublu nâm karyeden Bayram b. Ahmed ve İbrahim b. Hasan nâm kimesneleri Üsküdar subaşısı şer‘-i şerîfe hâzırân olup ikrâr ve i‘tirâf kılıp dediler ki Şaban nâm kimesne bizi gelin sizi öte yakaya geçireyim tekiz? deyip âdem başına on altışar akçe kavl edip nısfu’l-leylde iskele başına vardıkda subaşı bizi tuttu deyû ikrârları tescîl olundu. Tahrîren fî evâhiri Rebi‘ilevvel sene isnâ ve erba‘în ve tis‘a mi’e.

Şuhûdü’l-hâl: Behlül b. Süleyman, Mustafa b. Sinan, İskender b. Abdullah.

(ÜSKÜDAR09 - cilt: 4, sayfa: 310 - Hüküm no: 763 - Orijinal metin no: [93b-2])﻿

﻿

﻿

764. Hüküm

Şahsın mahkemeye gelmesine kefil olma

Sebeb-i tahrîr-i sicil budur ki Üsküdar emîn[i] olan Mustafa b. Abdullah Şaban b. Mehmed’in nefsine kefîl taleb ettikde Berber Hasan b. Musa mezbûr Şaban nefsine kefîl oldum dedikde ikrâr bi’t-taleb tescîl olundu. Tahrîren fî evâhiri Rebi‘ilevvel [sene] 942.

Şuhûdü’l-hâl: Mustafa b. Sinan ve Mustafa b. Mehmed.

(ÜSKÜDAR09 - cilt: 4, sayfa: 311 - Hüküm no: 764 - Orijinal metin no: [93b-3])﻿

﻿

﻿

765. Hüküm

Dimitri b. Frenk’in Kosta b. Mihal ile ev yapması için anlaştığı

Sebeb-i tahrîr-i sicil budur ki Dimitri b. Frenk şer‘-i şerîfe Kosta b. Mihal[’i] ihzâr edip dedi ki işbu Kosta ile bir ev yapmağa dört yüz akçe ücret kavl ettim iki yüz akçesin ev nısfı tamâm olıcak vermek üzre dedikde mezbûr Kosta bi’l-muvâcehe tasdîk edip muhzır Mustafa’ya havâle olunup bi’t-taleb tescîl olundu. Tahrîren fî evâhiri Rebi[‘ilevvel sene] 942.

Şuhûdü’l-hâl: Mütevellî Ali b. Abdullah ve Mustafa b. Sinan ve Yorgi b. Keremidin.

(ÜSKÜDAR09 - cilt: 4, sayfa: 311 - Hüküm no: 765 - Orijinal metin no: [93b-4])﻿

﻿

﻿

766. Hüküm

Üç kaçak kölenin sahiplerine teslim edildiği

Sebeb-i tahrîr-i sicil budur ki İstavros câbisi Mustafa meclisi şer‘a gelip bilesine bir orta boylu, sarışın, kösecü’l-lihye, kül gök gözlü, başında eski keçe takye, eğninde gök âsumânî eski çuka, içinde yeni kebe zıbın, belinde bez kuşak, ayağında papuç ve iç edük giyer Yuvan nâm abd ve birisi dahi orta boylu, sarışın, gök gözlü, eğninde ak kebenin eskisi, başında keçe kalabak, belinde kara yün kuşak ve ayağında siyah papuç ve iç edük Şîrmerd nâm abd ve bir dahi orta boylu, sarışın, gök gözlü, çatık kaşlı, başında kızıl arakiyye, eğninde ak kebe, içinde kır aba yelek, belinde gök pamuk kuşak, ayağında papuç ve iç edük giyer Şîrmerd nâm abd-i âbıkları İstavros nâm mahalde tutup getirip mezkûrûn âbıkānların nafakaları ve hıfzları için yevmî ikişer akçe takdîr olunup sebt-i sicil olundu. Tahrîren fî 24 Rebi‘ilevvel sene isnâ ve erba‘în ve tis‘a mi’e.

Şuhûdü’l-hâl: Mustafa b. Abdullah ve İskender b. Abdullah ve Behlül b. Süleyman ve Mustafa b. Mehmed ve gayruhüm. Mezbûr-ı mevsûf üç abdin sâhibleri Yalakābâd kazâsından karye-i Konuklu’dan Dâvud b. Mehmed’in ve biri dahi Receb b. Elvân ve biri dahi Şâzî b. Yaycı’nın imiş ikrârları ile teslîm olundu. Tahrîren ( ).

Şuhûdü’l-hâl: Süleyman b. Abdi ve Ramazan Kısıklı ve Mustafa b. Ramazan ve Mustafa Bey b. Abdullah.

(ÜSKÜDAR09 - cilt: 4, sayfa: 311 - Hüküm no: 766 - Orijinal metin no: [94a-1])﻿

﻿

﻿

767. Hüküm

Rus asıllı kaçak kölenin sahibine teslim edildiği

Sebeb-i tahrîr-i sicil budur ki Kristodori nâm zimmî bir orta boylu, açık kaşlı sarışın, kösec, başına ak imâme ve eğnine asel çuka ve gök çuka yelek ve ağrız şalvar ve [a]yağına çizme ve gök bez kuşak Rusiyyü’l-asl İlyas nâm abd tutup İstavros câbisi olan Mustafa’ya teslîm edip yevmî nafakası ve hıfzı için ikişer akçe takdîr edip defter olundu. Tahrîren fî yevmi Cum‘a fî şehri Rebi‘ilevvel fî sene 942.

Şuhûdü’l-hâl: ( ). Mezkûr mevsûf abdin sâhib[i] kazâ-і Akhisar’dan Elperek nâm karyeden Mevlânâ Hayreddin’in imiş sâbıkan kazâ-i Bilecik’ten ma‘zûl imiş kul ikrârı ile teslîm olundu. Fî yevm 7 Perşembe.

Şuhûdü’l-hâl: Ali b. Veli ve Memi b. İskender ve Yunus b. Abdullah ve Mütevellî Ali b. Abdullah ve Nâzır Sinan b. Abdullah.

(ÜSKÜDAR09 - cilt: 4, sayfa: 312 - Hüküm no: 767 - Orijinal metin no: [94a-2])﻿

﻿

﻿

768. Hüküm

Kartal câbisi Hacı b. Durmuş’un Kartal’ın şarabını Lazari b. Yorgi’ye sattığı

Sebeb-i tahrîr-i sicil budur ki Karye-i Kartal câbisi olan Hacı b. Durmuş şer‘-i şerîf-i Nebevî’ye karye-i mezbûrdan Lazari b. Yorgi[’yi] ihzâr edip dedi ki işbu Lazari’ye mezbûr karyenin cümle şarabını bin yedi yüz elli akçeye bey‘ ettim kabûl ve kabz etti dedikde mezbûr Lazari bi’l-muvâcehe ikrâr edip kabûl ve kabz ettim meblağ-ı mezbûr zimmetimdedir dedikde ikrârları bi’t-taleb tescîl olundu. Tahrîren fî evâsıtı Rebi‘ilevvel fî sene 942.

Şuhûdü’l-hâl: Eynehan b. Osman ve Solak b. Yorgi ve Kosta b. Yorgi ve Kethüdâ Yani ve Kosta b. Yani.

(ÜSKÜDAR09 - cilt: 4, sayfa: 312 - Hüküm no: 768 - Orijinal metin no: [94b-1])﻿

﻿

﻿

769. Hüküm

Sığırtmaç Mihal b. Nikola’nın Mihal b. Yani’ye ait ineği getirmediği

Sebeb-i tahrîr-i sicil budur ki Karye-i Kartal’dan Mihal b. Yani şer‘-i şerîf-i Nebevî’ye sığırtmaç Mihal b. Nikola’yı ihzâr edip dedi ki işbu Mihal bir sarı kara sığır ineğimi sabâh alıp gütmeğe gitti akşam getirmedi nâ-bedîd oldu dedikde mezbûr Mihal ba‘de’s-su’âl ikrâr edip sabâh aldım gittim akşam getirmedim üç güne değin nişe getirmedim dedikde taksîrât etmişsin inek ne bahâ değerse ziyân çeke deyip bi’t-taleb tescîl olundu. Tahrîren fî evâsıtı Rebi‘ilevvel fî sene 942.

Şuhûdü’l-hâl: Mezkûrân ve Mütevellî Sinan ve câbi Hacı.

(ÜSKÜDAR09 - cilt: 4, sayfa: 313 - Hüküm no: 769 - Orijinal metin no: [94b-2])﻿

﻿

﻿

770. Hüküm

Şahsın mahkemeye gelmesine kefil olma

Sebeb-i tahrîr-i sicil budur ki Karye-i Kartal câbisi Hacı şer‘-i şerîf-i Nebevî’ye Kosta b. Dimitri ve Yorgi b. Petra’nın nefsine kefîl taleb ettikde İstati b. Manol mezbûrlar nefsine kefîl oldum dedikde ikrâr bi’t-taleb tescîl olundu. Tahrîren fî evâsıtı Rebi‘ilevvel fî sene 942.

Şuhûdü’l-hâl: Eynehan b. Osman ve Mütevellî Sinan ve Kethüdâ Yani.

(ÜSKÜDAR09 - cilt: 4, sayfa: 313 - Hüküm no: 770 - Orijinal metin no: [94b-3])﻿

﻿

﻿

771. Hüküm

Murad b. Minnet’in Mahmud b. Hamza’ya gemi yayını satmaktan vazgeçtiği

Sebeb-i tahrîr-i sicil budur ki Murad b. Minnet şer‘-i şerîf-i Nebevî’ye Mahmud b. Hamza’yı ihzâr edip dedi ki işbu Mahmud’a bir gemi yayımı beş yüz akçeye bey‘ ettim altı ay va‘de ile hâliyâ mu‘âmelesinden vazgeldim versin akçemi dedikde mezbûr Mahmud kabûl edip vereyim dedikde ikrârları bi’t-taleb tescîl olundu. Tahrîren fî evâhiri Rebi‘ilevvel fî sene 942.

Şuhûdü’l-hâl: Musa Reis ve Hızır b. Ahmed. Mustafa havâle.

(ÜSKÜDAR09 - cilt: 4, sayfa: 313 - Hüküm no: 771 - Orijinal metin no: [94b-4])﻿

﻿

﻿

772. Hüküm

Eynehan b. Osman’ın Hızır Bâli b. Murad’dan öküz bedelinden alacaklı olduğu

Sebeb-i tahrîr-i sicil budur ki Eynehan b. Osman şer‘-i şerîf-i Nebevî’ye Hızır Bâli b. Murad’ı ihzâr edip dedi ki işbu Hızır Bâli’de bir kara sığır öküzü bahâsından yüz yetmiş akçe vardır dedikde mezbûr Hızır ikrâr edip yüz yetmiş akçe lâzımü’l-edâ deynim vardır dedikde ikrârı bi’t-taleb tescîl olundu. Tahrîren fî evâhiri Rebi‘ilevvel fî sene 942.

Şuhûdü’l-hâl: Mehmed b. Ahmed, Abdi b. Hasan, Durbâli b. Gaybî ve Muharrem Kethüdâ.

(ÜSKÜDAR09 - cilt: 4, sayfa: 314 - Hüküm no: 772 - Orijinal metin no: [94b-5])﻿

﻿

﻿

773. Hüküm

Neri b. Yorgi’ye ait taşların Yani ve Dimitri b. Balçık tarafından alındığı

Sebeb-i tahrîr-i sicil budur ki Neri b. Yorgi şer‘-i şerîf-i Nebevî’ye Yani b. Balçık ve Dimitri b. Balçık[’ı] ihzâr edip dedi ki işbu Yani ve Dimitri benim yatsı vaktinde yalıda olan taşım bir sandal ile aldılar dedikde mezbûrân ikrâr edip bir araba var taşın aldık dediklerinde bi’t-taleb tescîl olundu. Tahrîren fî evâhiri Rebi‘ilevvel fî sene 942.

Şuhûdü’l-hâl: Yusuf b. Abdullah ve Yorgi b. Keremidin ve Yani Kireççi ve Yani Kakali, Lazari b. Yorgi ve Kosta b. Yani.

(ÜSKÜDAR09 - cilt: 4, sayfa: 314 - Hüküm no: 773 - Orijinal metin no: [95a-1])﻿

﻿

﻿

774. Hüküm

Dimitri’nin ev bedelinden Mihal b. Celat’a borçlu olduğu

Sebeb-i tahrîr-i sicil budur ki Mihal b. Celat şer‘-i şerîf-i Nebevî’ye Dimitri b. Peper’i ihzâr edip dedi ki Dimitri’den bir ev [a]ldım üç yüz akçeye akçemi alıp evi benden sâbık Ömer’e bey‘ etmiş şer‘le Ömer’e hükm olunup benim mezbûr Dimitri zimmetinde üç yüz akçem kaldı dedikde mezbûr Dimitri verdim şâhidlerim var dedikde Mihal talebiyle Dimitri’nin ikrâr tescîl olundu. Tahrîren fî evâhiri Rebi‘ilevvel fî sene 942.

Şuhûdü’l-hâl: Hızır b. Ahmed, Durmuş b. Dündar ve Mustafa b. Mehmed ve Bâli b. Aslıhan.

(ÜSKÜDAR09 - cilt: 4, sayfa: 314 - Hüküm no: 774 - Orijinal metin no: [95a-2])﻿

﻿

﻿

775. Hüküm

Safiye bt. Mahmud’un, kızı Tenzile’ye inek bedelinden borçlu olduğu

Sebeb-i tahrîr-i sicil budur ki Sâfiye bt. Mahmud şer‘-i şerîf-i [Nebev]î’de ikrâr edip dedi ki kızım Tenzile’ye inek bahâsından yetmiş akçe lâzımü’l-edâ deynim vardır dedikde mezbûr[e] Tenzile’nin vekîli olan Durmuş b. Dündar yirmi gün va‘de verip tescîl olundu. Tahrîren fî Rebi‘ilevvel fî yevm 28 fî sene 942.

Şuhûdü’l-hâl: Hızır b. Ahmed.

(ÜSKÜDAR09 - cilt: 4, sayfa: 315 - Hüküm no: 775 - Orijinal metin no: [95a-3])﻿

﻿

﻿

776. Hüküm

Şahsın mahkemeye gelmesine kefil olma

Sebeb-i tahrîr-i sicil budur ki Üsküdar emîn[i] Mustafa Bey b. Abdullah şer‘-i şerîf-i Nebevî’de fahrü’l-â‘yân çavuş Hayreddin Bey’in kulun ayartan Ali b. Rüstem nefsine kefîl taleb ettikde Ayvansaray’da Çavuş Mescid mahallesinde olan Mustafa b. müezzin Ahmed mezbûr Ali b. Rüstem nefsine kefîl oldum dedikde mezbûr Mustafa’nın ikrâr[ı] bi’t-taleb tescîl olundu. Tahrîren fî evâhiri Rebi‘ilevvel fî sene 942.

Şuhûdü’l-hâl: Yaycı Reis ve Hamza b. İlyas ve Süleyman b. Dâvud ve Hacı Süleyman b. Abdi ve Mustafa b. Mehmed.

(ÜSKÜDAR09 - cilt: 4, sayfa: 315 - Hüküm no: 776 - Orijinal metin no: [95a-4])﻿

﻿

﻿

777. Hüküm

Şahısların mahkemeye gelmesine kefil olma

Sebeb-i tahrîr-i sicil budur ki Ahmed b. Abdullah şer‘-i şerîfe Hırasimo b. Yani’yi ve Nikola b. Kalayora’yı ihzâr edip dedi ki işbu mezbûrlar beni darb etti dedikde mezbûrlar [ikrâr] edip nefislerine kefîl taleb olundukda Yani b. Yorgi kefîl oldum dedikde ikrâr bi’t-taleb tescîl olundu. Tahrîren fî evâhiri Rebi‘ilevvel fî sene 942.

Şuhûdü’l-hâl: Musa b. Hüseyin ve Süleyman b. Hamza.

(ÜSKÜDAR09 - cilt: 4, sayfa: 315 - Hüküm no: 777 - Orijinal metin no: [95b-1])﻿

﻿

﻿

778. Hüküm

Ali b. Rüstem’in Mustafa b. Müezzin Ahmed’i vekil tayin ettiği

Sebeb-i tahrîr-i sicil budur ki Ali b. Rüstem şer‘-i şerîf-i Nebevî’de işbu Mustafa b. müezzin Ahmed benim vekîl-i mutlakım olsun dedikde mezbûr Mustafa kabûl edip bi’t-taleb tescîl olundu. Tahrîren fî gurreti Rebi‘ilâhir fî sene 942.

Şuhûdü’l-hâl: Burhan b. Hasan ve Hamza b. Veli ve Memi b. Mustafa ve Ali b. Musa ve Mustafa b. Sinan.

(ÜSKÜDAR09 - cilt: 4, sayfa: 315 - Hüküm no: 778 - Orijinal metin no: [95b-2])﻿

﻿

﻿

779. Hüküm

Todora b. İstati’nin Hasan b. Hızır’ın keçilerine başka keçi karıştırdığı

Sebeb-i tahrîr-i sicil budur ki Hasan b. Hızır şer‘-i şerîf-i Nebevî’ye Todora b. İstati’yi ihzâr edip dedi ki işbu Todora benim keçime keçi kattı dedikde mezbûr Todora inkâr edip gıbbe’l-inkâr Hasan’dan beyyine taleb olundukda udûl-i müslimînden Burhan b. Hasan ve Memi b. Mustafa edâ-i şehâdet edip dedi ki biz şâhidleriz şehâdet dahi ederiz mezbûr Todora mezbûr Hasan’a keçi kattı dediklerinden sonra şehâdetleri hayyiz-i kabûlde vâkī‘ olup bi’t-taleb tescîl olundu. Tahrîren fî gurreti Rebi‘ilâhir fî sene 942.

Şuhûdü’l-hâl: Mustafa b. Sinan ve Ali b. Musa ve Hızır b. Ahmed ve Bâli b. Aslıhan.

(ÜSKÜDAR09 - cilt: 4, sayfa: 316 - Hüküm no: 779 - Orijinal metin no: [95b-3])﻿

﻿

﻿

780. Hüküm

Seferşah b. Yusuf’un Emir b. Mustafa’ya borçlu olduğu

Sebeb-i tahrîr-i sicil budur ki Yenihisar’dan Seferşâh b. Yusuf şer‘-i şerîf-i Nebevî’de ikrâr ve i‘tirâf edip dedi ki işbu Emir b. Mustafa’dan bi tarîki’l-karz bin akçe aldım elân zimmetimdedir dedikde mezbûr Emir bi’l-muvâcehe tasdîk edip mezbûr Seferşâh’ın ikrârı bi’t-taleb tescîl olundu. Tahrîren fî gurreti Rebi‘ilâhir fî sene 942.

Şuhûdü’l-hâl: Mevlânâ Lütfi b. İsâ ve İvaz b. Şâzî ve Ebri b. Yusuf ve Mustafa b. Mehmed.

(ÜSKÜDAR09 - cilt: 4, sayfa: 316 - Hüküm no: 780 - Orijinal metin no: [95b-4])﻿

﻿

﻿

781. Hüküm

Şahsın mahkemeye gelmesine kefil olma

Sebeb-i tahrîr-i sicil budur ki Ali b. Musa şer‘-i şerîf-i Nebevî’de Manol b. Todora ve Yorgi b. Papaz nefislerine kefîl taleb ettikde Dimitri b. Marko mezbûrlar nefsine kefîl oldum dedikde mezbûr Dimitri’nin ikrâr[ı] bi’t-taleb tescîl olundu. Tahrîren fî gurreti Rebi‘ilâhir fî sene 942.

Şuhûdü’l-hâl: Dizdar Ağa ve Hızır b. Ahmed ve Ali b. Musa.

(ÜSKÜDAR09 - cilt: 4, sayfa: 316 - Hüküm no: 781 - Orijinal metin no: [96a-1])﻿

﻿

﻿

782. Hüküm

Yakob b. Murad’ın Murad b. [Evren]’in eşine hakaret ettiği

Sebeb-i tahrîr-i sicil budur ki Murad b. [Evren] şer‘-i şerîf-i Nebevî’ye Yakob b. Murad’ı ihzâr edip dedi ki işbu Yakob benim avratıma sövdü dedikde mezbûr Yakob bu bana sövdü ben buna sövdüm dedikde mezbûr Murad dahi hakaret ettiğini ikrâr edip bi’t-taleb tescîl olundu. Tahrîren fî evâili Rebi‘ilâhir fî sene 942.

Şuhûdü’l-hâl: Ahmed b. Kara Hasan ve Kara Hasan b. Pazarlı ve Mustafa b. Mehmed ve Yorgi b. Yani.

(ÜSKÜDAR09 - cilt: 4, sayfa: 317 - Hüküm no: 782 - Orijinal metin no: [96a-2])﻿

﻿

﻿

783. Hüküm

Yorgi b. Kosdandin’in sattığı [ekmekte?] buğday eksiği olduğu

Sebeb-i tahrîr-i sicil budur ki Üsküdar emîni olan Mustafa’nın âdemi Pervâne şer‘-i şerîf-i Nebevî’ye Yorgi b. Kosdandin’in kırk dirhem buğday eksiğin tuttum dedikde mezbûr Yorgi ikrâr edip bi’t-taleb tescîl olundu. Tahrîren fî evâili Rebi‘ilâhir fî sene 942.

Şuhûdü’l-hâl: Durdu Musa ve Yakuboğlu ve Lâtîf b. Kemal ve Hızır b. İlyas.

(ÜSKÜDAR09 - cilt: 4, sayfa: 317 - Hüküm no: 783 - Orijinal metin no: [96a-3])﻿

﻿

﻿

784. Hüküm

Karaca b. Abdullah’ın Ali b. Hasan’dan alacağının bir kısmını tahsil ettiği

Sebeb-i tahrîr-i sicil budur ki Muharrem b. Yusuf el-vekîlü an kıbeli Karaca b. Abdullah şer‘-i şerîf-i Nebevî’de ikrâr ve i‘tirâf edip dedi ki işbu Ali b. Hasan’ın hüccetinde olan yedi yüz akçenin üç yüz akçesin müvekkilim Karaca mezbûr Ali’den alıp kabz edip deynine verdi dedikde ikrârı bi’t-taleb tescîl olundu. Tahrîren fî evâili Rebi‘ilâhir fî sene 942.

Şuhûdü’l-hâl: Pîrî b. Hızır ve Ali b. Kemal ve Ayas b. Abdullah ve Mustafa Bey b. Abdullah.

(ÜSKÜDAR09 - cilt: 4, sayfa: 317 - Hüküm no: 784 - Orijinal metin no: [96a-4])﻿

﻿

﻿

785. Hüküm

Sahipsiz ata nafaka tayin edilmesi

Sebeb-i tahrîr-i sicil budur ki Al [bir] bârgir alnı sakar Üsküdar emîni Mustafa’ya teslîm olup yevm[î] nafakası ve hıfzı için üçer akçe ta‘yîn olup tescîl olundu. Tahrîren fî evâili Rebi‘ilâhir fî sene 942.

Şuhûdü’l-hâl: Süleyman b. Dâvud ve Behlül b. Süleyman ve Emir b. Çepni.

(ÜSKÜDAR09 - cilt: 4, sayfa: 318 - Hüküm no: 785 - Orijinal metin no: [96a-5])﻿

﻿

﻿

786. Hüküm

Şahsın mahkemeye gelmesine kefil olma

Sebeb-i tahrîr-i sicil budur ki Üsküdar emîni Mustafa şer‘-i şerîf-i Nebevî’de işbu Mehmed b. İbrahim’in nefsine kefîl taleb olundukda Menteş b. Ece kefîl oldum dedikde bi’t-taleb tescîl olundu. Tahrîren fî evâili Rebi‘ilâhir fî sene 942.

Şuhûdü’l-hâl: Süleyman b. Dâvud ve Behlül b. Süleyman ve Emir b. Çepni.

(ÜSKÜDAR09 - cilt: 4, sayfa: 318 - Hüküm no: 786 - Orijinal metin no: [96b-1])﻿

﻿

﻿

787. Hüküm

Murad b. Evren ile Yakob b. Murad’ın sulh oldukları

Sebeb-i tahrîr-i sicil budur ki Murad b. Evren ve Yakob b. Murad şer‘-i şerîfte hakların ibrâ ve iskāt ettiler bi’t-taleb tescîl olundu. Tahrîren fî evâili Rebi‘ilâhir fî sene 942.

Şuhûdü’l-hâl: Sinan b. Turud ve Hacı b. Durmuş ve Mustafa b. Mehmed.

(ÜSKÜDAR09 - cilt: 4, sayfa: 318 - Hüküm no: 787 - Orijinal metin no: [96b-2])﻿

﻿

﻿

788. Hüküm

Davud b. Abdullah’ın Selman Ağa Vakfı’na olan borcu için evini sattığı

Sebeb-i tahrîr-i sicil budur ki Dâvud b. Abdullah şer‘-i şerîf-i Nebevî’de ikrâr edip dedi ki Kepçe mahallesinde ola[n] mülk evimi işbu Selman Ağa mütevellîsi olan Süheyl’e bin akçeye bey‘ edip yılda yüz akçeye kirâya aldım dedikde ikrâr bi’t-taleb tescîl olundu. Tahrîren fî evâili Rebi‘ilâhir fî sene 942.

Şuhûdü’l-hâl: Hamza b. Veli ve Bâli b. Aslıhan ve Hızır b. Ahmed ve Ferhad Halîfe ve Süleyman b. Şaban.

(ÜSKÜDAR09 - cilt: 4, sayfa: 318 - Hüküm no: 788 - Orijinal metin no: [96b-3])﻿

﻿

﻿

789. Hüküm

Yorgi b. Sulayid’in Bâli b. Aslıhan’a borçlu olduğu

Sebeb-i tahrîr-i sicil budur ki Karye-i Kadı’dan Yorgi b. Sulayid şer‘-i şerîf-i Nebevî’de ikrâr edip dedi ki işbu Bâli b. Aslıhan’a iki yüz elli akçe lâzımü’l-edâ deynim vardır dedikde mezbûr Yorgi’nin ikrârı bi’t-taleb tescîl olundu. Tahrîren fî evâili Rebi‘ilâhir fî sene 942.

Şuhûdü’l-hâl: Koca Hasan b. Mehmed ve Süleyman b. Abdi ve Mustafa b. Mehmed ve Hızır b. Ahmed.

(ÜSKÜDAR09 - cilt: 4, sayfa: 319 - Hüküm no: 789 - Orijinal metin no: [96b-4])﻿

﻿

﻿

790. Hüküm

Yorgi b. Sulayid’in Koca Hasan b. Mehmed’e borçlu olduğu

Sebeb-i tahrîr-i sicil budur ki Karye-i Kadı’dan Yorgi b. Sulayid şer‘-i şerîf-i Nebevî’de ikrâr edip dedi ki işbu Koca Hasan b. Mehmed[’e] yüz yetmiş beş [akçe] lâzımü’l-edâ deynim vardır dedikde mezbûr Yorgi’nin [ikrârı] bi’t-taleb tescîl olundu. Tahrîren fî evâili Rebi‘ilâhir fî sene 942.

Şuhûdü’l-hâl: Süleyman b. Abdi ve Mustafa b. Mehmed ve Hızır b. Ahmed ve Bâli b. Aslıhan. Mustafa havâle

(ÜSKÜDAR09 - cilt: 4, sayfa: 319 - Hüküm no: 790 - Orijinal metin no: [96b-5])﻿

﻿

﻿

791. Hüküm

Hüseyin b. Abdullah’ın Üsküdarlı’nın üç adet atının bakımını iltizam ettiği

Sebeb-i tahrîr-i sicil budur ki Hüseyin b. Abdullah şer‘-i şerîf-i Nebevî’de ikrâr edip dedi ki Üsküdarlı’nın üç re’s atlarını bir yıla dört bin dört yüz [akçe] bi’l-emn ve’l-istikāme hizmet etmek üzre kabûl ettim günde üç şinik arpa ve üç otluk verip hizmet etmek üzre eğer bu tarîk üzre hizmet etmezsem avratım üç talâk boş olsun dedikde mezbûr hizmeti mezbûr Hüseyin’e mukarrer olup bi’t-taleb tescîl olundu. Tahrîren fî gurreti Rebi‘ilevvel fî sene 942.

Şuhûdü’l-hâl: Yaycı Reis ve Mustafa Kethüdâ ve Hızır b. Ahmed.

(ÜSKÜDAR09 - cilt: 4, sayfa: 319 - Hüküm no: 791 - Orijinal metin no: [97a-1])﻿

﻿

﻿

792. Hüküm

Eynehan b. Osman’ın Bulgurlu kethüdâlığını iltizam ettiği

Sebeb-i tahrîr-i sicil budur ki Eynehan b. Osman şer‘-i şerîf-i Nebevî’de Bulgurlu mahallesi kethüdâlığını kabûl ettim eğer götürü mahalle halk[ı] kabûl etmese vazgeldim dedikde bi’t-taleb tescîl olundu. Tahrîren fî evâili Rebi‘ilâhir fî sene 942.

Şuhûdü’l-hâl: ( ).

(ÜSKÜDAR09 - cilt: 4, sayfa: 319 - Hüküm no: 792 - Orijinal metin no: [97a-2])﻿

﻿

﻿

793. Hüküm

Yorgi b. Sulayid’in Abdi b. Hasan’dan ödünç aldığı

Sebeb-i tahrîr-i sicil budur ki Yorgi [b.] Sulayid şer‘-i şerîf-i Nebevî’de ikrâr ve i‘tirâf [edip] işbu Abdi b. Minnet’e bin dört yüz elli bi tarîk-i karz ve bahâ-i çuka yüz elli akçe cem‘an bin altı yüz akçe lâzımü’l-edâ deynim vardır dedikde mezbûr Abdi bi’l-muvâcehe tasdîk edip mezbûr Yorgi’nin ikrârı bi’t-taleb tescîl olundu. Tahrîren fî evâili Rebi‘ilâhir fî sene 942.

Şuhûdü’l-hâl: Esvet Mustafa ve Burhan b. Hasan ve Âşık b. Hasan ve Hüseyin b. Süleyman.

(ÜSKÜDAR09 - cilt: 4, sayfa: 320 - Hüküm no: 793 - Orijinal metin no: [97a-3])﻿

﻿

﻿

794. Hüküm

Yorgi b. Sulayid’in Abdi b. Hasan’dan aldığı ödünç için Marola bt. Sulayid’in kefil olduğu

Sebeb-i tahrîr-i sicil budur ki Marola bt. Sulayid şer‘-i şerîf-i [Nebev]î’de ikrâr edip dedi ki işbu Yorgi b. Sulayid’in Abdi’ye olan bin altı yüz akçeye kefîl bi’l-mâl oldum dedikde mezbûr Abdi kabûl ettim dedikde bi’t-taleb tescîl olundu. Tahrîren fî evâili Rebi‘ilâhir fî sene 942.

Şuhûdü’l-hâl: Burhan b. Hasan ve Âşık b. Hasan ve Koca Hasan b. Mehmed ve Esvet Mustafa

(ÜSKÜDAR09 - cilt: 4, sayfa: 320 - Hüküm no: 794 - Orijinal metin no: [97a-4])﻿

﻿

﻿

795. Hüküm

Yorgi b. Sulayid’in Marola bt. Sulayid’e bostanını rehin verdiği

Sebeb-i tahrîr-i sicil budur ki Yorgi b. Sulayid şer‘-i şerîf-i Nebevî’de ikrâr edip dedi ki işbu Marola bt. Sulayid’e bir bostanımı rehin verdim dedikde mezbûr Marola’nın talebiyle tescîl olundu. Tahrîren fî evâili Rebi‘ilâhir fî sene 942.

Şuhûdü’l-hâl: Burhan b. Hasan ve Âşık b. Hasan ve Koca Hasan b. Mehmed.

(ÜSKÜDAR09 - cilt: 4, sayfa: 320 - Hüküm no: 795 - Orijinal metin no: [97a-5])﻿

﻿

﻿

796. Hüküm

Karagöz b. Abdullah’ın içki içtiği

Sebeb-i tahrîr-i sicil budur ki Karagöz b. Abdullah şer‘-i şerîf-i Nebevî’de hamr şürb ettiği Mustafa b. Mehmed ve Bâli b. Aslıhan şehâdetleri ile sâbit olup bi’t-taleb tescîl olundu. Tahrîren fî evâili Rebi‘ilâhir fî sene 942.

Şuhûdü’l-hâl: Mahmud b. Hamza ve Hasan b. Şaban ve Mustafa b. Mehmed.

(ÜSKÜDAR09 - cilt: 4, sayfa: 321 - Hüküm no: 796 - Orijinal metin no: [97b-1])﻿

﻿

﻿

797. Hüküm

Mehmed b. Hacı Hüseyin’in Burhan b. Hasan’ı alacak davası için vekil tayin ettiği

Sebeb-i tahrîr-i sicil budur ki İmâm Mehmed b. Hacı Hüseyin şer‘-i şerîf-i Nebevî’de ikrâr edip dedi ki zimem-i nâsda olan akçemin talebi için işbu Burhan b. Hasan’ı vekîl-i mutlak ettim dedikde mezbûr Hasan kabûl edip bi’t-taleb tescîl olundu. Tahrîren fî evâili Rebi‘ilâhir fî sene 942.

Şuhûdü’l-hâl: Âşık b. Hasan ve Receb b. Mahmud ve Hacı Süleyman b. Abdi ve Yaycı Reis.

(ÜSKÜDAR09 - cilt: 4, sayfa: 321 - Hüküm no: 797 - Orijinal metin no: [97b-2])﻿

﻿

﻿

798. Hüküm

Veli b. Davud’un Durmuş b. Abdullah’a manda bedelinden borçlu olduğu

Sebeb-i tahrîr-i sicil budur ki Veli b. Dâvud şer‘-i şerîf-i Nebevî’de ikrâr edip dedi ki camus bahâsından işbu Durmuş b. [Abd]ullah[’a] yüz elli akçe lâzımü’l-edâ deynim vardır dedikde ikrârı bi’t-taleb tescîl olundu. Tahrîren fî evâili Rebi‘ilâhir fî sene 942.

Şuhûdü’l-hâl: Hızır b. Ahmed ve Musa b. Mustafa. Havâle Kılavuz

(ÜSKÜDAR09 - cilt: 4, sayfa: 321 - Hüküm no: 798 - Orijinal metin no: [97b-3])﻿

﻿

﻿

799. Hüküm

Todora b. Kosta’nın Bâli b. Aslıhan’ı vekil tayin ettiği

Sebeb-i tahrîr-i sicil budur ki Todora b. Kosta şer‘-i şerîf-i Nebevî’de ikrâr edip dedi ki işbu Bâli b. Aslıhan benim vekîl-i mutlakım olsun ve hem akçe havâle olsun dedikde mezbûr Bâli kabûl edip bi’t-taleb tescîl olundu. Tahrîren fî evâili Rebi‘ilâhir fî sene 942.

Şuhûdü’l-hâl: Hacı Hüseyin b. ( ).

(ÜSKÜDAR09 - cilt: 4, sayfa: 321 - Hüküm no: 799 - Orijinal metin no: [97b-4])﻿

﻿

﻿

800. Hüküm

Dimo b. Yorgi’nin Mutaf Muhyiddin’e borçlu olduğu

Sebeb-i tahrîr-i sicil budur ki Karye-i Kuzguncuk’tan Dimo b. Yorgi şer‘-i şerîf-i Nebevî meclisine gelip bi’t-tav‘ ve’r-rızâ ikrâr ve i‘tirâf edip dedi ki karye-i Bulgurlu’da sâkin Mutaf Muhyiddin’e karz-ı hasenden bin akçe deynim vardır vâcibü’l-edâdır deyicek mezbûr Dimo’nun kelâmını mezkûr Muhyiddin’in vekîl[i] olan Burhan b. Hasan tasdîk edip talebiyle sebt-i defter olundu. Hurrire fî evâili Rebi‘ilâhir sene isnâ ve erba‘în ve tis‘a mi’e.

Şuhûdü’l-hâl: Süleyman b. Abdi, Mustafa b. Mehmed. Zikr olan meblağ muhzır Mustafa b. Mehmed’e havâle olundu. Sâhibine teslîm oluna.

(ÜSKÜDAR09 - cilt: 4, sayfa: 322 - Hüküm no: 800 - Orijinal metin no: [97b-5])﻿

﻿

﻿

801. Hüküm

Durmuş b. Dündar’ın Koca Hasan b. Mehmed’den ödünç aldığı

Sebeb-i tahrîr-i sicil budur ki Durmuş b. Dündar şer‘-i şerîf-i Nebevî’de ikrâr edip dedi ki işbu Koca Hasan b. Mehmed Hüseyin b. Abdullah’a sâlyân olan beş yüz akçeden beş yüz akçe lâzımü’l-edâ deynim vardır ve gök ferâce bahâsından altmış beş akçe cem‘an beş yüz altmış beş akçe deynim vardır dedikde ve meblağ-ı mezbûr[a] Hüseyin b. Abdullah kefîl bi’l-mâl oldum dedikde mezbûr Hasan mukırrân-ı mezbûrânın ikrârı[nı] bi’l-muvâcehe tasdîk edip ikrârları bi’t-taleb tescîl olundu.. Tahrîren fî evâili Rebi‘ilâhir fî sene 942.

Şuhûdü’l-hâl: Pîrî b. Hızır ve Mustafa b. Mehmed ve Karaca b. Sarıca.

(ÜSKÜDAR09 - cilt: 4, sayfa: 322 - Hüküm no: 801 - Orijinal metin no: [98a-1])﻿

﻿

﻿

802. Hüküm

Hüseyin b. Abdullah’ın Mustafa b. Mehmed’den ödünç aldığı

Sebeb-i tahrîr-i sicil budur ki Hüseyin b. Abdullah şer‘-i şerîf-i Nebevî’de ikrâr edip dedi ki işbu Mustafa b. Mehmed’e bi tarîk-i karz beş yüz akçe lâzımü’l-edâ deynim vardır ve gök ferâce bahâsından otuz beş akçe cem‘an beş yüz otuz beş akçe ve meblağ-ı mezbûr için evim rehindir dedikde ve Durmuş b. Dündar kefîl oldum dedikde mezbûrların ikrârların Mustafa b. Mehmed bi’l-muvâcehe tasdîk edip bi’t-taleb tescîl olundu. Tahrîren fî evâili Muharrem fî sene 942.

Şuhûdü’l-hâl: Pîrî b. Hızır ve Koca Hasan b. Mehmed ve Kara[ca] b. Sarıca.

(ÜSKÜDAR09 - cilt: 4, sayfa: 322 - Hüküm no: 802 - Orijinal metin no: [98a-2])﻿

﻿

﻿

803. Hüküm

Şahsın mahkemeye gelmesine kefil olma

Sebeb-i tahrîr-i sicil budur ki İstavros câbisi Mustafa şer‘-i şerîf-i Nebevî’de Yani b. Baltasak ve Dimitri b. Baltasak’ın nefsine kefîl taleb olundukda biri birine kefîl olduk dediklerinden sonra bi’t-taleb tescîl olundu. Tahrîren fî evâili Rebi‘ilâhir [fî sene] 942.

Şuhûdü’l-hâl: Pîrî b. Hızır ve Mustafa b. Mehmed ve Koca Hasan b. Mehmed ve Ahmed b. Abdullah.

(ÜSKÜDAR09 - cilt: 4, sayfa: 323 - Hüküm no: 803 - Orijinal metin no: [98a-3])﻿

﻿

﻿

804. Hüküm

Bosna asıllı kaçak kölenin sahibine teslim edildiği

Sebeb-i tahrîr-i sicil budur ki İvaz nâm kimesne orta boylu, açık [k]aşlı, ala gözlü, ak benizli, başına külâh ve eğ[n]ine siyah çuka avaresi ve içine kır aba yelek ve ak bez kuşağı ve alaca gömlek ve aba menevrek [benevrek] ve İslâmbol papuç giyürür Bosneviyyü’l-asl abd tutup sene isnâ erba‘în ve tis‘a mi’e Rebi‘ilâhiri’nin dokuzuncu gününde Üsküdar emîni Mustafa’ya teslîm olundu. Tahrîren fî evâili Rebi‘ilâhir fî sene 942.

Şuhûdü’l-hâl: Sinan Halîfe b. ( ) ve Hacı câbi ve Mahmud b. Abdullah, Mustafa b. ( ). Zikr olan gulâmın mevlâsı Mehmed b. Hacı Mahalle-і Mahmud Bey’den olup ve gulâm mezbûr mevlâsı idiğine tasdîk ettikde teslîm olup subaşı talebiyle sebt-i defter olundu. Hurrire fî evâili Rebi‘ilâhir sene isnâ ve erba‘în ve tis‘a mi’e.

(ÜSKÜDAR09 - cilt: 4, sayfa: 323 - Hüküm no: 804 - Orijinal metin no: [98a-4])﻿

﻿

﻿

805. Hüküm

Güllü bt. Süleyman’ın Mustafa b. Karaca’dan aldığı evin satışının fesh edildiği

Sebeb-i tahrîr-i sicil budur ki Güllü bt. Süleyman şer‘-i şerîf-i Nebevî’ye Mustafa b. Karaca’yı ihzâr edip dedi ki işbu Mustafa’dan sâbıkan ev ve bahçe aldım idi hâliyâ bey‘ fes[h] edip sekiz yüz akçe bey‘ verdim idi taleb ederim dedikde mezbûr Mustafa bi’l-muvâcehe ikrâr edip ver deyû hükm olundu. Tahrîren fî Rebi‘ilâhir fî sene 942.

Şuhûdü’l-hâl: Hacı Kırımî ve Kılavuz b. Aslıhan ve Hızır b. Ahmed. Havâle Mustafa

(ÜSKÜDAR09 - cilt: 4, sayfa: 323 - Hüküm no: 805 - Orijinal metin no: [98b-1])﻿

﻿

﻿

806. Hüküm

Bulgurlu sığırtmacı Yusuf b. Abdullah’ın köydeki alacağı için muhzır Bâli ve Mustafa’nın gönderildiği

Sebeb-i tahrîr-i sicil budur ki Karye-i Bulgurlu sığırtmacı olan Yusuf b. Abdullah muhzır Bâli taleb edip dedi ki karye-i mezbûrda olan hakkımı ikrâr eden kimesnelerden alıvermesine icâzet verip gönderdik deyicek talebiyle Bâli ve Mustafa irsâl olundu varıp mukır olan yerlerden mezbûra hakkını alıvereler nizâ‘ edenleri meclisi şer‘a gelip görülmek üzerine talebiyle sebt-i defter olundu. Fî 10 Rebi‘ilâhir sene 942.

Şuhûdü’l-hâl: Mâ sebak.

(ÜSKÜDAR09 - cilt: 4, sayfa: 324 - Hüküm no: 806 - Orijinal metin no: [98b-2])﻿

﻿

﻿

807. Hüküm

Kaçak köleye nafaka tayin edilmesi

Sebeb-i tahrîr-i sicil budur ki Orta boylu, çatık kaşlı, kara gözlü, kara yağız sakallı, başına kızıl yelken takye ve eğ[n]ine ak nemed ve kır yelek ve ayağına köhne papuç giyürür Üsküdar emîni Mustafa tutup yevm[î] nafakası ve hıfzı için ikişer akçe ta‘yîn olunup defter olundu. Tahrîren fî yevmi 9 Rebi‘ilâhir sene 942.

Şuhûdü’l-hâl: Süleyman b. Abdi ve Mustafa b. Mehmed ve Bâli b. Aslıhan.

(ÜSKÜDAR09 - cilt: 4, sayfa: 324 - Hüküm no: 807 - Orijinal metin no: [98b-3])﻿

﻿

﻿

808. Hüküm

Kara Hasan b. Pazarlı’nın Ali b. İlyas’a inek bedelinden borçlu olduğu

Sebeb-i tahrîr-i sicil budur ki Ali b. İlyas şer‘-i şerîf-i Nebevî’ye Kara Hasan b. Pazarlı’yı ihzâr edip dedi ki işbu Hasan’a bir camus ineği bey‘ ettim dört yüz seksen akçeye dedikde mezbûr Hasan dört [yüz] akçe verdim seksen akçe deynim var dedikde ikrârı bi’t-taleb tescîl olundu. Tahrîren [fî] evâili Rebi‘ilâhir fî sene 942.

Şuhûdü’l-hâl: Bâli b. Aslıhan. Kılavuz havâle

(ÜSKÜDAR09 - cilt: 4, sayfa: 324 - Hüküm no: 808 - Orijinal metin no: [98b-4])﻿

﻿

﻿

809. Hüküm

İskender b. Karagöz’ün Manol b. Duma’dan alacaklı olduğu

Vech-i tahrîr-i hurûf oldur ki Karye-i Kadı’dan Manol b. Duma’da İskender b. Karagöz nâm kimesnenin sicil[de] yüz akçe deyn[i] var idiği mukayyed bulunup muhzır Mustafa’ya havâle olundu. Hurrire fî 10 Rebi‘ilâhir sene 942.

Şuhûdü’l-hâl: Bâli [b. Aslıhan], Hacı Süleyman b. Abdi, Ali b. Abdullah.

(ÜSKÜDAR09 - cilt: 4, sayfa: 325 - Hüküm no: 809 - Orijinal metin no: [98b-5])﻿

﻿

﻿

810. Hüküm

Mustafa b. Abdullah’ın şeriata daveti reddetmesi

Sebeb-i tahrîr-i sicil budur ki Üsküdar emîni Mustafa b. Abdullah şer‘-i şerîf-i Nebevî’ye Hüseyin b. Mustafa’yı ihzâr edip dedi ki işbu Hüseyin[’i] şerî‘ate da‘vet ettim varmazın dedi dedikde mezbûr Hüseyin inkâr edip gıbb[e’l]-inkâr beyyine taleb olundukda udûl-i müslimînden Ali b. ( ) ve Süleyman b. Dâvud şehâdetleri ile sâbit olup bi’t-taleb tescîl olundu. Tahrîren fî evâili Rebi‘ilâhir fî sene 942.

Şuhûdü’l-hâl: Süleyman b. Abdi ve Behlül b. Süleyman ve Ali b. Musa.

(ÜSKÜDAR09 - cilt: 4, sayfa: 325 - Hüküm no: 810 - Orijinal metin no: [99a-1])﻿

﻿

﻿

811. Hüküm

Dimitri b. Yorgi’nin Mutaf’a borçlu olduğu

Sebeb-i tahrîr-i sicil budur ki İrine bt. Kosdandil şer‘-i şerîf-i Nebevî’de ikrâr edip dedi ki zevcim Dimitri b. Yorgi’de olan Mutaf’ın bin akçesine kefîl bi’l-mâl oldum beş yüzün[ü] yarın vereyim ve beş yüzün[ü] bir aydan sonra vereyim dedikde mezbûr Mutaf’ın vekîli olan Burhan bi’l-muvâcehe tasdîk edip ikrâ[r]ları tescîl olundu. Tahrîren fî evâsıtı Rebi‘ilâhir fî sene 942.

Şuhûdü’l-hâl: Timurhan b. Hüseyin ve Âşık b. Hasan ve Mustafa b. Mehmed.

(ÜSKÜDAR09 - cilt: 4, sayfa: 325 - Hüküm no: 811 - Orijinal metin no: [99a-2])﻿

﻿

﻿

812. Hüküm

Huri Kadın bt. Hamza’nın Şeyh Mustafa Çelebi’den alacağının tahsili için Musa b. Mehmed’i vekil tayin ettiği

Sebeb-i tahrîr-i sicil budur ki Musa b. Mehmed meclisi şer‘a gelip takrîr-i merâm kılıp dedi ki bundan akdem Huri Kadın bt. Hamza beni bundan akdem Gekvize’de Şeyh Mustafa Çelebi zimmetinde olan üç bin akçenin kabzına ve da‘vâsına beni vekîl eyledi deyicek takrîrine muvâfık beyyine taleb olundu udûl-i müslimînden Ali b. Abdullah el-Hacı Hamza b. Abdullah şehâdet için hâzırân olup edâ-i şehâdet edip dediler ki biz şâhidleriz ve şehâdet dahi ederiz mezbûre Huri Kadın bt. Hamza mezbûr Musa b. Mehmed’i merhûm Şeyh Mustafa Çelebi zimmetinde olan üç bin akçenin kabzına ve da‘vâsına vekîl eyledi elân dahi meblağ-ı mezbûr merhûmun zimmetindedir deyicek şâhidân-ı mezbûrânın şehâdetleri hayyiz-i kabûlde vâkī‘ olup sicil olundu. Tahrîren fî evâili Rebi‘ilâhir li sene isnâ ve erba‘în ve tis‘a mi’e.

Şuhûdü’l-hâl: Hızır b. Ahmed ve Ramazan Halîfe b. Ahmed ve Hacı Süleyman b. Abdi ve gayruhüm.

(ÜSKÜDAR09 - cilt: 4, sayfa: 325 - Hüküm no: 812 - Orijinal metin no: [99a-3])﻿

﻿

﻿

813. Hüküm

Şahsın mahkemeye gelmesine kefil olma

Kefele Mustafa b. Abdullah ilâ nefsi İlyas b. Abdullah ve iltezeme ihzârehu [fî] vakti’l-hâce bâ talebi İbrahim b. Abdullah. Cerâ zâlike ve hurrire ( ).

Şuhûdü’l-hâl: Hızır b. Ahmed, el-Hacı Süleyman b. Abdi, Hasan Bey b. Abdi ve gayr.

(ÜSKÜDAR09 - cilt: 4, sayfa: 326 - Hüküm no: 813 - Orijinal metin no: [99b-1])﻿

﻿

﻿

814. Hüküm

Mihriban’ın evinin satılmasına oğlu Nurullah’ı vekil tayin ettiği

Vech-i tezkire budur ki Nûrullah b. ( ) meclisi şer‘a gelip takrîr-i merâm kılıp dedi ki vâlidem Mihribân nefs-і Üsküdar’dan mülkiyyet üzre mutasarrıf olduğu evini bey‘ eylemesine beni vekîl eyledi deyicek takrîrine muvâfık beyyine taleb olundu[kda] udûl-і müslimînden Kābil b. Abdullah ve Pîrî Baba b. İbrahim şehâdetleriyle sâbit olup sicil olundu. Tahrîren fî evâhiri Rebi‘ilâhir li sene isnâ ve erba‘în ve tis‘a mi’e.

Şuhûdü’l-hâl: Hatîb Mevlânâ Hasan Halîfe b. Murad ve Ramazan Halîfe b. Ahmed ve Ali b. Musa ve Mustafa b. Mehmed ve Karaca b. Sarıca ve Mehmed b. Süleyman ve gayruhüm.

(ÜSKÜDAR09 - cilt: 4, sayfa: 326 - Hüküm no: 814 - Orijinal metin no: [99b-2])﻿

﻿

﻿

815. Hüküm

Davud Paşa Camii ferrâşı Yarımca Hamza’nın yerine Ali b. İlyas’ı tayin ettiği

Sebeb-i tahrîr-i sicil budur ki Merhûm Dâvud Paşa câmi‘inde yevmî iki akçe ile kayyım ve ferrâş olan Yarımca Hamza b. Abdullah ile Mütevellî Kemal ve Hatîb Süleyman Halîfe ve müezzin Mahmud meclis-і şer‘a hâzırûn olduklarında mezbûr Yarımca Hamza ikrâr ve i‘tirâf kılıp dedi ki pîr-i nâ-tuvân oldum bi’t-tamâm edâ-i hizmetde aczim olduğu sebebden vakfımdan yevmî bir akçe ile işbu Ali b. İlyas[’ı] nâib nasb ettim deyicek mukırr-ı mezbûrun ikrârını mukarrun lehü’l-mezbûr İlyas tasdîk ettikten sonra mezbûr İlyas gāyet fakīrü’l-hâl ve sulehâdan olmağın mütevellî-і mezbûr ma‘rifeti ile imâret-і mezbûreden yevmî bir ekmek ta‘yîn olundu vâkıfın rûhuna ve pâdişâhımızın -dâm-ı devletühu-du‘âya müdâvemet edip hizmet ede bi’t-taleb mâ hüve’l-vâkī‘ sebt-і sicil olundu. Hurrire fî evâsıtı Rebi‘ilâhir sene isnâ ve erba‘în ve tis‘a mi’e.

Şuhûdü’l-hâl: Süleyman Halîfe b. Alaca, Bâli b. Aslıhan ve Mevlânâ Ramazan b. Ahmed ve gayruhüm mine’l-hâzırîn.

(ÜSKÜDAR09 - cilt: 4, sayfa: 326 - Hüküm no: 815 - Orijinal metin no: [99b-3])﻿

﻿

﻿

816. Hüküm

Şahsın mahkemeye gelmesine kefil olma

Kefele Kosta b. Kefale ilâ nefsі Dimitri [b.] Kalod ve iltezeme ihzârehu fî vakti’l-hâce. Cerâ zâlike ve hurrire fî evâhiri Rebi‘ilâhir li sene isnâ ve erba‘în ve tis‘a mi’e.

Şuhûdü’l-hâl: El-Hacı Süleyman b. Abdi, Hızır b. Ahmed.

(ÜSKÜDAR09 - cilt: 4, sayfa: 327 - Hüküm no: 816 - Orijinal metin no: [99b-4])﻿

﻿

﻿

817. Hüküm

Şahsın mahkemeye gelmesine kefil olma

Kefele Karaca b. Abdullah ilâ nefsі Duka b. Dranoz ve iltezeme ihzârehu fî vakti’l-hâce. Cerâ zâlike ve hurrire fî evâhiri Rebi‘ilâhir li sene isnâ ve erba‘în ve tis‘a mi’e.

Şuhûdü’l-hâl: Mâ sebak.

(ÜSKÜDAR09 - cilt: 4, sayfa: 327 - Hüküm no: 817 - Orijinal metin no: [100a-1])﻿

﻿

﻿

818. Hüküm

Şahsın mahkemeye gelmesine kefil olma

Kefele Kosta ilâ nefsi İstirati Dimitri ve Todora’nın nefs[ine] Dimitri Yorgi oğlu kefîldir.

Şuhûdü’l-hâl: Mâ sebak.

(ÜSKÜDAR09 - cilt: 4, sayfa: 327 - Hüküm no: 818 - Orijinal metin no: [100a-2])﻿

﻿

﻿

819. Hüküm

Karamanlı’nın Karaca’nın evine girdiği

Karamanlı nâm kimesne Karaca’nın evine girdi deyicek mezkûrdan istifsâ[r] olundukda bi’l-mukābele ikrâr subaşı talebiyle tescîl olundu. Tahrîren fî evâhiri Rebi‘ilâhir li sene isnâ ve erba‘în ve tis‘a mi’e.

Şuhûdü’l-hâl: Hızır b. Ahmed ve gayruhüm.

(ÜSKÜDAR09 - cilt: 4, sayfa: 327 - Hüküm no: 819 - Orijinal metin no: [100a-3])﻿

﻿

﻿

820. Hüküm

Şahsın mahkemeye gelmesine kefil olma

Kefele Kosta b. Yani [ilâ] Alayoz b. Andon kefîl bi’n-nefs olup sicil olundu. Tahrîren fî evâhiri Rebi‘ilâhir li sene isnâ ve erba‘în ve tis‘a mi’e.

Şuhûdü’l-hâl: Bâli b. Aslıhan, Hızır b. Ahmed ve gayruhüm.

(ÜSKÜDAR09 - cilt: 4, sayfa: 328 - Hüküm no: 820 - Orijinal metin no: [100a-4])﻿

﻿

﻿

821. Hüküm

Âmil Ali’ye iftira eden Andon’a tazir olunması

Andon nâm zimmî meclis-і şer‘a gelip bilesine Ali nâm âmil[i] ihzâr edip üzerine takrîr-i da‘vâ kılıp dedi ki zulmen koynumdan üç akçem aldı deyicek mezkûrun akçesi kendi yanında bulunup kizbi zâhir olmağın ta‘zîr olunup sicil olundu. Tahrîren fî evâhiri Rebi‘ilâhir li sene isnâ ve erba‘în ve tis‘a mi’e.

Şuhûdü’l-hâl: İskender b. Abdullah ve Hızır b. Ahmed ve gayruhüm.

(ÜSKÜDAR09 - cilt: 4, sayfa: 328 - Hüküm no: 821 - Orijinal metin no: [100a-5])﻿

﻿

﻿

822. Hüküm

Şahsın mahkemeye gelmesine kefil olma

Kefele Hamza b. Abdullah ilâ nefsі Yusuf b. Abdullah ve iltezeme ihzârehu fî vaktі hâce. Cerâ zâlike ve hurrire fî evâhiri Rebi‘ilâhir li sene ve isnâ ve erba‘în ve tis‘a mi’e.

Şuhûdü’l-hâl: İskender b. Abdullah, Hızır b. Ahmed ve gayruhüm.

(ÜSKÜDAR09 - cilt: 4, sayfa: 328 - Hüküm no: 822 - Orijinal metin no: [100a-6])﻿

﻿

﻿

823. Hüküm

Hamza b. Veli’nin Emir b. Çepni’den ödünç aldığı

Vech-i kaziyye budur ki Hamza b. Veli meclis-і şer‘a gelip bilesine Emir b. Çepni[’yi] ihzâr edip mezkûr Hamza bi’t-tav‘ ve’r-rızâ ikrâr ve i‘tirâf kılıp dedi ki mezkûr Emir b. Çepni vâcibü’l-[e]dâ dokuz bin ve kaftan bahâsından beş yüz cem‘an dokuz bin beş yüz akçe deynim vardır deyicek mukırr-ı mezbûru mukarrun lehü’l-mezbûr Emir b. Çepni tasdîk edip meblağ-ı mezbûra Süleyman b. Şaba[n] kefîl bi’l-mâl olup sebt-і sicil olundu. Tahrîren fî evâhiri Rebi‘ilâhir sene isnâ ve erba‘în ve tis‘a mi’e.

Şuhûdü’l-hâl: Yaycı Reis b. ( ) ve Mevlânâ Ramazan b. Ahmed ve İskender b. Abdullah, Ali b. Musa, Mustafa b. Mehmed, Lütfi Halîfe b. İsâ, Sinan b. Turud, Hızır b. Ahmed, Mehmed b. Hüseyin ve gayruhüm.

(ÜSKÜDAR09 - cilt: 4, sayfa: 328 - Hüküm no: 823 - Orijinal metin no: [100b-1])﻿

﻿

﻿

824. Hüküm

İshak’ın Emir b. Mustafa’ya borçlu olduğu

Havâle Hızır Sebeb-i tahrîr-i sicil budur ki Emir b. Mustafa şer‘-i şerîf-і Nebevî’ye Sefer b. Musa[’yı] ihzâr edip dedi ki işbu Musa karye-i Kozluca’da olan İshak b. ( ) olan beş yüz akçeme kefîl bi’l-mâl oldu dedikde mezbûr Sefer kefîl bi’l-mâl oldum dedikden sonra ikrâr bi’t-taleb tescîl olundu. Tahrîren fî evâsıtı Rebi‘ilâhir fî sene 942.

Şuhûdü’l-hâl: Süleyman b. Şaban ve Ali b. Musa ve Hızır b. Ahmed. Meblağ-ı mezbûra karye-i Bulgurlu’dan Âşık Sofu on beş güne kefîl bi’l-mâl olup sicil olundu. Tahrîren fî 19 Rebi‘ilâhir.

(ÜSKÜDAR09 - cilt: 4, sayfa: 329 - Hüküm no: 824 - Orijinal metin no: [100b-2])﻿

﻿

﻿

825. Hüküm

Müddet-i örfiyesi dolan Rum asıllı kaçak kölenin satılması

Üsküdar subaşısı Mustafa meclis-і şer‘a gelip bilesine uzun boylu açık kaşlı sarışın yülük yüzlü eğninde kebe zıbın naçara ak benevrek ayağında postal papuç ve alaca gömlek başında kızıl sant () giyer Rumiyyü’l-asl Yusuf nâm abd-і âbıkı tutup mezkûrun nafakası ve hıfzı için yevmî ikişer akçe nafaka takdîr olunup sicil olundu. Tahrîren fî evâilі Rebi‘ilâhir sene isnâ ve erba‘în ve tis‘a mi’e.

Şuhûdü’l-hâl: Mustafa b. Mehmed, Ramazan b. Ahmed ve kâtibü’l-hurûf. Mezkûr mevsûf abd-і âbıkın müddet-і örfiyyesi tamâm olup beyne’t-tâlibîn ve’r-râgıbîn mezâd olunup bey‘ine icâzet verildi. Tahrîren fî 7 Recebi’l-mürecceb sene isnâ ve erba‘în ve tis‘a mi’e.

Şuhûdü’l-hâl: ( ).

(ÜSKÜDAR09 - cilt: 4, sayfa: 329 - Hüküm no: 825 - Orijinal metin no: [100b-3])﻿

﻿

﻿

826. Hüküm

Kasım b. Abdullah’ın sarhoş olduğu

Sebeb-i tahrîr-i sicil budur ki Üsküdar subaşısı Mustafa meclis-і şer‘a gelip bilesine Kāsım b. Abdullah ihzâr edip üzerine takrîr-i da‘vâ kılıp dedi ki şürb-і hamr edip elân dahi sarhoştur deyicek mezkûrdan istifsâr olundukda sarhoş olup mest kendizin bilmeyip sicil olundu.

Şuhûdü’l-hâl: Mâ sebak.

(ÜSKÜDAR09 - cilt: 4, sayfa: 329 - Hüküm no: 826 - Orijinal metin no: [100b-4])﻿

﻿

﻿

827. Hüküm

Hasan b. Abdullah’a vuran Dimitri’den cerîme istenmesi

Vech-i tezkire budur ki Subaşı âdemisi Ali meclis-і şer‘a gelip bilesine Dimitri[’yi] ihzâr edip üzerine takrîr-i da‘vâ kılıp dedi ki Hasan b. Abdullah nâm kimesneyi vurmuş kānûn üzre cerîme taleb ederim deyicek mezkûr Dimitri’den istifsâr olundukda bi’l-mukābele ikrârı sicil olundu. Tahrîren fî evâhiri Rebi‘ilâhir sene isnâ ve erba‘în ve tis‘a mi’e.

Şuhûdü’l-hâl: El-Hacı Süleyman b. Abdi, el-Hacı Lütfi b. ( ) ve gayruhüm.

(ÜSKÜDAR09 - cilt: 4, sayfa: 330 - Hüküm no: 827 - Orijinal metin no: [101a-1])﻿

﻿

﻿

828. Hüküm

Hasan b. Abdullah’ın sığır gütme ücretinden Mehmed b. Süleyman’dan alacaklı olduğu

Sebeb-i tahrîr-i sicil budur ki Hasan b. Abdullah Yoros kazâsından Timur Çelebi nâm karyeden Mehmed b. Süleyman ihzâr edip üzerine takrîr-i da‘vâ kılıp dedi ki mezkûrun yetmiş aded sığırın on bir ay güdüp hakkım zimmetindedir hâliyâ taleb ederim deyicek mezkûr Mehmed’den istifsâr olundukda hesâb olunup bir mikdâr akçesin vermiş bulunup bâkī zimmetinde yüz elli bir akçe dahi kalıp meblağ-ı mezbûra muhzır Hızır havâle ta‘yîn olunup sicil olundu. Tahrîren fî evâhiri Rebi‘ilâhir li sene isnâ ve erba‘în ve tis‘a mi’e.

Şuhûdü’l-hâl: Hüsam Bey b. Abdullah, Mustafa b. Mehmed, Behlül b. Süleyman ve gayruhüm.

(ÜSKÜDAR09 - cilt: 4, sayfa: 330 - Hüküm no: 828 - Orijinal metin no: [101a-2])﻿

﻿

﻿

829. Hüküm

Yorgi b. İstemad’a olan borcundan dolayı hapiste bulunan Voyvoda’ya Manol’ün kefil olduğu

Sebeb-i tahrîr-i sicil budur ki Karye-і Kadı’dan Manol b. Voyvoda meclisi şer‘a gelip bilesine Yorgi b. İstemad[’ı] ihzâr edip mezkûr Manol bi’l-mukābele ikrâr ve i‘tirâf kılıp dedi ki bundan akdem babam Voyvoda’yı akçe taleb edip haps ettirmiş idi hâliyâ babamın nefsine kefîl oldum vakt-і hâcet[te] mezkûr Yorgi taleb eylediği vakt ihzârına mültezim oldum deyicek ikrâr tescîl olundu. Tahrîren fî evâhiri Rebi‘ilâhir li sene isnâ ve erba‘în ve tis‘a mi’e.

Şuhûdü’l-hâl: Mustafa b. Mehmed, Hızır b. Ahmed ve gayruhüm.

(ÜSKÜDAR09 - cilt: 4, sayfa: 330 - Hüküm no: 829 - Orijinal metin no: [101a-3])﻿

﻿

﻿

830. Hüküm

Arap asıllı kaçak kölenin sahibine teslim edildiği

Sebeb-i tahrîr-i sicil budur ki Ali b. Mahmud meclisi şer‘a gelip bilesine orta boylu, açık kaşlı, kara gözlü, eğninde bez kuşak ve kebe zıbın ve kır aba benevrek ve gök gömlek başında arakiyyesi ile ak mahreme giyer Arabiyyü’l-asl Bilâl nâm abd[i] Üsküdar kurbunda bağlar içinde tutup meclis-і şer‘a getirip Üsküdar emîni Mustafa b. Abdullah[’a] teslîm olunup mezkûr abdin nafakası ve hıfzı için yevmî iki akçe nafaka takdîr olunup tescîl olundu. Tahrîren fî 22 evâhiri Rebi‘ilâhir sene isnâ ve erba‘în ve tis‘a mi’e.

Şuhûdü’l-hâl: Hızır b. Ahmed ve kâtibü’l-hurûf. Mezbûr-ı mevsûf abd-і âbıkın sâhibi mahrûse-і İstanbul’dan Ayasofya mahallesinden el-Hacı Kemal nâm kimesnenin olup sâhibine teslîm olunup sicil olundu.

Şuhûdü’l-hâl: Hatîb Süleyman b. Ece ve Kâtib.

(ÜSKÜDAR09 - cilt: 4, sayfa: 331 - Hüküm no: 830 - Orijinal metin no: [101b-1])﻿

﻿

﻿

831. Hüküm

Yaneka’nın İskender Bey b. Abdullah’ı alacaklarının tahsili için vekil tayin ettiği

Sebeb-i tahrîr-i sicil budur ki Karye-i İstavros’dan Yaneka nâm zimmî meclisi şer‘a gelip bilesine İskender Bey b. Abdullah[’ı] ihzâr edip mezkûr Yaneka bi’l-mukābele ikrâr edip zimem-і nâsda olan alımların kabzına ve da‘vâsına vekîlim olsun deyicek mezkûr İskender dahi kabûl edip tescîl olundu. Tahrîren fî evâhiri Rebi‘ilâhir li sene isnâ ve erba‘în ve tis‘a mi’e.

Şuhûdü’l-hâl: El-Hacı Süleyman b. Abdi ve Ramazan b. Ahmed ve gayruhüm.

(ÜSKÜDAR09 - cilt: 4, sayfa: 331 - Hüküm no: 831 - Orijinal metin no: [101b-2])﻿

﻿

﻿

832. Hüküm

İskender Bey b. Abdullah ile Todora b. Yorgi’nin darp davasından sulh oldukları

Sebeb-i tahrîr-i sicil budur ki Karye-i Kadı’dan Todora b. Yorgi meclisi şer‘a gelip bilesine Yorgi b. Yani’yi ihzâr edip üzerine takrîr-i da‘vâ kılıp dedi ki beni muhkem let eyledi hâliyâ hakkım taleb ederim deyicek mezkûr Yorgi bi’l-mukābele ikrâr eyledikden sonra muslih-і müslimîn araya girip es-sulhu hayrun ile amel eyleyip mâbeynlerinde olan hukūkdan tarafeyn ferâgat eyledik deyû ikrârları sicil olundu. Tahrîren fî evâhiri Rebi‘ilâhir li sene isnâ ve erba‘în ve tis‘a mi’e.

Şuhûdü’l-hâl: Emir b. Çepni, Hızır b. Ahmed ve kâtibü’l-hurûf, Kosta b. Yorgi, Ali b. Abdullah. Mezkûr Todora’nın nefsine Ali b. Abdullah kefîl olup tescîl olundu.

(ÜSKÜDAR09 - cilt: 4, sayfa: 331 - Hüküm no: 832 - Orijinal metin no: [101b-3])﻿

﻿

﻿

833. Hüküm

Kadıköy âmili Ali b. Abdullah’ın Emir b. Çepni’ye yer sattığını reddetmesi

Vech-i tezkire budur ki Emir b. Çepni meclisi şer‘a gelip bilesine Kadıköy âmil[i] olan Ali b. Abdullah ihzâr edip üzerine takrîr-i da‘vâ kılıp dedi ki hâliyâ mezkûr Ali b. Abdullah[’dan] iki bin üç yüz akçeye bir yer aldım hâliyâ bir kimesne müstahık çıkıp aldı hâliyâ akçem taleb ederim deyicek mezkûr Ali’den istifsâr olundukda bi’l-mukābele yer satmadım deyû inkâr sicil olundu. Tahrîren fî evâhiri Rebi‘ilâhir li sene 942.

Şuhûdü’l-hâl: Şaban b. Mehmed, Hızır b. Ahmed ve kâtibü’l-hurûf. Ba‘dehu mezkûr Ali b. Abdullah zikr olan yeri bey‘ eyledim deyicek ikrâr tescîl olundu.

Şuhûdü’l-hâl: Mürüvvet Reis b. İsâ Hacı, Sinan b. Turud.

(ÜSKÜDAR09 - cilt: 4, sayfa: 332 - Hüküm no: 833 - Orijinal metin no: [101b-4])﻿

﻿

﻿

834. Hüküm

Rus asıllı kaçak kölenin sahibine teslim edildiği

Sebeb-i tahrîr-i sicil budur ki Halil b. ( ) meclisi şer‘a gelip bilesine orta boylu, çatık kaşlı, sarışın, kösecü’l-lihye, başına ak arakiyye ve eğnine gök kaftan yelek ve yeni aba ve ak gömlek ve kızıl kuşak ve edük ve kurd ağzı papuç giyer Rusiyyü’l-asl abd-і âbıkı tutup meclis-і şer‘a getirip Üsküdar emîni Mustafa’nın âdemisi Ali’ye teslîm olunup mezkûr mevsûf abd-і âbıkın hıfz ve nafakası için yevmî ikişer akçe takdîr olunup tescîl olundu. Tahrîren fî evâhiri Rebi‘ilâhir li sene isnâ ve erba‘în ve tis‘a mi’e.

Şuhûdü’l-hâl: Hamza b. Veli ve Amuca b. Hüseyin ve Ahmed b. Ali ve Mustafa b. Mahmud ve gayruhüm. Mezkûr mevsûf abdin sâhibi Akhisar kazâsında Karye-i Örenli’de Veli b. Müslim’in idiği ve oğlu Emirze vekîli idiği Musa b. Evliyâ ve Yusuf b. Ayd[ın]’ın şehâdetleri ile sâbit olup teslîm olunup tescîl olundu. Tahrîren fî evâilі Cemâziyelevvel fî sene 942.

Şuhûdü’l-hâl: Ali b. Mustafa ve Ali b. Hasan ve Ahmed [b.] Örtegi? Durbâli.

(ÜSKÜDAR09 - cilt: 4, sayfa: 332 - Hüküm no: 834 - Orijinal metin no: [102a-1])﻿

﻿

﻿

835. Hüküm

Emir b. Mustafa’nın elinden alınan çiftlik için ödediği parayı Kadıköy âmili Ali b. Abdullah’tan geri istemesi

Sebeb-i tahrîr-i sicil budur ki Emir b. Mustafa şer‘-і şerîf[te] hâzır olup bilesine karye-i Kadı âmili olan Ali b. Abdullah ihzâr edip üzerine takrîr-i da‘vâ kılıp dedi ki bundan akdem iki bin üç yüz akçeye bana bir çiftlik bey‘ eyledin hâliyâ Mustafa nâm kimesne bi hasebi’ş-şer‘ zikr olan çiftliğe müstahık çıkıp aldı hâliyâ akçem taleb ederim deyicek mezkûr Ali’den istifsâr olundukda bi’l-mukābele cevâb verip dedi ki ben sana iki bin üç yüz akçeye bey‘ eylediğim çiftliği senden müstahık çıkıp aldıklarından sonra sana akçeni verip teslîm eyledim şâhidlerim ve kadıdan hüccetim dahi vardır getireyin deyicek üç güne mühlet-і şer‘î verilip kaziyye mâ hüve’l-vâkī‘ mezbûr Emir b. Mustafa talebiyle tescîl olundu. Tahrîren fî evâhiri Rebi‘ilâhir li sene isnâ ve erba‘în ve tis‘a mi’e.

Şuhûdü’l-hâl: Yaycı Reis b. ( ), Sinan b. Turud, Mürüvvet Reis b. İsâ Hacı ve Mustafa b. Mehmed ve kâtibü’l-hurûf ve gayruhüm.

(ÜSKÜDAR09 - cilt: 4, sayfa: 333 - Hüküm no: 835 - Orijinal metin no: [102a-2])﻿

﻿

﻿

836. Hüküm

Emir b. Çepni’nin vekili Mürüvvet Reis’in Kara Lütfi’nin iki öküzünü Hasan b. Hoşkadem’e sattığı

Vech-i tezkire budur ki Karye-i Domuzlu’dan Mürüvvet Reis b. İsâ Hacı meclisi şer‘a gelip bilesine karye-i Kestanlı’dan Hasan b. Hoşkadem’i ihzâr edip üzerine takrîr-i da‘vâ kılıp dedi ki bundan akdem Çepni oğlu beni vekîl edip Kara Lütfi nâm kimesnede olan iki camus öküzünü satıver demiş idi hâliyâ ben dahi mezkûr Hasan b. Hoşkadem’e bin kırk akçeye mezkûr öküzleri bey‘ eyledim deyicek mezkûr Hasan’dan istifsâr olundukda bi’l-mukābele ikrârı sicil olundu. Tahrîren fî evâhiri Rebi‘ilâhir li sene isnâ ve erba‘în ve tis‘a mi’e.

Şuhûdü’l-hâl: Sinan b. Turud, Ali b. Musa, Mevlânâ Ramazan b. Ahmed, Mustafa b. Mehmed ve gayruhüm.

(ÜSKÜDAR09 - cilt: 4, sayfa: 333 - Hüküm no: 836 - Orijinal metin no: [102a-3])﻿

﻿

﻿

837. Hüküm

Beytülmâlci İskender b. Abdullah’ın kaybolan Nikola’nın ekili baklasını satan Ali b. Veli’den parayı istemesi

Sebeb-i tahrîr-i sicil budur ki Yava ve beytülmâl zâbit[i] olan İskender b. Abdullah meclisi şer‘a gelip bilesine karye-i İstavros’dan Ali b. Veli ihzâr edip üzerine takrîr-i da‘vâ kılıp dedi ki bundan akdem Nikola nâm zimmî gaybet-і münkatı‘la gāib olup yerde ekilmiş baklası bulunup hâliyâ ol baklayı sen iki yüz akçeye bey‘ eylemişsin taleb ederim deyicek mezkûr Ali b. Veli’den istifsâr olundukda bi’l-mukābele ikrâr sicil olundu. Tahrîren fî evâhiri Rebi‘ilâhir li sene isnâ ve erba‘în ve tis‘a mi’e.

Şuhûdü’l-hâl: Mustafa b. Abdullah, Bâli b. Aslıhan ve Mustafa b. Mehmed ve kâtibü’l-hurûf. Meblağ-ı mezbûru Ali b. Veli üç güne değin getirmesine mültezim olup sicil tamâm olundu. Cum‘a gün va‘de. Meblağ-ı mezbûra muhzır Mustafa havâle ta‘yîn olundu.

(ÜSKÜDAR09 - cilt: 4, sayfa: 333 - Hüküm no: 837 - Orijinal metin no: [102b-1])﻿

﻿

﻿

838. Hüküm

Demirci İlyas’ın Hoca Abdullah’a borçlu olduğu

Vech-i tezkire budur ki Hoca Abdullah meclisi şer‘a gelip bilesine Demirci İlyas nâm kimesneyi ihzâr edip üzerine takrîr-i da‘vâ kılıp dedi ki karz-ı hasenden üç yüz akçem vardır hâliyâ taleb ederim deyicek [İlyas] bi’l-mukābele ikrâr eyledikden sonra muhzır Kılavuz havâle ta‘yîn olunup sicil olundu. Tahrîren fî evâhiri Rebi‘ilâhir li sene isnâ ve erba‘în ve tis‘a mi’e.

Şuhûdü’l-hâl: Kara Süleyman b. Abdullah, Mustafa b. Mehmed ve gayruhüm. Meblağ-ı mezbûra Abdi b. Hasan bugünden gayrı üçüncü günkü düşenbe güne değin meblağ-ı mezbûru getirip muhzır Kılavuz’a teslîm eylemeğe kefîl bi’l-mâl olup sicil olundu. Yevm-i Çarşamba.

Şuhûdü’l-hâl: Hüsam Bey b. Abdullah ve Ramazan b. Ahmed.

(ÜSKÜDAR09 - cilt: 4, sayfa: 334 - Hüküm no: 838 - Orijinal metin no: [102b-2])﻿

﻿

﻿

839. Hüküm

İskender b. Abdullah’ın sarhoş olduğu

Sebeb-i tahrîr-i sicil budur ki Üsküdar emîni Mustafa b. Abdullah meclisi şer‘a gelip İskender b. Abdullah ihzâr edip üzerine takrîr-i da‘vâ kılıp dedi ki şürb-і hamr edip elân sarhoştur deyicek mezkûr dahi sarhoş olup kendizin bilmeyip sicil olundu. Tahrîren fî evâhirі Rebi‘ilâhir li sene isnâ ve erba‘în ve tis‘a mi’e.

Şuhûdü’l-hâl: Behlül b. Süleyman ve gayruhüm.

(ÜSKÜDAR09 - cilt: 4, sayfa: 334 - Hüküm no: 839 - Orijinal metin no: [102b-3])﻿

﻿

﻿

840. Hüküm

Burhan b. Hasan’ın ödünç verdiği Manol b. Toma’dan alacağını istemesi

Sebeb-i tahrîr-i sicil budur ki Karye-i Bulgurlu’dan Burhan b. Hasan meclisi şer‘a gelip bilesine karye-i Kadı’dan Manol b. Toma’yı ihzâr edip üzerine takrîr-i da‘vâ kılıp dedi ki karz-ı hasenden altı yüz ve kaftan bahâsı iki yüz cem‘an sekiz yüz akçem vardır hâliyâ taleb ederim deyicek mezbûr Manol’den istifsâr olundukda bi’l-mukābele inkâr eyledi gıbbe’l-[i]nkâr müdde‘î-і mezbûrun da‘vâsına muvâfık beyyine taleb olundu udûl-і müslimînden Durmuş b. Dündar ve Mahmud Hallâc edâ-і şehâdet-і şer‘iyye kılıp dediler ki biz şâhidleriz ve şehâdet dahi ederiz ki mezkûr Burhan’ın mezkûr Manol zimmetinde karz-ı hasenden altı yüz ve kaftan bahâsından iki yüz cem‘an mezkûr Manol zimmetinde sekiz yüz akçe elân zimmetindedir deyû şehâdet eylediklerinden sonra şâhidân-ı mezbûrânın şehâdetleri ba‘de’t-tezkiyye ve’t-tahlîf hayyiz-і kabûlde vâkī‘ oldukdan sonra meblağ-ı mezbûr sekiz yüz akçeyi mezbûr Burhan’a hükm edip sicil olundu. Tahrîren fî evâhirі Rebi‘ilâhir li sene isnâ ve erba‘în ve tis‘a mi’e.

Şuhûdü’l-hâl: El-Hacı Kepçe b. Abdi, Hızır b. Ahmed, Bâli b. Aslıhan ve kâtibü’l-hurûf ve gayruhüm. Muhzır Mustafa meblağ-ı mezbûra havâle ta‘yîn olundu.

(ÜSKÜDAR09 - cilt: 4, sayfa: 335 - Hüküm no: 840 - Orijinal metin no: [103a-1])﻿

﻿

﻿

841. Hüküm

Mustafa b. Abdullah’ın Mustafa b. Mahmud’dan köle satışından kalan parayı istediği

Sebeb-i tahrîr-i sicil budur ki Kasaba-і Üsküdar’dan Mustafa b. Abdullah meclisi şer‘a gelip bilesine Mustafa b. Mahmud ihzâr edip üzerine takrîr-i da‘vâ kılıp dedi ki mezkûr Mustafa’ya dört bin yüz akçeye üç aded kul bey‘ eyledim bin yedi yüz akçesin aldım bâkīsin taleb ederim deyicek üç kulun bahâsını almadığına mezkû[r] Mustafa b. Abdullah’a mezkûr Mustafa b. Mahmud yemîn verip kaziyye mâ hüve’l-vâkī‘ sicil olundu. Tahrîren fî evâhiri Rebi‘ilâhir li sene isnâ ve erba‘în ve tis‘a mi’e.

Şuhûdü’l-hâl: Şahkulu b. ( ) ve [Ra]mazan b. Ahmed ve Bâli b. Aslıhan ve kâtibü’l-hurûf.

(ÜSKÜDAR09 - cilt: 4, sayfa: 335 - Hüküm no: 841 - Orijinal metin no: [103a-2])﻿

﻿

﻿

842. Hüküm

Şahsın mahkemeye gelmesine kefil olma

Kefele Dimitri b. Lazari ilâ nefsі Lazari ve iltezeme ihzârehu fî vakti’l-hâce yevmі Cum‘a’dan yevmі Yekşenbe gün gelmeyecek olursa malına ve nefsine kefîl olduğu sicil olundu.

Şuhûdü’l-hâl: ( ).

(ÜSKÜDAR09 - cilt: 4, sayfa: 336 - Hüküm no: 842 - Orijinal metin no: [103a-3])﻿

﻿

﻿

843. Hüküm

İstati b. Manol’ün ortağı Lazari’den içki bedelinden alacaklı olduğu

Sebeb-i tahrîr-i sicil budur ki İstati b. Manol nâm zimmî meclisi şer‘a gelip bilesine karye-і Kadı’dan Lazari nâm zimmî ihzâr edip üzerine takrîr-i da‘vâ kılıp dedi ki bundan akdem mezkûr Lazari ile iştirâk meyhâne tutmuştuk hâliyâ iki bin dört yüz akçelik hamr gāib edip fâ’ideyi almadan emr-і pâdişâhiyle bizi öte yakaya sürdüler bana müteveccih olan hisseden bin iki yüz akçelik hamr senin zimmetinde kaldı hâliyâ taleb ederim deyicek mezkûr Lazari bi’l-mukābele bu ma‘nâyı inkâr eyledi gıbbe’l-inkâr müdde‘î-і mezbûrun da‘vâsına muvâfık beyyine taleb olundu udûl-і müslimînden Memi b. Koca ve Mustafa b. ( ) şehâdet-і şer‘iyye kılıp dediler ki biz şâhidleriz ve şehâdet dahi ederiz ki bundan esbak mezkûr Lazari iştirâk olduğumuz meyhâneden hamr bahâsından bin iki yüz akçesi benim zimmetimde mezkûru sürdüler bende kaldı dedi deyicek şâhidân-ı mezbûrânın şehâdetleri ba‘de’t-tezkiyyeti’ş-şer‘î ve’t-tahlîfi’l-âdî hayyiz-і kabûlde vâkī‘ olup kaziyye mâ hüve’l-vâkī‘ sicil olundu. Tahrîren fî evâhiri Rebi‘ilâhir li sene isnâ ve erba‘în ve tis‘a mi’e.

Şuhûdü’l-hâl: Mustafa b. Abdullah, Turgud b. Murad ve Ramazan b. Ahmed ve Ali b. Musa ve Bâli b. Aslıhan ve kâtibü’l-hurûf ve gayruhüm.

(ÜSKÜDAR09 - cilt: 4, sayfa: 336 - Hüküm no: 843 - Orijinal metin no: [103b-1])﻿

﻿

﻿

844. Hüküm

Padişah imamı İbrahim Çelebi’ye ait bahçeyi mukataaya tutan İsa b. Mehmed’e el-Hacı Lütfi’nin kefil olduğu

Hüccet yazıla Sebeb-i tahrîr-i sicil budur ki Pâdişâh-ı âlem-penâh e‘azzellâhu ensârehu hazretlerinin imâm[ı] Bektaş Halîfe’nin oğlu İbrahim Çelebi cânibinden İlyas b. Abdullah İsâ b. Mehmed ile şer‘-і şerîfe hâzırân olup mezkûr İlyas bi’l-muvâcehe ikrâr ve i‘tirâf kılıp dedi ki nefs-і Üsküdar’da imâret-і Mehmed Paşa kurbunda bir bahçem içinde bir ev ile hudûd ınde’l-ahâlî ma‘lûmdur mezkûr İsâ[’ya] târih-і kitâbetten üç yıla bin altı yüz elli akçe mukāta‘aya verdik deyicek mukırr-ı mezbûru mukarrun lehü’l-mezbûr İsâ bi’l-muvâcehe tasdîk eyledikden sonra meblağ-ı mezbûrun zararına el-Hacı Lütfi b. ( ) kefîl bi’l-mâl olup alâ vukū‘ihi bi’t-taleb sicil olundu. Tahrîren fî evâhiri Rebi‘ilâhir li sene 942.

Şuhûdü’l-hâl: Mevlânâ Ramazan b. Ahmed ve Hızır b. Ahmed ve Ali b. Kara Lütfi ve gayruhüm.

(ÜSKÜDAR09 - cilt: 4, sayfa: 336 - Hüküm no: 844 - Orijinal metin no: [103b-2])﻿

﻿

﻿

845. Hüküm

Mülkiyet ihtilâfı çiftliğin Yusuf b. Halil’e ait olduğu

Hüccet yazıla Sebeb-i tahrîr-i sicil budur ki Karye-i [Du]dullu’dan Yusuf b. Halil meclisi şer‘a gelip bilesine karye-i mezbûrdan Durahan b. Süleyman ve Ramazan b. Süleyman ihzâr edip üzerlerine takrîr-i da‘vâ kılıp dedi ki karye-i mezbûr sınırında ebâ an ced mutasarrıf olduğum çiftliğim içinde bir mikdâr yerimi mezbûrân Durahan ve Ramazan zikr olan yer bizim yerimizdendir deyû dahl edip elimden almak ister deyicek mezbûrândan istifsâr olundukda bi’l-mukābele cevâb verip dediler ki zikr olan yer bizim yerimizdendir deyicek takrîrlerine muvâfık beyyine taleb olundu mezbûrân beyyineden âciz ve kāsir olıcak zikr olan yer mezkûr Yusuf b. Halil’e hükm edip sicil olundu. Tahrîren fî evâhiri Rebi‘ilâhir li sene 942.

Şuhûdü’l-hâl: Ramazan b. Ahmed, Sinan b. Turud, Emir b. Mustafa ve Ali b. Emir ve gayruhüm.

(ÜSKÜDAR09 - cilt: 4, sayfa: 337 - Hüküm no: 845 - Orijinal metin no: [104a-1])﻿

﻿

﻿

846. Hüküm

Emir b. Mustafa’nın ölen Kara Lütfi’den alacaklı olduğu

Hüccet yazıla Sebeb-i tahrîr-i sicil budur ki Emir b. Mustafa meclisi şer‘a gelip bilesine karye-i ( ) Ali b. Lütfi ihzâr edip üzerine takrîr-i da‘vâ kılıp dedi ki bundan akdem mezkûr Ali’nin babası Kara Lütfi’ye karz-ı hasen bin akçe vermiştim hâliyâ fevt olup üzerinde kaldı ben de mezbûr Ali[’den] Üsküdar’a gelip meblağ-ı mezbûru taleb eylediğimde babam senin akçeni ikrâr eyledi amma fevt olup üzerinde kaldığın isbât eyle dedi hâliyâ akçem taleb ederim deyicek mezkûr Ali’den istifsâr olundukda bi’l-mukābele bu ma‘nâyı inkâr eyledi gıbbe’l-[i]nkâr müdde‘î-і mezbûrun da‘vâsına muvâfık beyyine taleb olundu udûl-і müslimînden Sinan b. Turud ve Pîrî b. İbrahim edâ-i şehâdet-і şer‘iyye kılıp dediler ki biz şâhidleriz ve şehâdet dahi ederiz ki mezkûr Ali bundan esbak Üsküdar’a geldikde mezkûr Emir meblağ-ı mezbûru mezkûr Ali’den taleb eyledikde mezkûr Ali ikrâr edip babam Kara Lütfi’ye bin akçe verdiğin ma‘lûmumdur vasiyyet etti amma fevt olup üzerinde kaldığına isbât eyle dedi deyicek mezbûrânın şehâdetleri ba‘de’t-tezkiyye hayyiz-і kabûlde vâkī‘ oldukdan sonra meblağ-ı mezbûr mezkûr Emir b. Mustafa’ya hükm olunup sicil olundu. Tahrîren fî evâhiri Rebi‘ilâhir sene 942. Meblağ-ı mezbûra muhzır Hızır havâle ta‘yîn olundu.

Şuhûdü’l-hâl: Ramazan b. Ahmed ve Bâli b. Aslıhan, Mustafa b. Mehmed ve Kâtib el-Fakīr.

(ÜSKÜDAR09 - cilt: 4, sayfa: 337 - Hüküm no: 846 - Orijinal metin no: [104a-2])﻿

﻿

﻿

847. Hüküm

Rus asıllı kaçak kölenin sahibine teslim edilmesi

Sebeb-i tahrîr-i sicil budur ki Mahmud b. ( ) nâm kimesne meclisi şer‘a gelip bilesine kısa boylu, açık kaşlı, sarışın, kösecü’l-lihye, koyun ala gözlü, başına sarı külâh ve eğnine yelek kebe ve ak gömlek ve ayağına çarık giyer Rusiyyü’l-asl abd-і âbıkı tutup getirip karye-i Kadı âmili olan Ali b. Abdullah’a teslîm olunup mezkûrun hıfz ve nafakası için yevmî ikişer akçe takdîr olunup sicil olundu. Tahrîren fî 24 evâhiri Rebi‘ilâhir li sene isnâ ve erba‘în ve tis‘a mi’e.

Şuhûdü’l-hâl: Emir b. Mustafa ve Ali b. Emir ve gayruhüm. Mezkûr mevsûf abd-і âbık Samandıra hatîb[i] olan Mevlânâ Mürüvvet’in olup teslîm olundu.

(ÜSKÜDAR09 - cilt: 4, sayfa: 338 - Hüküm no: 847 - Orijinal metin no: [104b-1])﻿

﻿

﻿

848. Hüküm

Satın aldığı çiftliği elinden alınan Emir b. Mustafa’nın Kadıköy âmili Ali b. Abdullah’tan parasını geri istemesi

Hüccet yazıla Sebeb-i tahrîr-i sicil budur ki Emir b. Mustafa meclisi şer‘a gelip bilesine Ali b. Abdullah ihzâr edip üzerine takrîr-i da‘vâ kılıp dedi ki bundan akdem iki bin üç yüz akçeye bana bir çiftliği bey‘-і örf ile bey‘ edip hâliyâ Mustafa nâm kimesne zikr olan çiftliğe müstahık çıkıp hükm-і Kadı ile elimden aldı hâliyâ akçem taleb ederim deyicek mezkûr Ali’den istifsâ[r] olundukda bi’l-mukābele cevâb verip dedi ki zikr olan çiftliği senden müstahık çıkıp aldıklarından sonra meblağ-ı mezbûr iki bin üç yüz akçeyi mezbûr Emir b. Mustafa’ya verdim teslîm eyledim şâhidlerim vardır üç güne mühlet verin getireyin deyicek üç güne mühlet-і şer‘î verilip üç gün tamâm oldukda ikāmet-і beyyineden âciz ve kāsir olıcak meblağ-ı mezbûr iki bin üç [yüz] akçe mezbûr Emir b. Mustafa’ya hükm olundu ve mezkûr Ali karz-ı hasenden mezbûr Emir b. Mustafa’ya vâcibü’l-edâ bin akçe deynim vardır ve elimde olan müfettiş kadısından aldığım hüccet dahi mukayyeddir deyicek kaziyye alâ vukū‘ihi bi’t-taleb mezbûr Emir talebiyle sicil olundu. Tahrîren fî evâhiri Rebi‘ilâhir li sene 942.

Şuhûdü’l-hâl: Hoca Odel b. Bahşî, Sinan b. Mehmed, Hamza b. Mustafa, Yusuf b. İbrahim, Abdi b. Yusuf ve Ramazan b. Ahmed ve Yusuf b. Halil, Hızır b. Sinan ve gayruhüm.

(ÜSKÜDAR09 - cilt: 4, sayfa: 338 - Hüküm no: 848 - Orijinal metin no: [104b-2])﻿

﻿

﻿

849. Hüküm

İstati b. Manol ile Lazari’nin içki bedeli davasından sulh oldukları

Sebeb-i tahrîr-i sicil budur ki İstati b. Manol nâm [zimmî] meclisi şer‘a gelip bilesine karye-i Kadı’dan Lazari nâm zimmîyi ihzâr edip üzerine takrîr-i da‘vâ kılıp dedi ki bundan [akdem] mezkûr Lazari ile iştirâk mukāta‘aya tuttuğumuz meyhâneden benim hisseme müteveccih olan hamr bahâsından bin iki yüz akçem vardır hâliyâ taleb ederim deyicek mezkûr Lazari’den istifsâr olundukda bi’l-mukābele cevâb verip dedi ki mezkûr İstati’nin da‘vâ ettiği husûsu üç yüz akçe verip bundan [akdem] ıslâh eylemiştik deyicek takrîrine muvâfık beyyine taleb olundukda Kosta b. Dranoz ve Kosta b. Yani şehâdetleriyle sâbit olup sicil olundu. Tahrîren fî evâhiri Rebi‘ilâhir li sene isnâ ve erba‘în ve tis‘a mi’e.

Şuhûdü’l-hâl: Papa Yani b. Nikola ve Kosta b. Marko, Mustafa b. Abdullah, Manol b. Serendi, Manol b. Yani ve gayruhüm.

(ÜSKÜDAR09 - cilt: 4, sayfa: 339 - Hüküm no: 849 - Orijinal metin no: [105a-1])﻿

﻿

﻿

850. Hüküm

Ali b. Abdullah’ın Emir b. Mustafa’ya borçlu olduğu

Sebeb-i tahrîr-i sicil budur ki Mustafa b. Abdullah ve Ali b. Abdullah ve Emir b. Mustafa şer‘-і şerîf-і Nebevî meclisine hâzırûn olduklarında mezkûr Mustafa b. Abdullah bi’l-mukābele ikrâr ve i‘tirâf kılıp dedi ki mezkûr Ali b. Abdullah’ın Emir b. Mustafa[’ya] üç bin üç yüz akçe deyni olup hâliyâ meblağ-ı mezbûra kefîl bi’l-mâl oldum târih-і kitâbetten yirmi güne değin meblağ-ı mezbûr üç bin üç yüz akçeyi müşârün-ileyh Emir b. Mustafa’ya vereyim deyicek kaziyye alâ vukū‘ihi mezkûr Emir b. Mustafa talebiyle sicil [olundu]. Yevm-і Çarşamba tahrîren fî 26 Rebi‘ilâhir sene isnâ ve erba‘în ve tis‘a mi’e.

Şuhûdü’l-hâl: Yusuf b. el-Hacı Mustafa, Memi b. Şaban, Hacı b. Balaban, Ali b. Ahmed, Lütfi b. Hacı Ali ve Hızır b. Ahmed ve gayruhüm.

(ÜSKÜDAR09 - cilt: 4, sayfa: 339 - Hüküm no: 850 - Orijinal metin no: [105a-2])﻿

﻿

﻿

851. Hüküm

Kasım b. Abdullah’ın kaybolan Finibrek’e bostan mukataası borcu olduğu

Vech-i kaziyye budur ki Yava [ve] beytülmâl zâbit[i] olan İskender b. Abdullah meclisi şer‘a gelip bilesine Kāsım b. Abdullah ihzâr edip üzerine takrîr-i da‘vâ kılıp dedi ki Finibrek nâm levend zimmîden mezkûr Kāsım b. Abdullah yüz yetmiş akçeye mukāta‘aya bir bostan alıp mezkûr Finibrek gaybet-і münkatı‘la gāib olan metrûkâtı beytülmâle müteveccih olup hâliyâ taleb ederim deyicek mezkûr Kāsım’dan istifsâr olundukda bi’l-mukābele yüz kırk akçesin ikrâr edip mezkûr talebiyle sicil olundu. Tahrîren fî evâhirі Rebi‘ilâhir li sene isnâ ve erba‘în ve tis‘a mi’e.

Şuhûdü’l-hâl: Ramazan b. Ahmed ve Hızır b. Ahmed ve Mustafa b. Mehmed ve kâtibü’l-hurûf ve gayruhüm.

(ÜSKÜDAR09 - cilt: 4, sayfa: 340 - Hüküm no: 851 - Orijinal metin no: [105a-3])﻿

﻿

﻿

852. Hüküm

Mihal b. Demirci’nin Yaneka’ya borçlu olduğu

Sebeb-i tahrîr-i sicil budur ki Yaneka nâm zimmînin vekîli olan İskender b. Abdullah meclisi şer‘a gelip bilesine Mihal b. Demirci ihzâr edip üzerine takrîr-i da‘vâ kılıp dedi ki vekîl olduğum mezkûr Yaneka nâm zimmînin sende ücretten seksen ve hamr bahâsından kırk ve bağın çapalayıp on beş dahi andan cem‘an yüz otuz beş akçe hak vardır hâliyâ taleb ederim deyicek mezkûr Mihal’den istifsâr olundukda bi’l-mukābele ikrâr mezkûr İskender talebiyle sebt-і sicil olundu. Tahrîren fî evâhiri Rebi‘ilâhir li sene isnâ ve erba‘în ve tis‘a mi’e.

Şuhûdü’l-hâl: Kara Yusuf b. Abdullah ve Kāsım b. Abdullah ve Ramazan b. Ahmed ve Kâtib el-Fakīr.

(ÜSKÜDAR09 - cilt: 4, sayfa: 340 - Hüküm no: 852 - Orijinal metin no: [105b-1])﻿

﻿

﻿

853. Hüküm

Todora b. İstefani’nin kaybolan Zekeriya Kadıoğlu Yusuf’a borçlu olduğu

Sebeb-i tahrîr-i sicil budur ki Yava zâbit[i] olan İskender b. Abdullah meclisi şer‘a gelip bilesine Todora b. İstefani[’yi] ihzâr edip üzerine takrîr-i da‘vâ kılıp dedi ki bundan akdem Zekeriya Kadıoğlu Yusuf gaybet-і münkatı‘la gāib olup karz-ı hasen sende beş yüz akçesi olup hâliyâ taleb ederim deyicek mezkûr Todora bi’l-mukābele cevâb verip dedi ki meblağ-ı mezbûrun üç yüz akçesin bundan akdem mâl-ı gāibciye ve iki yüz akçesin sâbıkan sâhibine teslîm eyledim deyicek mezkûr İskender meblağ-ı mezbûrun üç yüz akçesin mâl-ı gāibciye teslîm eylediğine mukır ve mu‘terif olup iki [yüz] akçesin sâhibine teslîm eylediğine mezkûr Todora’dan beyyine taleb olundukda beyyineden âciz ve kāsir olıcak meblağ-ı mezbûr iki yüz akçe mezkûr İskender b. Abdullah[’a] hükm olunup alâ vukū‘ihi bi’t-taleb sicil olundu. Tahrîren fî evâhirі Rebi‘ilâhir li sene isnâ ve erba‘în ve tis‘a mi’e.

Şuhûdü’l-hâl: Kara Yusuf b. Abdullah ve Kāsım b. Abdullah ve Ramazan b. Ahmed, Mustafa b. Mehmed ve gayruhüm.

(ÜSKÜDAR09 - cilt: 4, sayfa: 340 - Hüküm no: 853 - Orijinal metin no: [105b-2])﻿

﻿

﻿

854. Hüküm

Ayas b. Abdullah’ın evini Yusuf b. Abdullah’a sattığı

Vech-i kaziyye budur ki Ayas b. Abdullah şer‘-і şerîf-і Nebevî’de ikrâr edip dedi ki kasaba-і Üsküdar’da Hoca Mehmed mahallesinde mülk evimi ve bahçemi mahdûddur bir taraf Ayas ve bir taraf Deniz bağına ve bir taraf tarîk-і âm ile mahdûd olan bahçemi hudûd ve hukūk ve tevâbi‘ ve levâhıkı ile işbu Yusuf b. Abdullah’a beş bin akçeye bey‘-і kat‘î ile bey‘ [edip] meblağ-ı mezbûru bî-kusûr alıp kabz ettim bahçe-і mezbûr[u] mezkûr Yusuf’a teslîm ettim dedikde mezbûr Yusuf bi’l-muvâcehe tasdîk edip ikrârları tescîl olundu. Tahrîren fî gurretі Cemâziyelevvel fî sene 942.

Şuhûdü’l-hâl: Lütfi Hoca b. İsâ ve Mustafa b. İlyas ve Kāsım Bey b. Abdullah ve Nazar b. Oruc ve Pîrî b. Hızır.

(ÜSKÜDAR09 - cilt: 4, sayfa: 341 - Hüküm no: 854 - Orijinal metin no: [105b-3])﻿

﻿

﻿

855. Hüküm

Oruç b. Halil’in, eşi Dilferîd b. Abdullah’ı bir aydan fazla bırakıp gitmeyeceğini söylemesi

Sebeb-i tahrîr-i sicil budur ki Dilferîd bt. Abdullah şer‘-і şerîf-і Nebevî’ye [zevci Oruc b. Halil’i] ihzâr edip dedi ki işbu zevcim Oruc b. Halil beni kor gider dedikde mezbûr Halil şart edip dedi ki eğer bir aydan ziyâde kor gidersem zevcem Dilferîd benden bâyin talâk boş olsun dedikde mezbûr Oruc’un ikrârı hâtunu talebiyle tescîl olundu. Tahrîren fî evâsıtı Cemâziyelevvel fî sene 942.

Şuhûdü’l-hâl: Ali b. Halil ve Seyf b. İlyas ve Esvet Mustafa b. Abdullah ve Mustafa b. Mehmed ve Bâli b. Aslıhan.

(ÜSKÜDAR09 - cilt: 4, sayfa: 341 - Hüküm no: 855 - Orijinal metin no: [106a-1])﻿

﻿

﻿

856. Hüküm

Kapıcı Kasım b. Abdullah ile hapiste olan Behram’ı Üsküdar’a getirenlerin teşhisi

Sebeb-i tahrîr-i sicil budur ki Kapıcı Kāsım b. Abdullah ile mahbûs olan Behrâm şer‘-і şerîf-і Nebevî’ye karye-i Kadı halkın ihzâr edip bir bir muvâcehe etti ki mezbûr Behrâm ile bizi geçiren bunlar değildir ve hem bizi geçirenin balık ağları var idi kenardan çağırdık gelip alıp Tophâne’ye bırakdılar dedikde ikrâr bi’t-taleb tescîl olundu. Tahrîren fî evâsıtı Cemâziyelevvel fî yevm ( ) li sene 942.

Şuhûdü’l-hâl: Mustafa b. Abdullah ve Ali b. Halil ve Mustafa b. Mehmed ve Ali b. Abdullah ve Bâli b. Aslıhan ve Pehlevan b. ( ).

(ÜSKÜDAR09 - cilt: 4, sayfa: 342 - Hüküm no: 856 - Orijinal metin no: [106a-2])﻿

﻿

﻿

857. Hüküm

Ölen İbrahim b. Hızır’ın iki küçük kızının bakımlarını vasî Hacı Lütfi’nin üstlendiği

Sebeb-i tahrîr-i sicil budur ki Kasaba-і Üsküdar’dan İbrahim b. Hızır fevt olup iki sagīre oğlu kalıp mezkûr yetimlere üç akçe nafaka takdîr olup vâlidesi Zâhide ile olurken hâliyâ mezbûre Zâhide âhara vardıktan sonra hakk-ı hidâneyle mezbûrân yetimler ebesi Dürricihân’a hükm olundukdan sonra müteveffâ-yı mezbûrun eytâmına kıbel-і şer‘den vasî olan el-Hacı Lütfi b. el-Hacı Hüseyin meclis-і şer‘a gelip dedi ki vasî olduğum Mehmed’i ben hasbetenlillâh bi gayrі nafakatin beslerim dedikde hakk-ı hidânesi olan ebesi Dürricihân ben bi gayrі nafakatin beslemezin dediği hüsn-і rızâsıyla mezkûr vasî bi gayr-і nafakatin beslemeğe mültezim olmağın mezkûr Mehmed’i mezkûr vasî el-Hacı Lütfi b. el-Hacı Hüseyin’e teslîm olup mâ hüve’l-vâkī‘ sicil olundu. Tahrîren fî gurretі evvelі Cemâzeyn sene isnâ ve erba‘în ve tis‘a mi’e.

Şuhûdü’l-hâl: Behlül b. Süleyman, el-Hacı Süleyman b. Abdi, Abdi b. el-Hacı Lütfi, Hızır b. Ahmed ve kâtibü’l-hurûf.

(ÜSKÜDAR09 - cilt: 4, sayfa: 342 - Hüküm no: 857 - Orijinal metin no: [106a-3])﻿

﻿

﻿

858. Hüküm

Sahipsiz ineğe nafaka tayin edilmesi

Sebeb-i tahrîr-i sicil budur ki Ali nâm kimesne bir camus siyah ineği tutup şer‘-i şerîf-і Nebevî’de Üsküdar emîni olan Mustafa b. Abdullah’a teslîm edip yevm[î] nafaka ve hıfzı için ikişer akçe ta‘yîn olunup defter olundu. Tahrîren fî şehrі Rebi‘ilâhir sene 942 yevm 28.

Şuhûdü’l-hâl: Kāsım b. Abdullah ve Serrâc Murad b. Abdullah ve Turâbî b. Hamza.

(ÜSKÜDAR09 - cilt: 4, sayfa: 342 - Hüküm no: 858 - Orijinal metin no: [106b-1])﻿

﻿

﻿

859. Hüküm

Rus asıllı kaçak köleye nafaka tayin edilmesi

Sebeb-i tahrîr-i sicil budur ki Mustafa nâm kimesne bir uzun boylu, açık kaşlı, sarışın, ala gözlü, başına kızıl külâh ve eğ[n]ine ak kebe ve içine âsumânî Selânik çukası ve kır aba yelek ve kır menevrek [benevrek] çakşır ve kurd ağzı papuç giyürür Rusiyyü’l-asl müslimü’l-mille Sevindik nâm kulu tutup Üsküdar emîni Mustafa’ya teslîm olunup yevm[î] nafakası ve hıfzı için ikişer akçe ta‘yîn olunup tescîl olundu. Tahrîren fi’l-yevm 8 Cemâziyelevvel fî sene 942.

Şuhûdü’l-hâl: Hacı Süleyman b. Abdi ve Pervâne b. Abdullah ve Hızır b. Ahmed ve Hasan b. Ali.

(ÜSKÜDAR09 - cilt: 4, sayfa: 343 - Hüküm no: 859 - Orijinal metin no: [106b-2])﻿

﻿

﻿

860. Hüküm

Şahsın mahkemeye gelmesine kefil olma

Sebeb-i tahrîr-i sicil budur ki Yakob b. Dimitri’nin nefsine muhzır Hızır kefîl taleb ettik[de] Ali b. Emir [kefîl] olup bi’t-taleb tescîl olundu. Cum‘a güne değin. Cemâziyelevvel fî sene 942.

Şuhûdü’l-hâl: Mevlânâ Lütfi b. İsâ ve Mustafa b. Mehmed.

(ÜSKÜDAR09 - cilt: 4, sayfa: 343 - Hüküm no: 860 - Orijinal metin no: [106b-3])﻿

﻿

﻿

861. Hüküm

Hasan b. Abdullah’ın Emir b. Çepni’ye borçlu olduğu

Sebeb-i tahrîr-i sicil budur ki Hüseyin b. Çalış şer‘-i şerîf-і Nebevî’de ikrâr edip dedi ki işbu Hasan b. Abdullah zimmetinde olan Emir’in altı yüz yetmiş akçeye kefîl bi’l-mâl oldum dedikde mezbûr Emir bi’l-muvâcehe kefîl bi’l-mâl olan Hüseyin’den kabûl edip bi’t-taleb tescîl olundu. Tahrîren fî evâilі Cemâziyelevvel fî sene 942 yevmi Cum‘a 20.

Şuhûdü’l-hâl: Bârik Reis ve Mütevellî Şahkulu ve Süleyman b. Dâvud ve Abdullah b. Bahşî.

(ÜSKÜDAR09 - cilt: 4, sayfa: 343 - Hüküm no: 861 - Orijinal metin no: [106b-4])﻿

﻿

﻿

862. Hüküm

Mehmed Paşa evkafının Rebîülâhir 940 ve Ramazan 941 tarihleri arası muhasebesi

Muhâsebe-i mahsûlât ve ihrâcât-ı evkāf-ı merhûm Mehmed Paşa -nevverallâhu merkadehu-der câmi‘-і nefs-і Üsküdar be ma‘rifet-і Mevlânâ Efendi-і Üsküdar ber kavl-і Şahkulu el-Mütevellî. Târih-i gurre-і Rebi‘ulâhir sene 940 ilâ gāyetі Ramazân sene 941 eşhür 18. Asl-ı mâl-ı sene-і mâziyye 112159 Minhâ mahsûlât fi’t-târihі m[ezbûr] An mahsûlâtı İstanbul ve Üsküdar fi’t-târih 44371 An mahsûlâtı evkāfı Aydın ve Ankara karyetі Tuncaerûz? 67788 El-ihrâcât Reftân ve meremmât, İstanbul fi’t-târih 16037 Reftân ve meremmât, Üsküdar an mütevellî 12919 Reftân ve meremmât-ı Aydın an yedi mütevellî 4790 Harc-ı matbah ma‘a güşt 38692 Minhâ mevâcibât fi’t-târih 42325 Minhâ nezâreti Hızır b. Hüsrev Bey 7500 Minhâ be hums-ı Hızır b. Şehzâde 3700 Müşâherân aldığı 5940 Teslîm-i mütevellî 1560 Müşâherân aldığı 2700 Teslîm-i mütevellî 1000 Hücec ve resâ’il berâ-yı evkāf vâkī‘ şüde est 126 Yekûn sahh cem‘an 126089 Sahhü’z-ziyâde 13930 Tahrîren fî 6 Şevvâli’l-mükerrem sene 941.

(ÜSKÜDAR09 - cilt: 4, sayfa: 344 - Hüküm no: 862 - Orijinal metin no: [107a-1])﻿

﻿

﻿

863. Hüküm

Ali b. Emir’in Kürkçü Yani’den alacaklı olduğu

Sebeb-i tahrîr-i sicil budur ki Ali b. Emir meclisi şer‘a gelip bilesine Kürkçü Yani b. Yorgi ihzâr edip üzerine takrîr-i da‘vâ kılıp dedi ki karz-ı hasenden sende beş yüz kırk akçem vardır hâliyâ taleb ederim deyicek mezkûr Kürkçü Yani’den istifsâr olundukda bi’l-mukābele inkâr eyledi gıbbe’l-inkâr müdde‘î-і mezbûrun da‘vâsına muvâfık beyyine taleb olundukda udûl-і müslimînden Memi b. Mehmed ve Sinan b. Abdullah şehâdet-і şer‘iyye kılıp dediler ki biz şâhidleriz ve şehâdet dahi ederiz ki mezkûr Ali b. Emir’in karz-ı hasenden mezkûr Kürkçü Yani zimmetinde beş yüz kırk akçesi vardır deyû şehâdet eylediklerinden sonra şâhidân-ı mezbûrânın şehâdetleri ba‘de’t-tezkiyye hayyiz-і kabûlde vâkī‘ olup sicil olundu. Tahrîren fî evâhiri Cemâziyelâhir sene isnâ ve erba‘în ve tis‘a mi’e.

Şuhûdü’l-hâl: Bâli b. Aslıhan, Burhan b. Hasan ve Hızır b. Ahmed ve Mustafa b. Mehmed.

(ÜSKÜDAR09 - cilt: 4, sayfa: 345 - Hüküm no: 863 - Orijinal metin no: [107a-2])﻿

﻿

﻿

864. Hüküm

Yusuf b. Mahmud’un Muhyiddin Halife Vakfı’na borçlu olduğu

Sebeb-i tahrîr-i sicil budur ki Muhyiddin Halîfe evkāfına sâbıkan mütevellî olan Emir Halîfe b. Resûl nefs-і Üsküdar’dan Yusuf b. Mahmud ile hâzırân olup bi’l-mukābele takrîr-і merâm kılıp dedi ki mezkûr Yusuf b. Mahmud’da müşârün-ileyhin vakıf akçesinden dört yüz kırk beş akçem vardır hâliyâ taleb ederim deyicek mezkûr Yusuf b. Mahmud’dan istifsâr olundukda bi’l-mukābele ikrâr eyledikden sonra meblağ-ı mezbûra Üsküdar emîni Mustafa b. Abdullah târih-і kitâbetten dokuz aya kefîl bi’l-mâl olup sicil olundu. Tahrîren fî evâhiri Cemâziyelevvel sene isnâ ve erba‘în ve tis‘a mi’e.

Şuhûdü’l-hâl: Yörük Ali b. ( ), Emir b. Mustafa ve Ali b. Emir, Behlül b. Süleyman, Şaban b. Ali ve gayr.

(ÜSKÜDAR09 - cilt: 4, sayfa: 345 - Hüküm no: 864 - Orijinal metin no: [107b-1])﻿

﻿

﻿

865. Hüküm

Kaçak kölenin sahibine teslim olunduğu

Sebeb-i tahrîr-i sicil [budur ki] Üsküdar Emîni Mustafa’nın âdemi Ali meclisi şer‘a gelip bilesine orta boylu açık kaşlı koyun gözlü kösecü’l-lihye eğninde ak köhne naçarası var belinde çuka kenarı kuşak ayağında çarık başında karaca geyik derisinden takyesi var Mehmed nâm ...? abd-і âbıkı bostan kenarında tutup meclis-і şer‘a getirip mezkûr abd-і âbıkın nafakası ve hıfzı için yevmî ikişer akçe takdîr olunup sicil olundu. Tahrîren fî gurretі Cemâziyelâhir sene isnâ ve erba‘în ve tis‘a mi’e.

Şuhûdü’l-hâl: Pîrî Hoca b. Hızır, Ali b. Abdullah, Burhan b. Hasan, Ali b. Veli ve gayruhüm. Mezkûr mevsûf abdin sâhib[i] kazâ-і İnönü’nden Esmez nâm karyeden Mehmed b. Hacı Hasan nâm kimesnenin idiği abd-і mezbûr mevlâsı idiğini tasdîk edip sâhibine teslîm olundu. Tahrîren fî 13 Recebi’l-mürecceb sene 942.

Şuhûdü’l-hâl: Hızır b. Ahmed ve kâtibü’l-hurûf.

(ÜSKÜDAR09 - cilt: 4, sayfa: 345 - Hüküm no: 865 - Orijinal metin no: [107b-2])﻿

﻿

﻿

866. Hüküm

Manol b. Toma’nın Mehmed b. Mutaf’a olan borcu için evini rehin verdiği

Sebeb-i tahrîr-i sicil budur ki Mehmed b. Mutaf[’a] vekîl olan Burhan b. Hasan ba‘de sübût şer‘an karye-i Kadı’dan Manol b. Toma ile şer‘-i şerîfe hâzırân olup mezkûr Manol bi’l-muvâcehe ikrâr ve i‘tirâf kılıp dedi ki mezkûr Mutaf’a sekiz yüz yirmi akçe deynim olup hâliyâ zikr olan deynim için karye-i mezbûrda mülkiyyet üzre mutasarrıf olduğum evim tevâbi‘ ve levâhıkıyla hudûd ınde’l-ahâlî ma‘lûmdur zikr olan evimi mezbûr Burhan’a rehin tarîk[iy]le verdim deyicek ikrâr Burhan talebiyle sicil olundu. Tahrîren fî gurretі Cemâziyelâhir sene 942.

Şuhûdü’l-hâl: Ali b. Abdullah, Hoca Pîrî b. Hızır, Ali b. Veli ve Bâli b. Aslıhan ve gayruhüm.

(ÜSKÜDAR09 - cilt: 4, sayfa: 346 - Hüküm no: 866 - Orijinal metin no: [107b-3])﻿

﻿

﻿

867. Hüküm

Nazar b. Oruç ile Ahmed’in ortaklık ve borç ihtilâfı

Sebeb-i tahrîr-i sicil budur ki Nazar b. Oruc şer‘-i şerîf-і Nebevî’ye Ahmed b. ( ) ihzâr edip dedi ki işbu Ahmed[’d]e iştirâk arpa akçesinden beş yüz akçe vardır ve iki yüz akçesin aldım üç yüz akçem vardır dedikde mezbûr Ahmed iştirâk olmadım deyû yemîn billâh edip ve ya iki yüzü niçin verdin dedikde mezbûr Ahmed ikrâr edip dedi ki ba‘zı kimesne[ye] iştirâk da‘vâmızı sulh ve ibrâ ve iskāt için iki yüz akçe verdim dedikde Ahmed’in ikrârı bi’t-taleb tescîl olundu. Tahrîren fî Cemâziyelevvel fî sene 942.

Şuhûdü’l-hâl: Mustafa b. Mehmed, kâtibü’l-hurûf ve gayruhüm.

(ÜSKÜDAR09 - cilt: 4, sayfa: 346 - Hüküm no: 867 - Orijinal metin no: [108a-1])﻿

﻿

﻿

868. Hüküm

Hüseyin b. Abdullah’ın Mahmud b. Mustafa’ya arpa borcunu on sekiz kişiye sâlyân ettiği

Sebeb-i tahrîr-i sicil budur ki Mahmud b. Mustafa şer‘-i şerîf-і Nebevî’de Aşçı Hüseyin b. Abdullah ihzâr edip dedi ki işbu Hüseyin’de sene-і mâziyyeden arpa akçesinden dört yüz otuz yedi akçem vardır dedikde mezbûr Hüseyin ikrâr edip dedi ki on sekiz kişiden defter mûcebince sâlyân ettim dedikde mezbûr Mahmud bi’l-muvâcehe kabûl edip ikrârları bi’t-taleb tescîl olundu. Tahrîren fî Cemâziyelevvel fî sene 942.

Şuhûdü’l-hâl: Bâli b. Aslıhan ve Muharrem b. Yusuf ve Mustafa Keçi ve Mürüvvet b. ( ) ve Dülger Mustafa.

(ÜSKÜDAR09 - cilt: 4, sayfa: 347 - Hüküm no: 868 - Orijinal metin no: [108a-2])﻿

﻿

﻿

869. Hüküm

Tülbendi çalınan Mustafa b. Mehmed’in talebi üzerine Kupa b. Hacı İlyas’ın Durak b. Esvet ve Veys b. Bekir’e kefil olduğu

Sebeb-i tahrîr-i sicil budur ki Mustafa b. Mehmed şer‘-i şerîf-і Nebevî’ye Durak b. Esvet ve Pîr[î] b. Bekir’i ihzâr edip dedi ki işbu mezbûrlar ile Kupa b. Hacı İlyas evinde konuk olduk gece ile künbil? bir tülbentim gitti mezbûrlardan kefîl taleb ederim dedikde mezbûrlara Kupa b. Hacı İlyas kefîl olup yemîn billâh edip bi’t-taleb tescîl olundu. Tahrîren fî Cemâziyelevvel fî sene 942.

Şuhûdü’l-hâl: Hacı Hasan b. Kāsım ve Mevlânâ Hızır b. Sinan ve Mevlânâ Hasan b. Murad ve Mehmed b. Musa.

(ÜSKÜDAR09 - cilt: 4, sayfa: 347 - Hüküm no: 869 - Orijinal metin no: [108a-3])﻿

﻿

﻿

870. Hüküm

Gebze’de ölen Mehmed’in terekesindeki merkebin Hızır b. Sinan’a ait olduğu

Sebeb-i tahrîr-i sicil budur ki Mevlânâ Hızır b. Sinan şer‘-i şerîf-і Nebevî’de ikrâr edip dedi ki işbu Mevlânâ Hasan b. Murad merkeb husûsuna vekîlim olsun dedikde mezbûr Hasan kabûl edip ve hem merkeb mezbûr Hızır’ın mülk idiğine Şemseddin b. Hüseyin ve Mustafa b. İbrahim şehâdet edip dediler ki kasaba-і Gekvize’de fevt olan Mehmed b. ( ) elinde olan siyah merkeb mezbûr Hızır’ın elân mülkü iken Derviş’e binmeğe verdi idi elân beytülmâlci zabt etmiş biz bu husûsa şâhidleriz şehâdet dahi ederiz dediklerinden sonra ba‘de’t-tezkiyyeti’ş-şer‘iyye ve’t-tahlîfeti’l-âdî hayyiz-і kabûlde vâkī‘ olup bi’t-taleb sicil olundu. Tahrîren fî Cemâzi[yelevvel] fî sene 942.

Şuhûdü’l-hâl: Mezkûrân.

(ÜSKÜDAR09 - cilt: 4, sayfa: 347 - Hüküm no: 870 - Orijinal metin no: [108a-4])﻿

﻿

﻿

871. Hüküm

Todora b. Gore’nin Hacı Mehmed Vakfı’na borçlu olduğu

Sebeb-i tahrîr-i sicil budur ki Süleyman b. Mehmed şer‘-i şerîf-і Nebevî’ye Todora b. Gore’yi ihzâr edip dedi ki işbu Todora’da Hacı Mehmed Vakfı’ndan bin akçem vardır dedikde mezbûr Todora ikrâr edip dedi ki mezbûr vakfa bin akçe lâzımü’l-edâ deynim vardır dedikde ikrârı tescîl olundu. Tahrîren [fî] Cemâziyelevvel sene 942.

Şuhûdü’l-hâl: Mütevellî Şahkulu ve Mahmud b. Mustafa ve Mustafa b. Mehmed. Havâle Mustafa.

(ÜSKÜDAR09 - cilt: 4, sayfa: 348 - Hüküm no: 871 - Orijinal metin no: [108b-1])﻿

﻿

﻿

872. Hüküm

Mahmud b. Mustafa’nın Mehmed Paşa Vakfı’na ait bostanı mukataaya tuttuğu

Sebeb-i tahrîr-i sicil budur ki Merhûm Mehmed Paşa -nevverallâhu merkadehu-mütevellîsi olan Şahkulu şer‘-i şerîf-і [Nebev]î’de ikrâr edip dedi ki vakf-ı mezbûrun bostanını sene isnâ ve erba‘în ve tis‘a mi’e senesi Muharrem gurresinden üç yıla ve üç hayra ve üç ele? haseneye ve üç meyvesi ile yedi bin sekiz yüz akçeye işbu Mahmud b. Mustafa’ya verdim dedikde mezbû[r] Mahmud bi’l-muvâcehe tasdîk edip bi’t-taleb tescîl olundu. Tahrîren fî evâsıtı Cemâziyelevvel fî sene 942.

Şuhûdü’l-hâl: İmâm Süleyman b. İvaz ve İmâm Beşir b. Hüsam ve Kābil b. Abdullah ve Mustafa b. İlyas ve Mustafa b. Keçi ve Hacı Süleyman b. Abdi.

(ÜSKÜDAR09 - cilt: 4, sayfa: 348 - Hüküm no: 872 - Orijinal metin no: [108b-2])﻿

﻿

﻿

873. Hüküm

Arap asıllı kaçak kölenin sahibine teslim edildiği

Sebeb-i tahrîr-i sicil budur ki Çengel nâm kimesne bir orta boylu, açık kaş, kara gözlü, başına sarı külâh ve ak makrama ve eğ[n]ine âsumânî kısa yenli çuka ve ak dimi yelek yeni siyah ve kurt ağzı papuç ve dizge kuşak kuşanır Arabiyyü’l-asl abdi tutup Üsküdar emîni Mustafa âdemi Ali’ye teslîm olunup yevm[î] nafakası ve hıfzı için ikişer akçe ta‘yîn edip tescîl olundu. Tahrîren fî yevm 21 Cemâziyelevvel fî sene 942.

Şuhûdü’l-hâl: Keçi Mustafa ve Mustafa b. Bahâdır ve Ali b. Hasan. Mezkûr mevsûf abdin sâhibi İslâmbol’da Tatarlar mahallesinde Pîrî b. Dâvud’un olup abdin ikrârı ile teslîm olup tescîl olundu. Tahrîren fi’l-yevm 25.

Şuhûdü’l-hâl: Mahmud Çelebi ve Bâli b. Aslıhan.

(ÜSKÜDAR09 - cilt: 4, sayfa: 348 - Hüküm no: 873 - Orijinal metin no: [108b-3])﻿

﻿

﻿

874. Hüküm

Kosta b. Keremidin’in Emir b. Çepni’ye olan borcunu muhzırlar Kılavuz ve Hızır’a teslim ettiği

Sebeb-i tahrîr-i sicil budur ki Kosta b. Keremidin meclisi şer‘a gelip bilesine muhzır Kılavuz’u ve Hızır’ı ihzâr edip mezbûr Kosta bi’l-muvâcehe takrîr-i merâm kılıp dedi ki bundan akdem Çepnioğlu’na olan bin yüz akçe deynimin iki yüz akçesin mezbûrân muhzırlara teslîm eyledim bâkīsi zimmetimdedir deyicek ikrâr sicil olundu. Tahrîren fî evâhiri Cemâziyelevvel sene isnâ ve erba‘în ve tis‘a mi’e.

Şuhûdü’l-hâl: Muslihiddin ve Ali b. Musa ve Ramazan b. Ahmed ve Mustafa b. ( ) ve gayruhüm.

(ÜSKÜDAR09 - cilt: 4, sayfa: 349 - Hüküm no: 874 - Orijinal metin no: [108b-4])﻿

﻿

﻿

875. Hüküm

Dimitri v. Yorgi’nin alacaklarının tahsiline Andon b. Todora’yı vekil tayin ettiği

Sebeb-i tahrîr-i sicil budur ki Dimitri v. Yorgi nâm çoban meclisi şer‘a gelip bilesine karye-i Pendik’ten Andon b. Todora ihzâr edip bi’l-muvâcehe mezkûr Dimitri takrîr-i merâm kılıp dedi ki bundan akdem karye-i Kartal’dan Mihal nâm levende karz-ı hasen yüz dört akçe verip ve diğer Mihal[’de] ücret-і ırgatlığımdan iki yüz kırk beş akçem vardır zikr olan akçelerimin kabzına vekîlim olsun deyicek mezkûr Andon dahi vekâlet[i] kabûl edip sicil olundu. Tahrîren fî evâhiri Cemâziyelevvel sene isnâ ve erba‘în ve tis‘a mi’e.

Şuhûdü’l-hâl: Hızır b. Ahmed, Hüseyin Çelebi ve Mustafa b. ( ) ve gayruhüm.

(ÜSKÜDAR09 - cilt: 4, sayfa: 349 - Hüküm no: 875 - Orijinal metin no: [109a-1])﻿

﻿

﻿

876. Hüküm

Hapisteki köle ve câriyenin sahiplerine teslim edildiği

Sebeb-i tahrîr-i sicil budur ki Yava emîni olan İskender [b.] Abdullah hapsinde olan bir kul bir câriye bundan akdem Taşköprü nâhiyesinde nâibü’ş-şer‘ olanların sicillâtında alâmetleri mukayyed olan abdi[n] ve câriyenin sâhib[i] kazâ-yı Beypazarı’ndan Acıca nâm karyeden Receb b. Resûl câriye sâhibi olup ve karye-i mezbûrdan el-Hacı b. Resûl nâm kimesnelerin idiği ikrârlarıyla sâbit olup sâhiblerine teslîm olundu. Tahrîren fî evâhiri Cemâziyelevvel sene 942.

Şuhûdü’l-hâl: Abdullah b. İsmail, Ramazan b. Ahmed ve Hızır b. Ahmed ve kâtibü’l-hurûf.

(ÜSKÜDAR09 - cilt: 4, sayfa: 349 - Hüküm no: 876 - Orijinal metin no: [109a-2])﻿

﻿

﻿

877. Hüküm

Mihal b. Kamrec’in ölen Kömürcü Yani’ye dolap ve bakla bedelinden borçlu olduğu

Sebeb-i tahrîr-i sicil budur ki İskender b. Abdullah ve Ali b. Musa şer‘-i şerîf-і Nebevî’ye karye-i Kadı’dan Mihal b. Kamrec ihzâr edip dedi ki işbu Mihal’de mürd olan Kömürcü Yani’nin iki dolap ve bir mikdâr baklası var idi mezbûr baklanın nısfın yüz elli akçeye aldın mezbûr müteveffâ hissesi dahi yüz elli akçedir ve mezbûr dolap bahâsından dört yüz cem‘an beş yüz elli akçe vardır dediklerinde mezbûr Mihal ikrâr edip bi’t-taleb tescîl olundu.

Şuhûdü’l-hâl: Lütfi Hüseyin ve Mütevellî Şa[h]kulu ve Şîrmerd b. Abdullah.

(ÜSKÜDAR09 - cilt: 4, sayfa: 350 - Hüküm no: 877 - Orijinal metin no: [109a-3])﻿

﻿

﻿

878. Hüküm

Şahsın mahkemeye gelmesine kefil olma

Sebeb-i tahrîr-i sicil budur ki Ali b. Musa şer‘-i şerîf-і Nebevî’de İstati b. ( ) nefsine kefîl taleb ettikde mezbûr İstati nefsine Hüseyin Çelebi b. Ali kefîl oldum dedikde bi’t-taleb tescîl olundu. Tahrîren fî evâhiri Cemâziyelevvel sene 942.

Şuhûdü’l-hâl: Kâtib Ferhad ve emîn Mustafa ve Ali b. Musa.

(ÜSKÜDAR09 - cilt: 4, sayfa: 350 - Hüküm no: 878 - Orijinal metin no: [109b-1])﻿

﻿

﻿

879. Hüküm

Eskici adlı kişinin üzüm satışında narha uymadığı

Vech-i tahrîr-i sicil budur ki Eskici nâm kimesnenin yaş engürden yüz seksen dirhem noksan bulunup subaşı talebiyle sebt-і defter olundu. Tahrîren fî 25 Cemâz[iy]elevvel sene 942. Şuhû[d]ü’l-hâl: İskender b. Abdullah ve Emir b. Mustafa.

(ÜSKÜDAR09 - cilt: 4, sayfa: 350 - Hüküm no: 879 - Orijinal metin no: [109b-2])﻿

﻿

﻿

880. Hüküm

Fakirlikten dolayı borcunu ödeyemeyen Mustafa b. Abdullah’ın hapisten çıkarılması ve eşi Gülendam bt. Abdullah’ın kefil olduğu

Sebeb-i tahrîr-i sicil budur ki Mustafa b. Abdullah nâm kimesnenin Pazarcı Mehmed’e olan deyni için fakīrü’l-hâl [olup] edâ eylemeğe kādir olmadığı ecilden hapisten ihrâc olunup hâtun Gülendâm bt. Abdullah kefîl [bi]’l-mâl olup yevmî bir akçe konup deyne vermeye mültezim olup sicil olundu. Tahrîren fî evâhirі Cemâziyelevvel sene isnâ ve erba‘în ve tis‘a mi’e.

Şuhûdü’l-hâl: Şahkulu b. Mehmed ve Mustafa b. Mehmed ve Kılavuz.

(ÜSKÜDAR09 - cilt: 4, sayfa: 351 - Hüküm no: 880 - Orijinal metin no: [109b-3])﻿

﻿

﻿

881. Hüküm

Mihal b. Yorgi’nin beytülmâle borçlu olduğu

Sebeb-i tahrîr-i sicil budur ki Karye-i Kadı’dan Mihal b. Yorgi’nin beytülmâle beş yüz elli akçe deyni olmağın karye-i mezkûreden Duka b. Yorgi sekiz güne mala kefîl olup edâsına mültezim olduğu sebt-і defter olundu. Hurrire fî 26 Cemâziyelevvel sene 942.

Şuhûdü’l-hâl: Mahmud b. Aydın ve Mütevellî Şahkulu ve gayruhüm mine’l-hâzırîn.

(ÜSKÜDAR09 - cilt: 4, sayfa: 351 - Hüküm no: 881 - Orijinal metin no: [109b-4])﻿

﻿

﻿

882. Hüküm

Emir b. Mustafa’nın Kürkçü Yani’den alacaklı olduğu iddiası

Vech-i kaziyye budur ki Emir b. Mustafa meclisi şer‘a gelip bilesine karye-i İstavros’dan Kürkçü Yani b. Yorgi ihzâr edip üzerine takrîr-i da‘vâ kılıp dedi ki karz-ı hasenden mezkûr Kürkçü Yani’de üç bin akçem vardır hâliyâ taleb ederim deyicek mezkûr Kürkçü Yani’den istifsâr olundukda bi’l-mukābele cevâb verip dedi ki ne‘am var idi amma verdim haklaştım şâhidlerim vardır deyicek üç güne mühlet-і şer‘î verilip sicil olundu. Tahrîren fî yevmi şenbe. Tahrîr-i def‘a mezbûr Kürkçü Yani meblağ-ı mezbûru mezbûr Emir b. Mustafa’ya vereli altı gündür deyicek ikrâr sicil olundu. Tahrîren fî evâhiri Cemâziyelevvel sene isnâ ve erba‘în ve tis‘a mi’e.

Şuhûdü’l-hâl: Mustafa b. Sinan, Ramazan Reis b. Hasan ve Ali b. Musa ve Ramazan Halîfe b. Ahmed ve kâtibü’l-hurûf.

(ÜSKÜDAR09 - cilt: 4, sayfa: 351 - Hüküm no: 882 - Orijinal metin no: [110a-1])﻿

﻿

﻿

883. Hüküm

Câbi Mustafa’nın Yorgi b. Manol’den haraçtan alacaklı olduğu

Sebeb-i tahrîr-i sicil budur ki Karye-i İstavro[s] câbisi olan Mustafa şer‘-i şerîf-і Nebevî’ye Yorgi b. Manol ihzâr edip dedi ki işbu Yorgi zimmetinde altı harâcım vardır dedikde mezbûr Yorgi üç harâc deynim vardır dedikde ikrârı tescîl olundu. [Tahrîren fî] Cemâziyelevvel sene 942.

Şuhûdü’l-hâl: Mustafa b. Mehmed ve Ramazan b. Ahmed.

(ÜSKÜDAR09 - cilt: 4, sayfa: 352 - Hüküm no: 883 - Orijinal metin no: [110a-2])﻿

﻿

﻿

884. Hüküm

Mehmed Paşa İmareti’nin kurşunlarını Hamza b. Abdullah el-Kurşuncu’nun yapacağı

Sebeb-i tahrîr-i sicil budur ki Hamza b. Abdullah el-Kurşuncu şer‘-i şerîf-і Nebevî’ye hâzır gelip dedi ki merhûm Mehmed Paşa İmâreti kurşunu külüne? dört bin akçeye kabûl ettim dedi Kābil b. Abdullah kāimmakām mukābelesinde ve mala kefîl Ali b. Abdullah tescîl olundu. Tahrîren fî Cemâziyelevvel fî sene 942.

Şuhûdü’l-hâl: Lütfi b. İsâ ve Behlül b. Süleyman ve Hızır b. Ahmed ve Mustafa b. Mehmed.

(ÜSKÜDAR09 - cilt: 4, sayfa: 352 - Hüküm no: 884 - Orijinal metin no: [110a-3])﻿

﻿

﻿

885. Hüküm

Câbi Mustafa’nın Yani b. Frenk ve Yani b. Yorgi’den mukataa bedelinden alacaklı olduğu

Sebeb-i tahrîr-i sicil budur ki Karye-i İstavros câbisi olan Mustafa karye-i mezbûreden Yani b. Frenk ve Yani b. Yorgi ile meclis-і şer‘-i şerîfe hâzırân olup mezkûr câbi ikrâr ve i‘tirâf kılıp eyitdi ki sene ihdâ ve selâsîne [erba‘îne] ve tis‘a mi’e yılının monapolyesin ve nısf cerîmesin mezbûrâna altı bin beş yüz akçeye sattım idi dört bin yetmiş sekiz akçesin aldım ve beş yüz akçesin mütevellîye verdik derler eğer mütevellî ikrâr ederse anı dahi kabûl ettim bâkī ikisinin zimmetlerinde bin yüz otuz iki akçe kaldı deyicek mukarrun lehü’l-mezbûrân tasdîk edip bi’t-taleb sicil olundu. Tahrîren fî evâhiri Cemâziyelevvel sene isnâ ve erba‘în ve tis‘a mi’e.

Şuhûdü’l-hâl: Hüsam Bey b. Abdullah ve Mustafa b. Kasap Mahmud ve Şahkulu b. Mehmed ve Kılavuz b. Aslıhan ve gayruhüm mine’l-hâzırîn.

(ÜSKÜDAR09 - cilt: 4, sayfa: 352 - Hüküm no: 885 - Orijinal metin no: [110a-4])﻿

﻿

﻿

886. Hüküm

Kâtip Hasan’ın terekesi

Der beyân-ı Mahalle-і Mehmed Paşa Muhallefât-ı esbâb-ı mübâye‘ât-ı merhûm Kâtib Hasan kad-mâte ve tereke beytülmâl fî mahalletі Hamza Fakīh fî şehrі Cemâziyelevvel fî sene 942. Kayme gök kaftan 14,5 Ve yorgan 17 Ve döşek 30 Ve kilim 30 Ve döşek 30 Ve çarşaf 14 Ve beş yastık 22,5 Ve tülbent 3 Ve hereni ma‘a maşa 7,5 Ve bel 5 Ve kilim 7,5 Ve iki demir 6 Ve altı çanak 2 Ve hırdavat ma‘a şinik 7,5 Ve mîzân 5 Ve hırdavat 6 Ve hasırlar 14 Ve iki tülbent 30 Ve kürk ma‘a edük 5,5 Ve futa ma‘a esbâb 8 Ve kaliçe 8 Ve yastık 2,5 Ve kese 2,5 Ve takye 2 Ve kitâblar 30 Ve iki kilit 5 Ve bir kat yastık 7,5 Ve hırdavat ma‘a kebde 5 Ve hırdavat 9 Ve tepsi aded 10 63,5 Ve çini 6 Ve çuval 12 Ve mîzân 4 Ve bez 24 Ve tencere 22 Ve bakraç 13 Ve çırak 6 Ve tabak 2 Ve hırdavat 11 Ve sandık 20 Ve def‘a sandık 5,5 Ve bakraç 4,5 Ve balta 6,5 Ve keser 3 Ve çuka 166 Ve bakraç 2,5 Ve kavanoz 5,5 Ve hurda 8,5 Ve gönye 2 Ve cümle kâğıd 10 Ve iki cendere 3 Ve hırdavat 4 Ve keser 6 Ve yay ma‘a ok 22 Ve siyah ferâce 41 Ve muhayyer 25 Ve bileği 8 Ve torvele? 2 Ve don 7 Ve gömlek 3 Ve çuka 2 Ve kaliçe 33 Ve alaca kuşak 6,5 Ve çarşaf 25 Ve futa 11 Ve kitâb 21 Yekûn 943 Minhâ dellâliyye ve hammâliyye 22 Bâkī 921 Techîz 196 Bâkī 725 Vasiyyet-i sülüs 241 Bâkī 484 Ve deyn 150 Bâkī 334 Resm 8 Beytülmâl bâkī 326

(ÜSKÜDAR09 - cilt: 4, sayfa: 353 - Hüküm no: 886 - Orijinal metin no: [110b-1])﻿

﻿

﻿

887. Hüküm

Karaca b. Abdullah’ın terekesi

Der beyân-ı Mahalle-і Selman Ağa Muhallefât-ı merhûm Karaca b. Abdullah kad-mâte ve tereke zevceten ve beytülmâl fî Cemâziyelevvel fî sene 942. Nakid 400 Ve merkeb 170 Ve üzüm 440 Ve cümle esbâb 100 Ve ücret-i câriye 1000 Yekûn 2110 Techîz 100 Bâkī 2010 Deyn-i sâbit - Bâkī - Vasiyyet - Bâkī - Resm - Bâkī - Zevce - Ve Beytülmâl -

(ÜSKÜDAR09 - cilt: 4, sayfa: 355 - Hüküm no: 887 - Orijinal metin no: [110b-2])﻿

﻿

﻿

888. Hüküm

Yankesici Hacı Ali b. Mehmed’in hapsolunması

Hacı Ali b. Mehmed yankesici deyû tutup meclis-і şer‘a getirip haps olunmasın emr olundu.

(ÜSKÜDAR09 - cilt: 4, sayfa: 356 - Hüküm no: 888 - Orijinal metin no: [110b-3])﻿

﻿

﻿

889. Hüküm

Yusuf’un tuz satışında narha uymadığı

Vech-i tezkire budur ki Yusuf nâm kimesne bir akçeye sattığı tuz yarım akçelik gelip altı yüz dirhem noksan zâhir olup sicil olundu. Tahrîren fî gurretі Cemâziyelâhir.

Şuhûdü’l-hâl: Mevlânâ Kemal Halîfe ve Ramazan.

(ÜSKÜDAR09 - cilt: 4, sayfa: 356 - Hüküm no: 889 - Orijinal metin no: [110b-4])﻿

﻿

﻿

890. Hüküm

Selver bt. Abdullah’ın terekesi

Der beyân-ı muhallefât-ı Selver bt. Abdullah kad-mâte fî mahalletі Hacı Selman ve tereke zevcen ve beytülmâl. Fî şehrі Cemâziyelevvel sene 942. Takye 2 Ve iki makrama 14 Ve çenber 5 Ve peçe 3 Ve gömlek 8 Ve kuşak 8 Ve kaftan 8 Ve iki yastık 10 Ve minder 5 Ve döşek 20 Ve minder 1 Ve yorgan 18 Ve terlik 6 Ve iki çarşaf 35 Ve bez 4 Ve ak terlik 20 Ve bohça 4 Ve şişe 1 Ve sandık 12 Ve sepet 1 Ve tas 10 Ve bakraç 6 Ve iki çanak 1 Ve kebeyn? 100 Yekûn 300 Techîz 82 Bâkī 218 Vasiyyet 72 Bâkī 146 Resm 3 Bâkī 143 Zevc 71,5 Ve beytülmâl 71,5

(ÜSKÜDAR09 - cilt: 4, sayfa: 356 - Hüküm no: 890 - Orijinal metin no: [111a-1])﻿

﻿

﻿

891. Hüküm

Yorgi b. Nikola’nın Burak Reis b. Mehmed’e bostanlık bedelinden borçlu olduğu

Sebeb-i tahrîr-i sicil budur ki Karye-i Kadı’dan Yorgi b. Nikola nefs-і Üsküdar’dan Burak Reis b. Mehmed ile şer‘-i şerîfe hâzırân olduklarında mezkûr Yorgi bi’l-muvâcehe ikrâr ve i‘tirâf kılıp dedi ki bostanlık bahâsından vâcibü’l-[e]dâ ve lâzımü’l-kazâ bin dokuz yüz akçe deynim vardır deyicek ikrâr reis-і mezbûr talebiyle sicil olundu. Tahrîren fî evâhirі Cemâziyelevv[el] sene isnâ ve erba‘în ve tis‘a mi’e.

Şuhûdü’l-hâl: Süleyman b. Dâvud, Mustafa Bey b. Abdullah, Mustafa b. Hasan ve kâtibü’l-hurûf.

(ÜSKÜDAR09 - cilt: 4, sayfa: 357 - Hüküm no: 891 - Orijinal metin no: [111a-2])﻿

﻿

﻿

892. Hüküm

Şahsın mahkemeye gelmesine kefil olma

Sebeb-i tahrîr-i sicil budur ki Yani b. Bezirci Manol b. Doğan’ın nefsine kefîl olup sicil olundu. Tahrîren fî gurretі Cemâziyelâhir sene isnâ ve erba‘în [ve tis‘a mi’e].

Şuhûdü’l-hâl: Ali b. Musa, Şaban b. Mehmed, Süleyman b. Hamza ve Ali Terzi b. Muslihiddin ve gayruhüm.

(ÜSKÜDAR09 - cilt: 4, sayfa: 358 - Hüküm no: 892 - Orijinal metin no: [111a-3])﻿

﻿

﻿

893. Hüküm

Saltık’ın içki içtiği

Sebeb-i tahrîr-i sicil budur ki Üsküdar emîni olan Mustafa’nın âdemi Ali meclis-і şer‘a getirip Hızır b. Abdullah işbu Saltık şürb-і hamr eyledi deyicek ikrâr sicil olundu. Tahrîren fî gurretі Cemâziyelâhir sene 942.

Şuhûdü’l-hâl: Ramazan b. Ahmed, Bâli b. Aslıha[n] ve kâtibü’l-hurûf.

(ÜSKÜDAR09 - cilt: 4, sayfa: 358 - Hüküm no: 893 - Orijinal metin no: [111a-4])﻿

﻿

﻿

894. Hüküm

Macar asıllı kaçak kölenin sahibine teslim edilmesi

Sebeb-i tahrîr-i sicil budur ki Subaşı âdemi olan Mahmud b. Habîb meclisi şer‘a gelip bilesine orta boylu, açık kaşlı, kumral sakallı, eğnine kebenin eskisi, içinde ak aba zıbın, ayağında çarık, başında kürk takye Macariyyü’l-asl Yusuf nâm abdi tutup getirip mezkûrun hıfz ve nafakası için yevmî ikişer akçe takdîr olunup sicil olundu. Tahrîren fî 3 Cemâziyelâhir sene isnâ ve erba‘în ve tis‘a mi’e.

Şuhûdü’l-hâl: Mevlânâ Kemal Halîfe b. İbrahim ve kâtibü’l-hurûf. Mezkûr mevsûf abdin sâhib[i] Göynük kazâsından Çubuk nâm karyeden Musa b. Şahna’nın olup mezkûrun zararına ve nefsine nefs-і Üsküdar’dan Bulgurlu mahallesinden Mahmud b. Ahmed kefîl olup sicil olundu. Tahrîren fî 22 Cemâziyelâhir sene 942.

Şuhûdü’l-hâl: Ramazan b. Ahmed ve Kâtib.

(ÜSKÜDAR09 - cilt: 4, sayfa: 358 - Hüküm no: 894 - Orijinal metin no: [111b-1])﻿

﻿

﻿

895. Hüküm

Kaçak köleye nafaka tayin edilmesi

Sebeb-i tahrîr-i sicil budur ki Üsküdar emîni olan Mustafa b. Kasap Mahmud meclisi şer‘a gelip bilesine bir orta boylu, açık kaşlı, koyun gözlü, kösecü’l-lihye, eğninde kara eski naçara ve ak gömlek, başında keçe kalabak takye, ayağında papuç giyer Balaban nâm abdi tutup getirip mezbûrun nafakası ve hıfzı için yevmî ikişer akçe takdîr olunup sicil olundu. Tahrîren fî 5 Cemâziyelâhir sene isnâ ve erba‘în ve tis‘a mi’e.

Şuhûdü’l-hâl: Mevlânâ Kemal Halîfe b. İbrahim ve Ali b. Musa ve kâtibü’l-hurûf.

(ÜSKÜDAR09 - cilt: 4, sayfa: 359 - Hüküm no: 895 - Orijinal metin no: [111b-2])﻿

﻿

﻿

896. Hüküm

Mürüvvet b. Mehmed’in mum satışında narha uymadığı

Sebeb-i tahrîr-i sicil budur ki Mürüvvet b. Mehmed’in bir vakıyye deyip bir akçeye bey‘ eylediği un yedi yüz dirhem noksan olup sicil olundu.

Şuhûdü’l-hâl: Hurrem b. Abdullah ve Mevlânâ Kemal b. İbrahim.

(ÜSKÜDAR09 - cilt: 4, sayfa: 359 - Hüküm no: 896 - Orijinal metin no: [111b-3])﻿

﻿

﻿

897. Hüküm

Şaban b. Mahmud’un Mehmed b. Abdullah’tan alacağının tahsiline Hoca Abdullah’ı vekil tayin ettiği

Sebeb-i tahrîr-i sicil budur ki İslâmbol’dan Şaban b. Mahmud Hoca Abdullah nâm kimesneyi Mehmed b. Abdullah’da olan beş yüz akçenin kabzına vekîl eylediğine Şaban ve Hacı Hüseyin şehâdetleri ile sâbit olup sicil olundu. Tahrîren [fî] gurreti Cemâziyel[â]hir sene isnâ ve erba‘în ve tis‘a mi’e.

Şuhûdü’l-hâl: ( ).

(ÜSKÜDAR09 - cilt: 4, sayfa: 359 - Hüküm no: 897 - Orijinal metin no: [112a-1])﻿

﻿

﻿

898. Hüküm

Mehmed b. Abdullah’ın Şaban b. Mahmud’un alacak miktarına itiraz etmesi

Hoca Abdullah meclisi şer‘a gelip bilesine Mahmud [Mehmed] b. Abdullah ihzâr edip üzerine takrîr-i da‘vâ kılıp dedi ki müvekkilim mezkûr Şaban’ın sende beş yüz akçesi vardır hâliyâ taleb ederim deyicek mezkûr Mehmed bi’l-mukābele üç yüz akçesin ikrâr edip sicil olundu. Tahrîren fî gurreti Cemâziyelâhir sene isnâ ve erba‘în ve tis‘a mi’e.

Şuhûdü’l-hâl: Ramazan b. Ahmed ve Mevlânâ Kemal Halîfe b. İbrahim ve gayruhüm.

(ÜSKÜDAR09 - cilt: 4, sayfa: 359 - Hüküm no: 898 - Orijinal metin no: [112a-2])﻿

﻿

﻿

899. Hüküm

Yusuf b. Abdullah’ın içki içip kavga ettiği

Sebeb-i tahrîr-i sicil budur ki Üsküdar emîni olan Mustafa meclisi şer‘a gelip bilesine Yusuf b. Abdullah ihzâr edip üzerine takrîr-i da‘vâ kılıp dedi ki mezkûr Yusuf kavga edip ve şürb-і hamr etti deyicek ağzı kokulup vâkı‘â sarhoş olup subaşı talebiyle sicil olundu. Tahrîren fî evâili Cemâziyelâhir sene isnâ ve erba‘în ve tis‘a mi’e.

Şuhûdü’l-hâl: Kılavuz b. Aslıhan, Mevlânâ Kemal Halîfe b. İbrahim ve kâtibü’l-hurûf ve gayruhüm.

(ÜSKÜDAR09 - cilt: 4, sayfa: 360 - Hüküm no: 899 - Orijinal metin no: [112a-3])﻿

﻿

﻿

900. Hüküm

Şahsın mahkemeye gelmesine kefil olma

Sebeb-i tahrîr-i sicil budur ki Üsküdar subaşı[sı] olan Mustafa meclisi şer‘a gelip Hacı b. Mehmed ve Mehmed b. Hacı Ali biri birine nefsine kefîl olup subaşı talebiyle sicil olundu. Tahrîren fî evâili Cemâziyelâhir sene 942.

Şuhûdü’l-hâl: Mevlânâ Kemal Halîfe b. İbrahim ve Ramazan b. Ahmed ve kâtibü’l-hurûf.

(ÜSKÜDAR09 - cilt: 4, sayfa: 360 - Hüküm no: 900 - Orijinal metin no: [112a-4])﻿

﻿

﻿

901. Hüküm

Mehmed b. Abdullah’ın Mihal v. Ispanakçı’dan alacaklı olduğu

Sebeb-i tahrîr-i sicil budur ki Mehmed b. Abdullah meclisi şer‘a karye-i Çengel’den Mihal v. Ispanakçı ihzâr edip üzerine takrîr-i da‘vâ kılıp dedi ki bundan akdem İslâmbol’da Ağaççı Şaban nâm kimesneden üç yüz akçe alıverip kefîl bi’l-mâl olmuştum hâliyâ taleb ederim deyicek mezkûr Mihal’den istifsâr olundukda bi’l-mukābele ikrâr sicil olundu. Tahrîren fî gurreti Cemâziyelâhir sene 942.

Şuhûdü’l-hâl: Mevlânâ Kemal Halîfe b. İbrahim, Bâli b. Aslıhan ve kâtibü’l-hurûf.

(ÜSKÜDAR09 - cilt: 4, sayfa: 360 - Hüküm no: 901 - Orijinal metin no: [112b-1])﻿

﻿

﻿

902. Hüküm

Kokuz b. Dimitri’nin Pazarcı Mustafa b. İlyas’ın alacak miktarına itiraz etmesi

Sebeb-i tahrîr-i sicil budur ki İslâmbol’dan Pazarcı Mustafa b. İlyas meclisi şer‘a gelip bilesine karye-i Kadı’dan Kokuz b. Dimitri ihzâr edip üzerine takrîr-i da‘vâ kılıp dedi ki mezkûrda iki yüz akçe hakkım vardır hâliyâ taleb ederim deyicek mezkûr Kokuz’dan istifsâr olundukda bi’l-mukābele yüz altmış akçe deynim vardır deyû ikrâr sicil olundu. Tahrîren fî gurreti Cemâziyelâhir sene 942.

Şuhûdü’l-hâl: Mevlânâ Kemal Halîfe b. Tâceddin [İbrahim] ve Ramazan b. Ahmed ve kâtibü’l-hurûf ve gayruhüm.

(ÜSKÜDAR09 - cilt: 4, sayfa: 360 - Hüküm no: 902 - Orijinal metin no: [112b-2])﻿

﻿

﻿

903. Hüküm

İbrahim b. Kaya’nın izinsiz alınan kayığına zarar verildiği

Sebeb-i tahrîr-i sicil budur ki İbrahim b. Kaya meclisi şer‘a gelip bilesine Hüseyin b. Bahşâyiş ihzâr edip üzerine takrîr-i da‘vâ kılıp dedi ki benim kayığım benim ma‘rifetimsiz aldı berelendi deyicek mezkûrdan istifsâr olundukda bi’l-mukābele cevâb verip dedi ki aldık amma biz sağ sâlim yerine bağladıktan sonra İsâ b. Aydın ve Bayezid [b.] Hüseyin ve Seyfi nâm kimesneler almışlar deyicek mezkûr İsâ’dan ve Bayezid’den istifsâr olundukda bi’l-mukābele ikrârları sicil olundu. Tahrîren fî evâili Cemâziyelâhir sene isnâ ve erba‘în ve tis‘a mi’e.

Şuhûdü’l-hâl: Mevlânâ Kemal Halîfe b. İbrahim ve Bâli b. Aslıhan ve Hızır b. Ahmed ve gayruhüm.

(ÜSKÜDAR09 - cilt: 4, sayfa: 361 - Hüküm no: 903 - Orijinal metin no: [112b-3])﻿

﻿

﻿

904. Hüküm

Mustafa b. Abdullah’ın bulduğu parayı mahkemeye teslim ettiği

Sebeb-i tahrîr-i sicil budur ki Üsküdar emîni olan Mustafa meclisi şer‘a gelip bilesine Tershâne meremmetçi başısı olan Mustafa [Muslihiddin] b. Abdullah[’ı] ihzâr edip üzerine takrîr-i da‘vâ kılıp dedi ki yabanda akçe bulmuş kānûn üzre taleb ederim deyicek mezkûr Muslihiddin bi’l-mukābele ikrâr ve i‘tirâf edip iki yüz yirmi sekiz nakid akçe ve bir filori buldum deyû meclis-і şer‘de ikrâr edip ve akçeyi ma‘rifet-і kadı ile emânet konup sicil olundu. Tahrîren fî evâili Cemâziyelâhir sene isnâ ve erba‘în ve tis‘a mi’e.

Şuhûdü’l-hâl: Mevlânâ Kemal Halîfe b. İbrahim ve Bâli b. Aslıhan ve Hızır b. Ahmed ve kâtibü’l-hurûf. Ve meblağ-ı mezbûrun içinden yedi akçe sicil olundu. Bâkī iki yüz yirmi bir akçe kaldı. Diğer yedi akçesi sicil olunup bâkī 214.

(ÜSKÜDAR09 - cilt: 4, sayfa: 361 - Hüküm no: 904 - Orijinal metin no: [113a-1])﻿

﻿

﻿

905. Hüküm

Kokuz ve Yani b. Dimitri’nin Cafer b. Hızır’a bostan mukataasından borçlu olduğu

Sicill-і Kokuz ve Cafer Sebeb-i tahrîr-i sicil budur ki Karye-i Kadı’dan Kokuz ve Yani b. Dimitri Cafer b. Hızır ile şer‘-i şerîfe hâzırân olup mezbûr Yani bi’l-mukābele ikrâr ve i‘tirâf kılıp dedi ki mezkûr Cafer’in Kalamış’da vâkī‘ olan bostanı mukāta‘asından zimmetimde vâcibü’l-[e]dâ bin iki yüz altmış akçe deynim vardır deyû ikrârı sicil olundu. Tahrîren fî evâili Cemâziyelâhir sene 942.

Şuhûdü’l-hâl: Mevlânâ Kemal Halîfe b. İbrahim ve Hızır b. Ahmed ve Ramazan b. Ahmed ve kâtibü’l-hurûf ve gayruhüm. Meblağ-ı mezbûra muhzır Kılavuz havâle ta‘yîn olundu.

(ÜSKÜDAR09 - cilt: 4, sayfa: 362 - Hüküm no: 905 - Orijinal metin no: [113a-2])﻿

﻿

﻿

906. Hüküm

Şahsın mahkemeye gelmesine kefil olma

Kefele Şaban b. Ali ilâ nefsі Derviş ve iltezeme ihzârehu fî vakti’l-hâce bi’t-talebi subaşı. Cerâ zâlike ( ). Kefele Berber Ahmed b. Musa ilâ nefsі Mahmud b. Ahmed ve iltezeme ihzârehu fî vakti’l-hâce. Cerâ zâlike ve hurrire fî evâilі Cemâziyelâhir.

Şuhûdü’l-hâl: Kemal Halîfe b. İbrahim ve Ramazan b. Ahmed.

(ÜSKÜDAR09 - cilt: 4, sayfa: 362 - Hüküm no: 906 - Orijinal metin no: [113a-3])﻿

﻿

﻿

907. Hüküm

Şahsın mahkemeye gelmesine kefil olma

Sebeb-i tahrîr-i sicil budur ki Mustafa b. Mahmud şer‘-i şerîf-і Nebevî’de Hasan b. Abdullah nefsine kefîl taleb ettikde Şaban b. Mehmed mezbûr Hasan nefsine kefîl oldum dedikde bi’t-taleb tescîl olundu. Tahrîren fî evâili Cemâziyelevvel fî sene 942.

Şuhûdü’l-hâl: Yusuf b. Aslıhan, Nahbâl b. Çalabverdi.

(ÜSKÜDAR09 - cilt: 4, sayfa: 362 - Hüküm no: 907 - Orijinal metin no: [113b-1])﻿

﻿

﻿

908. Hüküm

Davud b. Sungur’un Suvadino b. Yorgi’ye ayıplı öküz sattığı

Sicill-і Suvadino ve Dâvud Sebeb-i tahrîr-i sicil budur ki Suvadino b. Yorgi meclisi şer‘a gelip bilesine Kalgallı’dan Dâvud b. Sungur’u ihzâr edip üzerine takrîr-i da‘vâ kılıp dedi ki bundan akdem mezkûr Dâvud’dan iki yüz altmış akçeye bir camus öküzü almıştım hâliyâ çifte koştum yürümez ve kağnıya koştum anda dahi yürümez hâliyâ bana hayftır deyicek mezkûr Dâvud’dan istifsâr olundukda bi’l-mukābele cevâb verip dedi ki mezkûr camus öküzünü mezkûr Suvadino[’ya] küllî ayıbıyla bey‘ eyledim deyicek takrîrine muvâfık beyyine taleb olundukda beyyineden âciz ve kāsir olıcak mezkûr Suvadino mezkûr öküzün ayıb[ın] bilip kabûl eylemediğine yemîn verilip zikr olan camus öküz mezkûr Dâvud üzerine redd olunup sicil olundu. Tahrîren fî evâsıtı Cemâziyelâhir sene 942.

Şuhûdü’l-hâl: Utbe b. Abdullah ve Kāsım b. Abdullah ve kâtibü’l-hurûf.

(ÜSKÜDAR09 - cilt: 4, sayfa: 363 - Hüküm no: 908 - Orijinal metin no: [113b-2])﻿

﻿

﻿

909. Hüküm

Kaçak kölenin sahibine teslim edildiği

Vech-i tezkire budur ki Boz yüzlü yelken takyeli Pervâne nâm abd-і âbıkın sâhib[i] Karahisâr’dan İmâret mahallesinden Kâtib Mustafa b. Nebi nâm kimesnenin olup sâhibine teslîm olunup sicil olundu. Tahrîren fî evâsıtı Cemâziyelâhir sene 942.

Şuhûdü’l-hâl: Hüsam Bey b. [İ]skender ve Hasan Bey b. Abdullah ve Ali b. Musa ve kâtibü’l-hurûf.

(ÜSKÜDAR09 - cilt: 4, sayfa: 363 - Hüküm no: 909 - Orijinal metin no: [113b-3])﻿

﻿

﻿

910. Hüküm

Süleyman b. Davud’un câriye Hurşid’e işçilik ücretinden borçlu olduğu

Sebeb-i tahrîr-i sicil budur ki Hurşîd nâm câriye Süleyman b. Dâvud ile şer‘-i şerîfe hâzırân olup mezbûre Hurşîd bi’l-muvâcehe ikrâr ve i‘tirâf kılıp dedi ki altı yıl hizmet etmeğe bin akçe kavl edip hizmet ederim hâliyâ iki yüz üç akçesin verip bâkī zimmetinde yedi yüz doksan yedi akçe kaldı deyicek mezkûr Süleyman bi’l-muvâcehe tasdîk edip tescîl olundu. Tahrîren fî evâsıtı Cemâziyelâhir sene isnâ ve erba‘în ve tis‘a mi’e.

Şuhûdü’l-hâl: Mustafa b. Mehmed, Bâli b. Aslıhan ve Hızır b. Ahmed ve Ramazan b. Ahmed ve gayruhüm.

(ÜSKÜDAR09 - cilt: 4, sayfa: 363 - Hüküm no: 910 - Orijinal metin no: [114a-1])﻿

﻿

﻿

911. Hüküm

Ölen Kara Memi’nin Ali b. Emir’e kefaletten borçlu olduğu

Sebeb-i tahrîr-i sicil budur ki Ali b. Emir nefs-і Üsküdar’dan Hüseyin b. Hacı nâm eytâma kıbel-і şer‘den vasî olan Süleyman b. Abdi ile şer‘-i şerîf meclisine hâzırân olup mezkûr Ali bi’l-muvâcehe takrîr-i da‘vâ kılıp dedi ki bundan akdem mezkûr Hüseyin v. Hacı’nın karındaşı Kara Memi Galata’da beş bin akçe mukāta‘a ile Mustafa Paşa hazretlerinden iş alıp bu fakīr dahi zarar-ı mala kefîl olup zikr olan iş beş bin akçe ziyân edip zikr olan beş bin akçeyi fakīrden alıp hâliyâ mezkûr Kara Memi fevt olup metrûkâtı merhûm Hacı[’ya] intikāl edip hâliyâ Hacı dahi fevt olup metrûkât oğlu Hüseyin’e intikāl edip öyle olsa zikr olan beş bin akçeyi taleb ederim deyicek vasî-і mezbûr bi’l-mukābele bu ma‘nâyı inkâr eyledi gıbbe’l-inkâr müdde‘î-і mezbûrun da‘vâsına muvâfık beyyine taleb olundu. Udûl-і müslimînden ve sikāt-ı muvahhidînden Hoca Paşa mahallesinden Musa b. Yusuf ve Karagöz b. Abdullah seferde olup anın ağzından Cafer b. Hızır ve Beşir b. ( ) şehâdet için hâzırûn olup şöyle edâ-і şehâdet-і şer‘iyye kılıp dediler ki biz şâhidleriz ve şehâdet dahi ederiz ki mezkûr Kara Memi Galata’da mukāta‘aya beş bin akçelik iş alıp mezbûr Ali b. Emir dahi mezbûra kefîl bi’l-mâl olup hâliyâ mezkûr Ali’den iş ziyân ettikden sonra beş [bin] akçe alınıp Kara Memi fevt olup zimmetinde kaldı deyû şehâdet eylediklerinden şâhidûn-ı mezbûrûnun şehâdetleri ba‘de’t-tezkiyyeti’ş-şer‘î hayyiz-і kabûlde vâkī‘ oldukdan sonra mezkûr Kara Memi’nin metrûkâtından hükm olup sicil olundu. Tahrîren fî 22 Cemâziyelâhir sene isnâ ve erba‘în ve tis‘a mi’e.

Şuhûdü’l-hâl: Mevlânâ Ramazan b. Ahmed, Mevlânâ Muhyiddin [b.] Mustafa, Hasan Bey b. Abdi ve kâtibü’l-hurûf ve gayruhüm.

(ÜSKÜDAR09 - cilt: 4, sayfa: 364 - Hüküm no: 911 - Orijinal metin no: [114a-2])﻿

﻿

﻿

912. Hüküm

Ölen Arslan b. Durahan’dan kalan iki ineğin eşi Elvan bt. İskender’e ait olduğu

Sebeb-i tahrîr-i sicil budur ki Karye-i Reisli’den Elvân bt. İskender’in vekîli olan Ahmed b. Hasan ba‘de sübûti’l-vekâleti şer‘an bi şehâdeti Mahmud b. Dâvud ve Nebi b. Dâvud’dan sâdır oldukdan sonra meclis-і şer‘a gelip takrîr-i da‘vâ kılıp dedi ki müvekkilim mezbûre Elvân senin zevci[n] Arslan fevt olup iki kara sığır ineğini mîrâsa tutmak isterler ma‘a hâzâ müvekkilim mezbûrenin mülk[ü]dür deyicek takrîrine muvâfık beyyine taleb olundu udûl-і müslimînden Hüseyin b. Murad ve İlhan b. Eynehan şehâdetleriyle sâbit olup sicil olundu. Tahrîren fî evâili Cemâziyelâhir sene isnâ ve erba‘în ve tis‘a mi’e.

Şuhûdü’l-hâl: Turgud Çelebi b. Murad, Hüsam Bey b. Ali, Ahmed b. Hasan, İlyas b. Yusuf ve gayruhüm.

(ÜSKÜDAR09 - cilt: 4, sayfa: 364 - Hüküm no: 912 - Orijinal metin no: [114b-1])﻿

﻿

﻿

913. Hüküm

Macar asıllı kaçak kölenin Yusuf b. Abdullah’a ait olduğu

Sebeb-i tahrîr-i sicil budur ki Üsküdar emîni olan Mustafa mahbesinde bir orta boylu açık kaşlı kumral sakallı Macarü’l-asl Yusuf nâm abd-і âbıkı Samandıra’dan Şaban b. Toklu gelip mezkûr mevsûf abd-і âbıkı bundan akdem İslâmbol’da esirciden aldım benim kulumdur deyû çıkarmakda iken mahrûse-і İstanbul’dan Murad Paşa mahallesinden Yusuf b. Abdullah zikr olan [kul] benimdir ben sefer-і hümâyûndayken gaybet eylemiş hâliyâ senin zimmetinde buldum deyicek mezkûrun da‘vâsına mutâbık beyyine taleb olundu udûl-і müslimînden ve sikāt-ı muvahhidînden Ahmed b. Abdullah ve İskender b. Abdullah nâm kimesneler mezkûr mevsûf kul mezkûr Yusuf’un kuludur kimesne[ye] bey‘ eylemedi ve hibe dahi eylemedi kendi sefer-і hümâyûndayken gaybet eylemişti deyû şehâdet eylediklerinden sonra şâhidân-ı mezbûrânın şehâdetleri ba‘de’t-tezkiyyeti’ş-şer‘î ve’t-tahlîfi’l-âdî hayyiz-і kabûlde vâkī‘ olup mezkûr mevsûf kul mezbûra hükm olundu ve mezbûrun vakt-і hâcet ihzârına Çalabverdi b. Hasan kefîl olup sicil olundu. Tahrîren fî evâili Cemâziyelâhir sene 942.

Şuhûdü’l-hâl: Kara Hüseyin b. Mestân, Kara Hamza b. Şaban, Şaban b. Yusuf, Yakub b. Mehmed, İskender b. Abdullah.

(ÜSKÜDAR09 - cilt: 4, sayfa: 365 - Hüküm no: 913 - Orijinal metin no: [114b-2])﻿

﻿

﻿

914. Hüküm

Arslan b. Durahan’ın terekesi

Muhallefât-ı merhûm Arslan b. Durahan kad-mâte ve tereke ebney benât ve isney bint ve zevceten ve hamlen ve kad vaka‘a fî evâilі Cemâziyelâhir sene isnâ ve erba‘în ve tis‘a mi’e. Çalma 20 Âsumânî ferâce 60 Eski avare 20 Gömlek 8 Köhne gömlek 5 Don 5 Heybe 16 Çuval aded 3 30 Kızıl bakraç 30 Tava 15 Kilim 30 Def‘a bakraç 20 Bir çift ökü[z] 200 Nısf bahçe 1500 Samanlık ve dam 800 Alef müd 6 600 Dam 100 Hınta kile 10 100 Hurdahâne 300 Darı kile 5 45 Hınta müd 2 100 Ev damı 500 Köhne araba 5 Âlet-i çift 20 Nacak 12 Der zimmeti zimmî Andon 600 Der zimmeti Dimitri 300 Yekûn 4701 Techîz ve tekfîn 100 El-bâkī 4601 Resm-i kadı 92

(ÜSKÜDAR09 - cilt: 4, sayfa: 365 - Hüküm no: 914 - Orijinal metin no: [115a-1])﻿

﻿

﻿

915. Hüküm

Arslan b. Durahan’ın yetimlerine anneleri Elvan bt. İskender’in vasî tayin edildiği

Sebeb-i tahrîr-i sicil budur ki Karye-i Reisli’den Arslan b. Durahan fevt olup sagīr yetimleri kalıp hâliyâ mezbûrûn yetimlerin vâlidlerinden cihet-і irsle müntakil olan esbâbların hıfz eylemesine vasî lâzım olmağın mezbûrûn yetimlerin vâlideleri Elvân bt. İskender vasî ta‘yîn olunup sicil olundu. Tahrîren fî evâili Cemâziyelâhir sene isnâ ve erba‘în [ve tis‘a mi’e].

Şuhûdü’l-hâl: Turgud Çelebi b. Murad, Hüsam Bey b. Ali, Ahmed b. Hasan, İlyas b. Yusuf, Hüseyin b. Murad.

(ÜSKÜDAR09 - cilt: 4, sayfa: 366 - Hüküm no: 915 - Orijinal metin no: [115a-2])﻿

﻿

﻿

916. Hüküm

Şahsın mahkemeye gelmesine kefil olma

Kaziyye Kefele Papaz Yani ilâ nefsі Mihal b. Yorgi ve iltezeme ihzârehu fî vakti’l-hâce. Cerâ zâlike ve hurrire fî gurretі Saferi’l-muzaffer li sene isnâ ve erba‘în ve tis‘a mi’e.

Şuhûdü’l-hâl: Hayreddin Bey hazretleri [b.] Mustafa ve muhzır Kılavuz ve muhzır Mustafa.

(ÜSKÜDAR09 - cilt: 4, sayfa: 367 - Hüküm no: 916 - Orijinal metin no: [115b-1])﻿

﻿

﻿

917. Hüküm

Şahsın mahkemeye gelmesine kefil olma

Kefele Kefale b. Papaz ilâ nefsі Dimitri b. Nikola bâ talebі Âmil Kosta ve iltezeme ihzârehu fî vakti’l-hâce. Cerâ zâlike ve hurrire fî gurretі Saferi’l-muzaffer.

Şuhûdü’l-hâl: Mâ sebak.

(ÜSKÜDAR09 - cilt: 4, sayfa: 367 - Hüküm no: 917 - Orijinal metin no: [115b-2])﻿

﻿

﻿

918. Hüküm

Şahsın mahkemeye gelmesine kefil olma

Kefele Kosta b. Marko ilâ nefsі İstemad ve Dimitri b. Yorgi bi talebi’l-mezkûr ve iltezeme ihzârehu fî [va]kti’l-hâce.

Şuhûdü’l-hâl: Mâ sebak.

(ÜSKÜDAR09 - cilt: 4, sayfa: 367 - Hüküm no: 918 - Orijinal metin no: [115b-3])﻿

﻿

﻿

919. Hüküm

Kosta b. Yani’nin fırınını emanet ettiği Yani b. Nikola’nın yolsuzluk yapmadığı

Sebeb-i tahrîr-i sicil budur ki Kosta b. Yani mahfil-і şer‘a gelip bilesine Yani b. Nikola ihzâr edip üzerine takrîr-i merâm kılıp dedi ki mezkûr Yani b. Nikola[’yı] ekmek fırınımın üzerine emîn nasb eylemiştim cem[î]‘ harcım mezkûr görürdü hâliyâ mezkû[r] bi gayr-і metn hayl[i] akçem ekl eyledi taleb ederim deyicek mezkûr Yani’den su’âl olundukda bi’l-mukābele cevâb verip dedi ki mezkûrun fırını üzerine dururdum ve emîniydim amma bir akçesin ekl eylemedim deyicek mezkûr Kosta’dan beyyine taleb olundukda beyyineden âciz olıcak şer‘î yemîn verilip isnâd-ı mezkûrdan berâ’atine hükm edip sicil olundu.

Şuhûdü’l-hâl: Mâ sebak.

(ÜSKÜDAR09 - cilt: 4, sayfa: 367 - Hüküm no: 919 - Orijinal metin no: [115b-4])﻿

﻿

﻿

920. Hüküm

Şahsın mahkemeye gelmesine kefil olma

Kefele Dimitri b. Marko ilâ nefsі Yorgi b. Papaz ve iltezeme ihzârehu fî vakti’l-hâce. Tahrîren fî 5 Saferi’l-muzaffer li sene isnâ ve erba‘în ve tis‘a mi’e.

Şuhûdü’l-hâl: Mâ sebak.

(ÜSKÜDAR09 - cilt: 4, sayfa: 368 - Hüküm no: 920 - Orijinal metin no: [115b-5])﻿

﻿

﻿

921. Hüküm

Şahsın mahkemeye gelmesine kefil olma

Kefele Manol b. Yorgi ilâ nefsі İstemad b. Yorgi ve iltezeme ihzârehu fî vakti’l-hâce.

Şuhûdü’l-hâl: Mâ sebak.

(ÜSKÜDAR09 - cilt: 4, sayfa: 368 - Hüküm no: 921 - Orijinal metin no: [115b-6])﻿

﻿

﻿

922. Hüküm

Şahsın mahkemeye gelmesine kefil olma

Kefele Kosta b. Kefale ilâ nefsі İstemad b. Dimitri ve Dimitri b. Lazar[i] ve iltezeme ihzârehu fî vakti’l-hâce. Cerâ zâlike ve hurrire fî gurretі Saferi’l-muzaffer.

Şuhûdü’l-hâl: Mâ sebak.

(ÜSKÜDAR09 - cilt: 4, sayfa: 368 - Hüküm no: 922 - Orijinal metin no: [115b-7])﻿

﻿

﻿

923. Hüküm

Yusuf’un terekesi

Muhallefât-ı merhûm Yusuf kad-mâte ve tereke ümmen ve uhten ve ahen li ebin ve ümmin el-vâkī‘ fî karyeti Nerdübanlı sene 942. Çuha kaftan 70 Köhne tülbe[n]t 25 Merkeb 260 Nakid akçe 2000 Def‘a nakid akçe vasiyyet-i mu‘ayyene 700 Karye-i Kadı’da olan bağdan hisse 350 Def‘a bağ 250 Bir kıt‘a yer 250 Harman samanlık 250 Oda ve ev ve bahçe (hisse) 500 Havandan hisse 500 Kök hâsıl-ı buğdaydan, müd 1, kile 15 500 Bir çift öküz 120 Yulaf, müd 1 120 Arpa, müd 1 140 Burçak, kile 4 27 Kul bahâsından hisse 600 Yekûn 6663 Vasiyyet-i mu‘ayyene 700 Def‘a 2000 El-bâkī 3363 Er-resm minhâ 85 El-bâkī 3280 Hisse südüs li üm 535

(ÜSKÜDAR09 - cilt: 4, sayfa: 368 - Hüküm no: 923 - Orijinal metin no: [116a-1])﻿

﻿

﻿

924. Hüküm

Şahsın mahkemeye gelmesine kefil olma

Kefele Petroz b. Nikola ilâ nefsі Nikola b. Manol ve iltezeme ihzârehu fî vakti’l-hâce.

Şuhûdü’l-hâl: Mâ sebak.

(ÜSKÜDAR09 - cilt: 4, sayfa: 369 - Hüküm no: 924 - Orijinal metin no: [116a-2])﻿

﻿

﻿

925. Hüküm

Şahsın mahkemeye gelmesine kefil olma

Kefele Yani b. Serende ilâ nefsі Karaca Yusuf b. Sinan ve iltezeme ihzârehu fî vakti’l-hâce. Cerâ zâlike ve hurrire fî gurretі Saferi’l-muzaffer li sene isnâ ve erba‘în ve tis‘a mi’e.

Şuhûdü’l-hâl: Mâ sebak.

(ÜSKÜDAR09 - cilt: 4, sayfa: 369 - Hüküm no: 925 - Orijinal metin no: [116a-3])﻿

﻿

﻿

926. Hüküm

Şahsın mahkemeye gelmesine kefil olma

Kefele Andronikoz b. Manol ilâ nefsi Andon b. Manol ve iltezeme ihzârehu fî vakti’l-hâce. Cerâ zâlike ve hurrire ( ).

Şuhûdü’l-hâl: Mâ sebak.

(ÜSKÜDAR09 - cilt: 4, sayfa: 370 - Hüküm no: 926 - Orijinal metin no: [116a-4])﻿

﻿

﻿

927. Hüküm

Şahsın mahkemeye gelmesine kefil olma

Kefele Dimitri b. Kalet ilâ nefsі Yani b. Nikola ve iltezeme ihzârehu fî vakti’l-hâce. Cerâ zâlike ve hurrire evâilі Safer li sene 942.

Şuhûdü’l-hâl: Mâ sebak.

(ÜSKÜDAR09 - cilt: 4, sayfa: 370 - Hüküm no: 927 - Orijinal metin no: [116b-1])﻿

﻿

﻿

928. Hüküm

Şahsın mahkemeye gelmesine kefil olma

Kefele Todora b. Kokuç ilâ nefsі Manol b. Yani ve iltezeme ihzârehu fî vakti’l-hâce bi’t-talebі Âmil Kosta. Tahrîren fî evâilі Saferi’l-muzaffer li sene 942.

Şuhûdü’l-hâl: Mâ sebak.

(ÜSKÜDAR09 - cilt: 4, sayfa: 370 - Hüküm no: 928 - Orijinal metin no: [116b-2])﻿

﻿

﻿

929. Hüküm

Şahsın mahkemeye gelmesine kefil olma

Kefele İstemad b. Todora ilâ nefsі Manol b. Mihal ve iltezeme ihzârehu fî vakti’l-hâce. Cerâ zâlike ve hurrire fî ev[â]ilі Saferi’l-muzaffer li sene 942.

Şuhûdü’l-hâl: Mâ sebak.

(ÜSKÜDAR09 - cilt: 4, sayfa: 370 - Hüküm no: 929 - Orijinal metin no: [116b-3])﻿

﻿

﻿

930. Hüküm

Eynehan b. Osman’ın Manol b. İstefan’dan at bedelinden alacaklı olduğu

Vech-i kaziyye budur ki Eynehan b. Osman mahfil-і şer‘a Manol b. İstefan ihzâr edip üzerine takrîr-i da‘vâ kılıp dedi ki bundan akdem mezkûr Manol’de at bahâsından yüz elli akçem vardır hâliyâ taleb ederim deyicek mezkûr Manol’den istifsâr olundukda bi’l-mukābele ikrârı sicil olundu meblağ-ı mezbûrun ahzına muhzır Kılavuz havâle ta‘yîn olundu. Tahrîren fî evâilі Saferi’l-muzaffer li sene 942.

Şuhûdü’l-hâl: Çavuş Hayreddin Bey b. Mustafa Bey, Ahî b. Pehlevan ve gayruhüm.

(ÜSKÜDAR09 - cilt: 4, sayfa: 370 - Hüküm no: 930 - Orijinal metin no: [116b-4])﻿

﻿

﻿

931. Hüküm

Manol b. Manol ve kardeşi Dimitri’nin miras kalan evlerini Zoyi Flori bt. İstefan’a sattıkları

Sebeb-i tahrîr-i sicil budur ki Mahrûse-і İslâmbol’dan balıkçıyân zümresinden Manol b. Manol ve karındaşı Dimitri karye-i Çengel’den Zoyi Flori bt. İstefan ile mahfil-і şer‘a hâzırûn olup mezkûrân zimmîler mezkûr Zoyi Flori mukābelesinde ikrâr ve i‘tirâf kılıp dediler ki ammimiz Papaz fevt olup cihet-і irsle karye-i mezkûrda mülkiyyet üzre mutasarrıf olduğu mülk evi bize intikāl edip hâliyâ zikr olan ev mahdûddur kıbleten Hüseyin b. Abdullah ve şarkan tarîk-і âm ve şimâlen mezkûr Manol mülküne ve garben deryâya muttasıldır işbu hudûd-ı erba‘a dâhilinde olan evimizi mezbûre Zoyi Flori’ye bin akçeye bey‘ edip semen-і mezbûru alıp zikr olan evi mezbûr[e]ye teslîm eyledik dediklerinden sonra ikrârları sicil olundu. Tahrîren [fî] evâilі Safer li sene 942.

(ÜSKÜDAR09 - cilt: 4, sayfa: 371 - Hüküm no: 931 - Orijinal metin no: [116b-5])﻿

﻿

﻿

932. Hüküm

Âmine bt. Hacı Hüseyin’in terekesi

Muhallefât-ı merhûme Âmine bt. Hacı Hüseyin kad-mâte fî evâilі Şevvâli’l-mükerrem el-vâkī‘ [fî] kasabatі Üsküdar ve tereket ibnen ve binteyn ve zevcen ve ümmen ve eben sene 941. Büyük sahan 25 Def‘a bir çift sahan 30 Def‘a bir çift sahan 30 Def‘a bir çift sahan 30 Bir çift tepsi 26 Def‘a bir çift tepsi 30 Def‘a bir çift sahan 20 Def‘a bir çift sahan 18 Hereni tepsi (resm) 12 Küçük bir çift sahan 10 Def‘a küçük çift sahan 12 Def‘a küçük tepsi 6 Bir çift tas 8 Hamam tası 6 Gülden [a]ded 1 5 Maşraba 10 İleğen 30 İki şamdan 25 Bakraç 10 Küçük kazan 45 Kuzu tepsi 45 Hereni 30 El tavası 8 Sini 70 Büyük tava 25 İbrik ma‘a ileğen 25 İki çini bir maşraba 5 Def‘a bir maşraba 8 Def‘a şamdan 5 İki kevgir bir kepçe 5 Def‘a iki çini maşraba 5 Buhurdanlık 5 Demir zincir (vasiyyet) 900 Sorguç 700 Altun küpe (vasiyyet) 100 Altun yüzük 100 Takye 150 İnci ve boncuk 120 Dikme nezkeb 50 Frengî kızıl kaftan 500 Şâhî atlas 300 Hayâlî kemha 250 Kuşak (resm) 200 Dikme makrama 100 Yiğ 80 Döşek çarşafı 200 Def‘a çarşaf 80 Hamam çarşafı 100 Def‘a çarşaf bohça 60 Yorgan kemha 300 Def‘a yorgan 400 Def‘a yorgan çarşaf yüz[ü] 150 Def‘a bohça 50 İleğen örtüsü 400 Gümüş na‘lın 300 Terlik sâye 30 Bez sofra 60 Hamam gömleği 6 Yün perdesi 50 Ferâce çulha 120 Sandık, aded 50 Def‘a çarşaf 60 Kemha döşek 350 Kızıl kadife döşek 160 Def‘a kadife döşek yüzü 250 Yastık yüzü 100 Def‘a yastık yüzü 80 Def‘a yastık yüzü 60 Def‘a yastık 50 Minder yüzü kemha 60 Def‘a kemha minder yüzü 120 Üç yüz yastığı 150 Peşkir 50 Def‘a çarşaf 30 Köhne yorgan 50 Köhne peşkir ile sofra 20 Dikme sofra 30 Def‘a gök bohça 25 Yüzük 40 Dört minder içi 120 Dört döşek içi 200 Sekiz yastık içi 80 Dört makça ve bir kilim 350 Def‘a kilim 40 Tas takye (vasiyyet) 1000 Hayreddin Bey’de alım 500 Cem‘an 10600 Vasiyyet el-bâkī 8600 Er-resm minhâ 215 El-bâkī 8485 Zikr olunan muhallefât bey‘ olunup nakid olundukda Yekûn 11751

Şuhûdü’l-hâl: Usta Hasan b. Musa, Mustafa b. Sinan, Karaca b. Sinan, Ali Bey b. Musa, Kosta b. Maro[la], Papaz b. Nikola, Gore b. Demirci, Ahî b. Pehlevan, Çavuş Hızır Bey b. Mustafa Bey.

(ÜSKÜDAR09 - cilt: 4, sayfa: 371 - Hüküm no: 932 - Orijinal metin no: [117a-1])﻿

﻿

﻿

933. Hüküm

Balıkçı Nikefor b. Todora’nın bulduğu demiri Toma b. Papaz’a teslim ettiği

Sebeb-i tahrîr-i sicil budur ki Mahrûse-і İslâmbol’dan balıkçılardan Nikefor b. Todora meclis-і şer‘a gelip ikrâr ve i‘tirâf kılıp dedi ki bundan akdem Haliç burnunda kilise kurbunda bir demir buldum hâliyâ karye-і Kadı’dan Toma b. Papaz’a verdim sâhib[i] bulunursa bana meşrûluk alıver dedim deyicek ikrâr sicil olundu. Tahrîren fî 23 Cemâziyelâhir sene 942.

Şuhûdü’l-hâl: ( ). Mezkûrun nefsine Toma b. Papaz kefîl olup sicil olundu.

Şuhûdü’l-hâl: ( ).

(ÜSKÜDAR09 - cilt: 4, sayfa: 374 - Hüküm no: 933 - Orijinal metin no: [117b-1])﻿

﻿

﻿

934. Hüküm

Köle Hasan b. Abdullah’ın sahibi ile mükâtebe sözleşmesi

İşbu, Kara İlyas b. Yakub’un, rıkkını i‘tirâf eden …?, sarışın, mavi gözlü, açık kaşlı, uzun boylu, …? asıllı, hâmil-i hâze’l-kitâb Hasan b. Abdullah nâm abd-i memlûkünü târih-i kitâbdan itibâren sekiz sene hizmet etmesi karşılığında kitâbete kestiğini ikrâr ve i‘tirâf ettiğini gösteren ve mazmûnu bundan bahseden sahîh şer‘î bir hüccettir. Kararlaştırılan hizmeti istikāmet üzre ve şart dâhilinde edâ ettiğinde sâir hür doğanlar gibi hür olacaktır. Bu, sahîh ve şer‘î olarak ikrâr ve tasdîk edilmiş fesattan uzak bir mükâtebe işlemidir. Vaka‘a’t-tahrîr ve’l-işhâd fî …?

(ÜSKÜDAR09 - cilt: 4, sayfa: 375 - Hüküm no: 934 - Orijinal metin no: [118a-1, Arapça])﻿

﻿

﻿

935. Hüküm

İskender b. Abdullah’ın Nikoş asıllı köleyi satın aldığı

İşbu İskender b. Abdullah nâm kimsenin Gekvize emîni iftihârü’l-emâsil çavuş Hayreddin b. Mustafa Bey’in gıyâbında onun yerine emîn olan Receb b. İvaz nâm kimseden, orta boylu, sarışın, mavi? gözlü, açık? kaşlı ve Nikusiyyü’l-asl? Abdullah b. Abdullah adlı kaçak köleyi üç ay müddet-i ma‘lûmenin tamamlanmasından ve abd-i âbıkın müzâyedeye tekrâr tekrâr arz edilip fiyatının ehl-i hibrenin belirlediği en yüksek değere ulaşmasından ve hâkimin izninden sonra rayiç fi’l-vakt bin iki yüz akçe semen-i mu‘ayyenle i‘câb ve kabûlü, teslim ve tesellümü hâvî bey‘ ve şirâ ile satın aldığını gösteren ve mazmûnu bundan bahseden sahîh ve şer‘î bir hüccettir. Vasıfları yukarıda zikredilen köle artık diğer mülk malları gibi onun malıdır. Cerâ zâlike.

(ÜSKÜDAR09 - cilt: 4, sayfa: 375 - Hüküm no: 935 - Orijinal metin no: [118a-2, Arapça])﻿

﻿

﻿

936. Hüküm

Hasan b. Ali’nin cuma namazına gitmediği

Sebeb-i tahrîr-i sicil budur ki Üsküdar emîni olan Mustafa meclis-і şer‘a gelip bilesine Hasan b. Ali ihzâr edip üzerine takrîr-i da‘vâ kılıp dedi ki Cum‘a’ya varmayan kişinin ta‘zîr olunup Cum‘a’ya varın deyû tenbîh olıcak mezkûr tahta kakıp tahfîf-і şer‘ olıcak subaşılık tahta olunmaz deyicek mezkûrdan istifsâr olundukda bi’l-mukābele ikrâr sicil olundu.

Şuhûdü’l-hâl: kâtibü’l-hurûf, Hızır b. Ahmed.

(ÜSKÜDAR09 - cilt: 4, sayfa: 375 - Hüküm no: 936 - Orijinal metin no: [118a-3])﻿

﻿

﻿

937. Hüküm

Sefer-i hümâyun için Rumeli’nden gönderilen atların ihtiyaçlarının sağlanması konusunda ferman sureti

Sûret-і hükm-і cihân-mutâ‘ Mefâhirü’l-kuzât ve’l-hükkâm me‘âdinü’l-fezâ’il ve’l-kelâm Anadolu ve Karaman ve Rum ve Diyârbekir vilâyetleri kadıları -dâme fazluhüm-tevkī‘-i refî‘-і hümâyûn vâsıl olıcak ma‘lûm ola ki hâliyâ sefer-і hümâyûnum maslahatı için Rumeli’nden satın alınan üç yüz re’s atlar kulum Cafer ile ve serrâclarım cemâ‘atinden kulum Ali ile gönderildi. İmdi buyurdum ki zikr olan atlar kadılığınıza dâhil oldukda bir kadılıkdan bir kadılığa varınca alîkların alıverip harcın görmek için bir nâibiniz koşup bile gönderip kadılığınızda kaç gece konulursa her konakta alîkları için ne kadar akçe harc ve hâcet olursa buluverip satın alıp getirdesiz ve alîkdan gayrı na‘llanmak için na‘lba[n]d hâcet oldukda buluverip ve sâir levâzımından dahi ne vâkī‘ olursa gönderesiz ve arpa bahâsı için ve sâir levâzım için hâcet olan akçeyi taht-ı kazânızda olan mukāta‘alardan akçe alıp harc ettiresiz ve ne harc olunursa müfredât ile defter ettiresiz ve eğer mukāta‘alardan hâzır akçe bulunmaz ise akçe yoktur deyû ta‘allül ve bahâne etmeyip hâcet olan alîkın akçesin bir yerden bulup alıp veresiz sonra mukāta‘adan alıp girü edâ edesiz ve bi’l-cümle mezkûr atların alîkı maslahat-ı mühimdir siz dahi ana göre ihtimâm edesiz mukayyed olasız ihmâl ve müsâhele olunup atlar alîksız kalmakdan hazer edesiz vâkī‘ olursa sizden bilinip ziyâde itâba uğrarsız ve yazılan defterin bir sûretin mezkûrân kullarıma verip ve bir sûretin mühürleyip dergâh-ı mu‘allâya gönderesiz şöyle bilesiz alâmet-і şerîfe i‘timâd kılasız. Tahrîren fi’l-yevmi’r-râbi‘ ve’l-ışrîn min şehrі Şevvâl sene ihdâ [ve] erba‘în ve tis‘a mi’e. Be Makām-ı Kostantıniyye. Mahmud için.

(ÜSKÜDAR09 - cilt: 4, sayfa: 376 - Hüküm no: 937 - Orijinal metin no: [118b-1])﻿

﻿

﻿

938. Hüküm

Kamer bt. Hamza’nın terekesi

Muhallefât-ı merhûme Kamer bt. Hamza kad-mâte ve tereke ibnen Hasan ve selâse bintîn ve zevcen ve kad vaka‘a fî evâhirі evveli’l-Cumâdeyn sene 942. Siyah bakraç 12 Kızıl bakraç 10 Köhne bakraç 5 Hamam tası 10 Küçük iki tas 8 Tepsi 10 Tepsi 10 Tava 4 Def‘a tava 10 Sini 50 Ak kaftan köhne 30 Ak terlik köhne 10 Ak terlik 10 Gece mahremesi 15 Çenber 4 Zıbın 8 Mahreme 2 Köhne çenber 2 Aba köhne 8 Takye köhne 2 Köhne? biz 2 Sündük yiğ 15 Döşek 40 Döşek 40 İki köhne yastık 10 Def‘a yastık 8 Kebe köhne 10 Def‘a yastık 8 Def‘a yastık 10 Bir sarı inek (ellisi resm-i Kadı) 100 Yorgan 15 Üç düğe kıymet 150 Mercan nâm Arap câriye 1000 Odacı kıymet 400 Eri zimmetinde 400 Tavuk 15 Vasiyyet 400 Yekûn 2443 Minhâ vasiyyet 400 El-bâkī 2043 Techîz ve tekfîn 126 El-bâkī 1923

(ÜSKÜDAR09 - cilt: 4, sayfa: 376 - Hüküm no: 938 - Orijinal metin no: [119a-1])﻿

﻿

﻿

939. Hüküm

Emir b. Mustafa’nın Mahmud Çelebi b. Nasrullah’tan alacağını tahsil ettiği

Sebeb-i tahrîr-i sicil budur ki Emir b. Mustafa meclis-і şer‘a gelip ikrâr [ve] i‘tirâf edip dedi ki işbu sâhibü’s-sicil Mahmud Çelebi b. Nasrullah’ta dört yüz akçem var idi karzdan bilâ-kusûr aldım kabz eyledim deyicek mezkûr Mahmud Çelebi tasdîk edip sicil olundu. Tahrîren fî Cemâziyelâhir sene 942.

Şuhûdü’l-hâl: Hızır b. Ahmed, İskender b. Abdullah, Behlül b. Süleyman ve Süleyman b. Hamza ve gayruhüm.

(ÜSKÜDAR09 - cilt: 4, sayfa: 378 - Hüküm no: 939 - Orijinal metin no: [119a-2])﻿

﻿

﻿

940. Hüküm

Mehmed Paşa Vakfı’nın cihâtının Mehmed Paşa oğlu Hüsrev’in izni olmadan kimseye verilmemesi konusunda ferman sureti

Sûret-і hükm-і cihân-mutâ‘ nukilet bilâ-ziyâde Kıdvetü’l-kuzât ve’l-hükkâm ma‘denü’l-fazl ve’l-kelâm Mevlânâ Gekvize Kadısı -dâme fazluhu-tevkī‘-i refî‘-і hümâyûn vâsıl olıcak ma‘lûm ola ki Mehmed Paşa oğlu dârende-і fermân-ı vâcibü’l-iz‘ân hâlefü’l-ümerâ ve’l-ekârim müstecmi‘-і cemî‘ü’l-mecâmil ve’l-mekârim Hüsrev -dâme mecduhu-dergâh-ı sa‘âdet-destgâhıma şöyle arz eyledi ki babası Mehmed Paşa’nın nefs-і Üsküdar’da vâkī‘ olan câmi‘inin ve evkāfının cihâtı kendinin izni ve ma‘rifeti olmadan evlâd-ı utekādan mahal ve müstahak kimesne var iken anlara verilmeyip hâne-і avârızdan ba‘zı kimesnelere tevcîh olunup zikr olan evkāfının cihâtı min ba‘d kendinin izni ve ma‘rifeti olmadan kimesneye tevcîh olunmayıp evlâd-ı utekādan olan mahal ve müstahak kimesnelere tevcîh olunmak bâbında hükm-і şerîf-і cihân-mutâ‘ taleb etmeğin buyurdum ki hükm-і şerîf-і vâcibü’l-ittibâ‘ım vardıkda göresiz müşârün-ileyhin kendinin izni ve ma‘rifeti olmadan evkāf-ı mezbûrenin cihâtından hâne-і avârız olanlara ne mikdâr cihet tevcîh olunmuş ise anın gibi hâne-і avârızdan cihât tasarruf edenlerin cihetlerini alıp evlâd-ı utekādan mahal ve müstahak kimesnelere mûmâ-ileyhin izni ve ma‘rifeti ile tevcîh edesiz ve’l-hâsıl evkāf-ı mezbûrenin cüz’î ve küllî vâkī‘ olan cihâtı mûmâ-ileyhin izni ve ma‘rifet-і mütevellî olmadan bir ferde tevcîh etmeyip ol bâbda vechen mine’l-vücûh kimesneye nizâ‘ ettirmeyip zikr olan cihâtı müşârün-ileyh her kime ta‘yîn ederse ana tevcîh edesiz tasarruf ettiresiz hilâf-ı emr-і şerîf tevcîh olunur ise dahi amel etmeyesiz min ba‘d fermân-ı hümâyûnum üzre amel edip bir dahi mûmâ-ileyh tarafından zikr olan evkāfın cihâtı benim ma‘rifetim olmadan âhara tevcîh olundu deyû şikâyet etmekten ziyâde hazer edesiz şöyle bilesiz ba‘de’n-nazar bu hükm-і hümâyûnumu müşârün-ileyh elinde ibkā edesiz alâmet-і şerîfe i‘timâd kılasız. Tahrîren fî evâsıtı şehrі Şa‘bâni’l-mu‘azzam sene 940. Be medîne-і Haleb.

(ÜSKÜDAR09 - cilt: 4, sayfa: 378 - Hüküm no: 940 - Orijinal metin no: [119b-1])﻿

﻿

﻿

941. Hüküm

Yunus’un Emir b. Çepni’ye olan borcu için tarlalarının satılmasına eşi Hanife bt. Halil’i vekil tayin ettiği

Vech-i tahrîr-i sicil budur [ki] Yakacık nâm karyeden Yunus b. ( ) karye-і mezbûre hudûdunda Çürükkoz ve Üçkoz nâm iki tarlasını Çepnizâde Emir’e deyni için sâhib-і arz ma‘rifetiyle işbu hâtunu Hanîfe bt. Halil’e dört bin akçeye bey‘ eyleyip semen-і merkūmu alıp deynine veresin zikr olunan tarlaları teslîm eyleyip mezbûre Hanîfe dahi vicâhen tasdîk bi’t-taleb sicil olundu. Tahrîren fî evâilі Muharrem sene 940. Şuhûd[ü’l-hâl]: Mahmud b. Ahmed, İsâ b. Ahmed, Mehâsin oğlu, Abdi Fakīh b. Mustafa ve gayruhüm.

(ÜSKÜDAR09 - cilt: 4, sayfa: 379 - Hüküm no: 941 - Orijinal metin no: [119b-2])﻿

﻿

﻿

942. Hüküm

Sefer-i hümâyun için gönderilen atların ihtiyaçlarının sağlanması konusunda ferman sureti

Mefâhirü’l-kuzât ve’l-hükkâm me‘âdinü’l-fezâ’il ve’l-kelâm Anadolu ve Karaman ve Rum ve Diyârbekir vilâyetleri kadıları -dâme fazluhüm-tevkī‘-i refî‘-і hümâyûn vâsıl olıcak ma‘lûm ola ki hâliyâ sefer-і hümâyûnum maslahatı için iki yüz re’s araba bârgirleri Istabl-ı âmirem serrâclarından Mustafa ve Bölükbaşı Süleyman ile gönderilip ve yolda vâkī‘ olan alefleri harcın görmek için kulum Ali dahi gönderildi. İmdi buyurdum ki hükm-і şerîfim vardıkda zikr olan bârgirler taht-ı kazânıza dâhil oldukda kendi cânibinizden mezbûr kuluma yarar âdeminiz koşup bir kadılıkdan bir kadılığa varıncaya değin ol bârgirlerin alefleri harcın ve lâzım olan sâir harcların gördüresiz ve hâcet olan akçeyi kadılığınızda hâssa işlerden aldırıp harc ettiresiz ve ne harc olunursa müfredâtla defter ettirip bir defter kuluma verip ve bir defterin dahi mühürleyip dergâh-ı mu‘allâma gönderesiz ve eğer âmillerde hâzır akçe bulunmazsa akçe bulunan yerden alıp harc ettiresiz sonra mukāta‘adan alıp edâ edesiz ve alınan akçeler kangı mukāta‘adan alınırsa emîn eline hüccet veresiz ki vakt-і hâcette göstere bu husûsda gereği gibi ihtimâm edip mukayyed olasız bârgirler alefsiz kalmıyalar şöyle ki ihmâliniz ve müsâheleniz vâkī‘ ola envâ‘-ı itâba ve ikāba uğrarsız şöyle bilesiz bu husûsda mu‘âvenet için kulum Yunus bile gönderildi ve zikr olan bârgirler serhadde vardıkda siz ki ol yerin kadısısız mezkûr bârgirlerin ordu-yı hümâyûnuma varıncaya değin kaç günde varılırsa lâzım olan alefleri harcın görüp ve hâcet olan akçeyi mukāta‘aların emînler[in]den alıp ellerine hüccet veresiz şöyle bilesiz alâmet-і şerîfe i‘timâd kılasız. Tahrîren fi’l-yevmi’l-hâmis min şehrі Şevvâli’l-mükerrem sene ihdâ [ve] erba‘în ve tis‘a mi’e. Be Makām-ı Kostantıniyye.

(ÜSKÜDAR09 - cilt: 4, sayfa: 379 - Hüküm no: 942 - Orijinal metin no: [120a-1])﻿

﻿

﻿

943. Hüküm

Kaçak kölenin sahibine teslim edildiği

Sebeb-i tahrîr-i sicil budur ki Ali b. Mustafa meclisi şer‘a gelip bilesine açık kaşlı, gök gözlü, sarı sakallı, sağ gözünün üstünde bir deymesi vardır, eğninde boz naçara, içinde ak uvaz? kır benevrek, ayağında çarık, başında güvez takye Şayin nâm abd-і âbıkı tutup getirip mezkûrun nafakası ve hıfzı için yevmî iki akçe takdîr olunup sicil olundu. Tahrîren fî 26 Cemâziyelâhir sene 942.

Şuhûdü’l-hâl: Ramazan b. Ahmed ve kâtibü’l-hurûf. Mezbûr mevsûf abdin sâhibi kazâ-і mezbûrdan karye-і Yayalar’dan Mehmed nâm kimesnenin olup abd-і mezbûr dahi mevlâsı idiğin tasdîk edip sicil olundu.

Şuhûdü’l-hâl: ( ).

(ÜSKÜDAR09 - cilt: 4, sayfa: 380 - Hüküm no: 943 - Orijinal metin no: [120a-2])﻿

﻿

﻿

944. Hüküm

Sefer-i hümâyun için gönderilen atların ihtiyaçlarının sağlanması konusunda ferman sureti

Mefâhirü’l-kuzât ve’l-hükkâm me‘âdinü’l-fezâ’il ve’l-kelâm Anadolu ve Karaman ve Rum ve Diyârbekir vilâyeti kadıları -dâme fazluhüm-tevkī‘-i refî‘-і hümâyûn vâsıl olıcak ma‘lûm ola ki hâliyâ sefer-і hümâyûnum maslahatı için doksan dokuz re’s araba bârgirleri kulum Yusuf ve voynuk çeribaşısı Evranos ile gönderilip ve yolda vâkī‘ olan alefleri harcın görmek için mezkûr kulum Yusuf ta‘yîn olundu. İmdi buyurdum ki hükm-і şerîfim vardıkda zikr olan bârgirler taht-ı kazânıza dâhil oldukda kendi cânibinizden mezbûr kuluma yarar âdeminiz koşup bir kadılıkdan bir kadılığa varıncaya değin ol bârgirlere alefleri harcın ve lâzım olan sâir harcların gördüresiz ve hâcet olan akçeyi kadılığınızda olan hâssa işlerden aldırıp harc ettiresiz ve ne harc olunursa müfredâtla defter ettirip bir defterin kuluma ve bir defterin dahi mühürleyip dergâh-ı mu‘allâya gönderesiz ve eğer âmillerde hâzır akçe bulunmaz ise akçe bulunan yerden alıp harc ettiresiz sonra mukāta‘adan alıp edâ edesiz ve alınan akçeler kangı mukāta‘adan alınırsa emîn eline hüccet veresiz ki vakt-і hâcette göstere bu husûsda gereği gibi ihtimâm edip mukayyed olasız ki bârgir alefsiz kalmıya şöyle ki ihmâliniz ve müsâheleniz vâkī‘ ola envâ‘-ı itâba ve ikāba uğrarsız şöyle bilesiz alâmet-і şerîfe i‘timâd kılasız. Tahrîren fi’s-sâlis ve’l-ışrîn min şehrі Ramazân sene ihdâ [ve] erba‘în ve tis‘a mi’e. Be Makām-ı Kostantıniyye.

(ÜSKÜDAR09 - cilt: 4, sayfa: 380 - Hüküm no: 944 - Orijinal metin no: [120b-1])﻿

﻿

﻿

945. Hüküm

Mehmed b. Abdullah’ın içki içtiği

Vech-i tezkire budur ki Üsküdar emîni olan Mustafa, Mehmed b. Abdullah[’ı] mest-i lâ-ya‘kıl meclis-і şer‘a getirip sicil olundu. Tahrîren fî ( ).

Şuhûdü’l-hâl: El-Hacı Lütfi b. Hasan ve Mevlânâ Kemal Halîfe b. İbrahim.

(ÜSKÜDAR09 - cilt: 4, sayfa: 381 - Hüküm no: 945 - Orijinal metin no: [120b-2])﻿

﻿

﻿

946. Hüküm

Sefer-i hümâyun için gönderilen hassa atlar için alınan arpa ve otluk

Sefer-і hümâyûna gönderilen hâssa atlar için alınan arpa ve otluk beyân eder Der Üsküdar, hâssa atlara Cev kile 10, kıymet 100. Otluk alındı kıymet 30. Karye-i Pendik’te Cev kile 10, kıymet 100. Ücret-i kirâye-i cev 16. Kasaba-i Gekvize’de Cev fî 12, kile 10, kıymet 120. Konak-ı Hereke Cev kile 10, fî 12 kıymet 120. Ücret-i kirâye-i cev 15. Bahâ-i saman 25. Araba bârgirleri doksan dokuz re’s. Harc-ı bârgirân-ı araba-i mîrî. Der Üsküdar Cev müd 1, kile 4, şinik 3 kıymet 247. Otluk 80, bahâ-i saman 60. Kasaba-i Gekvize’de Şa‘îr müd 1, kile 4, şinik 3 fî 12 kıymet 297. Hereke konağında Şa‘îr müd 1, kile 4, şinik 3 kıymet 297. Bahâ-i na‘l-ı bârgirân 20 pây kıymet 40. Tahrîren fî evâilі Ramazâni’l-mübârek sene 941.

(ÜSKÜDAR09 - cilt: 4, sayfa: 381 - Hüküm no: 946 - Orijinal metin no: [121a-1])﻿

﻿

﻿

947. Hüküm

Sefer-i hümâyun için gönderilen atlar için yapılan masraf

Der beyân Sefer-і hümâyûna def‘a-і sânîde gelip giden araba bârgirlerinin harcın beyân eder. İki yüz re’s. Tahrîren fî 6 min şehrі Şevvâli’l-mükerrem sene 941. Bahâ-i saman 81. Def‘a bahâ-i saman 55. Bahâ-i otluk 42. Bahâ-i şa‘îr müd 4: 800. Bahâ-i na‘l 70 pây 140. Gekvize konağında Bahâ-i şa‘îr müd 2: 500. Zikr olan bârgirler kasaba-i mezbûrede iki gece yatıp harc olan defterdir zikr olunur.

(ÜSKÜDAR09 - cilt: 4, sayfa: 382 - Hüküm no: 947 - Orijinal metin no: [121a-2])﻿

﻿

﻿

948. Hüküm

Edirne’den gelen atlar için yapılan masraf

Edirne’den gelen bârgirân. Der beyân Hâliyâ Şevvâl’in yirmi beş gününde gelen mîrî üç yüz re’s atlara verilen arpa ve na‘l-bahâ beyân eder. Üsküdar konağında üç gece mütemekkin olup Şa‘îr 9 müd, kıymet 1800. Tekür Çayırı’nda konağında şa‘îr 3 müd: 600. Bahâ-i na‘l pây 240 ve kīr? 20, cem‘an 500. Gekvize konağında harâc olanı beyân eder. Cev kile an yedi Mustafa 30, fî 12, Yekûn 360. Cev yed-i Memi kile 30 fî 12, Yekûn 360. Kirâ-yı araba ez Gekvize be yurt-ı Çayır-ı Tavşanlı, her arabaya 15, Yekûn 720.

(ÜSKÜDAR09 - cilt: 4, sayfa: 383 - Hüküm no: 948 - Orijinal metin no: [121b-1])﻿

﻿

﻿

949. Hüküm

Teodora bt. Merayed’in terekesi

Muhallefât-ı Teodora bt. Merayed kad-mâte [fî] karyeti Kartal ve tereke zevcen ve ümmen ve uhteyn fî evâhirі Rebi‘ilevvel fî sene 942. Döşek tavuk yünü 50 (z) Ve yorgan ak 60 Ve hâtem-i altun 50 Ve kilinder 45 Ve tepsi 8 Ve bez tahniye, arşın 8 40 Ve tavuk, aded 8 24 (z) Ve iplik, vakıyye 1 20 (harc) Ve çuval, aded 3 24 (z) Ve çuka 100 (harc) Yekûn 321 Harc-ı ma‘kūl 120 Bâkī 201 Resm 4

(ÜSKÜDAR09 - cilt: 4, sayfa: 383 - Hüküm no: 949 - Orijinal metin no: [121b-2])﻿

﻿

﻿

950. Hüküm

Deveci Musa ve Sernefer Ali’nin develerine verilen arpa

Defteri Sârbân Musa kile şa‘îr 90. Ve Sernefer Ali def‘a kile 10.

(ÜSKÜDAR09 - cilt: 4, sayfa: 384 - Hüküm no: 950 - Orijinal metin no: [121b-3])﻿

﻿

﻿

951. Hüküm

Halil b. İbrahim’in aldığı arpanın eksik çıktığı

Vech-i tezkire budur ki Halil b. İbrahim meclis-і şer‘a gelip Reis Kosta’nın yoldaşından üç kile şa‘îr alıp bir şinik eksiği zâhir olup sicil olundu. Tahrîren fî 25 Cemâziyelâhir sene isnâ ve erba‘în ve tis‘a mi’e.

Şuhûdü’l-hâl: Ramazan b. Ahmed ve gayruhüm.

(ÜSKÜDAR09 - cilt: 4, sayfa: 384 - Hüküm no: 951 - Orijinal metin no: [121b-4])﻿

﻿

﻿

952. Hüküm

Todora b. Dranoz’un terekesi

Muhallefât-ı Todora b. Dranoz kad-mâte fî karyeti Çengel el-vâkī‘ fî 15 min Zilhicce sene 941. Ev ulvî ve süflî 7000 Ve bağ 1000 Ve bostan ma‘a dolap ve at 1500 Kayık 500 Yekûn 10000

(ÜSKÜDAR09 - cilt: 4, sayfa: 384 - Hüküm no: 952 - Orijinal metin no: [122a-1])﻿

﻿

﻿

953. Hüküm

Gönderilen atların ihtiyaçları için yapılan masrafların kayıtlı olduğu hüccetlerin eminlere teslim edilmesi konusunda ferman sureti

Mefâhirü’l-kuzât ve’l-hükkâm me‘âdinü’l-fezâ’il ve’l-kelâm Rum ve Maraş ve Karaman ve Anadolu vilâyetleri kadıları -zîde fazluhüm-ve mefâhirü’l-emâcid ve’l-[e]kârim hâssa emvâl nâzırları ve mefâhirü’l-emâsil ve’l-akrân hâssa emvâl emînleri -zîde kadruhüm-tevkī‘-i refî‘-і hümâyûn vâsıl olıcak ma‘lûm ola ki hâliyâ hâssa atlar ve bârgirler ve katırlar ve davar irsâl olundu imdi buyurdum ki zikr olunan hâssa davarlarım siz ki kadılarsız her kangınızın taht-ı kazâsına uğrarsa âdet üzre arpaların ve otlukların ve samanların alıveresiz ve arpa ve saman ve otluk için hâcet olan akçeyi mâl-ı mîrîden veresiz ve siz ki kadılarsız her biriniz kadılığında ne kadar akçe harc olunursa ve hâcet olan akçe kangı mukāta‘adan alınırsa emîn eline hüccet veresiz ve siz ki emînlersiz hüccet alıp hıfz edip vakt-і muhâsebede gösteresiz gereği gibi ihtimâm edip zikr olan hâssa davarların alîkı ve sâir levâzım görmekde dakīka fevt etmeyesiz ihmâl ve müsâhele olunmakdan hazer edesiz şöyle bilesiz alâmet-і şerîfe i‘timâd kılasız. Tahrîren fî hâmis Cemâziyelevvel sene isnâ ve erba‘în ve tis‘a mi’e. Be Yurt-ı Kal‘a-і Kara Âmid.

(ÜSKÜDAR09 - cilt: 4, sayfa: 384 - Hüküm no: 953 - Orijinal metin no: [122a-2])﻿

﻿

﻿

954. Hüküm

Cennet bt. Hasan’ın terekesi

Muhallefât-ı merhûme Cennet bt. Hasan kad-mâtet ve tereket zevcen ve ibnen ve ümmen el-vâkī‘ fî mahalletі Bulgurlu sene 941. Kaftan kemha 400 (zevc) Bohça 15 Kuşak 300 (zevc) Takye 5 İki çenber 40 Gömlek 20 Def‘a gömlek 30 İki nezkeb 40 İki yiğ 8 Peçe 90 Köhne zıbın 10 Tafta kaftan 80 Üç yastık 30 Def‘a yastık yüzü 15 (resm) Baş çarşafı 150 (resm) Makrama ile hamam gömleği 40 Def‘a makrama 30 Peşkir 25 Terlik sâye 40 Bohça 10 İki minder yüzü 65 Def‘a basma yastık yüzü 10 Def‘a kadife yastık 60 Kadife döşek 200 Kemer kuşak 10 Def‘a yastık 50 Def‘a yastık 50 Def‘a çarşaf 80 Def‘a döşek çarşafı 130 Def‘a ak çarşaf 30 Def‘a ak çarşaf 30 Def‘a ak çarşaf 30 Def‘a alaca çarşaf 25 Bir kıt‘a bez 10 İki sandık 80 Yorgan kadife 120 Def‘a yorgan 60 (zevc) Def‘a yorgan 50 Minder içi ile 20 İki döşek kılıfı 70 Minder kılıfı 20 Def‘a yastık 8 Beledî iki döşek yüzü 80 Def‘a beledî döşek içi ile 60 (zevc) Basma yastık 15 (zevc) Def‘a köhne yastık 6 Kaliçe 45 Def‘a kaliçe 30 Seli 60 (zevc) Kilim 40 Sini 45 Hereni 25 Şamdan 15 Tencere 15 Büyük sahan 20 Küçük sahan 10 Def‘a bir çift çarkī sahan 35 Def‘a bir çift sahan 25 Dört tepsi 35 (zevc) İki ileğen 15 Maşraba 12 Köhne ibrik 5 Gümüş hâtem 2 50 Mehrinden alım 700 Hisse-i ümm-i mezbûre 1066 Ev hudûduyla 1700 Bahçe 1200 Minhâ techîz ve tekfîn 190 Cem‘an 6831 Ba‘de’t-techîz ve’t-tekfîn 190 El-bâkī 6641 Er-resm minhâ 167 Ba‘de’r-resm el-bâkī 6474 Hisse-i üm 1066 Hissetü’z-zevc 1612

(ÜSKÜDAR09 - cilt: 4, sayfa: 385 - Hüküm no: 954 - Orijinal metin no: [122b-1])﻿

﻿

﻿

955. Hüküm

Kosta’nın terekesi

Muhallefât-ı mahrûm Kosta kad-mâte fî evâilі Zilhicce ve tereket selâse binten ve ibnen ve ahen ve zevcen ve eb ve üm el-vâkī‘ fî karyetі Kadı sene 941. Döşek kıymet 50 Yorgan kıymet 60 Kebe kıymet 40 Yastık kıymet 10 Bostan hâsılı hıyar hisse-i at ve dolap 1200 Bağ 2200 Ed-deyn sâbit minhâ 1600 Yekûn 2000 Er-resm minhâ 45 Hisse-i eb ve üm 630 Hisse 225 Bâkī li’z-zekri misli hazzi’l-ünseyeyn

(ÜSKÜDAR09 - cilt: 4, sayfa: 387 - Hüküm no: 955 - Orijinal metin no: [123a-1])﻿

﻿

﻿

956. Hüküm

Handan’ın terekesi

Muhallefât-ı merhûme Handan kad-mâte ve tereke ümmen ve ahen ve uhteyn li eb ve üm el-vâkī‘ fî mahalletі Mehmed Paşa. Tahrîren fî evâhirі Zilka‘de sene ihdâ [ve] erba‘în ve tis‘a mi’e Gök gömlek 25 (Nefîse) Def‘a gömlek 25 Ak kaftan 60 Hoca kaftan 150 (resm) Çakşır 50 Kuşak 180 Telli ridâ 50 Peşkir 50 İki makrama birisi Nefîse 25 Üç gök destmâl 30 (Nefîse) Ak destmâl, aded 5 50 Uçkur 10 Yüz yastık 25 (Nefîse) Alaca bohça 30 (Nefîse) İki futa 40 (Nefîse) Sofra 80 Çırak sofrası? 5 (Nefîse) Et torbası 3 Kızıl kebe 60 (Nefîse) Def‘a kızıl kebe 60 İki yüzlü kebe 100 (Nefîse) Def‘a iki yüzlü kebe 100 Kilim 20 Kaliçe 60 Def‘a kaliçe 120 (Nefîse) Keçe 80 Yorgan 70 (Nefîse) Köhne kemha 30 Gökçe yastık 5 Def‘a alaca yastık 30 (Nefîse) İki çuval 30 Büyük döşek 50 Tencere 30 İki çift sahan 40 (Nefîse) Def‘a çift sahan 50 Küçük tepsi, çift 15 Büyük tepsi çift 30 (Nefîse) Def‘a küçük tepsi 12 İbrik ma‘a ileğen 30 Demirler 10 Kevgirler 10 Sandık 30 Dört dâne bal mumu 32 Evden hisse 3000 Yekûn 5187 Er-resm minhâ 143 El-bâkī 5550? Hisset-i Nefîse 1156 Hisset-i Fatma 1156 Hissetü’l-üm 925

(ÜSKÜDAR09 - cilt: 4, sayfa: 388 - Hüküm no: 956 - Orijinal metin no: [123b-1])﻿

﻿

﻿

957. Hüküm

Gülşâh’ın terekesi

Muhallefât-ı merhûme Gülşâh kad-mâtet fî evâhirі Cemâziyelevvel el-vâkī‘ fî karyetі Karamanlı [sene] 941. Köhne terlik sâye 25 Def‘a sâye 30 Küçük çarşaf 8 Gömlek 6 Kuşak 15 Nezkeb iki 25 Kaftan 100 Destmâl 2 İplik 150 Dört hamayil 15 Başmak 5 Sini 50 Hereni 25 Büyük hereni 30 Üç bakraç 30 Kevgi[r]ler 2 İki tepsi 20 Dam Viranköy’de 300 Selman’da alım 100 Musa’da alım 100 Bağdan hisse 150 Ev 160 Gök evân 20 Köhne kilim 10 Yorgan 35 Çarşaf 10 Bohça 8 Döşek 15 Yastık 4 Ak kebe 35 Def‘a döşek 30 İnek 130 Düğe 100 İki kovan 50 İki sandık 30 Tavuk, aded 5 10 Saman 20 Nakid akçe 500 Kovan kuru, aded 10 10 Un 15 Hurdahâne 30 Çuval 3 Kilim 10 Destmâl-i şâhî köhne 5

(ÜSKÜDAR09 - cilt: 4, sayfa: 390 - Hüküm no: 957 - Orijinal metin no: [124a-1])﻿

﻿

﻿

958. Hüküm

Gebze’de yava zimmî mukataasını tutan Bıyıklı Ali’nin İlya, Yorgi ve Petre adlı zimmîlerden kanuna aykırı olarak haraç aldığı

Südde-і seniyye-і sa‘âdet-nişân ve atebe-і aliyye-і adâlet-eyvân türâbına arz-ı bende-і nâ-tuvân budur ki vilâyet-і Anadolu’da vâkī‘ olan yava kâfirler ve âzâdeler cizyesin mukāta‘aya tutan Bıyıklı Ali nâm kimesne kazâ-i Gekvize’de vâkī‘ olan yava kâfirlerden İlya ve Yorgi ve Petre nâm zimmîleri hilâf-ı şer‘ tutup haps eyleyip bilâ-izin ve bilâ-ma‘rifet envâ‘ türlü ezâlar edip harâc ver deyû mukaddemâ verdikleri temessüklerin târihlerinde sene tamâm olmadan tekrâr harâc alıp bizim hâlimizi der-і devlete arz ediverin deyû ziyâde tazarrû‘ ettikleri sebebden mâ hüve’l-vâkī‘ varaka-і ubûdiyyet birle Âsitâne-і merâm-bahşa yüz sür deyû revâne olundu.

(ÜSKÜDAR09 - cilt: 4, sayfa: 391 - Hüküm no: 958 - Orijinal metin no: [124b-1])﻿

﻿

﻿

959. Hüküm

Musa b. Nebi’nin imam Süleyman b. İvaz’ın yerine değirmen suyu bırakmasının engellenmesi

Sebeb-i tahrîr-i sicil budur ki İmâm Süleyman b. İvaz şer‘-i şerîf-і Nebevî’ye Musa b. Nebi’yi ihzâr edip dedi ki işbu Musa benim öşürlü yerim üzerine değirmen suyun salıp bana zarardır elimde men‘ için fetvâm vardır dedikde mezbûr Süleyman’ın fetvâsı mûcebince men‘ olunup hükm olundu. Tahrîren fî evâili Cemâziyelâhir fî sene 942.

Şuhûdü’l-hâl: Lütfi Hüseyin b. Hasan ve Hüsam Bey b. Abdullah ve Ali b. Musa ve Şaban b. Mehmed ve Hızır b. Ahmed ve Bâli b. Aslıhan.

(ÜSKÜDAR09 - cilt: 4, sayfa: 391 - Hüküm no: 959 - Orijinal metin no: [124b-2])﻿

﻿

﻿

960. Hüküm

Gürcü asıllı kaçak kölenin sahibine teslim edildiği

Sebeb-i tahrîr-i sicil budur ki Ali b. Mustafa meclisi şer‘a gelip bilesine alçak boylu açık kaşlı gendüm-gûn siyah sakallı Gürciyyü’l-asl Hamza nâm abd-і âbıkı tutup meclis-і şer‘a getirip mezkûr abdin nafakası ve hıfzı için yevmî iki akçe nafaka takdîr olunup Üsküdar emîni Mustafa[’ya] teslîm olundu. Tahrîren fî 26 Cemâziyelâhir sene 942.

Şuhûdü’l-hâl: Ali b. Musa, Bâli b. Aslıhan, Ahmed b. Kara Hasan ve kâtibü’l-hurûf. Mezkûr mevsûf abdin sâhib nefs-і Gekvize’den Câmi‘ mahallesinden Ahmed b. el-Hacı Mehmed’in olup ve abd-і mezbûr mezkûru[n] mevlâsı idiğin ikrâr edip ikrârıyla verildi. Tahrîren fî 29 Cemâziyelâhir sene 942.

Şuhûdü’l-hâl: Mahmud b. Nâzır ve Ramazan b. Ahmed.

(ÜSKÜDAR09 - cilt: 4, sayfa: 392 - Hüküm no: 960 - Orijinal metin no: [124b-3])﻿

﻿

﻿

961. Hüküm

Davud’un terekesi

Muhallefât-ı el-merhûm Dâvud ve tereke erba‘a ibnen ve zevce[ten] ve binten ve uhten. Kilim 60 Def‘a kilim 40 Kazan 120 Def‘a kazan 100 Büyük bakraç 25 Tas 15 Tepsi 12 Sahan 15 İbrik 15 Kebe 30 Maşraba 12 Köhne bakraç 10 Def‘a bakraç 15 Köhne kaliçe 15 Havlu içinde olan evler tevâbi‘iyle ve levâhıkıyla 15000 Büyük ev bahçesiyle, nısf 6000 Buğday, müd 6 1200 Un, kile fî 10 120 Alef, müd 4 400 Saman 300 Kiras bağı 200 Zeytin bağı 200 Gülşâh nâm câriye sagīre kızıyla 2000 Ayşe nâm câriye 1200 Çiftlikte olan emlâk ve esbâb ve değirmen 20000 Zimem-i nâsda alım 1500 Cem‘an 45200 Er-resm minhâ 1000 Ed-deyn minhâ 6515 Hisse (semen) 4900 Hissetü’l-ibn 9500 Hissetü’l-ibn 9500 Hissetü’l-ibn 9500 Hissetü’l-ibn 9500

(ÜSKÜDAR09 - cilt: 4, sayfa: 392 - Hüküm no: 961 - Orijinal metin no: [125a-1])﻿

﻿

﻿

962. Hüküm

Yorgi b. Manol’ün terekesi

Muhallefât-ı mürdetü’l-merdûde Yorgi b. Manol kad-mâte fî karyetі Çengel sene 941. Ev 1500 Değirmenlerinden hisse 200 Bağ hisse? 800 Şaraphâne 15 Hissetü’l-ibn 1000 Hissetü’l-ibn 1000 Hissetü’l-bint 500

(ÜSKÜDAR09 - cilt: 4, sayfa: 394 - Hüküm no: 962 - Orijinal metin no: [125a-2])﻿

﻿

﻿

963. Hüküm

Ayşe’nin terekesi

Muhallefât-ı merhûme Ayşe kad-mâte fî karyetі Bulgurlu el-vâkī‘ fî Saferi’l-muzaffer 941 ve tereket zevcen ve erba‘a ibnen. Büyük kazan (zevc) 60 Küçük kazan 15 Tava (zevc) 20 Tepsi 8 Sahan 12 Küçük tepsi 8 Maşraba 6 Tas (zevc) 5 Kepçe ve havan 10 Bakraç 10 Küçük kara bakraç 5 İki küçük bakraç 12 Büyük kara bakraç 16 Eğin baş esbâbı 70 Hurdahâne 10 Öküz 90 İnek 80 Camus ineği ma‘a’l-veled 400 Def‘a camus inek danasıyla 300 Def‘a camus inek danasıyla 300 Yastık 10 İplik 40 Yastık 10 Sığır damı (zevc ve ibn) 250 Altı dâne tavuk 20 Kilim (zevc) 20 Hüseyin’de alım 100 Yekûn 1780 Techîz [ve] tekfîn 130 Vasiyyet-i mu‘ayyene 500 Deyn-i sâbit 400 El-bâkī 840 Er-resm minhâ 20 Ba‘de’r-resm el-bâkī 820

(ÜSKÜDAR09 - cilt: 4, sayfa: 394 - Hüküm no: 963 - Orijinal metin no: [125b-1])﻿

﻿

﻿

964. Hüküm

İrine’nin terekesi

Muhallefât el-mahrûme İrine kad-mâte ve tereke ah ve bint ve uht. Ev damı 3500 Def‘a bir ev dahi 3000 Üç bakraç 50 Üç tepsi 30 Kaftan 50 Köhne yastık 10 Yorgan 10 Döşek 40 Kilinder 40 Yekûn 6740 Deyn-i sâbit 700 Er-resm-i kadı 126

(ÜSKÜDAR09 - cilt: 4, sayfa: 395 - Hüküm no: 964 - Orijinal metin no: [125b-2])﻿

﻿

﻿

965. Hüküm

Ali Fakih’in terekesi

Muhallefât-ı merhûm Ali Fakīh el-müteveffâ fî mahalletі Selman Ağa ve tereke ve zevceten ve uhten ve ibney ah. Tülbent (zevce) 25 Def‘a tülbent (asabe) 10 Tuhfe ve arakiyye (asabe) 5 Köhne kuşak (asabe) 4 Destmâl 3 Ridâ 6 Def‘a iki ridâ (asabe) 3 Gömlek (zevce) 15 Def‘a gömlek 10 Def‘a pamuk gömlek (a[sabe]) 12 Def‘a gömlek 15 Don (zevce) 10 Köhne serâvîl (a[sabe]) 4 Def‘a serâvîl 10 Bir kıt‘a bez (zevce) 6 Çarşaf 10 Aba kaftan (zevce) 50 Yeşil aba kaftan 30 Kara kaftan 25 Tülbent börkü (asabe) 2 Döşek 25 Yastık 6 Yorgan (zevce) 35 Kebe (zevce) 20 Minder (a[sabe]) 15 İki köhne yastık (a[sabe]) 10 Kaliçe 25 Def‘a kaliçe (zevce) 16 Köhne kilim (zevce) 12 Def‘a kilim (a[sabe]) 35 Dört çuval (a[sabe]) 15 Sandık (a[sabe]) 15 Urgan 4 İki köhne heybe 6 Güğüm (zevce) 25 Bakraç (a[sabe]) 13 Def‘a bakraç 10 Def‘a büyük bakraç (a[sabe]) 16 Tencere (zevce) 17 Maşraba (a[sabe]) 8 Sahan 16 Dört sahan (a[sabe] bundan iki sahan zevce) 25 İleğen (zevce) 25 Tas 15 Kepçeler (zevce) 5 Tava 30 İki ibrik (a[sabe]) 16 El tavası (a[sabe]) 13 Köhne kılıç (a[sabe]) 10 Def‘a büyük bakraç (zevce) 25 Sini 50 Hurdahâne 25 Tas (a[sabe]) 12 Bıçak 2 Kitâb kutuları ve defterleri ile 15 Mertek 4 İki hasır 5 Nakid akçe (zevce hisse 80) 580 Def‘a nakid akçe (ve bundan zevce hisse 32, bundan asabe 100, bundan ...? 108) 240 Yekûn 1693 Er-resm minhâ 42 El-bâkī 1651 Hissetü’z-zevce min tereketi’z-zevc 412 El-bâkī 1239 Hisse-i Ayşe min tereketi’l-ah 619 Hisse-i asabe Musa 619

(ÜSKÜDAR09 - cilt: 4, sayfa: 396 - Hüküm no: 965 - Orijinal metin no: [126a-1])﻿

﻿

﻿

966. Hüküm

Hızır Bâli’nin terekesi

Muhallefât-ı Hızır Bâli kad-mâte fî karyeti İstavros sene 940. Ev 2000 Yeşil çulha kaftan 225 Ferâce 86 Nakid akçe 470 Techîz ve tekfîn 92

(ÜSKÜDAR09 - cilt: 4, sayfa: 398 - Hüküm no: 966 - Orijinal metin no: [126b-1])﻿

﻿

﻿

967. Hüküm

Hatice’nin terekesi

Muhallefât-ı merhûme Hatîce kad-mâte fî mahalletі Hergele. Hayâlî köhne kaftan 180 Döşek 50 Def‘a döşek 30 Def‘a döşek 25 Yorgan 60 Def‘a yorgan 40 Yorgan 25 İki minder köhne 40 Dört yastık 20 Sini 30 Dört tepsi 25 İki sahan 30 Hurdahâne 100 Techîz [ve] tekfîn - Cem‘an 180

(ÜSKÜDAR09 - cilt: 4, sayfa: 398 - Hüküm no: 967 - Orijinal metin no: [126b-2])﻿

﻿

﻿

968. Hüküm

Mehmed b. Sârbân’ın terekesi

Muhallefât-ı merhû[m] Mehmed b. Sârbân kad-mâte ve tereke selâse benât ve zevcen ve ah li eb ve üm. Ev tevâbi‘ ve levâhık ve yeriyle 2500 Ed-deyn minhâ 870 El-bâkī 1640 Er-resm minhâ 39 El-bâkī 1601 Hissetü’z-zevce 200 Ve Hisset-i selâse benât 930 Ve Hisse-i asabe 470

(ÜSKÜDAR09 - cilt: 4, sayfa: 399 - Hüküm no: 968 - Orijinal metin no: [126b-3])﻿

﻿

﻿

969. Hüküm

Yorgi b. Yava’nın terekesi

Muhallefât-ı mürdetü’l-merdûde Yorgi b. Yava el-vâkī‘ fî karyetі Kadı ve tereke zevceten. Kebe 300 Döşek 40 Köhne kebe 5 Bakraç 20 Bel, kazma, nacak 20 Ev 3500 Bostan hizmet 380 Yekûn 4000

(ÜSKÜDAR09 - cilt: 4, sayfa: 399 - Hüküm no: 969 - Orijinal metin no: [127a-1])﻿

﻿

﻿

970. Hüküm

Bir zimmînin terekesi

Muhallefât-ı mürdetü’l-merdûde ( ). Döşek 50 Kilinder 40 Tepsi 15 Yastık -

(ÜSKÜDAR09 - cilt: 4, sayfa: 400 - Hüküm no: 970 - Orijinal metin no: [127a-2])﻿

﻿

﻿

971. Hüküm

Nikola b. Yava’nın terekesi

Muhallefât-ı mürdetü’l-merdûde Nikola b. Yava kad-mâte fî karyeti Kartal sene 941. Koyun ve keçi, aded 86 1720 Ed-deyn sâbit minhâ 400 Er-resm minhâ 45

(ÜSKÜDAR09 - cilt: 4, sayfa: 400 - Hüküm no: 971 - Orijinal metin no: [127a-3])﻿

﻿

﻿

972. Hüküm

Vârisi olmayan Yani b. Kömürcü’nün Âmil Mustafa’ya teslim edilen terekesi

Muhallefât-ı mürde Yani b. Kömürcü kad-mâte fî evâilі Cemâziyelâhir el-vâkī‘ fî karyetі Kadı [sene] 941. İki dolap 650 Kök bakla 550 Üç keçi 100 Der zimmeti Yoruşina alım 700 Bez ve iplik 200 Zikr olan esbâbın zabtına Âmil Mustafa’ya teslîm olundu müteveffânın vârisi olmayıp mezbûr âmillere teslîm olundu. Tahrîren fî evâhirі Cemâziyelâhir sene 941.

(ÜSKÜDAR09 - cilt: 4, sayfa: 400 - Hüküm no: 972 - Orijinal metin no: [127a-4])﻿

﻿

﻿

973. Hüküm

Mustafa’nın terekesi

Muhallefât-ı merhûm Mustafa el-vâkī‘ fî karyetі Dudullu kad-mâte ve tereke ibnen ve binteyn ve hamlen. Tahrîren fî evâhirі Rebi‘ilevvel sene ihdâ [ve] erba‘în ve tis‘a mi’e. Anbar 1000 Alef, müd iki buçuk 300 Buğday, keyilçe 3 30 Samanlık, samanıyla 160 Keten 100 Ev, tevâbi‘ ile 700 Tohum-ı keten 15 Büyük bakraç 20 Diğer büyük bakraç 15 Köhne kızıl bakraç 5 Küçük kızıl bakraç 6 Siyah bakraç 8 Tabak-ı sofra 16 Büyük tepsi 8 Def‘a tepsi 8 Def‘a tepsi 7 Def‘a tepsi 10 İki köhne sahan 6 Def‘a bir sahan ma‘a tepsi 10 Def‘a sahan 8 Büyük tas 5 Küçük tas 8 Nigan? 2 Küçük tas 4 Sini 25 Kazan 50 Maşraba 7 Döşek 30 Köhne kaliçe 15 Yastık 7 Köhne kilim 15 Def‘a köhne kilim 10 Sandık 30 İbrik 4 Camus inek düğesiyle 800 İplik 15 Tavuk, aded 11 15 Ak gömlek 20 İki serâvîl 20 Def‘a iki gömlek 30 Araba 130 Hurdahâne 30 Yekûn 3750 Techîz [ve] tekfîn ba‘de’d-deyn ve’r-resm ve vasiyyet el-bâkī 2487

(ÜSKÜDAR09 - cilt: 4, sayfa: 400 - Hüküm no: 973 - Orijinal metin no: [127b-1])﻿

﻿

﻿

974. Hüküm

Yorgi’nin terekesi

Muhallefât-ı Yorgi kad-mâte fî karyetі İstavros sene ihdâ [ve] [e]rba‘în ve tis‘a mi’e ve tereke ibnen ve zevceten ve hamlen. Kayık 600 Bostanlık 9000 Usta Hüseyin’de alım 900 Yekûn 10500

(ÜSKÜDAR09 - cilt: 4, sayfa: 402 - Hüküm no: 974 - Orijinal metin no: [127b-2])﻿

﻿

﻿

975. Hüküm

Papaz’ın terekesi

Muhallefât-ı mahrûm Papaz kad-mâte fî karyeti Kadı. Tahrîren fî evâilі Recebi’l-mürecceb [sene] 941. Bağ 1000

(ÜSKÜDAR09 - cilt: 4, sayfa: 402 - Hüküm no: 975 - Orijinal metin no: [128a-1])﻿

﻿

﻿

976. Hüküm

Sefer-i hümâyundan gelen develere verilen yem

Defter oldur ki Sefer-і hümâyûndan gelen hâssa şütürlerin alîkına emr-і pâdişâhî ile verilen şa‘îr beyân eyler. Şütürbân-ı Sernefer Ali uhdesinde olan şütürlere şa‘îr, müd 5 : kıymet 700.

(ÜSKÜDAR09 - cilt: 4, sayfa: 402 - Hüküm no: 976 - Orijinal metin no: [128a-2])﻿

﻿

﻿

977. Hüküm

Server bt. Abdullah’ın Ali b. Nalband Hasan ile bağ davasından sulh oldukları

Sebeb-i tahrîr-i sicil budur ki Server bt. Abdullah meclis-і şer‘a el-Hacı Ali b. nalband Hasan[’ı] ihzâr edip üzerine takrîr-i da‘vâ kılıp eyitdi ki merhûm müteveffâ zevcim Karaca b. Abdullah’ın bağ husûsu için da‘vâ edicek muslihûn-ı mutavassıtûn araya düşüp mezkûrânın araların dört yüz akçeye sulh edip mezkûr Hacı’dan dört yüz akçeyi kabûl ettim deyû bi’t-tav‘ ve’r-rızâ ikrâr edicek tarafeynin ikrârları gıbbe’t-taleb sicil olundu. Tahrîren fî evâsıtı Zilka‘de sene 942.

Şuhûdü’l-hâl: Mustafa b. Gündüz ve Memi b. Mustafa ve Hasan b. Mustafa ve Şahkulu Mütevellî b. Mehmed, bevvâb Mustafa b. Abdullah, İskender b. Abdullah et-Tabbâh ve Kılavuz b. Aslıhan ve gayruhüm mine’l-hâzırîn.

(ÜSKÜDAR09 - cilt: 4, sayfa: 403 - Hüküm no: 977 - Orijinal metin no: [128a-3])﻿

﻿

﻿

978. Hüküm

Mehmed Paşa Vakfı câbisi Mehmed’in görevinden ayrıldığı

İştirâ-і vazîfe-і Mehmed ki câbi-і cibâyet-і karye-i Dolma? arz-şüd der kazâ-і Edirne an evkāfı merhûm Mehmed Paşa li câbi İbrahim ki terk-і hizmetkerde ber mûceb-і mektûb-ı Mevlânâ Muhyiddin kadı-і mahrûse-і Edirne. Fî 25 Muharrem sene 942 fî yevmi selâse. Kaziyye an mahsûlі evkāfı mezbûr. Hâliyâ tezkire ile mutasarrıf olup sa‘âdetle sefer-і hümâyûndan avdet olundukda tezkiresin getirip berât ede. El-Fakīr Mahmud.

(ÜSKÜDAR09 - cilt: 4, sayfa: 403 - Hüküm no: 978 - Orijinal metin no: [128b-1])﻿

﻿

﻿

979. Hüküm

Hırvat asıllı kaçak kölenin satılması

Sebeb-i tahrîr-i sicil budur ki Üsküdar emîni olan Mustafa b. Abdullah âdemisi olan Ali meclis-і şer‘a gelip bilesine uzun boylu, çatık kaşlı, gök ala gözlü, sakalsız, eğninde kızıl avare yeşil aba kaplı içinde eski bel zıbın, başında eski sarı külâh, ak eski don giyer belinde dizge kuşak Hırvadiyyü’l-asl Hasan nâm abd-і âbıkı meclis-і şer‘a getirip mezkûr mevsûf abdin nafakası ve hıfzı için yevmî ikişer akçe takdîr olunup sicil olundu. Tahrîren fî 3 Rebi‘ilâhir sene 942.

Şuhûdü’l-hâl: El-Hacı Süleyman b. Abdi, Bâli b. Aslıhan ve Ali b. Musa ve Hızır b. Ahmed ve kâtibü’l-hurûf ve gayruhüm. Mezkûr mevsûf abdin mü[dde]t-і örfiyyesi tamâm olup bey‘ olunmasına icâzet verilip sicil olundu. Tahrîren fî 6 Recebi’l-mürecceb sene isnâ ve erba‘în ve tis‘a mi’e.

Şuhûdü’l-hâl: Ali b. Musa, Ali b. Mustafa, Hızır b. Ahmed ve Mahmud b. Nasreddin ve gayruhüm.

(ÜSKÜDAR09 - cilt: 4, sayfa: 403 - Hüküm no: 979 - Orijinal metin no: [128b-2])﻿

﻿

﻿

980. Hüküm

Çerkez asıllı kaçak kölenin sahibine teslim edildiği

Sebeb-i tahrîr-i sicil budur ki Mustafa b. Abdullah bir orta boylu, açık kaşlı, kara gözlü, sarışın sakallı, başına sarı külâh ve eğ[n]ine ak kebe ve kürk gök yelek ve alaca gömlek ve bez kuşak ve ayağına köhne edük ve papuç giyer Çerkeziyyü’l-asl abd-і âbıkı tutup Üsküdar emîni Mustafa’ya teslîm olunup yevmî nafakası ve hıfzı için ikişer akçe ta‘yîn olunup tescîl olundu. Tahrîren fî gurretі Şa‘bân fî sene 941.

Şuhûdü’l-hâl: Mütevellî Şahkulu b. Mehmed ve Kābil b. Abdullah. Mezkûr abdin sâhibi kazâ-і Yoros’dan Deresekili nâm karyeden Hızır b. Ahmed’in imiş teslîm olunup defter olundu. Fî yevm 3.

Şuhûdü’l-hâl: Kābil b. Abdullah ve Mütevellî Şahkulu b. Mehmed, Budak b. Alagöz ve Vecdi b. Ali şehâdetleri ile sâbit olup.

(ÜSKÜDAR09 - cilt: 4, sayfa: 404 - Hüküm no: 980 - Orijinal metin no: [129a-1])﻿

﻿

﻿

981. Hüküm

Arap asıllı kaçak kölenin sahibine teslim edildiği

Sebeb-i tahrîr-i sicil budur ki Orta boylu, eğ[n]inde kebe, başında kızıl köhne zând, ayağında papuç, köhne şalvar Arabiyyü’l-asl ve’n-nesl karye-і Başıbüyüklü’den Fazlullah tutup Üsküdar emîni olan Mustafa Bey’e teslîm edip yevmî nafakası için ikişer akçe takdîr olunup tescîl olundu. Tahrîren fî 15 min şehrі Şevvâli’l-mükerrem sene [9]41.

Şuhûdü’l-hâl: Şahkulu b. Mehmed ve Hacı Kepçe b. Süleyman ve gayruhüm. Mezkûr mevsûf abd-і âbık-ı Arabın sâhibi kazâ-і Gekvize’den karye-i Pelitli’den Resûl b. Hasan’ın olup teslîm olundu.

Şuhûdü’l-hâl: Hüsrev b. Yakub Fakīh ve Hızır b. Ahmed ve Musa Kethüdâ-yı Samandıra ve gayruhüm.

(ÜSKÜDAR09 - cilt: 4, sayfa: 404 - Hüküm no: 981 - Orijinal metin no: [129a-2])﻿

﻿

﻿

982. Hüküm

Abaza asıllı kaçak kölenin sahibine teslim edildiği

Sebeb-i tahrîr-i sicil budur ki Bir abd-і âbık evsatü’l-kāme, asferü’l-levn, ganemü’l-ayneyn, eğ[n]inde kebe içinde gök avare, ayağında papuç ve kır abadan şalvar-ı köhne, başında tülbent Abaziyyü’l-asl Mehmed nâm kimesne tutup Üsküdar subaşısı Mustafa Bey âdemine teslîm olunup nafakası için yevmî ikişer akçe takdîr olunup tescîl olundu. Tahrîren fî 27 fî şehrі Zilhicce sene 941.

Şuhûdü’l-hâl: Memi b. Süleyman ve Hoca Kābil b. Abdullah. Mezkûr mevsûf abd-і âbıkın sâhibi kazâ-і Galata’dan olup Reyhân ve Hüsrev ve Hacı Reis şehâdetleri ile sâbit olup teslîm olunup tescîl olundu.

Şuhûdü’l-hâl: Hayreddin Bey b. Abdullah ve Hasan Bey b. Abdi ve gayruhüm.

(ÜSKÜDAR09 - cilt: 4, sayfa: 405 - Hüküm no: 982 - Orijinal metin no: [129a-3])﻿

﻿

﻿

983. Hüküm

Arap asıllı kaçak kölenin sahibine teslim edildiği

Sebeb-i tahrîr-i sicil budur ki Bir abd-і âbık orta boylu, başında kızıl arakiyye giyer ve eğ[n]inde gök zıbın ve gök gömlek Mercan nâm Arabiyyü’l-asl karye-і İstavros câbisi olan Mustafa’ya teslîm olunup nafakası ve hıfzı için yevmî ikişer akçe takdîr olunup tescîl olundu. Tahrîren fî 29 min şehrі Zilka‘de li sene ihdâ [ve] erba‘în ve tis‘a mi’e.

Şuhûdü’l-hâl: Hızır b. Ahmed ve Ali b. Musa ve gayruhüm. Mezkûr mevsûf abd-і âbıkın sâhibi kazâ-і Şile’den Şile Efendisi’nin olup zikr olan kul âdemisi olan Mahmud’a teslîm olunup tescîl olundu.

Şuhûdü’l-hâl: Kepçe b. Süleyman ve Dede b. Hasan ve gayruhüm.

(ÜSKÜDAR09 - cilt: 4, sayfa: 405 - Hüküm no: 983 - Orijinal metin no: [129b-1])﻿

﻿

﻿

984. Hüküm

Nüzül kirası avârızından kalan paranın toplanıp Konya Kalesi’ne gönderilmesi konusunda ferman sureti

Mefâhirü’l-kuzât ve’l-hükkâm me‘âdinü’l-fezâ’il ve’l-kelâm Anadolu ve Karaman ve Rum vilâyetleri kadıları -dâme fazluhüm-ve mefâhirü’l-ümenâ’ ve’l-mu‘temedîn emvâl nâzırları -zîde kadruhüm-tevkī‘-і refî‘-і hümâyûn vâsıl olıcak ma‘lûm ola ki hâliyâ siz ki kadılarsız bundan akdem taht-ı kazânızda ihrâc olunan nüzül kirâsı avâ[r]ız bâkīsin ve emvâl-і hâssayı cem‘ edip Konya Kalesi’nde hıfz etmek için emîrü’l-ümerâ’i’l-kirâm Karaman Beylerbeyisi -dâme ikbâlühu-ya emr edip ol-vechile müşârün-ileyh Konya Kadısına hükm-і şerîf gönderilmiştir. İmdi buyurdum ki hükm-і şerîfim vardıkda siz ki kadılarsız göresiz sâbıkan emr olunan nüzül kirâsı avârızından her kangınızın taht-ı kazâsında bâkī kalmış avârız akçesi var ise te’hîr etmeyip ta‘cîl cem‘ ettirip yarar âdeminiz ile Konya’ya gönderip emr olunan üzre anlara teslîm edesiz amma bu bahâne ile re‘âyâdan tekrâr akçeleri alınmakdan hazer edesiz ve andan gayrı nâzırlarsız ve emînlersiz emvâl-і mîr[î]den cem‘ eylediğiniz akçeleri te’hîr etmeyip siz dahi yarar âdeminizle gönderip tesellüm edesiz ve her biriniz ne mikdâr akçe tesellüm ederseniz teslîminize elinize temessük alıp hıfz edesiz şöyle bilesiz alâmet-і şerîfe і‘timâd kılasız. Tahrîren fî yevmi’s-sâdis aşer li sene ihdâ ve erba‘în ve tis‘a mi’e. Be Yurt-ı Gökdepe.

(ÜSKÜDAR09 - cilt: 4, sayfa: 405 - Hüküm no: 984 - Orijinal metin no: [129b-2])﻿

﻿

﻿

985. Hüküm

Şahsın mahkemeye gelmesine kefil olma

Kefele Mahmud b. Ahmed ilâ nefsі Cafer b. Yunus ve iltezeme ihzârehu fî vakti’l-hâce bi’t-talebі gulâmı çavuş. Şuhûd Hızır Mustafa.

(ÜSKÜDAR09 - cilt: 4, sayfa: 406 - Hüküm no: 985 - Orijinal metin no: [129b-3])﻿

﻿

﻿

986. Hüküm

Mehmed Paşa Vakfı’nın muhasebesi

Muhâsebe-i mahsûlât ve ihrâcât-ı evkāf-ı merhûm Mehmed Paşa -nevverallâhu merkadehu-der câmi‘-і nefs-і Üsküdar be ma‘rifet-і Mevlânâ Efendi-і Üsküdar ber kavl-і Şahkulu el-Mütevellî. Târih an gurretі Rebi‘ilevvel sene 940 ilâ gāyeti Ramazân eşhür 18. Mahsûlât Asl-ı mâl bakīyye-і mâzî 112159 Mahsûlât-ı İstanbul ve Üsküdar fi’t-târih 44371 Mahsûlât-ı evkāf-ı Aydın ve Ankara ve Tuncaerûz? 67788 El-ihrâcât İstanbul, fi’t-târih, reftân ve meremmât 1603 Üsküdar, an yedі mütevellî reftân ve meremmât 12919 An mütevellî reftân ve meremmâtı Aydın 4690 Harc-ı matbah ma‘a güşt 38692 Mevâcib fi’t-târih 42325 Nezâret-i hisse-i Hüsrev Bey 7500 Müşâhereden aldığı 5940 Teslîm-i mütevellî 1560 Hums-ı hisse-i şehzâde 3700 Müşâhereden aldığı 2700 Teslîm-i mütevellî 100 Hücec ve sicil berâ-yı evkāf ez vâkī‘ şüde est 126 Yekûn cem‘an 126089 Harcü’z-ziyâde 13930 Tahrîren fî 6 Şevvâli’l-mükerrem sene 941.

(ÜSKÜDAR09 - cilt: 4, sayfa: 406 - Hüküm no: 986 - Orijinal metin no: [130a-1])﻿

﻿

﻿

987. Hüküm

Ali b. Temür’ün Kıraçviran’da bulunan timarının hâsılatı

Ali b. Temür’ün vatan-ı aslîsi Gekvize Kadılığında Üsküdar niyâbetinde Bulgurlu nâm karyede mütemekkin olup mezbûrun timarı Biga sancağında Birgos nâhiyesinde Kıraçviran’dadır. Mahsûl 2011.

(ÜSKÜDAR09 - cilt: 4, sayfa: 407 - Hüküm no: 987 - Orijinal metin no: [130a-2])﻿

﻿

﻿

988. Hüküm

Rus asıllı kaçak kölenin sahibine teslim edildiği

Sebeb-i tahrîr-i sicil budur ki Bir abd-і âbık evsatü’l-kāme gendüm-gûn eğ[n]inde ağrız ve üzerinde İslâmbol kebesi ve ayağında çarık Rusiyyü’l-asl İskender nâm abd-і âbıkı Yusuf nâm kimesne tutup Üsküdar subaşısı Mustafa Bey’e teslîm olunup nafakası için yevmî ikişer akçe takdîr olunup tescîl olundu. Tahrîren fî yevmi’s-sâlis fî Zilka‘de mine’ş-şühûr sene ihdâ erba‘în ve tis‘a mi’e.

Şuhûdü’l-hâl: Hızır b. Ahmed ve Dede b. Hasan ve Hüsrev b. Yakub Fakīh ve gayruhüm. Mezkûr mevsûf abd-і âbıkın sâhibi kazâ-і Yoros’dan Saracapınar’dan Hamza b. Musa nâm kimesnenin olup mezkûr kul teslîm olunup tescîl olundu.

Şuhûdü’l-hâl: Memi b. Süleyman ve Dede b. Hasan ve gayruhüm.

(ÜSKÜDAR09 - cilt: 4, sayfa: 407 - Hüküm no: 988 - Orijinal metin no: [130b-1])﻿

﻿

﻿

989. Hüküm

Rus asıllı kaçak kölenin sahibine teslim edildiği

Vech-i tahrîr-і hurûf oldur ki Evsatü’l-kāme eğninde ak kebe, başında siyah külâh ve burnu bürük Rusiyyü’l-asl Yuvan nâm abd-і âbık Yenihisar’dan Mehmed subaşı âdemlerinden ( ) tutup fahrü’l-emâsil çavuş Hayreddin Bey âdemisi Mehmed’e teslîm edip nafakası için yevmî ikişer akçe takdîr olunup sebt-і sicil olundu. Tahrîren fî sene ışrîn min Zilka‘de mine’ş-şühûr sene ihdâ [ve] erba‘în ve tis‘a mi’e.

Şuhûdü’l-hâl: Kılavuz b. Aslıhan ve Dede b. Hasan ve gayruhüm mine’l-hâzırîn. Mezkûr mevsûf abdin sâhibi Ada’dan Korkut b. Hamza’nın olup Sultanşâh b. Mahmud ve İlyas b. Mahmud şehâdetleri ile sâbit olup sâhibine teslîm olundu.

Şuhûdü’l-hâl: Kılavuz b. Aslıhan ve Kepçe b. Abdi ve Dede b. Hasan ve gayruhüm.

(ÜSKÜDAR09 - cilt: 4, sayfa: 407 - Hüküm no: 989 - Orijinal metin no: [130b-2])﻿

﻿

﻿

990. Hüküm

Habeş asıllı kaçak kölenin sahibine teslim edildiği

Sebeb-i tahrîr-i sicil budur ki Bir abd-і âbık kasîrü’l-kāme, eğ[n]inde kır aba ve kır şalvar ve başında kızıl ferye ve ayağında çarık Arab-ı Habeşiyyü’l-asl Bilâl nâm abd-і âbık Üsküdar subaşısı olan Mustafa Bey’e teslîm yevmî nafakası ve hıfzı için ikişer akçe takdîr olunup tescîl olundu. Tahrîren fi’l-yevmi’s-sâmin ve’l-ışrîn min şehrі Zilka‘de sene 941.

Şuhûdü’l-hâl: Memi b. Süleyman ve Hızır b. Ahmed ve gayruhüm. Mezkûr mevsûf abd-і âbıkın sâhibi kazâ-і Şile’den Akâbâd’dan Mahmud nâm kimesnenin olup mezkûr arap teslîm olunup tescîl olundu. Tahrîren fî evâilі Zilhicce sene 941.

Şuhûdü’l-hâl: Serrâc Murad b. Abdullah ve Dede b. Hasan ve gayruhüm.

(ÜSKÜDAR09 - cilt: 4, sayfa: 408 - Hüküm no: 990 - Orijinal metin no: [130b-3])﻿

﻿

﻿

991. Hüküm

Bosna asıllı kaçak kölenin sahibine teslim edildiği

Sebeb-i tahrîr-i sicil budur ki Bir abd-і âbık uzun boylu, başında kepenek takye, eğninde yakalı kebe-i köhne, ayağında çarık giyer Bosneviyyü’l-asl Uğurlu nâm abd-і âbıkı arabacıyân zümresinden Hayreddin tutup Üsküdar subaşısı âdem[і] olan Pervâne’ye teslîm olunup yevmî ikişer akçe nafaka takdîr olunup tescîl olundu. Tahrîren fî 12 min şühûrі Rebi‘ilâhir sene 941.

Şuhûdü’l-hâl: Bâli b. Aslıhan ve Dede b. Hasan ve Hüsrev b. Yakub ve gayruhüm. Mezkûr mevsûf abd-і âbıkın sâhibi kazâ-і Mihalıççık’tan Cihân b. Emir’in olup Durali b. Pîr Ali ve Himmet b. İbrahim şehâdetleri ile sâbit olup mezbûr Cihân’a teslîm olunup tescîl olundu.

Şuhûdü’l-hâl: Dede b. Hasan ve Mehmed Çelebi b. Kāsım Çelebi ve gayruhüm.

(ÜSKÜDAR09 - cilt: 4, sayfa: 408 - Hüküm no: 991 - Orijinal metin no: [131a-1])﻿

﻿

﻿

992. Hüküm

Rus asıllı kaçak kölenin sahibine teslim edildiği

Sebeb-i tahrîr-i sicil budur ki Bir abd-і âbık orta boylu, asferü’l-gûn, başında keçe takye ve ak ridâ ve eğninde kır naçara, içinde kara naçara, ayağında papuç Rusiyyü’l-asl Hasan nâm abd-і âbıkı arabacıyân zümresinden Hayreddin Bey tutup Üsküdar subaşısı âdemi Pervâne’ye teslîm olunup nafakası için yevmî ikişer akçe takdîr olunup tescîl olundu. Târihü’l-mezbûr, Şuhûdü’l-mezkûr. Mezkûr mevsûf abd-і âbıkın sâhibi kazâ-і Mihalıççık’tan Cihân b. Emir’in olup Durali b. Pîr Ali ve Himmet ibn İbrahim kazâ-і mezbûreden mezkûrların şehâdetleri ile sâbit olup sâhib-і mezbûr Cihân’a teslîm olunup bi’t-taleb tescîl olundu.

Şuhûdü’l-hâl: Mezkûrûn.

(ÜSKÜDAR09 - cilt: 4, sayfa: 409 - Hüküm no: 992 - Orijinal metin no: [131a-2])﻿

﻿

﻿

993. Hüküm

Habeş asıllı kaçak kölenin sahibine teslim edildiği

Sebeb-i tahrîr-i sicil budur ki Bir abd-і âbık-ı Habeşî arap başında keçe takye, ak ridâ ve eğninde kır naçara, ayağında bezden çakşır ve papuç kasîrü’l-kāme arap Bilâl nâm arabı mezbûr Hayreddin Bey tutup Üsküdar subaşısı âdemi olan Pervâne’ye teslîm olunup nafakası için yevmî ikişer akçe takdîr olunup tescîl olundu.

Şuhûdü’l-hâl: El-Mezkûr, Târihü’l-mezbûr. Mezkûr mevsûf abd-і âbıkın sâhibi kazâ-і Beypazarı kazâsından olup kazâ-і Mihalıç’tan Bahşî b. Bâli ve Yusuf b. Memi şehâdetleri ile sâbit olup mezkûr abd-і âbık Kavak b. Derviş nâm kimesnenin olup teslîm olunup tescîl olundu.

Şuhûdü’l-hâl: Bâli b. Aslıhan ve Dede b. Hasan ve gayruhüm.

(ÜSKÜDAR09 - cilt: 4, sayfa: 409 - Hüküm no: 993 - Orijinal metin no: [131a-3])﻿

﻿

﻿

994. Hüküm

Macar asıllı kaçak kölenin sahibine teslim edildiği

Sebeb-i tahrîr-i sicil budur ki Bir abd-і âbık uzun boylu, kösecü’l-lihye, başında kırmızı şebkülâh ve eğninde ak ağrız ve ayağında papuç Macariyyü’l-asl Şîrmerd nâm abdi Abdi b. Hamza tutup Üsküdar subaşısı Mustafa b. Abdullah[’a] teslîm edip nafakası için yevmî ikişer akçe takdîr olunup sebtü’s-sicil olundu. Tahrîren fî evâhirі Recebi’l-mürecceb sene 941.

Şuhûdü’l-hâl: Musa b. Mustafa, Taşağıllı b. Mustafa ve Hoca Kābil. Mezkûr mevsûf abd-і âbıkın sâhibi kazâ-і Mudurnu’dan olup çavuş Mustafa’nın olup Durdu b. Abdullah ve Abdullah b. Abdullah şehâdetleri [ile] sâbit olup mezkûr Mustafa’nın âdemine teslîm olunup tescîl olundu. Tahrîren fî evâhirі Ramazâni’l-mübârek sene 941.

Şuhûdü’l-hâl: Dede b. Hasan ve Bâli b. Aslıhan ve gayruhüm.

(ÜSKÜDAR09 - cilt: 4, sayfa: 409 - Hüküm no: 994 - Orijinal metin no: [131b-1])﻿

﻿

﻿

995. Hüküm

Bosna asıllı kaçak kölenin sahibine teslim edildiği

Sebeb-i tahrîr-i sicil budur ki Bir abd-і âbık evsatü’l-kāme, asferü’l-levn, efrakü’l-hâcibeyn, ganemü’l-ayn, Bosneviyyü’l-asl İskender nâm abd-і âbık karye-i İstavros câbisi Mustafa’ya teslîm olunup nafakası ve hıfzı için yevmî ikişer akçe takdîr olunup tescîl olundu. Tahrîren fî evâilі Şevvâli’l-mükerrem sene 941.

Şuhûdü’l-hâl: Bâli b. Aslıhan ve Hüsrev b. Yakub Fakīh ve gayruhüm. Mezkûr mevsûf abd-і âbıkın sâhibi mahrûse-і İstanbul’dan Yeni Bezzâz mahallesinden ulûfeciyân zümresinden Mehmed nâm kimesnenin olup mahrûse-і mezbûr[e]den vekîl olan Hızır Bâli b. İbrahim’e teslîm olunup mezbûrun vekâleti dahi Hüseyin b. Aydın ve Halil b. Abdullah şehâdetleri ile sâbit olup tescîl olundu.

Şuhûdü’l-hâl: Bâli b. Aslıhan ve Hızır b. Ahmed ve gayruhüm.

(ÜSKÜDAR09 - cilt: 4, sayfa: 410 - Hüküm no: 995 - Orijinal metin no: [131b-2])﻿

﻿

﻿

996. Hüküm

Arap asıllı kaçak kölenin sahibine teslim edildiği

Sebeb-i tahrîr-i sicil budur ki Bir abd-і âbık orta boylu, Arabiyyü’l-asl ve’n-nesl Bilâl nâm Arabı karye-i Samandıra hatîb[і] olan Mürüvvet Halîfe tutup karye-і mezbûre âmil[і] olan Ömer’e teslîm olunup tescîl olundu. Tahrîren fî evâilі Şevvâli’l-mükerrem sene 941.

Şuhûdü’l-hâl: Bâli b. Aslıhan ve Hacı Süleyman b. Abdi. Mezkûr mevsûf abd-і âbıkın sâhibi karye-i Bulgurlu’dan olup Hamza nâm kimesnenin olup teslîm olundu tescîl olundu. Târihü’l-mezbûr, Şuhûdü’l-mezkûr.

(ÜSKÜDAR09 - cilt: 4, sayfa: 410 - Hüküm no: 996 - Orijinal metin no: [131b-3])﻿

﻿

﻿

997. Hüküm

Rus asıllı kaçak kölenin sahibine teslim edildiği

Sebeb-i tahrîr-i sicil budur ki Bir abd-і âbık orta boylu, kösecü’l-lihye, başında köhne külâh, eğninde ağrız, ayağında köhne edük ve çarık Rusiyyü’l-asl Turâbîoğlu tutup karye-i Kadı âmil[і] olan Dimitri’ye teslîm olunup nafakası için yevmî ikişer akçe takdîr olunup tescîl olundu. Tahrîren fî gurretі Rebi‘ilâhir sene 941.

Şuhûdü’l-hâl: Hüsrev b. Yakub ve kâtibü’l-hurûf ve gayruhüm. Mezkûr mevsûf abd-і âbıkın sâhibi kazâ-і İnegöl’den Hasan b. Osman’ın olup kazâ-і mezbûrdan Receb b. Ali ve Ali b. Hüseyin şehâdetleri ile sâbit olup mezbûr Hasan’a teslîm olunup tescîl olundu.

Şuhûdü’l-hâl: Kılavuz b. Aslıhan ve Pîrî Halîfe ve Ahmed b. Hamza ve gayruhüm.

(ÜSKÜDAR09 - cilt: 4, sayfa: 411 - Hüküm no: 997 - Orijinal metin no: [132a-1])﻿

﻿

﻿

998. Hüküm

Rus asıllı kaçak kölenin sahibine teslim edildiği

Sebeb-i tahrîr-i sicil budur ki Bir evsatü’l-kāme, asferü’l-levn, başında köhne külâh, eğninde köhne ağrız, ayağında çarık Rusiyyü’l-asl Yuvan nâm abd-і âbıkı Mustafa tutup Üsküdar subaşısı Mustafa Bey’e teslîm olunup yevmî nafakası için ikişer akçe takdîr olunup tescîl olundu. Târihü’l-mezbûr, Şuhûdü’l-mezkûr. Mezkûr mevsûf abd-і âbıkın sâhibi kazâ-і İnegöl’den olup sâhibi Hasan b. Osman’ın olup teslîm olunup Receb b. Ali ve Ali b. Hüseyin şehâdetleri [ile] sâbit olup tescîl olundu.

Şuhûdü’l-hâl: Mezkûrûn.

(ÜSKÜDAR09 - cilt: 4, sayfa: 411 - Hüküm no: 998 - Orijinal metin no: [132a-2])﻿

﻿

﻿

999. Hüküm

Bulgar asıllı kaçak kölenin müzayede ile satıldığı

Sebeb-i tahrîr-i sicil budur ki Bir abd-і âbık orta boylu, eğninde köhne ağrız, tavîlü’l-lihye Bulgariyyü’l-asl Yuvan nâm abd-і âbıkı Nasûh ve Mustafa tutup karye-i Kadı âmili Mahmud’a teslîm olunup yevmî nafakası için ve hıfzı için ikişer akçe takdîr olunup tescîl olundu. Tahrîren fi’l-yevmi’l-isneyn ve’l-ışrîn min şehrі Cemâziyelevvel sene 941.

Şuhûdü’l-hâl: Dede b. Hasan ve kâtibü’l-hur[û]f ve gayruhüm. Mezkûr mevsûf abdin sâhibi gelmeyip müddet-і örfiyyesi tamâm olup yedi yüz akçeye bey‘-і men-yezîd edip mezbûr âmilin bey‘e ikrâr[ı] tescîl olundu. Tahrîren fî yevmі 8 fî Şa‘bân fî sene 941.

Şuhûdü’l-hâl: Bâli b. Aslıhan ve Hüsrev.

(ÜSKÜDAR09 - cilt: 4, sayfa: 411 - Hüküm no: 999 - Orijinal metin no: [132a-3])﻿

﻿

﻿

1000. Hüküm

Kaçak kölenin sahibine teslim edildiği

Sebeb-i tahrîr-i sicil budur ki Bir kasîrü’l-kāme, kalîlü’l-lihye, eğninde kır aba, içinde ak aba, ayağında çarık, başında köhne sarı külâh Ferhad nâm abd-і âbıkı Kepçe Mustafa tutup Üsküdar subaşısı Mustafa Bey’e teslîm olunup nafakası için yevmî ikişer akçe takdîr olunup tescîl olundu. Tahrîren fi’l-yevmi’t-tâsi‘ aşer min şühûrі Rebi‘ilevvel sene 941.

Şuhûdü’l-hâl: Dede b. Hasan ve Hüsrev b. Yakub ve gayruhüm. Mezkûr mevsûf abd-i âbıkın sâhibi mahrûse-і İslâmbol’dan olup Ayasofya mahallesinden Hatîce bt. Mehmed’in olup Ali b. Mehmed ve Karagöz b. Abdullah ve Ferhad b. Abdullah ve Yusuf b. Abdullah şehâdetleri ile sâbit olup teslîm olunup tescîl olundu.

Şuhûdü’l-hâl: Kılavuz ve Hüsrev ve Dede ve gayruhüm.

(ÜSKÜDAR09 - cilt: 4, sayfa: 412 - Hüküm no: 1000 - Orijinal metin no: [132b-1])﻿

﻿

﻿

1001. Hüküm

Abaza asıllı kaçak kölenin sahibine teslim edildiği

Sebeb-i tahrîr-i sicil budur ki Bir evsatü’l-kāme, gendüm-gûn, başında kır aba takye, eğninde köhne gök sâye, ayağında köhne edük Abaziyyü’l-asl abd-і âbıkı Bulgurlu sı[ğı]rtmacı tutup İskender’e teslîm eyleyip nafakası yevmî ikişer akçe takdîr olunup tescîl olundu.

Şuhûdü’l-hâl: Cafer b. Süleyman ve Âşık b. Hasan ve gayruhüm. Mezkûr mevsûf abd-i âbıkın sâhibi Bolu’dan Veli nâm kimesnenin olup Mustafa b. Hacı Mehmed ve Mehmed b. İvaz şehâdetleri ile sâbit olup mezbûr abd-i âbık teslîm olunup tescîl olundu.

Şuhûdü’l-hâl: Mustafa Bey b. Abdullah ve Mahmud b. Mehmed ve Kılavuz b. Aslıhan.

(ÜSKÜDAR09 - cilt: 4, sayfa: 412 - Hüküm no: 1001 - Orijinal metin no: [132b-2])﻿

﻿

﻿

1002. Hüküm

Megri asıllı kaçak kölenin sahibine teslim edildiği

Vech-i tahrîr-i hurûf budur ki Bir kasîrü’l-kāme, gendüm-gûn, başında sarı külâh, eğninde kır ağrız, ayağında kır aba şalvar Megriyyü’l-asl Yusuf nâm abd-і âbıkı acemioğlanları tutup İskender’e teslîm olunup tescîl olundu. Târihü’l-mezbûr, Şuhûdü’l-mezkûr. Mezkûr mevsûf abd-i âbıkın sâhibi karye-і Reisli’den Cafer b. Süleyman’ın olup teslîm olunup tescîl olundu. Zabt eden İskender’in ma‘lûmu olup teslîm olundu.

(ÜSKÜDAR09 - cilt: 4, sayfa: 412 - Hüküm no: 1002 - Orijinal metin no: [132b-3])﻿

﻿

﻿

1003. Hüküm

Macar asıllı kaçak kölenin sahibine teslim edildiği

Sebeb-i tahrîr-i sicil budur ki Bir evsatü’l-kāme, gendüm-gûn, başında neftî arakiyye, eğninde köhne kebe ve iç kaftanı, âsumânî Selânik çuhası Macariyyü’l-asl Yusuf nâm abd-і âbık Üsküdar subaşısı Mustafa Bey’e teslîm olunup nafakası için yevmî ikişer akçe takdîr olunup tescîl olundu. Tahrîren fî 26 an şühûri Safer sene 941.

Şuhûdü’l-hâl: Hacı Mustafa b. Yusuf ve Memi b. Süleyman ve gayruhüm. Mezkûr mevsûf abd-i âbıkın sâhibi Kütahya’dan Hüseyin b. Gökçe’nin olup Üsküdar’dan el-Hâc Kepçe zarar-ı mala ve vakt-і hâcette ihzârına iltizâm eyleyip zikr olan kul mezbûr Hüseyin’e teslîm olunup tescîl olundu.

Şuhûdü’l-hâl: Aşçı Ali ve Kılavuz b. Aslıhan ve gayruhüm.

(ÜSKÜDAR09 - cilt: 4, sayfa: 413 - Hüküm no: 1003 - Orijinal metin no: [133a-1])﻿

﻿

﻿

1004. Hüküm

Rus asıllı kaçak kölenin satıldığı

Sebeb-i tahrîr-i sicil budur ki Bir abd-і âbık asferü’l-levn, evsatü’l-kāme, eşhelü’l-ayn, eğninde kır aba zıbın ve ayağında kır aba şalvar ve papuç Rusiyyü’l-asl İskender nâm abd-і âbıkı ...? tutup karye-i İstavros câbisi Mustafa’ya teslîm olunup nafakası için ikişer akçe takdîr olunup tescîl olundu. Tahrîren fi’l-yevmi’l-hâmis min şehrі Rebi‘ilevvel fî sene ihdâ [ve] erba‘în ve tis‘a mi’e.

Şuhûdü’l-hâl: Dede b. Hasan ve kâtibü’l-hurûf Abdülkādir ve gayruhüm. Mezkûr mevsûf abd-i âbıkın müddet-і örfiyyesi tamâm olup bi hasebi’l-kānûn bey‘ olunmasına icâzet verilip mezkûr câbi yedinden bey‘ olunup mâ hüve’l-vâkī‘ bi’t-taleb tescîl olundu. Tahrîren fî evâilі Cemâziyelâhir sene 941.

(ÜSKÜDAR09 - cilt: 4, sayfa: 413 - Hüküm no: 1004 - Orijinal metin no: [133a-2])﻿

﻿

﻿

1005. Hüküm

Kaçak kölenin satılması

Sebeb-i tahrîr-i sicil budur ki Bir abd-і âbık evsatü’l-kāme, gendüm-gûn, başında sarı külâh, eğninde gök köhne Selânik avaresi ve ayağında kır aba şalvar ve papuç Malkoç yedinden karye-i İstavros câbisi Mustafa’ya teslîm olunup nafakası için yevmî ikişer akçe takdîr olunup tescîl olundu. Tahrîren fi’l-yevmi’l-âşer min şühûrі Rebi‘ilevvel sene 941.

Şuhûdü’l-hâl: Dede b. Hasan ve kâtibü’l-hurûf Abdülkādir ve gayruhüm. Mezkûr mevsûf abd-i âbıkın bi hasebi’l-kānûn müddet-і örfiyyesi tamâm olup bi hasebi’l-âde bey‘ olunmasına icâzet verilip tescîl olundu. Târihü’l-mezbûr.

(ÜSKÜDAR09 - cilt: 4, sayfa: 414 - Hüküm no: 1005 - Orijinal metin no: [133a-3])﻿

﻿

﻿

1006. Hüküm

Macar asıllı kaçak kölenin sahibine teslim edildiği

Sebeb-i tahrîr-i sicil budur ki Bir abd-і âbık uzun boylu, ala gözlü, eğninde âsumânî çuha, başında sarı külâh ak ridâ, ayağında edük ve papuç Macariyyü’l-asl Burak Reis tutup Üsküdar subaşısı Mustafa Bey’e teslîm eyleyip nafakası için yevmî ikişer akçe takdîr olunup tescîl olundu. Tahrîren fî 26 min şühûrі Saferi’l-muzaffer sene 941.

Şuhûdü’l-hâl: Sinan Halîfe b. Turud ve Süleyman b. Dâvud ve Bâli b. Aslıhan ve gayruhüm. Mezkûr mevsûf abd-i âbıkın sâhibi Kütahya Kadılığından Altuntaş’dan olup Acem Ali b. Halil’in olup Alagöz b. Abdullah şehâdet edip ve Kepçe Süleyman dahi zarar-ı mala kefîl olup mezbûra abd-і âbık teslîm olunup tescîl olundu.

Şuhûdü’l-hâl: Bâli b. Aslıhan ve Yusuf b. Abdullah ve gayruhüm.

(ÜSKÜDAR09 - cilt: 4, sayfa: 414 - Hüküm no: 1006 - Orijinal metin no: [133b-1])﻿

﻿

﻿

1007. Hüküm

Hırvat asıllı kaçak kölenin sahibine teslim edildiği

Sebeb-i tahrîr-i sicil budur ki Bir evsatü’l-kāme, asferü’l-levn, başında kara takye, eğninde köhne çuha avare, içinde ak ağrız, ayağında postal papuç ve edük Hırvadiyyü’l-asl abd-і âbıkı Burak Reis tutup Üsküdar subaşısı Mustafa Bey’e teslîm olunup nafakası için yevmî ikişer akçe takdîr olunup tescîl olundu. Târihü’l-mezbûr, Şuhûdü’l-mezkûr. Mezkûr mevsûf abd-i âbıkın sâhibi Kütahya’dan olup Ahmed’in olup Acem Ali ve Hüseyin şehâdetleri ile sâbit olup sâhibe teslîm olunup teslîm [tescîl] olundu. Tahrîren fî evâsıtı Rebi‘ilevvel sene 941.

Şuhûdü’l-hâl: Mezkûrûn.

(ÜSKÜDAR09 - cilt: 4, sayfa: 414 - Hüküm no: 1007 - Orijinal metin no: [133b-2])﻿

﻿

﻿

1008. Hüküm

Macar asıllı kaçak kölenin sahibine teslim edildiği

Sebeb-i tahrîr-i sicil budur ki Bir evsatü’l-kāme, asferü’l-levn, başında ak bez takye kırkıyye?, eğninde köhne kebe iç kaftan Selânik avaresi gök avare, ayağında papuç Hasan nâm Macariyyü’l-asl abd-і âbık Mustafa Bey’e teslîm olunup nafakası için yevmî iki akçe takdîr olunup tescîl olundu. Târihü’l-mezbûr, Şuhûdü’l-mezkûr Mezkûr mevsûf abd-i âbıkın sâhibi kazâ-і Kütahya’dan Ahmed’in olup Acem Ali ve Hüseyin b. Gökçe şehâdetleri sâbit olup tescîl olunup teslîm olundu.

(ÜSKÜDAR09 - cilt: 4, sayfa: 415 - Hüküm no: 1008 - Orijinal metin no: [133b-3])﻿

﻿

﻿

1009. Hüküm

Hırvat asıllı kaçak kölenin sahibine teslim edildiği

Sebeb-i tahrîr-i sicil budur ki Karye-i İstavros’dan Dranoz nâm zimmî bir abd-і âbık tutup uzun boylu, gendüm-gûn, eğninde köhne aba ve içinde kır aba ve ayağında çarık Hırvadiyyü’l-asl ve’n-nesl olan [abd-і] âbıkı karye-і mezbûra âmil olan Mustafa’ya teslîm olunup tescîl olundu. Tahrîren fî evâhirі Saferi’l-muzaffer sene 491 [941].

Şuhûdü’l-hâl: Bâli b. Aslıhan ve Ali Mütevellî b. Abdullah ve Ömer ve gayruhüm. Mezkûr mevsûf abd-i âbıkın sâhibi Geyve Kadısı olup kadı-yı mezbûr kıbelinden vekîl olan Devâil b. Kasım’a teslîm olunup Bilecik kazâsından Lefke nâm karyeden Hüseyin b. Köçek ve Ada kazâsından Mustafa b. Musa şehâdetleri ile Devâil’in vekâleti sâbit olup ve mezbûr abd dahi teslîm olunup tescîl olundu. Tahrîren fî evâhirі Safer sene 941.

Şuhûdü’l-hâl: Hâc Ali b. Abdullah ve Bâli b. Aslıhan ve Emir b. Çepni ve Sinan b. Abdullah ve gayruhüm.

(ÜSKÜDAR09 - cilt: 4, sayfa: 415 - Hüküm no: 1009 - Orijinal metin no: [134a-1])﻿

﻿

﻿

1010. Hüküm

Hırvat asıllı kaçak kölenin sahibine teslim edildiği

Sebeb-i tahrîr-i sicil budur ki Orta boylu, asferü’l-levn, ganemü’l-ayneyn, abd-і âbık başında ak kalabak takye, eğninde ak aba, ayağında çarık Hırvadiyyü’l-asl Dranoz nâm zimmî tutup karye-і İstavros âmilі olan Mustafa’ya teslîm eyleyip nafakası için yevmî ikişer akçe takdîr olunup tescîl olundu. Târihü’l-mezbûr, Şuhûdü’l-mezkûr. Mezkûr mevsûf abdin sâhibi kazâ-і Geyve’den olup Elvân Bey oğlu Pîrî Çelebi’nin olup kazâ-і mezbûrdan Devâil vekîl olup kazâ-і Bilecik’ten Lefke nâm karyeden Hüseyin b. Köçek ve kazâ-і Ada’dan Mustafa b. Musa şehâdetleri ile mezkûr Devâil’in vekâleti sâbit olup ve mezbûr abd-і âbık dahi merkūm Devâil’e teslîm olunup bi’t-taleb tescîl olundu. Târihü’l-mezbûr, Şuhûdü’l-mezkûr.

(ÜSKÜDAR09 - cilt: 4, sayfa: 416 - Hüküm no: 1010 - Orijinal metin no: [134a-2])﻿

﻿

﻿

1011. Hüküm

Hırvat asıllı kaçak kölenin sahibine teslim edildiği

Sebeb-i tahrîr-i sicil budur ki Bir evsatü’l-kāme, asferü’l-levn, başında kalabak takye, eğninde ak aba, ayağında kara şalvar ve çarık Hırvadiyyü’l-asl abd-і âbıkı karye-і İstavros’dan Dranoz nâm zimmî tutup karye-і mezbûre âmilі olan Mustafa’ya teslîm eyleyip nafakası için yevmî ikişer akçe takdîr olunup tescîl olundu. Târihü’l-mezbûr, Şuhûdü’l-mezkûr. Mezkûr mevsûf abd-i âbıkın sâhibi kazâ-і Geyve’den Devâil nâm kimesnenin olup Hüseyin b. Köçek ve Mustafa b. Musa şehâdetleri ile sâbit olup mezbûr abd merkūm Devâil’e teslîm olunup tescîl olundu.

Şuhûdü’l-hâl: Mezkûrân.

(ÜSKÜDAR09 - cilt: 4, sayfa: 416 - Hüküm no: 1011 - Orijinal metin no: [134a-3])﻿

﻿

﻿

1012. Hüküm

Kaçak kölenin müzayede ile satıldığı

Sebeb-i tahrîr-i sicil budur ki Bir abd-і âbık evsatü’l-kāme, asferü’l-levn, açık kaşlı, kösecü’l-lihye, eğninde ak aba ve gök kaftan köhne bogasi, ayağında Selânik köhne çakşır ve postal papuç Kurt nâm abd-і âbıkı Şidlan nâm kimesne tutup İskender’e teslîm olunup yevmî nafakası için ikişer akçe takdîr olunup tescîl olundu. Tahrîren fi’l-yevmi’t-tâsi‘ aşer min şühûrі Muharremi’l-harâm sene 941.

Şuhûdü’l-hâl: Kılavuz b. Aslıhan ve Berber Hasan b. Ahmed ve Pîrî b. Aslıhan ve gayruhüm. Mezkûr mevsûf abd-i âbıkın bi hasebi’l-kānûn müddet-і örfiyyesi tamâm olup bey‘ine icâzet verilip beyne’t-tâlibîn mezâd olunup bin yüz akçeden Kara Mehmed üzerinde mukarrer olup mezbûr Mehmed’e bey‘ olundu.

Şuhûdü’l-hâl: Burhan b. Hasan ve Bâli b. Aslıhan ve gayruhüm.

(ÜSKÜDAR09 - cilt: 4, sayfa: 416 - Hüküm no: 1012 - Orijinal metin no: [134b-1])﻿

﻿

﻿

1013. Hüküm

Rus asıllı kaçak köleye nafaka tayin edilmesi

Sebeb-i tahrîr-i sicil budur ki Bir abd-і âbık evsatü’l-kāme, asferü’l-levn, başında siyah takye, eğninde Selânik gök avare, ayağında çizme edük Rusiyyü’l-asl Şîrmerd nâm abd-і âbık ulûfeciler zümresinden Mustafa Bey tutup karye-i Kartal câbisi olan Hacı nâm şahsa teslîm olunup yevmî nafakası için ve hıfzı için ikişer akçe takdîr olunup bi’t-taleb tescîl olundu. Tahrîren fi’l-yevmi’l-hâdî aşer min şehrі Cemâziyelevvel sene 941.

Şuhûdü’l-hâl: Hacı Lütfi b. Hüseyin ve Ekmekçi Ali ve gayruhüm.

(ÜSKÜDAR09 - cilt: 4, sayfa: 417 - Hüküm no: 1013 - Orijinal metin no: [134b-2])﻿

﻿

﻿

1014. Hüküm

Rus asıllı kaçak kölenin hapisten kaçtığı

Sebeb-i tahrîr-i sicil budur ki Karye-i Kartal’ın câbisi olan Hacı meclis-і şer‘de takrîr-i merâm kılıp dedi ki işbu evsatü’l-kāme, asferü’l-levn, başında siyah takye, eğninde Selânik avaresi giyer ve ayağında çizme edük giyer Rusiyyü’l-asl Şîrmerd nâm abd-і âbık hapsim bozup gaybet eyledi hapsim bozup gaybet eylediğine şâhidlerim dahi vardır dedikde Osman b. Çalabverdi ve Ali b. Süleyman ve İbrahim nâm kimesnelerin şehâdetleri ile sâbit olup vâkī‘ hâl vukū‘ üzre mezkûr câbi talebiyle tescîl olundu.

Şuhûdü’l-hâl: Dâvud b. Bayezid ve Ali b. Hamza ve Hüseyin b. Cevher ve gayruhüm.

(ÜSKÜDAR09 - cilt: 4, sayfa: 417 - Hüküm no: 1014 - Orijinal metin no: [134b-3])﻿

﻿

﻿

1015. Hüküm

Rus asıllı kaçak kölenin sahibine teslim edildiği

Sebeb-i tahrîr-i sicil budur ki Evsatü’l-kāme, gendümü’l-gûn, eğninde kara ağrız ve kara şalvar ve ayağında köhne papuç, başına sarı külâh [giyer] Rusiyyü’l-asl İskender nâm abd-і âbıkı İskender b. Abdullah tutup Üsküdar emîni olan Mustafa Bey’e teslîm edip mezbûr abdin nafakası için yevmî iki akçe takdîr olunup bi’t-taleb tescîl olundu. Tahrîren fî 20 min Şevvâli’l-mükerrem sene erba‘în ve tis‘a mi’e.

Şuhûdü’l-hâl: Murad b. Sâlih ve Hüsrev b. Yakub ve Dede b. Hasan ve Ali Halîfe b. Yakub ve gayruhüm. Mezkûr mevsûf abd-i âbıkın sâhibi Akyazı’dan olup Emir nâm kimesne olup nefs-і Akyazı’dan Mehmed b. İbrahim ve Ada’dan Sefer b. Hayreddin şehâdetleri ile sâbit olup mezbûr (...) teslîm olundu.

Şuhûdü’l-hâl: Pervâne b. Abdullah ve Dede b. Hasan ve Hüsrev b. Yakub ve Kara Hüseyin ve gayruhüm.

(ÜSKÜDAR09 - cilt: 4, sayfa: 417 - Hüküm no: 1015 - Orijinal metin no: [135a-1])﻿

﻿

﻿

1016. Hüküm

Rus asıllı kaçak kölenin sahibine teslim edildiği

Sebeb-i tahrîr-i sicil budur ki Bir evsatü’l-kāme, asferü’l-levn, açık kaşlı, eğninde kır ağrız, başına ak köhne külâh ve kara şalvar ve ayağına papuç [giyer] Rusiyyü’l-asl Yuvan nâm abd-і âbıkı İskender b. Abdullah tutup Üsküdar emîni olan Mustafa Bey’e teslîm edip merkūm abd için yevmî ikişer akçe nafaka takdîr olunup bi’t-taleb tescîl olundu. Tahrîren fî 20 min Şevvâli’l-mükerrem li sene erba‘în ve tis‘a mi’e.

Şuhûdü’l-hâl: Mezkûrûn. Ve mezkûr mevsûf abd-i âbıkın sâhibi Akyazı’dan Mehmed nâm kimesne olup Sefer b. Hayreddin ve Halil ibn Hüseyin şehâdetleri [ile] zâhir ve sâbit olup ba‘de’t-tescîl sâhib[in]e teslîm olunup bi’t-taleb tescîl olundu. Tahrîren fî evâhiri Şevvâli’l-mükerrem sene 940.

Şuhûdü’l-hâl: Pervâne b. Abdullah ve Hüsrev b. Yakub ve gayruhüm.

(ÜSKÜDAR09 - cilt: 4, sayfa: 418 - Hüküm no: 1016 - Orijinal metin no: [135a-2])﻿

﻿

﻿

1017. Hüküm

Rus asıllı kaçak kölenin sahibine teslim edildiği

Sebeb-i tahrîr-i sicil budur ki Karye-i İstavros câbisi olan Mustafa b. Sinan meclis-і şer‘a bir asferü’l-levn, efrakü’l-hâcibeyn, eşhelü’l-ayn, tâmmü’l-kad, başına sarı külâh ve eğnine köhne kebe ve kır aba yelekli ve ak gömlek ve ayağına çarık giyer Rusiyyü’l-asl abd-і âbık getirip Malkoç tuttu deyû yazdırıp nafakası ve hıfz için yevmî iki akçe takdîr olunup bi’t-taleb tescîl olundu. Tahrîren fî 21 Şevvâl sene 940.

Şuhûdü’l-hâl: Pervâne b. Abdullah ve Dede b. Hasan. Ve mezkûr mevsûf abd-i âbıkın sâhibi kazâ-і Yoros’dan Sungur b. Ali olup İvaz b. Dâvud ve Mustafa b. Sinan şehâdetleri [ile] mezbûr Sungur’a zikr olan kul verilip teslîm olundu. Tahrîren fî 3 min Şevvâli’l-mükerrem sene 940.

Şuhûdü’l-hâl: Dede b. Hasan ve Hüsrev b. Yakub ve gayruhüm.

(ÜSKÜDAR09 - cilt: 4, sayfa: 418 - Hüküm no: 1017 - Orijinal metin no: [135a-3])﻿

﻿

﻿

1018. Hüküm

İbrahim b. Kaya’nın içki içtiği

Sebeb-i tahrîr-i sicil budur ki Mustafa Bey b. Abdullah meclis-і şer‘a İbrahim b. Kaya[’yı] ihzâr edip dedi ki işbu İbrahim hamr içmiş dedikde mezbûr İbrahim ikrâr edip dedi ki ahmar içtim deyû ikrâr edip bi’t-taleb tescîl olundu. Tahrîren fî evâsıtı Şevvâl fî sene 940.

Şuhûdü’l-hâl: Hayreddin Bey b. Abdullah ve Üveys b. Ahî ve Hüseyin Bey b. İskender Bey ve Hacı Durasan b. Karaca ve Kāsım Bey b. Abdullah.

(ÜSKÜDAR09 - cilt: 4, sayfa: 419 - Hüküm no: 1018 - Orijinal metin no: [135a-4])﻿

﻿

﻿

1019. Hüküm

Rus asıllı kaçak kölenin sahibine teslim edildiği

Sebeb-i tahrîr-i sicil budur ki İstavros câbisi Mustafa b. Sinan meclis-і şer‘a bir ahmerü’l-levn, efrakü’l-hâcibeyn, eşhelü’l-ayn, tavîlü’l-kāme, başına sarı külâh ve eğnine köhne kır aba zıbın ve köhne gömlek ve köhne benevrek, ayağına Gekvize papucu giyer Rusiyyü’l-asl Mahmud b. Abdullah nâm abd-і âbık İsmail b. Abdullah [nâm] kimesne tuttu deyû getirip yazdırıp nafakası ve hıfz için yevmî iki akçe takdîr olunup bi’t-taleb tescîl olundu. Tahrîren fî 21 Şevvâl sene 940.

Şuhûdü’l-hâl: Pervâne b. Abdullah ve Dede b. Hasan. Ve mezkûr mevsûf kulun sâhibi kazâ-і Yoros’dan İvaz b. Dâvud’un mülkü idiğine Ayas b. Abdullah ve Hızır b. Ayas şehâdetleri [ile] sâbit olup mezbûr abd-і âbık merkūm İvaz’a teslîm olundu. Tahrîren fî evâhirі Şevvâli’l-mükerrem sene 940.

Şuhûdü’l-hâl: Süleyman b. Dâvud ve Nasrullah b. (…) ve Sinan Halîfe b. Turud ve gayruhüm.

(ÜSKÜDAR09 - cilt: 4, sayfa: 419 - Hüküm no: 1019 - Orijinal metin no: [135b-1])﻿

﻿

﻿

1020. Hüküm

İbrahim b. Kaya’nın Hacı Üveys b. Ahî’ye hakaret ettiği

Sebeb-i tahrîr-i kitâb budur ki Hacı Üveys b. Ahî şer‘-i şerîf-і Nebevî -a.s.- mahfiline İbrahim b. Kaya ihzâr edip dedi ki işbu İbrahim bana bre rosbinin kızılbaş gidisi sakalın uzatmış Mekke’ye varmış ded[i] dedikde mezbûr İbrahim inkâr edip gıbbe’l-inkâr beyyine taleb olundukda udûl-і müslimînden Hayreddin Bey b. Abdullah ve Kāsım Bey bin Abdullah şehâdetleri ile sâbit olup ba‘de’t-tezkiyyeti’ş-şer‘iyye ve’t-tahlîfi’l-âdî hayyiz-i kabûlde vâkī‘ olup bi’t-taleb tescîl olundu. Tahrîren fî evâsıtı Şevvâl fî sene 940.

Şuhûdü’l-hâl: Hacı Bey b. Abdullah ve Hüseyin Bey b. İskender ve Hacı Dursun b. Karaca.

(ÜSKÜDAR09 - cilt: 4, sayfa: 419 - Hüküm no: 1020 - Orijinal metin no: [135b-2])﻿

﻿

﻿

1021. Hüküm

Kaçak kölenin sahibine teslim edildiği

Sebeb-i tahrîr-i sicil budur ki Sarışın, açık kaşlı, ala gözlü, başında sarı külâh ve köhne abadan şalvar ve ayağında çarık, sagīr abd-і âbıkı İskender Çelebi çobanlarından İskender nâm şahıs tutup çavuş Hayreddin âdemi olan kimesne[ye] teslîm olunup nafakası için yevmî iki akçe takdîr olunup bi’t-taleb tescîl olundu. Tahrîren fî evâhiri Şevvâl sene 940.

Şuhûdü’l-hâl: Dede b. Hasan ve Ramazan Halîfe b. Ahmed ve gayruhüm. Mezkûr mevsûf abdin sâhibi karye-i Dudullu’da Burhan b. Mahmud’un olup abdin ikrârı ile sâbit olup mezbûr Mahmud’a teslîm olup bi’t-taleb tescîl olundu. Tahrîren fî evâhirі Şevvâl fî sene 940.

Şuhûdü’l-hâl: Mütevellî Şahkulu b. Mehmed ve Mehmed b. Hamza.

(ÜSKÜDAR09 - cilt: 4, sayfa: 420 - Hüküm no: 1021 - Orijinal metin no: [135b-3])﻿

﻿

﻿

1022. Hüküm

Arap asıllı kaçak kölenin sahibine teslim edildiği

Sebeb-i tahrîr-i sicil budur ki Bir orta boylu, açık kaşlı, Arabiyyü’l-asl Abdullah nâm abd-і âbıkı Ali b. Abdullah tutup Üsküdar Za‘îm[’i] Mustafa Bey’e teslîm edip nafakası için yevmî iki akçe takdîr olunup bi’t-taleb tescîl olundu. Tahrîren fî 5 min şühûrі Zilka‘de sene erba‘în ve tis‘a mi’e.

Şuhûdü’l-hâl: Pervâne b. Abdullah ve kâtibü’l-hurûf Abdülkādir ve gayruhüm. Mezkûr mevsûf abd-i âbıkın sâhibi kazâ-і Tepecikköy’den Timurtaş [nâm kimesne olup] mezbûr Arap teslîm olunup tescîl olundu.

Şuhûdü’l-hâl: Emir b. Çepni ve Hüsrev b. Yakub ve kâtibü’l-hurûf Abdülkādir ve gayruhüm.

(ÜSKÜDAR09 - cilt: 4, sayfa: 420 - Hüküm no: 1022 - Orijinal metin no: [136a-1])﻿

﻿

﻿

1023. Hüküm

Kaçak kölenin sahibine teslim edildiği

Sebeb-i tahrîr-i sicil budur ki Bir evsatü’l-kāme, asferü’l-levn, açık kaşlı, ayağında papuç ve siyah çakşır ve arkasında kır aba, başında ak somın? [abd-і âbıkı] yeniçerioğlanları tutup Kadıköy âmili olan Dimitri nâm zimmîye teslîm olunup nafakası için yevmî iki akçe takdîr olunup tescîl olundu. Tahrîren fî evâilі Zilka‘de sene 940.

Şuhûdü’l-hâl: Hüsrev b. Yakub ve Dede b. Hasan ve gayruhüm. Mezkûr mevsûf abd-i âbıkın sâhibi Galata’dan Yusuf nâm kimesnenin olup mezkûr abd teslîm olunup tescîl olundu.

Şuhûdü’l-hâl: Dede b. Hasan ve Hüsrev b. Yakub.

(ÜSKÜDAR09 - cilt: 4, sayfa: 420 - Hüküm no: 1023 - Orijinal metin no: [136a-2])﻿

﻿

﻿

1024. Hüküm

Macar asıllı kaçak kölenin sahibine teslim edildiği

Sebeb-i tahrîr-i sicil budur ki Karye-i Dudullu’da bir abd-і âbık başında kara külâh, eğninde kır aba ve bir İmroz kebesi, ayağında çarık ve aba şalvar, kösecü’l-lihye Macariyyü’l-asl Balaban nâm abd-і âbıkı İlyas tutup Sultan Selim câbisi olan Şaban’a teslîm olunup nafakası için yevmî iki akçe takdîr olunup tescîl olundu. Tahrîren fî 15 min şehrі Zilka‘de sene 940.

Şuhûdü’l-hâl: Hüsrev b. Yakub ve Dede b. Hasan ve gayruhüm. Mezkûr mevsûf abd-i âbıkın sâhibi kazâ-і Kandırı’dan Yusuf nâm kimesnenin olup Hacı Oruc b. Ahmed ve Zünnûn b. Hüseyin Terzi şehâdetleri ile sâbit olup ve bi’t-taleb tescîl olundu. Tahrîren fî evâsıtı Zilhicce li sene erba‘în ve tis‘a mi’e.

Şuhûdü’l-hâl: Emrullah b. Tuğrul ve Dede b. Hasan ve gayruhüm.

(ÜSKÜDAR09 - cilt: 4, sayfa: 421 - Hüküm no: 1024 - Orijinal metin no: [136a-3])﻿

﻿

﻿

1025. Hüküm

Hırvat asıllı kaçak kölenin sahibine teslim edildiği

Sebeb-i tahrîr-i sicil budur ki Bir abd-і âbık tavîlü’l-kāme, başında kızıl takye, eğninde kızıl ağrız ve ayağında papuç ve ağrız çakşır Hırvadiyyü’l-asl Şîrmerd nâm abd-і âbıkı Derviş İstemad nâm zimmî tutup İstavros câbisi olan Mustafa Bey’e teslîm edip nafakası için ve sâir me’ûnetiyçin yevmî iki akçe takdîr olunup tescîl olundu. Tahrîren fî 16 min Zilka‘de li sene erba‘în ve tis‘a mi’e.

Şuhûdü’l-hâl: Mahmud Bey b. Abdullah ve Kılavuz b. Aslıhan ve Ramazan b. Ahmed ve gayruhüm. Bu mevsûf abd-i âbıkın sâhibi kazâ-і Yenice’den Ali b. el-Hacı Hüseyin olup mezbûr abd mezkûr Ali’nin idiği Hacı Bayram b. Hacı Hüseyin ve Osman b. Hasan şehâdetleri ile sâbit olup merkūm abd-і âbık câbi-і mezbûr Mustafa yedinden sâhib Ali b. Hacı Hüseyin’e teslîm olundu.

(ÜSKÜDAR09 - cilt: 4, sayfa: 421 - Hüküm no: 1025 - Orijinal metin no: [136b-1])﻿

﻿

﻿

1026. Hüküm

Kaçak kölenin sahibine teslim edildiği

Sebeb-i tahrîr-i sicil budur ki Üsküdar subaşısı Mustafa Bey hapsinden bir abd-і âbık Mehmed elinden teslîm olmuş iken Behrâm nâm kulun sâhibi Bayram b. Sâlih’in olup teslîm eyleyip bi’t-taleb tescîl olundu.

Şuhûdü’l-hâl: Sinan Çelebi b. Müneccimîn ve Bahşî Bey muhzır ve gayruhüm.

(ÜSKÜDAR09 - cilt: 4, sayfa: 422 - Hüküm no: 1026 - Orijinal metin no: [136b-2])﻿

﻿

﻿

1027. Hüküm

Hint asıllı kaçak kölenin sahibine teslim edildiği

Sebeb-i tahrîr-i sicil budur ki Bir Hindî Arabı Yeniçeri elinden Üsküdar subaşısı Mustafa Bey’e teslîm olundu nafakası ve sâir me’ûnetiyçin yevmî iki akçe takdîr olunup tescîl olundu. Tahrîren fî 28 min Zilka‘de sene erba‘în ve tis‘a mi’e.

Şuhûdü’l-hâl: Mevlânâ Halil ve Mevlânâ Ahmed Çelebi ve gayruhüm mine’l-hâzırîn. Ve mezkûr mevsûf Hindî Arabın sâhibi mahrûse-і İstanbul’dan Sultan Müeyyedzâde oğlu Ali’nin olup Hacı Ahmed b. Hacı Mehmed ve Hasan b. Hasan şehâdetleri ile sâbit olup mezbûr Ali’nin vekîli olan Yahya b. Mehmed’e teslîm olunup ve mezbûr Yahya’nın vekâleti dahi merkūmân Ali ve Yahya şehâdetleri ile sâbit olup tescîl olundu. Tahrîren fî evâilі Zilhicce sene 940.

Şuhûdü’l-hâl: Dede b. Hasan ve kâtibü’l-hurûf ve gayruhüm.

(ÜSKÜDAR09 - cilt: 4, sayfa: 422 - Hüküm no: 1027 - Orijinal metin no: [136b-3])﻿

﻿

﻿

1028. Hüküm

Kaçak köle olmadığı anlaşılan Mehmed’in serbest bırakıldığı

Sebeb-i tahrîr-i sicil budur ki Bir abd-і âbık uzun boylu, ala gözlü, eğninde âsumânî çuha ve kızıl şalvar ve ayağında edük ve papuç Bosneviyyü’l-asl Mehmed nâm kulu Ali nâm kimesne tutup Üsküdar subaşısı olan Mustafa Bey’e teslîm olunup nafakası için yevmî iki akçe takdîr olunup tescîl olundu. Tahrîren fî evâilі Zilhicce li sene erba‘în ve tis‘a mi’e.

Şuhûdü’l-hâl: Sinan Halîfe b. Turud ve Dede b. Hasan ve gayruhüm. Ve mezkûr mevsûf abd-і âbık olmayıp hapisten ıtlâk olundu.

(ÜSKÜDAR09 - cilt: 4, sayfa: 422 - Hüküm no: 1028 - Orijinal metin no: [136b-4])﻿

﻿

﻿

1029. Hüküm

Kaçak kölenin sahibine teslim edildiği

Sebeb-i tahrîr-i sicil budur ki Bir asferü’l-levn ve evsatü’l-kāme, eğninde ak kebe, içinde yeşil köhne aba ve kır aba şalvar ve başında şebkülâh Hüsrev tutup Üsküdar subaşısı Mustafa Bey’e teslîm edip mezbûr abd-і âbıkın nafakası ve sâir me’ûnetiyçin yevmî ikişer akçe takdîr olundu. Takrîren sahîhan şer‘iyyen tahrîren fî 25 min şühûrі Zilhicce sene erba‘în ve tis‘a mi’e.

Şuhûdü’l-hâl: Ramazan Halîfe b. Ahmed ve Mahmud b. Mehmed ve Ali b. Yakub ve gayruhüm. Mezkûr mevsûf abd-i âbıkın sâhibi Kara Mürsel’den Emrullah nâm kimesnenin olup Berber Ahmed ve Berber Hasan ve Hacı Halil şehâdetleri ile sâbit olup teslîm olunup tescîl olundu. Tahrîren fî evâilі Muharrem sene 941.

Şuhûdü’l-hâl: Murad b. Abdullah ve Berber Ahmed ve gayruhüm.

(ÜSKÜDAR09 - cilt: 4, sayfa: 423 - Hüküm no: 1029 - Orijinal metin no: [137a-1])﻿

﻿

﻿

1030. Hüküm

Macar asıllı kaçak kölenin sahibine teslim edildiği

Sebeb-i tahrîr-i sicil budur ki Tavîlü’l-kāme, gendü[m]-gûn, eşhelü’l-ayneyn, yanağında yarası var, eğninde kır aba, belinde alaca kuşak, ayağında köhne şalvar aba, ayağında papuç Macariyyü’l-asl Ferhad nâm abd-і âbıkı acemioğlanları tutup Üsküdar subaşısı Mustafa Bey’e teslîm eyleyip yevmî nafakası için ve sâir me’ûnetiyçin iki akçe takdîr olunup tescîl olundu. Tahrîren fî 25 min şühûrі Zilhicce li sene 940.

Şuhûdü’l-hâl: Dede b. Hasan ve Hüsrev b. Yakub ve gayruhüm. Mezkûr mevsûf kulun sâhibi kazâ-і İznikmid’den İsâ b. Seydî Ahmed’in olup Seferşâh b. Yusuf ve Dede b. Mahmud şehâdetleri [ile] sâbit olup mezbûr abd-і âbık merkūm İsâ’ya teslîm olunup tescîl olundu.

Şuhûdü’l-hâl: Mahmud b. ( ) ve Hüsrev b. Yakub Fakīh ve gayruhüm.

(ÜSKÜDAR09 - cilt: 4, sayfa: 423 - Hüküm no: 1030 - Orijinal metin no: [137a-2])﻿

﻿

﻿

1031. Hüküm

Bosna asıllı kaçak kölenin sahibine teslim edildiği

Sebeb-i tahrîr-i sicil budur ki Evsatü’l-kāme, asferü’l-levn, kösecü’l-lihye, başında saçlı ve eğninde ak naçara ve ayağında iç edük Bosneviyyü’l-asl Şîrmerd nâm abd-і âbıkı Üsküdar subaşısı Mustafa Bey’e teslîm olunup nafakası için yevmî iki akçe takdîr olunup tescîl olundu. Tahrîren fî evâhirі Zilhicce li sene erba‘în ve tis‘a mi’e.

Şuhûdü’l-hâl: Mezkûrûn. Mezkûr mevsûf kulun sâhibi kazâ-і İznikmid’den İsâ b. Mustafa’nın olup Mustafa b. Mahmud şehâdetiyle sâbit olup tescîl olunup teslîm olundu. Tahrîren fî evâilі Muharremi’l-harâm sene 941.

Şuhûdü’l-hâl: Pervâne b. Abdullah ve Dede b. Hasan ve gayruhüm.

(ÜSKÜDAR09 - cilt: 4, sayfa: 423 - Hüküm no: 1031 - Orijinal metin no: [137a-3])﻿

﻿

﻿

1032. Hüküm

Arap asıllı kaçak köleye nafaka tayin edilmesi

Sebeb-i tahrîr-i sicil budur ki Cârullah nâm kimesne bir kasîrü’l-kāme, eğninde gök avare ve başında kızıl takye arakiyye Arap tutup karye-i Kadı’da âmil olan Mahmud b. Mehmed’e teslîm olunup nafakası için ve sâir me’ûnetiyçin yevmî iki akçe takdîr olunup tescîl olundu. Tahrîren fî 24 min şühûrі Zilhicce li sene erba‘în ve tis‘a mi’e.

Şuhûdü’l-hâl: Bâli b. Aslıhan ve kâtibü’l-hurûf Abdülkādir ve gayruhüm.

(ÜSKÜDAR09 - cilt: 4, sayfa: 424 - Hüküm no: 1032 - Orijinal metin no: [137a-4])﻿

﻿

﻿

1033. Hüküm

Habeş asıllı kaçak kölenin sahibine teslim edildiği

Sebeb-i tahrîr-i sicil budur ki Cârullah b. Hamza bir abd-і âbık-ı Arab-ı Habeşî tutup uzun boylu, başında siyah zând, eğninde köhne kızıl çulha ve içinde ak aba ve kır aba şalvar, ayağında papuç karye-і Kadı âmili olan Mahmud’a teslîm olunup nafakası için yevmî ikişer akçe takdîr olunup tescîl olundu. Tahrîren fî evâilі Muharremi’l-harâm sene 941.

Şuhûdü’l-hâl: Bâli b. Aslıhan ve Yusuf b. Abdullah ve gayruhüm. Mezkûr mevsûf abd-і âbıkın sâhibi kazâ-і Kırkkilise’den Kaya Bey harâcı olan Kaya Bey’in olup vekîl olan sâbit-і vekâle Memi’ye teslîm olunup bi’t-taleb tescîl olundu.

Şuhûdü’l-hâl: Mustafa Bey b. Abdullah ve Kılavuz ibn Aslıhan ve Dede b. Hasan ve gayruhüm.

(ÜSKÜDAR09 - cilt: 4, sayfa: 424 - Hüküm no: 1033 - Orijinal metin no: [137b-1])﻿

﻿

﻿

1034. Hüküm

Arap asıllı kaçak kölenin sahibine teslim edildiği

Sebeb-i tahrîr-i sicil budur ki Bir tavîlü’l-kāme, eğninde ak aba, ayağında Selânik siyah çakşır ve yelek âsumânî ferâce, başında neftî yelken takye Habeşî arap karye-i Reisli’den Değirmenci Mustafa tutup beytülmâl emîni olan İskender’e teslîm olunup nafakası için yevmî ikişer akçe takdîr olunup tescîl olundu. Tahrîren fî 5 Muharremi’l-harâm sene 941.

Şuhûdü’l-hâl: Bâli b. Aslıhan ve Dede b. Hasan ve gayruhüm. Mezkûr mevsûf abd-і âbık-ı Arabın sâhibi Lâtîf Bey b. Abdürrezzak’ın olup mahrûse-і İstanbul’dan sâbitü’l-vekâle vekîli olan Nasûh b. Tanrıvermiş’e teslîm olup Ahmed b. Abdullah ve Receb b. Pîrî şehâdetleri ile sâbit mezbûr Lâtîf Bey vekîli Nasûh’a teslîm olunup tescîl olundu.

Şuhûdü’l-hâl: Mustafa b. Turhan ve Memi b. Süleyman ve Bâli b. Aslıhan ve Dede b. Hasan ve gayruhüm.

(ÜSKÜDAR09 - cilt: 4, sayfa: 425 - Hüküm no: 1034 - Orijinal metin no: [137b-2])﻿

﻿

﻿

1035. Hüküm

Rus asıllı kaçak kölenin sahibine teslim edildiği

Sebeb-i tahrîr-i sicil budur ki Orta boylu, tavîlü’l-lihye, eğninde siyah avare, başında sarı külâh, ayağında papuç Rusiyyü’l-asl Şîrmerd nâm abd-і âbıkı Kara Nasûh tutup karye-і Kadı âmili olan Dimitri nâm âmile teslîm olunup nafakası ve sâir me’ûnetiyçin yevmî iki akçe takdîr olunup tescîl olundu. Tahrîren fî 13 min şehrі Muharremi’l-harâm sene 941.

Şuhûdü’l-hâl: Bâli b. Aslıhan ve Dede b. Hasan ve gayruhüm. Mezkûr mevsûf abd-і âbıkın sâhibi [İne]göl kazâsından Ramazan b. Hacı Süleyman’ın olup mütevellî mahrûse-і İslâmbol’dan Hayreddin ve Hüseyin [b.] Murad şehâdetleri ile sâbit olup bi’t-taleb tescîl olundu. Tahrîren fî evâsıtı Muharremi’l-harâm sene 941. [Şuhûdü’l-hâl]: İskender b. Abdullah ve kâtibü’l-hurûf Abdülkādir ve gayruhüm.

(ÜSKÜDAR09 - cilt: 4, sayfa: 425 - Hüküm no: 1035 - Orijinal metin no: [137b-3])﻿

﻿

﻿

1036. Hüküm

Kaçak kölenin müzayede ile satıldığı

Sebeb-i tahrîr-i sicil budur ki Orta boylu, kızıl çuha, eğninde ve başında şebkülâh ve alaca kuşak ve âsumânî çakşır ve papuç ayağında beyaz sahîh Ferhad nâm abd-і âbıkı Hurrem Hoca tutup Üsküdar subaşısı Mustafa Bey’e teslîm olunup nafakası ve sâir me’ûnetiyçin yevmî iki akçe takdîr olunup tescîl olundu. Tahrîren fî evâsıtı Muharremi’l-harâm sene 941.

Şuhûdü’l-hâl: Mahmud Çelebi b. Kara İmâm ve Ali Fakīh b. Yakub Fakīh ve Dede b. Hasan ve gayruhüm. Mezkûr mevsûf abd-і âbıkın müddet-і örfiyyesi tamâm olup bi hasebi’l-kānûn bey‘ olunmasına icâzet verilip beyne’t-tâlibîn ve’r-râgıbîn mezâd olunup Kasapoğlu Mustafa üzerinde bin altı yüz akçede karâr edip mezbûra bey‘ oldukda mâ hüve’l-vâkī‘ bi’t-taleb tescîl olundu.

Şuhûdü’l-hâl: Hüsrev b. Yakub Fakīh ve Bâli b. Aslıhan ve câbi İbrahim b. Gündüz ve gayruhüm.

(ÜSKÜDAR09 - cilt: 4, sayfa: 425 - Hüküm no: 1036 - Orijinal metin no: [138a-1])﻿

﻿

﻿

1037. Hüküm

Kaçak kölenin müzayede ile satıldığı

Sebeb-i tahrîr-i sicil budur ki Tavîlü’l-kāme, gendüm-gûn, başında külâh ve eğninde âsumânî çuha ve ayağında kır aba şalvar ve papuç İskender nâm abd-і âbıkı Hurrem Bey tutup Üsküdar subaşısı Mustafa Bey’e teslîm olunup yevmî nafakası için iki akçe takdîr olunup tescîl olundu. Tahrîren fî evâsıtı Muharremi’l-harâm sene 941.

Şuhûdü’l-hâl: Mezkûrûn. Mezkûr mevsûf abd-і âbıkın müddet-і örfiyyesi tamâm olup bi hasebi’l-kānûn bey‘ olunmasına icâzet verilip beyne’t-tâlibîn mezâd olunup Kasapoğlu Mustafa üzerinde bin dört yüz akçede karâr edip mezbûra bey‘ olundu öyle olsa mâ hüve’l-vâkī‘ subaşı talebiyle tescîl olundu.

Şuhûdü’l-hâl: Mezkûrûn. Mezkûr mevsûf abdin harc-ı ma‘kūlü için iki yüz akçe nafaka ihrâc olunup ve doksan mîrî için ve müjdegâne elli ve sicil için yirmi bir ve hüccet için yirmi altı akçe ihrâc olunup bâkī meblağ emîn-і mezbûr Mustafa’nın zimmetinde olup tescîl olundu.

(ÜSKÜDAR09 - cilt: 4, sayfa: 426 - Hüküm no: 1037 - Orijinal metin no: [138a-2])﻿

﻿

﻿

1038. Hüküm

Kaçak kölenin sahibine teslim edildiği

Sebeb-i tahrîr-i sicil budur ki Orta boylu, başında siyah külâh ve eğninde ak aba ve ayağında kır şalvar ve papuç beyaz sahîh abd-і âbık[ı] bahçeoğlanları tutup çavuş âdemi olan İskender b. Abdullah[’a] teslîm olunup nafakası ve sâir me’ûnetiyçin yevmî ikişer akçe takdîr olunup tescîl olundu. Tahrîren fî evâsıtı Muharremi’l-harâm sene ihdâ ve erba‘în ve tis‘a mi’e.

Şuhûdü’l-hâl: ( ). Mezkûr mevsûf abd-і âbıkın sâhibi Kāsım Paşa hazretlerinin olup âdemlerine teslîm olunup tescîl olundu.

(ÜSKÜDAR09 - cilt: 4, sayfa: 426 - Hüküm no: 1038 - Orijinal metin no: [138a-3])﻿

﻿

﻿

1039. Hüküm

Hırvat asıllı kaçak kölenin sahibine teslim edildiği

Sebeb-i tahrîr-i sicil budur ki Bir abd-і âbık Üsküdar subaşısı zabtında orta boylu, eğninde köhne aba ve ayağında siyah şalvar ve papuç ve başında köhne külâh takye, asferü’l-levn Hırvadiyyü’l-asl Yava nâm abd-і âbık nafakası için yevmî iki akçe takdîr olunup tescîl olundu. Tahrîren fî evâhiri Muharremi’l-harâm sene 941.

Şuhûdü’l-hâl: İsâ Halîfe b. Fazlullah ve Aşçı Halil ve gayruhüm. Mezkûr mevsûf abd-і âbıkın sâhibi karye-i Hereke’den Kethüdâ Pîr Ali nâm kimesnenin olup sâhibine teslîm olunup tescîl olundu. Tahrîren fî evâhiri Muharremi’l-harâm sene 941.

Şuhûdü’l-hâl: Dede b. Hasan ve Memi b. Süleyman ve gayruhüm.

(ÜSKÜDAR09 - cilt: 4, sayfa: 427 - Hüküm no: 1039 - Orijinal metin no: [138b-1])﻿

﻿

﻿

1040. Hüküm

Kaçak kölenin hapisten kaçtığı

Sebeb-i tahrîr-i sicil budur ki Orta boylu, asferü’l-levn, eğninde kır aba zıbın, ayağında köhne kızıl şalvar ve çarık abd-і âbıkı Budak nâm kimesne tutup karye-i Kadı âmili olan Mahmud’a teslîm olunup yevmî nafakası için iki akçe takdîr olunup tescîl olundu. Tahrîren fî evâhiri Muharremi’l-harâm sene 941.

Şuhûdü’l-hâl: Dede b. Hasan ve Musa ve Numan Çelebi b. Sinan ve gayruhüm. Mezkûr mevsûf abd-і âbık hapis bozup gaybet eyleyip tescîl olundu.

(ÜSKÜDAR09 - cilt: 4, sayfa: 427 - Hüküm no: 1040 - Orijinal metin no: [138b-2])﻿

﻿

﻿

1041. Hüküm

Kaçak kölenin hapisten kaçtığı

Sebeb-i tahrîr-i sicil budur ki Bir tavîlü’l-kāme, başında siyah arakiyye ve eğninde aba kaftan ve ayağında papuç ve ağzı eğr[i] bir abd-і âbık Şîrmerd nâm abd-і âbık Bekir Çelebi tutup karye-i Kadı âmili olan Mahmud’a teslîm olunup nafaka için iki [akçe] takdîr olunup tescîl olundu. Târihü’l-mezbûr, Şuhûdü’l-mezkûr. Mezkûr mevsûf abd-і âbıkın hapisten çıkıp hapsi bozup gaybet edip tescîl olundu.

(ÜSKÜDAR09 - cilt: 4, sayfa: 427 - Hüküm no: 1041 - Orijinal metin no: [138b-3])﻿

﻿

﻿

1042. Hüküm

Kaçak kölenin hapisten tekrar kaçtığı

Sebeb-i tahrîr-i sicil budur ki Bir evsatü’l-kāme, başında neftî arakiyye ve eğninde köhne İmroz kebesi ve alaca kuşak ve ayağında köhne şalvar ve papuç İskender nâm abd-і âbıkı İskender nâm kimesne tutup karye-i Kadı âmili olan Mahmud’a teslîm olunup nafakası için yevmî iki [akçe] takdîr olunup tescîl olundu. Târihü’l-mezbûr. Mezkûr abd-і âbık hapis bozup gaybet edip tescîl olundu.

(ÜSKÜDAR09 - cilt: 4, sayfa: 428 - Hüküm no: 1042 - Orijinal metin no: [138b-4])﻿

﻿

﻿

1043. Hüküm

Leh asıllı kaçak kölenin sahibine teslim edildiği

Sebeb-i tahrîr-i sicil budur ki Bir tavîlü’l-kāme, asferü’l-levn, ala gözlü, eğninde kır aba kaftan ve içinde kır aba zıbın ve ayağında kır aba şalvar ve postal papuç beyaz sahîh Lehiyyü’l-asl İskender nâm abd-і âbıkı kazâ-і Yalakābâd’da Hamza tutup Üsküdar subaşısı Mustafa Bey’e teslîm olunup nafakası için yevmî ikişer akçe takdîr olunup tescîl olundu. Tahrîren fî evâhiri Muharremi’l-harâm sene 941.

Şuhûdü’l-hâl: Dede b. Hasan ve Pervâne b. Abdullah ve gayruhüm. Mezkûr mevsûf abd-і âbıkın bi hasebi’l-kānûn müddet-і örfiyyesi tamâm olup beyne’t-tâlibîn mezâd olunup Kasapoğlu Mustafa üzerinde bin akçede karâr edip mezbûra bey‘ olundu mâ hüve’l-vâkī‘ bi’t-taleb tescîl olundu.

Şuhûdü’l-hâl: Bâli b. Aslıhan ve Hüsrev b. Yakub Fakīh ve câbi İbrahim b. Gündüz ve gayruhüm.

(ÜSKÜDAR09 - cilt: 4, sayfa: 428 - Hüküm no: 1043 - Orijinal metin no: [139a-1])﻿

﻿

﻿

1044. Hüküm

Kaçak kölenin sahibine teslim edildiği

Sebeb-i tahrîr-i sicil budur ki Bir orta boylu, gendüm-gûn, eğninde ak aba ve ayağında kızıl papuç ve kır aba şalvar Mustafa tutup nafakası için ve sâir me’ûnetiyçin yevmî iki akçe takdîr olunup tescîl olundu. Tahrîren fî evâilі Safer sene ihdâ ve erba‘în ve tis‘a mi’e.

Şuhûdü’l-hâl: Dede b. Hasan ve Hüsrev b. Yakub Fakīh ve gayruhüm. Mezkûr mevsûf abd-і âbıkın sâhibi karye-i Nerdübanlı’dan Eşref olup Mustafa Bey yedinden teslîm olunup tescîl olundu.

Şuhûdü’l-hâl: Kara Bâli b. Aslıhan ve Hamza b. ( ) ve gayruhüm.

(ÜSKÜDAR09 - cilt: 4, sayfa: 428 - Hüküm no: 1044 - Orijinal metin no: [139a-2])﻿

﻿

﻿

1045. Hüküm

Kaçak kölenin sahibine teslim edildiği

Sebeb-i tahrîr-i sicil budur ki Orta boylu, ala gözlü, eğninde İmroz kebesi karye-i Nerdübanlı’dan olup nafakası için iki akçe takdîr olunup tescîl olundu. Tahrîren fî evâilі Safer sene ihdâ ve erba‘în ve tis‘a mi’e.

Şuhûdü’l-hâl: Hüsrev b. Yakub Fakīh ve Dede b. Hasan ve gayruhüm. Ve mevsûf kulun sâhibi karye-i Nerdübanlı’dan Hayreddin Bey [olup] kasaba-і Üsküdar’dan Bâli nâm kimesne[ye] teslîm olunup tescîl olundu.

Şuhûdü’l-hâl: Berber Hasan ve Berber Ahmed ve Âşık b. [Ra]mazan ve gayruhüm.

(ÜSKÜDAR09 - cilt: 4, sayfa: 429 - Hüküm no: 1045 - Orijinal metin no: [139a-3])﻿

﻿

﻿

1046. Hüküm

Pendik halkının tekâlif-i örfiye ve avârız-ı dîvâniye vergilerinden muaf olduğu

Karye-i Pendik halkının elinde olan emr-і pâdişâhî nüzül tah[m]îlinden ve azebden ve kürekçiden ve salgundan ve samandan ve arpadan ve kâğlıları hizmete sürülmekten ve bi’l-cümle mecmû‘-ı avârız-ı Dîvâniyye ve tekâlif-і örfiyyeden mu‘âf u müsellem olalar ve her kim karye-і mezbûre halkına teklîf-і avârız edip incitmek isterler hâkimü’l-vakt olanlar men‘ ü def‘ edeler.

(ÜSKÜDAR09 - cilt: 4, sayfa: 429 - Hüküm no: 1046 - Orijinal metin no: [139a-4])﻿

﻿

﻿

1047. Hüküm

Kaçak kölenin sahibine teslim edildiği

Sebeb-i tahrîr-i sicil budur ki Bir abd-і âbık orta boylu, şarışın, eğninde kır ağrız, ayağında çarık ve köhne muhayyer Salacak’ta tutup Üsküdar subaşısı Mustafa Bey’e teslîm yevmî nafakası için ikişer akçe takdîr [olunup] tescîl olundu. Tahrîren fî evâilі Safer sene ihdâ ve erba‘în ve tis‘a mi’e.

Şuhûdü’l-hâl: Hüsrev b. Yakub Fakīh ve Dede b. Hasan ve Habîb b. Hızır ve Murad b. Sâlih ve gayruhüm. Mezkûr mevsûf abd-і âbıkın sâhibi kazâ-і Viranşehir’den Yusuf b. Mehmed Bey nâm kimesnenin olup Dündar b. Dursun ve Ganî b. Mehmed şehâdetleri ile sâbit olup teslîm olunup tescîl olundu.

Şuhûdü’l-hâl: Kılavuz b. Aslıhan ve Hacı Halil b. ( ) ve Memi b. Süleyman ve gayruhüm.

(ÜSKÜDAR09 - cilt: 4, sayfa: 429 - Hüküm no: 1047 - Orijinal metin no: [139b-1])﻿

﻿

﻿

1048. Hüküm

Kaçak kölenin sahibine teslim edildiği

Sebeb-i tahrîr-i sicil budur ki Evsatü’l-kāme, asferü’l-levn, ala gözlü, başında sarı külâh, eğninde ak ağrız ve ayağında ak ağrız ve çarık ve başı saçlı abd-і âbıkı Rüstem Çelebi tutup Üsküdar Za‘îm’i Mustafa Bey’e teslim eyleyip nafakası için ikişer akçe takdîr olunup tescîl olundu. Târihü’l-mezbûr, Şuhûdü’l-mezkûr. Ve mezkûr mevsûf abd-і âbıkın sâhibi kazâ-і Viranşehir’den Yusuf b. Mehmed Bey’in olup Dündar b. Dursun ve Ganî b. Mehmed Bey şehâdetleri [ile] sâbit olup teslîm olunup tescîl olundu.

Şuhûdü’l-hâl: Mezkûrûn.

(ÜSKÜDAR09 - cilt: 4, sayfa: 430 - Hüküm no: 1048 - Orijinal metin no: [139b-2])﻿

﻿

﻿

1049. Hüküm

Kaçak kölenin sahibine teslim edildiği

Sebeb-i tahrîr-i sicil budur ki Bir kasîrü’l-kāme, asferü’l-levn, kāim eğninde kır aba ve kızıl aba başında sarı külâh Hüsam Bey oğlanlarından Yusuf nâm kimesne zikr olan abd-і âbıkı tutup Üsküdar subaşısı Mustafa Bey’e teslîm olunup nafakası için yevmî ikişer akçe takdîr olunup tescîl olundu. Tahrîren fî evâilі Safer sene ihdâ ve erba‘în ve tis‘a mi’e.

Şuhûdü’l-hâl: Şahkulu b. Mehmed ve Yakub Fakīh b. Abdullah ve gayruhüm. Mezkûr mevsûf abd-і âbıkın sâhib[i] Serasker-i Sultan’ın idiği zâhir olup âdemlerinden Mustafa b. Abdullah’a teslîm ol[un]du. Şehâdet-і Derviş ve Pîr Nazar.

(ÜSKÜDAR09 - cilt: 4, sayfa: 430 - Hüküm no: 1049 - Orijinal metin no: [139b-3])﻿

﻿

﻿

1050. Hüküm

Şahsın mahkemeye gelmesine kefil olma

Sebeb-i tahrîr-i sicil budur ki Kefele İlyas b. Abdullah ilâ nefsi Mustafa b. Abdullah ve iltezeme ihzârehu fî vakti’l-hâce. Cerâ zâlike ve hurrire fî 3 Safer sene 942.

Şuhûdü’l-hâl: Abdi [b.] Abdullah, Pîrî b. Yusuf, Ahmed b. Abdi.

(ÜSKÜDAR09 - cilt: 4, sayfa: 430 - Hüküm no: 1050 - Orijinal metin no: [139b-4])﻿

﻿

﻿

1051. Hüküm

Kaçak kölenin sahibine teslim edildiği

Sebeb-i tahrîr-i sicil budur ki Bir abd-i âbık tavîlü’l-kāme, başında kara takye ve eğninde ak kebe ve ayağında papuç kalîlü’l-lihye beyaz Üsküdar subaşısı zabtında olup nafakası yevmî iki akçe takdîr olunup tescîl olundu. Tahrîren fî evâsıtı Saferi’l-muzaffer sene ihdâ ve erba‘în ve tis‘a mi’e.

Şuhûdü’l-hâl: Dede b. Hasan ve Hüsrev b. Yakub ve gayruhüm Mezkûr mevsûf abd-i âbıkın sâhibi kazâ-i Kandırı’dan karye-i Kerpe’den Emir b. Veliyüddin nâm kimesnenin olup Hamza Bey b. Abdi ve Serrâc Murad b. Abdullah şehâdetleri ile sâbit olup teslîm olunup tescîl olundu

Şuhûdü’l-hâl: El-Hâc Süleyman b. Abdi ve Dede b. Hasan ve gayruhüm.

(ÜSKÜDAR09 - cilt: 4, sayfa: 431 - Hüküm no: 1051 - Orijinal metin no: [140a-1])﻿

﻿

﻿

1052. Hüküm

Rus asıllı kaçak kölenin sahibine teslim edildiği

Sebeb-i tahrîr-i sicil budur ki Bir abd-і âbık kasîrü’l-kāme, başında sarı külâh ve eğninde gök çuha avare ve ayağında edük ve papuç Rusiyyü’l-asl Hasan nâm abd-і âbıkı Kara Hüseyin ve Sîbe oğlu tutup Üsküdar subaşısına teslîm olunup nafakası için [yevmî] iki akçe takdîr [olunup] tescîl olundu. Tahrîren fî evâsıtı Saferi’l-muzaffer sene 941.

Şuhûdü’l-hâl: Ali Fakīh b. Yakub Fakīh ve Hüsrev b. Yakub Fakīh ve gayruhüm. Mezkûr mevsûf abdin sâhibi kazâ-і Kandırı’dan karye-і Kerpe’den İskender nâm kimesnenin olup Hasan Bey b. Abdi ve Serrâc Murad b. Abdullah şehâdetleri ile sâbit olup sâhibine teslîm olundu. Tahrîren fî evâhiri Safer sene 941.

Şuhûdü’l-hâl: El-Hâc Süleyman b. Abdi ve Dede b. Hasan ve gayruhüm.

(ÜSKÜDAR09 - cilt: 4, sayfa: 431 - Hüküm no: 1052 - Orijinal metin no: [140a-2])﻿

﻿

﻿

1053. Hüküm

Kethüdâ Hüseyin’in koyun ve keçilerine yapılan masraflar

Der beyân İskender Çelebi kethüdâsı Hüseyin’in koyunlarına ve keçilerine harc olan akçeleri beyân eder. Yirmi vakıyye bezir yağı 50 ve yirmi vakıyye katran 50 Buğday fî 18: 200 Def‘a yağ ve katran 58 Ve mezkûr İskender Çelebi kethüdâsı Hüseyin Çelebi Bey alımların beyân eder. Der zimmeti Kosta an karyeti Maltepe 2290, der zimmeti Mihal an karyeti Kartal 750.

(ÜSKÜDAR09 - cilt: 4, sayfa: 431 - Hüküm no: 1053 - Orijinal metin no: [140a-3])﻿

﻿

﻿

1054. Hüküm

Samandıra kethüdâsı Veli’nin gönderdiği paranın Kaya Reis’e teslim edildiği

Tafsîl oldur ki Samandıra Kethüdâsı Veli elinden Kılavuz’a değen odun akçesi Galatalı Kaya Reis b. Ahmed’e teslîm olundu. Akçe 100.

(ÜSKÜDAR09 - cilt: 4, sayfa: 432 - Hüküm no: 1054 - Orijinal metin no: [140b-1])﻿

﻿

﻿

1055. Hüküm

Üsküdar’da çalışan kayıkçılar ve kefilleri

Sebeb-i tahrîr-i sicil oldur ki Üsküdar’da işleyen peremelerin sâhiblerinin ve kefîllerinin esâmîlerin beyân eder Yusuf v. Hamza, kefîl Çalabverdi; Budak v. Dâvud, kefîl Yusuf b. Hamza; Hüseyin v. İsâ, kefîl Mustafa b. Durmuş; Hacı Hüseyin v. Ahmed, kefîl Yusuf b. Hamza; Mustafa v. Mahmud, kefîl Mahmud b. Kasap; Şaban v. Ali, kefîl Kemal b. Yakub; Mustafa v. Mehmed, kefîl Şaban b. Ali; Hasan v. Sarıca, kefîl Mustafa b. Mehmed; Receb v. Mesud, kefîl Turâbî b. Hamza; Kara İlyas v. İdris, kefîl Abdi b. Ali.

(ÜSKÜDAR09 - cilt: 4, sayfa: 432 - Hüküm no: 1055 - Orijinal metin no: [140b-2])﻿

﻿

﻿

1056. Hüküm

23 Zilkade 941 tarihli narh listesi

Narh-ı cedîd an 23 min Zilka‘de sene 941. Ekmek dirhem 400 Tulum peyniri dirhem 150 Midilli peyniri dirhem 150 İlmese peyniri dirhem 175 Koyun yoğurdu vakıyye 1 Sığır yoğurdu vakıyye 1 dirhem 50 Şîrlağan yağı vakıyye 6 Kara üzüm dirhem 350

(ÜSKÜDAR09 - cilt: 4, sayfa: 432 - Hüküm no: 1056 - Orijinal metin no: [140b-3])﻿

﻿

﻿

1057. Hüküm

Şaban 941 tarihli narh listesi

Narh-ı cedîd fî Şa‘bâni’l-mübârek Yağ-ı Kefe vakıyye 7 Ve Pirinci Mısır kile 17 Ve Böğrülce kile 18 Ve Buğday kûfne kile 20 Ve Ekmek 450 Ve Pastırma vakıyye (...)

(ÜSKÜDAR09 - cilt: 4, sayfa: 433 - Hüküm no: 1057 - Orijinal metin no: [140b-4])﻿

﻿

﻿

1058. Hüküm

Ramazan 941 tarihli narh

Narh-ı cedîd an Ramazâni’l-mübârek min şühûrі sene 941. ( )*.

(ÜSKÜDAR09 - cilt: 4, sayfa: 433 - Hüküm no: 1058 - Orijinal metin no: [140b-5])﻿

﻿

﻿

1059. Hüküm

Üsküdar’da tamir olunan yola yapılan masraf

Vech-i tahrîr-і kaziyye oldur ki Üsküdar kurbunda meremmete muhtâc olan yolda Mustafa Bey yedinden sarf olan meblağı beyân eder. Bahâ-і taş ve mertek ve ücret-і mi‘mâr iki bin iki yüz elli ve bir (…). Enser 67, çubuk adedi 250 ve otuz nefer ırgat ücret 180, Resm-i sicil 7.

(ÜSKÜDAR09 - cilt: 4, sayfa: 433 - Hüküm no: 1059 - Orijinal metin no: [140b-6])﻿

﻿

﻿

1060. Hüküm

Kiraz ve otluk narhı

Narh-ı kiras dirhem 200 Narh-ı otluk 3

(ÜSKÜDAR09 - cilt: 4, sayfa: 433 - Hüküm no: 1060 - Orijinal metin no: [140b-7])﻿

﻿

﻿

1061. Hüküm

Saraç Ali’nin develerine yem verildiği

Serrâc Ali, Mustafa Çelebi hâne hâne develerine tekrâr sekiz katar deveye yem verildi.

(ÜSKÜDAR09 - cilt: 4, sayfa: 433 - Hüküm no: 1061 - Orijinal metin no: [140b-8])﻿

﻿

﻿

1062. Hüküm

Kazancı’nın vakfettiği evin tamiri için yapılan masraf

Mahalle-і Bulgur’da merhûm Kazancı vakf ettiği evin meremmetiyçin ma‘rifet-і Kadı ile harc olan esbâbları beyân eder. Altı tâne mertek 9 Yüz tâne kiremid 11 Uzun budûr aded 50 9 Bıçak tahtası aded 14 31 Dört pendekçe 5 Enser 5 Ücret-i neccâr 15 Yekûn 85

(ÜSKÜDAR09 - cilt: 4, sayfa: 434 - Hüküm no: 1062 - Orijinal metin no: [Dış kapak-1])﻿

﻿

﻿

1063. Hüküm

Câbi İbrahim’de büyût aded 2, def‘a 1 an Todora, def‘a Musa yedinden.

(ÜSKÜDAR09 - cilt: 4, sayfa: 434 - Hüküm no: 1063 - Orijinal metin no: [Dış kapak-2])﻿

﻿

﻿

1064. Hüküm

Nalband Ali’deki atlara verilen arpa

Na‘lbandlar zümresinden Na‘lband Ali elinde olan otuz üç re’s mîr[î] atlara sekiz kile a[r]pa verildi.

(ÜSKÜDAR09 - cilt: 4, sayfa: 434 - Hüküm no: 1064 - Orijinal metin no: [Dış kapak-3])﻿

﻿

﻿

1065. Hüküm

Bazı köylerde askerîden alınan vergiler

Der beyân-ı askerî Resm-і kısmet an karyetі Şeyhlü be dest-і İvaz 180 Resm-і kısmet an karyetі Soğanlık be dest-і Ahmed 70 Resm-і nikâh an Üsküdar be dest-і Divitdâr 20 Resm-і kısmet an Üsküdar be dest-і Tuzcuoğlu 30 Resm-і nikâh-ı Gülşâh 21

(ÜSKÜDAR09 - cilt: 4, sayfa: 434 - Hüküm no: 1065 - Orijinal metin no: [Dış kapak-4])﻿

﻿

﻿

1066. Hüküm

Selman Ağa Vakfı için düzenlenen sicil ve hüccet sayısı

Tezkire budur ki İşbu mübârek Muharrem gurresinden Selman Ağa evkāfının cem‘an sicillâtı otuz sicil ve bir hüccet verip meblağ-ı mezbûru alıp taleb eylemişler.

(ÜSKÜDAR09 - cilt: 4, sayfa: 435 - Hüküm no: 1066 - Orijinal metin no: [Dış kapak-5])﻿

﻿

﻿

1067. Hüküm

Üsküdar’da üzüm narhının belirlenmesi

İslâmbol’da altı yüz olduğu sebebden Üsküdar’da altı yüz dirhem üzüme baş narh verilip defter olundu.

(ÜSKÜDAR09 - cilt: 4, sayfa: 435 - Hüküm no: 1067 - Orijinal metin no: [Dış kapak-6])﻿

﻿

﻿

1068. Hüküm

Ali’ye imzalı altı kâğıt verildiği

Ali yedine altı imzâlı kâğıd verildi.

(ÜSKÜDAR09 - cilt: 4, sayfa: 435 - Hüküm no: 1068 - Orijinal metin no: [Dış kapak-7])﻿

﻿

﻿

1069. Hüküm

Mehmed Paşa Vakfı’na ait evin tamirine izin verildiği

Tafsîl oldur ki Merhûm Mehmed Paşa’nın nefs-і Üsküdar’da vâkī‘ olan câmi‘e hatîb ve imâm olana bir şart eyleyip hâliyâ meremmete muhtâc olmağın Şahkulu nâm mütevellî evkāfa ve zikr olan eve dahi mütevellî olmağın termîm için izin verildi.

(ÜSKÜDAR09 - cilt: 4, sayfa: 435 - Hüküm no: 1069 - Orijinal metin no: [Dış kapak-8])﻿

﻿

﻿

1070. Hüküm

Subaşı hapsinde bir kaçak köle olduğu

Bir abd-і âbık subaşı hapsinde fî 3 min şehrі Zilka‘de sene 941.

(ÜSKÜDAR09 - cilt: 4, sayfa: 435 - Hüküm no: 1070 - Orijinal metin no: [Dış kapak-9])﻿

﻿

﻿

1071. Hüküm

Ahmed b. Hamza’nın Davud Paşa mahallesine hâne kaydolunduğu

Dâvud Paşa câmi‘i mahallesine hâne kayd olundu. Ahmed b. Hamza.

(ÜSKÜDAR09 - cilt: 4, sayfa: 435 - Hüküm no: 1071 - Orijinal metin no: [Dış kapak-10])﻿

﻿

﻿

1072. Hüküm

An karyeti Soğanlık, haşeb-i mütenevvi‘a: 29.

(ÜSKÜDAR09 - cilt: 4, sayfa: 435 - Hüküm no: 1072 - Orijinal metin no: [Dış kapak-11])﻿

﻿